
„în care trăiesc cei mai buni vindecători 
lume, singurii care ar putea să-l facă pe 
Chaol să meargă din nou. 


upă ce a trăit suferințe de nedescris în te] 


copilărie, Yrene Towers nu are nicio 
dorinţă să-l ajute pe tânărul lord din 
Adarlan, darămite să-l vindece. Însă a 
depus un jurământ de a-i alina pe cei aflați 
în suferință şi îl va respecta. Tânăra ajunge 
să îl însoțească pe un drum dureros şi plin 


i d. a tari cala 


juca un rol mult mai important în salvarea 
Erileei decât s-ar fi aşteptat. 

Pentru bunica mea, Camilla, care a traversat 
10 


munți şi mări şi a cărei poveste remarcabilă 
este narațiunea mea preferată 

Rp poa, à 


Da) 


a 


I INP bon mima, 


Partea întâi 
Oraşul zeilor 


Capitolul 1 


Chaol Westfall, fostul căpitan al Gărzii Regale 
şi acum Mâna regelui nou încoronat al Adarlanului, 
descoperise că, dintre toate sunetele, pe unul îl ura 
cel mai mult. 

Pe cel al roţilor. 

Mai exact, uruitul lor pe scândurile navei pe 
care îşi petrecuse ultimele trei săptămâni navigând 
prin apele agitate de furtuni. lar acum, zăngănitul 
acestora pe podeaua de marmură verde 
strălucitoare şi mozaicuri complicate din palatul 
strălucitor al khaganului din Antica, de pe 
Continentul Sudic. 

Fără să aibă altceva de făcut în afară de a sta 
în scaunul cu rotile pe care ajunsese să-l considere 
temnita lui şi singura cale de a vedea lumea, Chaol 
studie detaliile palatului imens, cocoţat pe unul 
dintre dealurile oraşului-capitală. Toate materialele 
fuseseră alese şi construite în onoarea unei părţi 
din puternicul imperiu al khaganului. 

Acele podele lustruite şi verzi peste care 
zăngănea acum scaunul lui erau cioplite din 
carierele din sud-vestul continentului. Stâlpii roşii 
ridicaţi ca nişte copaci mari, ale căror ramuri de 
sus se întindeau peste tavanul înalt şi boltit - toţi 
parte a unei singure săli nesfârşite de primire -, 
fuseseră aduşi din deşertul nord-estic, cel biciuit de 

nisip. 

Mozaicurile care întrerupeau marmura verde 
fuseseră montate de meşteri din Tigana, un alt 
oraş valoros al khaganatului, din capătul sudic 
muntos al continentului. Fiecare înfăţişa o scenă 
din trecutul bogat, glorios şi brutal al khaganatului: 
secolele petrecute ca popor călăreț nomad în 
stepele  înverzite ale  tărâmurilor estice ale 
continentului; ridicarea primului khagan, un despot 
războinic care unificase triburile împrăştiate într-o 
forţă cuceritoare care ocupa continentul bucată cu 
bucată, folosind geniul abil şi strategic pentru a 
fauri un imperiu vast; iar apoi reprezentări ale 
celor trei secole care trecuseră de atunci - diverşii 
khagani care dezvoltaseră imperiul, distribuind 
bogăţia din o sută de teritorii, construind 
nenumărate poduri şi drumuri ca să creeze o 
legătură între toate, domnind peste marele 
continent. 

Poate că mozaicurile ofereau o viziune a ceea 
ce ar fi putut fi Adarlanul, gândi Chaol în timp ce 
şoaptele curtenilor adunaţi plutiră printre stâlpii 
sculptați şi domurile poleite din faţă. Asta dacă 
Adarlanul nu ar fi fost condus de un om controlat 
de un rege-demon hotărât să transforme această 
lume într-un festin pentru hoardele lui. 

Chaol întoarse capul ca să îşi ridice privirea la 
Nesryn, din spatele lui, care îi împinse scaunul cu 
un chip împietrit. Numai ochii ei negri, care se 
uitau rapid la fiecare chip, fereastră şi coloană pe 
lângă care trecea, dezvăluiau o urmă de interes 
faţă de casa imensă a khaganului. 

Îşi păstraseră cel mai elegant rând de haine 
pentru azi, iar nou desemnatul căpitan al Gărzii 
era, într-adevăr, splendid în uniforma sa cu roşu şi 
auriu. Chaol nu ştia de unde scosese Dorian una 
dintre uniformele pe care el le purtase cândva cu 
atâta mândrie. 

Iniţial, voise să se îmbrace în negru, deoarece 
culoarea... Culorile îl incomodaseră dintotdeauna, 
cu excepţia celor ale regatului său, roşu şi auriu. 
Dar negrul devenise culoarea gărzilor lui Erawan, 
infestate de valgi. Ei purtaseră acele uniforme 
negre când terorizaseră  Riftholdul. Când îi 
adunaseră, îi torturaseră şi apoi îi măcelăriseră 
oamenii. 

Apoi îi legaseră de porţile palatului ca să se 
legene în vânt. 

El abia reuşise să se uite la gărzile pe lângă 
care trecuseră pe drumul spre locul în care se 
aflau, pe care le văzuseră pe străzi şi chiar în acest 
palat - mândre şi atente, cu săbiile pe spate şi 
cuţitele la brâu. Chiar şi acum, rezistă impulsului 
de a privi spre locul în care ştia că aveau să fie 
postate pe hol, exact unde şi-ar fi poziţionat el 
oamenii lui. Şi unde negreşit ar fi stat el însuşi 
monitorizând totul, cât timp soseau emisarii unui 
regat străin. 

Nesryn îi întâlni privirea, ochii ei negri fiind reci 
şi ficşi, părul negru şi lung până la umeri 
legănându-se la fiecare pas. Nicio urmă de emoție 
nu licări pe chipul ei minunat şi solemn. Nicio 
aluzie că ei urmau să-l întâlnească pe cel mai 
puternic om din lume - un bărbat care putea 

schimba soarta continentului lor în războiul care, 
cu siguranţă, izbucnea acum în Adarlan şi 
Terrasen. 

Chaol se uită înainte fără să spună nimic. 
Zidurile, stâlpii şi uşile boltite aveau urechi, ochi şi 
guri, îl avertizase ea. 

Doar acel gând îl împiedică pe Chaol să îşi tot 
plimbe mâinile peste hainele asupra cărora se 
hotărâse în cele din urmă: pantaloni maro deschis, 
cizme castanii până la genunchi, o cămaşă albă din 
cea mai fină mătase, în mare parte ascunsă de o 
jachetă de un turcoaz închis. Jacheta era destul de 
simplă, preţul ei fiind dezvăluit doar de cataramele 
fine din alamă din faţă şi de strălucirea firului de 
aur delicat de pe gulerul înalt şi de pe margini. 
Nicio sabie nu atârna la centura lui din piele, 
absenţa acelei greutăţi liniştitoare fiind ca un 
mădular fantomă. 

Sau ca absenţa picioarelor funcţionale. 

Două sarcini. El avea două sarcini cât timp era 
aici şi încă nu era sigur care avea să se 
dovedească imposibilă: 

să îl convingă pe khagan şi pe cei şase viitori 
moştenitori ai lui să-şi împrumute armatele 
considerabile în războiul împotriva lui Erawan... 

Sau să găsească în Torre Cesme un vindecător 
care ar fi putut descoperi o cale de a-l face să 
meargă din nou. 

Să... gândi el cu un val de dezgust... îl vindece. 

Ura acel cuvânt. Aproape la fel de mult ca 
zăngănitul roţilor. Vindece. Chiar dacă pentru asta 
îi căuta pe vindecătorii legendari, cuvântul încă îi 

zgâria stomacul şi i-l întorcea pe dos. 

Ignoră cuvântul şi gândul când Nesryn urmă 
grupul aproape tăcut de servitori care îi 
conduseseră de la docuri pe caldarâmul străzilor 
întortocheate şi prăfuite ale Anticii tocmai sus, pe 
strada înclinată spre domuri, la cele treizeci şi şase 
de minarete ale palatului. 

Fâşii de pânză albă - din mătase, fetru şi in - 
atârnau de la nenumăratele ferestre, felinare şi uşi. 
Probabil din cauza morţii recente a unui funcţionar 
sau a unei rude îndepărtate regale, şoptise Nesryn. 
Ritualurile morţii erau diferite şi reprezentau 
adesea un amestec din nenumăratele regate şi 
teritorii acum guvernate de khagan, dar pânza albă 
era o relicvă din secolele când poporul 
khaganatului cutreierase prin stepe, lăsându-şi 
morţii să se odihnească sub cerul liber. 

Totuşi, străbătând oraşul, observaseră că nu 
era deloc sumbru. Oamenii încă se grăbeau în 
haine diferit croite, vânzătorii încă îşi lăudau 
marfa, slujitorii din templele de lemn sau piatră - 
orice zeu avea o casă în Antica, îi explicase Nesryn 
- încă îi chemau prin semne pe cei de pe stradă. 
Toate acestea, chiar şi palatul, erau supravegheate 
de turnul strălucitor din piatră albă din vârful 
dealurilor sudice. 

Torre. Turnul care găzduia cei mai buni 
vindecători muritori din lume. Chaol încercase să 
nu îl privească prea mult timp pe geamurile 
trăsurii, chiar dacă turnul masiv putea fi văzut de 
pe aproape fiecare stradă şi din fiecare unghi din 
Antica. Niciun servitor nu menţionase şi nu 

semnalase prezenţa dominantă care părea să 
rivalizeze chiar cu palatul khaganului. 

Nu, servitorii nu spuseseră multe în călătoria 
până aici, nici măcar referitor la steagurile de doliu 
care fluturau în vântul uscat. Toţi rămăseseră 
tăcuţi, atât bărbaţii, cât şi femeile, cu părul lor 
negru drept şi strălucitor şi purtând pantaloni largi 
şi jachete lungi, de culoarea cobaltului, cu roşu ca 
sângele mărginit de un auriu deschis. Erau servitori 
plătiţi - dar urmaşii sclavilor care fuseseră cândva 
în proprietatea descendenților khaganului. Asta 
până în urmă cu o generaţie, când khaganul 
precedent, un vizionar şi un răzvrătit, scosese 
sclavia în afara legii, aceasta fiind una dintre 
nenumăratele îmbunătățiri aduse imperiului. 
Khaganul îşi eliberase sclavii, dar îi păstrase ca 
servitori plătiți - împreună cu copiii lor. lar acum, 
pe copiii copiilor lor. 

Niciunul dintre ei nu părea subnutrit sau prost 
plătit şi niciunul nu afişase nici măcar un strop de 
frică în timp ce îi escortaseră pe Chaol şi pe Nesryn 
de pe corabie spre palat. Khaganul actual părea să 
îşi trateze bine servitorii. Era de sperat ca şi 
moştenitorul încă neales să o facă. 

Spre deosebire de obiceiurile din Adarlan sau 
din Terrasen, aici, moştenirea imperiului era decisă 
de khagan, fără să se ţină cont de primul născut 
sau de gen. Faptul de a avea cât mai mulţi copii 
din care să aleagă uşura cumva procesul luării 
deciziei. Orice rivalitate între copiii familiei regale... 
Era, practic, un sport sângeros menit să-i 
dovedească părintelui lor cine era cel mai puternic, 

cel mai înţelept şi cel mai potrivit pentru a fi 
conducător. 

Prin lege, khaganului i se cerea să aibă un 
document sigilat încuiat într-o vistierie nemarcată 
şi ascunsă - un act care îi specifica moştenitorul în 
caz că murea înainte să îl anunţe în mod oficial. 
Documentul putea fi modificat oricând, dar era 
conceput să evite singurul lucru de care se temuse 
khaganatul de când primul khagan unise regatele 
şi teritoriile acestui continent: prăbuşirea. Nu din 
cauza forţelor externe, ci din cauza unui război 
intern. N 

Primul khagan de odinioară fusese înțelept. In 
cele trei sute de ani de khaganat, nu fusese 
niciodată un război civil. 

Şi, în timp ce Nesryn îl împinse pe lângă 
servitorii care se plecau grațios, opriţi între doi 
stâlpi imenşi, în timp ce sala luxoasă şi 
ornamentată a tronului se întindea în faţa lor cu 
zecile de oameni adunaţi în jurul podiumului auriu 
ce strălucea în soarele amiezii, Chaol se întrebă 
care dintre cele cinci siluete din faţa bărbatului de 
pe tron urma să fie aleasă într-o zi să conducă 
imperiul. 

Singurul sunet era foşnetul hainelor celor mai 
bine de patruzeci de oameni - el îi numără în 
câteva clipe - adunaţi de-a lungul fiecărei laturi a 
podiumului şi care alcătuiau un zid din mătase, 
trupuri şi bijuterii, o adevărată alee pe care îl 
împingea Nesryn. 

Haine care foşneau şi zăngănitul şi scârţâitul 
roţilor. Ea le unsese în dimineaţa aceea, dar cele 

câteva săptămâni pe mare uzaseră metalul. Toate 
hârşâiturile şi scârţăiturile se auzeau ca nişte cuie 
pe piatră. 

Dar el îşi ţinu capul sus şi umerii traşi înapoi. 

Nesryn se opri la o distanţă sigură de podium - 
de zidul format din cele cinci odrasle nobile, toate 
în floarea vârstei, bărbaţi şi femei, care stăteau 
între ei şi tatăl lor. 

Apărarea împăratului lor era prima datorie a 
unui prinţ sau a unei prințese, cea mai uşoară 
metodă de a-şi dovedi loialitatea, de a încerca să 
fie numit moştenitor. lar cei cinci din faţa lor... 

Chaol îşi impuse să afişeze o expresie neutră 
când numără din nou. Doar cinci. Nu şase, cum îi 
spusese Nesryn. 

Însă când făcu o plecăciune adâncă, el nu 
cercetă holul în căutarea copilului nobil care lipsea. 
Repetase mişcarea de nenumărate ori în ultima 
săptămână pe mare, când vremea se încălzise, iar 
aerul devenise uscat şi ars de soare. Tot i se părea 
nefiresc să o execute dintr-un scaun, dar făcu o 
plecăciune adâncă - până ce se holbă la picioarele 
care nu-l ascultau, la cizmele maro lustruite şi la 
tălpile pe care nici nu le simţea şi nici nu le putea 
mişca. 

După foşnetul hainelor din stânga lui îşi dădu 
seama că Nesryn venise lângă el şi că făcea şi eao 
plecăciune adâncă. 

Rămaseră plecaţi preţ de trei secunde, aşa 
cum spusese Nesryn că era necesar. 

Chaol îşi folosi cele trei secunde ca să se 
calmeze, să alunge greutatea care îi apăsa pe 

amândoi. 

Cândva, fusese priceput în a-şi păstra o 
expresie a feţei calmă indiferent de situaţie. || 
slujise pe tatăl lui Dorian ani de zile şi primise 
ordine fără măcar să clipească. Şi, înainte de asta, 
îşi suportase tatăl ale cărui cuvinte fuseseră la fel 
de tăioase ca pumnii lui. Adevăratul şi actualul lord 
din Anielle. 

Titlul de Lord care preceda acum numele lui 
Chaol era o bătaie de joc. O bătaie de joc, o 
minciună pe care Dorian refuzase să o abandoneze 
în ciuda protestelor lui Chaol. 

Lordul Chaol Westfall, Mâna regelui. 

Ura titlul. Mai mult decât sunetul roţilor. Mai 
mult decât corpul pe care nu şi-l simţea începând 
de sub coapse, corpul a cărui lipsă de mişcare încă 
îl surprindea, chiar şi după toate aceste săptămâni. 

El era Lordul Nimicului. Lordul Sperjurilor. 
Lordul Mincinoşilor. 

lar când Chaol se îndreptă de spate şi întâlni 
ochii migdalaţi ai bărbatului cu păr alb de pe tronul 
acela, când pielea cafenie şi ridată a khaganului se 
încreţi într-un slab zâmbet viclean... Chaol se 
întrebă dacă şi khaganul era conştient de asta. 


Capitolul 2 


Nesryn se gândea că în ea erau două părţi. 

Partea care era acum căpitanul Gărzii Regale 
din Adarlan, care jurase regelui ei că bărbatul din 
scaunul cu rotile de lângă ea avea să fie vindecat 
şi că urma să adune o armată de la bărbatul 

întronat în faţa ei. Acea parte din Nesryn îi ţinea 
capul sus, umerii traşi în spate şi mâinile la o 
distanţă neameninţătoare de sabia ornamentată 
de la şold. 

Apoi mai era şi cealaltă parte. 

Partea care zărise turlele, minaretele şi 
cupolele oraşului zeilor ridicându-se la orizont când 
veniseră pe mare, stâlpul strălucitor din Torre 
stând mândru deasupra tuturor, şi fusese nevoită 
să îşi reprime lacrimile. Partea care simţise paprica 
afumată, mirosul proaspăt al ghimbirului şi 
dulceaţa ademenitoare a cuminului imediat ce 
ieşise pe docuri şi ştiuse, în adâncul ei, că era 
acasă. Că, da, ea locuia, servea şi avea să moară 
pentru Adarlan, pentru familia care era încă acolo, 
dar acest loc unde trăise cândva tatăl ei şi unde 
chiar şi mama ei, născută în Adarlan, se simţise în 
largul său... Aceştia erau oamenii ei. 

Pielea de diverse nuanţe de măsliniu. Părul 
brunet, bogat şi strălucitor - părul e;. Ochii, care 
variau de la oblici până la mari şi rotunzi la înguşti, 
în nuanţe de negru şi căprui închis şi, chiar şi mai 
rar, de căprui deschis şi verde. Poporul ei. Un 
amestec de regate şi teritorii, da, dar... Aici, 
insultele nu se rosteau pe străzi. Aici, copiii nu 
aruncau cu pietre. Aici, copiii surorii ei nu s-ar fi 
simţit diferiți. Nedoriţi. 

Şi acea parte din ea... în ciuda umerilor traşi 
înapoi şi a bărbiei ridicate, genunchii îi tremurară, 
într-adevăr, din cauza celor care - sau a ceea ce - 
stăteau în faţa ei. 

Nesryn nu îndrăznise să îi spună tatălui ei unde 

pleca şi ce trebuia să facă, ci doar că primise o 
însărcinare din partea regelui Adarlanului şi că nu 
avea să se întoarcă o vreme. 

Tatăl ei nu ar fi crezut asta. Nici lui Nesryn nu 
prea îi venea să creadă. 

Khaganul fusese povestea şoptită în faţa 
şemineului în nopţile de iarnă, legendele 
descendenților lui spuse în timp ce împleteau pâini 
nesfârşite pentru brutăria lor, poveştile ale 
strămoşilor ca să o adoarmă sau să o ţină trează 
toată noaptea, îngrozită până în măduva oaselor. 

Khaganul era un mit viu, la fel de sacru precum 
cei treizeci şi şase de zei care domneau peste 
acest oraş şi imperiu. 

În Antica, erau la fel de multe temple închinate 
acelor zei pe cât erau tributele aduse diverşilor 
khagani. Sau chiar mai multe. 

Pentru ei şi pentru zeul viu, aşezat pe tronul 
ivoriu de pe podiumul auriu, se numea oraşul 
zeilor. 

Era într-adevăr din aur pur, aşa cum spuneau 
legendele şoptite de tatăl ei. 

Cât despre cei şase copii ai khaganului... 
Nesryn îi putea numi pe toţi, fără ca aceştia să se 
prezinte. 

După cercetarea meticuloasă a lui Chaol în 
timpul petrecut pe corabie, ea nu se îndoia că şi el 
o putea face. 

Însă nu aşa urma să se desfăşoare această 
întâlnire. 

Pentru că dacă ea îl învățase pe fostul căpitan 
despre patria ei în ultimele săptămâni, el o 

instruise în privinţa protocolul Curţii. Rareori fusese 
implicat în mod direct în punerea în aplicare a 
acestui protocol, dar asistase la multe cât îl servise 
pe rege. 

Era un observator al jocului care acum trebuia 
să fie actorul principal. Cu mize insuportabil de 
mari. 

Aşteptară în linişte ca khaganul să vorbească. 

Ea încercase să nu se holbeze cât merseseră 
prin palat. Nu intrase niciodată acolo în timpul 
celor câteva vizite în Antica de-a lungul anilor. Nici 
tatăl ei nu o făcuse, aşa cum nu o făcuseră nici ai 
lui sau vreunul dintre înaintaşii ei. Într-un oraş al 
zeilor, acesta era cel mai sfânt templu şi cel mai 
periculos labirint. 

Khaganul nu se mişcă din tronul său ivoriu. 

Era un tron mai nou şi mai lat, din ultima sută 
de ani, când al şaptelea khagan îl aruncase pe cel 
vechi pentru că nu îl mai putea ocupa din cauza 
dimensiunilor lui mari. Se spunea că mâncase şi 
băuse până când asta îi adusese moartea, dar cel 
puţin avusese  bunul-simţ să îşi numească 
moştenitorul înainte să-şi ducă într-o zi mâna la 
piept şi să moară... chiar în acel tron. 

Urus, actualul khagan, nu avea mai mult de 
şaizeci de ani şi părea să aibă o condiţie fizică mult 
mai bună. Deşi părul brunet se albise de mult timp, 
având acum aceeaşi culoare ca a tronului sculptat, 
deşi cicatricele care îi împestriţau pielea ridată ca 
o aducere aminte a tuturor lucrurilor în numele 
cărora luptase pentru acest tron în ultimele zile de 
viaţă ale mamei lui... Ochii negri şi migdalaţi erau 

strălucitori ca stelele. Vigilenţi şi atotvăzători. 

Nicio coroană nu îi împodobea părul alb, pentru 
că atunci când se aflau printre muritori, zeii nu 
aveau nevoie de semne ale stăpânirii lor divine. 

In spatele lui, fâşiile de mătase albă legate de 
ferestrele deschise fluturară în briza fierbinte, 
trimițând gândurile khaganului şi ale familiei lui 
spre locul în care sufletul decedatului - oricine ar fi 
fost, cineva important, fără îndoială - se reunise 
acum cu Eternul Cer Albastru şi Pământul Adormit, 
încă onorate de khagan şi de toţi strămoşii lui în 
locul panteonului celor treizeci şi şase de zei, pe 
care cetăţenii puteau să îi venereze nestingheriţi. 

Sau pe oricare alţi zei din afara imperiului, 
dacă teritoriile lor ar fi destul de noi încât să nu fi 
avut zei. In mod sigur erau câţiva de vreme ce, în 
timpul domniei de trei decenii, bărbatul aşezat din 
faţa lor adăugase graniţelor lor o mână de regate 
de peste mare. 

Câte un inel pentru fiecare regat îi împodobea 
degetele cu cicatrice, pietrele preţioase strălucind 
printre ele. 

Un războinic gătit cu cele mai fine veşminte. 
Mâinile alunecară de pe cotierele tronului său 
ivoriu - asamblate din colții de fildeş ciopliţi ai 
fiarelor imense care cutreierau pajiştile centrale - 
şi i se opriră în poală, ascunse sub falduri de 
mătase albastră, ornate cu fir de aur. Vopseaua 
indigo era din tărâmurile luxuriante şi ceţoase din 
vest. Din Balruhn, de unde se trăgea poporul lui 
Nesryn, înainte ca ambiția şi curiozitatea să îl facă 
pe străbunicul ei să îşi târască familia peste munţi, 

pajişti şi deşerturi, spre oraşul zeilor din nordul 
arid. 

Cei din familia Faliq erau odinioară negustori, 
marfa lor nefiind una deosebit de scumpă, ci doar 
haine simple şi bune şi mirodenii. Unchiul ei încă 
făcea negoţ cu astfel de lucruri şi, cu ajutorul 
diverselor investiţii, devenise un om destul de 
bogat, familia sa locuind acum într-o casă 
frumoasă, chiar în acest oraş. Pentru un brutar ca 
tatăl ei, părăsirea acestor ţărmuri era un progres. 

— Nu în fiecare zi trimite un rege nou pe 
cineva atât de important pe țărmurile noastre, 
spuse, în cele din urmă, khaganul pe limba lor şi nu 
în halha, limba continentului sudic. Presupun că ar 
trebui să considerăm acest fapt o onoare. 

Accentul lui era foarte asemănător cu acela al 
tatălui ei - dar tonului îi lipseau căldura şi umorul. 
Era un bărbat care fusese ascultat toată viata, 
luptase ca să câştige coroana şi care îşi executase 
doi dintre fraţii învinşi. Dintre cei trei care 
supravieţuiseră... unul plecase în exil, iar ceilalţi 
doi juraseră fidelitate fratelui lor, punându-i pe 
vindecătorii din Torre să îi facă infertili. 

Chaol îşi înclină capul. 

— Onoarea este a mea, Mare Khagan. 

Nu Maiestate - titlul acesta era pentru regi şi 
regine. Nu exista niciun termen destul de nobil sau 
grandios pentru acest bărbat din faţa lor, ci doar 
titlul pe care îl purtase primul dintre strămoşii lui: 
Mare Khagan. 

— A ta, spuse gânditor khaganul, îndreptându- 
şi ochii negri spre Nesryn. Şi cine este însoţitoarea 

ta? 

Nesryn se împotrivi impulsului de a face din 
nou o plecăciune. Dorian Havilliard era opusul 
acestui om, îşi dădu ea seama. Aelin Galathynius, 
pe de altă parte... Nesryn se întrebă dacă tânăra 
regină ar fi putut avea mai multe în comun cu 
khaganul decât avea cu regele Havilliard. Sau ar fi 
avut, dacă Aelin ar fi supravieţuit suficient de mult. 
Dacă ar fi ajuns pe tronul ei. 

Nesryn alungă acele gânduri când Chaol se 
uită la ea, încordându-şi umerii. Nu din cauza 
cuvintelor sau a companiei, ci pentru că ea ştia că 
simplul fapt de a fi nevoit să-şi ridice privirea, să-l 
înfrunte pe puternicul rege-războinic din acel 
scaun... Ziua avea să fie una grea pentru el. 

Nesryn înclină uşor capul. 

— Sunt Nesryn Faliq, căpitanul Gărzii Regale 
din Adarlan. Aşa cum a fost cândva lordul Westfall 
înainte ca regele Dorian să-l numească Mâna lui 
mai devreme în această vară. Ea era 
recunoscătoare că anii petrecuţi în Rifthold o 
învăţaseră să nu zâmbească, să nu se crispeze şi 
să nu-şi arate frica. Se bucura că învățase să îşi 
păstreze tonul calm şi egal chiar şi atunci când îi 
tremurau genunchii. 

Nesryn continuă: 

— Familia mea se trage de aici, Mare Khagan. 
Antica încă are o parte din sufletul meu. Îşi atinse 
pieptul în dreptul inimii, acolo unde erau firele 
subţiri ale uniformei roşii cu auriu, culorile 
imperiului care îi făcuse deseori familia să se simtă 
vânată şi nedorită, zgâriindu-i bătăturile. Onoarea 

de a mă afla în palatul tău este cea mai mare din 
viaţa mea. 

Era, probabil, adevărat. 

Dacă ar fi găsit timp să îşi viziteze familia în 
liniştitul cartier Runni, plin de grădini - căminul 
multor comercianţi şi negustori ca unchiul ei -, cu 
siguranţă ar fi făcut-o. 

Khaganul doar schiţă un zâmbet. 

— Atunci, dă-mi voie să te primesc în 
adevăratul tău cămin, căpitane. 

Nesryn simţi, mai mult decât văzu, licărul de 
enervare al lui Chaol. Nu era complet sigură ce 
declanşase reacţia: afirmaţia despre patria ei sau 
titlul oficial care devenise acum al ei. 

Dar Nesryn făcu o plecăciune în semn de 
mulţumire. 

Khaganul îi spuse lui Chaol: 

— Presupun că eşti aici ca să insistaţi să mă 
alătur războiului vostru. 

Chaol îi răspunse cam dur: 

— Suntem aici la porunca regelui meu. O notă 
de mândrie se simţi în acea luare de cuvânt. Ca să 
începem ceea ce sperăm că va fi o nouă eră a 
comerţului prosper şi a păcii. 

Unul dintre copiii khaganului - o tânără cu 
părul ca noaptea şi ochi precum focul întunecat - 
făcu un schimb de priviri strâmbe cu fratele din 
stânga ei, un bărbat probabil mai în vârstă decât 
ea cu trei ani. 

Aşadar, Hasar şi Sartag. Al doilea şi al treilea 
născut. Ambii purtau pantaloni largi asemănători şi 
tunici brodate, cu cizme din piele fină până la 

genunchi. Hasar nu era frumoasă, dar ochii aceia... 
Focul care dansa în ei când ea îi aruncă o privire 
fratelui mai mare era de-ajuns. 

Şi Sartaq - comandantul călăreţilor de rukşi ai 
tatălui său. Rukhinul. 

Cavaleria aeriană nordică a poporului său 
locuise mult timp în înalții munţi Tavan cu rukşii 
lor: păsări imense şi care semănau cu vulturii, 
destul de mari încât să care în zbor vaci sau cai. Le 
lipseau mărimea şi greutatea distructivă a 
balaurilor vrăjitoarelor Dinţi-de-fier, dar erau 
rapide, agile şi inteligente ca vulpile - animalele 
perfecte de călărie pentru arcaşii legendari, care 
zburau cu ele în luptă. 

Chipul lui Sartaq era serios, iar umerii laţi îi 
erau traşi înapoi. Era un bărbat poate la fel de 
stingherit în hainele lui elegante ca şi Chaol. Ea se 
întrebă dacă rukul lui, Kadara, era cocoţată pe unul 
dintre cele treizeci şi şase de minarete ale 
palatului, urmărind servitorii fricoşi şi străjerii, 
aşteptând nerăbdătoare întoarcerea stăpânului ei. 

Faptul că Sartaq era aici arăta că ei ştiuseră cu 
mult înainte că ea şi Chaol urmau să vină. 

Privirea cu subînţeles dintre Sartaq şi Hasar îi 
spuse destule lui Nesryn: cel puţin discutaseră 
posibilităţile acestei vizite. 

Privirea lui Sartaq alunecă de la sora lui la 
Nesryn. 

Ea rămase o clipă cu ochii la el. Pielea lui 
măslinie era mai închisă decât a celorlalţi - poate 
din cauza faptului că îşi petrecea prea mult timp 
pe cer şi în lumina soarelui - şi ochii îi erau de un 

negru închis. Profunzi şi ilizibili. Părul brunet îi 
rămăsese desfăcut, cu excepţia unei şuviţe subţiri 
care îi înconjura urechea. Restul părului îi cădea 
dincolo de pieptul musculos şi se legănă uşor când 
Nesryn ar fi putut să jure că dădea oarecum 
batjocoritor din cap spre ea. 

Adarlanul trimisese o pereche neîngrijită şi 
inferioară: fostul căpitan rănit şi cel actual, din 
popor. Poate că primele cuvinte ale khaganului 
despre onoare fuseseră o aluzie către ceea ce el 
percepuse ca fiind o insultă. 

Nesryn îşi mută atenţia de la prinţ, chiar dacă 
simţi privirea atentă a lui Sartag zăbovind ca 
atingerea unei fantome. 

— Am sosit cu daruri de la Maiestatea Sa 
regele Adarlanului, spuse Chaol şi îşi răsuci scaunul 
pentru a le face semn servitorilor din spatele lor să 
înainteze. 

Regina Georgina şi Curtea ei dăduseră iama 
prin cuferele regale înainte să fugă spre moşiile lor 
montane în primăvara aceea. lar fostul rege luase 
pe furiş o mare parte din ce rămăsese în timpul 
acelor ultime luni. Dar, înainte ca ei să navigheze 
aici, Dorian se aventurase în multele vistierii de 
sub castel. Nesryn încă auzea ecoul înjurăturilor 
lui, mai vulgare decât toate cuvintele pe care le 
auzise vreodată din gura lui, când găsise doar nişte 
monede de aur. 

Aelin, ca de obicei, avea un plan. 

Nesryn rămăsese lângă noul ei rege când Aelin 
deschisese două cufere din camera sa. Bijuteriile 
potrivite pentru o regină - pentru o Regină a 

Asasinilor - străluceau înăuntru. 

„Am suficiente fonduri pentru moment, îi 
spusese Aelin lui Dorian când el începuse să 
obiecteze. Oferă-i khaganului o parte din cele mai 
rafinate lucruri ale Adarlanului.” 

In săptămânile ce urmaseră, Nesryn se 
întrebase dacă Aelin fusese bucuroasă să scape de 
ceea ce cumpărase cu banii ei murdari. Aparent, 
bijuteriile Adarlanului nu aveau să călătorească 
spre Terrasen. 

lar acum, când servitorii aşezară cele patru 
cufere mai mici - împărţite din cele două originale 
ca să pară mai multe, sugerase Aelin - şi ridicară 
capacele, curtenii încă tăcuţi se apropiară ca să 
vadă. 

Un murmur îi străbătu la strălucirea pietrelor 
preţioase, a aurului şi a argintului. 

— Un dar, declară Chaol când şi însuşi 
khaganul se aplecă înainte ca să examineze 
comoara. Din partea regelui Dorian Havilliard al 
Adarlanului şi a lui Aelin Galathynius, regina 
Terrasenului. 

Ochii prinţesei Hasar se îndreptară spre Chaol 
când auzi al doilea nume. 

Prinţul Sartaq doar aruncă o privire spre tatăl 
său. Cel mai mare fiu, Arghun, se încruntă la 
vederea bijuteriilor. 

Arghun era politicianul dintre ei, iubit de 
negustori şi de oamenii influenţi de pe continent. 
Subţire şi înalt, era un învăţat care nu negocia cu 
monede şi podoabe, ci punea preţ pe cunoaştere. 

Lui Arghun i se spunea Prințul Spionilor. Câtă 

vreme cei doi fraţi ai lui deveniseră cei mai buni 
războinici, Arghun îşi ascuţise mintea, iar acum îi 
controla pe cei treizeci şi şase de viziri ai tatălui 
său. Deci, faptul că se încruntase la comoară... 

Coliere de diamant şi rubine. Brăţări de aur şi 
smarald. Cercei - adevărate mici candelabre - din 
safir şi ametist. Inele lucrate splendid, unele 
încoronate cu pietre la fel de mari ca oul de 
rândunică. Piepteni, ace de păr şi broşe. Câştigate 
cu sânge, cumpărate cu sânge. 

Cel mai mic dintre copiii nobili adunaţi, o 
femeie cu o osatură fragilă, se aplecă cel mai 
aproape. Duva. Un inel gros de argint cu un safir 
de o mărime aproape obscenă îi împodobea mâna 
subţire, lipită delicat de pântecul destul de mare. 

Probabil că era în şase luni, deşi hainele lungi - 
prefera purpuriul şi rozul - şi constituţia subţire ar 
fi putut crea o altă impresie. Cu siguranţă era 
primul ei copil, rezultatul mariajului aranjat cu un 
prinţ chemat dintr-un teritoriu de peste mări din 
estul îndepărtat, un vecin sudic al ținutului 
Doranelle, care observase zarva reginei Fae şi voia 
să îşi asigure protecţia imperiului sudic de peste 
ocean. Probabil prima încercare a khaganatului de 
a-şi extinde şi mai mult propriul continent 
considerabil, gândiseră Nesryn şi alţii. 

Nesryn nu îşi permise să se uite prea mult la 
viaţa ce creştea sub mâna împodobită cu bijuterii. 

Pentru că dacă unul dintre fraţii Duvei ar fi fost 
încoronat khagan, prima sarcină a noului 
conducător - după apariţia unui număr suficient de 
urmaşi - ar fi fost să elimine orice alt rival la tron. 

Începând cu copiii fraţilor sau ai surorilor, dacă i-ar 
fi contestat dreptul de a conduce. 

Se întrebă cum putea Duva să suporte aşa 
ceva. Dacă ajunsese să iubească pruncul din 
pântecul ei sau dacă era destul de înţeleaptă încât 
să nu îşi permită un asemenea sentiment. Dacă 
tatăl acelui prunc ar fi făcut tot posibilul să-l ţină 
pe copil în siguranţă în cazul în care acesta ar fi 
ajuns în pericol de moarte. 

Cel puţin khaganul se rezemă din nou pe tron. 
Copiii lui îşi îndreptară spatele din nou, mâna 
Duvei căzând iarăşi pe lângă corp. 

— Bijuterii, explică Chaol, făurite de cei mai 
buni meşteşugari din Adarlan. 

Khaganul răsuci un inel cu citrin de pe deget. 

— Dacă sunt din comoara lui Aelin Galathynius, 
nu am niciun dubiu că e aşa cum spui. 

O clipă de linişte se lăsă între Nesryn şi Chaol. 
Ei ştiuseră - anticipaseră - că khaganul avea spioni 
în fiecare tărâm, pe fiecare mare şi că, probabil, 
trecutul lui Aelin ar fi fost dificil de ignorat. 

— Pentru că nu eşti doar Mâna Adarlanului, 
continuă khaganul, ci şi ambasadorul Terrasenului, 
nu-i aşa? 

— Într-adevăr, sunt, spuse Chaol cu hotărâre. 

Khaganul se ridică oarecum greoi, copiii lui 
dându-se imediat la o parte ca să-i facă loc să 
coboare de pe podiumul auriu. 

Cel mai înalt dintre ei - robust şi probabil mai 
necontrolat decât încordarea tăcută a lui Sartaq - 
privi mulţimea ca şi când ar fi evaluat orice 
ameninţare internă. Era Kashin, al patrulea născut. 


33 


Dacă Sartaq comanda rukşii pe cerurile nordice 
şi centrale, atunci Kashin controla armatele de la 
sol - în mare parte infanteria şi cavaleria. Arghun îi 
stăpânea pe viziri, iar Hasar, spuneau zvonurile, 
avea sub comandă flota. Totuşi, Kashin era ceva 
mai puţin îngrijit, părul brunet fiindu-i împletit la 
spate. Da, era chipeş, dar se vedea că viaţa printre 
soldaţi avusese o influenţă asupra lui, şi nu 
neapărat într-un mod negativ. 

Khaganul cobori de pe podium, veşmintele de 
culoarea cobaltului foşnind pe podea. Şi, cu fiecare 
pas pe marmura verde, Nesryn îşi dădu seama că, 
într-adevăr, acest bărbat comandase cândva nu 
doar rukşii de pe cer, ci şi cavaleria, şi; influenţase 
flota să i se alăture. lar apoi Urus şi fratele lui mai 
mare se luptaseră corp la corp la porunca mamei 
lor, când ea zăcea pe moarte din cauza unei boli 
incurabile pe care nici măcar Torre nu o putea 
vindeca. Fiul care scăpa cu viaţă avea să fie 
khagan. 

Fostul khagan avea o înclinaţie pentru 
spectacol şi, pentru această ultimă luptă dintre cei 
doi urmaşi aleşi ai ei, îi poziţionase în marele 
amfiteatru din mijlocul oraşului, uşile fiind deschise 
oricui putea pătrunde ca să găsească un loc. 
Oamenii stătuseră pe boli şi trepte, alte mii 
aglomerând străzile care conduceau spre clădirea 
din piatră albă. Rukşii şi călăreţii lor se cocoţaseră 
pe stâlpii din vârful ultimului nivel, alţi rukhini 
zburând în cerc, în înaltul cerului. 

Cei doi posibili moştenitori se luptaseră şase 
ore. 

Nu doar unul împotriva celuilalt, ci şi împotriva 
ororilor pe care le dezlănţuise mama lor ca să îi 
testeze: feline mari care săreau din cuşti ascunse 
sub podeaua nisipoasă; trăsuri cu ţepi din fier cu 
aruncătoare de sulițe îi atacaseră din obscuritatea 
intrărilor tunelurilor, ca să îi doboare. 

Tatăl lui Nesryn fusese în mulţimea frenetică 
de pe străzi, ascultând relatările strigate de cei 
care atârnau de coloane. 

Lovitura finală nu fusese un act de brutalitate 
sau ură. 

Fratele mai mare al actualului khagan, Orda, 
primise o suliță în coaste din cauza unuia dintre 
vizitii. După şase ore de luptă sângeroasă pentru 
supravieţuire, lovitura îl pusese la pământ. 

lar Urus îşi pusese deoparte sabia. Liniştea 
absolută se lăsase în arenă în timp ce Urus 
întinsese o mână însângerată spre fratele lui căzut 
- ca să-l ajute. 

Orda aruncase un pumnal ascuns spre inima 
lui Urus. 

O ratase la câţiva centimetri. 

lar Urus scosese acel pumnal, strigând, şi îl 
înfipsese direct în fratele lui. 

Urus nu ratase ţinta aşa cum o făcuse fratele 
lui. 

Nesryn se întrebă dacă o cicatrice încă marca 
pieptul khaganului, în timp ce el se uita acum la 
ea, Chaol şi bijuteriile prezentate. Dacă khaganul 
mort de mult plânsese în intimitate pentru fiul ei 
căzut, ucis de cel care avea să îi ia coroana în 
câteva zile. Sau dacă nu îşi permisese vreodată să 

îşi iubească copiii, ştiind ce urma să li se întâmple. 

Urus, khaganul continentului sudic, se opri în 
faţa lui Nesryn şi a lui Chaol. Era mai înalt decât 
Nesryn cu mai mult de cincisprezece centimetri, 
umerii fiindu-i încă laţi şi spatele drept. 

Se aplecă doar cu o urmă de efort din cauza 
vârstei ca să ia un colier cu diamante şi safire din 
cufăr. Acesta licări ca un râu în mâinile lui cu 
cicatrice şi împodobite cu bijuterii. 

— Fiul meu cel mai mare, Arghun, spuse 
khaganul făcând semn din cap spre prinţul cu faţa 
îngustă care monitoriza totul, mi-a dezvăluit recent 
nişte informaţii fascinante despre regina Aelin 
Ashryver Galathynius. 

Nesryn aşteptă lovitura. Chaol doar se uită în 
ochii lui Urus. 

Dar ochii negri ai khaganului - ochii lui Sartaq, 
îşi dădu ea seama - dansară când îi spuse lui 
Chaol: 

— O regină de nouăsprezece ani i-ar nelinişti 
pe mulţi. Dorian Havilliard, cel puţin, a fost instruit 
de la naştere să îşi ia coroana, să controleze o 
curte şi un regat. Dar Aelin Galathynius... 

Khaganul azvârli în cufăr colierul al cărui 
zgomot fu la fel de strident ca al oţelului pe piatră. 

— Presupun că unii ar considera cei zece ani ca 
asasin antrenat drept experienţă. 

Şoaptele se unduiră din nou prin sala tronului. 
Practic, ochii aprinşi ai lui Hasar străluceau. Chipul 
lui Sartaq nu se schimbă deloc. Probabil era o 
abilitate învățată de la fratele lui cel mare - ai 
cărui spioni trebuiau să fie într-adevăr pricepuţi, 

dacă aflaseră de trecutul lui Aelin. Chiar dacă 
Arghun părea să se chinuie să-şi reprime un 
zâmbet superior. 

— Poate că suntem separați de Marea îngustă, 
îi spuse khaganul lui Chaol, ale cărui trăsături nici 
măcar nu se schimbară, dar până şi noi am auzit 
de Celaena Sardothien. Imi aduceţi bijuterii, fără 
îndoială din propria ei colecţie. Totuşi, bijuteriile 
sunt pentru mine, când fiica mea Duva - aruncă o 
privire spre fiica drăguță şi însărcinată, care stătea 
aproape de Hasar - încă nu a primit un cadou de 
nuntă fie de la noul rege, fie din partea reginei 
revenite, în timp ce toţi ceilalţi conducători le-au 
trimis pe ale lor cu aproape jumătate de an în 
urmă. 

Nesryn îşi mască tresărirea. Era o omisiune 
care putea fi explicată de atât de multe adevăruri - 
dar nu de cele pe care ar fi îndrăznit să le 
rostească, nu acolo. Chaol nu oferi niciunul şi 
rămase tăcut. 

— Dar, continuă khaganul, indiferent de 
bijuteriile pe care mi le-aţi aruncat acum la 
picioare ca pe nişte saci de grâne, aş prefera să 
aflu adevărul. Mai ales după ce Aelin Galathynius 
ţi-a distrus castelul de cleştar, l-a ucis pe fostul 
rege şi ţi-a asediat capitala. 

— Dacă prinţul Arghun are informaţiile, spuse 
Chaol în cele din urmă cu un calm de neclintit, 
poate că nu e nevoie să afli asta de la mine. 

Nesryn îşi înăbuşi dezgustul la acea sfidare, la 
acel ton... 

— Poate că nu, spuse khaganul, chiar dacă 

Arghun miji uşor ochii. Dar cred că ție ţi-ar plăcea 
să afli nişte adevăruri din partea mea. 

Chaol nu ceruse asta. Nu părea nici pe departe 
interesat, căci tot ce spuse fu „0?” 

Kashin înţepeni. Aşadar, era cel mai feroce 
apărător al tatălui său. Arghun nu făcu decât un 
schimb de priviri cu un vizir şi îi zâmbi lui Chaol ca 
o viperă pe cale să atace. 

— lată de ce cred că ai venit, lordule Westfall, 
Mână a regelui. 

Doar pescăruşii care zburau mult deasupra 
cupolei sălii tronului îndrăzniră să facă vreun 
zgomot. 

Khaganul închise capacele cuferelor, rând pe 
rând. 

— Cred că ai venit să mă convingi să mă alătur 
războiului vostru.  Adarlanul este scindat, 
Terrasenul este sărac şi fără îndoială vei avea nişte 
probleme în a-i convinge pe stăpânii supraviețuitori 
să lupte pentru o regină neîncercată, care şi-a 
petrecut zece ani răsfăţându-se în Rifthold, 
cumpărând aceste bijuterii cu bani murdari. Lista 
ta de aliaţi este scurtă şi fragilă. Armatele ducelui 
Perrington sunt orice în afară de asta. Celelalte 
regate de pe continentul vostru sunt spulberate şi 
separate de teritoriile voastre din nord de armata 
lui Perrington. Deci aţi sosit aici cât de repede v-au 
putut purta cele opt vânturi ca să mă imploraţi să 
îmi trimit armata pe țărmurile voastre. Să mă 
convingeţi să vărs sângele nostru pentru o cauză 
pierdută. 

— Unii ar putea-o considera o cauză nobilă, 

răspunse Chaol. 

— Încă n-am terminat, spuse  Khaganul, 
ridicând o mână. 

Chaol se enervă, dar nu vorbi din nou 
neîntrebat. Inima lui Nesryn bătea cu putere. 

— Mulţi ar susţine, spuse khaganul, fluturând 
mâna ridicată spre câţiva viziri, spre Arghun şi 
Hasar, să rămânem neutri. Sau, şi mai bine, să ne 
aliem cu armata care va câştiga cu siguranţă, al 
cărui negoţ a fost profitabil pentru noi în aceşti 
zece ani. 

El flutură acea mână spre alţi bărbaţi şi femei 
care purtau veşmintele aurii ale vizirilor. Spre 
Sartag, Kashin şi Duva. 

— Unii ar spune că riscăm să ne aliem cu 
Perrington doar ca să-i înfruntăm, probabil, 
cândva, armatele în porturile noastre. Că regatele 
distruse Eyllwe şi Fenharrow s-ar putea îmbogăţi 
din nou sub o nouă conducere şi am putea să ne 
umplem iar cuferele făcând negoţ. Nu mă îndoiesc 
de faptul că îmi vei promite că aşa va fi. Îmi vei 
oferi afaceri în exclusivitate, foarte probabil în 
dezavantajul vostru. Dar sunteţi disperaţi şi nu 
aveţi nimic din ce nu am deja. Sau din ce nu pot 
lua, dacă vreau. 

Din fericire, Chaol nu spuse nimic, deşi ochii lui 
căprui fierbeau din cauza amenințării tacite. 

Khaganul aruncă o privire în al patrulea şi 
ultimul cufăr. Piepteni şi perii cu pietre preţioase, 
sticle de parfum ornamentate, meşteşugite de cei 
mai buni sticlari ai Adarlanului. Aceiaşi care 
construiseră castelul pe care îl distrusese Aelin. 

— Deci, aţi venit ca să mă convingeţi să mă 
alătur cauzei voastre. Şi mă voi gândi la asta cât 
rămâneţi aici. De vreme ce, fără îndoială, aţi venit 
şi cu alt scop. 

El făcu semn din mâna cu cicatrice, împodobită 
cu bijuterii, spre scaun. Chaol roşi, dar nu tresări şi 
nu se feri. Nesryn se forţă să facă la fel. 

— Arghun m-a informat că rănile tale sunt noi - 
că te-ai ales cu ele când a explodat castelul de 
cleştar. Se pare că regina Terrasenului nu a fost 
prea atentă să-şi protejeze aliaţii. 

Un muşchi al maxilarului lui Chaol se încordă 
când toată lumea, de la prinţ la servitor, se uită la 
picioarele lui. 

— Întrucât relaţiile voastre cu Doranelle sunt 
acum încordate, tot din cauza lui Aelin Galathynius, 
presupun că singura cale spre vindecare care îţi 
rămâne deschisă este aici. La Torre Cesme. 

Khaganul ridică din umeri, singura manifestare 
a tânărului războinic lipsit de respect care fusese 
cândva. 

— Draga mea soţie va fi foarte supărată dacă 
aş refuza unui om rănit şansa de a se vindeca - 
împărăteasa nu mai era în această cameră, îşi 
dădu seama Nesryn, tresărind -, deci, bineînţeles, 
îţi voi acorda permisiunea să intri în Torre. Dacă 
vindecătorii lui vor fi de acord să te vindece, 
depinde de ei. Nici măcar eu nu controlez dorinţele 
celor din Torre. 

Torre - Turnul. Acesta domina marginea sudică 
din Antica, adăpostit pe cel mai înalt deal de 
deasupra oraşului care cobora spre marea verde. 

Era domeniul faimoşilor lui vindecători şi tributul 
adus Silbei, zeiţa vindecătoare care îi binecuvânta. 
Dintre cei treizeci şi şase de zei ai acestui imperiu 
care fuseseră îmbrăţişaţi de-a lungul secolelor, din 
religii apropiate şi îndepărtate, în acest oraş al 
zeilor... Silba domnea nedisputată. 

Chaol părea că înghite cărbuni încinşi, dar, din 
fericire, reuşi să-şi încline capul. 

— Îţi mulţumesc pentru generozitate, Mare 
Khagan. 

— Odihniţi-vă în seara asta - îi voi informa că 
vei fi pregătit mâine-dimineaţă. De vreme ce nu te 
poţi duce la ei, unul va fi trimis la tine. Dacă ei sunt 
de acord, bineînţeles. 

Chaol îşi mişcă degetele în poală, dar nu le 
încleştă. Nesryn încă îşi ţinea respiraţia. 

— Sunt la dispoziţia lor, spuse Chaol cu 
hotărâre. 

Khaganul închise ultimul cufăr cu bijuterii. 

— Îţi poţi păstra darurile, Mână a regelui, 
Ambasadorul lui Aelin Galathynius. Nu îmi trebuie - 
şi nu mă interesează. 

Chaol îşi ridică brusc fruntea, ca şi când ceva 
din tonul khaganului l-ar fi prins în cursă. 

— De ce? 

Nesryn abia îşi mască fiorul. Era o întrebare 
mai îndrăzneață decât se aventurase vreodată 
cineva să adreseze acestui bărbat, judecând după 
surprinderea furioasă din ochii khaganului şi din ce 
se citea în privirile schimbate între copiii lui. 

Dar Nesryn zări licărul altui lucru în ochii 
khaganului. Al unei oboseli. 

Ceva uleios îi alunecă în stomac atunci când 
observă steagurile albe fluturând la ferestre, prin 
tot oraşul. Când se uită la cei şase moştenitori şi 
numără din nou. 

Nu erau şase. 

Cinci. Doar cinci erau aici. 

Stindardele morţii fluturau în casa regală. În tot 
oraşul. 

Nu erau un popor care să jelească - nu aşa 
cum s-ar fi întâmplat în Adarlan, îmbrăcându-se 
numai în negru şi plângând câteva luni. Chiar şi în 
familia regală a khaganului, viaţa continua, morţii 
nefiind îndesaţi în peşteri sau sicrie, ci înfășuraţi în 
alb şi lăsaţi sub cerul liber al rezervației lor sacre 
de pe stepele distante. 

Nesryn privi spre şirul de cinci moştenitori, 
numărând. Erau prezenţi doar cinci dintre cei mai 
mari. Şi, chiar când îşi dădu seama că Tumelun, cel 
mai mic - de doar şaptesprezece ani - nu era 
acolo, khaganul îi spuse lui Chaol: 

— Spionii tăi sunt cu adevărat inutili dacă nu ai 
aflat. 

Spunând asta, se îndreptă spre tron, lăsându-l 
pe Sartaq să înainteze, ochii prinţului mai tânăr 
fiind învăluiţi în tristeţe. Sartaq dădu tăcut din cap 
spre Nesryn. Da. Da, bănuielile ei erau adevărate... 

Vocea puternică şi plăcută a lui Sartaq umplu 
sala. 

— Sora noastră dragă, Tumelun, a murit pe 
neaşteptate în urmă cu trei săptămâni. 

O, pe toţi zeii. Se trecuse peste atât de multe 
cuvinte şi ritualuri; doar faptul de a fi venit aici să 

le ceară ajutorul în război era necivilizat, 
obraznic... 

Chaol spuse în liniştea apăsătoare, întâlnind 
privirile încordate ale tuturor prinților şi prinţesei 
ŞI, apoi, pe a khaganului cu ochii obosiţi: 

— Profundele mele condoleanţe. 

— Fie ca vântul nordic să o poarte pe câmpiile 
senine, şopti Nesryn. 

Numai Sartaq se deranjă să dea din cap în 
semn de mulţumire, în timp ce ceilalţi deveniră 
acum reci şi ţepeni. 

Nesryn îi aruncă o privire tăcută, de 
avertisment, sugerându-i astfel să nu întrebe 
despre moarte. El îi citi expresia de pe chip şi dădu 
aprobator din cap. 

Khaganul zgârie un punct de pe tronul său 
ivoriu, liniştea fiind la fel de apăsătoare ca una 
dintre hainele pe care călăreţii încă le purtau 
împotriva vântului aspru nordic din stepe şi a şeilor 
dure din lemn. 

— Am fost pe mare timp de trei săptămâni, 
încercă să spună Chaol, vocea fiindu-i mai blândă 
acum. 

Khaganul nu se deranjă să pară înţelegător. 

— Asta ar explica şi de ce te surprind atât de 
mult celelalte ştiri şi de ce bijuteriile acestea reci v- 
ar fi mai folositoare vouă. Buzele khaganului se 
mişcară într-un zâmbet trist. Contactele lui Arghun 
mi-au adus şi veşti de pe o navă în dimineaţa asta. 
Vistieria voastră din Rifthold nu mai este 
accesibilă. Ducele Perrington şi armata lui de orori 
zburătoare au prădat Riftholdul. 

Liniştea, vibrantă şi goală, o străbătu pe 
Nesryn. Ea nu ştia dacă respira Chaol. 

— Nu avem ştiri despre locul în care se află 
regele Dorian, dar le-a cedat Riftholdul. A fugit în 
noapte, dacă este să credem zvonul. Oraşul a 
căzut. Acum, tot ce este spre sud de Rifthold îi 
aparţine lui Perrington şi vrăjitoarelor lui. 

Nesryn văzu mai întâi chipurile nepoților ei. 

Apoi chipul surorii şi pe al tatălui ei. Le văzu 
bucătăria şi brutăria. Tartele cu pere răcindu-se pe 
mesele lungi de lemn. 

Dorian îi părăsise. li părăsise pe toţi ca să... 
facă ce? Să găsească ajutor? Să supravieţuiască? 
să fugă la Aelin? 

Rămăsese garda regală să lupte? Luptase 
cineva ca să-i salveze pe nevinovăţii din oraş? 

Mâinile îi tremurau. Ei nu-i păsa. Nu-i păsa 
dacă aceşti oameni îmbrăcaţi elegant zâmbeau 
dispreţuitor. 

Copiii surorii ei, cea mai mare bucurie a vieţii 
sale... 

Chaol o fixă cu privirea. Nimic nu se citea pe 
chipul lui. Nici urmă de devastare sau şoc. 

Uniforma roşie şi aurie deveni sufocantă. 
Înăbuşitoare. : 

Vrăjitoare şi balauri. In oraşul ei. Cu dinţi şi 
unghii de fier. Sfâşiind, însângerând şi chinuind. 
Familia ei - familia ei... 

— Tată. 

Sartaq înaintase din nou. Ochii negri se 
îndreptară între Nesryn şi khagan. 

— A fost o călătorie lungă pentru invitaţii 

noştri. Lăsând deoparte politica, spuse el şi aruncă 
o privire dezaprobatoare spre Arghun, care părea 
amuzat - amuzat de această ştire pe care o 
adusese, care făcuse podeaua din marmură verde 
să fiarbă sub cizmele ei -, încă suntem o patrie a 
ospitalităţii. Permite-le să se odihnească pentru 
câteva ore, iar apoi să ni se alăture la cină. 

Hasar veni lângă Sartag, încruntându-se la 
Arghun în acest timp. Poate nu ca o mustrare la 
adresa fratelui ei, ci, pur şi simplu, pentru că 
Arghun nu îi spusese e; prima. 

— Să nu lăsăm vreun invitat să treacă prin 
casa noastră şi să o considere lipsită de confort. 
Deşi cuvintele erau prietenoase, tonul lui Hasar nu 
era. 

Tatăl lor le aruncă o privire amuzată. 

— Într-adevăr. 

Urus flutură o mână spre servitorii de lângă 
stâlpii din depărtare. 

— Însoţiţi-i spre camerele lor. Şi transmiteţi un 
mesaj către Torre, ca să-l trimită pe cel mai bun - 
pe Hafiza, dacă va cobori din acel turn. 

Nesryn abia auzi restul. Dacă vrăjitoarele 
deţineau oraşul, atunci valgii care îl infestaseră 
mai devreme în acea vară... Nu avea să mai fie 
nimeni care să se lupte cu ei. Nimeni care să îi 
protejeze familia. 

Dacă familia ei supravieţuise. 

Nu putea respira. Nu putea gândi. 

Nu ar fi trebuit să plece. Nu ar fi trebuit să 
accepte această funcţie. 

Ai ei ar fi putut să fie morţi sau suferinzi. Morți. 

Mori. 

Nu observă servitoarea care veni să împingă 
scaunul lui Chaol. 

Abia observă mâna pe care Chaol o întinse ca 
să o cuprindă pe a ei. 

Nesryn nici măcar nu făcu o plecăciune spre 
khagan când plecară. 

Nu putea să nu le vadă chipurile copiilor. 

Ale copiilor surorii ei, zâmbind şi cu burţile 
rotunde. 

Nu ar fi trebuit să vină cu Chaol acolo. 


Capitolul 3 


Nesryn intrase într-o stare şoc. 

lar Chaol nu putea să se ducă la ea, să o ia în 
braţe şi să o strângă la piept. 

Nu când ea intrase, tăcută şi alunecând ca o 
fantomă, direct într-un dormitor al apartamentului 
generos care le fusese repartizat la primul etaj al 
palatului, şi închisese uşa în urma ei ca şi când ar fi 
uitat că mai exista oricine altcineva pe lume. 

El nu o condamna. 

Chaol lăsă servitoarea, o tânără cu o siluetă 
delicată şi păr castaniu care-i cădea în bucle grele 
până la talia subţire, să îi împingă scaunul în al 
doilea dormitor. Apartamentul era deasupra unei 
grădini cu pomi fructiferi, fântâni care bolboroseau 
şi cascade de flori roz şi mov care atârnau din 
plantele în ghiveci agăţate de balconul de 
deasupra şi care asigurau o cortină vie în faţa 
ferestrelor înalte ale dormitorului său - a uşilor, îşi 

dădu el seama. 

Servitoarea mormăi ceva despre pregătirea 
unei băi, priceperea de a vorbi pe limba lui fiind 
stângace în comparaţie cu cea a khaganului şi a 
copiilor lui. Nu că s-ar fi aflat în poziţia de a o 
judeca; el nu prea vorbea fluent nici o altă limbă 
de pe continentul lui. 

Ea se strecură în spatele unui paravan sculptat 
din lemn care conducea fără îndoială spre baia lui, 
iar Chaol se uită prin uşa încă deschisă a 
dormitorului său, dincolo de holul cu marmură 
galbenă, către uşile închise ale dormitorului lui 
Nesryn. 

Ei nu ar fi trebuit să plece de pe teritoriile lor. 

El nu ar fi putut face nimic, dar... Ştia ce avea 
să-i facă lipsa de informaţii lui Nesryn. Ce îi făcea 
deja lui. 

Dorian nu era mort, îşi spuse el. Scăpase. 
Fugise. Dacă ar fi fost capturat de Perrington - de 
Erawan -, ei ar fi ştiut. Prinţul Arghun ar fi ştiut. 

Oraşul lui, prădat de vrăjitoare. Se întrebă dacă 
Manon Cioc-Negru condusese atacul. 

Chaol încercă şi eşuă să îşi aducă aminte ce 
datorii aveau unul faţă de celălalt. Aelin îi cruţase 
viaţa lui Manon la templul lui Temis, dar Manon le 
oferise informaţii importante despre Dorian, care 
era înrobit de valgi. Asta însemna că erau chit? Sau 
un fel de aliaţi? 

Era inutil să spere că Manon avea să se 
întoarcă împotriva  Morathului, dar trimise o 
rugăciune tăcută spre orice zeu l-ar fi ascultat, ca 
să îl protejeze pe Dorian, să îl conducă pe regele 

lui în locuri mai prietenoase. 

Dorian avea să reuşească. Era prea inteligent, 
prea dăruit să nu o facă. Nu exista nici o altă 
variantă - niciuna - pe care să o accepte Chaol. 
Dorian era în viaţă şi în siguranţă. Sau în drum 
spre un loc sigur. lar când Chaol ar fi găsit un 
moment, ar fi stors informaţia de la prinţul cel mai 
mare. Indiferent dacă jelea sau nu. Tot ce ştia 
Arghun avea să ştie şi e/. lar apoi urma să-i ceară 
servitoarei să caute pe orice navă comercială 
informaţii despre atac. 

Nicio ştire - nu fusese nicio veste despre Aelin. 
Unde era ea acum, ce făcea. Aelin, care ar fi putut 
fi chiar preţul acestei alianţe. 

Scrâşni din dinţi, şi încă o făcea când uşile 
apartamentului se deschiseră şi un bărbat cu 
umerii laţi intră ca şi când ar fi fost la el acasă. 

Chaol presupuse că aşa şi era. Prinţul Kashin 
era singur şi neînarmat, deşi se deplasa cu 
uşurinţa unei persoane încrezătoare în puterea 
fermă a corpului său. 

Aşa cum, presupuse Chaol, se plimbase şi el 
cândva prin palatul din Rifthold. 

Chaol dădu din cap în semn de salut când 
prinţul închise uşa holului şi îl studie. Era evaluarea 
unui războinic, sinceră şi completă. Când ochii lui 
căprui îi întâlniră, în sfârşit, pe ai lui Chaol, prinţul 
spuse în limba din Adarlan: 

— Răni ca ale tale nu sunt neobişnuite aici şi 
am văzut multe - mai ales în triburile de călăreţi. 
Poporul familiei mele. 

Chaol nu prea avea chef să discute despre 

rănile lui cu prinţul, cu nimeni, de fapt, aşa că se 
mulţumi să dea din cap. 

— Sunt sigur că ai văzut. 

Kashin îşi înclină capul, studiindu-l din nou pe 
Chaol, cosita neagră alunecându-i peste umărul 
musculos. Citea în ochii lui, probabil, dorinţa de a 
nu discuta despre asta. 

— Tatăl meu chiar îşi doreşte să vă alăturaţi 
nouă la cină. Şi, mai mult decât atât, să vă 
alăturaţi în fiecare seară după aceea, cât timp 
sunteţi aici. Şi să staţi la masa cea mare. 

Nu era o cerere ciudată pentru un demnitar în 
vizită şi, cu siguranţă, era o onoare să stai la masa 
khaganului, dar să îşi trimită fiul ca să îi invite... 
Chaol se gândi bine la următoarele cuvinte, apoi le 
alese, pur şi simplu, pe cele mai evidente. 

— De ce? 

Cu siguranţă, cei din familie îşi doreau să fie 
aproape unii de alţii după pierderea celui mai tânăr 
membru. Să invite străinii să li se alăture... 

Maxilarul prinţului se încordă. Nu era un om 
obişnuit să îşi ascundă emoţiile, aşa cum erau cei 
trei fraţi mai mari ai lui. 

— Arghun spune că în palatul nostru nu sunt 
spioni ai armatei ducelui Perrington, că agenţii lui 
nu au sosit încă. Eu nu cred asta. lar Sartaq... 
Prinţul se opri, ca şi când nu ar fi vrut să îl implice 
pe fratele său - sau pe potenţialul aliat. 

Kashin se strâmbă. 

— Am avut un motiv să aleg să trăiesc printre 
soldaţi. Vorbele în doi peri din regatul acesta... 

Chaol fu tentat să spună că înţelegea. Se 

simţise aşa o mare parte din viaţa lui. Însă întrebă: 

— Crezi că armata lui Perrington s-a infiltrat în 
regat? 

Cât de multe ştiau Kashin sau Arghun despre 
armata lui Perrington - despre adevărul regelui 
valg care era, de fapt, Perrington? Sau despre 
armata pe care o comanda, mai rea decât orice şi- 
ar fi putut imagina ei? Dar acea informaţie... O 
ţinuse secretă, ca să vadă dacă putea fi folosită 
cumva, dacă nu cumva Arghun şi khaganul ştiau 
despre asta. 

Kashin îşi masă gâtul. 

— Nu ştiu dacă Perrington, cineva din 
Terrasen, Melisande sau Wendlyn. Tot ce ştiu este 
că sora mea este acum moartă. 

Inima lui Chaol se poticni puţin, dar îndrăzni să 
întrebe: 

— Cum s-a întâmplat asta? 

Suferinta licări în ochii lui Kashin. 

— Tumelun a fost mereu puţin frenetică, 
nesăbuită. Instabilă, într-o zi era fericită şi râdea; 
în următoarea era retrasă şi deznădăjduită. Ei... 
Gâtul i se înălţă. Ei spun că ea a sărit de la balcon 
din cauza asta. Duva şi soţul ei au găsit-o mai 
târziu în acea seară. 

Orice moarte într-o familie era devastatoare, 
dar o sinucidere... 

— Imi pare rău, spuse încet Chaol. 

Kashin scutură din cap, lumina soarelui din 
grădină dansându-i pe părul negru. 

— Nu pot să cred asta. Tumelun a mea nu ar fi 
sărit. 

Tumelun a mea. Cuvintele îi spuneau destule 
despre apropierea prinţului de sora lui mai mică. 

— Suspectezi ceva necurat? 

— Tot ce ştiu este că, indiferent de toanele lui 
Tumelun... o cunoşteam. Aşa cum îmi cunosc 
propria inimă, zise şi îşi atinse pieptul în dreptul 
inimii. Ea nu ar fi sărit. 

Chaol se gândi din nou cu atenţie la cuvintele 
lui. 

— Chiar dacă regret pierderea ta, ai vreun 
motiv să suspectezi motivul pentru care ar fi putut 
un regat străin să pună la cale asta? 

Kashin făcu câţiva paşi. 

— Nimeni de pe tărâmurile noastre nu ar fi 
destul de prost. 

— Ei bine, nimeni din Terrasen sau din Adarlan 
nu ar face vreodată aşa ceva - nici măcar ca să te 
manipuleze să intri în acest război. 

Kashin îl studie pentru o clipă. 

— Nici măcar o regină care a fost cândva o 
asasină? 

Chaol nu lăsă să se vadă niciun licăr de emoție. 

— Poate că a fost asasină, dar Aelin avea nişte 
limite pe care nu le depăşea. Să ucidă sau să le 
facă rău copiilor era una dintre ele. 

Kashin se opri în faţa mesei de toaletă lipite de 
zidul grădinii, potrivind o cutie aurită de pe 
suprafaţa neagră şi lustruită. 

— Ştiu. Am citit şi eu asta în rapoartele fratelui 
meu. Detalii despre asasinatele ei. 

Chaol ar fi putut să jure că prinţul tremură 
înainte să adauge „Te cred”. 

Era, fără îndoială, motivul pentru care prinţul 
purta conversaţia asta cu el. 

Kashin continuă: 

— Ceea ce înseamnă că nu rămân multe alte 
forţe străine care ar fi putut să o facă - şi 
Perrington e în capul acelei liste scurte. 

— Dar de ce să o vizeze pe sora ta? 

— Nu ştiu. Kashin mai făcu câţiva paşi. Ea era 
tânără, inocentă - călărea cu mine printre 
darghani, cei din clanul mamei noastre. Nu avea 
încă un sulde al ei. 

Văzând sprâncenele încruntate ale lui Chaol, 
prinţul îl lămuri: 

— Este o suliță pe care o poartă toţi războinicii 
darghan. li legăm de mâner părul calului nostru 
preferat, sub vârf. Strămoşii noştri credeau că 
unde fluturau în vânt acele fire de păr, acolo ne 
aştepta destinul. Unii dintre noi cred încă în 
asemenea lucruri, dar chiar şi cei care cred că este 
doar o tradiţie... Le aducem peste tot. Este o curte 
în acest palat unde su/de-u/ meu şi cele ale fraţilor 
mei sunt puse ca să simtă vântul cât rămânem la 
palatul tatălui nostru, chiar lângă a lui. Dar la 
moarte... Din nou, acea umbră de durere. În cazul 
unei morţi, este singurul obiect pe care îl păstrăm. 
Ele poartă sufletul unui războinic darghan pentru 
totdeauna şi sunt lăsate înfipte pe o stepă din 
ţinutul nostru sacru. Prinţul închise ochii. Acum, 
sufletul ei va călători cu vântul. 

Nesryn spusese asta mai devreme. Chaol doar 
repetă „Imi pare rău”. 

Kashin deschise ochii. 

— Unii dintre fraţii mei nu cred ce spun eu 
despre Tumelun. Alţii cred. Tatăl nostru... El 
rămâne nehotărât. Mama noastră nici măcar nu 
părăseşte camera ei din cauza suferinţei, iar să-mi 
rostesc bănuielile... Nu sunt în stare să i le 
mentionez. El îşi masă maxilarul puternic. Deci l- 
am convins pe tata să vă alăturaţi nouă la cină în 
fiecare seară, ca un gest diplomatic. Dar aş vrea să 
priveşti totul cu ochii unui străin, să îmi raportezi 
orice este în neregulă. Poate vei vedea ceva ce noi 
nu vedem. 

Să îi ajute... şi poate să primească ajutor în 
schimb. Chaol spuse deschis: 

— Dacă ai suficientă încredere în mine să mă 
pui să fac asta, să-mi spui toate astea, atunci de ce 
nu eşti de acord să ni te alături în războiul acesta? 

— Nu mă aflu în poziţia de a spune de ce sau 
de a presupune. Se vedea că e un soldat instruit. 
Kashin cercetă apartamentul ca şi când ar fi 
evaluat orice posibil inamic ce stătea în aşteptare. 
Mărşăluiesc doar când îmi ordonă tatăl meu. 

Dacă armata lui Perrington era deja aici, dacă 
Morathul era, într-adevăr, în spatele uciderii 
prinţesei... Ar fi fost prea uşor. Prea uşor să îl 
convingă pe khagan să li se alăture lui Dorian şi lui 
Aelin. Perrington-Erawan era mult mai inteligent de 
atât. 

Dar dacă însuşi Chaol ar fi reuşit să îl câştige 
pe comandantul armatei terestre a khaganatului în 
favoarea cauzei lor... 

— Eu nu joc jocurile acestea, lord Westfall, 
spuse Kashin, citind orice străluci în ochii lui Chaol. 

Ceilalţi fraţi ai mei sunt cei pe care vrei să Îi 
convingi. 

Chaol bătu uşor cu un deget pe cotiera 
scaunului său. 

— Mă poţi sfătui în privinţa asta? 

Kashin pufni, schiţând un zâmbet. 

— Au venit alţii înaintea ta - din regate mai 
bogate decât al vostru. Unii au reuşit, alţii nu. 

Aruncă o privire la picioarele lui Chaol şi un 
licăr de milă se zări în ochii prinţului. Chaol apucă 
bine cotierele scaunului din cauza milei afişate de 
un bărbat care recunoştea un tovarăş războinic. 

— Nu pot decât să îţi urez noroc. 

Apoi prinţul se îndreptă spre uşă, picioarele-i 
lungi micşorând distanţa. 

— Dacă Perrington are un agent aici, spuse 
Chaol când Kashin ajunse la uşile apartamentului, 
atunci deja ai văzut că toată lumea din acest palat 
este în mare pericol. Trebuie să acţionezi. 

Kashin se opri cu mâna pe mânerul sculptat al 
uşii, privind peste umăr. 

— De ce crezi că am cerut ajutorul unui lord 
străin? 

Apoi prinţul plecă, cuvintele lui plutind în aerul 
dulceag. Tonul nu era crud, nu era insultător, dar 
sinceritatea de războinic... 

Chaol se luptă să îşi controleze respiraţia, chiar 
dacă gândurile îi creau agitaţie. Nu văzuse niciun 
inel sau colier negru, dar nici nu le căutase. Nici 
măcar nu se gândise că umbra Morathului ar fi 
putut să ajungă atat de departe. 

Işi masă pieptul. Atent. Trebuia să fie atent în 

acest regat la ce spunea public - chiar şi la ce 
spunea şi în camera aceasta. 

Chaol încă fixa cu privirea uşa închisă, 
gândindu-se la tot ce spusese Kashin, când 
servitoarea ieşi, piesele de îmbrăcăminte pe care 
le purtase mai devreme, tunica şi pantalonii, fiind 
înlocuite de o mantie din cea mai fină şi pură 
mătase, care îi dezvăluia trupul fără să lase loc 
imaginaţiei. 

El îşi reprimă impulsul de a o striga pe Nesryn 
ca să îl ajute. 

— Spală-mă şi atât, spuse cât de clar şi ferm 
putu. 

Ea nu afişă nicio nelinişte, niciun tremur de 
ezitare, iar el îşi dădu seama că mai făcuse asta de 
nenumărate ori, în timp ce îl întrebă: 

— Nu mă placi? 

Era o întrebare sinceră, directă. Era bine plătită 
pentru serviciile ei - toţi servitorii erau. Ea alesese 
să fie aici şi o alta putea fi cu uşurinţă găsită, fără 
niciun risc pentru poziţia ei socială. 

— Ba da, spuse Chaol, minţind doar pe 
jumătate, refuzând să privească mai jos de ochii ei. 
Eşti foarte frumoasă, clarifică el. Insă vreau o baie 
şi nimic altceva de la tine, adăugă, doar ca să fie 
sigur. 

Se aşteptase la recunoştinţa ei, dar servitoarea 
nu făcu decât să dea din cap, netulburată. Chiar şi 
cu ea trebuia să fie atent la ce spunea, la ce ar fi 
putut discuta în aceste camere el şi Nesryn. 

Niciun sunet şi niciun un licăr de mişcare nu se 
auziseră în spatele uşilor închise ale dormitorului 

lui Nesryn. Şi cu siguranţă nu se auzeau acum. 

Aşadar, el îi făcu semn servitoarei să îi împingă 
scaunul în sala de baie, vălurile de aburi unduindu- 
se prin camera cu gresie albă şi albastră. 

Scaunul alunecă pe covor şi gresie, ocolind 
mobila cu foarte puţin efort. Nesryn găsise scaunul 
în catacombele acum goale ale vindecătorilor din 
castelului Rifthold, chiar înainte să navigheze aici. 
Era unul dintre puţinele obiecte pe care le lăsaseră 
în urmă vindecătorii care se refugiaseră. 

Mai uşoare şi mai subţiri decât se aşteptase, 
roţile mari de lângă scaun se rotiră cu uşurinţă, 
chiar şi când se folosi de marginea subţire de 
metal ca să se ghideze. Spre deosebire de 
mărimea rigidă a altora pe care le văzuse, scaunul 
era echipat cu două roţi mici în faţă, de ambele 
părţi ale suportului de lemn pentru picioare, fiecare 
capabilă să se rotească în orice direcţie aleasă de 
el. lar acum, se rotiră lin în aburul sălii de baie. 

Un bazin mare şi îngropat ocupa o mare parte 
a încăperii, uleiurile strălucind la suprafaţă, 
întrerupte doar de petalele împrăştiate, care 
pluteau. Pe zidul îndepărtat, o mică fereastră la 
înălţime dădea spre verdeata grădinii, iar 
lumânările poleiau aburul agitat. 

Lux. Lux total în timp ce oraşul lui suferea şi ei 
cereau un ajutor care nu venea. Dorian ar fi vrut să 
rămână. Doar înfrângerea deplină, fără şanse de 
supravieţuire, l-ar fi făcut să plece. Chaol se 
întrebă dacă magia lui jucase vreun rol, dacă îi 
ajutase pe vreunul dintre ei. 

Dorian şi-ar fi găsit calea spre un loc sigur, 

spre aliaţi. Ştia asta profund în sinea lui, deşi 
stomacul continuă să i se agite. Nu putea face 
nimic de aici ca să-şi ajute regele - cu excepţia 
faptului de a crea o alianţă. Chiar dacă toate 
instinctele îi strigau să se întoarcă în Adarlan, să-l 
găsească pe Dorian, avea să rămână aici. 

Chaol abia observă servitoarea scoţându-i 
cizmele cu smucituri eficiente. Şi, cu toate că ar fi 
putut să o facă singur, abia observă că îi scosese 
jacheta turcoaz, apoi cămaşa de dedesubt. Dar el 
se desprinse din gândurile lui când, în sfârşit, 
începu să îi scoată pantalonii - când se aplecă să o 
ajute, scrâşnind din dinţi în timp ce lucrară 
împreună în linişte. Numai când se întinse ca să îi 
îndepărteze izmenele, o prinse de încheietura 
mâinii. : 

El şi Nesryn încă nu se atinseseră. In afara unui 
incident nefericit de pe navă, din urmă cu trei zile, 
nu-şi mai exprimase dorinţa de a repeta gestul. 
Totuşi, vrusese să o facă. Se trezise în multe 
dimineţi dorindu-şi să o facă, mai ales când 
împărţiseră patul din cabină. Dar gândul de a fi 
atât de înclinat să o facă şi de a nu o putea atinge 
aşa cum o făcuse cândva... îi curmase orice poftă 
trupească. Chiar dacă, din fericire, anumite părţi 
încă îi funcționau, fără îndoială. 

— Pot intra singur, spuse Chaol şi înainte ca 
servitoarea să se poată mişca, îşi adună puterea în 
braţe şi spate şi începu să se ridice de pe scaun. 
Era un proces cunoscut, unul pe care îl descoperise 
în zilele lungi pe mare. 

Mai întâi, declanşă mecanismul de blocare a 

roţilor, ţăcănitul răsunând din piatră şi apă. Cu 
câteva mişcări, se mişcă spre marginea scaunului, 
apoi îşi ridică picioarele de pe plăcile de lemn şi le 
lăsă pe podea, înclinându-le în acest timp spre 
stânga. Cu mâna dreaptă, apucă marginea 
scaunului de lângă genunchi, în timp ce strânse 
pumnul mâinii stângi când se aplecă pentru ao 
sprijini pe gresia rece şi lucioasă de umezeală. 
Alunecoasă... 

Servitoarea doar se apropie, întinse o bucată 
albă şi groasă de material în faţa lui şi se retrase. 
El îi aruncă un zâmbet recunoscător, cu buzele 
lipite, când îşi sprijini din nou pumnul pe podea şi 
pe materialul de pluş, distribuindu-şi greutatea în 
braţ. Inspirând, cu mâna dreaptă cu care se ţinea 
încă de marginea scaunului, se lăsă atent spre 
pământ, legănându-şi fundul de pe scaun când 
genunchii i se îndoiră fără să vrea. 

Se prăbuşi cu un zgomot surd, dar cel puţin era 
pe podea - nu se răsturnase, aşa cum o făcuse de 
primele şase ori când încercase asta pe navă. 

Cu atenţie, se grăbi spre treptele bazinului 
până ce atinse apa caldă cu tălpile, chiar deasupra 
celei de-a doua trepte. Servitoarea intră în apă o 
clipă mai târziu, graţioasă ca o egretă, roba-i 
transparentă devenind la fel de imaterială ca rouă 
în timp ce se umezi. Mâinile îi erau blânde, dar 
ferme când îl apucă de sub braţe şi îl ajută să se 
ridice în bazin, aşezându-se pe treapta de sus. Apoi 
îl ajută să coboare încă una şi încă una, până ce 
ajunse în apă până la umeri. La nivelul sânilor ei 
plini şi obraznici. 

Fata nu păru să observe, iar el îşi mută imediat 
privirea spre fereastră când ea se întinse spre mica 
tavă cu accesorii pe care o lăsase aproape de 
marginea bazinului: uleiuri, perii şi pânze care 
păreau moi. Chaol îşi scoase izmenele când ea se 
întoarse, lăsându-i cu un zgomot puternic şi ud pe 
marginea bazinului. 

Nesryn tot nu ieşise din camera ei. 

Aşadar, Chaol închise ochii, supunându-se 
serviciului servitoarei, şi se întrebă ce naiba urma 
să facă. 


Capitolul 4 


Dintre toate camerele din Torre Cesme, 
aceasta îi plăcea cel mai mult lui Yrene Towers. 

Poate datorită faptului că, din încăperea care 
se afla chiar în vârful turnului din piatră albă şi din 
complexul întins de dedesubt, se vedea imaginea 
de neegalat a apusului peste Antica. 

Poate pentru că acesta era locul în care ea 
simţise prima fărâmă de siguranţă în aproape zece 
ani. Locul în care o văzuse prima dată pe bătrâna 
care stătea acum de partea cealaltă a biroului plin 
de hârtii şi cărţi şi auzise cuvintele care 
schimbaseră totul: „Eşti bine-venită aici, Yrene 
Towers”. 

De atunci trecuseră mai mult de doi ani. 

Doi ani de când lucra şi locuia aici, în acest 
turn şi în acest oraş al atât de multor popoare şi 
mâncăruri, fiind în acelaşi timp locuri ale 
cunoaşterii. 

Fusese exact aşa cum visase - iar ea profitase 
din plin de orice ocazie şi de orice provocare. 
Studiase, ascultase, practicase, salvase vieţi şi le 
schimbase, până ce ajunsese prima din clasa ei. 
Până ce fiica unui vindecător necunoscut din 
Fenharrow fusese abordată de vindecători tineri şi 
bătrâni, care se instruiseră toată viaţa, pentru 
sfatul şi ajutorul ei. 

Magia era de ajutor. Magia splendidă şi 
minunată care putea să o lase fără suflare sau atât 
de obosită încât nu se putea ridica din pat câteva 
zile. Magia cerea un preţ - şi vindecătorului, şi 
pacientului, dar Yrene era dispusă să-l plătească. 
Consecințele unei  vindecări brutale nu o 
deranjaseră niciodată. 

Dacă asta însemna să salveze o viaţă... Silba îi 
oferise un dar şi un străin tânăr îi dăduse un altul 
în acea ultimă seară din Innish, în urmă cu doi ani. 
Yrene nu plănuia să le risipească. 

Aşteptă în linişte cât femeia slabă din faţa sa 
termină de citit nişte mesaje de pe biroul ei mereu 
dezordonat. În ciuda eforturilor servitorilor, biroul 
vechi din palisandru era întotdeauna haotic, 
acoperit cu formule, vrăji sau flacoane şi borcane 
în care se pregătea vreun tonic. 

Acum erau două asemenea flacoane pe birou, 
sfere transparente pe suporturi argintii în formă de 
picioare de ibis, purificate de lumina nesfârşită a 
soarelui din turn. 

Hafiza, vindecătoarea din vârful turnului Torre 
Cesme, luă unul din flacoane, îi roti conţinutul 
albastru deschis şi îl lăsă jos. 


60 


— Drăcia asta durează mereu de două ori mai 
mult decât am anticipat. Ea întrebă nonşalant, pe 
limba lui Yrene: De ce crezi că se întâmplă asta? 

Yrene se aplecă înainte în fotoliul uzat cu 
ciucuri din partea ei de birou ca să studieze 
tonicul. Fiecare întâlnire cu Hafiza era o lecţie - o 
şansă de a învăţa. De a fi provocată. Yrene luă 
flaconul din suport, ţinându-l în lumina aurie a 
apusului când studie lichidul dens şi azuriu 
dinăuntru. 

— La ce foloseşte? 

— O fată de zece ani a căpătat cu o tuse seacă 
în urmă cu şase săptămâni. S-a dus la tămăduitori, 
care au sfătuit-o să bea ceai cu miere, să se 
odihnească şi să respire aer curat. S-a simţit mai 
bine o vreme, dar în urmă cu o săptămână, tusea i 
s-a accentuat şi mai mult. 

Tămăduitorii din Torre Cesme erau cei mai 
buni din lume doar că, spre deosebire de cei din 
Torre, nu aveau magie. Erau prima linie de 
inspecţie pentru vindecătorii din turn, camerele lor 
ocupând complexul întins din jurul bazei. 

Magia era prețioasă, iar solicitările ei destul de 
costisitoare, aşa încât unii Mari Vindecători de 
acum decretaseră cu câteva secole în urmă că, 
dacă era cazul să vadă un pacient, acela trebuia să 
fie mai întâi examinat de un tămăduitor. Poate 
fusese o manevră politică - un os aruncat 
tămăduitorilor atât de des ignoraţi de oamenii care 
cereau zgomotos panacee magice. 

Totuşi, magia nu putea vindeca totul. Nu putea 
împiedica moartea şi nu putea să învie pe cineva. 

Ea aflase asta de nenumărate ori în ultimii doi ani, 
şi mai devreme. Şi, în ciuda protocoalelor 
tămăduitorilor, Yrene tot se trezea mergând spre 
sunetul tusei pe străzile înguste şi înclinate ale 
Anticii - aşa cum o făcea întotdeauna. 

Yrene înclină flaconul în toate părţile. 

— Tonicul ar putea să fie influenţat de căldură. 
A fost nefiresc de cald, chiar şi pentru noi. 

Chiar şi după doi ani, Yrene încă nu era pe 
deplin obişnuită cu căldura uscată şi severă a 
oraşului zeilor. Din fericire, un geniu de demult 
inventase bidgier-urile, turnuri ce captau vântul, 
poziţionate pe acoperişurile clădirilor, ca să tragă 
aerul proaspăt în camerele de dedesubt, unele 
lucrând chiar în tandem cu câteva canale 
subterane care şerpuiau sub Antica, pentru a 
transforma vântul fierbinte în curente de aer 
răcoroase. Oraşul era presărat cu mici turnuri, ca o 
mie de sulițe spre cer, de la casele mici din 
cărămizi de lut până la reşedinţele mari şi boltite, 
pline de curţi umbrite şi bazine limpezi. 

Din nefericire, Torre exista dinaintea acelei idei 
geniale şi, chiar dacă ventilaţia inteligentă de la 
etajele superioare răcea camerele de dedesubt, 
erau destule zile când Yrene îşi dorea ca un 
arhitect isteţ să înzestreze turnul cu ultimele 
descoperiri. Într-adevăr, cu temperatura ridicată şi 
diversele focuri care ardeau prin turn, camera 
Hafizei era aproape înăbuşitoare. Ceea ce o făcu 
pe Yrene să adauge: 

— Ai putea să o pui într-o cameră de la un etaj 
inferior - unde este mai răcoare. 

— Dar dacă este necesară lumina soarelui? 

Yrene se gândi. 

— Aduci oglinzi. Captezi lumina soarelui prin 
fereastră şi o concentrezi asupra flaconului. Le 
reglezi de câteva ori pe zi ca să fie în calea 
soarelui. Temperatura mai scăzută şi lumina mai 
concentrată a soarelui ar putea face tonicul să fie 
gata mai repede. 

Ea dădu uşor din cap, mulţumită. Yrene 
ajunsese să preţuiască aceste gesturi, lumina din 
acei ochi căprui. 

— Mintea vioaie salvează vieţi mai des decât 
magia, fu singurul răspuns al Hafizei. 

Ea o mai spusese de o mie de ori, de obicei 
când era vorba de Yrene - spre mândria ei eternă 
-, dar Yrene îşi înclină capul în semn de mulţumire 
şi puse din nou flaconul în suport. 

— Deci, spuse Hafiza, împreunându-şi mâinile 
pe biroul de palisandru care aproape strălucea, 
Eretia îmi spune că ea crede că eşti pregătită să ne 
părăseşti. 

Yrene se îndreptă pe scaun, pe acelaşi scaun 
pe care stătuse în prima zi când urcase cele o mie 
de trepte spre vârful turnului şi implorase să fie 
primită. Implorarea fusese cea mai mică umilinţă 
din cadrul întâlnirii, momentul culminant fiind 
aruncatul sacului cu aur pe biroul Hafizei, spunând 
fără să gândească faptul că nu-i păsa cât costa, şi 
să îl ia pe tot. 

Asta fără să-şi dea seama că Hafiza nu lua bani 
de la învăţăcei. Nu, ei îşi plăteau educaţia în alte 
feluri. Yrene îndurase nenumărate umilinţe şi 

înjosiri în anul în care lucrase la văgăuna care era 
HANUL PORCUL ALB, dar nu fusese mai îngrozită 
ca în clipa în care Hafiza îi ordonase să îşi pună la 
loc banii în săculeţul maro. Luând aurul de pe birou 
ca un jucător de cărţi care se grăbea să-şi adune 
câştigurile, Yrene se gândise să sară direct pe 
ferestrele în semicerc din spatele biroului Hafizei. 

De atunci, se schimbaseră multe. Rochia 
ţesută în casă fusese înlocuită şi se mai împlinise. 
Deşi Yrene presupunea că scările nesfârşite din 
Torre îi controlaseră greutatea pe care o căpătase 
din cauza  mâncatului constant, mulțumită 
imenselor bucătării din Torre, a nenumăratelor 
pieţe pline cu tarabe cu mâncare şi a 
restaurantelor de pe fiecare stradă aglomerată şi 
alee şerpuită. 

Yrene înghiţi o dată, încercând şi eşuând să 
citească expresia de pe chipul Hafizei. Hafiza 
fusese singura persoană de aici pe care Yrene nu 
putea niciodată să o citească, să o ghicească. Ea 
nu îşi afişase niciodată nervozitatea - ceea ce nu 
se putea spune despre mulţi dintre dascălii de aici, 
mai ales despre Eretia - şi nu ridicase niciodată 
vocea. Hafiza avea doar trei expresii: mulţumită, 
neutră şi dezamăgită. Yrene trăia cu groaza 
ultimelor două. 

Nu din cauza vreunei pedepse. Aşa ceva nu 
exista aici. Raţiile nu se reţineau şi nici nu se 
făceau ameninţări cu suferinţa. Nu ca la PORCUL 
ALB, unde Nolan îi reţinea din bani dacă nu se 
supunea, dacă era prea generoasă cu un client sau 
dacă o prindea lăsând afară resturi pentru copiii pe 

jumătate sălbatici care umblau după pradă pe 
străzile murdare din Innish. 

Ea sosise aici crezând că avea să fie la fel: să 
dea peste oameni care îi luau banii şi care îi 
împiedicau tot mai mult plecarea. Işi petrecuse un 
an lucrând la PORCUL ALB pentru că Nolan 
crescuse preţul chiriei, îi redusese plata şi îi oprise 
din bacşişurile insuficiente şi din cauza faptului că 
majoritatea femeilor din Innish lucrau pe străzi, iar 
proprietatea lui, pe cât de dezgustătoare era, 
fusese o alternativă mult mai bună. 

Îşi spusese că nu avea să se mai întâmple - 
până ce sosise aici. Până ce aruncase aurul pe 
biroul Hafizei şi se pregătise să o facă din nou, 
îndatorându-se şi vânzându-se, doar pentru o 
şansă de a învăţa. 

Hafiza nici măcar nu se gândise să ia ceva de 
la ea. Modul ei de a acţiona era total opus celor ca 
Nolan. Yrene încă îşi amintea prima dată când o 
auzise pe Hafiza spunând cu accentul ei pronunţat 
şi minunat aproape aceleaşi cuvinte pe care i le 
spusese lui Yrene mama ei de nenumărate ori: ele 
nu îşi taxau ucenicii sau pacienţii pentru ceea ce 
Silba, Zeița Vindecării, le dăruia gratuit. 

În tărâmul atâtor zei pe care Yrene încă se 
chinuia să îi înveţe, cel puţin Silba rămânea la fel. 

Totuşi, un alt lucru inteligent pe care îl făcuse 
khaganatul la unirea regatelor şi a teritoriilor în 
timpul anilor de cucerire fusese păstrarea şi 
integrarea zeilor tuturor. Inclusiv a Silbei, a cărei 
stăpânire asupra vindecătorilor fusese stabilită în 
aceste ţinuturi cu mult timp în urmă. Istoria era 


65 


scrisă de cei victorioşi. Sau aşa îi spusese cândva 
Eretia, îndrumătoarea directă a lui Yrene. Nici 
măcar zeii nu păreau imuni la asta. 

Dar asta nu o împiedică pe Yrene să adreseze 
o rugăciune Silbei şi oricăror zei care ar fi putut 
asculta când spuse în cele din urmă: 

— Sunt pregătită, da. 

— Să ne părăseşti. Cuvinte atât de simple, 
rostite cu acel chip neutru - calm şi răbdător. Sau 
te-ai gândit la cealaltă opţiune pe care ţi-am 
prezentat-o? 

Yrene o făcuse. Se gândise la asta neîncetat în 
cele două săptămâni de când Hafiza o chemase în 
biroul ei şi îi spusese singurul cuvânt care îi făcuse 
inima să se strângă: „Rămăi”. 

să rămână şi să înveţe mai mult - să rămână şi 
să vadă în ce s-ar fi transformat noua viaţă pe care 
şi-o făcuse aici. 

Yrene îşi masă pieptul ca şi când ar fi simţit 
prinsoarea ca de menghină. 

— Războiul vine din nou în patria mea - pe 
continentul nordic. Aşa îi spuneau ei aici. Yrene 
înghiţi în sec. Vreau să fiu acolo ca să îi ajut pe cei 
care luptă împotriva controlului imperiului. 

În sfârşit, după atât de mulţi ani, se aduna o 
armată. Dacă era să dea crezare zvonurilor, Dorian 
Havilliard  separase  Adarlanul în nord, şi 
Aghiotantul regelui mort, ducele Perrington, în sud. 
Dorian era susţinut de Aelin Galathynius, regina de 
mult dispărută, acum cu puteri depline şi lacomă 
de răzbunare, judecând după ce făcuse castelului 
de cleştar şi regelui său. lar Perrington, susțineau 

zvonurile, era ajutat de ororile născute dintr-un 
coşmar întunecat. 

Dar dacă asta era singura şansă pentru 
libertate a ținutului Fenharrow... 

Yrene avea să fie acolo ca să ajute, oricum ar fi 
putut. Încă simţea mirosul de fum târziu în noapte 
sau când era epuizată după o vindecare dificilă. 
Fumul focului făcut de soldaţii adarlanieni şi în care 
o arseseră pe mama ei. Incă auzea ţipetele mamei 
şi simţea lemnul acelui buştean intrându-i pe sub 
unghii când se ascunsese la marginea pădurii 
Oakwald în timp ce îi privise arzând-o de vie pe 
mama ei, după ce ea îl ucisese pe acel soldat ca să 
îi dea lui Yrene timp să fugă. 

Trecuseră zece ani de atunci. Aproape 
unsprezece. Şi chiar dacă traversase munţi şi 
oceane... erau unele zile când lui Yrene i se părea 
că încă era în Fenharrow, mirosind focul, aşchiile 
intrându-i pe sub unghii, urmărind soldaţii luându- 
şi torţele şi incendiindu-i şi casa. 

Casa care adăpostise generaţii de vindecători 
din familia Towers. 

Yrene se gândise că era cumva potrivit să 
ajungă şi ea într-un turn. Doar cu inelul de pe 
mâna stângă ca singura dovadă că, odată, timp de 
sute de ani, existase o familie de vindecătoare 
foarte talentate în sudul ținutului Fenharrow. Un 
inel cu care acum se juca - ultima dovadă că 
mama şi bunica ei şi toate mamele dinainte 
trăiseră şi vindecaseră cândva în pace. Era primul 
din cele două obiecte pe care Yrene nu le-ar fi 
vândut - nici măcar înainte de a se vinde pe sine. 

Hafiza nu răspunse, aşa că Yrene continuă, 
soarele coborând mai mult spre apele ca de jad ale 
portului din cealaltă parte a oraşului. 

— Chiar dacă magia a revenit acum în 
continentul nordic, probabil că multe vindecătoare 
nu sunt instruite, asta dacă au supravieţuit. Aş 
putea salva multe vieţi. 

— Războiul ţi-ar putea-o lua pe a ta. 

Yrene ştia asta. Işi ridică bărbia. 

— Sunt conştientă de riscuri. 

Ochii închişi la culoare ai Hafizei se îmblânziră. 

— Da, da, eşti. 

Faptul acesta devenise clar în timpul primei 
întâlniri îngrozitoare cu Marea Vindecătoare. 

Yrene nu plânsese de câţiva ani - din ziua în 
care mama ei se transformase în cenuşă în vânt - 
şi totuşi, în clipa în care Hafiza o întrebase despre 
părinţii ei... ea îşi cuprinsese chipul cu mâinile şi 
plânsese. Hafiza ocolise biroul şi o îmbrăţişase, 
mângâind-o pe spate în cercuri liniştitoare. 

Hafiza făcea asta deseori. Nu doar lui Yrene, ci 
tuturor vindecătoarelor ei, când orele erau lungi şi 
spatele le înţepenea, iar magia lua totul şi tot nu 
era suficient. Era o prezenţă tăcută şi constantă 
care le întărea, le calma. 

Pentru Yrene, Hafiza era ca o mamă pe care o 
găsise de când avea unsprezece ani. lar acum, la 
câteva săptămâni de la împlinirea vârstei de 
douăzeci şi doi de ani, se îndoia că ar mai fi găsit o 
alta ca ea. 

— Am trecut probele, spuse Yrene, chiar dacă 
Hafiza ştia deja. 

Chiar ea i le dăduse lui Yrene, supraveghind 
săptămânile istovitoare de teste ale cunoaşterii, 
priceperii şi practicii reale umane. Yrene se 
asigurase că primea cele mai bune note din clasa 
ei. Cât de aproape de nota perfectă pe care o 
primise vreodată cineva acolo. 

— Sunt pregătită. 

— Într-adevăr, eşti. Şi totuşi încă mă întreb cât 
de multe ai putea învăţa în cinci ani, în zece, dacă 
ai învăţat deja atât de multe în doi. 

Yrene fusese prea pricepută să înceapă cu 
slujitorii de la nivelurile inferioare din Torre. 

Îşi urmărise mama de când era destul de mare 
încât să meargă şi să vorbească, învățând lent, de- 
a lungul anilor, aşa cum o făcuseră toţi vindecătorii 
din familia ei. La unsprezece ani, Yrene învățase 
mai mult decât ar fi făcut-o majoritatea în zece ani. 
Şi, chiar şi în timpul celor şase ani care urmaseră, 
când se prefăcuse a fi o fată obişnuită în timp ce 
lucra la ferma vărului mamei ei - familia nefiind 
sigură ce să facă, de fapt, cu ea, nedorind să 
ajungă să o cunoască de vreme ce războiul şi 
Adarlanul i-ar fi putut distruge pe toţi -, exersase în 
tăcere. N 

Dar nu prea mult, nu prea evident. In acei ani, 
vecinii se trădau unii pe alții chiar şi pentru un 
strop de magie. Şi chiar dacă magia dispăruse, 
luând şi darul Silbei, Yrene fusese atentă să nu 
pară mai mult decât ruda unui fermier, a cărei 
bunică poate că o învățase câteva remedii naturale 
pentru febră, durerile facerii şi membre luxate sau 
fracturate. 

În Innish, reuşise să facă mai mult, folosindu-şi 
puţinii bani de buzunar ca să cumpere plante şi 
alifii. Dar nu îndrăznise deseori, nu avându-i în 
apropiere pe Nolan şi pe Jessa, chelneriţa lui 
preferată, care o urmărea zi şi noapte. Aşadar, în 
aceşti ultimi doi ani îşi dorise să înveţe cât mai 
multe posibil. Dar dorinţa ei fusese şi o dezlănţuire 
a anilor în care minţise şi se ascunsese. 

lar în ziua în care coborâse din barcă şi îşi 
simţise magia agitându-se, apropiindu-se de un 
bărbat care şchiopăta pe stradă... Căzuse într-o 
stare de şoc, care nu încetase până nu ajunsese să 
plângă chiar în acest scaun, trei ore mai târziu. 

Yrene oftă. 

— M-aş putea întoarce aici într-o zi, să-mi 
continui studiile. Dar - cu tot respectul, acum chiar 
sunt o vindecătoare deplină. 

Şi se putea aventura oriunde o chema darul ei. 

Sprâncenele albe ale Hafizei se ridicară, 
contrastând cu pielea ei măslinie. 

— Şi cum rămâne cu prinţul Kashin? 

Yrene se mişcă pe scaun. 

— Ce e cu el? 

— Cândva eraţi buni prieteni. Încă îi place de 
tine, iar sentimentele lui nu sunt un lucru minor, de 
ignorat. 

Yrene o privi direct pe Marea Vindecătoare, aşa 
cum puţini ar fi îndrăznit să o facă. 

— Va interveni în planurile mele de a pleca? 

— Este prinţ şi nu i s-a refuzat nimic, în afară 
de coroana pe care o râvneşte. S-ar putea să-şi 
dea seama că nu îţi tolerează plecarea. 

Începând de pe spinare şi sfârşind în adâncul 
stomacului ghemuit, groaza o cuprinse. 

— Nu l-am încurajat. Am fost clară în privinţa 
asta anul trecut. 

Fusese un dezastru. Rememorase de numărate 
ori lucrurile pe care le spusese, clipele dintre ei - 
tot ce condusese spre conversaţia îngrozitoare din 
acel cort mare darghan, din stepele bătute de 
vânt. 

Totul începuse la câteva luni după ce sosise în 
Antica, când unul dintre servitorii preferaţi ai lui 
Kashin se îmbolnăvise. Spre surprinderea ei, chiar 
prinţul stătuse lângă patul bărbatului şi, în timpul 
lungilor ore în care lucrase Yrene, conversaţia 
cursese, iar ea se trezise... zâmbind. Il vindecase 
pe servitor şi, la plecare, în acea seară, fusese 
însoţită de însuşi Kashin spre porţile din Torre. lar 
în lunile următoare, prietenia răsărise între ei. 

Probabil mai liberă şi mai uşoară decât 
prietenia pe care ajunsese să o aibă şi cu Hasar, 
căreia îi plăcuse de Yrene după ce îi solicitase şi ea 
serviciile. Şi în timp ce Yrene se luptase să 
găsească tovarăşi prin Torre din cauza 
incompatibilităţii dintre programul ei şi cel al 
colegelor, prinţul şi prinţesa îi deveniseră, într- 
adevăr, prieteni. La fel şi iubita lui Hasar, frumoasa 
Renia - a cărei gingăşie interioară era pe potriva 
celei exterioare. 

Ei formau un grup ciudat, dar... Yrene se 
bucurase de compania lor, de cinele la care o 
invitaseră Kashin şi Hasar, când ştia că nu avea 
niciun motiv să fie cu adevărat acolo. Kashin 

reuşea adesea să găsească o cale să stea lângă ea 
sau destul de aproape încât să-i vorbească. Luni de 
zile, lucrurile merseseră bine - mai mult decât 
bine. lar apoi Hafiza o dusese pe Yrene în stepe, în 
patria familiei khaganului, ca să supravegheze o 
vindecare istovitoare, cu Kashin drept însoţitorul şi 
ghidul lor. 

Marea Vindecătoare o cercetă acum pe Yrene, 
încruntându-se uşor. 

— Poate că lipsa ta de încurajare l-a făcut şi 
mai nerăbdător. 

Yrene îşi masă sprâncenele cu degetul mare şi 
cel arătător. 

— Nu prea ne-am vorbit de atunci. 

Era adevărat. Deşi, în mare parte, din cauza 
faptului că Yrene îl evitase la cinele la care Hasar şi 
Renia încă o invitau. 

— Prinţul nu pare un bărbat uşor de descurajat 
- cu siguranţă nu în chestiuni sentimentale. 

Ştia şi îi plăcuse asta la Kashin. Până ce îşi 
dorise de la ea ceva ce nu îi putea oferi. Yrene icni 
uşor. 

— Aşadar, va trebui să plec noaptea, ca un 
hoţ? 

Hasar nu ar fi iertat-o niciodată, deşi nu se 
îndoia că Renia ar fi încercat să o calmeze şi să-i 
explice situaţia prinţesei. Dacă Hasar era focul pur, 
Renia era apa curgătoare. 

— Dacă decizi să rămâi, nu va trebui să-ţi faci 
griji în privinţa unor astfel de lucruri. 

Yrene îşi îndreptă spatele. 

— Chiar l-ai folosi pe Kashin ca să mă ţii aici? 

Hafiza râse afectuos. 

— Nu. Dar iartă o bătrână că încearcă să 
folosească orice metodă ca să te convingă. 

Mândria şi vinovăția i se rotiră în piept. Dar 
Yrene nu spuse nimic - nu avea niciun răspuns. 

Să se întoarcă în continentul nordic... Ştia că 
nu o mai aştepta nimic acolo. Nimic în afară de 
războiul neiertător şi de cei care urmau să aibă 
nevoie de ajutorul ei. 

Ea nici măcar nu ştia unde să se ducă - încotro 
să navigheze, cum să găsească acele armate şi 
răniții lor. Mai călătorise departe, evitase să fie 
ucisă de inamici, şi gândul de a o face din nou... 
Ştia că unii ar fi crezut-o nebună. 
Nerecunoscătoare pentru oferta pe care i-o făcuse 
Hafiza. Se gândise deja la lucrurile acestea mult 
timp. 

Totuşi, nu trecea o zi fără ca Yrene să 
privească spre marea de la marginea oraşului - 
uitându-se spre nord. 

Atenţia lui Yrene alunecă de la Marea 
Vindecătoare spre ferestrele din spatele ei, spre 
orizontul distant care se întuneca, de parcă ar fi 
fost un magnetit. 

— Nu te grăbi să iei o decizie, spuse cu mai 
multă blândeţe Haviza. Războaiele durează mult 
timp. 

— Dar voi avea nevoie să... 

— Mai întâi am o sarcină pentru tine, Yrene. 

Yrene rămase nemişcată la tonul acela, la 
aluzia ordinului. 

Aruncă o privire la scrisoarea pe care o citea 

Hafiza când ea intrase. 

— Ce este? 

— Palatul are un oaspete - un oaspete 
deosebit al khaganului. Aş vrea să îl tratezi. Inainte 
să decizi dacă acum este momentul potrivit să 
părăseşti țărmurile acestea sau dacă este mai bine 
să rămâi. 

Yrene îşi înclină capul. Rar - foarte rar dădea 
Hafiza altcuiva o sarcină din partea khaganului. 

— Care e suferinţa lui? 

Cuvinte obişnuite pentru vindecătorii care 
primeau cazuri. 

— Este un tânăr în vârstă de douăzeci şi trei de 
ani. Sănătos în toate privinţele, în formă fizică 
bună. Dar s-a rănit grav la coloană mai devreme în 
vara asta şi a rămas paralizat de la şolduri în jos. 
Nu îşi poate simţi sau mişca picioarele şi de atunci 
stă într-un scaun cu rotile. Trec peste examinările 
iniţiale ale tămăduitorilor ca să apelez direct la 
tine. 

Mintea lui Yrene se agită. Era nevoie de un 
proces lung şi complex ca să vindece acest gen de 
rană. Şira spinării era aproape la fel de dificilă ca şi 
creierul, fiind în apropiere. În acest fel de 
vindecare, nu era suficient să-şi lase magia să o 
străbată - nu aşa funcționau lucrurile. 

Trebuia să găsească locurile şi canalele 
corecte, dar şi să descopere cantitatea potrivită de 
magie pe care să o folosească. Trebuia să 
determine creierul să trimită din nou semnale spre 
coloană, pe acele căi întrerupte; să înlocuiască 
cele mai mici fărâme de viaţă din corp cu altele 

noi. Şi, pe deasupra... să înveţe corpul din nou să 
meargă. Ar fi durat câteva săptămâni. Poate /uni. 

— Este un tânăr activ, spuse Hafiza. Rana este 
asemănătoare cu cea a războinicului pe care l-ai 
ajutat iarna trecută, în stepe. 

Asta deja presupusese şi ea - era foarte 
probabil motivul pentru care fusese solicitată: cele 
două luni petrecute vindecându-l pe călăreţul care 
căzuse de pe cal şi se rănise la coloană. Nu era o 
rană neobişnuită printre darghani, poporul mamei 
khaganului, pentru că unii călăreau cai şi alţii rukşi, 
iar ei se bazaseră mult timp pe vindecătoarele din 
Torre. Vindecarea  războinicului fusese prima 
ocazie de a-şi pusese lecţiile în practică, fiind exact 
motivul pentru care Hafiza o însoţise în stepe. 
Yrene era destul de încrezătoare că avea să poată 
vindeca din nou de una singură, dar felul în care 
Hafiza îşi cobori privirea la scrisoare - doar o dată - 
o făcu pe Yrene să se oprească şi să întrebe: 

— Cine este el? 

— Lordul Chaol Westfall. 

Nu era un nume din khaganat. Hafiza adăugă, 
uitându-se în ochii lui Yrene: 

— A fost căpitanul gărzii, iar acum este Mâna 
noului rege al Adarlanului. 

Linişte. 

Yrene era tăcută, în mintea şi inima ei. Doar 
pescăruşii ţipători care zburau deasupra turnului 
Torre şi strigătele negustorilor care se întorceau 
noaptea acasă pe străzile de dincolo de zidurile 
înalte ale complexului umplură încăperea. 

— Nu. 


75 


Cuvântul ieşi din Yrene dintr-odată. 

Hafiza îşi încordă buzele subţiri. 

— Nu, spuse din nou Yrene. Nu îl voi vindeca. 

Nu era nicio blândeţe, nimic mămos pe chipul 
Hafizei când ea spuse: 

— Ai depus un jurământ la intrarea în aceste 
săli. 

— Nu. Era singurul lucru la care se putea 
gândi. 

— Sunt conştientă de cât de greu trebuie să-ţi 
fie... 

Mâinile începură să îi tremure. 

— Nu. 

— De ce? 

— Ştii de ce. Cuvintele erau o şoaptă gâtuită. 
Ş-ş-ştii. 

— Dacă vei vedea soldaţi adarlanieni suferind 
pe câmpurile de luptă, îi vei călca în picioare? 

Era cel mai crud lucru pe care i-l spusese 
Hafiza vreodată. 

Yrene îşi atinse inelul de pe deget. 

— Dacă a fost căpitanul gărzii pentru ultimul 
rege, atunci... a lucrat pentru bărbatul care... 
Cuvintele ieşiră necontrolat. A primit ordine de la 
el. 

— lar acum lucrează pentru Dorian Havilliard. 

— Care s-a desfătat în bogăţiile tatălui său - 
bogăţiile poporului meu. Chiar dacă Dorian 
Havilliard nu a participat, faptul că a stat deoparte 
în timp ce s-a întâmplat... Zidurile din piatră albă 
se apropiau, şi chiar şi turnul solid de sub ele părea 
greoi. Ştii ce au făcut oamenii regelui în anii 

aceştia? Ce au făcut armata, soldaţii şi gărzile lui? 
lar tu îmi ceri să vindec un om care i-a comandat? 

— Este o realitate a identităţii tale - a 
identităţii noastre. O alegere pe care trebuie să o 
facă toate vindecătoarele. 

— lar tu ai făcut-o atât de des? În regatul tău 
paşnic? 

Chipul Hafizei se întunecă. Nu din cauza furiei, 
ci a amintirilor. 

— Mi s-a cerut o dată să vindec un bărbat care 
a fost rănit în timp ce evita capturarea. După 
comiterea unei crime atât de îngrozitoare... Gărzile 
mi-au spus ce a făcut înainte să intru în celula lui. 
Au vrut să-l bandajez astfel încât să poată trăi ca 
să fie judecat. Urma, fără îndoială, să fie executat - 
ei aveau victime dornice să depună mărturie şi 
destule dovezi. Eretia însăşi a văzut ultima victimă. 
Ultima lui victimă. A adunat toate dovezile de care 
avea nevoie şi a stat în acea curte şi l-a condamnat 
pe baza celor văzute. Hafiza înghiţi. L-au înlănţuit 
în acea celulă şi era atât de rănit încât am ştiut... 
am ştiut că mi-aş putea folosi magia ca să îi 
agravez hemoragia internă. Ei nu şi-ar fi dat 
seama. El ar fi murit până dimineaţă şi nimeni nu 
ar fi îndrăznit să mă chestioneze. Ea studie flaconul 
cu tonic albastru. A fost cât pe ce să comit o crimă. 
Am vrut să îl ucid pentru ce a făcut. Lumea ar fi 
avut de câştigat. Aveam mâinile pe pieptul lui - 
eram pregătită să o fac. Dar mi-am amintit. Mi-am 
amintit de jurământul făcut şi mi-am amintit că ei 
mi-au cerut să-l vindec astfel încât să trăiască - 
astfel încât să se facă dreptate pentru victimele lui. 

Şi pentru familiile lor. Hafiza întâlni privirea lui 
Yrene. Nu trebuia să-l ucid eu. 

— Ce s-a întâmplat? 

Cuvintele erau tremurate. N 

— El a încercat să îşi susţină nevinovăția. In 
ciuda celor prezentate de Eretia şi a lucrurilor 
despre care victimele erau dispuse să vorbească. 
Era un monstru. Ei l-au condamnat şi a fost 
executat la răsăritul următoarei zile. 

— Ai urmărit execuția? 

— Nu. M-am întors aici. Dar Eretia a făcut-o. Ea 
a stat în faţa mulțimii şi a rămas până ce i-au urcat 
cadavrul într-o căruţă. A rămas pentru victimele 
care nu puteau suporta să privească. Apoi s-a 
întors aici şi am plâns amândouă mult timp. 

Yrene rămase tăcută câteva clipe, suficient cât 
să i se oprească mâinile din tremurat. 

— Deci trebuie să-l vindec pe acest bărbat - 
astfel încât să fie judecat în altă parte? 

— Nu îi cunoşti povestea, Yrene. Îţi sugerez să 
îl asculţi înainte să te gândeşti la asemenea lucruri. 

Yrene scutură din cap. 

— Nu i se va face dreptate - nu dacă l-a servit 
pe fostul rege şi pe cel nou. Nu dacă este destul de 
viclean să rămână la putere. Ştiu cum funcţionează 
Adarlanul. 

Hafiza o privi un moment lung. 

— În ziua în care ai intrat în această cameră, 
atât de îngrozitor de slabă şi plină de praful a o 
sută de drumuri... Nu mai simţisem niciodată un 
asemenea dar. M-am uitat în ochii tăi frumoşi şi 
aproape am suspinat la puterea brută din tine. 

Dezamăgire. Dezamăgirea se citea pe chipul 
Marii Vindecătoare, în vocea ei. 

— M-am gândit în sinea mea, continuă Hafiza, 
„Unde s-a ascuns tânăra asta? Ce zeu a împins-o şi 
a condus-o la uşa mea?” Rochia îţi era zdrenţuită 
în jurul gleznelor şi totuşi ai intrat, cu spatele drept 
ca o doamnă nobilă. Ca şi când ai fi fost 
moştenitoarea Kamalei. 

Până ce Yrene aruncase banii pe birou şi 
cedase câteva clipe mai târziu. Ea se îndoia că 
prima Mare Vindecătoare făcuse un asemenea 
lucru. 

— Până şi numele tău de familie: Towers. O 
aluzie la asocierea de demult a străbunicilor tale 
cu Torre, probabil. M-am întrebat în acel moment 
dacă mi-am găsit, în sfârşit, moştenitoarea - 
înlocuitoarea. 

Yrene simţi cuvintele ca pe o lovitură în 
stomac. Hafiza nu făcuse nicio aluzie, niciodată... 

„Rămăâi”, spusese Marea Vindecătoare. Nu 
doar să îşi continue instruirea, ci şi să preia şi 
pelerina întinsă acum în faţa ei. 

Dar nu fusese ambiția lui Yrene ca într-o zi să 
revendice pentru ea această cameră. Nu când 
telurile ei fuseseră dintotdeauna fixate dincolo de 
Marea îngustă. Şi chiar şi acum... era o onoare 
imensă, da, dar una care răsuna în gol. 

— Te-am întrebat ce vrei să faci cu ştiinţa pe 
care ţi-o voi da, continuă Hafiza. lţi aminteşti ce 
mi-ai spus? 

Yrene îşi amintea. Nu uitase nicio clipă. 

— Am spus că vreau să o folosesc pentru a 

face bine lumii. Să fac ceva cu viaţa mea inutilă şi 
risipită. 

Cuvintele o ghidaseră în ultimii ani - împreună 
cu biletul pe care îl purta în fiecare zi, mutându-l 
dintr-un buzunar în altul, dintr-o rochie în alta. Erau 
cuvintele unui străin misterios, probabil ale unui 
zeu care luase aspectul unei tinere ponosite, al 
cărei dar în aur o adusese aici. O salvase. 

— Şi aşa vei face, Yrene, spuse Hafiza. Te vei 
întoarce într-o zi acasă şi vei face bine, vei face 
miracole. Dar, înainte să o faci, ţi-aş cere un lucru. 
Ajută-l pe acel tânăr. Ai mai vindecat - acum o poţi 
face din nou. 

— De ce nu o faci tu? 

Niciodată nu păruse atât de morocănoasă, atât 
de... nerecunoscătoare. 

Hafiza îi zâmbi trist. 

— Nu vindecarea mea este necesară. 

Yrene ştia că nici Marea Vindecătoare nu se 
referea la vindecarea bărbatului. Îşi înghiţi nodul 
din gât. 

— Este o rană a sufletului, Yrene. Şi lăsând-o 
să putrezească în toţi aceşti ani... Nu te pot 
condamna. Dar te voi considera vinovată dacă o 
laşi să se transforme în ceva mai rău. Şi te voi jeli 
pentru asta. 

Yrene strânse din buzele care-i tremurară şi îşi 
alungă usturimea din ochi clipind. 

— Ai trecut testele mai bine decât oricine care 
a urcat vreodată în turn, spuse cu blândeţe Hafiza. 
Dar să fie acesta testul meu personal pentru tine. 
Ultimul. Astfel încât, atunci când vei decide să 

pleci, să îmi pot lua rămas-bun, să te trimit la 
război şi să ştiu... Hafiza îşi puse o mână pe piept. 
Să ştiu că oriunde vei ajunge, într-un loc oricât de 
întunecat, vei fi bine. 

Yrene înghiţi micul sunet care încercă să iasă 
din ea şi privi în schimb spre oraş, pietrele sale 
albe strălucind în ultima lumină a soarelui care 
apunea. Prin ferestrele deschise din spatele Marii 
Vindecătoare intră o briză nocturnă cu iz de 
lavandă şi cuişoare, răcorindu-i faţa şi zburlind 
părul alb al Hafizei. 

Yrene băgă o mână în buzunarul rochiei de un 
albastru deschis, degetele apucând pergamentul 
îndoit, familiar de neted. Il strânse, aşa cum o 
făcuse deseori când navigase spre locul în care se 
afla acum, în timpul primelor câteva săptămâni de 
nesiguranţă, chiar şi după ce Hafiza o acceptase, în 
orele lungi şi zilele grele şi clipele care aproape o 
distruseseră în timpul instruirii. 

Un bilet scris de o străină care îi salvase viaţa 
şi îi oferise libertatea în decurs de câteva ore. 
Yrene nu aflase niciodată numele tinerei care îşi 
purtase cicatricele aşa cum unele doamne îşi 
purtau cele mai fine bijuterii. Al tinerei care era o 
asasină instruită, dar care cumpărase educaţia 
unei vindecătoare. 

Atât de multe lucruri, atât de multe lucruri 
bune se întâmplaseră din acea seară! Yrene se 
întreba câteodată dacă acea întâlnire se petrecuse 
cu adevărat - ar fi putut crede că visase, dacă nu 
ar fi avut biletul din buzunar şi al doilea obiect pe 
care Yrene nu îl vânduse niciodată, nici când aurul 

se împuţinase. 

Broşa ornamentată din aur cu rubine valora 
mai mult decât străzile din Antica. 

Erau culorile Adarlanului. Yrene nu aflase de 
unde venise tânăra care primise bătaia ce îi lăsase 
vânătăi pe chipul frumos, dar care vorbise despre 
Adarlan la fel ca ea. Ca toţi copiii care pierduseră 
totul în faţa Adarlanului - acei copii cu regatele 
lăsate în cenuşă, sânge şi ruină. 

Yrene îşi trecu un deget peste bilet, cuvintele 
fiind încă scrise acolo: 

„Pentru oriunde trebuie să mergi - şi mai 
departe. Lumea are nevoie de mai multe 
vindecătoare.” 

Yrene inspiră briza nocturnă, mirodeniile şi 
sarea introducând-o în Torre. 

Se uită, în sfârşit, din nou la Hafiza, chipul Marii 
Vindecătoare fiind calm. Răbdător. 

Yrene avea să regrete dacă ar fi refuzat. Hafiza 
ar fi cedat, dar Yrene ştia că, indiferent dacă pleca 
de aici sau decidea să rămână, ar fi... regretat. Și- 
ar fi adus aminte. Se întrebă dacă răsplătise cam 
cu puţin bunătatea extraordinară care i se oferise. 
Se întrebă ce ar fi crezut mama ei despre asta. 

Şi chiar dacă bărbatul venise din Adarlan, chiar 
dacă făcuse voia acelui măcelar... 

— Mă voi întâlni cu el. Îl voi evalua, cedă 
Yrene. Vocea îi tremură şi strânse bucata de hârtie 
în buzunar. Şi apoi voi hotărî dacă îl voi vindeca. 

Hafiza se gândi. 

— E destul de corect, spuse ea încet. Destul de 
corect. 

Yrene expiră tremurând. 

— Când îl voi vedea? 

— Mâine, spuse Hafiza, iar Yrene tresări. 

Khaganul îi ceruse să vină a doua zi în camera 
lordului Westfall. 


Capitolul 5 


Chaol abia dacă dormise din cauza căldurii 
greu de suportat şi din cauza faptului că erau în 
casa unui posibil aliat, plină de posibili spinoni şi 
pericole necunoscute - poate chiar din Morath -, 
dar şi din cauza întâmplărilor abătute asupra 
Riftholdului şi a tot ce îi era drag. 

Un alt motiv pentru care avusese o noapte 
zbuciumată era întâlnirea pe care urma să o aibă 
peste câteva minute. 

Nesryn păşea cu o agitaţie neobişnuită prin 
salonul care trebuia să fie camera lui de 
examinare. Canapele joase şi grupuri de perne 
umpleau spaţiul, podeaua strălucitoare fiind 
întreruptă doar de covoare cu țesătura cea mai 
groasă şi fină - făcute de mâinile pricepute ale 
femeilor-meşteşugari din vest, îi spunea Nesryn. 
Obiecte de artă şi comori din tot imperiul 
khaganului  împodobeau spațiul presărat cu 
palmieri în ghivece aşezaţi în căldura şi lumina 
soarelui, care pătrundea prin ferestrele şi uşile 
grădinii. 

La ora zece dimineaţa, îi spusese la cina din 
seara precedentă fiica cea mai mare a khaganului. 
Prinţesa Hasar - simplă şi totuşi cu ochi teribili. O 

tânără minunată stătuse lângă ea, singura 
persoană căreia îi zâmbea ea. lubita sau soţia ei, 
judecând după atingerile frecvente şi privirile lungi. 

Zâmbetul viclean al lui Hasar fusese destul de 
tăios în clipa în care îi spusese lui Chaol când avea 
să ajungă vindecătoarea, încât el se întrebase pe 
cine trimiteau mai exact. 

El încă nu ştia ce să înţeleagă despre aceşti 
oameni şi acest loc. Acest oraş al studiilor înalte, 
acest amestec de atât de multe culturi şi istorii, 
locuind paşnic împreună... Deloc asemănătoare 
spiritelor furioase şi distruse ce locuiau în umbra 
Adarlanului, trăind în teroare, neîncrezătoare unele 
în celelalte, suportând fărădelegi groaznice. 

La cină îl întrebară despre măcelărirea sclavilor 
din Calaculla şi Endovier. 

Sau îl întrebase cel insinuant, Arghun. Dacă 
prinţul ar fi fost printre noii recruți ai lui Chaol din 
garda regală, l-ar fi făcut cu uşurinţă să se supună 
cu doar câteva manifestări de îndemânare şi 
dominanţă pură, bine calculate. Dar aici nu avea 
nicio autoritate şi nu putea să îl facă pe vicleanul şi 
arogantul prinţ să se supună. 

Nici măcar când Arghun vrusese să ştie de ce 
fostul rege al Adarlanului considerase necesară 
înrobirea oamenilor săi, pentru ca mai apoi să îi 
ucidă ca pe nişte animale. De ce bărbatul nu se 
uitase spre continentul sudic ca să înveţe despre 
ororile şi ruşinea sclaviei şi să evite instaurarea ei. 

Chaol dăduse răspunsuri categorice, aproape 
nepoliticoase. Sartag, singurul dintre ei în afară de 
Kashin pe care Chaol era înclinat să-l placă, se 

săturase în cele din urmă de întrebările fratelui său 
mai mare şi schimbase subiectul. Spre ce anume, 
Chaol nu ştia. Fusese prea ocupat să se lupte cu 
vuietul din urechi cauzat de întrebările tăioase ale 
lui Arghun. lar apoi prea ocupat să supravegheze 
fiecare chip - de fiinţă regală, vizir sau servitor - 
care îşi făcea apariţia în marea sală a khaganului. 
Nici urmă de inele negre, coliere sau 
comportament ciudat. 

La un moment dat, dăduse subtil din cap spre 
Kashin ca să-i spună asta. Prinţul se prefăcuse că 
nu vede gestul, dar avertismentul se aprinsese în 
ochii lui: „Continuă să cauţi”. 

Aşadar, Chaol o făcuse, pe jumătate atent la 
mâncarea care apărea în faţa lui, pe jumătate 
monitorizând toate cuvintele, privirile şi respiraţiile 
celor din jurul lui. 

În ciuda morţii surorii lor cele mai mici, 
moştenitorii înveseliseră atmosfera de la cină, 
conversaţia curgând, în mare parte, în limbi pe 
care Chaol nu le ştia sau nu le recunoştea. Ce 
bogăţie de regate se aflaseră în acea sală, 
reprezentate de viziri, servitori şi însoțitori - 
prinţesa acum cea mai tânără, Duva, era căsătorită 
cu un prinţ brunet cu ochi trişti dintr-un ţinut 
îndepărtat şi care stătea aproape de soţia 
însărcinată şi vorbea puţin cu cei din jurul lui. Dar 
ori de câte ori Duva îi zâmbise cu blândeţe... Chaol 
nu crezuse că lumina care umplea chipul prinţului 
era falsă şi se gândise că tăcerea bărbatului nu 
însemna că era reticent, ci că, necunoscând încă 
limba soţiei lui, nu putea să ţină pasul. 

Nesryn, pe de altă parte, nu avusese o 
asemenea scuză. Fusese tăcută şi chinuită în 
timpul cinei. El aflase doar că ea făcuse baie mai 
înainte ca urmare a ţipătului şi a uşii trântite de la 
camera ei, urmate de ieşirea grăbită a unui 
servitor iritat. Bărbatul nu se mai întorsese, şi nici 
nu sosise vreun înlocuitor. 

Kadja, servitoarea desemnată lui Chaol, îl 
ajutase să se îmbrace pentru cină, apoi să se 
dezbrace ca să meargă la culcare şi îi adusese 
micul dejun în această dimineaţă, de îndată ce el 
se trezise. 

Khaganul ştia cu siguranţă cum să mănânce 
bine. 

Cărnuri fierte şi rafinat aromate, atât de 
fragede încât cădeau de pe os; orez cu ierburi de 
diverse culori; lipii unse cu unt şi usturoi; vinuri 
aromate şi băuturi din podgoriile şi distileriile 
imperiului său. Chaol le refuzase pe cele din urmă, 
acceptând doar paharul ceremonial oferit înainte 
ca khaganul să-l închine pe al său, fără tragere de 
inimă, noilor invitaţi. Pentru un tată îndurerat, era 
o întâmpinare mai caldă decât se aşteptase Chaol. 

Totuşi, Nesryn băuse din paharul ei, mâncase 
un pic şi aşteptase un minut după încheierea 
festinului înainte să ceară să se întoarcă în camera 
sa. Chaol fusese de acord - bineînţeles că fusese 
de acord, dar când închiseră uşile apartamentului, 
iar el o întrebase dacă voia să discute, ea spusese 
că nu. Voia să doarmă şi să îl vadă dimineaţa 
următoare. 

El avusese curajul să o întrebe dacă voia să 

împartă camera lui sau a ei. 

Inchiderea uşii ei fusese un răspuns destul de 
răspicat. 

Aşadar, Kadja îl ajutase să urce în pat, iar el se 
agitase, transpirând şi dorindu-şi să poată lovi 
cearşafurile cu picioarele, în loc să fie nevoit să le 
dea deoparte. Nici măcar aerul rece care intra prin 
sistemul de ventilaţie inteligent construit - cel 
împins din turnurile care captau vântul dintre 
cupole şi turle ca să fie răcit de canalele de sub 
palat, apoi împrăştiat prin camere şi săli - nu îl 
ajutase. 

El şi Nesryn nu se pricepuseră niciodată să 
stea de vorbă. Incercaseră, de obicei cu rezultate 
dezastruoase. 

Făcuseră tot ce nu ar fi trebuit să facă, iar el se 
învinuise de nenumărate ori pentru că nu 
îndreptase lucrurile, pentru că nu încerca să fie 
mai bun. 

Ea abia se uitase la el în ultimele zece minute 
în care aşteptaseră sosirea vindecătoarei. Chipul îi 
era palid şi părul lung până la umeri, moale. Nu 
îmbrăcase uniforma de căpitan, ci revenise la 
tunica ei obişnuită de un albastru închis şi la 
pantalonii negri, ca şi când nu ar fi suportat să 
îmbrace culorile Adarlanului. 

Kadja îl îmbrăcase din nou cu jacheta lui 
turcoaz, lustruindu-i chiar şi cataramele din faţă. 
Afişa o mândrie tăcută în munca ei, deloc 
asemănătoare cu timiditatea şi frica atâtor 
servitori din Rifthold. g 

— İntârzie, şopti Nesryn. Într-adevăr, ceasul din 

lemn ornamentat din colţ anunţa că vindecătoarea 
întârziase zece minute. Să chemăm pe cineva ca 
să aflăm dacă vine? 

— Aşteapt-o. 

Nesryn se opri în faţa lui, încruntându-se. 

— Trebuie să începem imediat. Nu avem timp 
de pierdut. 

Chaol inspiră. 

— Înţeleg că vrei să te întorci acasă la familia 
ta... 

— Nu te voi grăbi, dar chiar şi o zi contează. 

El observă liniile încordate din jurul gurii ei. Nu 
se îndoia că şi el avea unele la fel. Să se forţeze să 
nu se mai gândească şi să nu-şi mai facă griji în 
privinţa locului în care ar fi putut fi acum Dorian 
fusese un efort de voinţă în dimineaţa aceea. 

— Imediat ce soseşte vindecătoarea, ce-ar fi să 
te duci să dai de urma rudelor tale din oraş? Poate 
că au veşti de la familia ta din Rifthold. 

Ea flutură o mână subţire. 

— Pot aştepta până ce termini. 

Chaol ridică din sprâncene. 

— Şi să te plimbi de colo-colo în tot acest timp? 

Nesryn se aşeză pe cea mai apropiată 
canapea, mătasea aurie scârţâind sub greutatea ei 
neînsemnată. 

— Am venit aici să te ajut - cu asta şi cu cauza 
noastră. Nu voi fugi pentru nevoile mele. 

— Dar dacă îţi ordon? 

Ea doar scutură din cap, perdeaua neagră de 
păr legănându-se cu acea mişcare. 

Şi, înainte să poată da ordinul exact, o bătaie 

scurtă se auzi surd în uşa grea din lemn. 

Nesryn strigă un cuvânt despre care Chaol 
presupuse că însemna „intră” în limba halha, iar el 
ascultă paşii în timp ce se apropiară. Un singur 
rând de paşi - liniştiţi şi uşori. 

Uşa spre salon se deschise la apăsarea unei 
mâini de culoarea mierii. 

Chaol îi observă mai întâi ochii. 

Probabil că făcea lumea să se oprească pe 
stradă cu ochii aceia de un căprui auriu vibrant, 
care părea luminat din interior. Părul îi era o 
cascadă şatenă printre stropi de auriu închis, 
ondulându-se uşor la vârfurile care îi atingeau talia 
îngustă. 

Ea se mişca grațios şi vioi, picioarele - 
încălţate în papuci practici, negri - fiindu-i rapide şi 
ferme în timp ce traversă camera fie neobservând, 
fie nepăsându-i de mobila ornamentată. 

Era tânără, probabil având un an sau doi mai 
mult peste douăzeci. 

Dar acei ochi... păreau mult mai bătrâni. 

Se opri în dreptul scaunului sculptat din lemn 
din faţa canapelei aurii, Nesryn ridicându-se. 
Vindecătoarea - deoarece nu putea fi altcineva, cu 
acea graţie calmă, acei ochi limpezi şi cu rochia 
simplă de muselină, de un albastru deschis - se 
uită între ei. Era cu câţiva centimetri mai scundă 
decât Nesryn, cu o constituţie la fel de delicată şi 
totuşi, în ciuda corpului zvelt... El nu se uită mult 
timp la alte trăsături cu care fusese binecuvântată 
cu generozitate vindecătoarea. 

— Eşti din Torre Cesme? întrebă Nesryn în 

limba maternă a lui Chaol. 

Vindecătoarea doar îl fixă cu privirea. Ceva 
asemănător surprinderii şi furiei se aprinse în ochii 
speciali. 

Îşi strecură o mână în buzunarul rochiei, iar el 
aşteptă ca ea să scoată ceva, dar mâna îi rămase 
acolo, ca şi când ar fi apucat un obiect dinăuntru. 

Nu era ca o căprioară gata să fugă, ci precum 
un cerb, cântărindu-şi opţiunile de a lupta sau de a 
fugi, de a rămâne pe loc, coborându-şi capul şi 
atacând. 

Chaol o privi în ochi, calm şi constant. El 
înfruntase destui tineri în anii de căpitănie - îi 
făcuse pe toţi să se supună. 

Nesryn întrebă ceva în halha, repetându-şi, 
fără îndoială, întrebarea. 

O cicatrice subţire, probabil lungă de şapte 
centimetri, traversa gâtul vindecătoarei. 

El ştia ce tip de armă îi făcuse cicatricea. Toate 
împrejurările în care ar fi putut să ajungă să o aibă 
erau neplăcute. 

Nesryn rămase tăcută privindu-i. 

Vindecătoarea se întoarse, merse spre biroul 
din apropierea ferestrelor, se aşeză şi trase o 
bucată de pergament spre ea, din teancul ordonat 
din colţ. 

Oricine ar fi fost aceste vindecătoare, khaganul 
avea dreptate: cu siguranţă nu dădeau socoteală 
tronului său şi cu siguranţă nu erau impresionate 
în vreun fel de nobilime sau de putere. 

Ea deschise sertarul, găsi un toc de sticlă şi îl 
tinu deasupra hârtiei. 

— Numele. 

Nu avea un accent - sau, mai degrabă, nu 
avea accentul acelor ţinuturi. 

— Chaol Westfall. 

— Vârsta. 

Accentul. Era din... 

— Fenharrow. 

Inţepeni cu tocul în mână. 

— Vârsta. 

— Eşti din Fenharrow? 

„Ce cauţi aici, atât de departe de casă?” 

Ea îl fixă cu privirea, calmă şi neimpresionată. 

El înghiţi şi spuse: 

— Douăzeci şi trei. 

Ea scrise ceva. 

— Spune-mi unde începe rana. 

Rostea fiecare cuvânt încet şi sacadat. 

Fusese o insultă să i se dea cazul lui? Avea alte 
lucruri de făcut când fusese chemată aici? El se 
gândi din nou la zâmbetul viclean al lui Hasar, din 
seara precedentă. Poate că prinţesa ştia că 
această femeie nu era lăudată pentru cum se purta 
cu pacienţii. 

— Cum te numeşti? 

Întrebarea veni de la Nesryn, al cărei chip 
începea să se încordeze. 

Vindecătoarea se opri când o studie pe Nesryn, 
clipind ca şi când nu ar fi observat-o cu adevărat. 

— Eşti... de aici? 

— Tatăl meu era, spuse Nesryn. S-a mutat în 
Adarlan, s-a căsătorit cu mama, iar acum am o 
familie acolo... şi aici. Ea mască în mod 

impresionant orice urmă de frică la menţionarea 
lor când adăugă convingător: Numele meu este 
Nesryn Faliq. Sunt căpitanul Gărzii Regale din 
Adarlan. 

Surprinderea din ochii vindecătoarei deveni 
circumspectă. Dar ea se uită din nou la el. 

Ştia cine era el. Privirea ei spunea asta. Ştia că 
titlul îi aparținuse cândva, iar acum era altceva. 
Deci numele, vârsta... întrebările erau de formă. 
Sau vreo prostie birocratică. El se îndoia că era cea 
din urmă. 

O femeie din Fenharrow care întâlnea doi 
membri ai Curţii adarlaniene... 

Nu îi luă mult să o evalueze, să-şi de seama de 
unde era ea şi de unde ar fi putut proveni acel 
semn de pe gâtul ei. 

— Dacă nu vrei să fii aici, spuse dur Chaol, 
atunci trimite pe altcineva. 

Nesryn se întoarse spre el. 

Vindecătoarea se uită în ochii lui. 

— Nu mai este altcineva care să facă asta. 
Cuvintele nerostite spuseră restul: „Ei au trimis-o 
pe cea mai bună”. 

Cu acea postură fermă, sigură, el nu se îndoia 
de asta. Ea înclină din nou condeiul. 

— Spune-mi de unde începe rana ta. 

O bătaie bruscă în uşa salonului străbătu 
liniştea. El tresări, mustrându-se pentru că nu 
auzise apropierea. 

Dar era prinţesa Hasar, îmbrăcată în verde şi 
auriu, şi rânjind ca o pisică. 

— Bună dimineaţa, lord Westfall. Căpitane 

Faliq. 

Cu părul împletit legănându-i-se la fiecare pas 
fudul, Hasar se apropie de vindecătoare, care îşi 
ridică privirea spre ea cu o expresie pe care Chaol 
îndrăzni să o eticheteze drept exasperare, şi se 
aplecă să o sărute pe ambii obraji. 

— De obicei nu eşti atât de morocănoasă, 
Yrene. 

Poftim - un nume. 

— Mi-am uitat kahve-ul în dimineaţa asta. 

Era băutura densă, condimentată şi amară pe 
care o băuse Chaol la micul dejun şi care avea un 
gust pe care ajungeai să îl apreciezi, spusese 
Nesryn când o întrebase mai târziu despre asta. 

Prinţesa se aşeză pe marginea biroului. 

— Nu ai venit la cină aseară. Kashin s-a 
supărat din cauza asta. 

Umaerii lui Yrene se încordară. 

— A trebuit să mă pregătesc. 

— Yrene Towers s-a închis în Torre ca să 
lucreze? Aş putea muri din cauza şocului. 

El înţelese destule din tonul prinţesei. Cea mai 
bună vindecătoare din Torre Cesme devenise astfel 
mulţumită acelei etici de lucru istovitoare. 

Hasar îl măsură din priviri. 

— Tot în scaun? 

— Vindecarea durează un timp, îi spuse Yrene 
cu  blândeţe prinţesei, fără nicio urmă de 
slugărnicie sau respect simulat în glas. Tocmai 
începeam. 

— Aşadar, ai fost de acord să o faci? 

Yrene îi aruncă prinţesei o privire tăioasă. 

— Evaluam nevoile lordului. Îi făcu semn din 
cap spre uşă. Să te caut când termin? 

Nesryn îi aruncă lui Chaol o privire 
impresionată, precaută. O vindecătoare alunga o 
prinţesă din cel mai puternic imperiu din lume. 

Hasar se aplecă în faţă ca să zburlească părul 
şaten-auriu al lui Yrene. 

— Dacă nu ai fi fost binecuvântată de zei, ţi-aş 
fi tăiat chiar eu limba. Cuvintele erau presărate cu 
venin. 

Yrene îi zâmbi uşor amuzată înainte ca Hasar 
să sară de pe birou şi să simuleze o plecăciune 
spre el. 

— Nu-ţi face griji, lordule Westfall. Yrene a 
vindecat răni asemănătoare şi mai rele decât a ta. 
Te va pune pe picioare şi vei putea îndeplini din 
nou voia stăpânului tău. 

Cu acea replică minunată de despărţire, care o 
lăsă pe Nesryn cu răceală în privire, prinţesa 
dispăru. 

Ei aşteptară câteva clipe bune ca să se asigure 
că aud uşa închizându-se. 

— Yrene Towers, fu tot ce spuse Chaol. 

— Ce e cu ea? 

Puţinul amuzament dispăru. 

— Lipsa de senzaţie şi de mişcare începe de la 
şolduri. 

Privirea lui Yrene se îndreptă imediat spre ele, 
zăbovind asupra lui. 

— Iţi poţi folosi bărbăţia? 

El încercă să nu tresară. Chiar şi Nesryn clipi la 
întrebarea făţişă. 

— Da, spuse el ferm, luptându-se împotriva 
căldurii care i se ridica în obraji. 

Ea se uită la el şi la Nesryn, evaluând situaţia. 

— Până la capăt? 

El îşi încleştă maxilarul. 

— De ce este relevant? 

Şi cum aflase ea ce era între ei? 

Yrene scrise doar ceva pe foaie. 

— Ce scrii? întrebă el, înjurând nenorocitul de 
scaun pentru că îl împiedica să dea buzna şi să-i 
smulgă foaia din mâini. 

— Scriu un mare „nu”. 

Pe care apoi îl sublinie. 

El mormăi: 

— Presupun că mă vei întreba acum şi cât de 
des merg la baie? 

— Voiam să te întreb chiar acum. 

— Răspunsul e acelaşi ca mai înainte, replică 
el. Asta dacă nu trebuie să îţi confirme Nesryn. 

Yrene se întoarse spre Nesryn, netulburată. 

— L-ai văzut chinuindu-se să-şi facă nevoile? 

— Nu răspunde la întrebarea asta, îi mârâi el 
lui Nesryn. 

Nesryn avu bunul-simţ să se aşeze pe scaun şi 
să rămână tăcută. 

Yrene se ridică, lăsând condeiul, şi ocoli biroul. 
Lumina soarelui de dimineaţă îi strălucea în păr, 
reflectându-se din capul ei într-o aură. 

Ingenunche la picioarele lui. 

— Iţi scoţi cizmele sau o fac eu? 

— O fac eu. 

Ea se lăsă pe călcâie şi îl privi mişcându-se. 

Încă un test. Ca să vadă cât de mobil şi agil era. 
Greutatea picioarelor lui, faptul că trebuia să le 
ajusteze constant poziţia... Chaol scrâşni din dinţi 
când îşi prinse genunchiul, ridicând piciorul de pe 
stinghia de lemn, şi îl îndoi ca să îşi scoată cizma 
trăgând brusc de câteva ori. Când termină cu 
cealaltă, întrebă: 

— Şi pantalonii? 

Chaol ştia că ar fi trebuit să fie amabil, dacă 
voia ajutorul ei, şi totuşi... 

— După ce beau vreo două pahare, cred, spuse 
Yrene. Apoi se uită peste umăr la Nesryn, care era 
amuzată. Scuze, adăugă ea... şi păru doar mai 
puţin tăioasă. 

— De ce îi ceri scuze? 

— Presupun că a avut ghinionul să doarmă cu 
tine zilele astea. 

El se stăpâni să nu o prindă de umeri şi să o 
scuture bine. 

— Ţi-am făcut ceva? 

Replica lui păru să o facă să se oprească. 
Yrene îi scoase doar şosetele, aruncându-le peste 
cizmele azvârlite de el. 

— Nu. 

El simţi că era o minciună. 

Dar asta o făcu pe ea să se concentreze, iar 
Chaol urmări cum Yrene îi ridică piciorul în mâinile 
ei subţiri. Privi, de vreme ce nu simţea nimic în 
afară de mişcarea muşchilor săi abdominali. Nu-şi 
dădea seama dacă ea strângea sau ţinea uşor, 
dacă unghiile îi intrau în piele; nu fără să se uite. 
Aşadar, se uită. 

Un inel îi împodobea al patrulea deget - un inel 
de logodnă. 
— Soţul tău este de aici? Sau soţia, presupuse 


el. 

— Nu sunt... 

Ea clipi, încruntându-se la inel. Nu termină 
propoziţia. 


Aşadar, nu era căsătorită. Inelul de argint era 
simplu, granatul fiind mai mic decât o picătură. 
Probabil îl purta ca să-i împiedice pe bărbaţi să o 
deranjeze, aşa cum văzuse el că făceau multe 
femei pe străzile din Rifthold. 

— Simti asta? întrebă Yrene. 

Ea îi atingea fiecare deget de la picior. 


— Nu. 

Procedă la fel cu celălalt picior. 

— Dar asta? 

— Nu. 

El mai trecuse prin astfel de examinări - la 


castel, şi cu Rowan. 

— Rana lui iniţială, interveni Nesryn, ca şi când 
şi-ar fi amintit şi ea de prinţ, a fost pe toată 
coloana. Un prieten care ştia câte ceva despre 
vindecare l-a tratat cât de bine a putut. Şi-a 
recăpătat mişcarea în partea superioară a corpului, 
dar nu mai jos de şolduri. 

— Cum a fost făcută... rana? 

Mâinile i se mişcau pe piciorul şi glezna lui, 
atingând şi testând. Ca şi când chiar mai făcuse 
asta, aşa cum afirmase prinţesa Hasar. 

Chaol nu răspunse imediat, gândindu-se la 
acele momente de groază, durere şi furie. 

Nesryn deschise gura, dar el o întrerupse. 

— Luptând. Am primit o lovitură în spate în 
timp ce luptam. Una magică. 

Degetele lui Yrene înaintau uşor pe picioarele 
lui, lovind uşor şi trăgând. El nu simţea nimic din 
toate astea. Ea se încruntă concentrată. 

— Prietenul tău trebuie să fi fost un vindecător 
talentat dacă ţi-ai recăpătat atât de mult din 
mobilitate. 

— A făcut ce a putut. Apoi mi-a spus să vin 
aici. 

Cu mâinile, îi apăsă coapsele, iar el urmări tot 
mai îngrozit când ea le ridică tot mai sus. Era pe 
cale să întrebe dacă plănuia să se asigure de 
vitalitatea bărbăţiei lui, dar Yrene îşi ridică fruntea 
şi îi întâlni privirea. 

De atât de aproape, ochii ei erau o flacără 
aurie. Nu ca metalul rece din ochii lui Manon Cioc- 
Negru, nu dantelaţi cu un secol de violenţă şi 
instincte de prădător, ci... ca o flacără care ardea 
de mult într-o noapte de iarnă. 

— Trebuie să îţi văd spatele, fu tot ce spuse 
Yrene. Apoi se îndepărtă. Întinde-te pe cel mai 
apropiat pat. 

Înainte să îi poată aminti Chaol că asta nu era 
chiar atât de uşor de făcut, Nesryn se mişcă 
imediat, împingând scaunul în camera lui. Kadja îi 
făcuse deja patul şi lăsase un buchet de crini 
portocalii pe masa de alături. Yrene adulmecă 
parfumul - ca şi când ar fi fost neplăcut. El se 
abţinu să întrebe. 

Îi făcu semn lui Nesryn să plece când ea 

încercă să îl ajute să urce în pat. Era destul de jos 
încât să o poată face şi singur. 

Yrene zăbovi în pragul uşii şi îl observă cum îşi 
sprijini o mână pe saltea, una pe cotiera scaunului 
şi cum, cu o împingere puternică, se ridică într-o 
poziţie  şezândă pe pat. El desfăcu nasturii 
proaspăt lustruiţi ai jachetei, apoi o scoase, 
împreună cu cămaşa de dedesubt. 

— Cu faţa în jos, presupun? 

Yrene dădu scurt din cap. 

Apucându-şi genunchii şi încordându-şi 
abdomenul, îşi trase picioarele pe saltea în timp ce 
se întinse pe spate. 

Pentru câteva clipe, spasmele îi scuturară 
picioarele. Nu mişcări adevărate, controlate, îşi 
dăduse el seama după prima dată când se 
întâmplase, în urmă cu câteva săptămâni. Tot mai 
simţea acea greutate apăsătoare din piept după ce 
înţelesese că era un efect al rănii - că, de obicei, 
se întâmpla dacă se mişca mult. 

— Spasmele picioarelor sunt obişnuite în cazul 
unor astfel de răni, îl lămuri Yrene, observând cum 
deveniră din nou nemişcate. Acestea s-ar putea 
calma în timp. Ea flutură o mână ca un îndemn 
tăcut să se întoarcă pe burtă. 

Chaol nu spuse nimic în timp ce se ridică 
pentru a-şi sprijini o gleznă peste cealaltă, a se 
întinde din nou pe spate, iar apoi pentru a se 
răsuci, picioarele urmându-i mişcarea. 

Dacă ea era sau nu impresionată că el învățase 
manevrele atât de repede, nu o arătă. Nici măcar 
nu ridică o sprânceană. 

Îndoindu-şi mâinile sub bărbie, o privi peste 
umăr şi o văzu apropiindu-se şi făcându-i semn lui 
Nesryn să se aşeze când femeia începu din nou să 
se plimbe. 

El o studie pe Yrene în căutarea unui licăr de 
magie. Nu avea nici cea mai mică idee cum ar fi 
arătat aceasta. A lui Dorian fusese gheaţa, vântul 
şi lumină puternică; a lui Aelin fusese focul furios şi 
şuierător, dar magia de vindecare... Era ceva 
extern, ceva tangibil? Sau ceva ce ar fi simţit doar 
oasele şi sângele lui? 

Evitase cândva genul acesta de întrebări - 
cândva, poate că ar fi evitat chiar şi ideea de a 
lăsa magia să-l atingă. Dar pe bărbatul care făcuse 
lucrurile astea, care se temuse de ele... Era 
bucuros să îl lase în ruinele castelului de cleştar. 

Yrene rămase o clipă deasupra lui, studiindu-i 
spatele. 

Mâinile ei erau la fel de calde ca soarele 
dimineţii când le puse, cu palmele în jos, pe pielea 
dintre omoplaţii lui. 

— Ai fost lovit aici, observă ea repede. 

Era un semn. O paloare slabă, întinsă pe locul 
unde îl lovise regele. Dorian i-l arătase folosind un 
truc cu două oglinzi, înainte să plece. 

— Da. 

Mâinile i se mişcară de-a lungul spinării lui. 

— A coborât aici, sfâşiind şi tăind. Cuvintele nu 
îi erau adresate, ci era ca şi când ar fi vorbit 
singură, pierdută în transă. 

El se luptă cu amintirea suferinţei, a amorţelii 
şi uitării pe care le adusese aceasta. 

— Îți poţi... da seama de asta? întrebă Nesryn. 

— Darul meu îmi spune. Mâna lui Yrene rămase 
pe mijlocul spatelui său, împingând şi împungând. 
A fost o putere îngrozitoare... cea care te-a lovit. 

— Da, fu tot ce spuse el. 

Mâinile ei coborâră tot mai jos, până ce Îi 
împinseră talia pantalonilor câţiva centimetri. EIl 
şuieră printre dinţi şi se încruntă peste umărul gol. 
Un mic avertisment. 

Yrene îl ignoră şi îi atinse partea cea mai de jos 
a spatelui. El nu simţi asta. 

Ea îşi mişcă vârfurile degetelor pe spatele lui 
ca şi când ar fi numărat vertebrele. 

— Aici? 

— Te simt. 

Ea se retrase un pas. 

— Aici? 

— Nimic. 

Ea se strâmbă, ca şi când ar fi notat mental 
locul. Incepu pe marginile exterioare ale spatelui, 
urcând şi întrebându-l unde nu mai simţea. li apucă 
gâtul şi capul în mâini, întorcându-l în toate părţile, 
testând şi evaluând. 

In cele din urmă, îi ordonă să se mişte. Nu să 
se ridice, ci să se întoarcă din nou. 

Chaol se uită la tavanul boltit şi pictat când 
Yrene îi împunse pectoralii, muşchii abdomenului şi 
cei de pe coaste. Ajunse la muşchii în „V” care 
conduceau sub pantaloni, continuă să se mişte mai 
jos, iar el întrebă: 

— Serios? 

Yrene îi aruncă o privire neîncrezătoare. 

— Este ceva de care te-ai jena în mod 
deosebit? 

O, cu siguranţă această Yrene Towers din 
Fenharrow avea ceva războinic în ea. Chaol nu-şi 
abătu privirea la provocarea din ochii ei. 

Yrene pufni. 

— Uitasem că bărbaţii de pe continentul nordic 
sunt atât de cuviincioşi şi de precauţi. 

— lar aici nu sunt? 

— Nu. Trupurile sunt celebrate, nu ascunse de 
ruşine. Şi ale bărbaţilor, şi ale femeilor. 

Asta ar fi explicat de ce servitoarea nu avusese 
nicio problemă cu asemenea lucruri. 

— Păreau destul de îmbrăcaţi la cină. 

— Aşteaptă până la petreceri, răspunse Yrene 
calmă, dar îşi luă mâinile de pe talia deja coborâtă 
a pantalonilor săi. Dacă nu ai observat vreo 
problemă externă sau internă cu bărbăţia ta, 
atunci nu trebuie să mă uit. 

El alungă sentimentul că avea din nou 
treisprezece ani şi încerca să discute cu o fată 
drăguță pentru prima dată şi mormăi: 

— Bine. 

Yrene se retrase un pas şi îi dădu cămaşa. El 
se ridică, braţele şi muşchii abdominali încordându- 
se, şi o îmbrăcă. 

— Ei bine? întrebă Nesryn, apropiindu-se. 

Yrene se jucă cu o buclă liberă şi grea. 

— Trebuie să mă gândesc. Să discut cu 
superioara mea. 

— Credeam că eşti cea mai bună, spuse 
precaută Nesryn. 

— Sunt una dintre cele multe care sunt 
pricepute, recunoscu Yrene. Dar Marea 
Vindecătoare m-a trimis aici. Aş vrea să discut mai 
întâi cu ea. 

— Este grav? întrebă Nesryn. 

Chaol era recunoscător că ea întrebase - el nu 
avea curajul să o facă. 

Yrene doar se uită la el, privirea ei fiind sinceră 
şi curajoasă. 

— Ştii că este grav. 

— Dar îl poţi ajuta? insistă Nesryn, mai tăios de 
data asta. 

— Am mai vindecat asemenea răni. Dar asta... 
rămâne de văzut, spuse Yrene, întâlnindu-i acum 
privirea. 

— Când... când vei şti? 

— După ce mă voi gândi. 

Ca să se hotărască, îşi dădu seama Chaol. Ea 
voia să decidă dacă să-l ajute sau nu. 

El se uită din nou în ochii lui Yrene, lăsând-o să 
vadă că înţelegea, cel puţin el. Era bucuros că 
Nesryn nu se gândise la asta. Pentru Nesryn... 
vindecătoarele erau ireproşabile. Sfinte ca unul 
dintre zeii de aici, etica lor fiind neîndoielnică. 

— Când vei reveni? întrebă Nesryn. 

„Niciodată” aproape răspunse el. 

Yrene îşi băgă mâinile în buzunare. 

— Voi da de ştire, fu tot ce spuse, şi plecă. 

Nesryn se uită după ea, apoi îşi frecă faţa. 

Chaol nu spuse nimic. 

Dar Nesryn se îndreptă şi ieşi repede afară - 
spre salon. Foşnind hârtii, iar apoi... 

Nesryn se opri în pragul uşii camerei lui, 
încruntată, cu hârtia lui Yrene în mâini, pe care i-o 
dădu lui. 

— Ce înseamnă asta? 

Pe hârtie, ea scrisese dezordonat patru nume. 

Olgnia. 

Marte. 

Rosana. 

Josefin. 

Ultimul nume era cel care fusese scris de 
câteva ori. 

Ultimul nume fusese subliniat de nenumărate 
ori. 

Josefin. Josefin. Josefin. 

— Poate că sunt alte vindecătoare din Torre 
care ar putea fi de ajutor, minți el. Poate s-a temut 
că o aud spinonii sugerând pe altcineva. 

Gura lui Nesryn se strâmbă într-o parte. 

— Să vedem ce spune... când se întoarce. Cel 
puţin ştim că Hasar îi poate da de urmă, dacă 
trebuie. 

Sau Kashin, al cărui nume o exasperase pe 
vindecătoare. Nu că el ar fi forţat-o pe Yrene să îl 
vindece, dar... era o informaţie utilă. 

Chaol studie din nou hârtia şi sublinierea 
pătimaşă a acelui ultim nume. 

Ca şi când Yrene ar fi trebuit să-şi amintească 
în timp ce era aici, în prezenţa lui. Ca şi când ar fi 
trebuit ca oricine ar fi fost persoanele să ştie că ea 
şi le aducea aminte. 

Chaol întâlnise o altă tânără vindecătoare 
talentată din Fenharrow. Regele lui o iubise 

suficient încât să se gândească să fugă împreună 
cu ea, să caute o viaţă mai bună pentru ei. Chaol 
ştia ce se întâmplase în Fenharrow în tinereţea lor. 
Ştia ce suferise Sorscha acolo... şi ce îndurase în 
Rifthold. 

El trecuse călare prin câmpiile brăzdate din 
Fenharrow de-a lungul anilor. Văzuse casele din 
piatră arse şi abandonate, acoperişurile din paie 
dispărute de mult, proprietarii fiind înrobiţi, morţi 
sau fugiţi în altă parte. Foarte departe. 

Ţinând bucata de hârtie, Chaol îşi dădu seama 
că Yrene Towers nu avea să se întoarcă. 


Capitolul 6 


Deşi îi ştiuse vârsta, Yrene tot nu se aşteptase 
ca fostul căpitan să pară atât de... tânăr. 

Nu făcuse calculele înainte să intre în acea 
cameră şi să-i vadă chipul frumos, un amestec de 
suspiciune şi speranță fiindu-i  întipărit pe 
trăsăturile dure şi late. 

Speranţa lui era care o făcuse să vadă roşu în 
faţa ochilor, să vrea să îi facă o cicatrice 
asemănătoare celei subţiri de pe obrazul lui. 

Fusese lipsită de profesionalism în cel mai 
îngrozitor mod. Niciodată... niciodată nu fusese 
atât de nepoliticoasă şi rea cu vreunul dintre 
pacienţii ei. 

Din fericire, sosirea lui Hasar o calmase un pic. 
Dar să-l atingă pe bărbat, să se gândească la 
modurile în care să-l ajute... 

Nu îşi dorise să scrie lista ultimelor patru 

generaţii de femei din familia Towers. Nu dorise să 
scrie numele mamei ei de nenumărate ori, 
prefăcându-se că-i consemnează datele. Asta nu o 
ajutase să facă faţă vuietului copleşitor din mintea 
ei. 

Transpirată şi prăfuită, Yrene dădu buzna în 
biroul Hafizei după aproape o oră, drumul de la 
palat pe străzile aglomerate şi înguste şi apoi pe 
treptele nesfârşite de până aici durând o veşnicie. 

Întârzierea ei fusese primul moment cu 
adevărat neprofesionist. Ea nu întârziase niciodată 
la o întâlnire. Totuşi, chiar la ora zece, se trezise 
într-o firidă a holului din faţa dormitorului său, 
cuprinzându-şi faţa cu mâinile, chinuindu-se să 
respire. 

El nu fusese bruta la care se aşteptase ea. 

Vorbise frumos, mai mult ca un lord decât ca 
un soldat. Deşi corpul cu siguranţă îi aparţinea 
celui din urmă. Ea bandajase şi vindecase destui 
războinici preferaţi ai khaganului ca să cunoască 
senzaţia muşchiului sub degete. Cicatricele care 
acopereau pielea bronzată a lordului Westfall 
spuneau multe despre greutăţile prin care trecuse 
ca să aibă muşchii care acum îl ajutau să se mişte 
prin lume cu scaunul. 

lar rana de la coloana lui... 

Când Yrene se opri în pragul biroului Marii 
Vindecătoare, Hafiza îşi ridică privirea din locul în 
care stătea lângă o ucenică pe care o văzu 
plângând. 

— Trebuie să vorbim, spuse ferm Yrene, 
apucând tocul uşii cu o mână. 

— Vom discuta după ce terminăm, răspunse 
Hafiza, dând o batistă fetei care plângea. 

Existau şi nişte vindecători bărbaţi, dar 
majoritatea celor care primiseră darul Silbei erau 
femei. lar această fată, care foarte probabil nu 
avea mai mult de paisprezece ani... La vârsta 
aceea, Yrene lucrase la ferma verilor ei, v/sâna să 
fie aici şi cu siguranţă fără să se plângă cuiva de 
greutăţile vieţii ei. 

Dar Yrene ieşi, închizând uşa în urma ei, şi 
aşteptă rezemându-se de zidul palierului îngust. 

Mai erau alte două uşi aici: una încuiată, care 
ducea în laboratorul personal al Hafizei, şi o uşă 
care dădea în dormitorul Marii Vindecătoare; prima 
avea sculptată o bufniţă care îşi lua zborul, iar cea 
din urmă, o bufniţă care se odihnea. Simbolul 
Silbei. Era peste tot în turn - bufniţe sculptate şi 
gravate în piatră şi lemn, câteodată în locuri 
neaşteptate şi cu mici expresii prosteşti, ca şi când 
nişte ucenice de demult le-ar fi pus acolo ca pe o 
glumă secretă. Dar bufnița de pe uşa laboratorului 
personal al Marii Vindecătoare... 

Chiar dacă era cocoţată pe o creangă 
cioturoasă de fier care cobora pe uşă, cu aripile 
larg întinse, ca şi când s-ar fi pregătit să zboare 
spre cer, părea... atentă. Conştientă de toţi cei 
care treceau pe lângă acea uşă şi care probabil 
priveau prea mult timp în direcţia laboratorului. 
Nimeni în afară de Hafiza nu avea cheia, predată 
de predecesoarea ei. Cunoştinţe vechi şi pe 
jumătate uitate şi dispozitive de tot felul erau 
înăuntru, după cum spuneau în şoaptă ucenicele - 

lucruri nefireşti, care era mai bine să fie încuiate 
decât eliberate în lume. 

Yrene râdea mereu la cuvintele lor şoptite, dar 
nu le spunea că ea şi altor câteva li se oferise 
plăcerea de a se alătura Hafizei în acel laborator în 
care, în afară de mobila veche şi de câteva unelte, 
nu se afla nimic despre care merita să bârfeşti. Dar 
misterul laboratorului Marii Vindecătoare persista, 
aşa cum o făcuse timp de secole - era un alt mit 
îndrăgit din Torre, transmis de la o ucenică la alta. 

Yrene îşi făcu vânt, încă gâăfâind din cauza 
urcuşului şi a căldurii. Işi rezemă capul de piatra 
rece şi căută din nou bucata de hârtie din buzunar. 
Se întrebă dacă lordul observase cât de des 
apucase biletul acelei străine. Dacă el crezuse că 
apuca o armă. El văzuse totul, fiind conştient de 
fiecare respiraţie a ei. 

Era un bărbat instruit pentru asta. Trebuia să 
fie, dacă servise regele mort. Aşa cum Nesryn 
Faliq, un copil al acestui continent, servea acum 
regele unui teritoriu care nu îi tratase deloc bine pe 
străini. 

Yrene nu putea înţelege situaţia. Exista un soi 
de legătură romantică, îşi dădea seama de asta 
după încordarea şi confortul dintre ei. Dar în ce 
măsură... Nu conta. În afară de vindecarea 
emoţională de care ar fi avut nevoie lordul. Era un 
bărbat neobişnuit cu exprimarea sentimentelor, a 
fricilor, a speranţelor şi a suferințelor - asta era 
evident. 

Uşa biroului Hafizei se deschise în cele din 
urmă, iar ucenica ieşi zâmbindu-i lui Yrene şi 

cerându-i scuze din priviri, cu nasul roşu şi ochi 
sticloşi. 

Yrene oftă şi îi zâmbi la rândul ei. Nu era 
persoana care tocmai dăduse buzna în birou. Nu, 
oricât de ocupată ar fi fost, Yrene avusese 
întotdeauna timp pentru ucenice, în special pentru 
cele cărora le era dor de casă. 

Nimeni nu stătuse lângă ea în sala de mese de 
dedesubt în timpul primelor zile. 

Yrene încă îşi amintea de mesele singuratice. 
Îşi amintea că ea cedase după două zile şi 
începuse să îşi ia mâncarea în biblioteca mare a 
vindecătoarelor, ascunzându-se de bibliotecarele 
cu spatele rigid care interziceau asemenea lucruri. 
Ea se putea bucura doar de compania ocazională a 
agerei pisici Baast şi a bufniței sculptate. 

Yrene se întorsese în sala de mese de îndată 
ce lecţiile îi oferiseră suficiente cunoştinţe încât să 
facă perspectiva găsirii unui loc în care să se aşeze 
mai puțin  descurajantă, reperând chipurile 
cunoscute şi zâmbitoare care îi dădeau suficient 
curaj să lase în urmă biblioteca şi pisicile ei 
enigmatice şi să se întoarcă în singurătatea acelui 
loc doar pentru studiu. 

Yrene o atinse pe ucenică pe umăr şi şopti: 

— Bucătăreasa a făcut prăjituri cu migdale în 
dimineaţa asta. Le-am mirosit când am plecat. 
Spune-i că vreau şase, dar ia patru pentru tine. li 
făcu semn din ochi fetei. Lasă-le pe celelalte două 
în camera mea. 

Fata radie, dând din cap. Bucătăreasa era 
probabil cea mai bună prietenă a lui Yrene din 

Torre. Ea o văzuse pe Yrene mâncând singură şi 
începuse să furişeze bunătăţi în plus pe tava ei, 
lăsându-i-le în cameră. Chiar şi în locul ei secret 
preferat din bibliotecă. Yrene o răsplătise pe 
bucătăreasă anul trecut salvându-i nepoata de o 
boală subtilă şi lungă pe care o căpătase. 
Bucătăreasa tot se mai plângea ori de câte ori se 
întâlneau, iar Yrene îşi propusese să treacă pe la 
casa fetei o dată pe lună, ca să o verifice. 

La plecare, trebuia să ceară altcuiva să aibă 
grijă de fată. Să se despartă de viaţa pe care o 
construise... Nu avea să fie o sarcină uşoară, ci una 
însoţită de un sentiment de vinovăţie. 

Yrene o urmări pe ucenica ce încă adulmeca 
aerul din jur ţopăind în jos pe scara lată în spirală, 
apoi respiră adânc şi intră în biroul Hafizei. 

— Va merge din nou tânărul lord? întrebă 
Hafiza în loc de salut, cu sprâncenele albe ridicate. 

Yrene se aşeză pe scaunul ei obişnuit, cald încă 
datorită fetei care tocmai îl eliberase. 

— Da. Rana este asemănătoare celei pe care 
am vindecat-o iarna trecută. Dar va fi complicat. 

— În legătură cu vindecarea sau cu tine? 

Yrene roşi. 

— M-am comportat... urât. 

— Era de aşteptat. 

Yrene îşi şterse transpiraţia de pe frunte. 

— Sunt jenată să îţi spun cât de urât. 

— Atunci, nu o face. Comportă-te mai bine 
data viitoare şi vom considera asta o altă lecţie. 

Yrene se lăsă pe scaun, întinzându-şi picioarele 
dureroase pe covorul uzat. Indiferent de cât o 

implorau servitoarele Hafizei, ea refuza să schimbe 
covorul roşu cu verde. Fusese destul de bun pentru 
ultimele cinci dintre predecesoarele ei, şi era 
destul de bun pentru ea. 

Yrene îşi rezemă capul de spătarul moale al 
scaunului, uitându-se la ziua însorită de dincolo de 
ferestrele deschise. 

— Cred că îl pot vindeca, spuse mai mult în 
sinea ei decât Hafizei. In cazul în care cooperează, 
aş putea să-l fac să meargă din nou. 

— Şi va coopera? 

— Nu sunt singura care s-a purtat urât, spuse 
ea. Deşi el este din Adarlan - ar putea fi natura lui. 

Hafiza râse. 

— Când te întorci la el? 

Yrene ezită. 

— Te vei întoarce, nu-i aşa? insistă Hafiza. 

Yrene se jucă cu firele decolorate de soare ale 
cotierei scaunului. 

— A fost greu să mă uit la el, să îi aud accentul 
şi... Mâna i se opri. Dar ai dreptate. Voi... încerca. 
Doar dacă Adarlanul nu îmi va purta vreodată pică. 

— Te aştepţi să o facă? 

— El are prieteni influenţi, care şi-ar putea 
aminti. Însoţitoarea lui este noul căpitan al gărzii. 
Familia ei se trage de aici şi totuşi ea îi serveşte pe 
ei. 

— Şi ce îţi spune asta? 

Întotdeauna era o lecţie, întotdeauna era un 
test. 

— Îmi spune... Yrene expiră. Îmi spune că nu 
ştiu la fel de mult pe cât am presupus. Ea îşi 

îndreptă spatele. Dar înseamnă şi că asta nu le 
scuză greşelile. 

Totuşi, întâlnise destui oameni răi în viaţa ei. 
Trăise printre ei, îi servise, în Innish. Se uitase în 
ochii căprui ai lordului Westfall şi, în sinea sa, 
ştiuse că nu era unul dintre ei. Nici însoţitoarea lui. 

lar la vârsta lui... Fusese mic atunci când se 
comiseseră atât de multe dintre atrocități. Tot ar fi 
putut juca un rol, şi mult mai multe fuseseră făcute 
în ultimii ani - suficiente încât să i se facă rău la 
gândul acesta -, dar... 

— Rana de la coloana lui, spuse Yrene. 
Pretinde că e din cauza unei magii întunecate. 

Magia ei se retrăsese la semnul ca o pată. Se 
ondulase în retragere. 

— 0? 

Ea tremură. 

— Eu... nu m-am mai simţit niciodată aşa. Ca şi 
când ar fi fost putrezită şi totuşi goală. Rece 
precum cea mai lungă noapte de iarnă. 

— Va trebui să te cred pe cuvânt. 

Yrene pufni, recunoscătoare pentru umorul 
sec. Într-adevăr, Hafiza nici măcar nu văzuse 
zăpada. Cu clima caldă din Antica, tot timpul 
anului, cel mai apropiat semn de iarnă din ultimii 
doi ani fusese, probabil, o crustă de gheaţă ce 
strălucise peste lavandă şi lămâi într-o dimineaţă. 

— A fost... Yrene alungă amintirea ecoului 
reţinut încă în acea cicatrice. Nu era o rană magică 
pe care să o mai fi întâlnit. 

— Va afecta vindecarea coloanei lui? 

— Nu ştiu. Nu am încercat să cercetez cu 

puterea mea, dar... Te voi anunţa. 

— Sunt la dispoziţia ta. 

— Chiar dacă acesta este testul meu final? 

— O bună vindecătoare, spuse Hafiza zâmbind, 
ştie când să ceară ajutorul. 

Yrene dădu absentă din cap. Şi când s-ar fi 
întors acasă, la război şi vărsare de sânge, la cine 
ar fi apelat? 

— Voi reveni, spuse ea în cele din urmă. Mâine. 
Vreau să studiez diseară rănile coloanei şi paralizia 
în bibliotecă. 

— O voi anunţa pe bucătăreasă unde să te 
găsească. 

Yrene îi zâmbi Hafizei. 

— Nimic nu îţi scapă, nu-i aşa? 

Privirea cu subinteles a Hafizei nu era 
liniştitoare. 


Vindecătoarea nu se întoarse în acea zi. 
Nesryn aşteptă încă o oră, apoi două, Chaol 
umplându-şi timpul citind în salon, înainte ca ea să 
declare, în sfârşit, că pleca să-şi vadă familia. 

Trecuseră câţiva ani de când îşi văzuse 
mătuşa, unchiul şi pe copiii lor. Se ruga ca ei să fie 
tot în casa unde îi vizitase ultima dată. 

Nu prea dormise. Abia reuşise să gândească 
sau să simtă lucruri ca foamea sau extenuarea din 
cauza gândurilor care o răvăşeau. 

Vindecătoarea cu lipsa ei de răspunsuri nu o 
calmase. 

Şi fără o întâlnire oficială programată cu 
khaganul sau copiii lui în acea zi... 

— Pot să-mi ţin singur de urât, ştii, spuse 
Chaol, lăsând cartea în poală când Nesryn se uită 
din nou la uşa holului. Te-aş însoţi, dacă aş putea. 

— Curând vei putea să o faci, îi promise ea. 

Vindecătoarea păruse destul de pricepută, în 
ciuda refuzului de a le da măcar o urmă de 
speranţă. 

Dacă femeia nu îi putea ajuta, atunci Nesryn 
avea să găsească pe altcineva. Şi pe o alta. Chiar 
dacă trebuia să implore ajutorul Marii 
Vindecătoare. 

— Pleacă, Nesryn, îi ordonă Chaol. Nu vei avea 
linişte până nu o faci. 

Ea îşi masă gâtul, apoi se ridică din locul de pe 
canapeaua aurie şi veni spre el. Işi sprijini mâinile 
pe cotierele scaunului său, acum poziţionat lângă 
uşile grădinii. Îşi apropie faţa de a lui, mai aproape 
decât fusese în ultimele zile. Ochii lui păreau... 
cumva mai luminoşi. Puțin mai bine decât ieri. 

— Mă întorc cât de repede pot. 

El îi zâmbi tăcut. 

— Nu te grăbi. Vizitează-ţi familia. 

El nu îşi văzuse mama sau fraţii de câţiva ani, 
după cum îi spusese. Tatăl lui... Chaol nu vorbea 
despre tatăl lui. 

— Poate, spuse ea încet, obţinem un răspuns 
pentru vindecătoare. 

El clipi. 

— Să vedem dacă... până la capăt, murmură 
ea. 

Lumina din ochii lui dispăru subit. 

Ea se retrase repede. El o oprise pe navă, 
când, practic, sărise peste el. Şi, văzându-l mai 
devreme fără cămaşă, muşchii spatelui şi ai 
abdomenului unduindu-se... Aproape o implorase 
pe vindecătoare să o lase pe ea să-l examineze. 

jalnic. Deşi nu ştiuse niciodată să îşi evite 
poftele. Începuse să se culce cu el în acea vară 
pentru că nu i se părea că avea rost să se opună. 
Chiar dacă nu ţinea la el, nu aşa cum o făcea 
acum. 

Nesryn îşi trecu o mână prin păr. 

— Mă întorc înainte de cină. 

Chaol îi făcu semn să plece, şi deja citea din 
nou cartea când ea părăsi camera. 

Ei nu îşi făcuseră promisiuni, îşi aminti ea. Ştia 
că înclinațiile lui îl impulsionaseră să vrea să fie 
lângă ea, să o respecte, iar în vara aceasta, când 
castelul se prăbuşise şi îl crezuse mort... Nu 
cunoscuse niciodată o asemenea frică. Nu se 
rugase niciodată aşa cum o făcuse în acele clipe - 
până ce focul lui Aelin o cruţase de moarte, iar 
Nesryn se rugase ca ea să-l fi cruțat şi pe el. 

Nesryn alungă gândurile acelor zile când merse 
pe holurile palatului, amintindu-şi vag unde să 
găsească porţile spre oraş. Ce crezuse că voia, ce 
era mai important - sau fusese. Până ce khaganul 
spusese noutăţile. 

Ea îşi părăsise familia. Ar fi trebuit să fie acolo, 
să-i protejeze pe copii, pe tatăl bătrân şi pe sora 
veselă şi plină de viaţă. 

— Căpitane Faliq. 

Nesryn se opri la vocea plăcută, la titlul la care 
abia se obişnuise să răspundă. Stătea la una dintre 
răscrucile palatului, drumul din faţă ducând-o spre 
porţile de la intrare, dacă ar fi mers în continuare. 
Observase fiecare ieşire pe lângă care trecuseră. 

lar la capătul holului care îl intersecta pe alei 
era Sartaq. 

Nu mai avea hainele elegante din ziua 
precedentă. Prinţul purta acum haine mulate din 
piele, umerii fiindu-i acoperiţi cu o armură simplă şi 
totuşi robustă, întărită la încheieturile mâinilor, la 
genunchi şi la tibii. Fără platoşă. Părul lung şi 
negru fusese împletit la spate, legat cu o curea 
subţire din piele. 

Ea făcu o plecăciune adâncă. Mai adâncă decât 
ar fi făcut în faţa celorlalţi copii ai khaganului. Dar 
era în faţa celui despre care se spunea că putea fi 
moştenitorul care într-o zi ar fi putut fi aliatul 
Adarlanului... 

Dacă supravieţuiau. 

— Te grăbeai, spuse Sartag, observând holul 
pe care mersese ea. 

— Eu... am rude în oraş. Mă duceam să îi 
vizitez. În afară de cazul în care Înălţimea Ta are 
nevoie de mine, adăugă fără tragere de inimă. 

Un zâmbet strâmb îi înfrumuseţă chipul, iar ea 
îşi dădu seama că îi răspunsese în limba ei. In 
limba /or. 

— Mă îndrept spre Kadara. Cu rukul meu, o 
lămuri vorbindu-i şi el pe limba lui. 

— Ştiu, spuse ea. Am auzit poveştile. 

— Chiar şi în Adarlan? El ridică o sprânceană. 

Era un războinic şi un fermecător. O 
combinaţie periculoasă, deşi ea nu îşi amintea să fi 
spus ceva despre o soţie. Intr-adevăr, nu avea 
niciun inel pe deget. 

— Chiar şi în Adarlan, spuse Nesryn, deşi nu 
menţionă că era posibil ca oamenii obişnuiţi, de pe 
stradă, să nu ştie asemenea poveşti. Dar în casa 
ei... o, da. Prinţul înaripat, îi ziceau ei. 

— Pot să te însoțesc? Străzile sunt un labirint, 
chiar şi pentru mine. 

Era o ofertă generoasă, o onoare. 

— Nu, ţi-aş întârzia zborul. 

Spusese asta poate pentru că nu ştia cum să 
discute cu un asemenea bărbat - născut şi educat 
pentru putere, obişnuit cu femei elegante şi 
politicieni vicleni. Deşi călăreţii de ruk, spunea 
legenda, puteau veni de oriunde. 

— Kadara este obişnuită să aştepte, spuse 
Sartag. Lasă-mă cel puţin să te conduc la porţi. 
Străjerii sunt alţii azi, şi le voi spune să îţi reţină 
chipul astfel încât să te poată lăsa să intri din nou. 

Deoarece cu hainele ei, părul neîmpodobit... 
într-adevăr, era posibil ca străjerii să nu o lase să 
treacă. Ceea ce ar fi fost... îngrozitor. 

— Mulţumesc, spuse şi veni lângă el. 

Trecură tăcuţi de steagurile albe ce fluturau de 
la una dintre ferestrele deschise. In ziua 
precedentă, Chaol îi spusese că Kashin îşi făcea 
griji că moartea surorii lor mai mici fusese plănuită 
- că unul dintre agenţii lui Perrington ar fi putut fi 
răspunzător de acea tragedie, ceea ce înfipsese 
sămânţa groazei în ea. Şi o făcuse să analizeze 

fiecare chip pe care îl întâlnea, să se uite cu 
atenţie la fiecare umbră. 

Păstrând un ritm lin lângă el, Nesryn se uită la 
Sartag când trecură pe lângă acele steaguri. 
Prinţul dădu din cap spre câţiva bărbaţi şi câteva 
femei în veşminte aurii de viziri. 

Nesryn se trezi întrebând: 

— Chiar sunt treizeci şi şase? 

— Numerele ne fascinează, deci, da. El pufni, 
sunetul nefiind deloc caracteristic unui prinţ. Tatăl 
meu s-a gândit să reducă numărul la jumătate, dar 
s-a temut mai mult de furia zeilor decât de 
consecinţele politice. 

Părea o gură de aer rece de toamnă să audă şi 
să vorbească limba ei. Să fie ceva normal şi să nu 
se uite lumea la ea cu gura căscată. Mereu se 
simţea aşa când venea aici. 

— Lordul Westfall s-a întâlnit azi cu 
vindecătoarea? 

Nu era niciun rău în a spune adevărul, hotărî 
Nesryn, aşadar spuse: 

— Da, cu Yrene Towers. 

— A. Faimoasa Doamnă Aurie. 

— 0? 

— Este uimitoare, nu? 

Nesryn schiţă un zâmbet. 

— Observ că o agreezi. 

Sartaq chicoti. 

— O, nu aş îndrăzni. Fratele meu Kashin nu ar 
fi mulţumit. 

— E ceva între ei? Hasar aşa dăduse de înţeles. 

— Sunt prieteni - sau erau. Nu i-am văzut 

vorbind de câteva luni, dar cine ştie ce s-a 
întâmplat? Deşi presupun că nu sunt mai bun 
decât bârfitorii de la Curte pentru că îţi spun. 

— Este totuşi bine de ştiut, dacă lucrăm cu ea. 

— Evaluarea lordului Westfall a fost una 
pozitivă? 

Nesryn ridică din umeri. 

— A ezitat să confirme. 

— Multe vindecătoare fac asta. Nu le place să 
dea speranţe şi să le ia. El îşi aruncă peste umăr 
coada. Deşi îţi voi spune şi că Yrene l-a vindecat pe 
unul dintre călăreţii darghani ai lui Kashin iarna 
trecută, când a avut o rană asemănătoare. lar 
vindecătoarele tratează de mult timp asemenea 
răni printre triburile de călăreţi şi printre rukhinii 
mei. Ştiu ce să facă. 

Nesryn îşi reprimă speranţa care răsărea când 
lumina străluci înainte... erau uşile deschise spre 
curtea principală şi porţile palatului. 

— De cât timp eşti un călăreț de ruk, prinţe? 

— Credeam că ai auzit poveştile. 

Amuzamentul dansă pe chipul lui. 

— Doar bârfe. Prefer adevărul. 

Ochii negri ai lui Sartaq se opriră asupra ei, 
concentrarea fermă fiind suficientă încât să o facă 
să se bucure că nu era privită prea des. Nu era 
înfricoşător, ci... tulburător să simtă greutatea 
acelei priviri doar asupra ei. Era privirea unui vultur 
- a unui ruk. Intensă şi pătrunzătoare. 

— Aveam doisprezece ani când tatăl meu ne-a 
adus pe toţi la cuibul montan. lar când m-am 
furişat şi am încălecat chiar rukul căpitanului, 

zburând pe cer şi cerându-le să mă urmărească... 
Tata mi-a spus că dacă m-aş fi strivit de stânci, aş 
fi meritat să mor pentru prostia mea. Ca pedeapsă, 
mi-a ordonat să trăiesc printre rukhini până când 
voi fi în stare să demonstrez că nu am fost un idiot 
- o viaţă întreagă, sugeră el. 

Nesryn râse încet şi clipi la lumina soarelui 
când ieşiră în curtea mare. Bolţile ornamentate şi 
stâlpii fuseseră sculptați cu floră şi faună, palatul 
ridicându-se în spatele lor ca un leviatan. 

— Din fericire, nu am murit din prostie şi, în 
schimb, a ajuns să îmi placă stilul lor de viaţă şi să 
călăresc. M-au chinuit pentru că eram prinţ, dar mi- 
am dovedit râvna destul de curând. Kadara a ieşit 
din ou când aveam cincisprezece ani şi am crescut- 
o eu. De atunci, nu am avut alt ruk. Mânadria şi 
afecțiunea străluciră în acei ochi negri. 

Şi totuşi, Nesryn şi Chaol i-ar fi cerut, l-ar fi 
implorat să ia îndrăgitul ruk în lupta împotriva 
balaurilor mult mai mari şi cu o putere mult mai 
brută. Cu venin în cozi. Stomacul ei se agită. 

Ajunseră la porţile principale înalte, mica uşă 
tăiată în plăcile imense de bronz ghintuit fiind 
lăsată deschisă ca să permită accesul trecătorilor 
care se grăbeau să îşi facă treaba spre şi din palat. 
Nesryn rămase nemişcată când Sartaq o prezentă 
străjerilor înarmaţi la post, ordonându-le să îi 
permită accesul nelimitat. Soarele străluci pe 
mânerele săbiilor încrucişate pe spate când făcură 
supuşi o plecăciune, fiecare cu un pumn deasupra 
inimii. 

Ea văzuse cum Chaol abia se putea uita la ei - 

la străjerii palatului şi la cei de pe docuri. 

Sartag o conduse pe mica uşă al cărei bronz 
era de aproape treizeci de centimetri, pe o stradă 
lată şi pavată care se înclina în labirintul de străzi 
ale oraşului. Case frumoase, reşedinţele celor 
bogaţi care doreau să locuiască în umbra palatului, 
erau înşirate pe străzile înconjurătoare. Dar strada 
era aglomerată de oameni care îşi vedeau de 
treburi sau se relaxau şi chiar şi nişte călători care 
urcaseră tocmai până aici ca să se uite cu gura 
căscată la palat încercară acum să privească prin 
mica uşă prin care trecuseră Nesryn şi Sartaqg 
pentru a zări curtea de dincolo. Niciunul nu păru să 
îl recunoască pe prinţ - deşi ea ştia că străjerii de 
pe stradă, postați la porţi, monitorizau fiecare 
mişcare şi cuvânt. 

O privire spre Sartaq o asigură că şi prinţul era 
conştient de împrejurimile lui în timp ce stătea 
dincolo de porţi, ca şi când ar fi fost un om simplu. 
Ea studie străzile aglomerate din faţă, ascultând 
vuietul. Ar fi trebuit să meargă pe jos o oră ca să 
ajungă la casa familiei ei din partea cealaltă a 
oraşului, dar chiar şi mai mult cu o trăsură sau 
călare pe cal, din cauza traficului aglomerat. 

— Eşti sigură că nu ai nevoie de un însoțitor? 

Nesryn schiţă un zâmbet când îl văzu uitându- 
se pieziş la ea. 

— Mă descurc singură, prinţe, dar mulţumesc 
pentru onoarea făcută. 

Sartag o măsură din priviri - evaluarea rapidă 
a războinicului, într-adevăr, era un bărbat care nu 
avea de ce să se teamă când ieşea dincolo de 

zidurile palatului. 

— Dacă vei avea vreodată timp sau vei fi 
interesată, ar trebui să vii pentru o călătorie. Aerul 
de deasupra este liber - nu ca praful şi sarea de 
aici. 

Suficient de liber ca urechile indiscrete să nu îi 
poată auzi. 

Nesryn făcu o plecăciune adâncă. 

— Mi-ar plăcea foarte mult. 

Simti că prinţul încă o privea în timp ce ea 
porni pe strada însorită, ferindu-se de cărucioarele 
şi mijloacele de transport care luptau să-şi facă loc, 
dar nu îndrăzni să privească înapoi. Nu era pe 
deplin sigură de ce. 


Capitolul 7 


Chaol aşteptă treizeci de minute după plecarea 
lui Nesryn înainte să o cheme pe Kadja. Ea 
aşteptase pe holul exterior şi se strecură în 
apartamentul lui la câteva momente după ce Îi 
strigase numele. Zăbovind pe hol, el o urmări pe 
servitoare apropiindu-se, paşii fiindu-i uşori şi 
rapizi, privind în jos cât aşteptă ordinul lui. 

— Vreau să îţi cer o favoare, spuse el încet şi 
clar, învinuindu-se pentru că nu învățase halha în 
anii în care o studiase Dorian. 

Un semn din cap fu singurul ei răspuns. 

— Vreau să te duci la docuri, ori acolo unde 
sosesc informaţiile, ca să afli dacă sunt noutăţi 
despre atacul asupra Riftholdului. 

Kadja fusese cu o zi în urmă în sala tronului - 

auzise fără îndoială de asta, iar el se gândise dacă 
să îi ceară sau nu lui Nesryn să facă nişte cercetări 
cât era în oraş, dar dacă ştirile ar fi fost sumbre... 
nu voia ca ea să le afle singură. Să le suporte 
singură, pe tot drumul de întoarcere spre palat. 

— Crezi că poţi face asta? 

Kadja îşi ridică în cele din urmă privirea, deşi 
îşi păstră capul plecat. 

— Da, spuse ea simplu. 

El ştia că, foarte probabil, ea dădea socoteală 
unuia dintre nobilii sau vizirii din palat. Dar să 
ceară mai multe informaţii, în timp ce cu siguranţă 
era un aspect al comportamentului lui care nu ar fi 
lăsat gazdele indiferente, nu era nicio ameninţare 
pentru cauza lui. 

lar dacă ele ar fi considerat că era o slăbiciune 
sau o prostie să-şi facă griji pentru patria lui, atunci 
puteau se ducă naibii. 

— Bun, spuse Chaol, scaunul de sub el 
scârţâind când îl împinse treizeci de centimetri 
înainte şi încercă să nu se încrunte la acel sunet, la 
corpul lui nemişcat. Şi mai trebuie să îţi cer o 
favoare. 


Doar pentru că Nesryn era ocupată cu familia 
ei, nu însemna că el trebuia să stea degeaba. 

Dar când Kadja îl lăsă în camera lui Arghun, se 
întrebă dacă ar fi trebuit să aştepte întoarcerea lui 
Nesryn ca să aibă această întâlnire. 

Anticamera prinţului cel mai mare era la fel de 

spațioasă ca tot apartamentul lui Chaol. Era un 
spaţiu lung şi oval, al cărui capăt îndepărtat se 
deschidea într-o curte împodobită cu fântâni 
scânteietoare, patrulată de doi păuni albi. El îi văzu 
trecând în grabă, penele albe urmându-i pe gresie, 
coroanele lor delicate săltând la fiecare pas. 

— Sunt frumoşi, nu-i aşa? 

Un rând de uşi sculptate închise se deschiseră 
în stânga, dezvăluind prinţul cu privire rece şi faţa 
trasă, atent la păsări. 

— Uimitori, recunoscu Chaol, urând felul în 
care fu nevoit să-şi înalțe capul ca să îl privească 
pe bărbat în ochi. Dacă ar fi stat în picioare, ar fi 
fost cu zece centimetri mai înalt, capabil să-şi 
folosească statura în avantajul său în timpul 
acestei întâlniri. Dacă ar fi stat în picioare... 

El nu continuă să se gândească la asta. Nu 
acum. 

— Sunt perechea mea preferată, spuse 
Arghun, fluent în limba maternă a lui Chaol. Ţara 
mea este plină de puii lor. 

Chaol căută un răspuns, ceva ce Dorian sau 
Aelin ar fi zis cu uşurinţă, dar nu găsi nimic. 
Absolut nimic care să nu pară stupid sau lipsit de 
sinceritate. Aşadar, el adăugă: 

— Sunt sigur că este ceva minunat. 

Arghun se strâmbă. 

— Dacă le ignori ţipetele în anumite momente 
ale anului. 

Chaol îşi  încleştă maxilarul. Oamenii lui 
mureau în Rifthold, dacă nu erau deja morţi, şi el 
discuta despre ţipete şi păsări frumoase... asta 

trebuia să facă el? 

Se gândi dacă să răspundă evaziv sau să 
treacă la subiect, dar Arghun spuse: 

— Presupun că ai venit ca să mă întrebi ce ştiu 
despre oraşul tău. 

Privirea rece a prinţului se îndreptă în cele din 
urmă spre el, iar Chaol se uită în ochii lui. Asta - 
privitul ochi în ochi - era ceva ce putea face. O 
făcuse suficient cu străjerii şi curtenii nesupuşi. 

— l-ai oferit informaţiile tatălui tău. Vreau să 
ştiu cine ţi-a dat detaliile atacului. 

Amuzamentul lumină ochii căprui ai prinţului. 

— Un om sincer. 

— Oamenii mei suferă. Aş vrea să ştiu cât de 
multe posibil. 

— Ei bine, spuse Arghun, luând o scamă 
agăţată de broderia aurie a tunicii de culoarea 
smaraldului, în spiritul sincerităţii, nu îţi pot spune 
absolut nimic. 

Chaol clipi - o singură dată şi încet. 

Arghun continuă, întinzând o mână spre uşile 
exterioare: 

— Ne urmăresc prea mulţi ochi, lord Westfall, 
iar faptul că sunt văzut cu tine trimite un mesaj, 
bun sau rău, indiferent de ce discutăm. Aşadar, 
chiar dacă îţi apreciez vizita, îţi voi cere să pleci. 

Servitorii care aşteptau la uşă înaintară, 
probabil ca să îi împingă scaunul. 

lar când îl văzu pe unul dintre ei întinzându-şi 
mâinile spre spătarul scaunului său... 

Chaol îşi dezgoli dinţii la servitor, oprindu-l pe 
loc. 

— Nu o face. 

Indiferent dacă bărbatul vorbea sau nu limba 
lui, înţelese clar expresia de pe chipul său. 

Chaol se întoarse din nou spre prinţ. 

— Chiar vrei să jucăm jocul acesta? 

— Nu este un joc, spuse Arghun cu hotărâre, 
mergând spre biroul în care se ascunsese. 
Informaţiile sunt corecte. Spionii mei nu inventează 
poveşti ca să se distreze. |ţi urez o zi bună. 

lar apoi uşile duble ale biroului prinţului se 
închiseră. 

Chaol se gândi să bată la acele uşi până ce 
Arghun ar fi început să vorbească, probabil dându-i 
şi un pumn în faţă prinţului... dar cei doi servitori 
din spatele lui aşteptau. Urmăreau. 

întâlnise destui curteni în Rifthold încât să 
simtă când cineva minţea, chiar dacă acele simţuri 
îl dezamăgiseră atât de spectaculos în ultimele 
luni. Cu Aelin. Cu ceilalţi. Cu... tot. 

Dar credea că Arghun nu mintea. 

Riftholdul fusese prădat. Dorian era tot 
dispărut, iar soarta poporului său, necunoscută. 

Nu i se împotrivi din nou servitorului când 
bărbatul înaintă ca să-l însoţească înapoi în camera 
sa. lar asta poate că îl enervă mai mult decât orice 
altceva. 


Nesryn nu se întoarse la cină. 
Chaol nu le permise khaganului, copiilor lui sau 
celor treizeci şi şase de viziri cu ochi de uliu să 

simtă îngrijorarea care îl distrugea cu fiecare minut 
în care ea nu apărea de pe unul dintre holuri ca să 
li se alăture în sala mare. Plecase de câteva ore, 
fără să dea niciun semn de viaţă între timp. 

Până şi Kadja se întorsese, cu o oră înaintea 
cinei, şi o privire la chipul ei de un calm precaut îi 
spuse totul: nici ea nu aflase nimic nou la docuri 
despre atacul asupra Riftholdului. Îi confirmă doar 
ce afirmase Arghun: căpitanii şi negustorii 
vorbiseră cu surse credibile, care fie navigaseră pe 
lângă Rifthold, fie abia scăpaseră. Atacul avusese 
loc într-adevăr, fără a se şti nimic despre numărul 
de vieţi pierdute sau despre starea oraşului. Tot 
negoţul de pe continentul sudic era oprit - cel puţin 
spre Rifthold şi în orice regiune la nord de oraş, 
care necesita trecerea prin apropierea lui. Nu 
sosise nicio veste despre soarta lui Dorian. 

Faptul acesta îl apăsa, împovărându-l şi mai 
mult, dar îl trecuse repede în plan secundar, 
imediat ce terminase să se îmbrace pentru cină şi 
aflase că Nesryn nu sosise. Cedă în cele din urmă 
şi o lăsă pe Kadja să îl aducă la banchetul din sala 
mare a khaganului, dar, cu trecerea lungilor 
minute şi cu Nesryn încă plecată, era un efort să 
rămână neafectat. 

| s-ar fi putut întâmpla orice. Orice. Mai ales 
dacă teoria lui Kashin despre sora lui moartă era 
corectă. Dacă agenţii Morathului erau deja aici, el 
nu se îndoia că, imediat ce ar fi aflat de sosirea lui 
şi a lui Nesryn, ar fi început să îi vâneze. 

El ar fi trebuit să se gândească la asta înainte 
ca ea să plece azi în oraş. Ar fi trebuit să se 

gândească dincolo de propriile probleme 
blestemate. Dar să ceară ca un străjer să fie trimis 
să o caute le-ar fi spus posibililor inamici ce preţuia 
el mai mult şi le-ar fi arătat unde să lovească. 

Aşadar, Chaol se chinui să înghită mâncarea, 
abia reuşind să se concentreze la conversaţia cu 
oamenii de lângă el. In dreapta lui: Duva, 
însărcinată şi calmă, întreba despre muzică şi 
dansurile preferate acum în teritoriile lui; în stânga 
lui: Arghun, care nu făcea nicio referire la vizita lui 
din acea după-amiază şi, în schimb, îl îndemna să 
discute despre rute comerciale, vechi şi propuse. 
Chaol inventă jumătate din răspunsuri, iar prinţul 
zâmbi - ca şi când ar fi fost conştient de asta. 

Totuşi, Nesryn nu apăru. 

Deşi Yrene o făcuse. 

Ea intră la jumătatea cinei, îmbrăcată cu o 
rochie mai elegantă şi totuşi simplă, de culoarea 
ametistului, care îi făcea pielea arămie să 
strălucească. Hasar şi iubita ei se ridicară ca să 
întâmpine vindecătoarea, luând-o de mână pe 
Yrene şi sărutând-o pe obraji, iar prinţesa alungă 
un vizir aşezat în stânga ei ca să-i facă loc. 

Yrene se plecă înaintea khaganului, care o 
ignoră fără să-i arunce mai mult de o privire, apoi 
spre nobilii adunaţi. Arghun nu se deranjă să îi 
recunoască prezenţa; Duva radie la Yrene, soţul ei 
tăcut zâmbindu-i mai discret. Doar Sartaq făcu o 
plecăciune, în timp ce ultimul frate, Kashin, îi oferi, 
cu buzele lipite, un zâmbet care nu i se citea în 
ochi. 

Dar privirea lui Kashin zăbovi în direcţia ei 

suficient de mult timp când se aşeză lângă Hasar, 
aşa încât Chaol îşi aminti că prinţesa o tachinase 
pe Yrene mai devreme în acea zi. 

Însă Yrene nu îi zâmbi prinţului, ci doar dădu 
din cap de la depărtare, şi se aşeză pe scaunul pe 
care Hasar îl eliberase pentru ea. Incepu să discute 
cu Hasar şi cu Renia, acceptând carnea pe care o 
adunase cea din urmă în farfuria ei, iubita prinţesei 
insistând că vindecătoarea părea prea obosită, 
prea slabă, prea palidă. Yrene acceptă fiecare 
îmbucătură cu un zâmbet amuzat şi dând din cap 
în semn de mulţumire, fără să privească în mod 
voit spre Kashin sau spre Chaol. 

— Lordule Westfall, am auzit, zise un bărbat 
din dreapta lui Chaol, că ţi-a fost repartizată Yrene. 

Nu fu deloc surprins să afle că Kashin se 
aplecase înainte ca să discute cu el. 

Şi deloc surprins să vadă avertismentul slab 
mascat din privirea bărbatului. Chaol îl văzuse 
destul de des: „Teritoriul a fost revendicat”. 

Fie că Yrene era de acord cu asta sau nu. 

Chaol presupuse că era în favoarea ei faptul că 
părea să nu îi acorde prea multă atenţie prinţului. 
Deşi nu putea să nu se întrebe de ce stăteau 
lucrurile aşa. Kashin era cel mai frumos dintre fraţi, 
iar Chaol văzuse femei disperate după atenţia lui 
Dorian în timpul anilor de la castel. Kashin avea 
expresia satisfăcută care licărise deseori pe chipul 
lui Dorian. 

Cândva - demult. În altă viaţă. Înainte de un 
asasin, un colier şi toate celelalte lucruri. 

Străjerii postați prin marea sală prinseră 

cumva contur, ca şi când ar fi fost flăcări care îi 
atrăgeau acum atenţia. Refuză să arunce măcar o 
privire spre cel mai apropiat, pe care îl observase 
din obişnuinţă, stând la şase metri distanţă de 
masă. Chiar acolo unde se aflase el cândva, 
înaintea altui rege şi a unei alte curţi. 

— Da, fu tot ce reuşi să spună Chaol. 

— Yrene este cea mai pricepută vindecătoare a 
noastră - în afară de Marea Vindecătoare, continuă 
Kashin, încă urmărind-o pe femeia care tot nu îi 
acorda nicio atenţie şi care părea, într-adevăr, să 
se adâncească în conversaţia cu Renia ca şi când 
ar fi vrut să demonstreze ceva. 

— Aşa am auzit. 

„Cu siguranţă are cea mai ascuţită limbă”, îşi 
spuse Chaol în gând. 

— A primit cea mai mare notă pe care a 
obținut-o vreodată cineva la examenele oficiale, 
continuă Kashin în timp ce Yrene îl ignoră, un fel 
de suferinţă licărind pe chipul prinţului. 

— Să vezi cum se împiedică singur, mormăi 
Arghun peste Duva, soţul ei şi Chaol ca să îi spună 
lui Sartaq. Duva îi dădu la o parte braţul lui Arghun 
şi se răţoi la el pentru că o întrerupsese din a duce 
furculiţa la gură. 

Kashin nu păru să audă sau să-i pese de 
dezaprobarea fratelui său mai mare. Şi, spre 
meritul său, nici Sartag, alegând în schimb să se 
întoarcă spre un vizir cu veşminte aurii în timp ce 
Kashin îi spuse lui Chaol: 

— Note nemaipomenite pentru oricine, ca să 
nu vorbim pentru o vindecătoare care e aici de 

doar puţin mai mult de doi ani. 

Altă informaţie. Aşadar, Yrene nu petrecuse 
mult timp în Antica. 

Chaol o văzu pe Yrene urmărindu-l pe sub 
sprâncene. Era un avertisment să nu o atragă în 
conversaţie. 

El cântări meritele ambelor opţiuni: răzbunarea 
măruntă pentru că îl chinuise mai devreme sau... 

Ea îl ajuta. Sau se gândea să o facă, cel puţin. 
Ar fi fost prost să o îndepărteze şi mai mult. 

Aşadar, el îi spuse lui Kashin: 

— Am auzit că de obicei locuieşti în Balruhn şi 
te ocupi de armata terestră. 

Kashin îşi îndreptă spatele. 

— Da. În cea mai mare parte a anului, îmi 
stabilesc reşedinţa acolo şi supraveghez instrucţia 
armatei noastre. Dacă nu sunt în Balruhn, atunci 
sunt în stepe cu poporul mamei noastre - cu 
cavaleria. 

— Mulţumim zeilor, mormăi Hasar din partea 
cealaltă a mesei, atrăgând o privire de avertisment 
din partea lui Sartag. Hasar îşi dădu ochii peste 
cap şi îi şopti ceva la ureche iubitei sale. Acel ceva 
o făcu pe Renia să râdă cristalin. 

Yrene încă îl urmărea, deşi cam cu supărare - 
ca şi când simpla prezenţă a lui Chaol la această 
masă era suficientă să o facă să îşi încleşteze 
maxilarul -, în timp ce Kashin începu să-i explice 
obiceiurile din oraşul său de pe coasta sudică şi 
viaţa cu totul diferită printre triburile de călăreţi 
din stepe. 

Chaol îi aruncă lui Yrene o privire la fel de 

nemulțumită în clipa în care Kashin se opri ca să 
bea vin, iar apoi îi adresă prinţului nenumărate 
întrebări privitoare la viaţa lui. Erau informaţii utile, 
îşi dădu el seama, despre armata lor. 

Nu era singurul care îşi dădu seama de asta. 
Arghun interveni când fratele său era în mijlocul 
frazei despre forjele pe care le construiseră în 
apropiere de țărmurile nordice: 

— Hai să nu discutăm afaceri la cină, frate. 

Kashin închise gura, ca un soldat instruit. 

Şi, cumva, Chaol ştiu - atât de repede - că 
Kashin nu era luat în considerare pentru tron. Nu 
când el se supunea fratelui mai mare ca un 
războinic de rând. Totuşi, părea cumsecade. O 
companie mai bună decât sarcasticul şi distantul 
Arghun sau decât Hasar, care era ca o lupoaică. 

Faptul în sine nu explica pe deplin nevoia 
cumplită a lui Yrene de a se îndepărta de Kashin. 
Nu că asta îl privea sau îl interesa. Cu siguranţă nu 
când gura lui Yrene se încorda dacă întorcea măcar 
capul spre Chaol. 

Ar fi putut să i-o spună, să o întrebe dacă asta 
însemna că hotărâse să nu îl trateze. Dar, dacă o 
agrea Kashin, cu sau fără refuzul subtil al lui Yrene, 
cu siguranţă nu ar fi fost o mişcare înţeleaptă să 
discute cu ea despre asta în acel moment. 

În spate se auziră paşi, dar era doar soţul unui 
vizir, venit să îi şoptească ceva la ureche înainte să 
dispară. 

Nu era Nesryn. 

Chaol studie farfuriile împrăştiate pe masă, 
calculând felurile rămase. Cu festinul, masa din 

seara precedentă durase o veşnicie, încă nu fusese 
adus niciun desert. 

Se uită din nou spre ieşiri, sărind peste gărzile 
postate acolo, căutând-o pe ea. 

Intorcându-se din nou spre masă, Chaol o văzu 
pe Yrene cercetându-l. ingrijorarea şi 
nemulţumirea tot îi întunecau ochii aurii, dar... era 
şi un avertisment. 

Ştia pe cine căuta el şi a cui absenţă îl chinuia. 

Spre uimirea lui, ea scutură subtil din cap. „Nu 
te da de gol, păru să-i spună. Nu le cere să o 
caute.” 

El ştia deja asta, dar dădu concis din cap spre 
Yrene şi continuă discuţia de la masă. 

Kashin încercă să o implice pe Yrene în 
conversaţie, dar de fiecare dată fu prompt şi 
politicos oprit prin răspunsuri simple. 

Poate disprețul vindecătoarei pentru Chaol din 
acea dimineaţă era, pur şi simplu, parte din natura 
ei, şi nu ura născută din cucerirea Adarlanului. Sau 
poate că doar ura bărbaţii. Era greu să nu te uiţi la 
cicatricea discretă de pe gâtul ei. 

Chaol reuşi să aştepte până sosi desertul 
înainte să se prefacă extenuat şi să plece de la 
masă. Kadja era deja acolo, aşteptând lângă cei 
mai îndepărtați stâlpi ai sălii, împreună cu ceilalţi 
servitori, şi nu spuse nimic în timp ce îi împinse 
scaunul, fiecare zăngănit făcându-l să scrâşnească 
din dinţi. 

Yrene nu spuse niciun cuvânt la plecare şi nici 
nu îi promise că avea să revină în ziua următoare. 
Nici măcar nu se uită în direcţia lui. 

Dar Nesryn nu era în cameră când el se 
întoarse. lar dacă ar fi căutat-o, dacă ar fi atras 
atenţia spre ameninţare, spre apropierea dintre ei 
şi a faptului că orice inamic s-ar fi putut folosi de 
asta împotriva lor... 

Aşadar, aşteptă. Ascultă fântâna din grădină, 
cântecul privighetorii cocoţate într-un smochin şi 
sunetul constant al ceasului de pe poliţa din salon. 

Se făcu ora unsprezece. Douăsprezece. Îi 
spuse Kadjei să meargă la culcare - că avea să-şi 
poarte singur de grijă şi să se urce în pat. Ea nu 
plecă, ci ocupă un loc rezemându-se de zidul pictat 
al holului, ca să aştepte. 

Era aproape ora unu când uşa se deschise. 

Nesryn se strecură înăuntru. El ştia asta doar 
pentru că îi învățase sunetele mişcărilor. 

Ea văzu lumânările din salon şi intră. 

Nu avea niciun semn. Doar... radia. Obraijii îi 
erau roşii şi ochii mai strălucitori decât fuseseră în 
dimineaţa aceea. 

— İmi pare rău că am ratat cina, fu tot ce 
spuse ea. 

Răspunsul lui fu încet, gutural. 

— Ştii cât de îngrijorat am fost? 

Ea se opri, părul legănându-i-se odată cu 
mişcarea. 

— Nu ştiam că trebuie să îţi dau de veste când 
vin şi când plec. Mi-ai spus să plec. 

— Te-ai dus într-un oraş străin şi nu te-ai întors 
când ai spus că o vei face. 

Fiecare cuvânt era tăios. 

— Nu este un oraş străin... nu pentru mine. 

El lovi cotiera scaunului cu palma. 

— Una dintre prințese a fost ucisă în urmă cu 
câteva săptămâni. O prințesă. In propriul palat - 
tronul celui mai puternic imperiu din lume. 

Ea îşi încrucişă brațele. 

— Nu ştim dacă a fost o crimă. Kashin pare să 
fie singurul care crede asta. 

Era irelevant, chiar dacă abia îşi amintise să îşi 
studieze tovarăşii de la cina din seara aceea în 
căutarea oricărei urme a prezenţei unui valg. El 
spuse prea încet: 

— Nici măcar nu am putut pleca să te caut. Nu 
am îndrăznit să le spun că ai dispărut. 

Ea clipi, lent şi prelung. 

— Ai mei s-au bucurat să mă vadă, în caz că te 
întrebai. lar ieri au primit o scrisoare scurtă de la 
tatăl meu. Ei au scăpat. Incepu să-şi descheie 
jacheta. Ar putea fi oriunde. 

— Mă bucur să aud asta, spuse Chaol printre 
dinţi, cu toate că ştia că faptul de a nu şti unde era 
familia ei urma să o roadă la fel de mult ca groaza 
din ultimele zile, în care se întrebase dacă 
supravieţuiseră. 

El spuse cât de calm reuşi: 

— Chestia asta dintre noi nu funcţionează dacă 
nu-mi spui unde eşti sau dacă planurile tale se 
schimbă. 

— Am fost acasă la ei şi am luat cina. Am 
pierdut noţiunea timpului. M-au implorat să rămân. 

— Ştii că trebuia să-mi dai de veste. Mai ales 
după rahaturile prin care am trecut. 

— Nu am de ce să mă tem în oraşul acesta - în 

locul acesta. 

O spuse destul de tăios încât el să îşi dea 
seama că în Rifthold... în Rifthold se temea. 

Lui nu îi plăcea că ea simţea asta, ura situaţia 
ŞI... totuşi: 

— Nu pentru asta luptăm? Ca pământurile 
noastre să poată fi la fel de sigure într-o zi? 

Chipul ei se întunecă. 

— Da. 

Ea termină să-şi descheie jacheta, scoţând-o 
ca să dezvăluie cămaşa de dedesubt, şi o aruncă 
peste umăr. 

— Mă duc la culcare. Ne vedem mâine 
dimineaţă. 

Nu aşteptă ca el să-şi ia rămas-bun înainte să 
intre în camera ei şi să închidă uşa. 

Chaol rămase câteva minute lungi în salon, 
aşteptând ca ea să iasă. lar când o lăsă, în sfârşit, 
pe Kadja să îl aducă în camera lui şi să îl ajute să 
se schimbe în hainele de culcare, după ce ea stinse 
lumânările şi plecă în linişte, el aşteptă să se 
deschidă uşa. 

Dar Nesryn nu intră. lar el nu putea ajunge la 
ea - nu fără să o trezească pe biata Kadja de 
oriunde ar fi dormit, atentă la orice sunet i-ar fi 
spus că prezenţa ei era necesară. 

Incă o aştepta pe Nesryn când somnul îl 
acapară. 


Capitolul 8 


Yrene se asigură să ajungă la timp în 

dimineaţa următoare. Nu anunţase dinainte, dar 
era dispusă să parieze că lordul Westfall şi noul 
căpitan aveau să o aştepte la ora zece deşi, după 
încruntarea pe care i-o aruncase seara trecută, se 
întrebă dacă el nu se îndoia de întoarcerea ei. 

Nu îi păsa ce credea el. 

Ea se gândi să aştepte până la unsprezece, de 
vreme ce Hasar şi Renia o scoseseră în oraş la băut 
în seara dinainte - sau, mai degrabă, Yrene le 
urmărise pe ele bând, sorbind din propriul pahar cu 
vin - şi se urcase în patul ei din Torre aproape de 
ora două. Hasar îi oferise un apartament la palat 
pentru acea noapte, dar având în vedere că abia 
reuşiseră să scape neînsoţite de Kashin în 
cârciuma liniştită şi elegantă din Cartierul 
Trandafirilor, Yrene nu îşi dorea să rişte să dea din 
nou peste el. 

La drept vorbind, oricând le-ar fi ordonat 
khaganul copiilor săi să se întoarcă la diversele 
avanposturi, nu ar fi fost destul de curând. Ei 
rămăseseră la palat după moartea lui Tumelun - 
despre care Hasar refuzase să vorbească. Yrene nu 
o cunoscuse prea bine pe cea mai tânără prinţesă, 
fata petrecându-şi o mare parte din timp cu Kashin 
printre darghanii din stepe şi în oraşele împrăştiate 
în jurul lor. Dar, în primele zile de după găsirea 
trupului lui Tumelun, după ce Hafiza confirmase că 
fata sărise de la balcon, Yrene avusese impulsul de 
a-l căuta pe Kashin. Să îi ofere condoleanţe, da, 
dar şi să vadă cum se simţea. 

Yrene îl cunoştea destul de bine încât să 
înţeleagă că, în ciuda felului de a fi relaxat şi 

netulburat pe care îl prezenta lumii, în ciuda 
imaginii soldatului disciplinat care asculta toate 
ordinele tatălui său şi îşi comanda curajos armata 
terestră... în spatele chipului zâmbitor era o mare 
agitată de suferinţă, pentru că el se întreba ce ar fi 
putut face diferit. 

Lucrurile deveniseră într-adevăr ciudate şi 
îngrozitoare între Yrene şi Kashin, dar... ei încă îi 
păsa. Totuşi, nu îl căutase. Nu îşi dorise să 
deschidă acea uşă pe care îşi petrecuse câteva luni 
încercând să o închidă. 

Se urâse şi se gândise la asta cel puţin o dată 
pe zi. Mai ales când zărea steagurile albe fluturând 
prin oraş, prin palat. La cina de seara dinainte, se 
străduise să nu se simtă copleşită de ruşine când îl 
ignorase şi îi suportase laudele, mândria încă 
însoţindu-i cuvintele când vorbea despre ea. 

Eretia o făcuse proastă de mai multe ori după 
ce Yrene îi mărturisise, în timpul unei vindecări 
deosebit de istovitoare, ce se petrecuse în stepe 
iarna trecută. Yrene ştia că era adevărat - dar ea... 
ei bine, avea alte planuri. Visele nu puteau fi 
amânate sau abandonate cu totul. Aşadar, imediat 
ce Kashin şi alţi nobili s-ar fi întors la posturile lor 
de conducere... totul ar fi fost din nou mai uşor. 
Mai bine. 

Îşi dorea doar ca întoarcerea lordului Westfall 
în regatul său detestabil să nu se bazeze atât de 
mult de ajutorul ei. 

Abţinându-se să nu se încrunte, Yrene îşi 
îndreptă umerii şi bătu la uşile apartamentului, 
servitoarea cu chip frumos răspunzând înainte ca 

sunetul să răsune pe hol. 

Erau atât de multe în palat, încât Yrene aflase 
numele doar câtorva, dar pe aceasta o mai văzuse, 
îi observase frumuseţea. Suficient încât Yrene să 
dea din cap în semn de recunoaştere în timp ce 
intră. 

Servitorii erau plătiţi bine şi trataţi destul de 
bine, aşa încât concurenţa era aprigă pentru a 
prinde un loc în palat - mai ales când posturile 
tindeau să rămână în familie şi orice post liber 
revenea celor apropiaţi. Khaganul şi Curtea lui îşi 
tratau servitorii ca pe cetăţeni, cu drepturi şi legi 
care să-i protejeze. 

Spre deosebire de Adarlan, unde atât de mulţi 
trăiau şi mureau în lanţuri. Spre deosebire de cei 
înrobiţi din Calaculla şi Endovier, cărora nu li se 
permitea niciodată să vadă soarele sau să respire 
aer proaspăt, familii întregi fiind distruse. 

Yrene auzise de masacrele din mine din 
primăvara aceea. Despre măcel. Era suficient ca 
orice expresie neutră să-i dispară de pe chip 
înainte să ajungă în salonul generos. Nu ştia ce 
treabă aveau ei cu khaganul, dar el cu siguranţă 
avea grijă de invitaţii săi şi le oferise tot confortul 
în timpul şederii la palat. 

Lordul Westfall şi tânărul căpitan stăteau exact 
unde fuseseră în dimineaţa dinainte. Niciunul nu 
părea fericit. 

Într-adevăr, nici nu se uitau unul la celălalt. 

Ei bine, cel puţin niciunul din ei nu avea să se 
deranjeze cu simulatul amabilităţii în acea zi. 

Lordul o măsura deja pe Yrene din priviri, 

observând fără îndoială rochia albastră pe care o 
purtase în ziua precedentă şi aceiaşi pantofi. 

Yrene avea patru rochii, cea purpurie pe care o 
purtase la cina din seara trecută fiind cea mai 
elegantă. Hasar îi promisese întotdeauna să-i 
procure cele mai elegante haine, dar prinţesa nu 
îşi mai amintea a doua zi. Nu că lui Yrene îi păsa în 
mod deosebit de asta. Dacă ar fi primit hainele, s- 
ar fi simţit obligată să viziteze palatul mai mult 
decât o făcea deja şi... Da, erau unele nopţi 
singuratice când se întreba la ce naiba se gândise 
îndepărtându-l pe Kashin, când îşi amintea că 
majoritatea fetelor din lume ar fi făcut orice pentru 
o invitaţie la palat, dar ea nu avea să rămână aici 
mult timp. Nu avea rost. 

— Bună dimineaţa, spuse noul căpitan Nesryn 
Faliq. 

Femeia părea mai concentrată. Calmă. Şi 
totuşi, această nouă încordare dintre ea şi lordul 
Westfall... 

Nu era treaba ei decât dacă interfera cu 
procesul vindecării. 

— Am vorbit cu superioara mea. 

Era o minciună deşi, practic, vorbise cu Hafiza. 

— Şi? 

Niciun cuvânt din partea lordului până acum. El 
avea cearcăne şi pielea bronzată era mai palidă 
decât ieri. Nu arăta dacă era sau nu surprins că ea 
se întorsese. 

Yrene îşi adunase părul din partea superioară a 
capului şi îl prinsese la spate cu un pieptăn din 
lemn, lăsând restul liber. Era coafura preferată 

când lucra. 

— Şi aş vrea să te fac să mergi din nou, lord 
Westfall. 

Nicio emoție nu licări în ochii lordului. Totuşi, 
Nesryn expiră tremurând şi se rezemă de pernele 
moi ale canapelei aurii. 

— Cât de probabil este să reuşeşti? 

— Am mai vindecat răni la coloană. Deşi a fost 
un călăreț care a căzut de pe cal - nu a fost o rană 
primită în luptă. Cu siguranţă nu una magică. Îmi 
voi da silinţa, dar nu garantez. 

Lordul Westfall nu spuse nimic, nici măcar nu 
se mişcă pe scaunul lui. 

„Spune ceva”, îi ceru ea, întâlnindu-i privirea 
rece şi îngrijorată. 

Ochii îi alunecară spre gâtul ei, spre cicatricea 
pe care nu-şi dorise ca Eretia să o vindece anul 
trecut, când îi propusese să o facă. 

— Vei lucra câteva ore, în fiecare zi? Nesryn 
vorbea calm, aproape monoton şi totuşi... Femeia 
nu era o fiinţă care se simţea bine într-o cuşcă. Nici 
măcar într-una aurită ca aceasta. 

— Căpitane, ţi-aş recomanda, îi spuse Yrene 
peste umăr lui Nesryn, să profiţi de orele acestea 
dacă ai alte îndatoriri sau atribuţii de care trebuie 
să te ocupi. Îţi voi da de veste dacă am nevoie de 
tine. 

— Cum rămâne cu mutatul lui dintr-o parte în 
alta? 

Ochii lordului străluciră când auzi asta. 

Şi chiar dacă Yrene avea tendinţa să îi arunce 
pe amândoi  rukşilor, observă indignarea 

clocotitoare a lordului la acele cuvinte şi se trezi 
spunând: 

— Mă descurc în mare parte, dar cred că lordul 
Westfall este mai mult decât capabil să se 
deplaseze singur dacă e nevoie. 

Ceva asemănător recunoştinţei străbătu chipul 
lui, dar lui Nesryn îi spuse doar: 

— Şi pot pune şi singur întrebările. 

Vinovăţia licări pe chipul lui Nesryn, chiar dacă 
înţepeni, dar dădu din cap, muşcându-şi buza 
înainte să-i mormăie lui Chaol: i 

— Am primit nişte invitaţii ieri. Ințelegerea 
lumină ochii bărbatului. Am de gând să le accept. 

Era o mişcare inteligentă să nu vorbească prea 
clar despre intenţiile ei. 

Chaol dădu serios din cap. 

— De data asta să trimiţi un mesaj. 

Yrene observase îngrijorarea lui la cina de 
seara trecută, când căpitanul nu venise. Nu era 
obişnuit să nu-i vadă în preajmă pe oamenii la care 
ţinea, iar acum felul în care ar fi putut avea grijă de 
ei era limitat. 

Nesryn îşi luă rămas-bun, poate pe un ton mai 
dur de la lord, iar apoi plecă. 

Yrene aşteptă până ce auzi uşa închizându-se. 

— A fost înţelept din partea ei să nu spună cu 
voce tare ce planuri are. 

— De ce? 

Erau primele cuvinte pe care i le spusese până 
acum lui Yrene. 

Ea făcu semn din cap spre uşile deschise ale 
holului. 

— Pereţii au urechi şi guri. Şi toţi servitorii sunt 
plătiţi de copiii khaganului. Sau de viziri. 

— Credeam că khaganul îi plăteşte pe toţi. 

— O, într-adevăr, spuse Yrene, mergând spre 
micul sac pe care îl lăsase lângă uşă. Dar copiii lui 
şi vizirii cumpără loialitatea servitorilor prin alte 
mijloace: favoruri, confort şi poziţie socială în 
schimbul informaţiilor. Aş fi atentă cu persoana 
care ţi-a fost repartizată. 

Oricât de docilă părea servitoarea care îi 
deschisese uşa, ea ştia că şi cei mai mici şerpi 
puteau să aibă cel mai puternic venin. 

— Ştii cine... îi deţine? El spuse acel cuvânt - 
deține - ca şi când ar fi avut un gust rău. 

— Nu, răspunse simplu şi scotoci prin sac, 
scoțând două flacoane cu lichid maro, o bucată de 
cretă albă şi nişte prosoape. 

El îi urmări fiecare mişcare. 

— Ai sclavi în Adarlan? 

Ea făcu întrebarea să pară blândă, 
neinteresată, întreţinând conversaţia în timp ce se 
pregătea. 

— Nu. Nu am avut niciodată. 

Fata lăsă un jurnal din piele neagră pe masă 
înainte să ridice o sprânceană. 

— Niciunul? 

— Cred că oamenii trebuie plătiţi pentru 
munca lor, aşa cum faceţi aici. Şi cred în dreptul 
fundamental al omului la libertate. 

— Sunt surprinsă că regele tău te lasă să 
trăieşti dacă asta crezi. 

— Mi-am păstrat părerile pentru mine. 

— O mişcare înţeleaptă. Este mai bine să-ți 
salvezi pielea tăcând decât să vorbeşti pentru miile 
de sclavi. 

El încremeni când o auzi. 

— Lagărele de muncă şi comerţul cu sclavi au 
fost interzise. A fost unul dintre primele decrete 
date de regele meu. Am fost acolo cu el când a 
întocmit documentul. 

— Decrete noi pentru o nouă eră, presupun? 

Cuvintele erau mai tăioase decât setul de 
cuțite pe care îl purta la ea - pentru chirurgie, 
pentru îndepărtarea cărnii putrede. 

El se uită ferm în ochii ei. 

— Dorian Havilliard nu este ca tatăl său. Pe el 
l-am servit în aceşti ani. 

— Şi totuşi ai fost căpitanul onorat al gărzii 
regelui. Sunt surprinsă că moştenitorii khaganului 
nu se înghesuie să afle cum i-ai păcălit pe amândoi 
atât de bine. 

El strânse cotierele scaunului. 

— Sunt alegeri din trecutul meu, spuse Chaol 
ferm, pe care am ajuns să le regret. Dar pot doar 
să trec mai departe... şi să încerc să le îndrept. Să 
lupt ca să mă asigur că nu se vor mai petrece. El 
făcu semn din cap spre ustensilele pe care ea le 
pusese pe masă. Lucru pe care nu îl pot face cât 
timp sunt în scaunul acesta. 

— Cu siguranţă ai putea face asemenea lucruri 
din acel scaun, spuse ea acru şi serios. 

El nu răspunse. Bine. Dacă nu voia să discute 
despre asta... cu siguranţă nu voia să o facă nici 
ea. Yrene făcu la rândul e; semn din cap spre 

canapeaua lungă de un auriu închis. 

— Urcă acolo. Fără cămaşă şi cu faţa în jos. 

— De ce nu pe pat? 

— Căpitanul Faliq a fost aici ieri. Nu aş intra în 
dormitorul tău fără ca ea să fie prezentă. 

— Ea nu este... El se opri. Nu ar fi o problemă. 

— Şi totuşi ai văzut aseară cum ar putea fi o 
problemă pentru mine. 

= CU, 

— Da. Il întrerupse aruncând o privire tăioasă 
spre uşă. Canapeaua va fi de ajuns. 

Văzuse privirea pe care Kashin i-o aruncase 
căpitanului la cină. Ea îşi dorise să alunece de pe 
scaun şi să se ascundă sub masă. 

— Nu ai niciun interes în privinţa asta? spuse 
el, împingând scaunul cu rotile cei câţiva metri 
până la canapea, apoi descheindu-şi haina. 

— Nu îmi doresc să duc o asemenea viaţă. 

Nu când riscurile erau atât de mari. 

Propria execuţie, a soţului ei şi a copiilor lor, în 
cazul în care Kashin l-ar fi provocat pe noul 
khagan, dacă ar fi revendicat tronul. Faptul de a fi, 
în cel mai bun caz, transformată într-o femeie 
stearpă, de Hafiza - imediat ce noul khagan ar fi 
făcut suficienți moştenitori ca să asigure 
continuarea descendenţei. 

Kashin alungase grijile în seara din stepe, 
refuzase să înţeleagă zidul insurmontabil pe care 
aveau să-l prezinte mereu aceste lucruri. 

Dar Chaol dădu din cap, probabil conştient de 
costurile unei căsătorii cu un membru al familiei, 
dacă partenerul nu era moştenitorul ales. Aşa cum 

Kashin nu urma să fie niciodată - nu când era mai 
probabil ca Sartag, Arghun sau Hasar să fie aleşi. 

— Şi nu te priveşte pe tine, adăugă Yrene 
înainte să mai poată pune Chaol întrebări. 

El o măsură lent din priviri. Nu cum o făceau 
uneori bărbaţii, cum făcea Kashin, ci... ca şi când 
ar fi evaluat un adversar. 

Yrene îşi încrucişă braţele, lăsându-şi greutatea 
în mod egal pe picioare, aşa cum fusese învățată, 
iar acum le instruia pe altele să o facă. Era o 
poziţie fermă, defensivă. Gata să înfrunte pe 
oricine. 

Chiar şi pe lorzii din Adarlan. El păru să 
observe postura, iar maxilarul i se încordă. 

— Cămaşa, repetă ea. 

Cu o încruntare furioasă, îşi întinse mâinile 
deasupra capului şi îşi scoase cămaşa, punând-o 
cu grijă pe locul în care îşi împăturise jacheta, 
deasupra cotierei ondulate a canapelei. Apoi îşi 
scoase cizmele şi ciorapii cu mişcări rapide şi 
brutale. 

— Şi pantalonii de data asta, îi spuse ea. 
Păstrează-ţi izmenele. 

Îşi îndreptă mâinile spre curea şi ezită. 

Nu îşi putea scoate pantalonii fără puţin ajutor 
- cel puţin în scaun. 

Ea nu lăsă niciun licăr de milă să i se vadă pe 
chip când flutură o mână spre canapea. 

— Urcă şi te voi dezbrăca eu. 

El ezită din nou. Yrene îşi puse mâinile în 
şolduri. 

— Chiar dacă aş vrea să spun că eşti singurul 

meu pacient azi, minţi ea, am şi alte consultaţii de 
făcut. Pe canapea, te rog. 

Lui Chaol îi zvâcni un muşchi pe maxilar, dar îşi 
sprijini o mână pe canapea, cealaltă pe marginea 
scaunului, şi se ridică. 

Doar forţa acelei mişcări merita admiraţie. 

Atât de uşor îl ridicară muşchii braţelor, ai 
spatelui şi ai pieptului, ca şi când ar fi făcut 
mişcarea toată viaţa. 

— Ai continuat să te antrenezi de când... Cât 
timp a trecut de când ai fost rănit? 

— S-a întâmplat în mijlocul verii. Vocea îi era 
monotonă - goală, în timp ce îşi ridica picioarele pe 
canapea, mormăind din cauza greutăţii. Şi, da. Nu 
am fost inactiv înainte să se întâmple şi nu văd 
rostul în a fi astfel acum. 

Acest bărbat era o piatră - o rocă. Rana ÎI 
crăpase puţin, dar nu îl despicase. Se întrebă dacă 
el ştia asta. 

— Bun, spuse ea cu hotărâre. Antrenamentul - 
şi al trunchiului, şi al picioarelor - va fi o parte 
importantă a vindecării. 

El îşi privi picioarele când micile spasme i le 
legănară. 

— Să-mi antrenez picioarele? 

— Îţi voi explica imediat, spuse ea, făcându-i 
semn să se întoarcă. 

El se supuse cu o altă încruntare mustrătoare, 
dar se poziţionă cu faţa în jos. 

Yrene inspiră de câteva ori ca să îi studieze 
statura. Era destul de mare încât să ocupe aproape 
toată canapeaua. Avea mai bine de un metru 

optzeci. Dacă s-ar fi ridicat din nou în picioare, ar fi 
fost mai înalt decât ea. 

Se îndreptă spre picioarele lui şi îi trase 
pantalonii cu mişcări scurte. lzmenele îl ascundeau 
suficient, deşi îi putea vedea cu siguranţă forma 
fundului prin materialul subţire. Dar coapsele lui... 
în ziua precedentă, îi simţise muşchii nemişcaţi, 
dar studiindu-i acum... 

incepeau să se atrofieze. Deja le lipsea 
vitalitatea sănătoasă a restului corpului, muşchii 
de sub pielea bronzată părând mai slăbiţi... mai 
subţiri. 

Cu palma pe spatele unei coapse, pipăi 
muşchiul de sub firele creţe de păr. 

Magia i se strecură din pielea ei în a lui, 
căutând şi legănându-se prin sânge şi os. 

Da... lipsa de mişcare începea să îl afecteze. 

Yrene îşi retrase mâna şi îl văzu privind în 
direcţia ei cu mâna înclinată pe perna pusă sub 
bărbie. 

— Se distrug, nu-i aşa? 

Ea nu afişă nicio emoție, ca o mască de piatră. 

— Membrele atrofiate îşi pot recăpăta complet 
forţa. Dar, da. Va trebui să ne concentrăm asupra 
modalităţilor de a le păstra cât de puternice 
putem, să le antrenăm prin procedura asta astfel 
încât, atunci când vei sta în picioare - se asigură că 
el auzi uşoara accentuare a cuvântului „când” -, 
vei avea cât de mult sprijin posibil în ele. 

— Deci nu va fi doar vindecare, ci şi 
antrenament. 

— Ai spus că îţi place să rămâi activ. Sunt 

multe exerciţii pe care le putem face cu o rană la 
coloană şi care îţi vor face sângele şi forţa să curgă 
spre picioare, ceea ce va ajuta procesul de 
vindecare. Te voi supraveghea. 

Ea evită cuvintele alternative... „te voi ajuta”. 

Lordul Chaol Westfall nu era un bărbat care 
voia să fie ajutat de cineva. De nimeni. 

Ea făcu câţiva paşi pe lângă trupul său, ca să 
se uite la coloana lui, la semnul palid şi ciudat chiar 
de deasupra cefei, la primul nod proeminent al 
coloanei. 

Chiar şi acum, puterea invizibilă care i se 
răsucea de-a lungul palmelor părea să se retragă 
în ea. 

— Ce fel de magie ţi-a făcut asta? 

— Contează? 

Yrene îşi lăsă mâna să plutească deasupra lui, 
dar nu-i permise magiei ei să îl atingă. Scrâşni din 
dinţi. 

— M-ar ajuta să ştiu cum ţi-a afectat nervii şi 
oasele. 

El nu răspunse. Încăpăţânare tipic adarlaniană. 

Yrene insistă: 

— A fost foc... 

— Nu. 

O rană cauzată de magie. Trebuia să se fi 
petrecut... în mijlocul verii, spusese el. În ziua în 
care se zvonea că magia revenise în continentul 
nordic şi că fusese eliberată de Aelin Galathynius. 

— Te luptai cu posesorii magiei care s-au întors 
în acea zi? 

— Nu, nu mă luptam. 

Cuvinte tăioase şi scurte. 

lar ea se uită în ochii lui - la privirea lui dură. 
Se uită cu atenţie. 

Orice se întâmplase, fusese îngrozitor. 
Suficient încât să lase asemenea umbre şi o astfel 
de reticenţă. 

Ea vindecase oameni care înduraseră orori, 
care nu îi puteau răspunde la întrebările pe care le 
punea. lar el poate că urmase ordinele măcelarului 
acela, dar... Yrene încercă să nu se strâmbe când 
îşi dădu seama ce o aştepta, ce foarte probabil 
presupusese Hafiza înainte să o trimită la el: 
deseori, vindecătoarele nu doar vindecau răni, ci... 
discutau. Insoţeau pacientul în timp ce călătoreau 
pe acele căi dure, întunecate. 

Şi să facă asta cu el... Yrene îşi alungă 
gândurile. Mai târziu. Avea să se gândească la asta 
mai târziu. 

Închizând ochii, Yrene îşi desfăşură magia într- 
un fir blând, de cercetare, şi îşi puse o palmă pe 
steaua întinsă de pe coloana lui. 

Răceala se izbi în aceasta, ţepii săi 
străbătându-i sângele şi oasele. 

Yrene se retrase ca şi când ar fi fost lovită fizic. 

„Frig, întuneric, furie şi agonie...” 

Îşi încleştă maxilarul, luptând cu ecoul din oase 
şi trimițând firul subţire de putere puţin mai 
departe în întuneric. 

Durerea trebuie să fi fost insuportabilă în 
momentul impactului. 

Yrene se opuse frigului - frigului, golului şi 
nedreptății insinuante şi nefireşti. 

Nu era o magie din această lume, şopti o parte 
din ea. Nimic din ce era natural sau bun. Nimic din 
ce cunoştea ea, nimic din ce înfruntase vreodată. 

Magia îi strigă să retragă acel fir, să se 
îndepărteze... 

— Yrene. 

Cuvintele lui erau departe când vântul, 
întunericul şi goliciunea lor vui în jurul ei... 

lar apoi acel ecou al vidului... păru să se 
trezească. 

Răceala o cuprinse, o arse de-a lungul 
membrelor şi îşi făcu simțită prezenţa şi mai mult, 
înconjurând-o. 

Yrene îşi aruncă magia într-o sclipire orbitoare, 
lumina fiind pură ca spuma mării. 

Întunericul se retrase ca un păianjen ce se 
grăbea într-un colţ umbrit. Suficient... cât să îşi 
retragă mâna, să se retragă şi să-l vadă pe Chaol 
uitându-se cu gura căscată la ea. 

Mâinile îi tremurau când şi le văzu. Când privi 
pata albă de pe pielea lui bronzată. Acea 
prezenţă... îşi strânse magia în profunzimea ei, 
impunându-i să îi încălzească sângele şi oasele, să 
o calmeze. Chiar în timp ce încerca să calmeze - o 
mână internă invizibilă îi mângâie puterea, 
liniştind-o. 

Yrene şopti: 

— Spune-mi ce este asta. 

Pentru că nu mai văzuse, nu mai simţise şi nu 
mai aflase nimic asemănător. 

— Este în mine? 

Aceea era frică... Frica era reală în ochii lui. 

O, el ştia. Ştia ce fel de putere făcuse această 
rană, ce ar fi putut pândi în ea. Ştia destule încât 
să se teamă. Dacă o asemenea putere exista în 
Adarlan... 

Yrene înghiţi. 

— Cred... cred că este doar... doar ecoul unui 
lucru mai mare, ca un tatuaj sau un semn. Nu e viu 
şi totuşi... Ea îşi îndoi degetele. Dacă simpla 
cercetare a întunericului cu magia ei declanşase un 
asemenea răspuns, atunci un atac total... Spune- 
mi ce este. Dacă trebuie să înfrunt... chestia, 
trebuie să ştiu. Tot ce îmi poţi spune. 

— Nu pot. 

Yrene deschise gura, dar lordul îşi îndreptă 
privirea spre uşa deschisă. Avertismentul ei răsună 
uşor. 

— Atunci vom încerca să o ocolim, afirmă ea. 
Ridică-te. Vreau să îţi inspectez gâtul. 

El se supuse, iar ea îl observă în timp ce 
abdomenul musculos îl ajută să se ridice, şi apoi îşi 
legănă cu grijă picioarele spre podea. Bun. Faptul 
că nu avea doar atât de multă mobilitate, ci şi 
calmul şi răbdarea de a lucra cu corpul său... era 
un lucru bun. 

Yrene ţinu asta pentru ea cât se îndreptă pe 
picioarele care încă i se clătinau spre biroul unde 
lăsase flacoanele cu lichid maro - uleiuri de masaj 
din rozmarin şi lavandă presate de pe proprietăţile 
din apropierea zidurilor Anticii şi eucalipt din sudul 
îndepărtat. 

Ea alese eucaliptul, parfumul proaspăt şi 
înăbuşitor învăluind-o când scoase dopul flaconului 

şi se aşeză lângă el pe canapea. Parfumul era 
calmant. Pentru amândoi. 

Aşezaţi amândoi pe canapea, el chiar se înălța 
deasupra ei - masa lui musculară fiind suficientă 
să o facă să înţeleagă de ce era atât de bine 
pregătit pentru funcţia lui. Să stea lângă el era 
altfel decât să stea deasupra lui, atingându-l. Să 
stea lângă un lord al Adarlanului... 

Yrene nu se gândi mult la asta când turnă o 
cantitate mică de ulei în palmă şi îşi frecă mâinile 
ca să îl încălzească. El inspiră adânc, ca şi când ar 
fi inhalat parfumul în plămâni, iar Yrene nu se 
deranjă să vorbească în timp ce îi atinse ceafa cu 
mâinile. 

Cu mişcări largi, îi masă şi gâtul gros şi umerii. 

El gemu prelung când ea trecu peste un nod 
dintre gât şi umeri, sunetul vibrând în palmele ei, 
apoi înţepeni. 

— Scuze. 

Ea ignoră scuza, înfigându-şi degetele mari în 
acea zonă, iar el scoase un alt sunet. Poate că era 
crud din partea ei să nu facă niciun comentariu 
referitor la uşoara lui jenă, să nu o ignore. Dar 
Yrene doar se aplecă, mişcându-şi palmele pe 
spatele lui, ocolind semnul îngrozitor. 

Îşi struni bine magia, nelăsându-şi puterea să 
se atingă din nou de semn. 

— Spune-mi ce ştii, îi şopti ea la ureche, 
obrazul fiindu-i destul de aproape încât să îi atingă 
firele din barbă. Acum. 

El aşteptă o clipă, ascultând dacă era cineva în 
preajmă. lar când mâinile lui Yrene îi mângâiară 

gâtul, frământându-i muşchii care erau destul de 
încordaţi încât să o facă să se crispeze, lordul 
Westfall începu să şoptească. 


Spre meritul lui Yrene Towers, mâinile nu îi 
şovăiră imediat ce Chaol îi şopti la ureche ororile 
pe care nici măcar un zeu întunecat nu le putea 
invoca. _ 

Porţi Wyrd, pietre Wyrd şi câini Wyrd. li zise 
despre valgi, Erawan şi prinții lui şi despre coliere. 
Chiar şi pentru el părea doar un basm, ceva poate 
şoptit de mama lui în nopţile lungi de iarnă din 
Anielle, când vântul puternic şuiera în jurul 
fortăreței din piatră. 

Nu îi spuse despre chei. Despre regele care 
fusese înrobit timp de douăzeci de ani. De 
înrobirea lui Dorian. Nu îi spuse cine îl atacase şi 
nu îi dezvălui adevărata identitate a lui Perrington, 
ci îi povesti doar de puterea pe care o foloseau 
valgii, de ameninţarea pe care o prezentau, 
menţionând că se alăturaseră lui Perrington. 

— Deci acest... agent al demonilor... Puterea 
lui a fost cea care te-a lovit aici, spuse gânditoare 
Yrene aproape şoptind, mâna plutindu-i deasupra 
locului de pe coloana lui. Nu îndrăzni să îl atingă, 
evitase complet acea zonă când îl masase, ca şi 
când s-ar fi temut să intre din nou în contact cu 
ecoul întunecat. Îşi mişcă acum mâna spre umărul 
lui stâng şi reluă frământarea minunată. El abia îşi 
reprimă geamătul la încordarea pe care i-o 

îndepărta din spatele şi umerii dureroşi, din braţe, 
gât şi ceafă. 

Chaol nu ştiuse cât de încordate erau - cât de 
mult se epuizase antrenându-se. 

— Da, spuse el în cele din urmă, încă şoptit. A 
intenţionat să mă ucidă, dar... am fost cruțat. 

— De ce? Frica dispăruse de mult din vocea ei; 
mâinile nu îi mai tremurau, dar nici nu se 
încălziseră. 

Chaol îşi înclină capul, lăsând-o să-i maseze un 
muşchi atât de încordat încât îl făcuse să 
scrâşnească din dinţi. 

— Un talisman m-a protejat de un asemenea 
lucru malefic - şi un strop de noroc. 

Şi milă, din partea unui rege care încercase să 
tragă acel ultim pumn. Nu doar ca o favoare făcută 
lui, ci lui Dorian. 

Mâinile miraculoase ale lui Yrene se opriră. Ea 
se retrase, studiindu-i chipul. 

— Aelin Galathynius a distrus castelul de 
cleştar. Acesta a fost motivul pentru care a făcut-o, 
motivul pentru care a cucerit şi Riftholdul? Ca să-i 
învingă? 

„Şi tu unde erai?”, fu întrebarea ei nerostită. 

— Da. 

lar el se trezi adăugându-i la ureche, cuvintele 
lui fiind aproape un vuiet: 

— Ea, Nesryn şi cu mine am lucrat împreună. 
Cu mulţi alţii. 

De la care nu mai avea veşti şi despre care nu 
ştia unde erau. Plecaţi să lupte, să-şi salveze 
teritoriile, viitorul, în timp ce el era aici. Incapabil 

măcar să obţină o audienţă privată cu un prinţ, ca 
să nu mai spună de khagan. 

Yrene se gândi. 

— Acelea sunt ororile asociate lui Perrington, 
spuse ea încet. Cu care se va lupta armata. 

Frica reveni pe chipul ei palid, dar el îi spuse 
cât putu din adevăr. 

— Da. 

— Şi tu - tu vei lupta cu ei? 

El îi schiţă un zâmbet amar. 

— Dacă noi doi putem să dăm de capăt 
problemei mele. 

„Dacă poţi face imposibilul”, adăugă el în 
gând. 

Dar ea nu îi zâmbi. Se retrase pe canapea, 
evaluându-l, precaută şi distantă. Pentru o clipă, el 
crezu că avea să spună ceva, să-l întrebe ceva, dar 
ea doar scutură din cap. 

— Am multe de studiat. Înainte să îndrăznesc 
să merg mai departe. Ea gesticulă spre spatele lui, 
iar el îşi dădu seama că era încă în izmene. 

Chaol îşi reprimă impulsul de a se întinde spre 
haine. 

— Este un risc... pentru tine? Dacă era... 

— Nu ştiu. Eu... chiar nu am mai întâlnit aşa 
ceva. As vrea să studiez problema înainte să încep 
să te tratez şi să fac un program de exerciţii. 
Trebuie să cercetez în biblioteca din Torre în seara 
asta. 

— Bineînţeles. Dacă nenorocita de rană i-ar fi 
rănit pe amândoi, ar fi refuzat. El nu ştia ce naiba 
avea să facă, dar ar fi refuzat să o lase să îl atingă. 

Cât despre risc, despre efort... Nu mi-ai spus 
niciodată cât costă. Ajutorul tău. 

Trebuia să fie mare dacă o trimiseseră pe cea 
mai bună, dacă era atât de pricepută... 

Yrene se încruntă. 

— Dacă vrei, orice donaţie poate fi făcută ca să 
ajute la întreţinerea clădirii şi a personalului din 
Torre, dar nu am niciun tarif, nicio aşteptare. 

— De ce? 

Ea băgă mâna în buzunar când se ridică. 

— Darul acesta mi l-a dat Silba. Nu este corect 
să taxez ce mi s-a dat pe gratis. 

Silba - Zeița Vindecării. 

El cunoscuse o altă tânără binecuvântată de 
zei. Nu era de mirare că amândouă aveau un astfel 
de foc nestăpânit în ochi. 

Yrene luă flaconul cu ulei frumos mirositor şi 
începu să îşi adune lucrurile. 

— De ce ai hotărât să te întorci ca să mă ajuţi? 

Yrene se opri, corpul ei zvelt devenind rigid. 
Apoi se întoarse spre el. 

Un vânt adie din grădină, suflându-i printre 
şuviţele încă ridicate pe jumătate, pe piept şi 
umeri. 

— M-am gândit că tu şi căpitanul Faliq veţi 
folosi refuzul meu împotriva mea într-o zi. 

— Nu plănuim să locuim aici o veşnicie. 

Indiferent de ce altceva insinuase ea. 

Yrene ridică din umeri. 

— Nici eu. 

Ea îşi strânse restul lucrurilor şi se îndreptă 
spre uşă. 

El o opri cu următoarea întrebare. 

— Ai de gând să te întorci? 

„În Fenharrow? În iad?”, continuă el în minte, 
fără să pronunţe cuvintele. 

Yrene se uită spre uşă, la servitorii care 
ascultau, aşteptând pe holul de dincolo. 

— Da. 

Ea nu îşi dorea doar să se întoarcă în 
Fenharrow, ci să şi ajute în război. Pentru că în 
războiul acesta, prezenţa vindecătoarelor avea să 
fie necesară. Cu disperare. Nu era de mirare că se 
albise la ororile pe care i le şoptise el la ureche. Nu 
din cauza a ceea ce ar fi înfruntat, ci şi din cauza a 
ceea ce ar fi putut să o ucidă. 

Şi chiar dacă faţa tot îi era palidă, când îi 
observă sprânceana ridicată, ea adăugă: 

— Asta trebuie să fac. Cu tot ce mi s-a dăruit - 
cu toată bunătatea care mi s-a arătat. 

Se gândi să o avertizeze să rămână aici, în 
siguranţă şi protejată, dar observă în ochii ei că nu 
voia să vorbească despre asta. Probabil că şi alţii o 
avertizaseră să nu plece. Poate că o făcuseră se 
îndoiască de ea, doar un pic. 

Aşadar, Chaol spuse în schimb: 

— Căpitanul Faliq şi cu mine nu suntem genul 
de oameni care ţi-ar purta pică - care să încerce să 
te pedepsească pentru asta. 

— Ai servit un om care a făcut astfel de lucruri. 

„Şi probabil ai acţionat în numele lui”, gândi 
ea. 

— M-ai crede dacă ţi-aş spune că şi-a lăsat 
munca murdară altora de sub comanda mea, iar 

mie deseori nu mi s-a spus? 

Expresia ei îi zise suficient. Ea întinse mâna 
spre mânerul uşii. 

— Am ştiut, spuse el încet, că a făcut şi făcea 
lucruri de nedescris. Am ştiut că armata a încercat 
să lupte împotriva lui când eram copil, iar el a 
înfrânt-o. Eu, ca să devin căpitan, a trebuit să 
renunţ la anumite... privilegii. Bunuri. Am făcut-o 
de bunăvoie, pentru că principala mea grijă era 
protejarea viitorului. Dorian. Chiar şi când eram 
copii, ştiam că el nu seamănă cu tatăl lui. Ştiam că 
îl aşteaptă un viitor mai bun, dacă puteam să mă 
asigur că Dorian trăieşte destul de mult. Adică nu 
doar că trăieşte, ci şi că supravieţuieşte emoţional. 
Asta dacă are un aliat, un prieten adevărat în 
curtea cu vipere. Niciunul din noi nu era destul de 
mare, de puternic ca să îl provoace pe tatăl lui. Ela 
văzut ce s-a întâmplat cu cei care vorbeau despre 
răscoală. Ştiam că dacă eu, dacă e/ar ieşi din rând, 
tatăl său l-ar ucide, chiar dacă era moştenitorul lui. 
Aşadar, am râvnit după stabilitate şi siguranţă 
politică. 

Chipul lui Yrene nu se schimbase, nu se 
îmblânzise şi nu devenise mai dur. 

— Ce s-a întâmplat? 

Chaol se întinse, în sfârşit, spre cămaşă. Era 
potrivit că i se destăinuise parţial cât rămăsese 
aici, mai mult dezbrăcat, gândi el. 

— Am cunoscut pe cineva care ne-a condus pe 
toţi pe o cale căreia m-am opus până ce ne-a 
costat mult pe mine şi pe alţii. Prea mult. Aşadar, 
poţi să mă priveşti cu indignare, Yrene Towers, şi 

nu te voi condamna pentru asta. Dar crede-mă 
când îţi spun că în Erilea nu există nimeni care să 
mă deteste mai mult decât o fac eu. 

— Din cauza căii pe care te-ai văzut forţat să 
mergi? 

El îşi trase cămaşa peste cap şi se întinse spre 
pantaloni. 

— Pentru că m-am opus acelei căi - pentru 
greşelile pe care le-am făcut în timpul acesta. 

— Şi pe ce cale eşti acum? Cum îşi va croi 
viitorul Mâna Adarlanului? Nu îl întrebase nimeni 
asta. Nici măcar Dorian. 

— Încă învăţ, încă... decid, recunoscu el. Dar 
începe cu alungarea lui Perrington şi a valgilor din 
patria noastră. 

Ea reţinu cuvântul „noastră” şi îşi muşcă buza, 
ca şi când i-ar fi simţit gustul. 

— Ce s-a întâmplat, mai exact, în mijlocul 
verii? 

El fusese vag. Nu îi spusese despre atac, zilele 
şi lunile de dinainte, despre urmări. 

Imaginea încăperii îi licări în minte - un cap 
rostogolindu-se pe marmură, Dorian ţipând. Se 
împleti cu o alta, în care Dorian stătea lângă tatăl 
său, cu chipul rece ca moartea şi mai crud decât 
orice nivel din ţinutul lui Hellas. 

— Ţi-am spus ce s-a întâmplat, zise el ferm. 

Yrene îl studie, jucându-se cu cureaua sacului 
ei greu din piele. 

— Înfruntarea consecințelor emoţionale ale 
rănii tale va face parte din procesul acesta. 

— Nu trebuie să înfrunt nimic. Ştiu ce s-a 

întâmplat înainte, în timpul şi după aceea. 

Yrene rămase perfect nemişcată, acei ochi 
prea bătrâni fiind complet netulburaţi. 

— Vom vedea. 

Provocarea pluti în aerul dintre ei, iar lui Chaol 
groaza i se adună în stomac şi cuvintele i se 
închegară în gură când ea se întoarse şi plecă. 


Capitolul 9 


Două ore mai târziu, cu capul sprijinit de 
marginea căzii cioplite în podeaua din piatră a 
imensei peşteri de sub Torre, Yrene se uită în 
întunericul care pândea la înălţime. 

Pântecul era aproape gol după-amiaza. Singurii 
tovarăşi erau susurul izvoarelor termale care 
curgeau prin zecile de bazine construite în 
podeaua peşterii şi picuratul apei din stalactitele 
zimţate, ce aterizau pe nenumăratele clopote 
atârnate de lanţuri între stâlpii din piatră albă care 
se ridicau din roca veche. 

Lumânările fuseseră puse în firide naturale sau 
îngrămădite la ambele capete ale fiecărei căzi 
scufundate, poleind aburul sulfuros şi făcând 
bufniţele sculptate în fiecare zid şi stâlp să pâlpăie. 

Cu o pânză moale care îi ferea capul de 
marginea neiertătoare de piatră a căzii, Yrene 
inspiră aerul dens al Pântecului şi îl urmări 
ridicându-se şi dispărând în întunericul clar şi rece 
de deasupra. Peste tot în jurul ei răsună un ţiuit 
ascuţit, întrerupt ocazional de note clare. 

Nimeni din Torre nu ştia cine adusese prima 

dată diversele clopote din argint, sticlă şi bronz în 
sala deschisă a Pântecului Silbei. Unele clopote 
fuseseră acolo de atât de mult timp, încât erau 
acoperite cu depozite de minerale, sunetul lor la 
picuratul apei din stalactite fiind acum doar un 
zgomot înăbuşit. Dar era tradiţia - una la care 
participase Yrene - ca fiecare nouă ucenică să 
aducă un clopot. Să-şi aibă numele şi data intrării 
în Torre gravate pe acesta, iar apoi să îi găsească 
un loc înainte să se scufunde în apele clocotitoare 
ale podelei Pântecului. Clopotul trebuia să atârne 
pentru veşnicie, oferind muzică şi îndrumare 
tuturor vindecătoarelor care veneau apoi, vocile 
celorlalte clopote cântându-le pentru totdeauna. 

Şi având în vedere cât de multe vindecătoare 
trecuseră prin sălile din Torre, numărul de clopote 
mici şi mari care atârnau acum prin spaţiu... Toată 
încăperea, aproape de mărimea marii săli a 
khaganului, era plină de dangăte răsunătoare 
amestecate. Un vuiet constant îi umplu mintea şi 
oasele lui Yrene cât se scăldă în căldura 
încântătoare. 

Un vechi arhitect descoperise izvoarele 
termale de sub Torre şi construise o rețea de 
bazine cioplite în podea astfel încât apa să curgă 
între ele, un şuvoi constant de căldură şi mişcare. 
Yrene îşi tinu mâna pe una dintre deschizăturile din 
partea laterală a căzii, lăsând apa să i se 
unduiască printre degete în drum spre 
deschizătura din capătul celălalt, ca să se verse din 
nou în şuvoi - şi în inima adormită a pământului. 

Yrene inspiră din nou adânc, dându-şi la o 

parte părul umed lipit de frunte. Se spălase înainte 
să intre în cadă, aşa cum li se cerea tuturor, într- 
una dintre anticamerele mici din afara Pântecului, 
ca să se curețe de praful, sângele şi petele lumii de 
deasupra. O ucenică o aşteptase cu un halat 
subţire de culoarea lavandei - culoarea Silbei - pe 
care să îl poarte Yrene în Pântec, iar ea îl pusese 
lângă bazin şi intrase goală, doar cu inelul mamei 
sale pe deget. 

In şuvoiul învolburat, Yrene îşi ridică mâna şi 
studie inelul, felul în care lumina învăluia aurul şi 
se estompa în granat. Peste tot împrejur, clopotele 
răsunau, zumzăiau şi şuierau, amestecându-se cu 
clipocitul apei până ce ea pluti într-un râu de 
sunete vioaie. 

Apa - elementul Silbei. Să te scalzi în apele 
sacre de aici, neatinse de lumea de deasupra, 
însemna să intri în sufletul Silbei. Yrene ştia că nu 
era singura vindecătoare care încercase apele şi 
căreia i se păruse că, într-adevăr, se culcuşise în 
căldura pântecului Silbei. Ca şi când spaţiul fusese 
creat doar pentru ele. 

lar întunericul de deasupra ei... era diferit de 
ce văzuse în corpul lordului Westfall. Opusul acelui 
întuneric. Cel de deasupra era al creaţiei, al 
odihnei, al gândului neformulat. 

Yrene se uită în pântecul Silbei şi simţi ceva 
holbându-se la ea în timp ce se gândea la tot ce îi 
spusese lordul Westfall. 

Lucruri ieşite din coşmarurile antice. Lucruri 
din alt ţinut. Demoni. Magie întunecată. Gata să se 
dezlănţuie asupra patriei ei. Chiar şi în apele calde 

şi liniştitoare, sângele lui Yrene se răci. 

Pe câmpurile de luptă îndepărtate din nord, se 
aşteptase să trateze răni provocate de înjunghieri, 
de săgeți, şi fracturi. Se aşteptase să trateze orice 
boală care se răspândea în taberele armatei, mai 
ales în timpul lunilor mai friguroase. 

Nu răni cauzate de creaturi care distrugeau şi 
trupul şi sufletul, care îşi foloseau ghearele, dinţii şi 
otrava. Puterea malefică din jurul rănii de la 
coloana lui... Nu era vorba despre vreun os 
fracturat sau nervi distruşi. Ei bine, tehnic vorbind, 
era şi asta, dar ceea ce cu siguranţă avea legătură 
cu rana era magia întunecată. 

Ea tot nu putea alunga senzaţia insinuantă, 
sentimentul că se agitase şi se trezise ceva 
înăuntrul ei. 

Sunetul clopotelor pluti şi amuţi, făcându-i 
mintea să se relaxeze, să se deschidă. 

În seara aceea, avea să se ducă la bibliotecă, 
să vadă dacă exista vreo informaţie cu privire la 
tot ce afirmase lordul, dacă, înaintea ei, cineva 
avusese probabil vreo idee despre rănile făcute de 
magie. 

Totuşi nu era o rană care să se bazeze doar pe 
tratamentul oferit de ea. 

Ea îi sugerase lucrul acesta înainte să plece. 
Dar să se lupte cu ceea ce era în el... „Cum?” 

Yrene şopti cuvântul în abur şi întuneric, în 
bolborositul liniştit. 

Încă îşi vedea firul magiei retrăgându-se, încă 
simţea repulsia puterii demonice, opusul a ceea ce 
era ea, a ceea ce era magia ei. In întunericul care 

plutea deasupra, vedea totul. În întunericul mult 
deasupra, ascuns în pântecul pământean al 
Silbei... aceasta o chema. 

Ca şi când ar fi spus: „Trebuie să intri unde ţi-e 
frică să mergi”. 

Yrene înghiţi. Să se adâncească în puţul 
purulent de putere care se prinsese de spatele 
lordului... 

„Trebuie să intri”, îi şopti întunericul plăcut, 
apa susurând împreună cu acesta în timp ce curse 
în jurul ei şi dincolo de ea, ca şi când ar fi înotat în 
venele Silbei. 

„Trebuie să intri”, auzi din nou, întunericul de 
deasupra părând să se întindă, să se apropie. 

Yrene îl lăsă să o cuprindă şi îşi permise să 
privească mai departe, să se mişte mai profund în 
acel întuneric. 

Să lupte cu forţa purulentă din lord, să rişte 
pentru un test al Hafizei, să rişte pentru un fiu al 
Adarlanului, când poporul ei era atacat sau se 
lupta în războiul de departe şi care o întârzia în 
fiecare zi... „Nu pot.” 

„Nu vrei”, o provocă întunericul minunat. 

Yrene ezită. li promisese Hafizei să rămână, să 
îl vindece, dar ce simţise azi... ar fi putut dura un 
timp incalculabil. Asta dacă ar fi găsi măcar o cale 
să îl ajute. li promisese să îl vindece şi, cu toate că 
unele răni cereau vindecătoarei să îşi însoţească 
pacientul într-o zonă înspăimântătoare, rana lui... 

Întunericul păru să se retragă. 

„Nu pot”, insistă Yrene. 

Nu mai primi niciun răspuns. Distant, ca şi 

când ea ar fi fost acum departe, se auzi un clopot, 
clar şi pur. 

Sunetul o făcu pe Yrene să clipească, lumea 
recăpătându-i atenţia. Işi simţi din nou membrele 
şi suflul, ca şi când până atunci ar fi plutit deasupra 
lor. 

Privi în întuneric şi văzu doar negru uniform şi 
învăluitor. Un spaţiu gol, ca şi când ar fi fost 
părăsit. Ceva fusese acolo şi dispăruse ca şi când 
ea l-ar fi respins, ca şi când l-ar fi dezamăgit. 

Yrene ameti uşor când se ridică, întinzându-şi 
membrele care îi înţepeniseră puţin, chiar şi în apa 
bogată în minerale. Cât timp se scăldase? 

Îşi masă braţele ude, inima bătându-i cu putere 
când scrută întunericul, ca şi când tot ar fi putut 
avea un alt răspuns pentru ce trebuia să facă, 
pentru ce o aştepta. O alternativă. 

Nu primi niciuna. 

Un sunet străbătu peştera, nerăsunând clar, ci 
prelingându-se, sau pleoscăind. Se auzi o inspiraţie 
tăcută şi tremurată. 

Yrene se întoarse, apa picurând de pe şuviţele 
rebele care-i scăpaseră din cocul din vârful capului 
şi văzu că, la un moment dat, în Pântec intrase o 
altă vindecătoare, ocupând cada din capătul opus 
al rândurilor paralele care flancau laturile încăperii. 
Cu  vălurile plutitoare de abur, era aproape 
imposibil să o identifice, deşi Yrene oricum nu ştia 
numele tuturor vindecătoarelor din Torre. 

Sunetul străbătu din nou Pântecul, iar Yrene se 
ridică mai mult, sprijinindu-se cu mâinile de 
podeaua rece şi neagră când ieşi din apă. Aburul i 

se învolbură pe piele când se întinse spre halatul 
subţire pe care şi-l legă în talie, materialul lipindu- 
se de corpul ud. 

Regulile Pântecului erau bine stabilite. Era un 
loc pentru izolare, pentru linişte. Vindecătoarele 
intrau în ape ca să se reconecteze cu Silba, să se 
echilibreze. Unele căutau îndrumare; unele iertare, 
altele căutau o eliberare de emoţiile unei zile grele 
pe care nu le puteau afişa pacienţilor, pe care, 
probabil, nu le puteau arăta nimănui. 

Şi chiar dacă Yrene ştia că vindecătoarea din 
partea cealaltă a Pântecului avea dreptul la spaţiul 
ei, chiar dacă era pregătită să plece şi să îi ofere 
vindecătoarei intimitate ca să plângă... 

Femeii îi tremurară umerii şi se mai auzi un 
suspin înăbuşit. 

Păşind aproape neauzită, Yrene se apropie de 
vindecătoarea din cadă. li văzu lacrimile pe chipul 
tânăr - pielea era de un cafeniu deschis şi părul 
blond-roşcat erau aproape identice cu ale lui 
Yrene. Văzu tristeţea din ochii roşietici ai femeii 
când se uită la întunericul de deasupra, lacrimile 
prelingându-se de pe bărbia îngustă în apa 
unduitoare. 

Erau răni care nu puteau fi vindecate. Boli pe 
care nici măcar puterea vindecătoarelor nu le 
puteau opri, dacă erau prea înrădăcinate. Dacă ele 
veniseră prea târziu, dacă nu observaseră semnele 
potrivite. 

Vindecătoarea nu se uită la ea când Yrene se 
aşeză tăcută lângă cada ei, îndoindu-şi genunchii 
la piept înainte să o ia de mână şi să îşi 

împletească degetele cu ale ei. 

Aşadar, Yrene rămase acolo, ţinând-o de mână 
pe vindecătoare în timp ce ea plânse încet, aburul 
plutitor umplându-se de sunetul clopotelor. 

După câteva minute, femeia din cadă şopti: 

— Ea avea trei ani. 

Yrene strânse mâna udă a vindecătoarei. Nu 
avea cuvinte ca să o liniştească, să o calmeze. 

— Aş vrea... vocea femeii se sparse, tremurând 
din toate încheieturile, lumina lumânărilor 
zbenguindu-se pe pielea palidă. Câteodată îmi 
doresc să nu fi primit niciodată acest dar. 

Yrene se opri la acele cuvinte. 

Femeia îşi întoarse, în sfârşit, capul şi se uită 
atent la chipul lui Yrene, cu un licăr de 
recunoştinţă în privire. 

— Simti vreodată asta? Era o întrebare dură, 
neaşteptată. 

Nu. Nu o simţise. Niciodată. Nici măcar când 
fumul sacrificiului mamei ei îi înţepase ochii şi ştia 
că nu putea face nimic pentru a o salva. Nu urâse 
niciodată darul primit, pentru că în toţi aceşti ani 
nu fusese niciodată singură datorită lui. Chiar dacă 
magia dispăruse din patria ei, Yrene tot o simţise, 
ca pe o mână caldă care o ţinea de umăr. Era o 
amintire a naturii ei, a locului din care venise, un 
fir viu spre nenumăratele generaţii de femei din 
familia Towers care merseseră pe această cale 
înaintea ei. 

Vindecătoarea  căută în ochii lui Yrene 
răspunsul pe care îl voia. Răspunsul pe care Yrene 
nu i-l putea da. Aşadar, Yrene doar strânse din nou 

mâna femeii şi se uită în întuneric. 

„Trebuie să intri acolo unde îţi este frică să 
mergi.” 

Yrene ştia ce trebuia să facă. Şi îşi dori să nu fi 
ştiut. 


— Ei bine? Yrene te-a vindecat deja? 

Aşezat la masa din marea sală a khaganului, 
Chaol se întoarse spre locul în care prinţesa Hasar 
stătea la câteva scaune distanţă. Un vânt rece care 
mirosea a ploaie intră pe ferestrele deschise ca să 
agite steagurile albe ale morţii ce atârnau de 
partea superioară a ramelor. 

Kashin şi Sartaq se uitară spre ei - cel din urmă 
încruntându-se dezaprobator la sora lui. 

— Oricât de talentată ar fi Yrene, spuse 
precaut Chaol, conştient că mulţi ascultau chiar 
fără să îi vadă, suntem doar în fazele de început a 
ceea ce, foarte probabil, va fi un proces lung. A 
plecat în după-amiaza asta ca să studieze la 
biblioteca din Torre. 

Buzele lui Hasar se unduiră într-un zâmbet 
otrăvit. 

— Ce noroc pe capul tău că ne vom bucura de 
compania ta pentru o vreme. 

Ca şi când el ar fi fost dispus să rămână aici 
încă o clipă. 

Dar Nesryn răspunse, radiind încă de la orele 
petrecute din nou cu familia ei în acea după- 
amiază: 

— Orice şansă de a crea legături între teritoriile 
noastre este o bucurie. 

— Într-adevăr, fu tot ce spuse Hasar şi se 
întoarse să-şi ciugulească mâncarea din farfurie, 
cu roşii şi bame, care se răcise. 

lubita ei nu se vedea nicăieri - dar nici Yrene. 
Frica vindecătoarei de mai devreme... el aproape 
reuşise să o simtă în aer. Dar voinţa şi 
temperamentul o calmaseră, presupuse Chaol. Se 
întrebă care avea să câştige până la urmă. 

Într-adevăr, o mică parte din el spera ca Yrene 
să stea departe, chiar dacă doar pentru a evita ce 
insinuase atât de mult că aveau să facă: să 
discute. Să discute despre unele lucruri. Despre el. 

A doua zi, urma să îi spună clar că se putea 
vindeca foarte bine şi fără asta. 

Câteva minute lungi, Chaol rămase în tăcere 
observându-i pe cei de la masă şi pe servitorii care 
treceau repede pe acolo. Pe străjerii de la ferestre 
şi boite. 

Carnea tocată de miel îi pică greu la stomac 
atunci când le văzu uniformele şi felul în care 
stăteau mândri. La câte mese fusese el însuşi 
poziţionat lângă uşi sau în curte, monitorizându-şi 
regele? De câte ori îşi mustrase oamenii din cauza 
lenei şi a discuţiilor dintre ei şi îi repartizase în 
posturi de pază mai puţin importante? 

Unul dintre străjerii khaganului îi observă 
privirea şi dădu scurt din cap. 

Chaol îşi mută repede privirea, palmele 
transpirându-i, dar se forţă să observe în 
continuare chipurile din jurul lui, ce purtau, cum se 


170 


mişcau şi cum zâmbeau. 

Nicio urmă - niciuna - de vreo forţă 
blestemată, trimisă fie din Morath, fie din altă 
parte. Nicio urmă în afară de steagurile albe în 
onoarea prinţesei lor pierdute. 

Aelin afirmase că valgii duhneau, iar el le 
văzuse sângele curgând negru din venele 
muritoare de nenumărate ori, dar fără să ceară 
tuturor din această sală să îşi taie mâinile... 

De fapt, nu era o idee rea - dacă putea obţine 
o audienţă cu khaganul ca să îl convingă să dea 
ordinul. Ca să observe pe oricine ar fi fugit sau ar fi 
căutat scuze. 

O audienţă cu khaganul ca să îl convingă de 
pericol şi poate să facă un oarecare progres cu 
această alianţă, astfel încât prinții şi prinţesele din 
jurul lui să nu poarte niciodată colierul valgilor şi ca 
aceia dragi lor să nu afle nicicând cum era să le 
privească feţele şi să nu vadă decât o cruzime 
antică rânjind la ei. 

Chaol inspiră ca să se calmeze şi se aplecă 
înainte, spre locul în care khaganul, la câteva 
scaune distanţă, era adâncit în conversaţie cu un 
vizir şi prinţesa Duva. 

Cea care era acum cea mai mică fiică a 
khaganului părea să urmărească mai mult decât să 
participe şi, chiar dacă faţa-i drăgălaşă era 
îmblânzită de un zâmbet suav, ochii ei nu ratau 
nimic. Doar când vizirul făcu o pauză ca să soarbă 
din vin şi Duva se întoarse spre soţul ei tăcut din 
stânga, Chaol îşi drese vocea şi îi spuse 
khaganului: 

— Îţi mulţumesc din nou, Mare Khagan, pentru 
că mi-ai oferit serviciile vindecătoarelor tale. 

Khaganul îşi îndreptă ochii obosiţi şi duri spre 
el. 

— Nu sunt ale mele mai mult decât sunt ale 
tale, lord Westfall. 

Se întoarse spre vizir, care se încruntă la Chaol 
pentru că îi întrerupsese. 

Dar Chaol spuse: 

— Speram că poate îmi va fi acordată onoarea 
de a discuta în particular. 

Nesryn îl înghionti cu cotul în semn de 
avertisment când liniştea învălui masa. Chaol 
refuză să îşi ia privirea de la bărbatul din faţa lui. 

— Poţi discuta asemenea lucruri cu Superiorul 
Vizirilor, care îmi face programul zilnic, fu tot ce 
spuse khaganul şi făcu semn din cap spre un 
bărbat cu ochi ageri care supraveghea totul din 
partea cealaltă a mesei. O privire la zâmbetul 
Superiorului Vizirilor îi spuse lui Chaol că întâlnirea 
nu avea să fie programată. Singura mea grijă e să- 
mi ajut soţia să depăşească suferinţa. Licărul de 
tristeţe din ochii khaganului nu era fals. Într- 
adevăr, soţia khaganului nu era la masă, şi nici 
măcar nu îi fusese păstrat un loc. 

Tunetul distant bubui în tăcerea care urmă. Nu 
era timpul să insiste. Un bărbat care suferea 
pentru un copil pierdut... Ar fi fost nepotrivit să 
insiste. Şi o grosolănie imensă. 

Chaol îşi plecă bărbia. 

— lartă-mă că intervin în acest moment dificil. 

El ignoră rânjetul care-i strâmbă chipul lui 

Arghun în timp ce prinţul se uită în direcţia tatălui 
său. Duva, cel puţin, îi oferi un zâmbet 
compătimitor, ca şi când ar fi spus: „Nu eşti primul 
care a fost refuzat. Acordă-i timp”. 

Chaol dădu uşor din cap spre prinţesă înainte 
să revină la mâncarea lui. Dacă khaganul era 
hotărât să îl ignore, cu sau fără suferinţa prin care 
trecea... poate că erau alte căi de a transmite 
informaţiile. 

Alte căi de a-i câştiga sprijinul. 

Chaol se uită la Nesryn. Când se întorsese 
înainte de cină, îi spusese că nu reuşise să îl 
găsească pe Sartaqg în dimineaţa aceea. lar acum, 
cu prinţul aşezat în faţa lor, sorbind din vin, Chaol 
se trezi spunând nonşalant: 

— Am aflat că rukul tău legendar, Kadara, este 
aici, prinţe. 

— Groaznic animal, şopti Hasar uitându-se fără 
tragere de inimă în bârnele ei, făcându-l pe Sartag 
să zâmbească. 

— Hasar încă suferă deoarece Kadara a 
încercat să o mănânce când s-au întâlnit prima 
dată, mărturisi Sartaq. 

Hasar îşi dădu ochii peste cap, deşi un licăr de 
amuzament îi strălucea în privire. 

Kashin spuse de la câteva scaune distanţă: 

— O puteai auzi ţipând din port. 

Spre surprinderea lui Chaol, Nesryn întrebă: 

— Pe prinţesă sau pe ruk? 

Sartag râse, un sunet viu, iar ochii reci i se 
luminară. Hasar îi aruncă o privire de avertisment 
lui Nesryn înainte de a se întoarce spre vizirul de 

lângă ea. 

Kashin îi zâmbi lui Nesryn şi şopti: 

— Pe amândouă. 

Lui Chaol îi scăpă un chicot, deşi îl stăpâni la 
încruntarea lui Hasar. Nesryn zâmbi, înclinându-şi 
capul în semn de scuze spre prinţesă. 

Totuşi, Sartaq îi privi atent peste marginea 
pocalului său auriu. Chaol întrebă: 

— Zbori mult cu Kadara cât timp eşti aici? 

Sartag nu pierdu nicio clipă când dădu din cap. 

— Cât de des pot, de obicei aproape de răsărit. 
Am fost în zbor chiar după micul dejun de azi şi, 
din fericire, m-am întors la timp pentru cină. 

Hasar mormăi spre Nesryn fără să îşi mute 
privirea de la vizirul care îi cerea atenţia: 

— Nu a ratat nicio masă în viaţa lui. 

Kashin râse zgomotos încât până şi khaganul 
din partea cealaltă a mesei se uită la ei, Arghun 
încruntându-se dezaprobator. Când râseseră nobilii 
ultima dată de la moartea surorii lor? După chipul 
încordat al khaganului, probabil trecuse o vreme. 

Dar Sartaq îşi aruncă o şuviţă lungă peste 
umăr înainte să îşi mângâie stomacul plat şi ferm 
de sub hainele elegante. 

— De ce crezi că vin aici atât de des, soră, 
dacă nu pentru mâncarea bună? 

— Ca să complotezi? întrebă drăgălaş Hasar. 

Zâmbetul lui Sartaq dispăru. 

— Măcar dacă aş avea timp pentru asemenea 
lucruri. 

O umbră păru să traverseze chipul lui Sartaqg - 
iar Chaol observă unde se îndreptă privirea 

prinţului: spre steagurile albe care fluturau încă de 
la ferestre, puse la înălţime pe zidurile sălii, acum 
agitate de vântul care sigur prevestea o furtună. 
Era un bărbat care îşi dorea, probabil, să fi avut 
mai mult timp pentru lucrurile importante din viaţa 
lui. 

Nesryn întrebă un pic mai încet: 

— Zbori în fiecare zi, prinţe? 

Sartag îşi mută privirea de la steagurile 
ridicate pentru moartea surorii lui mai mici ca să o 
evalueze pe Nesryn. Era mai mult un războinic 
decât un curtean, totuşi el dădu din cap - ca 
răspuns la cererea nerostită. 

— Da, căpitane. 

Când Sartaq se întoarse ca să răspundă unei 
întrebări din partea Duvei, Chaol făcu un schimb 
de priviri cu Nesryn - fu suficient ca să-şi transmită 
ordinul. 

„Să fii în cuib la răsărit. Află de partea cui este 
în acest război.” 


Capitolul 10 


O furtună de vară îşi făcu simțită prezenţa 
dinspre Marea îngustă chiar înainte de miezul 
nopţii. 

Chiar dacă era ascunsă în biblioteca întinsă de 
la baza turnului Torre, Yrene simţi fiecare tremur al 
tunetului.  Licărele ocazionale ale  fulgerelor 
pătrunseră pe coridoarele înguste ale depozitelor şi 
sălilor, urmate de vântul care se strecură prin 
crăpăturile pietrei albe, făcând lumânările să se 

stingă în urma lui. Majoritatea erau protejate în 
lămpi din sticlă, cărţile şi papirusurile fiind prea 
preţioase ca să rişte cineva o flacără deschisă. Dar 
vântul le găsi şi pe ele acolo - şi făcu lămpile de 
sticlă care atârnau de tavanul boltit să se clatine şi 
să scârţâie. 

Aşezată la un birou de stejar clădit într-o firidă 
departe de luminile mai strălucitoare şi zonele mai 
aglomerate ale bibliotecii, Yrene urmări lampa de 
metal legănându-se de bolta de deasupra ei în 
vântul furtunii. Stele şi semiluni fuseseră decupate 
din părţile laterale şi umplute cu sticlă colorată 
care arunca pete albastre, roşii şi verzi pe zidul din 
piatră din faţa ei. Petele se înălţau şi coborau, ca o 
mare vie de culori. 

Tunetul bubui atât de puternic încât ea tresări, 
scaunul vechi pe care stătea scârţâind. 

Drept răspuns se auziră câteva strigăte şi 
chicote feminine. 

Erau ucenicele - studiau până târziu pentru 
examinările din săptămâna următoare. 

Yrene râse mai mult în sinea ei şi scutură din 
cap când se concentra din nou asupra testelor pe 
care Nousha le scosese pentru ea în urmă cu 
câteva ore. 

Yrene şi bibliotecara-şefă nu fuseseră niciodată 
apropiate, iar Yrene cu siguranţă nu era înclinată 
să o caute pe femeie dacă o zărea în sala de mese, 
dar... Nousha vorbea fluent cincisprezece limbi, 
unele moarte, şi fusese instruită în celebra 
bibliotecă Parvani de pe coasta vestică, ascunsă 
printre tărâmurile bogate în mirodenii de dincolo 

de Balruhn. Până şi marele drum care lega Balruhn 
de un alt drum similar, Calea Surorilor, principala 
arteră care străbătea continentul şi pleca din 
Antica ajungând până în Tigana, fusese numit 
Drumul învăţaţilor. 

Balruhn era cunoscut ca Oraşul Bibliotecilor. 
Dacă Torre Cesme era tărâmul vindecătoarelor, 
Parvani era tărâmul cunoaşterii. 

Yrene nu ştia ce o adusese pe Nousha aici în 
urmă cu câţiva zeci de ani sau ce îi oferise Torre ca 
să rămână, dar ea era o resursă nepreţuită. Şi, cu 
toată natura ei aparent neprietenoasă, Nousha îi 
găsise întotdeauna lui Yrene informaţiile care îi 
trebuiau, indiferent de cât de deplasată era 
cererea. 

În seara aceasta, femeia nu păruse mulţumită 
când Yrene o abordase în sala de mese, scuzele 
zburându-i de pe buze pentru că o întrerupsese de 
la masă. Yrene poate că ar fi aşteptat până 
dimineaţă, dar a doua zi trebuia să participe la 
lecţii şi să îl viziteze pe lordul Westfall după aceea. 

Nousha se întâlnise aici cu Yrene după ce 
terminase de mâncat şi ascultase, cu degetele 
lungi îndoite în faţa mantiei lungi de culoare gri, 
povestea ei şi a nevoilor ei. 

Îi trebuiau informaţii. Orice putea găsi. 

Răni cauzate de demoni, de magia neagră, răni 
din surse nefireşti, care lăsau urme, dar nu păreau 
să continue să răvăşească victima. Răni care lăsau 
urme, dar nicio cicatrice. 

Nousha le găsise. Teancuri şi teancuri de cărţi 
şi papirusuri, pe care le adunase în tăcere pe birou. 

Unele erau în limba halha. Unele în limba maternă 
a lui Yrene. Unele în eyllwe. Unele erau... 

Yrene se scărpină când se uită la papirusul pe 
care îl fixase cu pietre netede de onix din borcanul 
pus pe fiecare birou al bibliotecii. 

Chiar şi Nousha mărturisise că nu recunoştea 
semnele ciudate - un fel de rune. De unde erau, 
nici ea nu ştia, ci doar că papirusurile fuseseră 
ascunse lângă volumele în limba eyllwe la un nivel 
al bibliotecii atât de adânc în subteran, încât Yrene 
nu se aventurase niciodată acolo. 

Tânăra îşi trecu degetele peste semnele din 
faţa ei, conturându-le liniile drepte şi buclele. 

Pergamentul era vechi şi Nousha ameninţase 
să o jupoaie de vie pe Yrene dacă îl păta cu 
mâncare, apă sau băutură. Când Yrene întrebase 
cât de vechi era, Nousha scuturase din cap. 

„O sută de ani?”, întrebase Yrene. 

Nousha ridicase din umeri şi spusese că, 
judecând după loc, tipul de papirus şi pigmentul 
cernelei, era de zece ori mai vechi. 

Yrene se crispă la hârtia pe care o atingea atât 
de flagrant şi luă greutăţile din piatră de pe colţuri. 
Niciuna dintre cărţile în limba ei nu îi oferise nimic 
de valoare - mai mult avertismente băbeşti despre 
deochi şi spirite ale aerului şi putregaiului. 

Nimic asemănător celor descrise de lordul 
Westfall. 

Un clinchet slab şi distant răsună în 
obscuritatea din dreapta ei, iar Yrene îşi ridică 
fruntea, scrutând întunericul, pregătindu-se să sară 
pe scaun la primul semn al unui şoarece care 

alerga. 

Părea că nici îndrăgitele pisici Baast ale 
bibliotecii - treizeci şi şase de femele, nici mai 
mult, nici mai puţin - nu puteau omori toate 
rozătoarele, în ciuda numelui lor de zeiţă 
războinică. 

Yrene scrută din nou întunericul din dreapta ei, 
crispându-se şi dorindu-şi să poată chema una 
dintre pisicile cu ochi de culoarea berilului ca să 
plece la vânătoare. 

Dar nimeni nu chema vreodată o pisică Baast. 
Ele apăreau când şi unde voiau, şi nicio clipă mai 
devreme. 

Pisicile Baast locuiseră în biblioteca din Torre 
de la întemeierea acesteia şi totuşi nimeni nu ştia 
de unde veniseră sau cum erau înlocuite când 
mureau. Fiecare era la fel de unică precum orice 
om. Doar ochii de culoarea berilului erau aceiaşi la 
toate. În plus, toate erau la fel de înclinate să se 
ghemuiască într-o poală pe cât evitau complet 
compania. Unele dintre vindecătoare, tinere şi 
bătrâne, spuneau că pisicile puteau trece prin 
umbre ca să apară în altă parte a bibliotecii; altele 
erau convinse că pisicile fuseseră surprinse dând 
paginile cărţilor deschise - citind. 

Ei bine, cu siguranţă ar fi fost de ajutor dacă s- 
ar fi deranjat să citească mai puţin şi ar fi vânat 
mai mult. Dar pisicile nu răspundeau nimănui şi la 
nimic, probabil cu excepţia numelui lor sau oricărui 
zeu găsise un cămin liniştit în bibliotecă, în umbra 
Silbei. Să ofensezi o pisică Baast însemna să le 
insulţi pe toate şi chiar dacă Yrene iubea 

majoritatea animalelor - cu excepţia unor insecte 
-, se asigurase să trateze cu blândeţe pisicile, 
lăsându-le ocazional bucăţi de mâncare sau 
oferindu-le un scărpinat pe burtă sau pe urechi de 
câte ori catadicseau să îl ceară. 

Dar nu era nici urmă de ochi verzi licărind în 
întuneric sau de vreun şoarece fugind în calea lor, 
aşadar, Yrene expiră şi dădu deoparte papirusul 
vechi, punându-l cu atenţie pe marginea biroului 
înainte să tragă un volum în limba eyllwe spre ea. 

Cartea era legată în piele neagră, grea ca un 
opritor de uşă. Ştia câte ceva din limba eyllwe 
datorită faptului că locuise atât de aproape de 
graniţă, cu o mamă care o vorbea fluent - cu 
siguranţă nu de la tatăl care tot de acolo se trăgea. 

Nicio femeie din familia Towers nu se 
căsătorise vreodată, preferând ori iubiţi care le 
lăsau un cadou care sosea nouă luni mai târziu, ori 
care poate stăteau un an sau doi înainte să plece 
mai departe. Yrene nu îşi cunoscuse tatăl, nu 
aflase nimic despre cine era în afară de faptul că 
era un călător care se oprise la casa mamei ei 
peste noapte, căutând adăpost de o furtună 
puternică ce se abătuse peste câmpia înverzită. 

Yrene îşi trecu degetele peste titlul aurit, 
rostind cuvintele în limba pe care nu o mai vorbise 
de mulţi ani. 

— Poem... Atinse uşor titlul cu degetul. Ar fi 
trebuit să o întrebe pe Nousha. Bibliotecara îi 
promisese deja să-i traducă alte texte care îi 
atrăseseră atenţia, dar... Yrene oftă din nou. 
Poemul... Poem. Odă. Poezia lirică - Cântecul, şopti 

ea. Cântecul... început... începutului. 

Cântecul începutului. 

Demonii - valgii - erau vechi, spusese lordul 
Westfall. Ei aşteptaseră o eternitate să atace. 
Făceau parte din miturile aproape uitate; aproape 
nişte poveşti de adormit copiii. 

Yrene dădu coperta la o parte şi se crispă la 
scrisul necunoscut şi încâlcit din cuprins. Genul era 
vechi, cartea nefiind măcar tipărită la o presă. Era 
scrisă de mână, cu nişte variaţii ale cuvintelor care 
dispăruseră de mult. 

Fulgerul licări din nou, iar Yrene îşi frecă 
tâmplele când  frunzări paginile învechite, 
îngălbenite pe margini. 

O carte de istorie. Asta era tot. 

O pagină îi atrase privirea şi ea se opri, 
întorcându-se până ce ilustrația reapăru. 

Fusese realizată în culori puţine: negru, alb, 
roşu şi, ocazional, galben. 

Toate pictate de mâna unui maestru, fără 
îndoială o ilustrare a orice era scris dedesubt. 

llustraţia dezvăluia un colţ de stâncă golaş, o 
armată în armuri negre îngenunchind în faţa lui. 

Îngenunchind în faţa obiectului de pe colţul de 
stâncă. 

O poartă înaltă. Niciun zid nu o flanca, şi nicio 
fortăreață nu era în spatele ei, ca şi când cineva ar 
fi construit poarta de piatră neagră din neant. 

Nu erau uşi în arcadă, ci doar întunericul rotitor 
al neantului. Raze din acesta ieşeau din vid, ca o 
transformare urâtă a soarelui, căzând peste 
soldaţii care îngenuncheau. 

Ea miji ochii la siluetele din fundal. Corpurile 
erau umane, dar mâinile care ţineau săbiile... 
Aveau gheare. Răsucite. 

— Valgi, şopti Yrene. 

Tunetul bubui drept răspuns. 

Yrene se încruntă la lampa care se legănă când 
ecoul tunetului vui sub tălpile ei, urcându-i pe 
picioare. 

Dădu paginile până ce apăru următoarea 
imagine. Trei siluete stăteau în faţa aceleiaşi porți, 
desenul fiind prea depărtat ca să vadă vreo 
trăsătură în afara corpurilor masculine, înalte şi 
puternice. 

Îşi trecu degetele peste legenda de dedesubt: 

Orcus. Mantyx. Erawan. 

Trei regi valgi. 

Mânuitorii cheilor. 

Yrene îşi muşcă buza de jos. Lordul Westfall nu 
menţionase asemenea lucruri. 

Dar dacă exista o poartă... atunci ar fi fost 
nevoie de o cheie ca să se deschidă. Sau de mai 
multe. 

Dacă era corect ce scria în carte. 

Miezul nopţii bătu în marele ceas din atriumul 
bibliotecii. 

Yrene dădu paginile spre altă imagine, 
împărţită în trei tablouri. 

Tot ce spusese lordul... îl crezuse, bineînţeles, 
dar... era adevărat. Dacă rana nu era o dovadă 
suficientă, aceste texte nu îi ofereau nicio 
alternativă. 

Pentru că în primul tablou, legat pe un altar din 

piatră neagră... un tânăr disperat se chinuia să se 
elibereze de o siluetă încoronată neagră. Ceva se 
răsucea în jurul mâinilor siluetei - un şarpe din 
ceaţă neagră şi gânduri rele. Nu era o fiinţă reală. 

În al doilea tablou... Yrene dădu înapoi când îl 
văzu pentru că tânărul cu ochii larg deschişi de 
groază şi implorare îşi ţinea gura deschisă forţat 
când creatura din ceaţă neagră şerpuia pe gâtul 
lui. 

Dar ultimul tablou fu cel care îi făcu sângele să 
îngheţe. 

Fulgerul licări din nou, luminând ultima 
imagine. 

Chipul tânărului devenise nemişcat. Nepăsător. 
Ochii lui... Yrene se uită între desenul anterior şi 
ultimul. Ochii îi fuseseră argintii în primele două. 

În ultimul... se înnegriseră. Păreau să fie ai 
unui om, dar argintiul fusese alungat de un 
obsidian supărător. 

Nu era mort, pentru că tablourile îl înfăţişau 
ridicându-se, cu lanţurile îndepărtate. Nu era o 
ameninţare. 

Nu - orice puseseră în el... 

Tunetul vui din nou şi alte ţipete şi chicote se 
auziră, odată cu zgomotul şi trăncănitul ucenicelor 
care plecau. 

Yrene studie cartea din faţa ei şi celelalte 
teancuri aduse de Nousha. 

Lordul Westfall descrisese colierele şi inelele 
care-i ţineau pe demonii valgi în gazdele umane. 
Dar, chiar şi după ce erau îndepărtate, spusese el, 
creaturile puteau zăbovi. Acestea erau doar 

dispozitive de implantare şi, dacă rămâneau prea 
mult timp, consumându-şi gazda... 

Yrene scutură din cap. Bărbatul din desen nu 
fusese înrobit, ci infestat. Magia provenise de la 
cineva cu soiul acela de putere. Era o putere de la 
demonul din interior. 

Fulgeră şi, imediat, se auzi şi tunetul. 

lar apoi un alt clinchet - slab şi gol - dinspre 
teancurile puţin luminate din dreapta ei. Mai 
aproape acum decât cel de dinainte. 

Yrene aruncă din nou o privire spre 
obscuritate, părul de pe braţe ridicându-i-se. 

Nu era un şoarece, şi nici măcar râcâitul 
ghearelor feline pe piatră sau pe raftul cu cărţi. 

Nu se temuse niciodată pentru siguranţa ei, nu 
din clipa în care venise între aceste ziduri, dar 
înţepeni când se holbă în întunericul din dreapta ei 
şi apoi se uită încet peste umăr. 

Coridorul aliniat cu rafturi era o cale directă 
spre un hol mai mare care, în trei minute - cel mult 
cinci -, avea să o ducă înapoi în atriumul luminat şi 
constant supravegheat. 

Doar umbrele, pieile şi praful o înconjurau, 
lumina săltând şi înclinându-se odată cu lămpile 
care se legănau. 

Magia de vindecare nu îi oferea nicio apărare, 
lucru aflat pe propria-i piele. 

Dar în anul de la HANUL PORCUL ALB învățase 
să asculte, învățase să descifreze o cameră, să 
simtă schimbarea aerului. Şi bărbaţii puteau 
dezlănţui furtuni. 

Ecoul tunetului se estompă şi în urma lui 

rămase doar liniştea. 

Liniştea şi scârţâitul lămpilor vechi în vânt. Nu 
se mai auzi niciun clinchet. 

Proastă - fusese proastă să citească asemenea 
lucruri atât de târziu. Şi în timpul furtunii. 

Yrene înghiți.  Bibliotecarele preferau ca 
volumele să rămână în bibliotecă, dar... 

Închise Cântecul începutului, băgând cartea în 
sac. Pe majoritatea cărților le clasificase deja ca 
fiind inutile, dar mai erau probabil încă şase, un 
amestec de eyllwe şi alte limbi. Yrene le vâri şi pe 
acelea în sac şi puse încet papirusurile în 
buzunarele mantiei, ascunse vederii, în tot acest 
timp uitându-se peste umăr - spre holul din spatele 
ei, spre teancurile din dreapta. 

„Nu mi-ai fi datorat nimic, dacă ai fi apelat la 
simţul practic.” Tânăra străină îi spusese asta în 
noaptea fatidică - după ce îi salvase viaţa lui 
Yrene. Cuvintele îi rămăseseră în minte, 
înrădăcinându-se adânc, la fel ca lecţiile învăţate 
de la acea fată. 

Şi chiar dacă ştia că avea să râdă de ea însăşi 
dimineaţa, deşi poate că era doar una dintre 
pisicile Baast urmărind ceva în umbre, Yrene hotărî 
să asculte impulsul fricii care îi cobora pe şira 
spinării. 

Cu toate că ar fi putut trece printre teancurile 
întunecate ca să ajungă mai repede în holul 
principal, ea rămase în lumină, cu umerii drepţi şi 
capul sus. Întocmai cum o învățase fata. „Să pari 
gata de luptă - ca şi cum ai fi o bătaie de cap prea 
mare pentru cei care ar vrea să-şi măsoare forţele 

cu tine.” 

Inima îi bătu atât de puternic încât o simţi în 
braţe şi în gât, dar strânse din buze, ochii ei fiind 
strălucitori şi reci. Părând mai furioasă decât 
fusese vreodată, ritmul paşilor îi deveni întrerupt şi 
rapid, ca şi când când ar fi uitat ceva sau cineva nu 
i-ar fi adus o carte. 

Se apropie din ce în ce mai mult de intersecţia 
cu holul principal, mai lat, spre locul în care 
ucenicele se culcau în dormitoarele confortabile. 

Işi drese vocea, pregătindu-se să ţipe. 

„Nu viol, nu hoţul - sau ceva de care mai 
degrabă s-ar ascunde laşii. Strigă foc, o învățase 
străina. O ameninţare pentru toţi. Dacă eşti 
atacată, strigă foc.” 

Yrene repetase instrucţiunile de multe ori şi 
prea multor femei în ultimii doi ani şi jumătate, aşa 
cum îi ordonase străina să facă. Nu se gândise că 
avea să fie nevoită să şi le repete ei însăşi. 

Grăbi paşii, cu capul înclinat. Nu avea arme în 
afară de un cuţitaş pe care îl folosea ca să curețe 
rănile sau să taie bandajele - acum la fundul 
sacului. 

Dar sacul, plin cu cărţi... îşi înfăşură curelele 
din piele în jurul taliei, prinzându-le bine. 

O balansare bine plasată ar fi doborât pe 
cineva la pământ. 

Era din ce în ce mai aproape de siguranţa 
holului... 

Cu coada ochiului, îl văzu. Îl simţi. 

Printre rafturile din partea cealaltă era cineva 
care mergea în paralel cu ea. 

Nu îndrăzni să se uite. Să îşi confirme prezenţa 
acelei fiinţe. 

O usturau ochii, chiar dacă se lupta cu groaza 
care îşi făcea loc cu ghearele prin corpul ei. 

Scânteieri de umbre şi întuneric. Urmărind-o. 
Vânând-o. 

Mărind pasul ca să o prindă - să îi taie calea 
spre hol şi să o înşface în întuneric. 

„Simţul practic. Simţul practic.” 

Dacă ar fi alergat, fiinţa ar fi ştiut, şi-ar fi dat 
seama că era conştientă. Oricine ar fi fost, ar fi 
putut să o atace. 

„Simţul practic.” 

li mai rămăseseră treizeci de metri până la hol, 
umbrele adunându-se între lămpi, luminile fiind 
acum insule preţioase într-o mare de întuneric. 

Ar fi putut jura că nişte degete care treceau 
peste cărţile din partea cealaltă a raftului se aud 
uşor, cu un zgomot surd. 

Aşadar, Yrene îşi ridică bărbia mai mult şi 
zâmbi, râzând vioi în timp ce se uită înainte spre 
hol. 

— Maddya! Ce cauţi aici atât de târziu? 

Se grăbi, mai ales când oricine ar fi fost 
încetinit din cauza surprinderii. Ezitând. 

Yrene lovi cu piciorul în ceva moale - moale şi 
totuşi dur - şi îşi reprimă ţipătul... 

Nu o văzuse pe vindecătoarea ghemuită într-o 
parte, în umbrele de-a lungul raftului. 

Yrene se aplecă, apucând braţele subţiri ale 
femeii, constituţia acesteia fiind destul de zveltă 
încât, atunci când o întoarse... 

Paşii se auziră din nou tocmai când o întoarse 
pe vindecătoare. Când îşi înghiţi ţipătul care 
încerca să iasă din ea. 

Obrajii de un cafeniu deschis deveniseră 
scobiţi, ochii - pătaţi de cearcăne mov, iar buzele - 
palide şi  crăpate. Rochia simplă a unei 
vindecătoare, care probabil i se potrivise în acea 
dimineaţă, îi era acum largă, iar silueta slabă, 
costelivă, ca şi când ceva i-ar fi sorbit viaţa... 

Aşa sfrijit cum era, cunoştea chipul. Ştia părul 
blond-şaten, aproape la fel ca al ei. Era 
vindecătoarea din Pântec, chiar cea pe care o 
consolase cu doar câteva ore în urmă... 

Lui Yrene îi tremurară degetele când pipăi 
pielea uscată în căutarea pulsului. 

Nimic. lar magia ei... Nu avea spre ce viaţă să 
se rotească. Nu mai era viaţă. 

Paşii din partea cealaltă a raftului se apropiară. 
Yrene se ridică pe genunchii tremurânzi, inspirând 
ca să se calmeze în timp ce se forţă să meargă din 
nou. Se forţă să o lase pe vindecătoarea moartă în 
întuneric. Se forţă să îşi ridice sacul ca şi când 
nimic nu s-ar fi întâmplat, ca şi când l-ar fi arătat 
cuiva din faţă. 

Dar din cauza unghiului rafturilor... fiinţa nu 
ştia asta. 

— Termin doar de citit pentru seara asta, strigă 
ea salvării invizibile din faţă şi trimise o rugăciune 
tăcută de mulţumire Silbei ca vocea ei să rămână 
calmă şi veselă. Bucătăreasa mă aşteaptă pentru o 
ultimă ceaşcă de ceai. Vrei să mi te alături? 

să facă să pară că o aştepta cineva era un alt 

truc pe care îl învățase. 

Yrene mai făcu cinci paşi înainte să-şi dea 
seama că, oricine ar fi fost, se oprise din nou, 
crezându-i şiretlicul. 

Yrene se grăbi ultimii câţiva metri până la hol, 
zări un grup de ucenice care tocmai ieşeau dintre 
alte rafturi întunecate, şi se aruncă direct spre ele. 

Fetele căscară ochii când Yrene se apropie şi 
nu le şopti decât „Plecaţi”. 

Cele trei, care aveau puţin peste paisprezece 
ani, îi zăriră lacrimile de groază din ochi, chipul 
palid, şi nu se uitară în spatele lui Yrene. O 
ascultară. 

Erau în clasa ei şi le instruia deja de câteva 
luni. 

Fetele văzură curelele sacului înfăşurate în 
jurul pumnului şi se apropiară de ea zâmbind larg, 
ca şi când nimic nu ar fi fost în neregulă. 

— Veniţi la bucătăreasă ca să beţi ceai, le 
spuse Yrene, chinuindu-se să-şi înăbuşe un țipăt. 
Moartă. O vindecătoare era moartă... Ea mă 
aşteaptă. 

„Şi va da alarma dacă nu sosesc”, vru să 
transmită fără cuvinte. 

Spre meritul lor, fetele nu tremurară şi nu 
afişară nici urmă de groază când merseră pe holul 
principal, când se apropiară de atriumul cu focurile 
aprinse şi cele treizeci şi şase de candelabre şi 
treizeci şi şase de canapele şi scaune. 

O pisică Baast, cu blana neagră şi lucioasă, 
stătea pe unul dintre scaunele brodate de lângă 
foc. Când ele se apropiară, ea sări, şuierând la fel 

de feroce ca zeiţa cu cap de felină. Nu la Yrene sau 
la fete... Nu, ochii de culoarea berilului erau mijiţi 
spre biblioteca din spatele lor. 

Una dintre fete o strânse mai tare pe Yrene de 
braţ, dar niciuna nu plecă de lângă ea când se 
apropie de biroul masiv al bibliotecarei-şefe şi al 
moştenitoarei ei. In spatele lor, pisica Baast 
rămase pe loc - ţinând frontul - în timp ce 
bibliotecara-șefă, de serviciu în seara asta, îşi 
ridică privirea de la carte spre agitaţie. 

Yrene îi şopti femeii de vârstă mijlocie în 
veşminte gri: 

— O vindecătoare a fost grav atacată între 
rafturile din sala principală. Cheamă pe toată 
lumea şi cheamă garda regală. Acum. 

Femeia nu puse întrebări şi nici nu ezită şi nu 
tremură, ci doar dădu din cap înainte să se întindă 
spre clopotul țintuit de marginea biroului. 

Bibliotecara îl trase de trei ori. Pentru un străin, 
nu era mai mult decât o ultimă strigare. 

Dar pentru cei care locuiau aici, pentru cine 
ştia că biblioteca era deschisă zi şi noapte... 

Prima bătaie: Fii atent. 

A doua: Fii atent acum. 

Bibliotecara moştenitoare îl trase de trei ori, 
puternic şi clar, dangătul răsunând în bibliotecă, în 
fiecare colţ şi hol întunecat. 

A treia bătaie: leşi afară. 

Yrene întrebase odată, când Eretia îi explicase 
ce era cu clopotul de avertisment în prima ei zi 
aici, după ce depusese jurământul de a nu-i explica 
niciodată însemnătatea unui străin. Cu toate o 

făcuseră. lar Yrene întrebase de ce era necesar, 
cine îl instalase. 

Cu mult timp în urmă, înainte ca khaganatul să 
fi cucerit Antica, oraşul acesta trecuse din mână în 
mână, victimă a zeci de cuceriri şi conducători. 
Unele armate invadatoare fuseseră blânde. 
Câteva, nu. 

Sub bibliotecă, tunelurile folosite ca să le evite 
- cu mult înainte de venirea ei - încă existau. 

Însă clopotul de avertisment pentru cei 
dinăuntru rămăsese. Şi, timp de o mie de ani, 
Torre îl păstrase. Ocazional, îl foloseau pentru 
exerciţii. Preventiv. În caz că ar fi fost nevoie. 

Al treilea dangăt răsună din piatră, piele şi 
lemn şi Yrene fu convinsă că aude sunetul 
nenumăratelor capete ridicându-se de unde erau 
aplecate deasupra birourilor. Auzi sunetul 
scaunelor împinse înapoi şi al cărţilor aruncate. 

„Fugiţi, le imploră ea în gând. Rămâneţi în 
lumină.” 

Dar Yrene şi celelalte zăboviră, numărând 
secundele. Minutele. Pisica Baast îşi potoli şuieratul 
şi supraveghe holul de dincolo de atrium, coada 
neagră mişcându-se deasupra pernei scaunului. 
Una dintre fetele de lângă Yrene fugi spre străjerii 
de lângă porţile din Torre care, probabil, auziseră 
clopotul bătând şi deja alergau spre ele. 

Yrene tremura când paşii grăbiţi şi hainele 
foşnind se  apropiară. Ea şi  bibliotecara 
moştenitoare observară fiecare chip care ieşea - 
fiecare chip cu ochii mari care ieşea în grabă din 
bibliotecă. 

Ucenice, vindecătoare, bibliotecare. Nimeni nu 
era schimbat. Pisica Baast părea să îi verifice şi ea 
pe toţi - ochii de culoarea berilului văzând lucruri 
care, probabil, depăşeau înţelegerea lui Yrene. 

Se auziră sunete de armuri şi paşi, iar Yrene îşi 
înăbuşi lacrimile de uşurare la apropierea celor 
şase străjeri din Torre care intrau acum pe uşile 
deschise ale bibliotecii, cu ucenicele pe urma lor. 

Ucenica şi cele două însoţitoare ale ei 
rămaseră cu Yrene cât ea le explică. În timp ce 
străjerii _ chemară întăriri, iar  bibliotecara 
moştenitoare le chemă pe Nousha, Eretia şi Hafiza. 
Cele trei fete rămaseră, două ţinând mâinile 
tremurânde ale lui Yrene. 

Nu o lăsară singură. 


Capitolul 11 


Yrene întârzia. 

Chaol o aşteptase la ora zece, deşi ea nu Îi 
spusese când urma să sosească. Nesryn plecase 
înainte ca el să se trezească pentru a-i căuta pe 
Sartaq şi pe rukul lui, lăsându-l aici să facă baie şi 
să... aştepte. 

Şi să tot aştepte. 

După o oră, Chaol începu să facă ce exerciţii 
putea de unul singur, incapabil să stea în linişte, în 
căldura puternică şi în susurul nesfârşit al apei din 
fântâna de afară, cu gândurile care i se tot 
întorceau la Dorian, întrebându-se încotro se 
îndrepta acum regele său. 

Ea îi vorbise despre exerciţii - unele 

presupuneau folosirea picioarelor, şi cine ştie cum 
reuşise să le conceapă -, dar dacă Yrene nu se 
deranja să ajungă la timp, atunci el nu avea să se 
deranjeze să o aştepte. 

Braţele îi tremurară înainte ca ceasul de pe 
pervaz să bată ora douăsprezece, micile clopote de 
argint de deasupra piesei din lemn sculptat 
umplând spaţiul cu un sunet vioi şi clar. 
Transpiraţia îi alunecă pe piept, pe spate şi pe faţă 
când reuşi să se aşeze pe scaun, braţele 
tremurându-i de efort. Voia să o cheme pe Kadja 
ca să îi aducă un urcior cu apă şi o cârpă rece când 
apăru Yrene. 

În salon, el ascultă cum ea intră pe uşa 
principală şi apoi se opri. 

— Sunt chestiuni discrete pe care trebuie să le 
supraveghez personal, îi spuse Kadjei, care aştepta 
pe hol. 

Servitoarea tăcea supusă. 

— Lordul Westfall are nevoie de un tonic 
pentru eczema de pe picioare. Foarte probabil din 
cauza uleiului pe care i l-ai pus în cadă. 

Cuvintele erau calme şi totuşi tăioase. El se 
încruntă uitându-se picioarele lui. Nu văzuse aşa 
ceva în dimineaţa aceea şi cu siguranţă nu simţea 
nicio mâncărime sau arsură. 

— Voi avea nevoie de coajă de salcie, miere şi 
mentă. Le găseşti la bucătărie. Nu spune nimănui 
de ce. Nu vreau să se audă vorbe. 

Liniştea se lăsă din nou şi apoi se auzi o uşă 
închizându-se. 

El se uită la uşile deschise spre salon, 

ascultând cum ea asculta sunetele plecării Kadjei. 
Apoi oftatul ei profund. Yrene ieşi o clipă mai 
târziu. 

Nu arăta bine deloc. 

— Ce s-a întâmplat? 

Rosti cuvintele fără să se gândească la faptul 
că nu avea niciun drept să întrebe un asemenea 
lucru. 

Însă chipul auriu al lui Yrene era cernit, avea 
cearcăne purpurii şi părul îi era moale. 

— Ai făcut exerciţii, fu tot ce zise ea. 

Chaol îşi cobori privirea spre cămaşa lui udă de 
transpiraţie. 

— Mi s-a părut un mod la fel de bun ca oricare 
altul de a-mi petrece timpul. 

Fiecare pas al ei spre birou era lent - greoi. 

El repetă: 

— Ce s-a întâmplat? 

Dar ea ajunse lângă birou şi rămase cu spatele 
la el. Chaol scrâşni din dinţi, gândindu-se dacă să 
îşi împingă scaunul în direcţia ei doar ca să îi poată 
vedea chipul, aşa cum s-ar fi grăbit în alte 
momente ale vieţii lui să facă - să intre în spaţiul ei 
până când i-ar fi spus ce se întâmplase. 

Yrene îşi lăsă, pur şi simplu, sacul pe birou cu 
un zgomot surd. 

— Dacă vrei să faci exerciţii, poate că barăcile 
ar fi un loc mai potrivit. Se uită pieziş la covor. 
Decât să transpiri pe covoarele nepreţuite ale 
khaganului. 

EI îşi încleştă pumnii pe lângă corp. 

— Nu, fu tot ce spuse Chaol, tot ce putu să 

spună. 

Ea ridică o sprânceană. 

— Ai fost căpitanul gărzii, nu-i aşa? Poate că 
dacă te-ai antrena cu străjerii de la palat ar fi un 
lucru bun pentru... 

— Nu. 

Ea se uită peste umăr, ochii aurii evaluându-l. 
El nu cedă, deşi acel lucru din pieptul său care încă 
îl chinuia păru să se răsucească şi să îl despice şi 
mai mult. 

Era sigur că ea îl observase şi că ascunsese 
acea informaţie. O mică parte din Chaol o ura 
pentru asta, se ura pentru că dezvăluise rana 
aceea prin propria lui încăpățânare, dar Yrene doar 
se întoarse dinspre birou şi se îndreptă către el cu 
un chip lizibil. 

— Îmi cer scuze dacă acum se zvoneşte că ai o 
eczemă odioasă pe picioare. Graţia obişnuită şi 
sigură fusese înlocuită de mersul târşâit. Dacă 
Kadja este atât de isteaţă pe cât cred, se va 
îngrijora că eczema, fiind rezultatul greşelilor ei, o 
va băga în bucluc şi nu va spune nimănui. Sau cel 
puţin îşi va da seama că, dacă se află, vom şti că 
ea este singura care a vorbit despre asta. 

Bine. Tot nu voia să răspundă la întrebarea lui. 
În schimb, o întrebă: 

— De ce ai vrut să plece Kadja? 

Yrene se aşeză pe canapeaua aurie şi îşi masă 
tâmplele. 

— Pentru că cineva a ucis o vindecătoare în 
bibliotecă aseară, iar apoi m-a urmărit şi pe mine. 

Chaol încremeni. 

— Ce? 

El privi spre ferestre, spre uşile deschise ale 
grădinii şi ieşiri, însă doar căldura, clipocitul apei şi 
cântecul păsărilor erau acolo. 

— Citeam... despre ce mi-ai povestit, spuse 
Yrene, pistruii de pe chipul ei contrastând atât de 
mult cu pielea albă. Şi am simţit pe cineva cum se 
apropie. 

— Pe cine? 

— Nu ştiu. Nu i-am văzut. Pe vindecătoare... 
am găsit-o când am fugit. Ea înghiţi în sec. Am 
evacuat complet biblioteca de îndată ce a fost... 
recuperată, dar nu am găsit pe nimeni. Scutură din 
cap, încleştându-şi maxilarul. 

— Imi pare rău, spuse el, şi vorbea serios. 

Nu doar pentru pierderea unei vieţi, ci şi 
pentru ceea ce părea pierderea liniştii şi a calmului 
păstrat de mult timp. Dar întrebă, pentru că nu se 
mai putea opri să nu primească răspunsuri şi să 
evalueze riscurile, tot aşa cum nu îşi putea ţine 
respiraţia: 

— Ce fel de răni? 

Într-o anumită măsură, nu voia să ştie. 

Yrene se rezemă de pernele canapelei, 
umplutura scârţâind când fixă cu privirea tavanul 
poleit. 

— Am mai văzut-o, în treacăt. Era tânără, puţin 
mai mare decât mine. Şi când am găsit-o pe 
podea, semăna cu un cadavru deshidratat de mult 
timp. Nu-i curgea sânge şi nu avea nici urmă de o 
rană. Era doar... uscată. 

Inima lui se poticni la descrierea prea 

cunoscută. Valgi. Ar fi pariat tot ce mai avea, ar fi 
pariat totul pe asta. 

— Şi cine a făcut asta i-a lăsat trupul acolo, pur 
şi simplu? 

Ea dădu aprobator din cap. Mâinile îi tremurară 
când şi le trecu prin păr, închizând ochii. 

— Cred că şi-au dat seama că au atacat 
persoana greşită... şi au plecat repede. 

— De ce? 

Ea întoarse capul, deschizând ochii în care se 
citeau extenuarea şi frica absolută. 

— Seamănă - semăna cu mine, şopti Yrene. 
Constituţia noastră, tenul. Oricine ar fi fost... cred 
că mă căuta pe mine. 

— De ce? întrebă el din nou, analizând tot ce 
spusese ea. 

— Din cauza cărţilor pe care le citeam aseară, 
despre posibila sursă de putere care te-a rănit... 
Am lăsat nişte cărţi pe tema asta pe masă. lar 
când străjerii au cercetat zona, cărţile nu mai erau 
acolo. Ea înghiţi din nou în sec. Cine ştia că veniţi 
aici? 

Sângele lui Chaol se răci în ciuda căldurii. 

— Nu am făcut un secret din asta. Era un 
instinct să pună mâna pe sabia care nu era acolo - 
o sabie pe care o aruncase în Avery în urmă cu 
câteva luni. Nu a fost o plecare anunţată, dar 
oricine ar fi putut afla. Cu mult înainte să ajungem 
aici. 

Se întâmpla din nou. Un demon valg venise în 
Antica - o bestie inferioară în cel mai bun caz, un 
prinţ în cel mai rău caz. Oricare din cele două 

variante era posibilă. 

Atacul descris de Yrene se potrivea cu 
relatarea lui Aelin despre rămăşiţele victimelor 
prinţului valg din Wendlyn, pe care le găsiseră ea 
şi Rowan. Oameni plini de viaţă transformați în coji 
ca şi când valgul le-ar fi sorbit sufletele. 

El se trezi spunând încet: 

— Prinţul Kashin crede că Tumelun a fost ucisă. 

Yrene se ridică, orice urmă de culoare 
dispărându-i de pe chip. 

— Trupul lui Tumelun nu a fost secat. Hafiza, 
Marea  Vindecătoare, a declarat că a fost o 
sinucidere. 

Exista, bineînţeles, posibilitatea ca cele două 
morţi să nu aibă legătură, ca în privinţa lui 
Tumelun, Kashin să se înşele. O parte din Chaol se 
ruga să fie aşa. Dar chiar dacă nu exista o 
legătură, ceea ce se întâmplase în seara 
precedentă... 

— Trebuie să îl avertizezi pe khagan, spuse 
Yrene, părând să îi citească gândurile. 

El dădu aprobator din cap. 

— Bineînţeles. Bineînţeles că o voi face. Oricât 
de grea era situaţia... Poate că era şansa pe care o 
avea cu khaganul. Dar el îi studie faţa trasă, frica. 
Îmi pare rău... că te-am implicat în asta. A fost 
sporită siguranţa în Torre? 

— Da, şopti ea şi îşi frecă faţa. 

— ŞI tu? Ai venit aici păzită? 

Ea îi aruncă o privire încruntată. 

— În ziua mare? În mijlocul oraşului? 

Chaol îşi încrucişă braţele. 


198 


— Valgii nu se dau în lături de la nimic. 

Ea flutură o mână. 

— Nu mă voi aventura singură pe coridoare 
întunecate prea curând. Niciuna dintre noi, cele din 
Torre, nu o va face. Străjerii au fost chemaţi 
înăuntru şi acum sunt pe fiecare hol, la fiecare 
câţiva metri de bibliotecă. Nici măcar nu ştiu de 
unde i-a chemat Hafiza. 

Valgii inferiori puteau lua forma oricărui trup, 
dar prinții lor erau destul de orgolioşi. Prin urmare, 
Chaol se îndoia că s-ar fi deranjat să ia forma unui 
simplu străjer. Nu când ei preferau tinerii frumoşi. 

Un colier, un mort şi un zâmbet rece îi licăriră 
în faţa ochilor. 

Chaol expiră. 

— Chiar îmi pare rău... de vindecătoare. Mai 
ales dacă prezenţa lui aici declanşase cumva acel 
atac, dacă o urmăriseră pe Yrene doar pentru că 
ea îl ajuta. Ar trebui să fii atentă, adăugă el. 
Constant. 

Ea ignoră avertismentul şi scrută camera, 
covoarele şi palmierii luxurianţi. 

— Fetele, tinerele ucenice... Sunt îngrozite. 

„Şi tu?” 

Înainte, s-ar fi oferit voluntar să facă de gardă, 
să îi păzească uşa, să organizeze soldaţii pentru că 
ştia cum funcționau aceste lucruri. Dar nu era 
căpitan, şi oricum se îndoia că khaganul sau 
oamenii lui ar fi fost înclinați să asculte de un lord 
străin. 

Dar nu putu opri acea parte din el când 
întrebă: 

— Cum pot fi de ajutor? 

Yrene îşi îndreptă privirea spre el, evaluând. 
Cântărind. Nu pe el, dar Chaol avea sentimentul că 
era vorba despre ceva din sinea ei. Aşadar, rămase 
nemişcat şi îşi păstră privirea fermă, cât ea se 
cercetă lăuntric. În cele din urmă, inspiră şi spuse: 

— Predau o oră. O dată pe săptămână. După 
seara trecută, toate au fost prea obosite, aşa că le- 
am lăsat să doarmă. In seara asta, organizăm un 
priveghi pentru vindecătoarea... care a murit. Dar 
mâine... îşi muşcă buza, gândindu-se din nou 
pentru o clipă înainte să adauge: Aş vrea să vii. 

— Ce fel de oră? 

Yrene învârti pe deget o buclă grea. 

— Nu există o taxă pentru ucenicele de aici, 
dar plătim sub alte forme. Unele ajută la gătit, la 
spălat, la curăţenie. Dar, când am venit, Hafiza... l- 
am spus că mă pricep la toate lucrurile acelea. Le- 
am făcut - pentru o vreme. M-a întrebat ce mai 
ştiu în afară de arta vindecării, iar eu i-am spus... 
Ea îşi muşcă buza. Cândva, cineva m-a învăţat cum 
să mă apăr singură. Ce să fac împotriva 
atacatorilor. De obicei, împotriva bărbaţilor. 

Fu un efort pentru Chaol să nu se uite la 
cicatricea de pe gâtul ei. Să nu se întrebe dacă 
învățase după... sau dacă ceea ce ştia o ajutase în 
situaţia respectivă. 

Yrene oftă. 

— l-am spus Hafizei că mă pricep un pic şi că... 
l-am promis persoanei care m-a învăţat că, la 
rândul meu, voi ajuta cât mai multe femei. Aşadar, 
am făcut-o. O dată pe săptămână, le instruiesc pe 

ucenicele şi pe vindecătoarele, servitoarele sau 
bibliotecarele care ar vrea să înveţe. 

Femeia aceasta delicată şi blândă... EI 
presupunea că aflase că puterea s-ar fi putut 
ascunde în spatele celor mai neaşteptate chipuri. 

— Fetele sunt foarte tulburate. De mult timp 
nu a mai fost un intrus în Torre. Cred că ar fi de 
folos dacă ai veni mâine să le predai ceea ce ştii. 

Pentru un moment lung, el o fixă cu privirea. 
Clipi. 

— Îţi dai seama că sunt în scaunul acesta. 

— Şi? Gura încă-ţi merge. 

Cuvintele ei fură acre şi reci. 

El clipi din nou. 

— Poate că nu m-ar considera cel mai liniştitor 
instructor... 

— Nu, probabil că vor leşina şi vor ofta după 
tine atât de mult încât vor uita să se teamă. 

A treia şi ultima oară când clipi o făcu să 
schiţeze un zâmbet încruntat. El se întrebă cum ar 
fi arătat zâmbetul acela dacă ar fi fost cu adevărat 
amuzată sau fericită. 

— Cicatricea adaugă un pic de mister, spuse 
ea, întrerupându-l înainte să îşi poată aminti de 
tăietura de pe obrazul lui. 

El o studie când ea se ridică de pe canapea ca 
să se întoarcă spre birou şi să îşi desfacă bagajul. 

— Chiar ai vrea să vin mâine acolo? 

— Va trebui să ne dăm seama cum să te 
ducem acolo, dar nu ar trebui să fie atât de dificil. 

— N-ar fi rău să mă înghesui într-o trăsură. 

Ea înţepeni, uitându-se peste umăr. 

— Păstrează-ţi furia pentru antrenamentul 
nostru, lord Westfall. Scoase un flacon de ulei şi îl 
lăsă pe masă. Şi nu vei merge cu trăsura. 

— Atunci voi fi purtat de servitori? 

Ar fi preferat să se târască. 

— Un cal. Ai auzit de aşa ceva? 

El apucă strâns cotierele scaunului. 

— Ai nevoie de picioare ca să călăreşti. 

— Deci este un lucru bun că le mai ai pe 
amândouă, zise şi reluă studiul flacoanelor din sac. 
Am vorbit cu superioara mea în dimineaţa asta. A 
văzut oameni cu răni asemănătoare care au călărit 
în drumul spre noi - cu proteze şi curele speciale. 
Chiar acum sunt în lucru în atelier, pentru tine. 

El se gândi cuvintele ei. 

— Deci ai presupus că mâine te voi însoţi. 

Yrene se întoarse în cele din urmă, cu sacul în 
mână acum. 

— Am presupus că vei vrea oricum să călăreşti. 

El putu doar să o fixeze cu privirea când ea se 
apropie, cu flaconul în mână şi afişând un soi de 
iritare, un sentiment preferabil fricii puternice. 

— Crezi că este posibil aşa ceva? întrebă Chaol 
cu oarecare duritate. 

— Da. Voi sosi la răsărit, ca să avem suficient 
timp să găsim o soluţie. Lecţia începe la ora nouă. 

Să călărească - chiar dacă nu putea merge, 
călăritul... 

— Te rog să nu-mi dai speranţe şi să mă 
dezamăgeşti, zise el răguşit. 

Yrene lăsă sacul şi flaconul pe masa joasă din 
faţa canapelei şi îi făcu semn să se apropie. 

— Vindecătoarele bune nu fac astfel de lucruri, 
lord Westfall. 

În acea zi nu se deranjase să îmbrace o jachetă 
şi îşi lăsase cureaua în dormitor. Scoţându-şi 
cămaşa udă de transpiraţie peste cap, îşi descheie 
repede nasturii de la pantaloni. 

— Chaol, spuse după un moment. Numele 
meu... este Chaol. Nu lordul Westfall. Mormăi când 
se ridică din scaun şi se aşeză pe canapea. Lordul 
Westfall este tatăl meu. 

— Ei bine, şi tu eşti lord. 

— Doar Chaol. 

— Lordul Chaol. 

El îi aruncă o privire când îşi poziţionă 
picioarele. Ea nu se întinse ca să îl ajute. 

— Şi eu care credeam că tot nu poţi să mă 
suferi. 

— Dacă îmi vei ajuta fetele mâine, mă voi mai 
gândi la asta. 

După sclipirea din ochii aurii, se îndoia foarte 
mult de asta, dar schiţă un zâmbet. 

— Incă un masaj azi? 

„Te rog”, aproape adăugă el. Muşchii îl dureau 
deja din cauza exerciţiilor şi a faptului că se 
mişcase atât de mult între pat, şi canapea, şi 
scaun, şi baie... 

— Nu. Yrene îi făcu semn să se întindă pe 
canapea, cu faţa în jos. Azi voi începe. 

— Ai găsit informaţii despre rană? 

— Nu, repetă ea, scoţându-i pantalonii cu acea 
eficienţă calmă şi rapidă. Dar după seara trecută... 
nu vreau să amân. 

— Voi... pot... El scrâşni din dinţi. Vom găsi o 
cale să te protejăm cât cercetezi. Ura cuvintele şi 
le simţea ca laptele rânced pe limbă şi de-a lungul 
gâtului. 

— Cred că ei ştiu asta, spuse ea încet şi îi 
tamponă pete de ulei pe spate. Totuşi, nu sunt 
sigură că este informaţia pe care vor să mă 
împiedice să o găsesc. 

Stomacul i se încordă, chiar dacă ea îşi trecu 
mâinile liniştitoare pe spatele lui, zăbovind în 
apropierea petei din partea superioară. 

— Atunci, ce crezi că vor? 

Deja bănuia, dar voia să o audă spunând-o - 
voia să ştie dacă gândeau la fel, dacă înţelegea 
riscurile la fel de mult ca el. 

— Mă întreb, spuse ea în cele din urmă, dacă 
nu au făcut-o doar ca urmare a ceea ce vrea să 
aflu, ci şi a faptului că tevindec. 

El îşi întinse gâtul ca să o privească atunci 
când cuvintele rămaseră între ei, însă ea doar se 
uită la semnul de pe spatele lui, trasă la faţă şi 
obosită. Chaol se îndoia că Yrene dormise. 

— Dacă eşti prea obosită... 

— Nu sunt. 

El îşi încleştă maxilarul. 

— Poţi să dormi puţin aici. Voi avea grijă de 
tine. Apoi să te ocupi de mine mai târziu... 

— Mă voi ocupa acum. Nu am de gând să îi las 
să mă sperie. 

Vocea nici nu îi tremura şi nici nu îi şovăia. 

— Cândva mă temeam de alţi oameni, adăugă 
mai încet, dar cu aceeaşi înverşunare. li lăsam pe 

ceilalţi să treacă peste mine doar pentru că mă 
temeam prea mult de consecinţele refuzului. Nu 
ştiam cum să refuz. Cu mâna, îl apăsă în josul 
coloanei vertebrale, ca şi când i-ar fi ordonat în 
tăcere să îşi sprijine din nou capul. In ziua în care 
am ajuns pe țărmurile acestea, am alungat-o pe 
fata aceea. Şi naiba să mă ia dacă am să-i permit 
să revină. Sau să las pe cineva să-mi spună iar ce 
să fac cu viaţa mea, cu alegerile mele. 

Părul de pe braţe i se ridică la furia clocotitoare 
din vocea ei. Era o femeie din oţel şi tăciuni 
aprinşi. Căldura îi emană într-adevăr din palmă 
spre pata albă când îi atinse spatele. 

— Să vedem dacă şi ei îi place să fie deranjată, 
şopti ea. 

Yrene atinse direct cicatricea. Chaol dădu să 
vorbească... 

In schimb, scoase un strigăt. 


Capitolul 12 


O durere ascuţită îi străbătu spatele ca nişte 
gheare brutale. 

Chaol se arcui, ţipând în agonie. 

Yrene îşi luă brusc mâna şi se auzi un bubuit. 

Chaol gâfâi când se ridică pe coate ca să o 
vadă pe Yrene stând pe masa joasă, uleiul din 
flaconul răsturnat curgând pe lemn. Ea se uită cu 
gura căscată la spatele lui, la locul în care îl 
atinsese cu palma. 

El nu îşi găsi cuvintele. Nu putu să simtă 
altceva decât o durere răsunătoare. 

Yrene îşi ridică mâinile în faţă ca şi când nu le- 
ar mai fi văzut niciodată şi le întoarse pe toate 
părţile. 

— Nu doar că îi displace magia mea, şopti ea. 

Lui Chaol îi cedară braţele, aşadar se întinse 
din nou pe perne, uitându-se în ochii lui Yrene când 
tânăra spuse: 

— Îmi urăşte magia. 

— Ai spus că este un ecou... care nu are nicio 
legătură cu rana. 

— Poate că m-am înşelat. 

— Rowan m-a vindecat fără niciuna dintre 
problemele astea. 

Ea se încruntă când auzi numele, iar el se 
mustră în tăcere pentru dezvăluirea acelei părţi din 
trecutul lui în palatul plin de iscoade. 

— Erai conştient? 

El se gândi. 

— Nu. Eram... aproape mort. 

Ea observă uleiul vărsat, apoi înjură încet - 
moderat, în comparație cu alte guri spurcate pe 
care Chaol avusese neplăcerea să le audă. 

Yrene se întinse spre sac, dar el se mişcă mai 
repede, apucându-şi cămaşa udă de transpiraţie 
din locul în care o pusese pe cotiera canapelei şi 
aruncând-o peste balta care se întindea, înainte să 
poată curge pe covorul cu siguranţă nepreţuit. 

Yrene îi studie cămaşa, apoi braţul lui întins, 
acum aproape în poala ei. 

— Ori lipsa ta de conştiinţă din timpul 
vindecării iniţiale te-a împiedicat să simţi genul 
acesta de durere, ori orice ar fi chestia asta nu s- 

a... liniştit. 

El înghiţi în sec. 

— Crezi că sunt posedat? 

De creatura care sălăşluise în rege, care făcuse 
lucruri atât de îngrozitoare... 

— Nu. Dar durerea poate părea vie. Poate că 
situaţia e aceeaşi. Şi poate că nu vrea să cedeze. 

— Sunt rănit la coloană? El abia reuşi să pună 
întrebarea. 

— Da, spuse ea, şi o parte din pieptul lui se 
prăbuşi. Am simţit bucăţile rupte - nervii secţionaţi 
şi încâlciţi. Dar ca să vindeci asemenea lucruri, să 
le faci să comunice din nou cu creierul tău... 
trebuie să trec de ecoul acela. Sau să îl controlez 
suficient încât să te pot vindeca. Buzele i se uniră 
într-o linie macabră. Umbra asta, această creatură 
care îţi bântuie corpul mi se va opune la fiecare 
pas, va lupta să te convingă să îmi spui să mă 
opresc. Prin durere. Ochii îi erau limpezi - curaţi. 
Inţelegi ce îţi spun? 

Vocea lui era joasă, răguşită. 

— Ca să reuşeşti, va trebui să îndur acel tip de 
durere. În mod repetat. 

— Am ierburi care te pot adormi, dar cu o rană 
ca asta... Cred că nu voi fi singura care va trebui să 
lupte împotriva ei. lar dacă tu eşti inconştient... Mă 
tem de ce ar putea încerca să îţi facă dacă eşti 
închis aici. În lumea viselor... în psihicul tău. 

Chipul ei păru să pălească şi mai mult. 

Chaol îşi mişcă mâna din locul în care încă şi-o 
rezema pe cămaşa transformată în cârpă şi îi 
strânse degetele. 

— Fă ce trebuie să faci. 

— Va durea. Aşa. Constant şi, foarte probabil, 
mai mult. Va trebui să-mi fac loc vertebră cu 
vertebră, înainte să ajung măcar la baza coloanei 
tale. Să lupt cu acel lucru şi să te vindec în acelaşi 
timp. 

El îi strânse mâna, prea mică în comparaţie cu 
a lui. 

— Fă ce trebuie să faci, repetă Chaol. 

— Şi tu, spuse ea încet. Va trebui să lupţi şi tu. 

El rămase nemişcat când auzi asta. 

Yrene continuă: 

— Dacă aceste creaturi sunt paraziți prin 
natura lor... Dacă se alimentează şi totuşi eşti 
sănătos... Ea gesticulă spre corpul lui. Asta 
înseamnă că se hrănesc din altă parte. Din ceva 
din tine. 

— Nu simt nimic. 

Ea se uită cu atenţie la mâinile lor 
împreunate... apoi şi-o retrase pe a ei. Nu la fel de 
violent ca o smucitură, dar retragerea fu destul de 
clară. 

— Poate că ar trebui să discutăm despre asta. 

— Despre ce? 

Fata îşi dădu părul peste umăr. 

— Despre ce s-a întâmplat - despre ce i-ai 
oferit creaturii. 

Transpiraţia îi acoperea palmele. 

— Nu este nimic de spus. 

Yrene îl fixă cu privirea. Era tot ce putea face 
el ca să nu cedeze în faţa acelei priviri sincere. 

— Din ce am înţeles, sunt destule de discutat 


208 


despre ce s-a întâmplat în ultimele câteva luni. Se 
pare că recent... vremurile au fost agitate pentru 
tine. Singur ai spus ieri că nimeni nu te detestă 
mai mult decât o faci tu. 

— Şi brusc eşti atât de nerăbdătoare să auzi ce 
am de zis? 

Ea nici măcar nu tresări. 

— Dacă este necesar ca tu să te vindeci şi să 
pleci. 

El ridică din sprâncene. 

— Bine, atunci. În sfârşit, ai zis-o. 

Chipul lui Yrene era o mască de necitit, care ar 
fi putut să-l pună pe Dorian pe fugă. 

— Presupun că nu vrei să fii aici pentru 
totdeauna, cu războiul care izbucneşte în patria 
noastră, aşa cum i-ai spus tu. 

— Nu este patria noastră? 

Încet, Yrene se ridică să îşi ia sacul. 

— Nu mă interesează să am vreo legătură cu 
Adarlanul. 

El înţelegea. Chiar înţelegea. Era probabil 
motivul pentru care încă nu îi spusese cui, mai 
exact, îi aparţinea întunericul care nu dispărea. 

— Şi tu, continuă Yrene, eviţi subiectul. Ea 
căută prin sac. Mai devreme sau mai târziu, va 
trebui să vorbeşti despre asta. 

— Cu tot respectul, nu este treaba ta. 

Auzind asta, îşi îndreptă privirea spre el. 

— Ai fi surprins de cât de apropiată este 
legătura dintre vindecarea rănilor fizice şi a celor 
emoţionale. 

— Am înfruntat ce s-a întâmplat. 

— Atunci cu ce se hrăneşte creatura din 
coloana ta? 

— Nu ştiu. Lui nu-i păsa. 

Yrene scoase ceva din sac în cele din urmă, iar 
când veni din nou spre el, lui i se încordă stomacul 
din cauza a ceea ce ţinea în mână. 

Un căluş. Făcut din piele nouă şi neagră. 
Nefolosit. 

Ea i-l oferi fără ezitare. De câte ori dăduse aşa 
ceva pacienţilor ca să vindece răni mai grave decât 
ale lui? 

— Acum ar fi timpul să-mi spui să mă opresc, 
rosti Yrene cu îndârjire. Asta dacă nu ai prefera să 
discuţi despre ce s-a întâmplat în ultimele luni. 

Chaol se întinse pe burtă şi îşi băgă căluşul în 
gură. 


Nesryn privise răsăritul de la înălţime. 

Ea îl găsise pe prinţul Sartaq aşteptând în cuib 
cu o oră înainte de răsărit. Minaretul era expus 
intemperiilor la ultimul nivel, iar în spatele prinţului 
îmbrăcat în piele... Nesryn se sprijinise cu o mână 
de bolta scării, gâfâind încă din cauza ascensiunii. 

Kadara era frumoasă. 

Fiecare dintre penele aurii ale rukului strălucea 
precum metalul lustruit, albul de pe piept fiind mai 
strălucitor decât zăpada proaspătă. lar ochii ei aurii 
o evaluaseră pe Nesryn imediat, înainte ca Sartaq 
să se fi întors măcar din locul în care îi legase şaua 
pe spatele lat. 

— Căpitane Faliq, spusese prinţul în loc de 
salut. Te-ai trezit devreme. 

Cuvinte obişnuite pentru urechile indiscrete. 

— Furtuna de aseară nu m-a lăsat să dorm. 
Sper că nu te deranjez. 

— Din contră. În lumina slabă, el zâmbi. Voiam 
să plec într-o călătorie - să o las pe gurmanda asta 
grasă să-şi vâneze micul dejun pentru prima dată. 

Kadara îşi umflă indignată penele, croncănind 
din ciocul imens - perfect capabil să taie capul 
unui om dintr-o singură mişcare. Nu era de mirare 
că prinţesa Hasar era precaută în preajma păsării. 

Sartaq chicoti, mângâindu-i penele. 

— Vrei să ni te alături? 

Cu acele cuvinte, Nesryn simţi imediat cât de 
înalt era minaretul. Şi cum, probabil, Kandara avea 
să zboare peste acesta. Fără ceva care să-i 
împiedice moartea în afară de călăreț şi de şaua 
acum fixată. 

Dar să călărească un ruk... 

Mai mult decât atât, să călărească un ruk 
alături de un prinţ care ar fi putut avea informaţii 
pentru ei... 

— Nu mă descurc prea bine la înălţime, dar aş 
fi onorată, printe. 

Fusese o chestiune de câteva minute. Sartag îi 
ordonase să-şi schimbe jacheta de un albastru 
închis cu haina de piele de rezervă pe care o 
împăturise într-un dulap lipit de peretele 
îndepărtat. El se întorsese politicos când ea îşi 
schimbase şi pantalonii. De vreme ce avea părul 
doar până la umeri, îi era greu să îl împletească la 

spate, dar prinţul căutase în buzunar şi îi dăduse o 
cureluşă din piele ca să şi-l lege în coadă. 

„Am mereu una de rezervă”, îi spusese el. 
Altfel, şi-ar fi pieptănat părul o săptămână. 

El se urcase primul pe rukul atent, Kadara 
aplecându-se către podea ca o găină imensă. 
Prinţul încălecă pe o parte din două mişcări line, 
apoi îi întinse o mână lui Nesryn. Uşor, ea atinse cu 
palma coastele Kadarei, minunându-se de penele 
reci, netede precum cea mai fină mătase. 

Nesryn aşteptă ca rukul să se mişte şi să se 
încrunte când Sartaq o ridică în şaua din faţa lui, 
dar pasărea prinţului rămase docilă. Răbdătoare. 

Sartaqg îi fixase cu hamuri de şa, verificând 
curelele din piele de trei ori. Apoi ţâţâi o dată şi... 

Nesryn ştia că nu era politicos să strângă 
braţele prinţului atât de puternic încât să îi rupă 
oasele, dar o făcu oricum când Kadara îşi întinse 
aripile aurii strălucitoare şi sări. 

In jos. 

Stomacul îi ajunse în gât. Ochii i se umeziră şi i 
se înceţoşară. 

Vântul suflă spre ea, încercând să o smulgă din 
şa, dar îşi strânse coapsele atât de mult încât o 
durură. 

Dar clădirile galbene din Antica se conturau la 
orizont, aproape albastre la începutul răsăritului, 
grăbindu-se să îi întâmpine când Kadara continuă 
să plonjeze, ca o stea căzătoare... 

Apoi îşi întinse larg aripile şi ţâşni în sus. 

Nesryn se bucură că nu luase micul dejun. Cu 
siguranţă l-ar fi vărsat la ce senzaţii îi provocase 

mişcarea stomacului. 

În câteva clipe, Kadara se înclină spre dreapta 
- spre orizontul care tocmai căpăta o nuanţă de 
roz. 

Oraşul Antica se întindea în faţa lor, tot mai 
mic în timp ce se înălţau până ce nu mai fu decât 
un drum pavat în toate direcţiile, până ce ea văzu 
livezile de măslini şi câmpurile de grâu din afara 
oraşului, împestriţate cu orăşele şi moşii rurale. 
Dunele deşertului nordic erau în stânga ei. Râurile 
strălucitoare şi şerpuitoare se aureau sub soarele 
care se înălța peste munţii din dreapta sa. 

Sartaq nu vorbi şi nici nu îi indică vreun reper. 
Nici măcar linia galbenă a Căii Surorilor, care se 
îndrepta spre orizontul sudic. 

Nu, în lumina răsăritului, el o lăsă pe Kadara să 
facă ce voia. Rukul îi ridică şi mai mult în aerul din 
ce în ce mai rece - cerul albastru se lumina cu 
fiecare bătaie puternică a aripilor. 

Totul era deschis. Atât de deschis. 

Deloc asemănător cu marea nesfârşită, valurile 
plictisitoare şi nava înghesuită. 

Asta era... asta era o gură de aer. Era... 

Ea nu reuşi să privească destul de repede, să 
analizeze ce vedea: cât de mic era totul acum, cât 
de frumos şi cât de urât. Un tărâm revendicat de 
un popor cuceritor şi totuşi iubit şi îngrijit. 

Tărâmul ei. Patria ei. 

Soarele, tufişurile şi pajiştile unduioase care îi 
chemau de la distanţă. Junglele luxuriante şi 
câmpurile de orez dinspre vest; dunele de nisip 
galben ale deşertului dinspre nord-est. Era mai 

mult decât putea vedea ea într-o viaţă - mai 
departe decât putea zbura Kadara într-o singură zi. 
Acest ţinut era o lume întreagă. Era toată lumea 
aici. 

Nu înţelegea de ce plecase tatăl ei. 

De ce rămăsese, când un asemenea întuneric 
se infiltrase în Adarlan. De ce îi ţinuse în acel oraş 
infect unde ea îşi ridica privirea spre cer atât de rar 
şi la fel de rar simţea un vânt care să nu miroasă a 
sare, ca Avery, sau a gunoi putred de pe străzi. 

— Eşti tăcută, spuse prinţul, şi fu mai mult o 
întrebare decât o afirmaţie. 

Nesryn recunoscu limba halha: 

— Nu am cuvinte să-ţi descriu ce simt. 

Ea simţi că Sartaq zâmbi lângă umărul ei. 

— Asta am simţit şi eu la primul zbor. Şi de 
fiecare dată, de atunci. 

— Înţeleg de ce ai rămas în tabără în urmă cu 
atât de mulţi ani. De ce eşti nerăbdător să revii. 

O clipă de linişte. 

— Sunt atât de uşor de citit? 

— Cum să nuvrei să revii? 

— Unii consideră că palatul tatălui meu este 
cel mai elegant din lume. 

— Chiar este. 

Tăcerea lui aducea a întrebare. 

— Palatul din Rifthold nu era atât de frumos. 

Sartaq se gândi puţin, apoi spuse: 

— Moartea surorii mele a afectat-o mult pe 
mama. Pentru ea rămân. 

Nesryn tresări uşor. 

— Îmi pare foarte rău. 

Doar vântul vorbi pentru un timp. 

Apoi Sartaq zise: 

— Ai spus că era. Palatul regal din Rifthold. De 
ce? 

— Ai aflat ce s-a întâmplat... cu părţile de 
cleştar. 

— Ah. 

Altă clipă de linişte. 

— Au fost distruse de regina Terrasenului. De 
aliata... voastră. 

— E prietena mea. 

El se întinse pe după ea ca să se uite la chipul 
ei. 

— Chiar este? 

— Este o femeie bună, spuse Nesryn, şi vorbea 
serios. Dificilă, da, dar... unii ar putea spune 
acelaşi lucru despre orice nobil. 

— Se pare că fostul rege al Adarlanului i s-a 
părut atât de dificil încât l-a ucis. 

Cuvinte precaute. 

— Bărbatul era un monstru - şi o ameninţare 
pentru toţi. Aghiotantul lui, Perrington, rămâne la 
fel. Ce-a făcut a fost o favoare pentru Erilea. 

Sartag înclină frâiele când Kadara începu o 
coborâre lentă şi constantă spre o vale cu un râu 
strălucitor. 

— E chiar atât de puternică? 

Nesryn se gândi dacă să spună adevărul sau să 
diminueze puterea lui Aelin. 

— Magia ei şi a lui Dorian este destul de 
puternică. Dar aş spune că inteligenţa lor este cea 
mai puternică armă. Forţa brută este inutilă fără 

ea. 

— Este periculoasă. 

— Da, confirmă Nesryn, înghițind. Este... Nu 
fusese învățată să poarte o conversație 
complicată, ca la Curte. Regatul tău chiar e atât de 
ameninţat încât să fim obligaţi să vorbim în aer? 

Ea îşi aminti că el însuşi putea fi o ameninţare. 

— Ai luat masa cu fraţii mei. Vezi cum sunt. 
Dacă ar fi să aranjez o întâlnire cu tine, asta le-ar 
trimite un mesaj: că sunt dispus să îţi ascult 
rugămintea - poate să o prezint tatălui nostru. Ei s- 
ar gândi la riscurile şi beneficiile subminării mele. 
Sau s-ar întreba dacă ar părea mai buni dacă ar 
încerca să... mi se alăture. 

— Şi vrei? Să ne asculţi? 

Urmă un lung moment de tăcere, doar 
şuieratul vântului umplând liniştea. 

— Vă voi asculta. Pe tine şi pe lordul Westfall. 
Voi asculta ce ştiţi, ce vi s-a întâmplat. Nu îmi 
influenţez tatăl la fel de mult ca ceilalţi, dar el ştie 
că îmi sunt loiali călăreţii ruk. 

— Credeam... 

— Că sunt preferatul lui? El râse încet şi amar. 
Poate că am o şansă să fiu numit moştenitor, dar 
khaganul nu îşi alege moştenitorul în funcţie de 
iubire. Chiar şi aşa, onoarea aceea e destinată 
Duvei şi lui Kashin. 

Pentru frumoasa Duva, putea înţelege, dar... 


— Lui Kashin? 
— Este pe deplin loial tatălui meu. Nu a uneltit 
niciodată, nu a trădat. Eu am făcut-o - am 

obţin tot ce vreau. Dar Kashin... Poate că el 
conduce armata terestră şi cavaleria, poate fi 
brutal când i se cere, dar cu tatăl meu este sincer. 
Niciodată nu a existat un fiu mai iubitor sau mai 
loial. Când va muri tatăl nostru... Mă îngrijorează 
ce îi vor face ceilalţi lui Kashin, dacă nu se supune, 
sau mai rău: cum l-ar afecta pe Kashin moartea lui. 

— Tu ce i-ai face? îndrăzni ea să întrebe. 

„L-ai distruge dacă nu ţi-ar jura loialitate?”, 
mai spuse ea în gând. 

— Rămâne de văzut ce fel de ameninţare sau 
alianţă ar putea prezenta el. Doar Duva şi Arghun 
sunt căsătoriţi, iar Arghun nu are urmaşi. Deşi 
Kashin, dacă şi-ar da silinţa, ar face-o pe tânăra 
vindecătoare să se îndrăgostească. 

Pe Yrene. 

— Este ciudat că nu este interesată de el. 

— Un punct în favoarea ei. Nu este uşor să 
iubeşti urmaşul unui khagan. 

Pajiştile verzi, încă înrourate sub soarele 
răsăritului, se unduiră când Kadara se îndreptă 
spre râul învolburat. Cu ghearele ei imense, putea 
înşfăca o mulţime de peşti. 

Dar nu prada era ceea ce îşi dorea Kadara 
când zbură deasupra râului, căutând ceva... 

— Cineva a pătruns în biblioteca din Torre 
aseară, spuse Sartaq în timp ce urmări vânătoarea 
rukului deasupra apei de un albastru închis. Ceaţa 
de la suprafaţă îi atinse chipul lui Nesryn, dar ea se 
înfioră şi mai mult la cuvintele lui. A ucis o 
vindecătoare - cu o putere neplăcută, care a uscat- 
o. Nu am mai văzut aşa ceva în Antica. 

Lui Nesryn i se întoarse stomacul pe dos din 
cauza descrierii... 

— Cine? De ce? 

— Yrene Towers a dat alarma. Am căutat 
câteva ore şi n-am găsit nicio urmă, în afară de 
cărţile lipsă din locul în care le-a studiat şi unde a 
urmărit-o. Yrene era zdruncinată, dar teafără. 

Studiase... Chaol îi spusese cu o seară în urmă 
că Yrene plănuia să citească despre rănile lui 
făcute de magie, de demoni. 

Sartaq întrebă nonşalant: 

— Ştii ce ar fi putut să caute Yrene încât să 
prezinte un interes atât de întunecat şi să ducă la 
furtul cărţilor ei? 

Nesryn se gândi. Putea fi un truc - dezvăluirea 
unui lucru personal din familia şi viaţa lui, ca să o 
atragă să îi spună secrete. Nesryn şi Chaol nu 
dăduseră nicio informaţie despre chei, valgi sau 
despre Erawan khaganului sau copiilor lui. Ei 
aşteptaseră să o facă - să vadă în cine puteau să 
aibă încredere. Pentru că dacă inamicii lor aflau că 
ei căutau cheile ca să închidă poarta Wyrd... 

— Nu, minţi ea. Dar poate că sunt nişte inamici 
neştiuţi de-ai voştri care vor să le sperie pe ea şi 
pe celelalte vindecătoare, ca să nu-l mai ajute pe 
căpitan. Vreau să spun... pe lordul Westfall. 

Linişte. Ea crezu că el avea să insiste, 
aşteptând în timp ce Kadara se apropie mai mult 
de suprafaţa apei, ca şi când s-ar fi apropiat de o 
pradă. 

— Trebuie să fie ciudat să ai o nouă titulatură, 
cu fostul deţinător al acesteia lângă tine. 

— Am fost căpitan doar câteva săptămâni 
înainte să plecăm. Presupun că voi afla la 
întoarcere. 

— Dacă Yrene va reuşi. Printre alte posibile 
reuşite. 

Cum ar fi să aducă acea armată cu ei. 

— Da, fu tot ce reuşi ea să spună. 

Kadara plonjă cu o mişcare bruscă şi rapidă 
care îl făcu pe Sartaqg să o strângă în braţe, 
sprijinindu-şi coapsele de ale ei. 

Ea îl lăsă să o ghideze, ţinându-i drepţi în şa 
când Kadara se scufundă în apă, se agită şi azvârli 
ceva pe malul râului. O clipă mai târziu, atacă, 
ghearele şi ciocul împungând şi tăind. Creatura de 
dedesubt se luptă, răsucindu-se şi zvârcolindu-se... 

Se auzi trosnet şi apoi se lăsă liniştea. 

Rukul se calmă, umflându-şi penele şi 
ştergându-şi sângele stropit acum pe piept şi gât. 
O parte din acel sânge stropise şi cizmele lui 
Nesryn. 

— Ai grijă, căpitane Faliq, spuse Sartaq când 
Nesryn se uită bine la creatura din care se înfrupta 
acum rukul. 

Aceasta era imensă, avea aproape cinci metri 
şi era acoperită de solzi groşi ca armura. Semăna 
cu bestiile din mlaştinile din Eyllwe, dar era mai 
mare, mai grasă datorită vitelor pe care, fără 
îndoială, le târâia în apa râurilor. 

— Frumuseţea este prezentă pe tărâmurile 
tatălui meu, continuă prinţul când Kadara muşcă 
din cadavrul imens, dar multe pândesc şi din 
adâncuri. 

Capitolul 13 


Yrene gâfâi, cu picioarele întinse în faţa ei pe 
covor şi cu spatele rezemat de canapeaua pe care 
gâfâia acum şi lordul Chaol. 

Gura îi era la fel de uscată ca nisipul, 
membrele tremurându-i atât de violent încât abia 
îşi putea ţine mâinile moi în poală. 

Un zgomot ca de scuipat şi unul surd îi spuseră 
că el îşi scosese căluşul. 

Urlase, cu toate că-l ţinea în gură. Ţipătul lui 
fusese aproape la fel de rău ca magia. 

Era un vid. Era un nou iad întunecat. 

Magia ei fusese o stea vibrantă care pâlpâia în 
zidul pe care întunericul îl făcuse între partea de 
sus a coloanei lui şi restul acesteia. Ea ştia - ştia 
fără să încerce - că dacă l-ar fi trecut, dacă ar fi 
sărit direct la baza coloanei lui... avea să o 
găsească şi acolo. 

Dar ea insistase. Încercase de nenumărate ori, 
până ce ajunsese să gâfâie. 

Totuşi, zidul nu se mişcase. 

Păruse doar să râdă, liniştit şi şuierător, 
sunetul purtând o urmă de răceală şi răutate 
antică. 

Ea îşi aruncase magia spre zid, lăsându-i 
mănunchiul de lumină arzătoare albă să atace în 
valuri repetate, dar... nimic. 

Şi abia la final, când magia ei nu reuşise să 
găsească nicio crăpătură, nicio fisură prin care să 
se strecoare... Doar când se retrăsese zidul păruse 

să se transforme. 

Să se transforme în... altceva. 

Magia lui Yrene devenise fragilă în faţa 
acestuia. După moartea vindecătoarei, orice 
scânteie de sfidare se răcise. lar ea nu vedea, nu 
îndrăznea să se uite la ce simţea că se aduna 
acolo, la ce umplea întunericul cu voci, ca şi când 
ar fi răsunat pe un hol lung. 

Dar acesta se ivise, şi tânăra aruncase o privire 
peste umăr. 

Zidul întunecat era viu şi plin de imagini, una 
după alta, ca şi când ar fi văzut prin ochii altcuiva. 
Instinctiv, ştia că nu erau ai lordului Chaol. 

O fortăreață din piatră neagră se înălța printre 
munţii goi şi cenuşii, cu turnuri ascuţite ca suliţele, 
cu margini şi parapete dure şi tăioase. Dincolo de 
aceasta, acoperind văile şi câmpiile dintre munţi, 
la distanţă se vedeau o armată şi mai multe focuri 
de tabără decât putea număra. 

lar ea ştia numele acelui loc, al armatei 
adunate. Il auzise vuindu-i prin minte ca şi când ar 
fi fost bătaia unui ciocan pe nicovală. 

„Morath.” 

Se retrăsese şi se smucise din nou spre lumina 
şi căldura arzătoare. 

Morathul - fie că era o amintire reală, lăsată de 
puterea care îl lovise, fie că era ceva invocat de 
întuneric, din cele mai întunecate spaime ale 
sale... 

Nu era real. Cel puţin nu în această cameră, 
luminată de soare, şi cu fântâna ce susura în 
grădina de dincolo. Dar dacă era, într-adevăr, 

portretizarea armatei menţionate de lordul Chaol 
cu o zi în urmă... 

Asta avea să înfrunte ea. Pe victimele armatei, 
poate chiar şi pe soldaţi, dacă lucrurile ar fi decurs 
foarte prost. 

Asta o aştepta acasă. 

Nu acum - nu avea să se gândească la asta 
acum, cu el aici. Să se neliniştească, să îi aducă 
aminte de ce înfruntase, cu siguranţă, de ce 
trebuie să se fi dezlănţuit asupra prietenilor lui în 
timp ce amândoi stăteau acolo... Nu era de ajutor 
pentru niciunul din ei. 

Aşadar, Yrene rămase pe covor, forţându-şi 
tremurul să se domolească odată cu fiecare 
respiraţie profundă pe nas şi eliberată pe gură, 
lăsându-şi magia să se liniştească şi să îşi revină 
din nou înăuntrul ei, în timp ce îşi calma mintea, 
lăsându-l pe lordul Chaol să gâfâie pe canapeaua 
din spatele său, fără ca vreunul să spună ceva. 

Nu, nu avea să fie o vindecare obişnuită. 

Dar poate că întârzierea întoarcerii ei, faptul de 
a rămâne aici ca să-l vindece oricât ar fi durat... 
Poate pe câmpurile de luptă erau şi alţii ca el, care 
sufereau din cauza unor răni asemănătoare. Să 
înveţe să înfrunte asta acum, oricât de chinuitor ar 
fi fost... Da, întârzierea s-ar fi putut dovedi utilă. 
Dacă ar fi suportat din nou întunericul acela, dacă 
ar fi găsit o cale să îl spulbere. 

„Mergi unde îţi este frică.” 

Într-adevăr. 

Închisese ochii. La un moment dat, slujnica se 
întoarse cu ingredientele pe care le inventase 

Yrene. Tânăra le aruncă o privire celor doi şi 
dispăru. 

Trecuseră câteva ore. Câteva zile. 

Foamea era un nod strâns în stomacul ei - un 
sentiment ciudat de plictisitor în comparaţie cu 
orele pe care şi le petrecuse atacând întunericul, 
conştientă doar pe jumătate de mâna pe care i-o 
pusese pe spate, de strigătele lui de fiecare dată 
când magia ei se împingea în zid. 

El nu îi ceruse niciodată să se oprească. Nu îi 
ceruse un răgaz. 

Degete tremurânde îi atinseră umărul. 

— Tu... eşti... Fiecare cuvânt era răguşit. 

Ea trebuia să îi dea ceai de mentă cu miere. 
Trebuia să cheme servitoarea - dacă îşi putea 
aminti cum să vorbească. Dacă-şi găsea glasul... 

— ... în regulă? 

Yrene deschise ochii când îi simţi mâna 
oprindu-se pe umăr. Nu din afecţiune sau grijă, ci 
pentru că avea senzaţia că el era atât de extenuat, 
încât nu o mai putea mişca. 

La rândul ei, era atât de epuizată, încât nu 
putea să-şi adune forţa să-i îndepărteze mâna, aşa 
cum o făcuse mai devreme. 

— Eu ar trebui să te întreb dacă eşti bine, reuşi 
ea să spună, cu vocea răguşită. Ceva? 

— Nu. 

Lipsa totală a emoţiei din spatele cuvântului îi 
spuse destule despre gândurile şi dezamăgirea lui. 
El se opri câteva clipe înainte să repete „Nu”. 

Ea închise din nou ochii. Asta ar fi putut dura 
câteva săptămâni. Luni. Mai ales dacă nu găsea o 

cale să împingă zidul întunecat. 

Tânăra încercă şi nu reuşi să îşi mişte 
picioarele. 

— Ar trebui să-ţi aduc... 

— Odihneşte-te. 

Simţi cum mâna îi strânse umărul. 

— Odihneşte-te, spuse el din nou. 

— Ai terminat pentru azi, zise ea. Fără exerciţii 
în plus... 

— Mă refer la tine. Odihneşte-te. Fiecare 
cuvânt era rostit greoi. 

Yrene îşi îndreptă privirea spre ceasul mare din 
colţ şi clipi o dată. De două ori. 

Cinci. 

Fuseseră aici cinci ore... 

El suportase totul în timpul acela. Cinci ore de 
agonie... 

Doar acest gând o făcu să îşi ridice picioarele. 
Gemu când se sprijini cu o mână de masa joasă şi 
îşi adună puterea, împingându-se tot mai sus, până 
ce ajunse să stea în picioare. Se clătina, dar... era 
în picioare. 

Braţele îi alunecară sub el, muşchii spatelui 
unduindu-se când încercă să se ridice. 

— Nu o face, spuse ea. 

El o făcu oricum. Mugşchii impresionanţi ai 
braţelor şi pieptului nu îl dezamăgiră când se 
împinse şi reuşi să se aşeze, uitându-se la ea cu 
ochi sticloşi. 

— Ai nevoie de... ceai, zise Yrene răguşită. 

— Kadja. 

Numele abia dacă fusese şoptit. 

224 


Servitoarea apăru imediat. Prea repede. 

Yrene o studie atent când fata intră în cameră. 
Ea ascultase, aşteptând. 

Yrene nu se deranjă să zâmbească atunci când 
îi spuse: 

— Ceai de mentă. Cu multă miere. 

— Două ceşti, adăugă Chaol. 

Yrene îi aruncă o privire, dar se aşeză lângă el 
pe canapea. Pernele erau un pic umede - din 
cauza transpiraţiei, îşi dădu seama când o văzu 
strălucind pe formele pieptului său bronzat. 

Ea închise ochii - doar pentru o clipă. 

Nu îşi dădu seama că trecuse mai mult timp 
înainte ca servitoarea, Kadja, să pună două ceşti 
delicate de ceai în faţa lor, un mic ceainic din fier 
aburind în mijlocul mesei. Femeia turnă multă 
miere în amândouă, iar lui Yrene gura îi era prea 
uscată şi limba prea grea ca să se deranjeze să îi 
spună să se oprească ori avea să li se facă rău de 
la atâta dulceaţă. 

Servitoarea amestecă în linişte în ambele, apoi 
îi dădu prima ceaşcă lui Chaol, care i-o dădu lui 
Yrene. 

Ea era prea obosită ca să obiecteze când o 
cuprinse, încercând să-şi adune puterea ca să o 
ducă la buze. 

El păru să simtă asta şi îi spuse Kadjei să lase 
ceaşca pe masă şi să plece. 

Yrene privi ca pe o fereastră distantă cum 
Chaol îi luă ceaşca şi i-o duse la buze şi se gândi 
dacă să îi împingă sau nu mâna. 

Da, avea să lucreze cu el; nu, nu era monstrul 

pe care îl crezuse la început, nu aşa cum văzuse că 
erau bărbaţii; dar să-l lase atât de aproape, să-i 
permită să o îngrijească astfel... 

— Ori îl bei, spuse el răguşit, ori putem să stăm 
aşa în următoarele câteva ore. 

Ea îşi îndreptă privirea spre el şi văzu că se 
uita în ochii ei - cu o privire limpede, în ciuda 
extenuării. 

Fata nu spuse nimic. 

— Deci asta e limita, şopti Chaol, mai mult în 
sinea lui. Poţi suporta să mă ajuţi, dar nu îţi pot 
întoarce favoarea. Sau nu pot face nimic din ce-ţi 
depăşeşte ideea cu privire la ce... cine sunt. 

El era mai isteţ decât credea lumea. 

Ea avea senzaţia că duritatea din ochii lui 
căprui se oglindea în ai ei. 

— Bea. Vocea îi era dantelată cu umbra unui 
ordin - era un bărbat obişnuit să fie ascultat, să 
dea ordine. Dispreţuieşte-mă cât vrei, dar bea 
ceaiul ăsta acum. 

Şi uşoara urmă de îngrijorare din privirea lui fu 
cea care... 

Un bărbat obişnuit să fie ascultat, da, dar şi un 
bărbat înclinat să îi pese de alţii. Să aibă grijă de 
ei, motivat să o facă de o dorinţă nestăpânită, de 
care nu se putea dezvăţa şi la care nu putea 
renunţa. 

Yrene îşi depărtă buzele, cedând în tăcere. 

Uşor, îi duse ceaşca de porțelan la gură şi o 
înclină pentru ea. 

Yrene sorbi o dată şi, la încurajarea lui şoptită, 
repetă gestul. 

Era atât de obosită. Nu fusese niciodată atât 
de obosită în viața ei... 

Chaol îi apăsă şi a treia oară ceaşca de buze, 
iar ea bău o gură. 

Era suficient. El avea nevoie de asta mai mult 
decât ea... 

Chaol simţi că era posibil să ţipe la el şi, 
luându-i ceaşca de la gură, sorbi o înghiţitură. 
Două. 

Bău tot şi o luă pe cealaltă, oferindu-i primele 
guri înainte să termine el restul. 

„Ce bărbat nesuferit.” 

Probabil că Yrene spusese asta, pentru că el 
schiţă un zâmbet. 

— Nu eşti prima care să-mi spună aşa, zise el 
pe un ton mai blând şi cu o voce mai puţin 
răguşită. 

— Nu voi fi ultima, sunt sigură, mormăi ea. 

Chaol schiţă iar acel zâmbet şi se întinse să 
umple din nou ambele ceşti. Adăugă şi miere - mai 
puţină decât pusese Kadja - cantitatea potrivită - 
şi amestecă, cu mâini ferme. 

— Pot s-o fac eu, încercă Yrene să spună. 

— Şi eu, fu tot ce zise el. 

De data aceasta, reuşi să ţină ceaşca şi Chaol 
se asigură că ea îşi bea ceaşca înainte să o ducă 
pe a lui la buze. 

— Ar trebui să plec. 

Gândul de a ieşi din palat, ca să nu mai spună 
de călătoria spre Torre, apoi de urcatul scărilor 
către camera ei... 

— Odinheşte-te. Mănâncă - probabil eşti 

227 


flămândă. 

Ea îl privi. 

— Tu nu eşti? 

El se antrenase intens înainte de sosirea ei; în 
mod sigur trebuia să fie înfometat doar din cauza 
asta. 

— Mi-e foame. Dar nu cred că pot aştepta cina. 
Ai putea să mi te alături, adăugă Chaol. 

Una era să-l vindece, să lucreze cu el, să îl lase 
să îi servească ceaiul, dar să ia cina împreună cu 
bărbatul care îl ucisese pe măcelarul acela, cu 
bărbatul care lucrase pentru el în timp ce armata 
întunecată era adunată în Morath... lată-l. Fumul 
din nările ei, pârâitul focului şi ţipetele. 

Yrene se aplecă înainte ca să lase ceaşca pe 
masă şi apoi se ridică. Până şi mişcările îi erau 
rigide, dureroase. 

— Trebuie să mă întorc în Torre, spuse ea, cu 
genunchii clătinându-i-se. Priveghiul este la apus. 
Din fericire, după mai mult de o oră. 

El îi observă legănatul şi se întinse spre ea, dar 
tânăra ieşi din raza lui de acţiune. 

— Voi lăsa proviziile. Deoarece gândul de a 
căra înapoi sacul greu... 

— Lasă-mă să îţi chem o trăsură. 

— Pot să o chem la poarta din faţă, spuse ea. 

Dacă cineva o urmărea, prefera siguranţa unei 
trăsuri. 

Ca să rămână în picioare, fu nevoită să se ţină 
de mobilă în timp ce merse. Distanţa până la uşă 
părea nesfârşită. 

— Yrene. 

228 


Abia putea sta în picioare lângă uşă, dar se 
opri ca să privească înapoi. 

— Lecţia de mâine. Concentrarea revenise deja 
în ochii căprui. Unde vrei să ne întâlnim? 

Ea se gândi dacă să o anuleze şi unde-i fusese 
mintea de îi ceruse tocmai lui să vină. 

Dar... cinci ore. După cinci ore de agonie, el nu 
cedase. 

Poate că doar din cauza asta refuzase invitaţia 
la cină. Dacă el nu cedase, atunci nu avea nici ea 
să cedeze - nu în a-l vedea altfel decât ar fi trebuit 
ştiind cine era. 

— Ne vom întâlni în curtea principală, la 
răsărit. 

Era un efort să-şi adune puterea ca să meargă, 
dar o făcu şi puse un picior înaintea celuilalt. 

Îl lăsă singur în acea cameră, uitându-se după 
ea. 

Cinci ore de agonie, iar ea ştiuse că nu fusese 
doar fizică. 

Împingând zidul, Yrene simţise că întunericul îi 
arătase lui Chaol şi lucrurile din partea cealaltă a 
lui. 

Scânteierile se unduiseră câteodată pe lângă 
ea; nu era nimic din ce putea zări, dar păreau... 
păruseră să fie amintiri. Coşmaruri. Poate ambele. 

Totuşi, el nu îi ceruse să se oprească. 

Şi, mergând greoi prin palat, o parte din Yrene 
se întrebă dacă lordul Chaol nu îi ceruse să se 
oprească nu doar pentru că învățase cum să 
suporte durerea, ci şi pentru că, oarecum, o 
merita. 

Totul îl durea. 

Chaol nu îşi dădu voie să se gândească la ce 
văzuse, la ce-i licărise prin minte când durerea îl 
distrusese, îl arsese şi îl lovise; la ce - şi pe cine 
văzuse. La cadavrul de pe pat, la colierul de la gât 
şi la capul care se rostogolise. 

Nu reuşise să scape de imagini - nu cât lucrase 
Yrene. 

Durerea îl străbătuse, astfel încât văzuse totul 
de nenumărate ori. 

Strigase şi ţipase. 

Ea se oprise doar când căzuse pe podea. 

El fusese epuizat, pustiit. 

Fata tot nu-şi dorise să-i fie alături nicio clipă în 
plus. 

Nu o condamna. 

Nu că asta conta. Deşi îşi amintea că ea Îi 
ceruse să o ajute a doua zi - oricum ar fi putut. 

Chaol luă masa unde îl lăsase Yrene, încă în 
izmene. Kadja nu părea să observe sau să-i pese, 
iar el era prea chinuit şi obosit ca să se deranjeze 
să aibă o ţinută decentă. 

Probabil că Aelin ar fi râs dacă l-ar fi văzut 
acum pe bărbatul care ieşise repede din camera ei 
după ce îl anunţase că îi venise menstruaţia şi care 
în momentul de faţă stătea în camera elegantă în 
mare parte dezbrăcat şi fără să-i pese de asta. 

Nesryn se întoarse înainte de apus, cu chipul 
îmbujorat şi părul zburlit de vânt. O privire la 

zâmbetul ei schiţat îi spuse destul - măcar avusese 
ceva succes cu Sartag. Poate că reuşise să facă 
ceea ce el părea să nu reuşească: să adune o 
armată pe care să o ducă acasă. 

Intenţionase să vorbească azi cu khaganul 
despre ameninţarea pe care o prezentase atacul 
din seara trecută. Voise să o facă şi totuşi acum 
era destul de târziu ca să împiedice aranjarea unei 
astfel de întâlniri. 

Abia o auzise pe Nesryn şoptind despre 
posibila înţelegere a lui Sartaq şi călătoria cu 
măreţul ruk. Extenuarea îl apăsa atât de mult încât 
abia îşi putea ţine ochii deschişi, chiar şi în timp ce 
îşi imagina fiinţele ruk luptându-se cu vrăjitoarele 
Dinţi-de-fier şi cu balaurii şi se întreba cine ar fi 
putut supravieţui unei asemenea lupte. 

Dar reuşise să îi de ordinul care-i stătea pe 
limbă: „Du-te la vânătoare, Nesryn”. 

Dacă vreunul dintre valgii lui Erawan venise, 
într-adevăr, în Antica, timpul nu era în favoarea lor. 
Fiecare pas, fiecare cerere putea fi raportată lui 
Erawan. Şi dacă ei o urmăreau pe Yrene, fie din 
cauză că citea despre valgi sau că vindeca Mâna 
regelui din Adarlan... Nu avea destulă încredere în 
nimeni de aici ca să ceară cuiva să facă asta. In 
nimeni, în afară de Nesryn. 
= Nesryn dăduse din cap la cererea lui. 
Inţelesese de ce o spusese aproape cu năduf. Să o 
lase să se expună pericolului, să caute un astfel de 
pericol... 

Dar ea o mai făcuse în Rifthold şi îi amintise de 
asta cu blândeţe. Somnul îl făcuse să-şi simtă 

trupul ciudat şi greoi, dar el reuşise să dea glas 
ultimei cereri: „Fii atentă”. 

Chaol nu se opuse când ea îl ajută să se aşeze 
pe scaun, împingându-l apoi în camera lui. EIl 
încercă şi nu reuşi să se ridice pe pat, fiind doar 
puţin conştient când ea şi Kadja îl traseră pe pat ca 
pe o bucată de carne. 

Yrene nu făcuse niciodată asemenea lucruri. 
Nu îi împinsese scaunul, când o putea face chiar el. 
În schimb, îi spunea constant să se mişte singur. 

El se întrebă de ce. Era prea obosit să se 
întrebe de ce. 

Nesryn spuse că avea să scuze lipsa lui de la 
cină şi plecă să se schimbe. Bărbatul se întrebă 
dacă, din pragul dormitorului ei, servitorii auziră 
scârţâitul săbiilor pe piatra de moară. 

Chaol adormise înainte de plecarea ei, ceasul 
din salon anunțând, de la distanţă, ora şapte. 


Nimeni nu îi dăduse prea multă atenţie lui 
Nesryn în acea seară. Şi nimeni nu o băgase în 
seamă mai târziu, după ce îşi pusese cuţitele de 
luptă, sabia, arcul şi tolba şi plecase pe străzile 
oraşului. 

Nici măcar soţia khaganului. 

Pe drumul de ieşire din palat, un licăr alb îi 
atrase atenţia lui Nesryn când trecu pe lângă o 
grădină mare din piatră şi o făcu să se ascundă în 
spatele stâlpilor care flancau curtea. 

Într-o clipă, îşi luă mâna de pe cuțitul lung de 

la şold. 

Îmbrăcată în mătase albă, cu părul lung şi 
negru liber, Marea Impărăteasă se plimba, tăcută 
şi serioasă ca o fantomă, pe o alee care şerpuia 
printre formațiunile stâncoase ale grădinii. Doar 
lumina lunii şi umbrele umpleau spaţiul când 
împărăteasa mergea singură şi neobservată, 
rochia simplă urmând-o ca pe un vânt fantomă. 

Alb pentru suferinţă - pentru moarte. 

Chipul Marii Împărătese era neîmpodobit, tenul 
fiind mai alb decât al copiilor ei. Nicio bucurie nu i 
se vedea pe chip; nicio vioiciune. Niciun interes. 

Nesryn zăbovi în umbra stâlpului, urmărind-o 
pe femeie îndepărtându-se, ca şi când ar fi 
cutreierat cărările unui peisaj dintr-un vis sau, 
poate, vreun iad pustiu. 

Nesryn se întrebă dacă acele cărări semănau 
în vreun fel cu cele pe care ea însăşi mersese în 
primele luni după moartea mamei ei. Se întrebă 
dacă zilele se amestecau şi pentru Marea 
Împărăteasă, dacă mâncarea avea gust de cenuşă 
şi dacă îi era greu să adoarmă. 

Numai după ce soţia khaganului ajunse în 
spatele unui bolovan mare, dispărând din raza 
vizuală, continuă Nesryn să meargă, un pic mai 
greoi. 

Sub luna plină, Antica era acoperită de nuanţe 
albastre şi argintii, întrerupte de strălucirea aurie a 
lămpilor care atârnau în sălile de mese publice şi 
de cărucioarele negustorilor care vindeau kahve şi 
bunătăţuri. Câţiva artişti cântau melodii la lăute şi 
la tobe, puţini fiind destul de talentaţi încât să o 

facă pe Nesryn să vrea să se oprească, dar în 
această seară nu-şi dorea altceva decât să fie o 
prezenţă cât mai discretă şi să se mişte cât mai 
repede. Merse tiptil prin umbre, categorisind 
sunetele oraşului. 

Diverse temple erau răspândite pe strada 
principală: unele construite cu stâlpi din marmură, 
unele cu acoperişuri ascuţite din lemn şi coloane 
pictate, unele fiind doar nişte curţi pline cu bazine 
şi grădini din piatră sau animale adormite. Treizeci 
şi şase de zei supravegheau acest oraş şi de trei 
ori mai multe temple închinate lor erau împrăştiate 
peste tot. 

Trecând pe lângă fiecare, Nesryn se întrebă 
dacă zeii priveau dintre stâlpi sau din spatele 
pietrelor sculptate; dacă urmăreau de la streşinile 
acoperişurilor înclinate sau din spatele ochilor 
pisicilor tărcate care stăteau întinse, pe jumătate 
adormite, pe treptele templului. 

Ea îi rugă pe toţi să îi facă paşii rapizi şi tăcuţi, 
să o conducă spre locul în care trebuia să meargă 
în timp ce colinda străzile. 

Dacă un agent valg venise pe continent - sau, 
mai rău, poate un prinţ valg... Nesryn scrută 
acoperişurile şi stâlpii imenşi din Torre, care 
strălucea alb ca oasele în lumina lunii, un far ce 
supraveghea oraşul şi vindecătoarele de aici. 

Chaol şi Yrene nu făcuseră niciun progres în 
acea zi, dar era în regulă. Nesryn îşi aminti, de 
nenumărate ori, că era în regulă. Lucrurile acestea 
necesitau timp, chiar dacă Yrene... Era clar că ea 
avusese nişte  reţineri personale în privinţa 

trecutului lui Chaol şi a fostului său rol în imperiu. 

Nesryn se opri lângă intrarea unei alei în timp 
ce un grup de tineri petrecăreţi trecu mai departe, 
cântând melodii obscene care cu siguranţă ar fi 
făcut-o pe mătuşa ei să îi mustre, deşi, mai târziu, 
le-ar fi fredonat şi ea. 

Când monitoriză aleea, bordurile, acoperişurile 
plate, atenţia lui Nesryn se îndreptă spre o 
sculptură nefinisată din zidul de cărămizi de lut 
care înfăţişa o bufniţă odihnindu-se, cu aripile 
strânse, cu ochii nefiresc de mari larg deschişi şi 
imperturbabili. Poate că era doar un act de 
vandalism şi totuşi trecu o mână înmănuşată peste 
aceasta, conturând liniile incrustate în zidul lateral 
al clădirii. 

Bufniţele din Antica erau peste tot în acest 
oraş, un tribut adus zeiţei probabil venerate mai 
mult decât oricare dintre ceilalţi treizeci şi şase. 
Niciun zeu principal nu domnea în continentul 
sudic, totuşi, Silba... Nesryn studie din nou turnul 
înalt, care strălucea mai mult decât palatul din 
capătul opus al oraşului. Silba domnea nedisputată 
aici. Ca cineva să pătrundă în Torre, să ucidă pe 
una dintre vindecătoare, trebuia să fie disperat sau 
complet nebun. 

Sau un demon valg, fără frică de zei - doar de 
furia stăpânului lor, dacă eşua. 

Dar dacă ea ar fi fost un valg în acest oraş, 
unde s-ar fi ascuns? De unde ar fi pândit? 

Canalele treceau pe sub unele case, dar nu se 
comparau cu reţeaua mare de canalizare din 
Rifthold. Totuşi, poate că dacă ar fi studiat zidurile 

turnului Torre... 

Nesryn se îndreptă spre turnul strălucitor, 
Torre conturându-se cu fiecare pas. Se opri în 
umbrele de lângă una dintre casele de pe cealaltă 
parte a străzii a zidului care înconjura tot 
complexul Torre. 

Torţele licăreau în aplicele de-a lungul zidului 
alb, gărzile fiind postate la fiecare câţiva metri. ŞI 
deasupra. Gărzi regale, judecând după culorile lor, 
şi gărzi din Torre, în hainele lor albastre cu galben 
- atât de multe încât nimeni nu ar fi trecut 
neobservat. Nesryn studie porţile de fier, acum 
închise pe timpul nopţii. 

„Unde s-au deschis aseară este răspunsul pe 
care nu vrea să îl dea nicio gardă.” 

Nesryn se întoarse, ţinând mânerul cuţitului în 
jos, iar vârful în sus. 

Prinţul Sartaq se rezema de zidul clădirii la 
câţiva metri în spatele ei, privind spre turnul Torre, 
care se contura. Două săbii se iveau deasupra 
umerilor laţi şi cuțite lungi îi atârnau la centură. 
Schimbase hainele elegante pentru cină cu hainele 
de zbor, din piele - întărite cu oţel la umeri, 
manşete protectoare argintii la încheieturile 
mâinilor şi o eşarfă neagră la gât. Nu, nu o eșarfă, 
ci o pânză cu care să-şi acopere gura şi nasul când 
avea pe cap gluga grea. Ca să rămână anonim, 
neobservat. 

Ea băgă cuțitul în teacă. 

— M-ai urmărit? 

Prinţul îşi îndreptă ochii negri şi calmi spre ea. 

— Nu prea ai încercat să fii greu de observat 

când ai ieşit pe poarta din faţă, înarmată până î 
dinţi. 

Nesryn se întoarse spre zidurile complexului 
Torre. 

— Nu am niciun motiv să ascund ce fac. 

— Crezi că cine le-a atacat pe vindecătoare se 
va plimba prin preajma lor, pur şi simplu? 

Cizmele lui abia se auziră pe pietrele vechi 
când se apropie de ea. 

— M-am gândit să investighez cum ar fi putut 
intra. Să înţeleg mai bine amplasarea lor şi unde ar 
fi mai probabil să se ascundă. 

O pauză. 

— Pare că îţi cunoşti bine prada. 

„Şi nu te-ai gândit să-mi menţionezi asta în 
timpul călătoriei de dimineață” fură restul 
cuvintelor nerostite. 

Nesryn se uită pieziş la Sartaqg. 

— Aş vrea să pot nega, dar o cunosc. Dacă 
atacul a fost al celor pe care îi bănuim... Mi-am 
petrecut o mare parte din primăvara şi vara asta 
vânându-le specia în Rifthold. 

Sartaq privi zidul pentru un minut lung şi spuse 
încet: 

— Cât de rău a fost? 

Nesryn înghiți când imaginile  licăriră: 
cadavrele, şi canalele, şi castelul de cleştar 
explodând, un zid al morţii zburând spre ea... 

— Căpitane Faliq, o îndemnă cu blândeţe. 

Era un ton mai blând decât se aşteptase ea de 
la un prinţ războinic. 

— Ce ţi-au spus spionii? 

Sartag îşi  încordă maxilarul, umbrele 
traversându-i chipul înainte să spună: 

— Mi-au raportat că Riftholdul era plin de 
groază, de oamenii care nu erau oameni. Bestii din 
visele cele mai întunecate ale lui Vanth. 

Vanth - zeiţa morţii. Prezenţa sa în acest oraş 
era prezentată la cursuri chiar şi vindecătoarelor 
Silbei, adoratorii ei fiind o sectă secretă de care se 
temeau şi pe care o respectau chiar şi khaganul, şi 
predecesorii lui, în ciuda faptului că ritualurile ei 
erau cu totul diferite de Cerul Etern la care 
credeau khaganul şi darghanii că se întorceau. Mai 
devreme, Nesryn trecuse repede pe lângă templul 
lui Vanth, din piatră neagră, intrarea fiind marcată 
doar de un rând de trepte de onix care coborau 
spre o cameră subterană luminată cu lumânări 
albe ca oasele. 

— Văd că nimic din toate astea nu îţi pare 
ciudat, spuse Sartaqg. 

— Mi-ar fi putut părea în urmă cu un an. 

Privirea lui Sartaq se îndreptă spre armele ei. 

— Aşadar, chiar ai înfruntat asemenea orori. 

— Da, recunoscu Nesryn. Nu ştiu la ce bun, 
având în vedere că oraşul este acum stăpânit de 
ei, rosti ea cu amărăciune. 

Sartaq se gândi. 

— Majoritatea ar fi preferat să fugă şi nu ar fi 
stat să îi înfrunte. 

Ea nu avea chef să confirme sau să nege o 
asemenea afirmaţie, fără îndoială menită să o 
consoleze. Un efort binevoitor din partea unui 
bărbat care nu trebuia să facă astfel de lucruri. 

— Eu... am văzut-o mai devreme pe mama ta, 
se trezi Nesryn spunând. Se plimba singură printr-o 
grădină. 

Sartaqg miji ochii. 

— Da? 

O întrebare precaută. 

Nesryn se întrebă dacă nu ar fi fost mai bine 
să-şi ţină gura, dar continuă: 

— Am spus asta doar în caz... în caz că este o 
informaţie care ţi-ar fi utilă şi pe care ai vrea să o 
ştii. 

— Era şi un străjer? O servitoare împreună cu 
ea? 

— Nu am văzut pe nimeni. 

Când se rezemă de zidul clădirii, îngrijorarea 
adevărată i se citi pe chip. 

— Mulţumesc pentru veste. 

Nu era în poziţia să se intereseze de asta - nici 
alţii nu erau, mai ales fiind vorba de cea mai 
puternică familie din lume, dar Nesryn spuse încet: 

— Mama a murit când aveam treisprezece ani. 
Îşi ridică privirea spre turnul Torre, care aproape 
strălucea. Fostul rege... ştii ce le-a făcut celor cu 
magie. Vindecătoarelor care aveau acest dar. 
Aşadar, nu a fost nimeni care să o poată salva pe 
mama de boala mortală pe care a căpătat-o. 
Vindecătoarea pe care am reuşit să o găsim a 
recunoscut că, foarte probabil, cauza era o 
umflătură din sânul mamei mele şi că ar fi putut să 
o vindece înainte să dispară magia. Inainte să fie 
interzisă. 

În afara celor din familia ei, nu mai spusese 

nimănui această poveste. Nu era sigură de ce i-o 
spunea, de fapt, lui acum, dar continuă: 

— Tata a vrut să o ia pe o navă şi să vină aici. 
Era disperat să o facă, dar pe tărâmurile noastre a 
izbucnit războiul. Navele au fost folosite de armata 
Adarlanului, iar ea era prea bolnavă ca să rişte o 
călătorie pe uscat tocmai până spre Eyllwe ca să 
încerce să traverseze acolo. Tatăl meu a studiat 
toate hărţile, toate rutele comerciale. Până când a 
găsit un negustor care să navigheze cu ei - doar cu 
ei doi - spre Antica... Mama era atât de bolnavă 
încât nu se putea mişca. Nu ar fi ajuns aici, chiar 
dacă s-ar fi îmbarcat pe nava aceea. 

Sartaq o urmări cu chipul greu de citit în timp 
ce ea vorbi. 

Nesryn îşi băgă mâinile în buzunare. 

— Aşadar, a rămas. Şi toţi i-am fost alături... 
când s-a terminat totul. Vechea suferinţă o învălui, 
provocându-i usturimea ochilor. Mi-a luat câţiva ani 
să îmi revin, spuse ea după o clipă. Doi ani înainte 
să încep să observ lucruri ca razele soarelui pe faţă 
sau gustul mâncării - să încep să mă bucur din nou 
de ele. Tatăl meu... ne-a ţinut unite. Pe sora mea şi 
pe mine. Dacă a suferit, nu ne-a lăsat să vedem 
asta. Ne-a umplut casa cu cât de multă bucurie a 
putut. 

Tăcu o clipă, nesigură cum să-i explice la ce se 
referea deschizând subiectul acesta. 

Sartaq întrebă în cele din urmă: 

— Unde sunt ei acum? După atacul din 
Rifthold? 

— Nu ştiu, şopti ea, expirând. Au scăpat, dar... 

nu ştiu unde au fugit sau dacă vor putea ajunge 
aici, cu atât de multe orori care împânzesc lumea. 

Sartaq amuţi preţ de un minut lung, iar Nesryn 
îşi petrecu fiecare secundă dorindu-şi să-şi fi ţinut 
gura. Apoi prinţul spuse: 

— Voi da de veste - discret. El se dezlipi de zid. 
Ca spionii mei să caute familia Faliq şi să o ajute, 
dacă le iese în cale, oricum pot, să o îndrume spre 
locuri mai sigure. 

Pieptul i se strânse până o duru, dar reuşi să 
spună „Mulţumesc”. Era o ofertă generoasă. Mai 
mult decât generoasă. 

Sartaqg adăugă: 

— Îmi pare rău... pentru pierderea ta. Oricât de 
mult timp a trecut de atunci. Eu... ca războinic, am 
crescut ţinându-mă de mână cu moartea. Şi totuşi, 
asta... A fost mai greu de suportat decât altele. Şi 
poate că suferinţa mamei este şi mai greu de 
înfruntat decât a mea. 

El scutură din cap, lumina lunii dansându-i în 
părul negru, şi spuse cu un calm forţat: 

— De ce crezi că am fost atât de nerăbdător să 
fug după tine în noapte? 

Fără să vrea, Nesryn îi zâmbi. 

Sartaqg ridică o sprânceană. 

— Deşi mi-ar fi de folos să ştiu ce, mai exact, 
ar trebui să caut. 

Nesryn se gândi ce să îi spună - se gândi la 
prezenţa lui aici. 

El râse încet, când ezitarea ei depăşi o clipă. 

— Crezi că eu sunt cel care a atacat-o pe 
vindecătoare? După ce am fost cel care ţi-a 

povestit despre asta dimineaţă? 

Nesryn îşi lăsă capul în jos. 

— Nu vreau să fiu lipsită de respect. Chiar dacă 
ea văzuse cum un alt prinţ înrobit în primăvara 
aceasta trăsese o săgeată spre o regină, ca să-l 
ţină în viaţă. Spionii tăi au dreptate. Riftholdul a 
fost... Nu aş vrea să văd cum Antica îndură ceva 
asemănător. 

— Şi eşti convinsă că atacul din Torre a fost 
doar începutul? 

— Sunt aici, nu-i aşa? 

Linişte. 

Nesryn adăugă: 

— În cazul în care cineva, cunoscut sau străin, 
îţi oferă un inel sau un colier negru, în cazul în care 
vezi pe cineva cu ceva asemănător... Nu ezita. 
Nicio clipă. Loveşte repede şi precis. Decapitarea 
este singurul lucru care îi doboară. Persoana din ei 
nu mai este. Nu încerca să o salvezi - sau vei 
ajunge şi tu înrobit. 

Sartag îşi îndreptă atenţia spre sabia de la 
centura ei, spre arcul şi tolba prinse pe spate şi 
rosti încet: 

— Spune-mi tot ce ştii. 

— Nu pot. 

Doar refuzul în sine i-ar fi putut curma viaţa, 
dar Sartaq dădu gânditor din cap. 

— Atunci spune-mi ce poţi. 

Şi îi spuse. Stând în umbrele de dincolo de 
zidurile complexului Torre, îi explică tot ce putu, 
mai puţin ce ţinea de chei, porţi şi înrobirea lui 
Dorian, dar şi de fostul rege. 

Când termină, chipul lui Sartag nu se 
schimbase, deşi îşi masa maxilarul. 

— Când plănuiai să-i spui asta tatălui meu? 

— De îndată ce ne-ar fi îngăduit o întâlnire 
particulară. 

Sartaqg înjură încet şi creativ. 

— Cu moartea surorii mele... l-a fost mai greu 
decât ar recunoaşte să revină la ritmul nostru 
obişnuit. Nu îmi va asculta sfatul. Nici pe al 
altcuiva. 

îngrijorarea şi tristeţea din tonul prinţului o 
făcură pe Nesryn să spună: 

— Îmi pare rău. 

Sartaq scutură din cap. 

— Trebuie să mă gândesc la ce mi-ai spus. 
Sunt locuri pe acest continent, în apropiere de 
patria poporului meu... îşi masă gâtul. Când eram 
copil, în cuiburi se spuneau poveşti despre orori 
asemănătoare. Poate că este timpul să îi fac o 
vizită doicii mele, zise mai mult ca pentru sine. Să 
îi aud din nou poveştile şi să aflu cum făceau faţă 
acestei ameninţări cu mult timp în urmă. Mai ales 
dacă acum apare din nou. 

O menționare a valgilor... aici? Familia ei nu îi 
spusese niciodată asemenea poveşti, dar, pe de 
altă parte, poporul său venise din ţinuturi 
îndepărtate ale continentului. Dacă stăpânii 
rukşilor ştiuseră cumva despre valgi sau chiar îi 
înfruntaseră... 

Pe strada de dincolo se auziră paşi, iar ei se 
lipiră de zidurile aleii cu mâinile pe mânerele 
săbiilor. Insă nu era decât un beţiv care se 

împleticea spre casă, salutând în trecere gărzile 
din Torre de lângă zid şi primind, în schimb, câteva 
rânjete. 

— Există, în apropiere, canale subterane care 
ar putea conduce spre Torre? 

Intrebarea ei era doar o şoaptă. 

— Nu ştiu, recunoscu la fel de încet Sartaq şi 
zâmbi când arătă spre grilajul vechi din pietrele 
înclinate ale aleii. Dar aş fi onorat să te însoțesc să 
descoperi unul. 


Capitolul 14 


Lui Yrene nu-i păsa dacă ar fi venit cineva să o 
ucidă în somn. 

Înainte ca priveghiul luminat de lumânări din 
curtea complexului Torre să se termine, înainte ca 
Yrene să urce spre camera ei din apropierea 
acoperişului, sprijinită de două ucenice după ce se 
prăbuşise la baza scărilor, nu-i păsa de nimic. 

Bucătăreasa îi aduse cina la pat. Yrene reuşi să 
mănânce un pic înainte să adoarmă. 

Se trezi după miezul nopţii cu furculita pe 
piept, carnea aromată de pui pătându-i rochia 
albastră preferată. 

Mormăi, dar se simţi un pic mai vioaie. 
Suficient cât să se ridice în obscuritatea camerei 
din turn, să-şi facă nevoile şi să împingă în faţa uşii 
micul birou pe care stivuise cărţile şi alte obiecte 
pe care le mai găsise, să verifice de două ori 
încuietorile şi să se urce din nou în pat, încă 
îmbrăcată. 

Se trezi la răsărit. 

Exact când spusese că avea să-l întâlnească pe 
lordul Chaol. 

Supărată, Yrene împinse biroul şi cărţile, 
descuie încuietorile şi se grăbi să coboare scările 
din turn. 

Ordonase ca proteza pentru calul lui să fie 
adusă direct în curtea castelului, iar ea îşi lăsase 
proviziile în camera bărbatului cu o zi în urmă, deci 
nu avu nimic de luat în afară de propria fiinţă 
zbuciumată în timp ce se grăbi să coboare spirala 
nesfârşită din Torre, încruntându-se la bufniţele 
sculptate care o judecară în tăcere când fugi pe 
lângă uşile care începeau acum să se deschidă ca 
să dezvăluie vindecătoare cu chipuri somnoroase şi 
ucenice clipindu-i cu ochi înceţoşaţi. 

Yrene îi mulţumi  Silbei pentru puterile 
reconfortante ale somnului profund şi fără vise 
când alergă prin curtea complexului, pe lângă 
aleile flancate de lavandă, ieşind pe porţile abia 
deschise. 

Antica se trezea, străzile fiind din fericire 
liniştite când se grăbi spre palatul cocoţat în 
cealaltă parte a oraşului. După treizeci de minute 
ajunse în curte gâfâind, transpiraţia adunându-i-se 
în toate adânciturile posibile ale trupului. 

Lordul Westfall începuse fără ea. 

Respirând sacadat, Yrene zăbovi lângă porţile 
înalte de bronz, umbrele fiind încă dense cu 
soarele atât de jos la orizont, şi urmări încălecarea. 

Aşa cum specificase, iapa tânără şi dereşă!, 
1 Cal cu părul roșu amestecat cu alb și negru (n. tr.). 

aparent răbdătoare, era pe partea mai scundă - la 
înălţimea perfectă pentru ca el să ajungă la cornul 
şeii cu o mână ridicată - ceea ce făcea acum, 
observă Yrene cu multă satisfacţie. Dar restul... 

Ei bine, părea că decisese să nu folosească în 
locul scării rampa de lemn pe care tot ea o 
comandase. Rampa de încălecare era acum lângă 
ţarcurile încă umbrite ale cailor, lângă zidul estic al 
curţii, ca şi când el ar fi refuzat categoric să se 
apropie măcar de ele şi ar fi cerut în schimb să i se 
aducă iapa ca să încalece de unul singur. 

Lucrul acesta nu o surprinse deloc. 

Chaol nu se uita la niciunul dintre străjerii 
adunaţi în jurul lui - nu mai mult decât era 
necesar. Întorşi cu spatele la ea, după nume putea 
să identifice maximum doi bărbaţi, dar... 

Unul se apropie în tăcere ca să-i permită lui 
Chaol să-şi sprijine cealaltă mână pe umărul său 
acoperit cu armură când lordul se împinse în sus 
cu o mişcare puternică. lapa rămase răbdătoare 
când, cu mâna dreaptă, strânse cornul şeii ca să se 
echilibreze... 

Ea înaintă tocmai când lordul Westfall se 
împinse de pe umărul străjerului şi urcă în şa, cel 
din urmă apropiindu-se în acest timp. Mişcarea îl 
făcu să stea într-o parte în şa, dar Chaol tot nu-i 
mulţumi prea mult străjerului, ci doar dădu rapid 
din cap. 

În schimb, studie tăcut şaua din faţa lui, 
evaluând cum trebuia să îşi aducă piciorul de 
partea cealaltă a calului. Se înroşi, încordându-şi 
maxilarul. Străjerii zăboviră, iar el înţepeni din ce 

în ce mai mult... 

Dar curând se mişcă din nou, lăsându-se pe 
spate pe şa şi trecându-şi piciorul drept peste corn. 
Străjerul care îl ajutase să urce se întinse ca să îi 
sprijine spatele, un altul ţâşnind din partea cealaltă 
ca să-l împiedice să cadă, dar trunchiul lui Chaol 
rămase drept. Necilintit. 

Controlul muşchilor era extraordinar. Era un 
bărbat care îşi antrenase corpul să i se supună 
indiferent de condiţii, chiar şi acum. 

Şi... era în şa. 

Chaol şopti străjerilor ceva care îi făcu să se 
retragă când se întinse în ambele părţi ca să 
prindă în catarame curelele protezei din jurul 
picioarelor. Aceasta fusese fixată în şa - mărimea 
perfectă fiind creată pe baza estimărilor date de 
Yrene femeii din atelier - având scopul de a îi 
stabiliza picioarele, suplinind locul în care s-ar fi 
prins cu coapsele ca să îşi menţină echilibrul. Doar 
până ce s-ar fi obişnuit să călărească. La fel de 
bine ar fi putut să nu aibă deloc nevoie de ele, 
dar... era mai bine să fie în siguranţă la prima 
călătorie. 

Yrene îşi şterse fruntea transpirată şi se 
apropie mulţumindu-le străjerilor, care reveniră 
acum la posturile lor. Cel care îl ajutase pe lordul 
Westfall se întoarse spre ea, iar Yrene îi zâmbi larg 
când spuse în limba halha: 

— Bună dimineaţa, Shen. 

Tânărul străjer îi zâmbi la rândul lui când 
continuă să se îndrepte spre micile grajduri din 
umbrele îndepărtate ale curţii, făcându-i semn din 

ochi în timp ce trecu pe lângă ea. 

— 'Neaţa, Yrene. 

Tânăra îl găsi pe Chaol stând drept în şa când 
se uită din nou înainte - acea poziţie rigidă şi 
maxilarul încleştat dispărând cât el o urmări 
apropiindu-se. 

Yrene îşi netezi rochia, dându-şi seama abia 
când ajunse lângă el că încă purta hainele din ziua 
precedentă. Acum cu o imensă pată roşie pe piept. 

Chaol se uită cu atenţie la pată şi apoi la părul 
ei - o, pe toţi zeii, părul ei - şi spuse simplu: 

— Bună dimineaţa. 

Yrene înghiţi, tot gâfâind din cauza alergatului. 

— Îmi pare rău că am întârziat. 

De aproape, proteza era într-adevăr destul de 
discretă pentru a nu fi observată de majoritatea, 
mai ales datorită felului în care se mişca. 

El stătea mândru pe cal, cu umerii drepţi şi 
părul încă ud de la baia de dimineaţă. Yrene îşi 
înclină capul spre rampa de încălecat nefolosită din 
partea cealaltă a curţii. 

— Ştii, şi pe aceea puteai să o foloseşti. 

El ridică din sprâncene. 

— Mă îndoiesc de faptul că va fi una disponibilă 
pe câmpul de luptă, spuse strâmbând din buze. 
Deci aş putea foarte bine să învăţ cum să încalec 
de unul singur. 

Într-adevăr. Dar, în ciuda răsăritului auriu din 
jurul lor, ceea ce zărise în rana lui şi armata pe 
care aveau să o înfrunte amândoi îi licăriră în faţa 
ochilor, întinzând umbrele lungi... 

Mişcarea îi atrase atenţia, alertând-o pe Yrene 

când Shen conduse o mică iapă albă din aceleaşi 
umbre. Înşeuată şi pregătită pentru ea. Yrene se 
încruntă uitându-se la rochie. 

— Dacă voi călări, spuse Chaol, şi tu o vei face. 
Poate asta le şoptise străjerilor înainte ca ei să 
plece. 

Yrene spuse fără să gândească: 

— Nu călăresc - a trecut o vreme de când n-am 
mai călărit. 

— Dacă pot lăsa patru bărbaţi să mă ajute să 
încalec pe acest nenorocit de cal, spuse el hotărât, 
încă roşu în obraji, atunci şi tu o poţi face. 

Din tonul său, ea îşi dădu seama că pentru el 
fusese jenant să treacă prin asta. Doar mai 
devreme îi văzuse expresia de pe chip. Dar o 
făcuse; scrâşnise din dinţi şi o făcuse. 

Şi cu străjerii care îl ajutaseră... Ea ştia că erau 
mai multe motive pentru care Chaol abia se putea 
uita la ei. Acesta nu era doar singura amintire a 
ceea ce fusese el cândva, care îl făcuse să se 
încordeze în prezenţa lor, să refuze măcar să se 
gândească să îi instruiască. 

Dar nu era o conversaţie pe care să o aibă 
acum - nu aici, şi nu cu lumina care începea să i se 
întoarcă în privire. 

Aşadar, Yrene îşi ridică tivul şi îl lăsă pe Shen 
să o ajute să încalece. 

Fustele rochiei se ridicară destul încât să-i 
dezvăluie o mare parte a picioarelor, dar ea văzuse 
mai multe lucruri dezvăluite aici. Chiar în această 
curte. Nici Shen şi nici vreunul dintre străjeri nu-i 
aruncase măcar o privire. Se întoarse spre Chaol 


249 


ca să îi ordone să pornească, dar îl găsi privind-o. 

Uitându-se la piciorul expus de la gleznă până 
la mijlocul coapsei, văzu că era mai palid decât cea 
mai mare parte a pielii sale aurii. Ea se bronza cu 
uşurinţă, dar trecuseră câteva luni de când înotase 
şi făcuse plajă. 

Chaol observă că era atentă şi îşi ridică ochii 
spre ai ei. 

— Ai o postură bună, îi spuse el, la fel de cinic 
cum deseori făcuse ea remarci privitoare la starea 
corpurilor pacienţilor. 

Yrene îi aruncă o privire exasperată înainte să- 
şi încline capul în semn de mulţumire spre Shen şi 
să dea pinteni calului. Chaol scutură frâiele şi 
procedă la fel. 

Ea îl urmări când călăriră spre porţile curții. 

Proteza rezista. Şaua rezista. 

El se uită în jos la ele, apoi spre porţi, la oraşul 
care se trezea dincolo de ei, turnul înălțându-se 
deasupra tuturor ca şi când ar fi fost o mână 
ridicată într-o întâmpinare îndrăzneață. 

Lumina soarelui pătrundea prin bolta deschisă, 
poleindu-i pe amândoi, dar Yrene ar fi putut jura că 
în ochii căprui ai căpitanului strălucea mai mult 
decât răsăritul când intrară în oraş. 


Nu însemna că mergea din nou, dar era mai 
bine decât în scaun. 

Mult mai bine. 

Proteza era  stânjenitoare,  împotrivindu-se 

tuturor instinctelor lui de călăreț, dar... îl ţinea 
acolo. li permitea să o conducă pe Yrene dincolo de 
porţi, vindecătoarea apucând măciulia din când în 
când, uitând complet de frâie. 

Ei bine, găsise singurul lucru de care ea nu era 
atât de sigură. 

Gândul îi aduse un mic zâmbet pe buze, mai 
ales că ea îşi tot aranja fusta. Pentru cât îl 
mustrase în legătura cu decenţa lui, faptul că-şi 
arăta picioarele o făcuse să înceteze. 

Bărbaţii de pe străzi - muncitori, negustori 
ambulanți şi străjeri - se uitau de două ori. Se uitau 
pe săturate. 

Până ce îi observau privirea şi se uitau în altă 
parte. 

lar Chaol se asigura că ei o făceau. 

La fel cum se asigurase că străjerii din curte 
fuseseră politicoşi când ea venise în fugă, gâfâind, 
bronzată şi îmbujorată. In ciuda petei de pe hainele 
ei, a rochiei din ziua precedentă şi a peliculei 
subţiri de transpiraţie care o acoperea. 

Fusese îngrozitor să fie ajutat să urce în şa ca 
un bagaj îndărătnic, după ce refuzase să 
folosească rampa de încălecare - îngrozitor să 
vadă străjerii în uniformele imaculate, armurile de 
pe umeri şi mânerele săbiilor strălucind în soarele 
dimineţii, cu toţii urmărindu-l cum bâjbâia. Dar se 
descurcase. lar apoi se trezise uitând complet de 
asta, odată cu privirile pline de aprecieri din partea 
străjerilor. Nicio doamnă, frumoasă sau obişnuită, 
tânără sau bătrână nu merita să fie ţintuită cu 
privirea. lar Yrene... 

Chaol îşi ţinu iapa aproape de a ei şi întâlni 
privirea oricărui bărbat care se uită în direcţia lor 
când călăriră spre turnul înalt din Torre, pietrele 
fiind albe ca frişca în lumina dimineţii. Toţi bărbaţii 
găsiră repede un alt loc în care să se holbeze. Unii 
păreau chiar să-şi ceară scuze. 

Dacă Yrene observa sau nu, el nu ştia. Ea era 
prea ocupată să se întindă spre cornul şeii la orice 
mişcare neaşteptată a calului, prea ocupată să se 
crispeze când iapa mărea pasul pe o stradă mai 
abruptă, făcând-o să se legene şi să alunece din 
nou în şa. 

— Apleacă-te înainte, o învăţă el. Echilibrează- 
ţi greutatea. Chaol făcu la fel - cât îi permise 
proteza. 

Caii înaintară lent pe străzi, capetele înălţându- 
li-se în acest timp. 

Yrene îi aruncă o privire tăioasă. 

— Chiar ştiu lucrurile astea. 

El ridică din sprâncene de parcă ar fi spus: „Ai 
fi putut să mă păcăleşti”. 

Ea se încruntă, dar se întoarse în faţă şi se 
aplecă înainte, aşa cum o învățase. 

Chaol dormea dus când Nesryn se întorsese 
târziu seara trecută, dar ea îl trezise suficient de 
mult încât să-i spună că nu descoperise nimic în 
privinţa posibilului valg în oraş. Niciun canal nu era 
legat de Torre, iar cu paza întărită de la ziduri, 
nimeni nu intra pe acolo. Reuşise să rămână treaz 
destul încât să îi mulţumească şi să-i audă 
promisiunea de a continua azi căutarea. 

Dar această zi senină şi luminoasă... cu 

siguranţă nu era întunericul preferat de valgi. Aelin 
îi spusese cum prinții valgi puteau invoca 
întunericul singuri - întunericul care lovea orice 
fiinţă vie în calea lui, secătuind-o. Dar chiar şi un 
singur valg în oraş, indiferent dacă era un prinţ sau 
un soldat obişnuit... 

Chaol îşi alungă gândul din minte, ridicând 
privirea încruntată spre structura imensă care 
devenea mai impunătoare cu fiecare stradă pe 
care o traversau. 

— Turnurile?, spuse el gânditor, privind spre 
Yrene. Este o coincidenţă că porţi acest nume sau 
strămoşii tăi s-au tras, cândva, din Torre? 

Mâinile îi erau albe când apucă măciulia strâns, 
ca şi când a se întoarce să îl privească ar fi făcut-o 
să se răstoarne. 

— Nu ştiu, recunoscu tânăra. Numele meu... 
Este ceva ce nu am aflat niciodată. 

El se gândi la cuvinte, la felul în care ea miji 
ochii la stâlpul strălucitor al turnului din faţă, în loc 
să îi întâlnească privirea. Un copil din Fenharrow. 
Nu îndrăzni să întrebe de ce nu cunoştea 
răspunsul. Unde era familia ei. 

În schimb, făcu semn din cap spre inelul de pe 
degetul ei. 

— Chiar funcţionează verigheta falsă? 

Ea studie inelul vechi şi zgâriat. 

— Aş vrea să neg, dar funcţionează. 

— Te confrunţi cu un astfel de comportament 
aici? 

„În oraşul minunat?”, gândi el. 


2 Towers, în original (n. tr.) 

— Foarte, foarte rar. Ea îşi mişcă degetele 
înainte să apuce din nou măciulia. Dar este un 
vechi obicei de acasă. 

Pentru o clipă, el îşi aminti de o asasină într-o 
rochie albă însângerată, prăbuşindu-se la intrarea 
în baraca lui. Îşi aminti de lama otrăvită cu care o 
tăiase un bărbat şi pe care o folosise pe mulţi alţii. 

— Mă bucur, spuse după o clipă. Că nu trebuie 
să te temi de asemenea lucruri aici. 

Până şi străjerii, cu toate privirile lor 
drăgăstoase, fuseseră respectuoşi. Ea chiar i se 
adresase unuia pe nume, iar răspunsul lui amabil 
fusese sincer. 

Yrene apucă din nou cornul şeii. 

— Khaganul îi face pe toţi să respecte legea, 
fie că sunt servitori sau prinți. 

Nu ar fi trebuit să fie un concept atât de nou, 
totuşi... Chaol clipi. 

— Serios? 

Yrene ridică din umeri. 

— Din câte am auzit şi-am observat. Lorzii nu 
pot scăpa de crimele comise plătind, şi nici nu se 
pot baza pe numele familiei lor ca să scape. ŞI 
potenţialii criminali de pe străzi văd exigenţa legii 
şi rar îndrăznesc să o ispitească. Ea făcu o pauză. 
Tu... 

El ştia ce ezitase ea să întrebe. 

— Mi s-a ordonat să eliberez sau să ignor 
nobilii care au comis crime. Cel puţin pe cei care 
aveau valoare la Curte şi în armata regelui. 

Ea studie măciulia din faţa ei. 

— Şi noul tău rege? 

— El este diferit. 

Dacă era în viaţă. Dacă reuşise să scape din 
Rifthold. Chaol se forţă să adauge: 

— Dorian studiază şi admiră de mult timp 
khaganatul. Poate că va pune în practică o parte 
din obiceiurile de aici. 

Acum îi fu aruncată o privire lungă şi 
evaluatoare. 

— Crezi că khaganul se va alia cu voi? 

Nu îi spusese asta, dar presupuse că era destul 
de evident de ce venise. 

— Pot doar să sper. 

— Ar face armata lui o diferenţă împotriva... 
puterilor pe care le-ai menţionat? 

Chaol repetă: 

— Pot doar să sper. El nu reuşi să spună 
adevărul - că armata lor era mică şi împrăştiată, 
dacă mai exista. In comparaţie cu forţa adunată 
din Morath... 

— Ce s-a întâmplat în ultimele luni? 

O întrebare precaută şi şoptită. 

— Incerci să mă faci să vorbesc? 

— Vreau să ştiu. 

— Nu este nimic din ce ar merita să-ţi spun. 

Povestea lui nu merita câtuşi de puţin să fie 
spusă. Nici măcar o parte din aceasta. 

Ea tăcu, tropăitul copitelor cailor fiind singurul 
sunet de pe stradă şi apoi zise: 

— Va trebui să vorbeşti despre asta. La un 
moment dat. Eu... am văzut imaginile acelea în 
tine, ieri. 

— Nu este suficient? 

Întrebarea era tăioasă precum cuțitul de la 
centura lui. 

— Nu şi dacă este lucrul cu care se hrăneşte 
creatura din tine. Nu şi dacă să vedem de unde 
provine ar putea ajuta. 

— Şi eşti sigură de asta? 

El ar fi trebuit să tacă, ştia asta, dar... 

Yrene se îndreptă în şa. 

— Trauma oricărei răni necesită o reflectare 
interioară în timpul vindecării şi după aceea. 

— Nu vreau aşa ceva. Nu îmi trebuie. Vreau 
doar să stau în picioare - să merg din nou. 

Ea scutură din cap. 

El continuă: 

— Şi tu? Ce-ai zice să facem un târg: tu îmi 
spui cele mai mari secrete ale tale, Yrene Towers, 
iar eu ţi le voi spune pe ale mele. 

indignarea lumină ochii ei speciali când se 
încruntă la Chaol, care-i răspunse cu aceeaşi 
monedă. 

În cele din urmă, Yrene pufni, schiţând un 
zâmbet. 

— Eşti încăpățânat ca un măgar. 

— Mi s-a spus şi mai rău de atât, replică el 
zâmbind uşor. 

— Nu mă surprinde. 

Chaol chicoti, zărind urmele unui zâmbet pe 
chipul fetei înainte să-şi aplece capul ca să-l 
ascundă, ca şi când a sta de vorbă cu un fiu al 
Adarlanului ar fi fost o crimă de neimaginat. 

Totuşi, el o privi îndelung - amuzamentul îi 
zăbovea pe chip, părul greu, moale şi ondulat fiind 

ocazional zburlit de briza matinală - şi tot se trezi 
zâmbind când ceva strâns încolăcit în pieptul său 
începu să se relaxeze. 

Călăriră restul drumului spre Torre în tăcere, 
iar Chaol îşi lăsă capul pe spate când se apropiară, 
mergând pe o stradă lată şi însorită care se înclina 
în sus, spre complexul din vârful dealului. 

Torre era şi mai dominant de aproape. 

Era lat, aducând mai mult cu o fortăreață, dar 
totuşi era rotunjit. Clădirile îi flancau părţile 
laterale şi era conectat cu nivelurile inferioare. 
Totul era încercuit de ziduri înalte şi albe şi porţi de 
fier - făurite ca să semene cu o bufniţă cu aripile 
întinse -, deschise larg ca să dezvăluie tufele de 
lavandă şi straturile de flori care flancau aleile 
pietruite de culoarea nisipului. Nu erau straturi de 
flori, ci de plante. 

Mirosul plantelor care se deschideau în soarele 
dimineţii îi umplu nările: busuioc, mentă, salvie şi 
multă lavandă. Chiar şi caii, ale căror copite 
tropăiau pe alei, părură să ofteze când se 
apropiară. 

Străjerii îmbrăcaţi în ce presupunea el că erau 
culorile din Torre - albastru şi galben - îi lăsară să 
treacă fără întrebări, iar Yrene făcu o plecăciune în 
semn de mulţumire. Ei nu se uitară la picioarele ei. 
Nici nu îndrăzniră să fie lipsiţi de respect sau ispitiţi 
să o facă. Chaol îşi mută privirea de la ei înainte să 
le poată întâlni expresiile întrebătoare. 

Yrene merse înainte, conducându-l pe sub 
boltă şi în curtea complexului. Ferestrele clădirii cu 
trei etaje din jurul curţii străluceau în lumina 

soarelui de dimineaţă, dar în curte... 

Dincolo de şoaptele din Antica, ce se trezea în 
afara complexului, dincolo de copitele cailor pe 
pietrişul galben, era doar susurul celor două 
fântâni ancorate în zidurile paralele ale curţii. Din 
jgheaburile lor în forma ciocurilor de bufniţă care 
ţipă, apa se vărsa în bazinele adânci de dedesubt. 
Flori de un roz deschis şi mov flancau zidurile 
dintre lămăi, straturile fiind ordonate, dar lăsate să 
crească în voia lor. 

Era unul dintre cele mai liniştite locuri pe care 
le văzuse el vreodată. Şi văzându-i apropiindu-se... 
Erau douăzeci şi patru de femei în rochii de toate 
culorile - deşi majoritatea erau croite simplu, cum 
îi plăceau şi lui Yrene. 

Ele stăteau în rânduri ordonate pe pietriş, 
unele fiind aproape copii, altele în floarea vârstei, 
puţine fiind în vârstă. 

Între cele din urmă era o femeie cu pielea 
măslinie şi păr alb care ieşi din rând şi-i zâmbi larg 
lui Yrene. Nu era un chip care purtase vreodată 
urma vreunei frumuseți, dar în ochii ei era o 
lumină, o bunătate şi un calm care îl făcură pe 
Chaol să clipească de uimire. 

Toate celelalte o urmăriră ca şi când ea ar fi 
fost axul în jurul căruia erau ordonate. Chiar şi 
Yrene, care îi zâmbi femeii când descălecă, părând 
recunoscătoare că nu mai era nevoită să stea în 
şa. Unul dintre străjerii care îi urmăriseră veni să 
recupereze calul, dar ezită când Chaol rămase 
călare. 

Chaol îl ignoră pe bărbat când Yrene îşi trecu 

degetele prin părul încâlcit şi vorbi cu bătrâna în 
limba lui. 

— Înţeleg că grupul din dimineaţa asta s-a 
adunat datorită ţie? 

Cuvinte simple - poate o încercare de a reveni 
la normal, având în vedere ce se întâmplase în 
bibliotecă. 

Bătrâna  zâmbi cu căldură. Era mai 
strălucitoare decât soarele care se ridica deasupra 
zidurilor complexului. 

— Fetele au auzit un zvon despre un lord 
chipeş care vine să predea. Practic, am fost călcată 
în picioare în învălmăşeala de pe scări. 

Ea zâmbi spre trei fete îmbujorate care nu 
aveau mai mult de cincisprezece ani şi care se 
uitară vinovate la pantofii lor, apoi îi aruncară lui 
Chaol nişte priviri deloc vinovate pe sub gene. 

Chaol îşi înăbuşi un râset. 

Yrene se întoarse spre el, evaluând proteza şi 
şaua în timp ce scârţâitul apropierii roţilor pe 
pietriş umplu curtea. 

Amuzamentul dispăru. Să descalece în faţa 
acestor femei... 

„Destul.” 

Cuvântul răsună prin el. 

Dacă nu putea suporta asta în faţa unui grup al 
celor mai bune vindecătoare din lume, atunci 
merita să sufere. El îşi oferise ajutorul şi avea să se 
ţină de cuvânt. 

Pentru că în spate erau nişte fete tinere palide 
care se agitau pe loc. Neliniştite. 

Peste acest sanctuar, acest loc minunat... 

trecuse o umbră. 

El urma să facă tot ce putea ca să o respingă. 

— Lord Chaol Westfall, îi spuse Yrene, 
gesticulând spre bătrână, dă-mi voie să ţi-o prezint 
pe Hafiza, Marea Vindecătoare din Torre Cesme. 

Una dintre fetele îmbujorate oftă la sunetul 
numelui său. 

Ochii lui Yrene dansară, dar Chaol îşi înclină 
capul spre bătrână când ea întinse mâna spre el. 
Pielea era tare - la fel de caldă ca şi zâmbetul ei. 
Femeia îi strânse puternic degetele. 

— Eşti la fel de chipeş cum a spus Yrene. 

— Nu am zis aşa ceva, rosti Yrene printre dinţi. 

Una dintre fete chicoti. 

Yrene o avertiză cu o privire, iar Chaol ridică 
din sprâncene înainte să îi spună Hafizei: 

— Este o onoare şi o plăcere, doamnă. 

— Ce elegant este, şopti una dintre fetele din 
spatele lui. 

„Aşteaptă să mă vezi descălecând”, aproape 
spuse el. 

Hafiza îi strânse din nou mâinile şi, eliberându- 
le apoi, se întoarse spre Yrene. Aşteptând. 

Yrene doar îşi uni palmele şi le spuse fetelor 
adunate: 

— Lordul Westfall a fost grav rănit în partea de 
jos a coloanei şi îi este greu să meargă. leri, Sindra 
a construit în atelier proteza asta pentru el, pe 
baza modelului triburilor de călăreţi din stepe, care 
se confruntă de mult timp cu asemenea răni 
printre ai lor. 

Flutură o mână ca să le arate picioarele lui şi 

proteza. 

Cu fiecare cuvânt, lui Chaol îi înţepeniră 
umerii. Tot mai mult. 

— Dacă vă confruntaţi cu un pacient într-o 
situaţie asemănătoare, continuă Yrene, libertatea 
de a călări poate fi o alternativă plăcută unei 
trăsuri sau unui palanchin. Mai ales dacă a fost 
obişnuit cu un anumit nivel de independenţă. Sau, 
chiar dacă s-a confruntat cu dificultăţi de 
mobilitate toată viaţa, asta i-ar putea oferi o 
alegere pozitivă în timp ce îl vindecaţi, adăugă 
după ce se gândi. 

Chaol înţelese că era puţin mai mult decât un 
experiment. Chiar şi fetele îmbujorate îşi pierdură 
zâmbetele când îi studiară proteza şi picioarele. 

Yrene le întrebă: 

— Cine vrea să îl ajute pe lordul Westfall să 
descalece şi să ia loc pe scaun? 

O mulţime de mâini se ridicară în aer. 

El încercă să zâmbească. Incercă şi eşuă. 

Yrene arătă spre câteva, care se apropiară în 
grabă. Niciuna nu îl privi mai sus de talie şi nici nu-i 
spuse „bună dimineaţa”. 

Yrene îşi ridică vocea când ele se înghesuiră în 
jurul lui, asigurându-se că şi cele adunate în curte 
puteau auzi. 

— În cazul pacienţilor complet imobilizaţi nu 
poate fi o opţiune, dar lordul Westfall îşi păstrează 
abilitatea de a se mişca de la mijloc în sus şi poate 
struni calul cu frâiele. Desigur, echilibrul şi 
siguranţa sunt importante, dar o altă chestiune e 
că el îşi simte şi-şi foloseşte bărbăţia - care, de 

asemenea, prezintă câteva probleme în ceea ce 
priveşte confortul oferit de proteză. 

Una dintre fetele mai tinere chicoti auzind 
asta, dar majoritatea dădură doar din cap, uitându- 
se direct la zona indicată, ca şi când el ar fi fost 
complet dezbrăcat. Faţa încălzindu-i-se, Chaol îşi 
reprimă impulsul de a se acoperi. 

Două tinere vindecătoare începură să desfacă 
proteza, unele studiind cataramele şi tijele. Tot nu-l 
priveau în ochi. Ca şi când ar fi fost vreo nouă 
jucărie - o nouă lecţie. Vreo ciudăţenie. 

Yrene continuă: 

— Aveţi grijă să nu îl împingeţi prea mult când 
veţi... atenție. 

El se luptă să afişeze o expresie distantă, 
simțind că de data asta îi lipseau străjerii de la 
palat. Yrene le dădu fetelor indicaţii ferme când îl 
coborâră din şa. 

Chaol nu încercă să le ajute pe ucenice sau să 
li se împotrivească atunci când îl traseră de braţe, 
una urmând să îi echilibreze talia, lumea 
înclinându-se când îl coborâră. Dar greutatea 
corpului său era prea mare, iar el se simţi 
alunecând mai departe de şa, distanţa spre 
pământ micşorându-se, simțind soarele pe piele. 

Fetele gemură din cauza efortului, una dintre 
ele ducându-se în partea cealaltă ca să îl ajute să- 
şi ridice piciorul şi să-l treacă peste cal - sau aşa 
crezuse el. Ştia asta doar pentru că îi zărise părul 
creţ peste coastele calului. Ea împinse, ridicându-i 
piciorul, iar el atârnă acolo, trei fete scrâşnind din 
dinţi în timp ce încercau să îl coboare, celelalte 

urmărind tăcute... 

Una dintre fete scoase un sunet şi nu-i mai ţinu 
bine umărul. Lumea plonjă... 

Mâini puternice şi ferme îl prinseră, nasul 
ajungându-i la doar cincisprezece centimetri de 
pietrişul galben când celelalte fete se agitară 
încercând să îl ridice din nou. Chaol descălecase, 
dar picioarele îi erau acum întinse sub el, la fel de 
străine ca vârful complexului Torre, aflat la 
înălţime. 

Vuietul îi umplu mintea. 

Un soi de goliciune îl învălui. Era mai rău decât 
să stea în izmene câteva ore. Mai rău decât baia cu 
servitoarea. 

Apucându-l de umăr de unde abia îl prinsese la 
timp, Yrene le spuse vindecătoarelor: 

— Ar fi putut fi mai bine, fetelor. Cu mult mai 
bine, din multe motive. Ea oftă. Putem discuta ce 
s-a greşit mai târziu, dar, pentru moment, mutaţi-l 
pe scaun. 

Atârnând între fetele a căror greutate era, în 
cazul multora, jumătate din a lui, abia suporta să o 
audă şi să o asculte. Yrene se dădu la o parte ca să 
lase fetele să îl pună la loc, fluierând strident. 

Roţile scârţâiră pe pietrişul din apropiere. El nu 
se deranjă să se uite la scaunul cu rotile pe care îl 
apropie o ucenică, şi nici nu se obosi să vorbească 
în timp ce ele îl aşezară pe obiectul care tremură 
sub greutatea lui. 

— Cu grijă, le avertiză Yrene din nou. 

Fetele zăboviră, toate celelalte din curte încă 
privind. Trecuseră secunde sau minute de când 

începuse acest chin? El apucă strâns cotierele 
scaunului când Yrene dădu nişte indicaţii şi făcu 
observaţii şi, apoi, mai puternic în timp ce una 
dintre fete se aplecă să-i atingă picioarele încălţate 
cu cizme, ca să i le aranjeze. 

Cuvintele i se ridicară în gât, iar Chaol ştiu că 
aveau să izbucnească din el, că nu putea face prea 
multe ca să nu urle „lasă-mă-n pace” atunci când 
degetele ucenicei se apropiară de pielea neagră şi 
prăfuită... 

Mâini ridate şi măslinii atinseră încheietura 
mâinii fetei, oprind-o la doar câţiva centimetri. 

Hafiza spuse calmă: 

— Dă-mi voie. 

Fetele se retraseră când Hafiza se aplecă să îl 
ajute. 

— Pregăteşte fetele, Yrene, spuse Hafiza peste 
un umăr firav, iar Yrene se supuse, conducându-le 
înapoi în rând. 

Mâinile bătrânei zăboviră pe cizmele lui - 
picioarele fiindu-i acum îndreptate în direcţii opuse. 

— Să o fac eu, domnule, sau ai vrea să o faci 
tu? 

El nu ştia ce să spună şi nu era sigur că îşi 
putea folosi mâinile fără să-i tremure, aşadar dădu 
aprobator din cap spre femeie. 

Hafiza îi îndreptă un picior, aşteptând ca Yrene 
să se îndepărteze câţiva paşi şi să dea instrucţiuni 
fetelor. 

— Acesta este un loc destinat învăţării, şopti 
Hafiza. Elevele mai în vârstă le învaţă pe cele 
tinere. În ciuda accentului ei, el o înţelegea perfect. 

Lord Westfall, a fost dorinţa lui Yrene să le arate 
fetelor ce a făcut cu proteza - să le lase să înveţe 
cum este să ai un pacient cu probleme 
asemănătoare. Ca să primească acest instructaj, 
Yrene a trebuit să se aventureze în stepe. E posibil 
ca multe dintre fete să nu aibă ocazia. Cel puţin 
pentru câţiva ani. 

Chaol întâlni în cele din urmă ochii Hafizei, 
empatia din privirea femeii fiind mai importantă 
decât faptul de a fi luat de pe cal de un grup de 
fete cu jumătate din greutatea lui. 

— Ea are intenţii bune, Yrene a mea. 

El nu răspunse. Nu era sigur că ştia ce să 
spună. 

Hafiza îi îndreptă celălalt picior. 

— Sunt multe alte cicatrice, domnul meu. În 
afară de cea de pe gâtul ei. 

Chaol voia să îi spună bătrânei că ştia prea 
bine, dar alungă acea goliciune, acel vuiet 
clocotitor din mintea lui. 

El le promisese acelor fete să le înveţe, să le 
ajute. 

Hafiza părea să înţeleagă asta - să o simtă. Îi 
bătu pe umăr înainte să se ridice complet în 
picioare, oftând puţin din cauza efortului, şi reveni 
la locul din rând lăsat liber pentru ea. 

Yrene se întorsese spre el terminând 
instrucţiunile şi îl studie ca şi când prezenţa 
prelungită a Hafizei indicase ceva ce ei îi scăpase. 

Ea îl privi în ochi, încruntându-se. „Ce este în 
neregulă?” 

El îi ignoră întrebarea din privire - îi ignoră 

uşoara îngrijorare, reprimând ce simţea în sinea 
lui, şi îşi împinse scaunul spre ea. Centimetru cu 
centimetru. Pietrişul nu era ideal pentru această 
deplasare, dar scrâşni din dinţi. Işi dăduse cuvântul 
acestor domnişoare. Nu intenţiona să dea înapoi. 

— Unde am rămas la ultima lecţie? o întrebă 
Yrene pe fata din faţă. 

— La scoaterea ochilor, spuse ea cu un zâmbet 
larg. 

Chaol aproape se înecă. 

— Corect, spuse Yrene, frecându-şi mâinile. Să 
îmi demonstreze cineva. 

El urmări în linişte când mâinile se ridicară, iar 
Yrene alese una - o fată cu o osatură mai fragilă. 
Yrene luă poziţia atacatorului, apucând-o pe fata 
din faţă cu o hotărâre surprinzătoare. 

Dar fata îşi îndreptă mâinile subţiri direct spre 
faţa lui Yrene, cu degetele mari la colţurile ochilor 
ei. 

Chaol tresări din scaun - sau ar fi făcut-o, dacă 
fata nu s-ar fi retras. 

— Şi care e pasul următor? întrebă simplu 
Yrene. 

— Îmi îndoi astfel degetele mari - fata făcu 
mişcarea în aerul dintre ele, ca să vadă toată 
lumea - şi poc. 

Unele fete râseră domolit la ultimul cuvânt 
rostit de fată. 

Aelin ar fi radiat de bucurie. 

— Bun, spuse Yrene, iar fata îşi ocupă locul în 
rând. 

Yrene se întoarse spre el, îngrijorarea licărind 

din nou când văzu ce era în ochii lui şi spuse: 

— Asta e cea de-a treia lecţie a noastră din 
acest semestru. Până acum, ne-am ocupat de 
atacurile frontale. De obicei, îi rog pe străjeri să 
vină pe post de victime - vorbele ei stârniră câteva 
chicote -, dar azi aş vrea să ne spui ce crezi că ar 
putea face doamnele, tinere şi bătrâne, puternice 
şi fragile, împotriva oricărui tip de atac. Lista cu 
cele mai bune manevre şi sfaturi, dacă eşti amabil. 

El instruise tineri gata să verse sânge, nu să 
vindece oameni, dar apărarea era prima lecţie pe 
care o învățase şi pe care o predase tinerilor 
străjeri înainte ca ei să ajungă să atârne de porţile 
castelului. 

Chipul lovit şi orb al lui Rees îi licări în minte. 

La ce îi folosise vreunuia dintre ei atunci când 
situaţia fusese dificilă? 

La nimic. Niciunul dintre membrii grupului 
esenţial în care avusese încredere şi pe care îi 
instruise, cu care lucrase câţiva ani... niciunul nu 
supravieţuise. Brullo, mentorul şi predecesorul său, 
îl învățase tot ce ştia - şi la ce le folosise lor? Toţi 
cei pe care îi întâlnise, pe care îi atinsese... 
suferiseră. Vieţile pe care jurase să le protejeze... 

Soarele deveni alb, susurul celor două fântâni 
fiind o melodie îndepărtată. 

Ce bine făcuse oricare dintre aceste lucruri 
oraşului şi poporului său când fusese prădat? 

El îşi ridică privirea ca să vadă rândurile de 
femei care îl urmăreau curioase. 

Aşteptând. 

Fusese un moment când îşi aruncase sabia în 

Avery. Când reuşise să îi poarte greutatea la şold, 
în mână, şi o aruncase împreună cu tot ce 
reprezentase căpitanul gărzii în apele întunecate şi 
învolburate. 

El de atunci se scufundase şi se înecase. Cu 
mult înainte să fie rănit la coloană. 

Nu era sigur că încercase măcar să înoate. Nu 
de când acea sabie dispăruse în râu. Nu de când îl 
lăsase pe Dorian în camera aceea împreună cu 
tatăl lui şi îi spuse prietenului său - fratelui său - 
că îl iubea şi ştia că era un rămas-bun. El... 
plecase. În toate sensurile cuvântului. 

Chaol se forţă să inspire. Să încerce. 

Yrene veni lângă el când tăcerea lui se 
prelungea, părând din nou de nedumerită şi 
îngrijorată. Ca şi când nu şi-ar fi putut da seama de 
ce - de ce el ar fi putut fi... Chaol îşi alungă acel 
gând. Şi pe toate celelalte. 

Le trimise pe fundul mâlos al râului Avery, 
unde sabia lui cu măciulie în formă de vultur era 
acum uitată, ruginind. 

Chaol îşi ridică bărbia, uitându-se la fiecare 
fată, femeie şi bătrână din faţa lui. Erau 
vindecătoare, servitoare, bibliotecare ŞI 
bucătărese, îi spusese Yrene. 

— Când un atacator se apropie de voi, spuse el 
în sfârşit, va încerca foarte probabil să vă mute în 
altă parte. Să nu îl lăsaţi niciodată să o facă. Dacă 
o faceţi, oriunde v-ar duce, va fi şi ultimul loc pe 
care îl veţi vedea. El trecuse prin destule locuri ale 
crimelor din Rifthold, citise şi studiase destule 
cazuri ca să cunoască adevărul. Dacă încearcă să 

vă mute din locul în care vă aflaţi, stabiliţi-vă acolo 
câmpul de luptă. 

— Ştim asta, spuse una dintre fetele 
îmbujorate. Asta a fost prima lecţie a lui Yrene. 

Yrene dădu serioasă din cap spre el. Chaol nu 
îşi permise să se uite la gâtul ei. 

— Lovitura la căpută? se adresă el lui Yrene. 

— Şi asta a fost tot din prima lecţie, răspunse 
aceeaşi fată în locul lui Yrene. 

— Dar despre cât de dureros este să primeşti o 
lovitură în vintre? 

Ele dădură din cap. Era clar că Yrene cunoştea 
mişcările. 

Chaol zâmbi încruntat. 

— Dar despre modurile de a dobori pe spate un 
bărbat de statura mea sau mai mare, în mai puţin 
de două mişcări? 

Unele fete zâmbiră în timp ce scuturară din 
cap. Gestul lor nu era liniştitor. 


Capitolul 15 


Yrene simţi furia emanând din Chaol ca şi când 
ar fi fost căldura care ieşea dintr-un ceainic. 

Nu din cauza fetelor şi a femeilor. Ele îl adorau. 
Zâmbeau şi râdeau, chiar dacă erau concentrate la 
lecţia lui amănunţită şi precisă, chiar dacă 
evenimentele din bibliotecă pluteau deasupra lor şi 
a complexului Torre ca un văl gri. Multe lacrimi 
fuseseră vărsate la  priveghiul din seara 
precedentă, câţiva ochi fiind încă roşii pe holuri în 
dimineaţa aceasta, când ea trecuse repede pe 

acolo. 

Din fericire, nici lacrimile şi nici ochii roşii nu se 
zăriră când lordul Chaol chemă trei străjeri care să 
se ofere să fie trântiţi de fete pe pietriş. De 
nenumărate ori. 

Bărbaţii fuseseră de acord, probabil datorită 
faptului că ştiau că rănile aveau să fie îngrijite cu 
atenţie şi bandajate de cele mai mari vindecătoare 
din afara oraşului Doranelle. 

Chaol chiar le zâmbi femeilor şi, spre mirarea 
ei, şi străjerilor. 

Dar lui Yrene... nu-i zâmbi. Deloc. 

Chipul lui Chaol deveni, pur şi simplu, dur, ochii 
licărindu-i cu răceală ori de câte ori ea interveni ca 
să pună o întrebare sau să îl urmărească învățând- 
o pe o ucenică mişcările. El era poruncitor, 
concentrării lui severe nelipsindu-i nimic. Dacă 
aveau măcar un picior în poziţia greşită, vedea 
lucrul acesta înainte ca ele să se mişte un 
centimetru. 

Lecţia lungă de o oră se încheie cu fiecare 
dintre ele doborând un străjer pe spate. Bieţii 
bărbaţi plecau şchiopătând, zâmbind larg. In mare 
parte pentru că Hafiza promisese fiecăruia un butoi 
cu bere şi cel mai puternic tonic de vindecare al ei, 
mai bun decât orice alcool. 

Femeile se împrăştiară când clopotele bătură 
ora zece, unele la lecţii, altele la munci casnice, 
altele la pacienţi. Câteva dintre fetele mai prostuţe 
zăboviră, fluturându-şi genele spre lordul Westfall, 
una chiar părând gata să se urce în poala lui 
înainte ca Hafiza să îi amintească, sec, de grămada 

de lenjerie pe care trebuia să o spele. 

Înainte să plece şchiopătând după ucenică, 
Hafiza îi aruncă lui Yrene ceea ce ea ar fi putut jura 
că era o privire de avertisment, cu înţeles. 

— Ei bine, îi spuse Yrene lui Chaol când fură 
din nou singuri - în ciuda chicotelor fetelor care 
priveau pe una dintre ferestrele din Torre. Ele 
observară privirea lui Yrene şi se retraseră şi 
închiseră fereastra râzând zgomotos. 

Silba să o salveze de adolescente! 

Ea nu fusese adolescentă - nu aşa. Nu atât de 
iresponsabilă. Până toamna trecută, nici măcar nu 
sărutase un bărbat. Cu siguranţă nu chicotise la 
unul. Îşi dorea să o fi făcut; îşi dorea multe lucruri 
care se terminaseră cu acel rug şi acele torţe. 

— A decurs mai bine decât mă aşteptam, îi 
spuse Yrene lui Chaol, care se încrunta la clădirea 
înaltă a turnului Torre. Sunt sigură că săptămâna 
viitoare mă vor implora să revii. Dacă eşti 
interesat, bineînţeles. 

El nu spuse nimic. 

Ea înghiţi. 

— AŞ vrea să încerc din nou azi, dacă eşti în 
stare. Ai prefera să găsesc o cameră aici sau să ne 
întoarcem la palat? 

El îi întâlni atunci privirea. Ochii lui erau 
întunecaţi. 

— La palat. 

Stomacul i se răsuci la tonul rece. 

— Bine, fu tot ce reuşi să spună şi plecă în 
căutarea străjerilor şi a cailor lor. 

Ei se întoarseră în linişte. Parcurseră tăcuţi 

câteva porţiuni ale drumului de întoarcere, dar 
situaţia era... apăsătoare. 

Yrene încercă din răsputeri să-şi aducă aminte 
ce ar fi putut spune în timpul lecţiei - ce uitase, 
probabil. Poate că faptul de a-i vedea pe străjeri 
atât de activi îi amintise ce nu avea el acum. Poate 
doar simpla vedere a străjerilor îl făcuse să fie 
astfel. 

Ea se gândi la asta când se întoarseră la palat, 
în timp ce el fu ajutat de Shen şi de un alt străjer 
să coboare în scaunul care îl aştepta. El schiţă doar 
un zâmbet în semn de mulţumire. 

Lordul Chaol îşi ridică privirea spre ea peste 
umăr, căldura dimineţii ridicându-se suficient încât 
să facă aerul din curte înăbuşitor. 

— İl împingi tu sau o fac eu? 

Yrene clipi. 

— Te descurci şi singur foarte bine, spuse ea, 
tonul făcând-o să calce apăsat. 

— Poate ar trebui să o rogi pe o ucenică de-a 
ta să o facă. Sau pe cinci dintre ele. Sau pe oricâte 
consideri că trebuie să se ocupe de un lord din 
Adarlan. 

Ea clipi din nou, lent, şi nu-i dădu niciun semn 
când plecă imediat. Fără să se deranjeze să 
aştepte ca să vadă dacă el o urma sau cât de 
repede o făcea. 

Coloanele, holurile şi grădinile palatului trecură 
nedesluşite pe lângă ea. Yrene era atât de 
concentrată să ajungă în camera lui, încât abia 
observă că fusese strigată pe nume. 

Doar când numele îi fu repetat îl recunoscu... şi 

se crispă. 

Înainte să se întoarcă, Kashin - îmbrăcat în 
armură şi transpirând suficient încât să dezvăluie 
faptul că, probabil, se antrenase cu străjerii de la 
palat - ajunsese lângă ea. 

— Te-am căutat, spuse el, ochii lui căprui 
îndreptându-se imediat spre pieptul ei. Nu spre 
pata care încă-i murdărea rochia. Kashin ridică din 
sprâncene. Dacă vrei să o trimiţi la spălătorie, sunt 
sigur că, între timp, Hasar îţi poate împrumuta 
nişte haine. 

Uitase că era încă îmbrăcată cu rochia şifonată 
şi pătată. Până acum, nu i se păruse că era atât de 
vai de capul ei. Nu se simţise ca un animal în ţarc. 

— Mulţumesc pentru ofertă, dar mă descurc. 

Ea făcu un pas, dar Kashin spuse: 

— Am auzit despre atacatorul din bibliotecă. 
Am aranjat sosirea unui număr suplimentar de 
străjeri în Torre după apus, în fiecare seară, care 
vor rămâne până la răsărit. Nimeni nu va intra fără 
să fie observat. 

Era generos - amabil. Aşa cum fusese 
întotdeauna cu ea. 

— Mulţumesc. 

Chipul îi rămase sever când înghiţi în sec. 
Yrene se pregăti pentru cuvintele pe care avea săi 
le spună, dar Kashin zise doar atât: 

— Te rog să ai grijă. Ştiu că ţi-ai exprimat clar 
gândurile, dar... 

— Kashin. 

— ... asta nu schimbă faptul că suntem sau am 
fost prieteni, Yrene. 

Yrene se forţă să îi întâlnească privirea şi să 
spună: 

— Lordul Westfall mi-a spus... gândurile tale 
despre Tumelun. 

Pentru o clipă, Kashin privi spre steagurile albe 
care fluturau la fereastra din apropiere. Ea 
deschise gura, poate ca să-şi ofere, în sfârşit, 
condoleanţele, să încerce să îndrepte ce se 
rupsese între ei, dar prinţul spuse: 

— Atunci înţelegi cât de înfricoşătoare poate fi 
ameninţarea de faţă. 

Ea dădu din cap. 

— Da. Şi voi avea grijă. 

— Bun, rosti el hotărât. Expresia i se schimbă 
într-un zâmbet calm şi, pentru o clipă, Yrene îşi 
dori să fi putut simţi mai mult decât o simplă 
prietenie. Dar situaţia niciodată nu fusese astfel cu 
el, cel puţin din perspectiva ei. Cum merge 
vindecarea lordului Westfall? Ai făcut progrese? 

— Puțin, evită fata răspunsul. Nu era înţelept 
să insulte cu plecarea ei un prinţ, chiar unul care îi 
fusese prieten, dar cu cât mai mult continua 
conversaţia... Inspiră. Mi-ar plăcea să rămân şi să 
stăm de vorbă... 

— Atunci rămâi. Zâmbetul deveni mai larg. 
Chipeş - Kashin era, cu adevărat, un bărbat 
frumos. Dacă ar fi fost oricine altcineva, dacă ar fi 
avut alt titlu... 

Ea scutură din cap, schiţând un zâmbet. 

— Mă aşteaptă lordul Westfall. 

— Am auzit că în dimineaţa asta aţi călărit 
împreună spre Torre. Nu s-a întors cu tine? 

Yrene încercă să nu afişeze o expresie când 
făcu o plecăciune. 

— Trebuie să plec. Mulţumesc din nou pentru 
grijă şi pentru străjeri, prinţe. 

Titlul pluti între ei, răsunând ca un clopot. 

Dar Yrene continuă să meargă, simțind privirea 
lui Kashin până când coti. 

Ea se rezemă de zid, închizând ochii şi 
expirând profund. Proastă. Atât de mulţi alţii ar fi 
spus că era proastă, şi totuşi... 

— Aproape îmi pare rău de el. 

Deschise ochii ca să îl vadă pe Chaol, cu 
respiraţia tăiată şi ochii încă  urmărind-o, 
împingându-se după colţ. 

— Bineînţeles, continuă el, eram în spate şi nu 
te-am auzit, dar cu siguranţă i-am văzut faţa când 
a plecat. 

— Nu ştii despre ce vorbeşti, spuse Yrene 
prietenoasă şi continuă să se îndrepte spre 
apartamentul lui, mai încet. 

— Nu-ţi schimba ritmul de mers din cauza mea. 
Ai scos un timp impresionant. 

Ea se încruntă la el. 

— Am făcut ceva care să te ofenseze azi? 

Privirea lui nu dezvălui nimic, dar continuă să 
mişte roțile scaunului cu braţele-i puternice, 
înaintând. 

— Ei bine? 

— De ce l-ai respins pe prinţ? Se pare că aţi 
fost apropiaţi cândva. 

Nu era momentul sau locul potrivit pentru 
această conversaţie. 

— Asta nu te priveşte. 

— Fă-mi pe plac. 

— Nu. 

Când ea mări pasul, el ţinu cu uşurinţă ritmul, 
tocmai până la uşa apartamentului său. 

Kadja stătea afară, iar Yrene îi dădu un ordin 
aiurea - „Am nevoie de cimbru uscat, lămâie şi 
usturoi” - care, la fel de bine, ar fi putut fi 
condimentele necesare unei vechi reţete de-a 
mamei sale pentru păstrăv. 

Servitoarea dispăru făcând o plecăciune, iar 
Yrene deschise uşile apartamentului, ţinându-i larg 
una, ca să treacă. 

— Doar ca să ştii, spuse Yrene printre dinţi 
când închise zgomotos uşile în urma lui, atitudinea 
ta nu foloseşte la nimic şi nimănui. 

Chaol îşi opri scaunul în mijlocul holului, iar ea 
tresări din cauza posibilului efort pe care trebuie 
să-l fi îndurat mâinile sale. El dădu să vorbească, 
dar se răzgândi tocmai când uşa spre dormitor se 
deschise, iar Nesryn ieşi cu părul ud şi strălucitor. 

— Mă întrebam unde ai plecat, îi spuse ea, apoi 
o salută pe Yrene dând din cap. Dimineaţa 
devreme? 

Yrene avu nevoie de câteva clipe să se 
acomodeze cu dinamica încăperii, cu Nesryn acum 
prezentă. Yrene nu era persoana... principală. Era 
ajutorul sau oricine altcineva... cu o poziţie 
secundară. 

Chaol îşi scutură mâinile - într-adevăr marcate 
de nişte semne roşii -, dar îi spuse lui Nesryn: 

— Am fost în Torre ca să le ajut pe fete cu lecţii 

de autoapărare. 

Nesryn se uită la scaun. 

— De pe cal, spuse el. 

Nesryn îşi îndreptă acum ochii spre Yrene, 
strălucitori şi mari. 

— Tu... cum? 

— Cu o proteză, o lămuri Yrene. Eram pe cale 
să reluăm cea de-a doua încercare de vindecare. 

— Şi chiar ai putut să călăreşti? 

Yrene simţi tresărirea interioară a lui Chaol - în 
mare parte din cauză că şi ea tresări, ca urmare a 
neîncrederii. 

— Nu am încercat decât un mers rapid, dar, da, 
spuse el calm. Pe un ton egal. Ca şi când s-ar fi 
aşteptat la astfel de întrebări din partea lui Nesryn. 
Se obişnuise cu asta. Poate mâine voi încerca să 
merg la trap. 

Deşi fără forţa picioarelor lui, săriturile... Yrene 
încercă să îşi aducă aminte de rănile vintrelor, dar 
rămase tăcută. 

— Te voi însoţi, spuse Nesryn, ochii negri 
luminându-se. Pot să-ţi arăt oraşul - poate casa 
unchiului meu. 

— Mi-ar face plăcere, zise Chaol înainte ca 
Nesryn să îl sărute pe obraz. 

— Mă văd cu ei acum pentru o oră sau două, 
spuse Nesryn. Apoi am întâlnire cu... ştii tu. Mă voi 
întoarce în după-amiaza aceasta. Şi îmi voi relua... 
îndatoririle după aceea. 

Cuvinte precaute. Yrene nu o condamnă. Nu 
văzând armele adunate pe biroul din dormitorul lui 
Nesryn - abia vizibile prin uşa întredeschisă: cuțite, 

săbii, mai multe arcuri şi tolbe... Căpitanul avea un 
mic arsenal în camera ei. 

Chaol doar mormăi aprobator, schiţând un 
zâmbet când Nesryn făcu paşi spre uşile 
apartamentului. Căpitanul se opri în prag, cu un 
zâmbet mai larg decât văzuse Yrene vreodată. 

Speranţă. Era plină de speranţă. 

Nesryn închise uşa cu un ţăcănit. 

Singură din nou în linişte, încă simțindu-se ca o 
intrusă, Yrene îşi încrucişă braţele. 

— Pot să-ţi aduc ceva înainte să începem? 

El nu făcu decât să-şi împingă scaunul în 
dormitorul său. 

— Aş prefera salonul, spuse ea, luându-şi sacul 
cu provizii de masa din hol, unde îl lăsase Kadja şi, 
probabil, scotocise prin el. 

— Aş prefera să fiu în pat cât agonizez. Şi sper 
că nu vei leşina pe podea de data asta, adăugă 
peste umărul său lat. 

El se mută uşor de pe scaun pe pat, apoi 
începu să-şi descheie jacheta. 

— Spune-mi, zise Yrene zăbovind în pragul uşii. 
Spune-mi ce am făcut de te-am supărat. 

Chaol îşi scoase jacheta. 

— Adică pe lângă faptul că m-ai prezentat ca 
pe o păpuşă stricată în faţa ucenicelor tale şi că le- 
ai pus să mă coboare de pe cal ca pe un peşte 
mort? 

Ea înţepeni, scoțând căluşul înainte să lase 
sacul cu provizii pe podea. 

— Mulţi oameni te ajută aici, în palat. 

— Nu atât de mulţi pe cât ai crede. 

— Torre este o şcoală, iar oameni cu răni ca 
ale tale nu vin des - nu când, de obicei, ne ducem 
noi la ei. Le arătam ucenicelor lucruri care ar putea 
ajuta un număr nespus de pacienţi în viitor. 

— Da, calul tău distrus şi apreciat. Uite cât de 
mult mă supun ţie. Cât de docil sunt. 

— Nu asta am vrut să spun şi ştii asta. 

El îşi scoase cămaşa, aproape rupând 
cusăturile când o ridică peste cap. 

— A fost un fel de pedeapsă? Pentru că l-am 
servit pe rege? Pentru că sunt din Adarlan? 

— Nu. 

Faptul că el credea că ea ar fi putut fi atât de 
crudă, de neprofesionistă... 

— A fost exact ce am spus: o demonstrație. 

— Eu nu am vrut să le arăţi! 

Yrene îşi îndreptă spatele. 

Chaol gâfâi printre dinţii încleştaţi. 

— Nu am vrut să mă expui. Să le laşi să mă 
manevreze. Pieptul i se ridică, plămânii de sub acei 
muşchi lucrând ca burdufurile. Ai idee cum este? 
Să treci de la aʻa - flutură o mână spre ea, corpul, 
picioarele şi coloana ei - la asta? 

Yrene simţi pământul alunecându-i de sub 
picioare. 

— Ştiu că este dificil... 

— Este. Dar astăzi ai îngreunat şi mai mult 
situaţia. Mă obligi să stau în mare parte gol în 
cameră şi totuşi niciodată nu m-am simţit mai gol 
decât în dimineaţa asta. El clipi ca şi când ar fi fost 
surprins că o spusese, că recunoscuse. 

— Eu... îmi pare rău, rosti ea tot ce-i trecu prin 

minte. 

El înghiţi. 

— Tot ce am crezut, tot ce am plănuit şi mi-am 
dorit... a dispărut. Tot ce mi-a rămas este regele 
meu şi urma de speranţă ridicolă că vom 
supravieţui acestui război şi că voi putea găsi o 
cale să profit de pe urma lui. 

— De ce anume? 

— De tot ce s-a sfărâmat în mâinile mele. Tot. 

Vocea i se sparse când pronunţă cuvântul. 

Ochii o usturau. De ruşine sau tristeţe, Yrene 
nu ştia. 

Şi nu voia să ştie de ce sau ce păţise el, ce 
făcuse ca durerea aceea să se adune în ochii lui. 
Ea ştia, ştia că el trebuia să înfrunte lucrurile, că 
trebuia să vorbească despre asta, dar... 

— Îmi pare rău, repetă Yrene. Ar fi trebuit să 
mă gândesc la sentimentele tale, adăugă rigid. 

El o privi îndelung şi apoi îşi scose cureaua, 
cizmele şi şosetele. 

— Poţi să rămâi cu pantalonii pe tine, dacă... 
dacă vrei. 

El îi scoase şi apoi aşteptă. 

Clocotind încă de furie, încă privind-o foarte 
indignat. 

Yrene înghiţi o dată. De două ori. Poate că ar fi 
trebuit să ia micul dejun. 

Dar să plece, chiar şi pentru asta... Yrene avu 
un sentiment - unul pe care nu îl înţelese pe deplin 
- cum că, dacă s-ar fi îndepărtat de el, dacă ar fi 
văzut-o întorcându-i spatele... 

Vindecătoarele şi pacienţii lor aveau nevoie de 

încredere, de o legătură. 

Dacă i-ar fi întors spatele şi ar fi plecat, nu 
credea că ruptura s-ar fi dres vreodată. 

Aşadar, îi făcu semn să se mişte spre mijlocul 
patului şi să se întoarcă pe burtă în timp ce ea se 
aşeză pe margine. 

Yrene îşi tinu o mână deasupra coloanei lui, 
străbătute de un şanţ musculos. 

Nu se gândise la sentimentele lui, la faptul că l- 
ar fi putut răni, la lucrurile care îl bântuiau... 

Respirația lui era superficială, rapidă. Apoi el 
spuse: 

— Doar ca să fiu clar: duşmănia ta este faţă de 
mine sau faţă de Adarlan, în general? 

El se uită la zidul distant, intrarea spre baie 
fiind blocată de paravanul din lemn sculptat. Yrene 
îşi ţinu ferm mâna poziționată deasupra spatelui 
său, în ciuda sentimentului de ruşine care o 
străbătu. 

Nu, ea nu fusese în cea mai bună formă în 
ultimele câteva zile. Nici pe departe. 

Cicatricea din partea de sus a spatelui său era 
contrastantă în lumina dimineţii, umbra mâinii 
tinerei pe pielea lui fiind un soi de semn pereche. 

Creatura care aştepta în acea cicatrice... Magia 
ei se retrase din nou din cauza apropierii de 
aceasta. Fusese prea obosită seara trecută şi prea 
ocupată în dimineaţa asta ca să se gândească 
măcar să o înfrunte din nou, să se gândească la ce 
ar putea vedea, cu ce s-ar putea lupta... şi ce ar 
putea suporta el. 

Dar Chaol se ţinuse de cuvânt, le instruise pe 

fete în ciuda prostiei şi a greşelilor ei. Yrene 
presupunea că putea să-i întoarcă favoarea 
respectându-şi promisiunea. 

Tânăra inspiră ca să se calmeze. Ştia că nu se 
putea pregăti pentru asta. Nicio inspiraţie nu o 
calma suficient încât procesul să fie mai puţin 
chinuitor. Pentru amândoi. 

Yrene îi oferi tăcută căluşul din piele. 

El şi-l strecură printre dinţi şi strânse uşor. 

Ea se uită la Chaol, la corpul pregătit pentru 
durere, la chipul ilizibil când el şi-l înclină spre uşă. 

Yrene spuse încet: 

— Soldaţii din Adarlan au ars-o de vie pe 
mama când aveam unsprezece ani. 

Şi înainte să-i poată răspunde Chaol, îi atinse 
cu palma semnul de pe spate. 


Capitolul 16 


Era doar întuneric şi durere. 

El ţipă împotriva întunericului, foarte puţin 
conştient de căluşul din gura lui şi de usturimea 
din gât. 

„Arsă de vie, arsă de vie, arsă de vie.” 

Vidul îi arăta focul. O femeie cu păr blond- 
şaten şi piele bronzată ţipa în agonie spre cer. 

Îi arăta un corp distrus şi un pat însângerat, un 
cap rostogolindu-se pe podeaua de marmură. 

„Tu ai făcut asta, tu ai făcut asta, tu ai făcut 
asta.” 

Îi arăta o femeie cu ochi din flacără albastră şi 
păr din aur pur stând deasupra lui, cu pumnalul 

înclinat ca să i-l împlânte în inimă. 

Ar fi vrut el. Uneori, şi-ar fi dorit ca ea să nu se 
fi oprit. 

Cicatricea de pe chipul lui - din cauza unghiilor 
cu care îl zgâriase când îl lovise prima dată... La 
acea dorinţă detestabilă se gândea când se uita în 
oglindă. La corpul de pe pat, la camera respectivă 
şi la ţipătul acela; la colierul de la un gât bronzat şi 
la un zâmbet care nu aparţinea unui chip îndrăgit; 
la inima pe care o oferise şi fusese lăsată să cadă 
pe scândurile din lemn ale docurilor râului. La un 
asasin care plecase pe mare şi la o regină care se 
întorsese; la un rând de bărbaţi buni care atârnau 
de porţile castelului. 

Tot ceea ce nu putea ierta sau ierta se afla în 
cicatricea subţire. 

Vidul îi arătase asta de nenumărate ori. 

li lovea corpul cu bice bifurcate înroşite în foc 
şi îi arăta acele lucruri de nenumărate ori. 

l-o arăta pe mama lui. Şi pe fratele lui. Şi pe 
tatăl lui. 

Tot ce îi mai rămăsese. Ce dezamăgise. Ce 
urâse şi ce devenise. 

Liniile dintre ultimele două se înceţoşaseră. 

lar el încercase. |ncercase în ultimele 
săptămâni, în ultimele luni. 

Vidul nu voia să audă aşa ceva. 

Focul negru se grăbi prin sângele lui şi prin 
vene, încercând să-i înece gândurile. 

Trandafirul în flăcări lăsat pe o noptieră. Ultima 
îmbrăţişare a regelui său. 

Incercase. Incercase să spere şi totuşi... 

Femei tinere care-l coborau de pe un cal, 
împungându-l. 

Durerea îl lovi profund şi în partea de jos a 
coloanei, iar el nu putea respira, nu putea striga... 

Lumina albă licări. 

Fu o pâlpâire, la distanţă. 

Nu era auriul, roşul sau albastrul flăcării. Ci un 
alb ca lumina soarelui, clară şi curată. 

Un licăr în întuneric, arcuindu-se ca fulgerul ce 
străbătea noaptea. 

lar apoi durerea apăru din nou. 

Ochii tatălui său - ochii furioşi ai tatălui său 
când el anunţase că pleca să se alăture gărzii. 
Pumnii. Rugăminţile mamei lui. Frica de pe chipul 
ei, când o văzuse ultima dată, când plecase călare 
din Anielle. Ultima dată când îşi văzuse oraşul şi 
casa. Fratele lui, mic şi speriat în umbra lungă a 
tatălui lor. 

Un frate pe care îl schimbase cu altul. Un frate 
pe care îl lăsase în urmă. 

Întunericul îl strânse, strivindu-i oasele. 

Avea să-l ucidă. 

Durerea, acest puț nesfârşit şi clocotitor de 
nimic, avea să-l omoare. 

Poate că ar fi fost o indulgență. Nu era tocmai 
sigur că prezenţa lui - prezenţa lui de dincolo ar fi 
însemnat ceva. Nu suficient încât să facă o 
încercare să se întoarcă. 

Întunericului îi plăcea situaţia şi părea să 
înflorească datorită acestui fapt. 

În timp ce-i strângea menghina în jurul oaselor, 
îi fierbea sângele în vene, iar el striga încontinuu... 

Lumina albă se izbi în el, orbindu-l şi umplând 
acel vid. 

Întunericul scoase un sunet strident, 
retrăgându-se, apoi ridicându-se ca un val în jurul 
lui... doar ca să ricoşeze dintr-o carapace a luminii 
albe, înfăşurate în jurul lui, o piatră pe care se 
sparse întunericul. 

O lumină în abis. 

Era caldă, liniştită, blândă şi nu dădea înapoi în 
faţa întunericului. 

Ca şi când ar fi sălăşluit într-un asemenea 
întuneric de foarte mult timp şi ar fi înţeles cum 
funcţiona. 

Chaol deschise ochii. 

Mâna lui Yrene îi alunecase de pe coloană. 

Deja se întorcea cu spatele la el, întinzându-se 
spre cămaşa lui, aruncată pe covorul din dormitor. 

El văzu sângele înainte ca ea să îl poată 
ascunde. 

Scuipând căluşul, o prinse de încheietura 
mâinii, gâfâind zgomotos. 

— Eşti rănită. 

Yrene îşi şterse nasul, gura şi bărbia înainte să 
se întoarcă spre el, dar mişcarea nu-i ascunse 
petele de pe piept care-i udau gulerul rochiei. 

Chaol se ridică. 

— Pe toţi zeii, Yrene... 

— Sunt bine. 

Cuvintele îi erau înăbuşite, pline de sângele 
care îi curgea încă din nas. 

— Este... ceva obişnuit? El îşi umplu plămânii 
cu aer ca să strige pe cineva să aducă o altă 

285 


vindecătoare... 

— Da. 

— Mincinoaso. Chaol simţi falsitatea din pauza 
făcută de Yrene şi văzu în aceasta refuzul ei de a-i 
întâlni privirea. Bărbatul deschise gura, dar ea îi 
atinse braţul cu o mână, coborând cămaşa 
însângerată. 

— Sunt bine. Am nevoie doar... de odihnă. 

Murdară de sânge închegat pe bărbie şi pe 
gură, numai în regulă nu părea. 

Yrene îşi lipi din nou cămaşa lui de nas când 
sângele curse din nou. 

— Cel puţin, spuse ea prin material şi sânge, 
pata de mai devreme se potriveşte cu rochia. 

Era o încercare jalnică de a glumi, dar el schiţă 
un zâmbet macabru. 

— Credeam că e parte din model. 

Ea îi aruncă o privire extenuată, dar amuzată. 

— Dă-mi cinci minute şi mă pot întoarce şi... 

— Întinde-te. Chiar acum. El alunecă uşor 
câţiva zeci de centimetri pe saltea, ca să se facă 
înţeles. 

Yrene studie pernele, patul fiind destul de 
mare încât patru persoane să doarmă nederanjate 
una lângă cealaltă. Gemând, îşi lipi cămaşa de faţă 
şi se lăsă pe perne, îşi aruncă încălţările, îşi ridică 
picioarele şi îşi înclină capul în sus ca să oprească 
sângerarea. 

— Ce să îţi aduc? o întrebă văzând că privea în 
gol, spre tavan. 

Ea făcuse asta - o făcuse în timp ce îl ajutase, 
probabil din cauza stării de spirit negative pe care 

o avusese el înainte... 

Yrene doar scutură din cap. 

In tăcere, o urmări lipindu-şi cămaşa de nas şi 
văzu sângele pătând-o de nenumărate ori, până ce 
încetini, în sfârşit. Până ce se opri. 

Nasul, gura şi bărbia erau roşii de sânge, ochii 
fiindu-i înceţoşaţi de durere sau extenuare. Poate 
din ambele cauze. 

— Cum? se trezi întrebând-o. 

Ea ştia la ce se referea el. Yrene îşi şterse 
sângele de pe piept. 

— Am intrat acolo, în cicatrice, şi era la fel ca 
înainte. Un zid pe care nicio lovitură de-a magiei 
mele nu l-a putut sfărâma. Cred că mi-a arătat... 
Cu degetele, strânse mai tare cămaşa când o 
apăsă pe sângele care îi păta faţa. 

— Ce? 

— Morathul, şopti ea, iar el ar fi putut jura că 
până şi cântecul păsărilor şovăi în grădină. Mi-a 
arătat o amintire rămasă în tine. Mi-a arătat o 
fortăreață imensă şi neagră, plină de orori. O 
armată care aşteaptă în munţii din jurul ei. 

Sângele lui îngheţă când înţelese cui îi putea 
aparţine acea amintire. 

— Adevărată sau... a fost vreo manipulare 
împotriva ta? 

Aşa fuseseră folosite şi amintirile lui. 

— Nu ştiu, recunoscu Yrene. Dar apoi ţi-am 
auzit strigătele. Nu aici, ci... acolo, înăuntru. Îşi 
şterse din nou nasul. Şi mi-am dat seama că atacul 
asupra zidului solid a fost... Cred că a fost o 
distracţie. O diversiune. Aşadar, am urmat sunetul 


287 


strigătului tău. Spre tine, întunericul s-a concentrat 
atât de mult să te distrugă, încât nu m-a văzut 
venind. Yrene tremură. Nu ştiu dacă a făcut ceva, 
dar... Nu am putut suporta să privesc şi să ascult. 
L-am speriat când am sărit înăuntru, dar nu ştiu 
dacă va aştepta data viitoare. Dacă îşi va aminti. 
Are 0... sensibilitate. Nu a unei fiinţe vii, ci ca şi 
cum o amintire ar fi fost eliberată în lume. 

Chaol dădu din cap, iar liniştea se pogori între 
ei. Ea îşi şterse din nou nasul, cămaşa lui fiind 
acum plină de sânge, apoi lăsă materialul pe masa 
de lângă pat. 

Timp de câteva minute, lumina soarelui 
alunecă pe podea, vântul făcând palmierii să 
foşnească. 

Apoi Chaol spuse: 

— Îmi pare rău... de mama ta. 

Gândind retrospectiv... totul se petrecuse, 
probabil, în cele câteva luni ale groazei şi pierderii 
lui Aelin. 

Atât de mulţi suferiseră - copii cărora 
Adarlanul le lăsase cicatrice atât de profunde. Asta 
dacă Adarlanul îi lăsase măcar în viaţă. 

— A fost tot ce era mai bun în lume, spuse 
Yrene, ghemuindu-se într-o parte ca să privească 
spre ferestrele grădinii de dincolo de picioarele 
patului. Ea... Eu am scăpat pentru că ea... Yrene nu 
spuse şi restul. 

— A făcut ce ar face orice mamă, termină el în 
locul ei. 

Ea dădu din cap. 

Ca vindecătoare, fuseseră o parte din primele 

victime, execuţia lor continuând mult timp după 
dispariţia magiei. Adarlanul vânase dintotdeauna 
fără milă vindecătoarele dăruite cu magie. Poate 
că locuitorii oraşului le vânduseră Adarlanului ca să 
câştige bani repede şi uşor. 

Chaol înghiţi în sec şi, după o clipă, spuse: 

— Am văzut cum regele Adarlanului a 
măcelărit-o pe femeia pe care o iubea Dorian în 
faţa mea, şi nu am putut face nimic să îl opresc. Să 
o salvez. lar când regele a vrut să mă ucidă pentru 
că am plănuit să îl detronez... A intervenit Dorian. 
S-a luptat cu tatăl lui şi mi-a dat timp să fug, iar eu 
am fugit. Am făcut-o pentru că... nu mai era nimeni 
care să continue rebeliunea, să dea de ştire 
poporului care trebuia să afle anumite lucruri. L-am 
lăsat să lupte cu tatăl lui şi să suporte 
consecinţele, iar eu am fugit. 

Ea îl privi tăcută. 

— Totuşi, acum este bine. 

— Nu ştiu. Este liber - este în viaţă. Dar este 
bine? El a suferit. Mult. În moduri în care nu aş 
putea începe să... Gâtul i se strâmtă până când îl 
duru. Ar fi trebuit să fiu eu. Întotdeauna am plănuit 
să fiu eu îl locul lui. 

Lui Yrene îi alunecă o lacrimă pe vomer’. 

Chaol o luă cu degetul înainte să alunece în 
partea cealaltă. 

Yrene se uită în ochii lui un moment lung, 
lacrimile făcându-i ochii aproape strălucitori în 
soare. El nu ştia cât timp trecuse. Cât timp îi luase 

ei să încerce să înlăture acel întuneric - doar un 
pic. 

Uşa apartamentului se deschise şi se închise 
destul de silențios încât Chaol să-şi dea seama că 
era Kadja. Însă asta o făcu pe Yrene să nu-l mai 
privească; fără privirea ei, avu un sentiment de 
răceală - de linişte şi răceală. 

Chaol îşi încleştă pumnul, acea lacrimă 
intrându-i în piele, dorind ca ea să îşi întoarcă din 
nou privirea spre el. Să citească expresia din ochii 
fetei. 

Dar capul ei se mişcă în sus atât de repede, 
încât aproape îi lovi lui nasul. 

Auriul din ochii lui Yrene se aprinse. 

— Chaol, şopti ea, iar el gândi că era prima 
dată când îi spusese astfel. 

Dar ea se uită în jos, atrăgând şi privirea lui în 
aceeaşi direcţie. 

Către toracele dezgolit, spre picioarele sale 
goale. 

Spre degetele de la picioare. 

Spre degetele de la picioarele lui, pe care şi le 
flexa uşor, ca şi când ar fi încercat să îşi 
amintească mişcarea. 


Capitolul 17 


Verii lui Nesryn erau plecaţi la şcoală când ea 
bătu la uşa care dădea spre casa minunată a 
mătuşii şi unchiului ei, din cartierul Runni. Din 
strada prăfuită, tot ce se vedea din casa din 
spatele zidurilor înalte şi groase era poarta 

sculptată din lemn de stejar, întărită cu ornamente 
din fier. 

Dar când aceasta se deschise sub mâinile celor 
doi străjeri care îi făcură imediat semn să intre, 
Nesryn văzu o curte umbrită şi lată din piatră 
galbenă, flancată de stâlpi plini cu flori mov“ şi o 
fântână incrustată cu sticlă de mare, ce susura în 
mijloc. 

Casa era tipică pentru Antica şi pentru poporul 
balruhni, din care se trăgeau Nesryn şi familia ei. 
De mult adaptată la climatul deşertic, clădirea 
fusese ridicată în funcţie de soare şi de vânt: 
ferestrele exterioare nu erau niciodată expuse la 
căldura sudică, iar turnurile înguste care captau 
vântul, din partea de sus a clădirii, erau poziţionate 
în direcţia opusă vântului estic plin de nisip, ca să îl 
împiedice să se infiltreze în camerele pe care le 
răcea. Familia ei nu era destul de norocoasă încât 
să aibă un canal care să treacă pe sub casă, aşa 
cum se întâmpla în cazul multor locuinţe bogate 
din Antica, dar pentru că existau plante înalte şi 
marchize din lemn sculptat, umbra menținea 
nivelurile publice inferioare din jurul curţii suficient 
de răcoroase în timpul zilei. 

Într-adevăr, Nesryn inspiră profund când merse 
prin curtea frumoasă, mătuşa întâmpinând-o la 
jumătatea ei cu o întrebare: 

— Ai mâncat? 

Mâncase, dar Nesryn spuse: 

— M-am păstrat pentru masa ta, mătuşă. 

Era o întrebare obişnuită în sânul familiei - 

nimeni nu vizita o casă, mai ales cei din familia 
Faliq, fără să mănânce. Cel puţin o dată. 

Mătuşa ei - o femeie încă frumoasă şi bine 
făcută, ai cărei patru copii nu îi răpiseră nici măcar 
puţin energia şi pofta de viaţă - dădu aprobator din 
cap. 

— l-am spus lui Brahim chiar în dimineaţa asta 
că bucătăreasa noastră este mai bună decât cele 
de la palat. 

Se auzi un fel de pufnit amuzat de la un nivel 
superior, de la fereastra cu oblon din lemn care 
dădea spre curte. Era biroul unchiului ei, una dintre 
puţinele camere comune de la al doilea etaj, de 
obicei privat. 

— Ai grijă, Zahida, sau khaganul ar putea să te 
audă şi să-ţi ia draga bucătăreasă bătrână la palat. 

Mătuşa ei îşi dădu ochii peste cap uitându-se la 
silueta care abia se vedea prin oblonul din lemn 
ornamentat şi o luă de braţ pe Nesryn. 

— Băgăciosul. Intotdeauna trage cu urechea la 
conversațiile noastre de jos. 

Unchiul  chicoti, dar nu mai făcu niciun 
comentariu. 

Nesryn zâmbi, lăsând-o pe mătuşă să o 
conducă spre interiorul spaţios al casei, pe lângă 
statuia Innei, cu trup voluptuos, Zeița Caselor 
Liniştite şi a poporului balruhni, ale cărei braţe 
erau ridicate în semn de întâmpinare, dar şi ca un 
gest defensiv. 

— Poate că bucătarul slab pregătit al palatului 
este motivul pentru care nobilii sunt atât de 
costelivi. 

Mătuşa ei pufni, mângâindu-şi stomacul. 

— Şi fără îndoială motivul pentru care am 
adăugat atât de multe kilograme în ultimii ani. Îi 
făcu semn din ochi lui Nesryn. Poate ar trebui să 
scap de bătrâna bucătăreasă. 

Nesryn sărută obrazul moale ca o petală al 
mătuşii. 

— Eşti mai frumoasă decât atunci când eram 
mică. 

Şi vorbea serios. 

Mătuşa ei flutură o mână, dar încă radia de 
plăcere când intrară în interiorul slab luminat şi 
răcoros al holului. Stâlpii susțineau tavanele înalte 
ale holului lung, grinzile din lemn şi mobila fiind 
sculptate şi modelate după flora şi fauna luxuriantă 
din patria lor, din care plecaseră de mult. Mătuşa o 
conduse în locuri din casă în care cei mai mulţi 
oaspeţi nu ajungeau, chiar spre a doua curte mai 
mică din spate. Acea curte era doar pentru familie, 
o mare parte din ea fiind ocupată de o masă lungă 
cu scaune joase la umbra unei marchize. La 
această oră, soarele era în partea opusă a casei - 
întocmai motivul pentru care o alesese mătuşa ei. 

Mătuşa o conduse pe un scaun alăturat celui 
din capul mesei, locul de onoare, şi se grăbi să-i 
transmită bucătăresei să aducă gustări. 

În linişte, Nesryn ascultă vântul şuierând prin 
iasomia care se căţăra pe zid, spre balconul de 
deasupra. Era cea mai liniştită casă pe care o 
văzuse vreodată - mai ales în comparaţie cu 
haosul casei familiei sale din Rifthold. 

O durere îi strânse pieptul, iar Nesryn şi-l 

masă. Cei la care se gândea ea erau în viaţă, 
scăpaseră, însă faptul acesta nu îi spunea unde 
erau acum sau ce ar fi putut înfrunta pe 
continentul plin de atât de multe orori. 

— Tatăl tău are pe faţă aceeaşi expresie când 
se gândeşte prea intens, îi spuse unchiul din 
spatele ei. 

Nesryn se întoarse pe scaun, schiţând un 
zâmbet când Brahim Faliq intră în curte. Unchiul 
era mai scund decât tatăl ei, dar mai zvelt - în 
mare parte datorită faptului că nu îşi câştiga 
existenţa cocând produse de patiserie. Nu, unchiul 
era încă în formă pentru un bărbat de vârsta lui, 
părul negru fiindu-i presărat cu argintiu, ambele 
chestiuni datorându-se probabil vieţii de negustor 
care îl menținea atât de activ. 

Dar chipul lui Brahim... era cel al lui Sayed 
Faliq. Chipul tatălui ei. Cu mai puţin de doi ani 
care-i despărţeau, unii îi consideraseră gemeni 
când erau mici. Şi când văzu chipul blând, încă 
frumos, Nesryn simţi un nod în gât. 

— Una dintre puţinele caracteristici moştenite 
de la el, se pare. 

Într-adevăr, unde Nesryn era tăcută şi înclinată 
spre contemplare, râsetul zgomotos al tatălui ei 
fusese la fel de constant în casa lor precum 
cântatul vesel şi chicotitul surorii ei. 

ÎI simţi pe unchiul său studiind-o când ocupă 
locul din faţa ei, lăsându-l pe cel din capul mesei 
pentru Zahida. Bărbaţii şi femeile conduceau 
împreună casa, autoritatea lor comună fiind tratată 
ca lege de copiii lor. Nesryn cu siguranţă se 

supusese, deşi sora ei... încă auzea luptele 
zgomotoase dintre sora şi tatăl ei, când Delara 
crescuse şi îşi dorise să fie independentă. 

— Pentru un căpitan al gărzii regale, spuse 
gânditor unchiul, sunt surprins că ai timp să ne 
vizitezi atât de des. 

Mătuşa dădu buzna înăuntru, ducând o tavă cu 
ceai rece de mentă şi pahare. 

— Taci. Nu te plânge, Brahim, sau nu va mai 
veni. 

Nesryn zâmbi, privind între ei când mătuşa 
dădu fiecăruia un pahar cu ceai, lăsă tava pe masă 
şi se aşeză în capul mesei. 

— M-am gândit să vin acum - cât timp sunt 
copiii la şcoală. 

Încă unul dintre multele decrete minunate ale 
khaganatului: fiecare copil, indiferent de cât de 
sărac sau bogat era, avea dreptul să meargă la 
şcoală. Gratuit. Ca rezultat, aproape toată lumea 
din imperiu era alfabetizată - mai mult decât putea 
pretinde Nesryn despre Adarlan. 

— Şi iată-mă sperând că te întorci ca să ne mai 
cânţi, spuse unchiul zâmbind strâmb. De când ai 
plecat alaltăieri, copiii ţi-au fredonat cântecele ca 
pisicile vagaboande. Nu am fost în stare să le spun 
că vocile lor nu prea se ridică la acelaşi standard 
ca al stimatei lor verişoare. 

Nesryn chicoti, chiar roşi. Ea cânta în cercuri 
restrânse - doar pentru familia ei. Nu cântase 
niciodată pentru Chaol sau alţii, şi nici măcar nu 
menţionase că vocea ei era... mai mult decât bună. 
Nu era ceva ce putea fi pomenit cu uşurinţă în 

conversații, iar zeii ştiau că ultimele câteva luni nu 
fuseseră favorabile cântatului, dar se trezise 
cântându-le verilor ei cu două seri în urmă unul 
dintre cântecele pe care le învățase de la tatăl său. 
Un cântec de leagăn din Antica. Până la finalul 
acestuia, mătuşa şi unchiul ei se adunaseră, 
mătuşa ştergându-se la ochi şi... ei bine, nu mai 
putea da înapoi, nu-i aşa? 

Probabil că avea să fie tachinată pe seama 
subiectului până nu ar mai fi deschis gura 
niciodată. 

Dar măcar dacă ar fi venit aici doar ca să 
cânte. Oftă uşor, pregătindu-se. 

In tăcere, mătuşa şi unchiul făcură un schimb 
de priviri. Mătuşa ei întrebă încet: 

— Ce este? 

Nesryn sorbi din ceai, gândindu-se ce să 
spună. Cel puţin mătuşa şi unchiul o aşteptară să 
vorbească. Sora ei ar fi scuturat-o de umeri până 
acum, cerându-i un răspuns. 

— Acum două seri a avut loc un atac în Torre. 
O tânără vindecătoare a fost ucisă de un intrus. 
Criminalul încă nu a fost găsit. 

Indiferent cât căutaseră ea şi Sartaq seara 
trecută prin câteva canale de sub Antica, nu 
găsiseră nicio cale spre Torre; nici vreun semn de 
cuib de valgi. Nu descoperiseră decât tipicele 
mirosuri îngrozitoare ale oraşului şi şobolanii 
fugindu-le pe sub picioare. 

Unchiul înjură, atrăgând O privire 
dezaprobatoare din partea mătuşii. Dar chiar şi 
mătuşa îşi masă pieptul înainte să întrebe: 

— Am auzit zvonurile, dar... Ai venit să ne 
avertizezi? 

Nesryn dădu din cap. 

— Atacul seamănă cu tehnicile inamicilor din 
Adarlan. Dacă ei sunt aici, în acest oraş, mă tem că 
asta ar putea avea legătură cu sosirea mea. 

Nu îndrăznise să spună mătuşii şi unchiului ei 
prea multe. Nu din lipsă de încredere, ci de frica 
celor care ar fi putut auzi. Aşadar, nu ştiau de 
valgi, de Erawan sau de chei. 

Ştiau de misiunea ei de a aduna o armată, 
pentru că nu era un secret, dar... Nu riscă să le 
spună de Sartag; de faptul că el şi rukhinul său ar 
fi putut să fie calea spre câştigarea sprijinului 
khaganului, că era posibil ca poporul lui să ştie 
despre valgi lucruri pe care nici măcar ei nu le 
descoperiseră înfruntându-i. Nici măcar nu riscă să 
le spună că fusese pe rukul prinţului. Nu că ar fi 
crezut-o. Oricât de înstărită ar fi fost familia ei, 
existau bogătaşi şi existau nobili. 

— Vor avea în vedere familia noastră... ca să 
ajungă la tine? întrebă unchiul. 

Nesryn înghiţi în sec. 

— Nu cred, dar ar fi în stare de orice. Eu... încă 
nu se ştie dacă acest atac a avut legătură cu 
sosirea mea sau dacă tragem concluzii pripite, dar 
în cazul în care este adevărat... Am venit să vă 
îndemn să angajaţi mai mulţi străjeri, dacă puteţi. 
Se uită la ei, punându-şi mâinile cu palmele în sus 
pe masă. Îmi pare rău că am atras lucrul acesta 
asupra casei voastre. 

Mătuşa şi unchiul ei se mai priviră o dată, apoi 

amândoi o luară de mână. 

— Nu ai de ce să îţi pară rău, spuse mătuşa 
tocmai când unchiul adăugă: 

— Faptul că te-am văzut atât de neaşteptat a 
fost o binecuvântare neînchipuită. 

Nesryn amuţi. Asta îşi dorea Erawan să 
distrugă. 

Avea să găsească o cale să adune acea 
armată. Ori ca să-şi salveze familia de război, ori 
ca să-l împiedice să ajungă pe aceste ţărmuri. 

Mătuşa ei declară: 

— Vom mai angaja străjeri, vom avea o escortă 
pentru copii spre şi dinspre şcoală. Dădu din cap 
spre soţul ei. Şi oriunde am merge în oraş. 

Unchiul lui Nesryn adăugă: 

— Şi tu? Mergi prin oraş de una singură. 

Nesryn flutură o mână, deşi îngrijorarea lor o 
emoţionă. Se abţinu să le spună că ea căutase 
valgi în canalizarea din Rifthold câteva săptămâni 
şi că seara precedentă îi pândise prin canalele din 
Antica. Nu le spuse cât de implicată fusese în 
distrugerea castelului de cleştar. Nu voia să îşi 
vadă unchiul căzând de pe scaun sau părul frumos 
al mătuşii albindu-se. 

— Mă descurc. 

Mătuşa şi unchiul nu păreau atât de convinşi, 
dar  dădură oricum din cap tocmai când 
bucătăreasa apăru zâmbindu-i larg lui Nesryn, cu 
mici farfurii cu salată rece în mâinile ridate. 

Pentru câteva clipe lungi, Nesryn mâncă tot ce 
îi puseseră în farfurie mătuşa şi unchiul ei, 
mâncăruri într-adevăr la fel de bune precum cele 

de la palat. Înainte să se îndoape până aproape să 
explodeze, înainte să-şi bea ceaiul până la ultimul 
strop, mătuşa îi spuse cu şiretenie: 

— Ştii, speram că vei aduce un invitat. 

Nesryn pufni, dându-şi la o parte părul de pe 
faţă. 

— Lordul Westfall este foarte ocupat, mătuşă. 

Dar dacă Yrene îl ajutase să încalece în 
dimineaţa aceasta... poate a doua zi avea să-l 
aducă aici, să-l prezinte familiei şi celor patru copii 
care umpleau casa cu haos şi bucurie. 

Mătuşa sorbi grațios din ceai. 

— 0, nu mă refeream la el. Un zâmbet pluti 
între Zahida şi Brahim. Mă refeream la prinţul 
Sartaq. 

Nesryn se bucură că îşi terminase ceaiul. 

— Ce e cu el? 

Acel zâmbet şiret nu dispăru. 

— Se zvoneşte că o persoană - îi aruncă o 
privire cu înţeles lui Nesryn - a fost zărită călărind 
cu prinţul ieri, la răsărit. Pe rukul lui. 

Nesryn îşi stăpâni tresărirea. 

— Eu... eram. 

Se rugase ca nimeni să nu o fi văzut cu el 
seara trecută - ca vestea că valgii erau vânaţi să 
nu ajungă la urechile acestor creaturi. 

Unchiul ei chicoti. 

— Şi când plănuiai să ne spui? Copiii au fost 
încântați din cale-afară că draga lor vară a călărit 
pe Kadara. 

— Nu am vrut să mă laud. 

Era o scuză jalnică. 

— Hmm, fu singura replică a unchiului ei, 
şiretenia dansându-i în privire. 

Dar mătuşa lui Nesryn îi aruncă o privire cu 
înţeles, răceala din ochii ei căprui spunându-i că 
nici ea nu uitase nicio clipă de familia care 
rămăsese în Adarlan şi care, poate, încerca acum 
să fugă spre aceste ţărmuri. Mătuşa spuse cu 
convingere: 

— Rukşii nu se tem de balauri. 


Capitolul 18 


Inima lui Yrene bătu cu putere când 
îngenunche lângă Chaol pe pat şi urmări cum îşi 
mişcă degetele de la picioare. 

— Poţi... să simţi? 

Chaol încă se holba ca şi când nu i-ar fi venit să 
creadă. 

— Eu... Cuvintele i se opriră în gât. 

— Poţi controla mişcarea? 

El păru să se concentreze. 

Apoi degetele i se opriră. 

— Bun, spuse ea, ridicându-se ca să privească 
mai atent. Acum, mişcă-le. 

Chaol păru din nou să se concentreze, iar 
apoi... 

Două degete se îndoiră. Apoi trei de la celălalt 
picior. 

Yrene zâmbi - larg şi continuă să zâmbească 
atunci când îşi întoarse capul spre el. 

Chaol nu făcu decât să se holbeze la ea şi la 
zâmbetul ei. Un soi de emoție intensă care-i 

traversă trăsăturile o făcu să încremenească puţin. 

— Cum? întrebă el. 

— ... poate când am ajuns la tine, când magia 
mea s-a lovit de întuneric un pic mai... 

Fusese îngrozitor să-l găsească în întuneric, în 
vid, frig, durere şi groază. 

Ea refuzase să recunoască ceea ce încercase 
creatura să-i arate la zidul acela, de nenumărate 
ori: fortăreaţa îngrozitoare, soarta care o aştepta 
când se întorcea. Refuzase să recunoască asta 
când lovise zidul, magia ei implorând-o să se 
oprească, să se retragă. 

Până ce... până ce îl auzise pe el, departe şi 
mai adânc înăuntru. 

Se aruncase orbeşte, ca o suliță spre sunet. lar 
acolo fusese el - sau orice ar fi fost din el, ca şi 
cum lucrul acela ar fi fost miezul firului dintre om şi 
rană, nu zidul împotriva nervilor, mult deasupra. 

Se înfășurase în jurul lui, strângând puternic 
deşi întunericul lovise de nenumărate ori. Şi, ca 
răspuns, îşi trimisese magia în el, ca pe o coasă de 
lumină în întuneric - o torţă care arsese doar 
parţial. 

Exact cât trebuia, se pare. 

— E bine, declară Yrene, poate inutil. E 
minunat. 

Chaol încă se uita la ea când spuse „Este”. 

Yrene deveni conştientă de sângele de pe ea şi 
de starea ei. 

— Să începem cu asta, spuse fata. Fă câteva 
exerciţii înainte să ne oprim pentru azi. 

Ce îi mărturisise despre mama ei... îi mai 


301 


spusese doar Hafizei, la intrarea în Torre. Nimănui 
altcuiva. Nu mai zisese nimănui, nu de când venise 
clătinându-se în ferma vărului mamei ei şi ceruse 
adăpost şi protecţie. 

Se întrebă cât timp îi fusese blocată povestea 
lui în piept. 

— Lasă-mă să comand mai întâi ceva de 
mâncare, decise Yrene. Se uită spre paravanul de 
lemn care masca baia, apoi la pieptul şi rochia 
acoperite cu sânge. Cât aşteptăm... s-ar putea să 
folosesc baia şi să împrumut un rând din hainele 
tale. 

Chaol încă o privea cu acel chip calm şi 
concentrat. Un altul decât cel de până acum, ca şi 
când îndepărtarea unei părţi din întunericul acela 
ar fi dezvăluit adevărata lui faţă. 

Acest bărbat pe care încă nu îl cunoscuse. 

Nu era sigură cum să procedeze în situaţia de 
faţă, cu el. 

— la ce vrei, îi spuse Chaol, cu vocea înceată şi 
răguşită. 

Yrene era ameţită când cobori din pat, luă 
cămaşa lui distrusă cu ea şi se grăbi spre baie. Se 
simţea aşa din cauză că pierduse sânge, îşi spuse 
în sinea ei. 

Chiar şi în timp ce făcu baie zâmbind. 


— Ştii, nu pot decât să mă simt neglijată, 
spuse tărăgănat Hasar când se aplecă deasupra 
hărților despre care Yrene nu îndrăznise să întrebe. 

Din partea cealaltă a salonului luxos de primire 
nu le vedea foarte bine şi putea doar urmări când 
Hasar mişca nişte figurine ivorii din loc în loc, 
încruntându-şi concentrată sprâncenele negre. 

— Renia spune că nu ar trebui să mă aştept să- 
mi acorzi aşa de mult timp, dar poate am devenit 
alintată în aceşti doi ani, continuă Hasar împingând 
o  figurină cinci centimetri spre dreapta şi 
încruntându-se. 

Yrene sorbi din ceaiul ei de mentă şi nu 
comentă în niciun fel. Hasar o chemase aici aflând 
că Yrene îşi petrecuse toată ziua vindecându-l pe 
lordul Westfall. Ceruse unui servitor să o aducă în 
camera prinţesei cu promisiunea unor gustări 
extrem de necesare. Şi, într-adevăr, prăjiturile cu 
roşcove şi ceaiul îi alungaseră un pic extenuarea. 

Prietenia ei cu prinţesa fusese pur 
întâmplătoare. La una dintre primele lecţii ale lui 
Yrene, Hafiza o adusese ca să o îngrijească pe 
prinţesă, care se întorsese de la palatul ei de la 
malul mării din nord-est ca să fie tratată pentru o 
puternică durere de stomac. Aveau vârste 
apropiate şi, în orele în care Hafiza îndepărtase o 
tenie cu adevărat îngrozitoare din intestinele 
prinţesei, Hasar îi ceruse lui Yrene să vorbească. 

Şi Yrene o făcuse, pălăvrăgind despre lecţiile 
ei, menționând ocazional momentele mai 
dezgustătoare ale anului în care lucrase la PORCUL 
ALB. Prințesei îi plăcuseră poveştile ei despre 
luptele murdare din bar. Povestea pe care prefera 
să o audă, pe care îi ceruse lui Yrene să i-o spună 
de trei ori în zilele în care Hafiza îi scosese pe gură 

tenia ucisă în mod magic - pe un orificiu sau 
celălalt, îi spusese Marea Vindecătoarei prinţesei -, 
era despre o tânără necunoscută care îi salvase 
viaţa lui Yrene, o învățase să se apere şi îi lăsase o 
mică avere în aur şi bijuterii. 

Lui Yrene i se păruse o poveste neînsemnată, 
fără să se aştepte ca prinţesa să-şi amintească 
numele ei imediat ce Hafiza scosese ultimii 
centimetri de tenie din corpul ei. Dar după două 
zile fusese chemată în camera prinţesei, unde 
Hasar era ocupată să mănânce tot felul de 
delicatese ca să recupereze pierderea în greutate. 

Prea slabă, îi spusese lui Yrene în loc de salut. 
Avea nevoie de un fund mai mare pe care iubita ei 
să-l apuce noaptea. 

Yrene izbucnise în râs - primul râs adevărat 
după foarte mult timp. 

Hasar zâmbise, pur şi simplu, oferindu-i lui 
Yrene nişte peşte afumat din depresiunile pline de 
râuri şi asta fusese tot. Poate nu era o prietenie 
între egali, dar Hasar părea să se bucure de 
compania ei, iar Yrene nu se afla în poziţia de ao 
respinge. 

Aşadar, prinţesa îşi făcuse obiceiul de a o 
chema ori câte ori era în Antica... şi, în cele din 
urmă, o adusese pe Renia la palat ca să-i cunoască 
pe tatăl ei şi pe Yrene. Renia, dacă Yrene era 
sinceră, era o companie pe care ar fi preferat-o 
prinţesei obositoare şi cu limba tăioasă, dar Hasar 
avea tendinţa să fie geloasă şi să nu accepte ca 
cineva să intre pe teritoriul ei. Adesea avea grijă ca 
Renia să fie ţinută departe de Curte şi de posibilii 

304 


pretendenți la afecțiunea ei. 

Nu că Renia îi dăduse vreodată un motiv să 
facă asta. Nu, pentru că tânăra femeie mai mare 
decât Yrene cu o lună avea ochi doar pentru 
prinţesă şi o iubea cu devotament. 

Hasar îi oferise Reniei titlul de /aay şi 
pământuri în propriul ei teritoriu. Totuşi, Yrene le 
auzise pe unele vindecătoare şoptind că atunci 
când Renia ajunsese prima dată în preajma lui 
Hasar, Hafizei i se ceruse discret să o vindece de... 
neplăcerile vieţii de dinainte. Cauzate de fosta 
profesie, din câte se părea. Yrene nu îi ceruse 
detalii lui Hasar, dar având în vedere cât de loială îi 
era acum Renia prinţesei, se întreba deseori dacă 
motivul pentru care lui Hasar îi plăcea să audă 
povestea lui Yrene despre salvatoarea misterioasă 
era că şi ea văzuse cândva o femeie suferind şi o 
ajutase, iar apoi o păstrase. 

— Şi tu zâmbeşti mai mult azi, spuse Hasar, 
lăsând din mână condeiul din sticlă. In ciuda 
hainelor hidoase. 

— Pe-ale mele le-am sacrificat pentru a-l 
vindeca pe lordul Westfall, spuse Yrene masându-şi 
tâmpla care-i zvâcnea încet de o durere pe care 
nici măcar ceaiul şi prăjiturile cu roşcove nu 
reuşiseră să o îndepărteze. El a fost destul de 
amabil să-mi împrumute hainele lui. 

Hasar zâmbi. 

— Unii ar putea presupune că ţi-ai pierdut 
hainele din motive mult mai plăcute. 

Yrene roşi. 

— Sper că şi-ar aminti că sunt o vindecătoare 

profesionistă din Torre. 

— Asta ar face bârfa şi mai savuroasă. 

— Aş crede că au lucruri mai bune de făcut 
decât să răspândească zvonuri despre o 
vindecătoare necunoscută. 

— Eşti moştenitoarea neoficială a Hafizei, lucru 
care te face oarecum interesantă. 

Yrene nu fu insultată de cuvintele sincere. Ea 
nu îi explicase lui Hasar că, probabil, urma să 
plece, iar Hafiza ar fi găsit pe altcineva. Se îndoia 
că prinţesa ar fi fost de acord... şi nu era tocmai 
sigură ar fi lăsat-o să plece. Atât de mult timp îşi 
făcuse griji pentru Kashin, totuşi Hasar... 

— Ei bine, în orice caz, nu mă interesează 
lordul Westfall. 

— Ar trebui. Este foarte chipeş. Chiar şi eu sunt 
ispitită. 

— Serios? 

Hasar râse. 

— Deloc. Dar văd de ce tu ai putea fi. 

— EIl şi căpitanul Faliq au o relaţie. 

— Şi dacă nu ar fi avut? 

Yrene sorbi prelung din ceai. 

— El este pacientul meu, iar eu sunt 
vindecătoarea lui. Sunt destui bărbaţi chipeşi. 

— Precum Kashin. 

Yrene se încruntă la prinţesă peste marginea 
neagră şi aurie a ceştii de ceai. 

— Îl tot împingi pe fratele tău spre mine. Îl 
încurajezi? 

Hasar îşi duse o mână la piept, unghiile ei 
îngrijite strălucind în soarele după-amiezii târzii. 

— Kashin nu a avut nicio problemă cu femeile 
până să apari tu. Cândva, aţi fost prieteni atât de 
apropiaţi. De ce nu ar trebui să vreau ca draga 
mea prietenă şi fratele meu să aibă o relaţie mai 
profundă? 

— Pentru că dacă vei fi numită khagan, ne-ai 
putea ucide dacă el nu se supune. 

— Pe el, posibil, dacă nu se supune. lar dacă tu 
dovedeşti că nu îi porţi urmaşii, te-aş putea lăsa să 
te purifici imediat ce îmi asigur urmaşi şi ai putea 
să-ţi păstrezi averea. 

Cuvintele erau atât de simple şi obişnuite. 
Despre metode atât de îngrozitoare, menite să 
împiedice acest imperiu minunat şi răspândit să se 
destrame. Ea îşi dori ca şi Kashin să fi fost aici ca 
să audă, să înţeleagă. 

Yrene întrebă: 

— Şi tu ce ai face... ca să ai urmaşi? 

Cu Renia ca posibilă viitoare Mare 
Împărăteasă, Hasar trebuia să găsească o cale să 
nască un moştenitor. 

Hasar începu să împingă din nou figurinele pe 
hartă. 

— Deja i-am spus tatălui meu şi chestiunea 
asta nu te priveşte pe tine. 

Corect. Pentru că dacă alesese vreun bărbat... 
era o informaţie periculoasă. Fraţii ei ar fi putut 
foarte bine să încerce să-l distrugă pe cel în care 
Hasar şi Renia aveau suficientă încredere încât să 
le ajute în felul acela; sau ar fi plătit bine să afle 
dacă Hasar şi Renia se gândeau măcar la urmaşi în 
acest moment. 

Dar Hasar spuse apoi: 

— Am auzit că asasinul din bibliotecă te-a 
urmărit. O expresie hotărâtă îi acoperi chipul. De 
ce nu ai venit mai întâi la mine? 

Din fericire, înainte ca Yrene să poată 
răspunde, Hasar continuă: 

— Se spune că a fost o moarte ciudată - una 
deloc obişnuită. 

Yrene încercă fără succes să reprime amintirea 
chipului sfrijit şi uscat. 

— A fost. 

Hasar sorbi din ceai. 

— Nu-mi pasă dacă atacul a fost un atentat 
intenţionat la viaţa ta sau doar o coincidenţă. Puse 
pe masă ceaşca de ceai cu o precizie delicată. 
Când voi afla cine este, îl voi decapita chiar eu. 
Prinţesa atinse cu o mână sabia din teacă, lăsată 
pe marginea biroului din lemn de stejar. 

Yrene nu se îndoia de asta, dar spuse: 

— Mi s-a spus că pericolul este... însemnat. 

— Nu îmi place ca prietenii mei să fie vânaţi ca 
animalele. Nu era vocea unei prințese - ci a unei 
regine războinice. Şi nu îmi place ca vindecătoarele 
din Torre să fie ucise şi terorizate. 

Hasar era în multe feluri, dar era loială. Întru 
totul. Celor câţiva oameni pe care îi favoriza. 
Lucrul acesta stârnise întotdeauna sentimentele lui 
Yrene. Să aibă pe cineva care chiar vorbea serios. 
Hasar /-ar fi decapitat pe ucigaş dacă ar fi fost 
destul de ghinionist să o întâlnească, şi nici nu i-ar 
fi pus întrebări. 

Yrene se gândi la tot ce ştia despre posibilul 

criminal şi se luptă să nu îi spună prinţesei că 
decapitarea era, de fapt, modul corect de a ucide 
un demon valg. 

Doar dacă nu-i înfruntai rămăşiţele din trupul 
cuiva. Caz în care... Deşi şedinţa din acea zi cu 
lordul Westfall fusese îngrozitoare şi epuizantă, ea 
deja înţelesese şi ascunsese micile informaţii 
adunate. Nu doar pentru vindecarea lui, ci şi în 
cazul în care ar fi fost vreodată nevoită să înfrunte 
aşa ceva pe acele câmpuri de luptă. Chiar dacă 
perspectiva de a vedea demonii valgi în 
persoană... 

Luând o sorbitură din ceai, Yrene întrebă: 

— Nu te îngrijorează că poate nu este o 
coincidenţă că războiul se dă pe continentul nordic, 
iar acum avem inamici printre noi? 

Nu îndrăzni să aducă vorba de moartea lui 
Tumelun. 

— Poate că lordul Westfall şi căpitanul Faliq şi- 
au adus spionii ca să te urmărească. 

— Nu e posibil. 

— Eşti sigură? Ei sunt disperaţi. Şi disperarea 
naşte oameni care sunt dispuşi să facă orice ca să 
obţină ce le trebuie. 

— Şi de ce ar avea nevoie, în afară de ce le 
ofer deja? 

Hasar îi făcu semn din deget lui Yrene să se 
apropie. Yrene lăsă jos ceaşca de ceai şi traversă 
covorul de un albastru închis spre biroul din faţa 
ferestrelor. Camera lui Hasar avea o privelişte spre 
golful turcoaz - spre nave şi pescăruşi şi întinderea 
strălucitoare a Mării Inguste de dincolo. 

Hasar gesticulă spre harta din faţa ei. 

— Ce vezi aici? 

Lui Yrene i se strânse gâtul când recunoscu 
continentul. Continentul nordic - patria ei. Şi toate 
figurinele în roşu, verde şi negru. 

— Acelea sunt... armate? 

— Asta e armata ducelui Perrington, spuse 
Hasar arătând spre rândul de figurine negre care 
se întindeau ca un zid pe mijlocul continentului. 
Alte grupuri erau spre sud. 

lar spre nord: un mic grup verde. Şi o singură 
figurină roşie chiar dincolo de țărmurile 
Riftholdului. 

— Ce sunt celelalte? 

Hasar spuse: 

— Este o mică armată în Terrasen. 

Ea chicoti la figurinele verzi adunate în jurul 
Orynthului. 

— Şi în Adarlan? 

Hasar luă figurina roşie, răsucind-o între două 
degete. 

— Nu putem vorbi despre o armată. Dorian 
Havilliard rămâne dispărut. Va fugi spre nord sau 
spre sud? Sau poate spre continent... deşi cu 
siguranţă nu este nimic dincolo de acei munţi, în 
afară de triburi pe jumătate sălbatice. 

— Ce este acea figurină? întrebă Yrene 
observând pionul auriu pe care îl scosese Hasar de 
pe hartă. 

Hasar îl ridicară şi pe acesta. 

— Este Aelin Galathynius. Și; ea dispărută. 

— Nu este în Terrasen? Cu armata ei? 

— Nu. Hasar atinse documentele la care se 
referise când îşi actualizase hărţile. Rapoarte, îşi 
dădu seama Yrene. Ultimele ştiri indică faptul că 
regina Terrasenului este de negăsit în regatul ei. 
Sau în oricare altul. Ea schiţă un zâmbet. Poate că 
ar trebui să-l întrebi despre asta pe lordul tău. 

— Mă îndoiesc de faptul că îmi va zice. 

Se abţinu să spună că nu era lordul ei. 

— Atunci, poate că ar trebui să-l obligi. 

Yrene întrebă prudentă: 

— De ce? 

— Pentru că aş vrea să ştiu. 

Yrene citi printre rânduri. Hasar voia informaţia 
înaintea tatălui şi a fraţilor ei. 

— Cu ce scop? 

— Când un lider al ținuturilor dispare, nu este 
un motiv de sărbătoare. In special unul care 
distruge palate şi cucereşte oraşe după bunul plac. 

Frică. Bine ascunsă, dar Hasar se gândea cel 
puţin la posibilitatea ca Aelin Galathynius să 
ţintească dincolo de propriile ţinuturi. 

Dar să facă pe spioana pentru Hasar... 

— Crezi că atacul din bibliotecă are vreo 
legătură cu asta? 

— Cred că lordul Westfall şi căpitanul Faliq ştiu 
cum să joace jocul. Şi dacă ei fac să pară că există 
o ameninţare din partea lui Perrington în ţinutul 
nostru, de ce nu ne-am gândi să ne aliem cu ei? 

Yrene nu credea că ei jucau astfel de jocuri. 

— Crezi că fac asta ca să o ajute pe Aelin 
Galathynius? Sau pentru că ea este dispărută şi se 
tem să piardă un aliat puternic? 

— Asta aş vrea să ştiu, cu tot cu locul în care 
se află regina. Sau locul în care cred ei că se află. 

Yrene se forţă să o privească pe prinţesă în 
ochi. 

— Şi de ce ar trebui să te ajut? 

Ea zâmbi ca o pisică Baast. 

— În afară de faptul că suntem prietene 
apropiate? Nu aş putea să-ţi ofer nimic care să 
îndulcească oferta, dragă Yrene? 

— Am tot ce îmi trebuie. 

— Da, dar îţi aminteşti că flota este a mea. 
Marea îngustă este a mea şi traversarea acesteia 
ar putea fi foarte dificilă pentru cei care uită. 

Yrene nu îndrăzni să dea înapoi. Nu îndrăzni să 
îşi mute privirea de la ochii negri ai prinţesei. 

Hasar ştia. Ştia sau presupunea că Yrene voia 
să plece. Şi dacă ea nu o ajuta pe prinţesă... Yrene 
nu se îndoia că pe cât de pasional iubea, pe atât 
de răzbunătoare era. Suficient cât să se asigure că 
Yrene nu ar fi părăsit niciodată aceste ţărmuri. 

— Voi vedea ce pot afla, spuse Yrene, refuzând 
să-şi îndulcească vocea. 

— Bun, declară Hasar şi luă figurinele de pe 
hartă cu o mişcare a mâinii, împrăştiindu-le într-un 
sertar şi închizându-le înăuntru. Pentru început, de 
ce nu mă însoţeşti la sărbătorirea lui Tehome 
poimâine seară? Îl pot ţine ocupat pe Kashin, dacă 
asta îţi lasă cale liberă. 

Lui Yrene i se întoarse stomacul pe dos. Uitase 
că sărbătoarea zeiţei mării era peste două zile. La 
drept vorbind, erau sărbători aproape în fiecare 
săptămână, iar Yrene participa când putea, dar la 

asta... Cu flota ei, cu Marea Îngustă şi alte câteva 
lucruri sub jurisdicţia ei, Hasar ar fi onorat-o cu 
siguranţă pe  Tehome. Şi-n mod sigur nici 
khaganatul nu avea să omită să o sărbătorească 
pe Doamna Marelui Adânc - nu când oceanul 
fusese bun cu ei în ultimele secole. 

Aşadar, Yrene nu îndrăzni să obiecteze. Nu îşi 
permise să ezite măcar în faţa ochilor pătrunzători 
ai lui Hasar. 

— Cât timp nu te deranjează să port aceeaşi 
rochie de alaltăseară, spuse cât de nonşalant putu, 
apucându-şi cămaşa mult prea mare pentru ea. 

— Nu este nevoie, răspunse Hasar zâmbind 
larg. Deja am ales ceva. 


Capitolul 19 


Chaol continuă să îşi mişte degetele de la 
picioare mult timp după plecarea lui Yrene. Le 
agită în cizme fără să le simtă cu adevărat, ci doar 
suficient cât să ştie că se mișcau. 

Cum făcuse Yrene... 

Nu îi spusese lui Nesryn când ea se întorsese 
înainte de cină fără veşti despre valgi, ci doar îi 
explicase calm că progresa suficient cu Yrene cât 
să îşi dorească să anuleze vizita de a doua zi, la 
familia ei, pentru altă dată. 

Ea păruse un pic abătută, dar fusese de acord, 
în câteva clipe afişând din nou acea mască rece. 

Chaol o sărutase când trecuse pe lângă el ca 
să se îmbrace pentru cină. 

O apucase de încheietura mâinii, o trăsese în 

jos şi o sărutase o dată. Repede... dar minuţios. 

Ea fusese atât de surprinsă, încât, înainte că el 
să se retragă, nici măcar nu îl atinsese. 

— Pregăteşte-te, îi spusese el, făcându-i semn 
spre camera ei. 

Aruncându-i o privire peste umăr şi cu un 
zâmbet schiţat pe buze, Nesryn îl ascultase. 

Chaol se uitase după ea câteva minute, 
mişcându-şi degetele în cizme. 

Sărutul fusese lipsit de pasiune, de sentimente 
reale. 

El se aşteptase la asta; practic, o alungase în 
ultimele săptămâni. Nu o condamna deloc pentru 
că fusese surprinsă. 

Incă îşi îndoia degetele în cizme când sosiră la 
cină. In seara aceea urma să solicite o audienţă la 
khagan - din nou, cu sau fără doliu sau protocol -, 
iar apoi să-l avertizeze pe bărbat în legătură cu ce 
ştia el. 

intenţiona să o solicite înainte de sosirea 
obişnuită a lui Yrene - în caz că ar fi pierdut timpul. 
Ceea ce părea să se întâmple mai tot timpul. Azi 
fuseseră trei ore. Trei. 

Gâtul îl ustura încă în ciuda ceaiului cu miere 
pe care Yrene îl obligase să îl bea până ce aproape 
i se făcuse rău. Apoi îl obligase să exerseze 
mişcări, multe dintre ele fiind unele la care trebuia 
să îl ajute: rotirea şoldurilor, rotirea fiecărui picior 
dintr-o parte în alta, rotirea gleznelor şi a tălpilor. 
Toate erau menite să stimuleze circulaţia la 
muşchii care începeau să se atrofieze, să refacă 
acele căi dintre coloană şi creier, după cum îi 

spusese ea. 

Yrene repetase exerciţiile de nenumărate ori, 
până ce trecuse o oră. Până ce se clătina din nou 
pe picioare, iar privirea îi devenise sticloasă. 

Extenuare. O vreme, îi rotise picioarele, 
ordonându-i să îşi mişte degetele din când în când, 
iar apoi îşi trimisese atingerile magiei prin 
picioarele lui, ocolindu-i complet coloana. Mici 
înţepături în degete, ca şi când roiuri de licurici ar 
fi aterizat pe el - asta era tot ce simţea, deşi ea 
continuase să încerce să-i refacă legăturile din 
trup. Cât de puţin putea face ea acum, cu micul 
progres din urmă cu câteva ore? 

Dar toată magia aceea... Când Yrene se 
clătinase după ultimul set de exerciţii, el o 
chemase pe Kadja şi ordonase pregătirea unei 
trăsuri înarmate pentru vindecătoare. 

Yrene, spre surprinderea lui, nu obiectase, deşi 
el presupunea că îi era greu să o facă, de vreme ce 
vindecătoarea aproape dormea în picioare când 
plecase, sprijinită de Kadja. Vindecătoarea şoptise 
doar ceva despre faptul că el trebuia să urce din 
nou pe cal după micul dejun, apoi plecase. 

Dar poate că norocul pe care îl avusese în acea 
după-amiază nu avea să se prelungească şi în 
restul zilei. 

___ Câteva ore mai târziu, khaganul nu era la cină. 
Işi lua masa de seară în intimitate, cu iubita lui 
soţie, spuseră ceilalţi. Restul lucrurilor nerostite 
erau printre cuvinte: suferinţa îşi urma cursul 
natural şi politica avea să fie lăsată deoparte. 
Chaol încercase să pară pe cât de înţelegător 

posibil. 

Cel puţin Nesryn părea să facă progrese cu 
Sartag, chiar dacă ceilalţi nobili deja se plictisiseră 
de prezenţa lor. 

Aşadar, el luă cina, continuând să-şi agite 
degetele în cizme şi nu spuse nimănui, nici măcar 
lui Nesryn, ce putea să facă acum mult timp după 
ce se întorseseră în apartamentul lor, şi se prăbuşi 
pe pat. 

Se trezi la răsărit... nerăbdător să se spele şi să 
se îmbrace. Se trezi, mâncând micul dejun cât de 
repede putu, în timp ce Nesryn ridică doar din 
sprâncene. 

Dar şi ea plecă devreme ca să se întâlnească 
cu Sartag, în vârful unuia dintre cele treizeci şi 
şase de minarete ale palatului. 

A doua zi era sărbătoare în onoarea unuia 
dintre cei treizeci şi şase de zei pe care îi 
reprezentau minaretele - sărbătoarea zeiţei mării, 
Tehome. Avea să fie o ceremonie la răsărit, lângă 
docuri, cu toţi nobilii, chiar şi khaganul, care asista 
la punerea coroanelor în apă. Erau daruri pentru 
Doamna Marelui Adânc, aşa îi spusese Nesryn. 
Apoi, la apus, un mare festin la palat. 

II lăsaseră rece propriile sărbători, în Adarlan; 
le considera rituri demodate în onoarea forţelor şi 
elementelor pe care strămoşii lui nu le puteau 
explica, şi totuşi agitația, coroanele de flori şi 
scoicile ridicate în palat ca să înlocuiască, în 
sfârşit, steagurile albe, mirosul crustaceelor ce 
fierbeau în unt şi mirodenii... Toate acestea fl 
intrigară. Il făcură să vadă totul mai clar când 

înaintă în scaunul lui prin palatul aglomerat, spre 
curte. 

Curtea era o îngrămădire de negustori care 
soseau şi plecau cărând mâncare, decoraţiuni, şi 
ceea ce păreau a fi artişti. Toţi erau veniţi să o 
roage pe zeiţa mării să fie milostivă în această 
perioadă în care vara târzie făcea loc furtunilor 
violente anuale care puteau spulbera nave şi oraşe 
întregi de pe coastă. 

Chaol scrută curtea după Yrene flexându-şi 
degetele de la picioare. El reperă calul şi iapa ei 
alături în cele câteva ţarcuri de lângă zidul estic, 
dar... nici urmă de ea. 

Yrene întârziase în ziua dinainte, aşa că el 
aşteptă până ce agitația se domoli înainte să facă 
semn ajutoarelor de la grajd să îl sprijine la 
încălecat. Dar străjerul din ziua precedentă, cel 
care îl ajutase cel mai mult, fu cel care înaintă, 
odată cu iapa. Yrene i se adresase cu numele 
Shen; îl salutase ca şi când l-ar fi cunoscut bine. 

Shen nu spuse nimic, deşi Chaol ştia că toţi 
străjeri din palat vorbeau o varietate de limbi în 
afară de halha, dând doar din cap în semn de salut. 
Chaol se trezi procedând la fel înainte să încalece 
în tăcere, braţele încordându-i-se de efort ca să se 
ridice. Dar reuşi, poate mai uşor decât în ziua 
precedentă, obţinând ceea ce ar fi putut jura că 
era un semn aprobator din ochi din partea lui Shen, 
înainte ca străjerul să se întoarcă la postul lui. 

Reprimându-şi sentimentul produs de 
întâmplare, Chaol fixă curelele protezei şi scrută 
curtea haotică şi porţile deschise de dincolo. 

Străjerii inspectau fiecare căruţă, fiecare bucată de 
hârtie care confirma că un ordin regal fusese dat 
pentru bunurile pe care le purtau acestea. 

Bun. Indiferent dacă avea sau nu să vorbească 
personal khaganului, cel puţin cineva le ordonase 
străjerilor să fie precauţi - poate Kashin. 

Soarele se înălţă, ridicând şi temperatura. 
Totuşi, Yrene nu îşi făcu apariţia. 

Un ceas dăngăni profund în palat. Trecuse o 
oră. 

lapa deveni sperioasă şi nerăbdătoare sub el, 
iar Chaol îi mângâie gâtul gros şi transpirat, 
şoptind. 

Trecură alte cincisprezece minute. Chaol studie 
porţile şi strada de dincolo de ele. 

Nicio veste alarmată nu venise din Torre, dar 
să stea nemişcat şi doar să aştepte acolo... 

Se trezi pocnind frâiele şi lovind uşor coastele 
calului ca să o ia din loc. 

Reţinuse calea pe care mersese Yrene cu o zi 
în urmă. Poate avea să dea de ea pe drumul spre 
palat. 


Antica era plină de negustori şi oameni care se 
pregăteau pentru sărbătoarea din ziua următoare, 
dar şi de cei care închinau deja un pahar în cinstea 
Doamnei Marelui Adânc, umplând tavernele şi 
sălile de mese de-a lungul străzilor, muzicienii 
cântând la fiecare dintre ele. 

Îi luă de două ori mai mult timp decât în ziua 

precedentă să ajungă la porţile împodobite cu 
bufniţe ale complexului Torre, deşi o parte din 
lentoare se datora faptului că o căuta pe Yrene pe 
toate străzile şi aleile aglomerate pe lângă care 
trecea. Dar nu văzu nici urmă de vindecătoare. 

El şi calul său transpirau când trecură prin 


porţile turnului Torre, străjerii zâmbindu-i - erau 
chipurile pe care le reţinuse de la lecţia din ziua 
precedentă. 


De câte ori văzuse o asemenea întâmpinare în 
Adarlan? De câte ori o considerase normală? 

Mereu intrase călare pe porţile negre din fier 
spre palatul de cleştar fără să ezite, fără să facă 
mai mult decât să observe cine era postat acolo şi 
cine nu arăta corespunzător. El îi instruise pe acei 
bărbaţi şi aflase lucruri despre familiile şi vieţile 
lor. 

Oamenii lui. Fuseseră oamenii /ui. 

Aşadar, zâmbetul cu care răspunse Chaol fu 
încordat, iar el nu suportă să le întâlnească ochii 
strălucitori mai mult de o clipă în timp ce intră în 
curtea din Torre, mirosul de lavandă învăluindu-l. 

Se opri la câţiva metri înăuntru, întoarse iapa şi 
întrebă cel mai apropiat străjer: 

— A plecat azi Yrene Towers? 

Ca şi cei de la palatul khaganului, fiecare 
dintre străjerii din Torre vorbea fluent cel puţin trei 
limbi: halha, limba maternă a continentului nordic 
şi limba ținuturilor dinspre est. Cu vizitatori din tot 
ţinutul Erilea, cei de la porţile din Torre trebuiau să 
vorbească fluent toate cele trei limbi comune. 

Străjerul din faţa lui scutură din cap, 

transpiraţia alunecându-i pe pielea măslinie în 
căldura puternică. 

— Încă nu, lord Westfall. 

Poate că era nepoliticos să o caute când, 
probabil, ea era prea ocupată cu alte lucruri ca să 
aibă imediat grijă de el. La urma urmei, îi spusese 
că avea şi alţi pacienţi. 

Dând din cap în semn de mulţumire, întoarse 
din nou iapa tânără spre Torre, şi era pe cale să se 
îndrepte către curtea din stânga lui când o voce 
bătrână spuse de jos: 

— Lord Westfall! Mă bucur să te văd 
plimbându-te. 

Hafiza. Marea Vindecătoare stătea la câţiva 
metri distanţă, cu un coş pe braţul subţire şi 
flancată de două vindecătoare de vârstă mijlocie. 
Gărzile făcură o plecăciune, iar Chaol îşi înclină 
capul. 

— O căutam pe Yrene, spuse el în loc de salut. 

Hafiza ridică din sprâncenele albe. 

— Nu a venit la tine în dimineaţa asta? 

Neliniştea îi încordă stomacul. 

— Nu, deşi poate că nu am întâlnit-o... 

Una din vindecătoarele de lângă Hafiza înaintă 
şi îi şopti Marii Vindecătoare: 

— Este în pat, doamnă. 

Hafiza ridică acum din sprâncene spre femeie. 

— Încă? 

Ea scutură din cap. 

— Epuizată. Eretia a verificat-o în urmă cu o 
oră... era adormită. 

Hafiza strânse din buze, deşi Chaol avea 

sentimentul că ştia ce era pe cale să spună femeia. 
Se simţi destul de vinovat înainte ca bătrâna să 
vorbească. 

— Puterile noastre pot face lucruri măreţe, lord 
Westfall, dar cer şi un preţ mare. Yrene a fost... Ea 
căută cuvintele, fie din cauză că nu vorbea în limba 
ei maternă, fie să îl cruţe pe el de la a se simţi 
vinovat. Dormea în trăsură când a sosit aseară. A 
trebuit cărată în camera ei. 

Chaol se crispă. 

Hafiza îi bătu uşor cizma, iar el ar fi putut jura 
că simte atingerea în degetele de la picioare. 

— Nu trebuie să te îngrijorezi, domnul meu. O 
zi de somn şi se va întoarce la palat mâine 
dimineaţă. 

— Dacă mâine este sărbătoare, spuse el, poate 
să-şi ia liber. 

Hafiza chicoti. 

— Nu o cunoşti foarte bine pe Yrene dacă tu 
crezi că ea consideră sărbătorile a fi zile libere. 
Deşi, dacă vrei o zi liberă, cu siguranţă ar trebui să 
îi spui, pentru că foarte probabil îţi va bate la uşă 
la următorul răsărit. 

Chaol zâmbi, tocmai când se uită la turnul care 
se contura deasupra. 

— Este un somn de refacere, spuse Hafiza. 
Complet natural. Nu te lăsa împovărat de asta. 

Cu o ultimă privire la turnul alb, dădu din cap şi 
întoarse calul din nou spre porţi. 

— Vă pot însoţi? 

Zâmbetul Hafizei era strălucitor ca soarele 
amiezii. 

— Cu siguranţă, lord Westfall. 


Marea Vindecătoare fu oprită la fiecare colţ de 
stradă de cei care doreau doar să îi atingă mâna 
sau să fie atinşi de ea. 

Era sacră. Sfântă. Adorată. 

Le luă treizeci de minute să ajungă la măcar 
şase străzi distanţă de Torre. Şi, chiar dacă el se 
oferi să aştepte în timp ce Hafiza şi însoţitoarele ei 
intrară în casa modestă de pe o stradă liniştită, ele 
îi făcură semn să plece. 

Străzile erau destul de aglomerate ca să îl 
împiedice să exploreze, aşadar, Chaol se îndreptă 
curând înapoi spre palat. 

Dar tocmai când întoarse calul spre mulţime, 
se trezi privind către turnul alb - un monstru la 
orizont, spre vindecătoarea care dormea înăuntru. 


Yrene dormi o zi şi jumătate. 

Nu intenţionase să o facă. Abia reuşise să se 
trezească suficient încât să îşi facă nevoile şi să o 
alunge pe Eretia când venise să o împungă, ca să 
se asigure că era încă în viaţă. 

Vindecarea din ziua precedentă - din urmă cu 
două zile, îşi dădu ea seama când se îmbrăcă în 
lumina gri dinaintea răsăritului - o epuizase. Acel 
mic progres, cu sângerarea nasului de după 
şedinţă, îşi luase preţul. 

Dar Chaol îşi mişcase degetele de la picioare, 
iar căile pe care îşi trimisese magia, punctele de 
lumină care treceau prin el... Da, erau distruse, dar 
dacă putea să înlocuiască lent micile legături de 
comunicare zdrenţuite din el... Avea să fie un 
proces lung şi dificil, şi totuşi... 

Yrene ştia că nu doar sentimentul de vinovăţie 
o trezise atât de devreme în ziua lui Tehome. 

El era din Adarlan... se îndoia că lui avea să-i 
pese dacă ea îşi lua o zi liberă. 

Răsăritul abia se ivise când Yrene ieşi în curtea 
din Torre şi se opri. 

Soarele se  strecurase peste zidurile 
complexului, aruncând câteva fascicule de lumină 
aurie în umbrele purpurii. 

Şi într-unul dintre acele fascicule de lumină, 
şuviţele uşor aurii din părul lui castaniu străluciră... 

— S-a trezit, spuse lordul Chaol. 

Yrene veni spre el, pietrişul scârţâind zgomotos 
în răsăritul adormit. 

— Ai venit călare până aici? 

— De unul singur. 

Ea ridică, pur şi simplu, o sprânceană la iapa 
albă de lângă cea a lui. 

— Şi ai adus şi celălalt cal? 

— Sunt un gentilom adevărat. 

Yrene îşi încrucişă braţele, încruntându-se spre 
locul în care stătea el călare. 

— S-a mai mişcat ceva? 

Soarele dimineţii îi lumina ochii, făcând 
culoarea căpruie aproape aurie. 

— Cum te simţi? 

— Răspunde-mi la întrebare, te rog. 

— Răspunde-mi tu la a mea. 

Ea rămase pentru o clipă fără reacţie în faţa lui 
şi se gândi dacă să se încrunte. 

— Sunt bine, spuse fluturând o mână. Dar ai 
simţit vreo altă... 

— Te-ai odihnit suficient? 

De data asta, Yrene rămase cu gura căscată 
de-a binelea. 

— Da, zise şi se încruntă la el. Şi nu te 
priveşte... 

— Ba sigur că mă priveşte. 

O spusese foarte calm. Ca un bărbat 
îndreptăţit să o facă. 

— Ştiu că în Adarlan femeia ascultă orice spun 
bărbaţii, dar aici, dacă eu spun că nu te priveşte, 
atunci nu te priveşte. 

Chaol schiţă un zâmbet. 

— Deci azi am revenit la duşmănie. 

Ea îşi stăpâni un țipăt. 

— Nu am revenit la nimic. Eu sunt 
vindecătoarea ta, iar tu eşti pacientul meu şi te-am 
întrebat de starea... 

— Dacă nu eşti odihnită, spuse el, ca şi când ar 
fi fost cel mai raţional lucru din lume, atunci nu te 
las să te apropii de mine. 

Yrene deschise şi închise gura. 

— Şi cum vei decide asta? 

Lent, el o măsură din priviri, centimetru cu 
centimetru. 

Inima ei bătu cu putere din cauza privirii lui 
îndelungi şi concentrate. 

— Culoare potrivită, spuse el. Postură bună. Cu 
siguranţă impertinentă. 

— Nu sunt vreo iapă trofeu, aşa cum ai spus 
ieri. 

— În urmă cu două zile, de fapt. 

Ea îşi puse mâinile în şolduri. 

— Sunt bine. Acum, ce faci tu? 

Fiecare cuvânt era accentuat. 

Ochii lui Chaol dansară. 

— Mă simt chiar bine, Yrene. Mulţumesc pentru 
întrebare. 

Yrene. Dacă nu ar fi avut pornirea să sară pe 
calul lui şi să-l sugrume, poate s-ar fi gândit la cum 
o făcuse să-şi strângă degetele de la picioare felul 
în care el îi rostise numele. 

Dar ea spuse printre dinţi: 

— Nu-mi confunda amabilitatea cu prostia. 
Dacă ai făcut vreun progres sau regres, voi afla. 

— Dacă aşa arată bunătatea ta, atunci nu mi- 
ar plăcea să îţi văd partea negativă. 

Ştia că el glumea, totuşi... Spatele îi înţepeni. 

Chaol păru să-şi dea seama de asta şi se 
aplecă în şa. 

— A fost o glumă, Yrene. Ai fost mai generoasă 
decât... Am glumit. 

Ea ridică din umeri, îndreptându-se către calul 
alb. 

— Ce fac celelalte vindecătoare... după atac? 
întrebă el, poate încercând să revină pe un teren 
neutru. 

Un fior îi traversă şira spinării când apucă 
frâiele iepei, dar nu făcu nicio mişcare ca să 

325 


încalece.  Yrene se oferise să ajute la 
înmormântare, dar Hafiza refuzase, spunându-i să- 
şi păstreze puterile pentru lordul Westfall, însă asta 
nu o împiedicase să viziteze cripta de sub Torre în 
urmă cu două zile - să vadă trupul uscat întins pe o 
lespede de piatră, în mijlocul camerei cioplite în 
piatră, să privească faţa suptă şi aspră şi oasele 
care ieşeau prin pielea subţire ca hârtia. Se rugase 
Silbei înainte să plece şi nu fusese trează în ziua 
precedentă, când o îngropaseră în catacombele de 
sub turn. 

Yrene se încruntă acum la turnul care se 
contura deasupra, prezenţa acestuia oferindu-i 
întotdeauna un confort deosebit şi totuşi... Din 
acea noapte din bibliotecă, în ciuda străduinţelor 
Hafizei şi ale Eretiei, fusese linişte pe holuri şi în 
turn, ca şi când lumina care umpluse acest spaţiu 
s-ar fi estompat. 

— Se luptă să menţină o stare de normalitate, 
spuse în cele din urmă Yrene. Cred că pentru a 
sfida... pe oricine a făcut-o. Hafiza şi Eretia au 
condus prin propriul exemplu, rămânând calme şi 
concentrate - zâmbind când e posibil. Cred că le 
ajută pe celelalte fete să nu fie atât de îngrozite. 

— Dacă vrei să te ajut cu altă lecţie, spuse el, 
serviciile mele sunt la dispoziţia ta. 

Ea dădu absentă din cap, trecându-şi degetul 
mare peste frâu. 

Se lăsă liniştea un moment îndelungat, plin de 
mirosul lavandei şi al lămâilor din ghivece. Apoi... 

— Chiar plănuiai să dai buzna în camera mea, 
la răsărit? 

Yrene se întoarse de la iapa albă şi răbdătoare. 

— Nu pari genul care leneveşte în pat. Ea 
ridică din sprâncene. Deşi, dacă tu şi căpitanul 
Faliq faceţi... 

— Poţi veni la răsărit, dacă vrei. 

Ea dădu din cap. Chiar dacă, de obicei, îi 
plăcea să doarmă. 

— Voiam să verific un pacient înainte să te 
vizitez. De vreme ce tindem să... pierdem timpul. 

El nu răspunse, aşa că Yrene continuă: 

— Ne putem vedea la palat peste două ore, 
dacă tu... 

— Pot merge cu tine. Nu mă deranjează. 

Ea lăsă frâiele şi-i studie picioarele. 

— Înainte să plecăm, aş vrea să fac nişte 
exerciţii cu tine. 

— Pe cal? 

Yrene merse către el, pietrişul scârţâindu-i sub 
încălțări. 

— De fapt, e o formă reuşită de tratament 
pentru mulţi - nu doar pentru cei cu răni la 
coloană. Mişcările unui cal în timpul călăritului pot 
îmbunătăţi simţurile, printre alte lucruri benefice. 
Ea desfăcu proteza şi îi scoase piciorul din scară. 
Când eram în stepe iarna trecută, am vindecat un 
tânăr luptător căzut de pe cal la o vânătoare - rana 
era aproape la fel ca a ta. Cei din tribul său i-au 
făcut o proteză înainte să ajung acolo, de vreme ce 
el era şi mai puţin dispus să rămână în casă decât 
tine. 

Chaol pufni, trecându-şi o mână prin păr. 

Yrene îi ridică piciorul şi începu să îl rotească, 

atentă la calul pe care stătea bărbatul. 

— A fost un chin să îl determin să facă 
exerciţiile. Voia să simtă aerul proaspăt pe faţă. 
Aşadar, doar ca să am o clipă de linişte, l-am lăsat 
să urce în şa, să călărească un pic, iar apoi am 
făcut exerciţiile cu el călare. Doar în schimbul ma; 
multor exerciții cuprinzătoare în cort. Dar a 
progresat atât de mult călare, încât călăritul a 
devenit o parte principală a tratamentului nostru. 
Yrene îi îndoi şi îi îndreptă cu blândeţe piciorul. Ştiu 
că nu simţi prea mult dincolo de degete... 

— Nimic. 

— Dar vreau să te concentrezi să le mişti. Cât 
de mult poți. lmpreună cu restul piciorului, dar 
concentrează-te la picioare cât fac asta. 

Chaol tăcu, iar ea nu se deranjă să-şi ridice 
privirea când îi mişcă piciorul, făcând ce exerciţii 
putea, cu calul sub el. Greutatea piciorului său era 
suficientă cât să o facă să transpire, dar ea 
continuă, întinzând şi îndoind, răsucind şi rotind. Şi 
sub pielea neagră şi groasă a cizmelor... el îşi agita 
şi împingea, într-adevăr, degetele. 

— Bun, îi spuse Yrene. Continuă. 

Işi împinse din nou degetele în piele. 

— Stepele - de acolo se trage poporul 
khaganului. 

Ea mai făcu o serie de exerciţii, asigurându-se 
că degetele lui se mişcau în tot acest timp, înainte 
să răspundă. Punându-i din nou piciorul în proteză 
şi pe scară, dând calului destul spaţiu în timp ce îl 
ocoli prin faţă şi eliberând celălalt picior, spuse: 

— Da. Sunt un tărâm frumos şi curat. Dealurile 

înverzite continuă la nesfârşit, întrerupte doar de 
pădurile rare de pin şi de câţiva munţi golaşi. 
Yrene icni din cauza greutăţii piciorului lui când 
începu aceeaşi serie de exerciţii. Ştiai că primul 
khagan a cucerit continentul cu doar o sută de mii 
de oameni? Şi că a făcut-o în patru ani? Ea studie 
oraşul din jurul lor, care se trezea, minunându-se. 
Ştiam istoria poporului său, despre poporul 
darghan, dar când m-am dus în stepe, Kashin mi-a 
spus... Tăcu, dorind să-şi fi putut retrage ultimele 
cuvinte. 

— Prinţul te-a însoţit? 

O întrebare calmă, nonşalantă. Ea îi atinse uşor 
piciorul, ca un ordin tăcut să continue să-şi agite 
degetele. Chaol se supuse râzând. 

— Kashin şi Hafiza au venit cu mine. Am rămas 
acolo mai mult de o lună. 

Yrene îi îndoi piciorul, în sus şi în jos, făcând 
mişcări repetitive cu o grijă lentă, voită. Magia 
ajuta vindecarea, da, dar elementul fizic juca un rol 
la fel de important. 

— Îți mişti degetele cât de mult poţi? 

El pufni. 

— Da, stăpână. 

Ea îşi ascunse zâmbetul, întinzându-i piciorul 
cât de departe îi permitea şoldul, rotindu-l în 
cercuri Mici. 

— Presupun că prinţul Kashin s-a destăinuit cu 
prilejul călătoriei în stepe. 

Yrene aproape îi scăpă piciorul, dar, în schimb, 
se încruntă la el, găsind ochii căprui plini de umor 
sec. 

— Nu te priveşte. 

— Chiar îţi place să spui asta, deşi eşti o 
persoană care pare atât de dornică să îi spun totul. 

Ea-şi dădu ochii peste cap şi reveni la îndoirea 
piciorului său de la genunchi, întinzându-l şi 
relaxându-l. 

— Kashin a fost unul dintre primii prieteni pe 
care mi i-am făcut aici, spuse după un moment 
lung. Unul dintre primii mei prieteni de oriunde. 

— Ah. El făcu o pauză. Şi când şi-a dorit mai 
mult de o prietenie... 

În cele din urmă, Yrene îi coborî piciorul, 
prinzându-l din nou în proteză cu cataramele şi 
ştergându-şi praful luat pe mâini, de pe cizmele 
sale; apoi îşi puse mâinile în şolduri când îşi ridică 
privirea la el, mijind ochii în lumina răsăritului. 

— Nu mi-am dorit mai mult de atât. Asta i-am 
spus şi lui. Şi asta a fost tot. 

Buzele lui Chaol zvâcniră spre un zâmbet, iar 
Yrene se apropie, în sfârşit, de iapa care o aştepta, 
urcându-se în şa. Când se îndreptă, aranjându-şi 
fustele rochiei peste picioare, îi spuse: 

— Ţelul meu este să mă întorc în Fenharrow, 
să ajut unde e cea mai mare nevoie de mine. Nu 
am simţit nimic destul de puternic pentru Kashin 
ca să renunţ la visul acesta. 

El o privi cu înţelegere şi deschise gura ca şi 
când ar fi putut să spună ceva despre asta, însă 
fără cuvinte, şi apoi zise: 

— Mă bucur că nu ai făcut-o. Ea ridică 
întrebătoare o sprânceană, iar zâmbetul lui se 
lărgi. Unde aş fi fără tine aici, ca să-mi dai ordine? 

Yrene se încruntă, luând frâiele şi întorcând 
calul spre porţi când spuse tăios: 

— Anunţă-mă dacă începi să simţi vreun 
disconfort sau ceva furnicături în şa - şi încearcă 
să-ţi mişti în continuare degetele cât de des poţi. 

Spre meritul lui, nu obiectă, ci schiţă un 
zâmbet şi zise: 

— Condu-mă, Yrene Towers. 

Şi cu toate că îşi spusese să nu o facă... ea 
zâmbi uşor când intrară în oraşul care se trezea. 


Capitolul 20 


Pentru că toţi cei din oraş erau lângă docuri 
pentru ceremonia de la răsăritul soarelui ca să o 
onoreze pe Tehome, străzile erau liniştite. Chaol 
presupuse că doar cei bolnavi aveau să rămână azi 
în pat, fapt pentru care, când se apropiară de o 
casă sărăcăcioasă de pe o stradă însorită şi 
prăfuită, nu fu deloc surprins să fie întâmpinat de 
sunetul unei tuse violente înainte să fi ajuns la uşă. 

Ei bine, înainte ca Yrene să fi ajuns la uşă. Fără 
scaun n-avea altceva de făcut decât să rămână pe 
cal, dar Yrene nici măcar nu spuse nimic despre 
asta când descălecă, legă iapa de stâlpul de pe 
stradă şi merse spre casă. El continuă să-şi mişte 
degetele din când în când - cât de mult putea în 
cizme. Ştia că mişcările în sine erau un dar, dar 
necesitau mai multă concentrare decât se 
aşteptase... şi mai multă energie. 

Chaol încă le îndoia când o femeie bătrână 
deschise uşa casei, oftând la vederea lui Yrene şi 

vorbind foarte lent în halha. Ca Yrene să înţeleagă, 
se pare, pentru că vindecătoarea răspunse în 
aceeaşi limbă când intră în casă şi lăsă uşa 
întredeschisă, cuvintele ei fiind stângace. Vorbea 
mai bine decât el. 

De pe stradă vedea prin ferestrele deschise ale 
casei şi pe uşă micul pat ascuns sub pervazul 
vopsit - ca şi când ar fi fost acolo tocmai ca să ţină 
pacientul în aer curat. 

Acesta era ocupat de un bătrân - sursa tusei. 

Yrene vorbi cu femeia înainte să meargă spre 
bătrân, luând un taburet cu trei picioare. 

Chaol mângâie grumazul calului, mişcându-şi 
din nou degetele, în timp ce Yrene luă mâna ridată 
a bătrânului şi îi lipi alta de frunte. 

Fiecare mişcare era blândă, calmă. lar chipul 
ei... 

Afişa un zâmbet blând. Unul pe care nu-l mai 
văzuse. 

Yrene spuse ceva ce el nu auzi bătrânei care îşi 
frângea mâinile în spatele lor, apoi dădu în jos 
pătura subţire de pe bărbat. 

Chaol se crispă văzând rănile care îi acopereau 
pieptul şi stomacul. Chiar şi bătrâna se crispă. 

Dar Yrene nici măcar nu clipi, chipul ei calm 
neschimbându-se când ridică o mână în faţă. 
Lumina albă se agită de-a lungul degetelor şi 
palmei. 

Bătrânul, deşi inconştient, inspiră când ea îi 
atinse cu palma cele mai grave răni de pe piept. 

Timp de câteva minute lungi, îşi tinu mâna 
acolo, încruntată, lumina curgând din palma ei 

spre pieptul bărbatului. 

lar când ridică mâna... bătrâna plânse şi îi 
sărută mâinile. Yrene zâmbi, pur şi simplu, o sărută 
pe femeie pe obraji şi îşi luă rămas-bun, dându-i 
ceea păreau a fi instrucţiuni ferme pentru îngrijirea 
bărbatului. 

Doar după ce Yrene închise uşa în urma ei acel 
chip frumos dispăru. Studie caldarâmul prăfuit, iar 
gura i se încordă. Ca şi când ar fi uitat că el era 
aici. 

Calul lui necheză, iar ea îşi ridică fruntea. 

— Eşti bine? întrebă el. 

Yrene îşi dezlegă calul şi încălecă, muşcându-şi 
buza de jos când porni încet. 

— Are o boală care nu se va vindeca uşor; au 
trecut deja cinci luni de când ne luptăm cu ea. 
Faptul că s-a agravat atât de mult de data asta... 

Scutură din cap dezamăgită. De ea. 

— Nu are un leac? 

— Alţi pacienţi au fost vindecaţi, dar câteodată 
bolnavul... Este foarte bătrân. Şi taman când cred 
că l-am vindecat, boala revine. Ea expiră. In 
momentul de faţă, mi se pare că trag doar de timp, 
fără să-i dau o soluţie. 

El îi studie maxilarul încordat. Era o persoană 
care îşi impunea să fie excelentă - în timp ce, 
probabil, nu se aştepta sau nici măcar nu spera la 
acelaşi lucru de la ceilalţi. 

Chaol se trezi întrebând-o: 

— Mai trebuie să vizitezi şi alţi pacienţi? 

Ea se încruntă privind picioarele lui şi degetul 
mare pe care el şi-l împingea în partea de sus a 

cizmei, pielea mişcându-se. 

— Ne putem întoarce la palat... 

— Îmi place afară, spuse el fără să gândească. 
Străzile sunt goale. Lasă-mă... 

Nu reuşi să termine fraza. 

Yrene păru totuşi să înţeleagă. 

— Este o tânără mamă în partea cealaltă a 
oraşului. Drumul e foarte lung. Işi revine din 
travaliul din urmă cu două săptămâni. Aş vrea să o 
vizitez. 

Chaol încercă să nu pară prea uşurat. 

— Atunci, să mergem. 


Aşadar, plecară. Străzile rămăseseră goale, 
ceremonia, îi spusese Yrene, durând până la 
mijlocul dimineții. Chiar dacă zeii imperiului 
fuseseră amestecați, majoritatea oamenilor 
participau la sărbătorile lor. 

Toleranţa religioasă, spunea ea, era susţinută 
chiar de primul khagan - şi de toţi cei care îl 
urmaseră. Asuprirea diverselor credinţe conducea 
doar la dezbinarea imperiului său, aşa că le 
asimilase pe toate. Pe unele la propriu, 
amestecând mai mulţi zei într-unul singur. Dar 
întotdeauna permiţând celor care voiau să practice 
o anumită credinţă libertatea de a o face fără frică. 

Chaol, în schimb, îi spuse lui Yrene despre 
celelalte foloase pe care le aflase când citise 
despre istoria domniei khaganului: în alte regate, 
unde minoritățile religioase erau tratate prost, 

găsise mulți spioni serviabili. 

Ea deja ştia asta şi îl întrebă dacă nu folosise 
vreodată spioni pentru propria... poziţie. 

El îi spuse că nu. Deşi nu-i dezvălui că, odată, 
avusese oameni care lucrau sub acoperire, dar nu 
erau ca spionii pe care îi angajaseră Aedion şi Ren 
Allsbrook. Nu îi spuse că el însuşi lucrase astfel în 
Rifthold în primăvara şi vara aceea. lar despre 
fosta lui gardă... Nu spuse nimic. 

Ea rămase tăcută după asta, ca şi când ar fi 
simţit că tăcerea lui nu era cauzată de lipsa 
conversaţiei. 

Îl aduse într-un cartier al oraşului care era plin 
cu mici grădini şi parcuri, casele fiind modeste, dar 
bine întreţinute. Cartierul clasei de mijloc. Acesta îi 
amintea un pic de Rifthold, dar... era mai curat. 
Mai strălucitor. Chiar dacă străzile erau atât de 
liniştite în dimineaţa aceea, era plin de viaţă. 

În special casa mică şi elegantă în faţa căreia 
se opriseră, unde o tânără cu ochi veseli îi reperă 
de la fereastra de la etaj. Ea strigă la Yrene în 
halha, apoi dispăru înăuntru. 

— Ei bine, e răspunsul la întrebarea aceea, 
şopti Yrene tocmai când uşa de la intrare se 
deschise şi femeia apăru cu un bebeluş dolofan în 
braţe. 

Mama se opri văzându-l pe Chaol, dar el dădu 
politicos din cap. 

Femeia îi zâmbi frumos, dar zâmbetul se 
dovedi nesincer când se întoarse spre Yrene şi 
ridică din sprâncene. 

Yrene râse, iar sunetul... Oricât de frumos ar fi 

fost sunetul, nu se compara cu zâmbetul de pe 
chipul ei. Cu încântarea. 

El nu mai văzuse niciodată un chip atât de 
încântător. 

Nu când Yrene descălecă şi luă bebeluşul 
rotofei - portretul sănătăţii unui nou-născut - din 
braţele întinse ale mamei. 

— O, este frumoasă, spuse ea trecându-şi un 
deget peste un obraz rotund. 

Mama radie. 

— Grasă ca o râmă. Vorbi în limba maternă a 
lui Chaol, fie pentru că Yrene o folosea cu ea, fie 
observându-i trăsăturile, atât de diferite de cele de 
aici, din Antica. Şi flămândă ca un porc. 

Yrene se înălţă şi se legănă cu bebeluşul, 
gângurindu-i. 

— Alăptarea decurge bine? 

— Ar sta zi şi noapte la sân dacă aş lăsa-o, 
mormăi mama, deloc jenată să discute asemenea 
lucruri în prezenţa lui. 

Yrene chicoti şi zâmbi mai larg în timp ce lăsă 
o mânuţă să-i cuprindă degetul. 

— Pare cât se poate de sănătoasă, observă ea 
şi apoi se uită la mama ei. Şi tu? 

— Am urmat tratamentul pe care mi l-ai dat - 
băile m-au ajutat. 

— Nu mai sângerezi? 

Ea scutură din cap şi păru să îl observe, pentru 
că vorbi puţin mai încet, iar Chaol consideră brusc 
foarte interesante clădirile de pe stradă: 

— Cât timp mai trebuie să treacă până să pot... 
ştii tu? Cu soţul meu. 

Yrene râse. 

— Mai aşteaptă şapte săptămâni. 

Femeia ţipă indignată. 

— Dar m-ai vindecat. 

— lar tu aproape ai sângerat complet până am 
făcut-o. De data asta, femeia nu o mai contrazise. 
Lasă-i timp corpului să se odihnească. Alte 
vindecătoare ţi-ar spune cel puţin opt săptămâni, 
dar... încearcă şapte. Dacă vei simţi orice 
disconfort... 

— Ştiu, ştiu, spuse femeia fluturând o mână. 
Doar că... a trecut un timp. 

Yrene râse, iar Chaol se trezi uitându-se la ea 
când vindecătoarea zise: 

— Ei bine, acum mai poţi aştepta puţin. 

Femeia îi zâmbi strâmb lui Yrene când îşi luă 
din nou bebeluşul zgomotos. 

— Cu siguranţă sper să te simţi tu bine, de 
vreme ce eu nu pot. 

Chaol îi surprinse privirea cu subiînţeles în 
direcţia lui, înaintea lui Yrene, şi fu mulţumit 
văzând-o clipind, apoi înţepenind şi îmbujorându- 
se. 

— Ce...0.0,nu!/ 

Felul în care spusese acel nu... nu îi plăcu. 

Femeia râse, ridicând un pic mai mult 
bebeluşul când intră în casa ei minunată. 

— Eu cu siguranţă aş face-o. 

Uşa se închise. 

Încă îmbujorată, Yrene se întoarse spre el, fără 
să îi întâlnească privirea. 

— Are multe idei. 

Chaol chicoti. 

— Nu mi-am dat seama că nu sunt o opţiune. 

Ea se încruntă la el, urcând pe iapă. 

— Nu mă culc cu pacienţii. lar tu eşti cu 
căpitanul Faliq, adăugă ea repede. Și eşti... 

— Nepotrivit să satisfac o femeie? 

El fu şocat că spusese asta, dar, din nou, puţin 
înfumurat să îi vadă ochii aprinzându-se. 

— Nu, zise Yrene, roşind cumva mai mult. Cu 
siguranţă nu asta. Dar eşti... tu. 

— Încerc să nu mă simt insultat. 

Ea flutură o mână, uitându-se oriunde, numai 
la el nu. 

— Ştii la ce mă refer. 

La faptul că era un bărbat din Adarlan, că îşi 
servise regele? Cu siguranţă aşa stăteau lucrurile, 
dar îi zise, decizând să o cruţe: 

— Glumeam, Yrene. Eu... sunt cu Nesryn. 

Ea înghiţi în sec, încă roşind. 

— Unde este azi? 

— A plecat să participe la ceremonie împreună 
cu familia ei. 

Nesryn nu îl invitase, iar el îi spusese că voia 
să îşi anuleze călătoria prin oraş. Totuşi, iată-l 
acum aici. 

Yrene dădu distantă din cap. 

— Vii la petrecerea din seara asta - de la 
palat? 

— Da. Tuvii? 

Ea dădu din cap, tăcând afectată. Apoi spuse: 

— Mă tem să lucrez cu tine azi - n-aş vrea să 
pierdem din nou noţiunea timpului şi să ratăm 

petrecerea. 

— Ar fi atât de rău dacă am face-o? 

Ea îi aruncă o privire când cotiră. 

— l-ar ofensa pe unii dintre ei. Dacă nu cumva 
ar ofensa-o pe însăşi Doamna Marelui Adânc. Nu 
ştiu exact ce mă sperie mai mult. 

El chicoti din nou când Yrene continuă: 

— Hasar mi-a împrumutat o rochie, aşadar 
trebuie să merg. Sau să risc furia ei. 

Chipul i se întunecă, iar el fu pe cale o întrebe 
despre asta când ea spuse: 

— Vrei să faci un tur al oraşului? 

El o fixă cu privirea, uimit de oferta pe care i-o 
făcuse. 

— Recunosc faptul că nu ştiu atât de multă 
istorie, dar munca mea m-a dus în toate cartierele, 
deci pot cel puţin să nu mă rătăcesc... 

— Da, şopti el. Da. 

Yrene schiţă un zâmbet. Tăcută. 

Dar ea îl conduse înainte, străzile începând să 
se aglomereze când ceremonia se termină şi 
începu sărbătoarea, în vreme ce oamenii care 
râdeau umplură străzile şi aleile, muzica auzindu- 
se de peste tot, mirosul mâncării şi al mirodeniilor 
învăluindu-l. 

El uită de căldură, de soarele arzător, uită să 
îşi mişte degetele din când în când, cât merseră 
prin cartierele întortocheate ale oraşului, cât se 
minună de templele boltite şi bibliotecile gratuite, 
cât Yrene îi arătă banii de hârtie pe care îi foloseau 
- din coajă de dud căptuşită cu mătase - în locul 
monedelor greoaie. 


339 


Fata îi cumpără bunătăţile ei preferate, o 
prăjitură făcută din roşcove, şi zâmbi tuturor celor 
care trecură pe lângă ea. Totuşi, lui îi zâmbi 
rareori. 

Nu fu nicio stradă pe care să ezite, niciun 
cartier sau alee de care să pară că se temea. Un 
oraş al zeilor, da, şi un oraş al învăţăturii, al luminii 
şi al confortului şi bogăției. 

Când soarele ajunse în punctul maxim, îl 
conduse într-o grădină publică luxuriantă, unde 
copacii aplecaţi şi plantele agăţătoare blocau 
razele puternice. Merseră pe aleile întortocheate, 
grădina fiind aproape goală mulţumită faptului că 
toată lumea participa acum la masa de prânz. 

Straturile ridicate erau mai mult decât pline cu 
flori, ferigi agăţate se legănau în briza rece a mării, 
iar păsările strigau una la cealaltă din cupola de 
frunze de deasupra. 

— Crezi câ... spuse Yrene după un minut lung 
de tăcere, că într-o zi... îşi muşcă buza de jos. Am 
putea avea un loc asemănător? 

— În Adarlan? 

— Oriunde, spuse ea. Dar, da - în Adarlan, în 
Fenharrow. Am auzit că oraşele din Eyllwe erau 
cândva la fel de frumoase, înainte... 

Înainte de umbra dintre ei. Înainte de umbra 
din inima lui. 

— Erau, spuse Chaol, alungând gândul la 
prinţesa care locuise în acele oraşe, care le iubise, 
deşi cicatricea de pe chipul lui păru să tresară. Dar 
se gândi la întrebarea ei şi, din umbrele memoriei 
lui, auzi vocea lui Aedion Ashryver. 

„Ce crezi că gândesc despre noi oamenii de pe 
alte continente, de peste toate acele mări? Crezi 
că ne urăsc sau ne compătimesc pentru ceea ce ne 
facem unii altora? Poate că este la fel de rău şi 
acolo. Poate că este mai rău. Dar... Trebuie să cred 
că este mai bine. Undeva este mai bine decât aici.” 

El se întrebă dacă avea să ajungă vreodată să 
îi spună lui Aedion că găsise un asemenea loc. 
Poate avea să-i spună lui Dorian ce văzuse aici, să-l 
ajute să reconstruiască ruinele Riftholdului, ale 
regatului său, şi să le transforme în ceva 
asemănător locului acesta. 

El îşi dădu seama că nu terminase, că Yrene 
încă aştepta în timp ce dădea deoparte plantele 
agăţătoare cu mici flori purpurii. 

— Da, spuse în cele din urmă, la precauţia care 
se ascundea în micile scântei de speranţă din ochii 
ei. Cred că putem să ne construim aşa ceva, într-o 
zi. Dacă supravieţuim acestui război, adăugă apoi. 

Dacă putea pleca de aici cu o armată în urma 
lui, ca să îl provoace pe Erawan. 

Timpul îl presa, sufocându-l. Mai repede. El 
trebuia să se mişte mai repede cu toate... 

Yrene îi scrută chipul în căldura apăsătoare a 
grădinii. 

— Îţi iubeşti foarte mult poporul. 

Chaol dădu din cap, incapabil să-şi găsească 
cuvintele. 

Ea deschise gura ca şi când ar fi vrut să spună 
ceva, dar o închise. Apoi spuse: 

— Nici măcar oamenii din Fenharrow nu sunt 
lipsiţi de vină având în vedere acţiunile lor din 

ultimii zece ani. 

Chaol încercă să nu se uite la mica cicatrice de 
pe gâtul ei. Fusese unul dintre compatrioţii ei cel 
care... 

Ea oftă, studiind grădina de trandafiri care se 
ofilea în arşiţă. 

— Ar trebui să ne întoarcem. Inainte să se 
aglomereze prea mult. 

El se întrebă ce vrusese ea să spună în urmă 
cu o clipă, ce făcuse acea umbră să se ascundă în 
ochii ei, dar decise să nu se mai gândească la asta. 

O urmă, pur şi simplu, toate acele cuvinte 
plutind între ei. 


Se despărţiră la palat, holurile fiind pline de 
servitori care se pregăteau pentru festivitățile serii. 
Yrene se duse direct să o caute pe Hasar şi să 
primească rochia şi baia care îi fuseseră promise, 
iar Chaol se întoarse în camera lui ca să se spele 
de praf şi transpiraţie şi să găsească haine 
potrivite. 

Nesryn se întoarse doar când el făcea baie, 
strigând că voia să facă şi ea una, şi închise uşa 
camerei ei. 

Alegând jacheta turcoaz, aştepta pe hol ca 
Nesryn să iasă. Când o făcu, el clipi uitându-se la 
jacheta şi pantalonii bine croiţi, de culoarea 
ametistului. De zile întregi nu îi mai văzuse 
uniforma de căpitan, şi nu era pe cale să aducă 
vorba de asta când spuse: 

— Arăţi bine. 

Nesryn zâmbi, părul strălucindu-i încă în urma 
băii făcute. 

— Nici tu nu arăţi rău. 

Ea păru să observe culoarea de pe chipul lui şi 
întrebă: 

— Ai stat la soare azi? 

Uşorul ei accent devenise mai evident, rostind 
altfel anumite sunete. 

— Am ajutat-o pe Yrene cu nişte pacienţi prin 
oraş. 

Nesryn zâmbi când intrară pe hol. 

— Mă bucur să aud asta. 

Nu rosti niciun cuvânt despre călătoria cu ea şi 
vizita pe care le amânase - se întrebă dacă îşi 
amintise măcar de asta. 

Tot nu îi spusese despre degetele de la 
picioare. Dar când ajunseră în marea sală a 
palatului... Mai târziu. Aveau să discute despre 
toate astea mai târziu. 

Marea sală a palatului era o minunăţie. 

Era singurul cuvânt care o putea descrie. 

Petrecerea nu era atât de mare pe cât s-ar fi 
aşteptat el, doar câţiva oameni fiind în plus faţă de 
adunările obişnuite ale vizirilor şi nobililor, dar nu 
se făcuse economie cu decoraţiunile pentru festin. 

El rămase uşor cu gura căscată, ca şi Nesryn, 
când fură conduşi la locurile lor de la masă - o 
onoare care încă îl mira. Khaganul şi soţia lui nu 
aveau să li se alăture, îi spusese Duva. Mama sa 
nu se simţise bine în ultimele zile şi îşi dorea să 
sărbătorească doar cu soţul ei. 

Fără îndoială, îi fusese greu să vadă steagurile 
de doliu coborâte, în sfârşit. lar Chaol se gândi că 
seara asta probabil că oricum nu era momentul să- 
| preseze pe khagan în legătură cu alianţa lor. 

Mai intrară alţi invitaţi împreună cu Hasar şi 
Renia, la braţ cu Yrene. 

Când Yrene îl lăsase la răscrucea unuia dintre 
holurile principale ale palatului, strălucise de 
transpiraţie şi praf, având obrajii roz, părul 
ondulându-i-se puţin în jurul urechilor. Şi rochia 
fusese şifonată de la o zi de călărit, tivul fiind plin 
de praf. 

Cu siguranţă acea ţinută nu semăna cu ce 
purta acum. 

El simţi atenţia a jumătate din bărbaţii de la 
masă îndreptându-se spre Hasar - spre Yrene - 
când ele intrară, urmate de două servitoare ale 
prinţesei. Hasar zâmbea, Renia fiind complet 
uluitoare în roşu rubiniu, dar Yrene... 

Pentru o femeie frumoasă îmbrăcată în cele 
mai elegante haine şi bijuterii pe care le putea 
cumpăra un imperiu, era ceva ce îi lipsea. Da, 
umerii îi erau traşi înapoi, spatele drept, dar 
zâmbetul care îl lovise mai devreme în stomac 
dispăruse de mult. 

Hasar o îmbrăcase pe Yrene în culoarea 
cobaltului, care îi evidenția căldura pielii şi îi făcea 
părul castaniu să strălucească de parcă ar fi fost 
într-adevăr poleit. Prinţesa o şi machiase pe Yrene 
- sau poate urma de culoare de pe obrajii ei 
pistruiaţi era din cauză că rochia era destul de 
decoltată încât să-i dezvăluie voluptatea siluetei. 


344 


Decoltată şi mulată pe talie. 

Rochiile lui Yrene cu siguranţă nu îi ascundeau 
corpul, dar aceasta... El nu prea îşi dăduse seama 
cât de subţire îi era talia, cum i se rotunjeau 
şoldurile. Cum celelalte  rotunjimi ieşeau în 
evidenţă. 

Nu fu singurul care se uită de două ori. Sartaq 
şi Arghun se aplecaseră înainte pe scaune când 
sora lor o conduse pe Yrene la masă. 

Părul lui Yrene fusese lăsat în mare parte liber, 
doar laturile fiind pieptănate pe spate şi prinse cu 
piepteni de aur şi rubin. Cercei asortaţi se legănau 
lângă gâtu-i subţire. 

— Pare nobilă, îi şopti Nesryn. 

Yrene semăna într-adevăr cu o prinţesă - deşi 
una care se îndrepta spre eşafod, după cât de 
serios era chipul ei când ajunse la masă. Orice 
satisfacţie ar fi avut când se  despărţiseră 
dispăruse în cele două ore pe care le petrecuse cu 
Hasar. 

Prinții se ridicară în picioare ca să o salute pe 
Yrene de data asta, Kashin fiind primul. 

Era  moştenitoarea nedeclarată a Marii 
Vindecătoare; o femeie care, probabil, urma să 
aibă o putere considerabilă în acest ţinut. Ei 
păreau să-şi dea sema de asta, de tot ce 
presupunea această situaţie, în special Arghun, 
după privirea vicleană pe care i-o aruncă lui Yrene. 
O femeie cu o putere şi o frumuseţe considerabile. 

El văzu cuvântul în ochii lui Arghun: trofeu. 

Chaol îşi încordă maxilarul. Era lucru ştiut că 
Yrene nu voia atenţia celui mai chipeş dintre prinți, 

aşa că nu îşi putea imagina că ar putut să-şi 
dorească afecțiunea celorlalţi doi. 

Arghun deschise gura ca să îi vorbească lui 
Hasar, dar prinţesa se îndreptă direct spre Chaol şi 
Nesryn, căreia îi şopti la ureche: 

— Mută-te. 


Capitolul 21 


Nesryn clipi la Hasar. 

Prinţesa zâmbi rece ca un şarpe şi o lămuri: 

— Nu este politicos să stai cu însoţitorul tău. 
Trebuia să vă fi separat până acum. 

Nesryn se uită la el. Toată lumea privea. Chaol 
nu ştia - deloc - ce să spună. Yrene ar fi vrut să se 
topească şi să se facă una cu podeaua de marmură 
verde. 

Sartaq îşi drese vocea. 

— Vino lângă mine, căpitane Faliq. 

Nesryn se ridică repede, iar Hasar radie 
privind-o. Prinţesa mângâie spătarul scaunului pe 
care îl eliberase Nesryn şi îi şopti lui Yrene, care 
zăbovea la câţiva metri distanţă: 

— Tu stai aici. In caz că e nevoie de tine. 

Yrene îi aruncă lui Chaol o privire care ar fi 
putut fi considerată rugătoare, dar el afişă o 
expresie neutră şi îi zâmbi cu buzele lipite. 

Nesryn îşi găsi scaunul de lângă Sartag, care 
ceruse unui vizir să se mute, iar Hasar, satisfăcută 
cu aranjamentele făcute după placul ei, pretinse că 
scaunele obişnuite nu îi plăceau şi alungă doi viziri 
lângă Arghun. Al doilea scaun era pentru Renia, 

care îi aruncă iubitei sale o privire puţin 
dezaprobatoare, dar zâmbi în sinea ei - ca şi când 
ar fi fost un comportament tipic prinţesei. 

Masa se reluă, iar Chaol îşi îndreptă atenţia 
spre Yrene, ignorată de vizirul de lângă ea. Tăvile 
fură plimbate de servitori, mâncarea fiind pusă şi 
băutura turnată. Chaol mormăi în şoaptă: 

— Vreau să ştiu? 

Yrene tăie din mielul fiert şi orezul cu şofran 
adunat pe farfuria de aur. 

— Nu. 

Era dispus să parieze că umbrele de astăzi din 
ochii ei, de mai devreme, lucrul pe care se 
înfrânase să i-l spună... aveau legătură cu ce se 
desfăşură aici. 

Se uită la masă, spre locul din care Nesryn îi 
privea, ascultând-l pe jumătate pe Sartaqg, în timp 
ce prinţul vorbea ceva ce Chaol nu auzea în vuietul 
argintăriei şi al discuţiilor. 

El îi aruncă o privire împăciuitoare, iar Nesryn 
una de avertisment ce făcea referire la Hasar. „Ai 
grijă.” 

— Ce-ţi mai fac degetele? întrebă Yrene, luând 
mici înghiţituri din mâncare. 

El o văzuse devorând o cutie cu dulciuri din 
roşcove pe care o luase pe cai, pentru ei. Mâncatul 
grațios de aici era de formă. 

— Sunt active, spuse el schiţând un zâmbet. 
Nu conta că trecuseră doar două ore de când se 
văzuseră ultima dată. 

— Senzatii? 

— O furnicătură. 

— Bun. 

Ea înghiţi, cicatricea mişcându-se în acelaşi 
timp. 

El ştia că erau priviţi, ascultați. Şi tânăra ştia 
asta. 

Degetele lui Yrene erau albe când apucă 
tacâmurile, iar spatele drept ca o vergea. Niciun 
zâmbet. Ochii ei fardaţi erau puţin luminoşi. 

Prinţesa îi mutase ca să stea împreună şi să 
vorbească sau ca să îl determine pe Kashin să 
acţioneze în vreun fel? Prinţul îi urmărea, într- 
adevăr, chiar în timp ce făcea conversaţie cu doi 
viziri în veşminte aurii. 

Chaol îi şopti lui Yrene: 

— Rolul de pion nu ţi se potriveşte. 

Ochii căprui-aurii licăriră. 

— Nu ştiu despre ce vorbeşti. 

Dar ea ştia. Cuvintele nu erau spuse pentru el. 

Chaol căută subiecte de discuţie la masă. 

— Când te întâlneşti cu doamnele pentru 
următoarea lecţie? 

Umerii lui Yrene se mai relaxară un pic atunci 
când spuse: a 

— Peste două săptămâni. In mod normal, ar 
trebui săptămâna viitoare, dar multe dintre ele au 
atunci examen şi vor fi concentrate asupra 
studiului. 

— Nişte exerciţii şi aerul proaspăt ar putea fi 
de ajutor. 

— Aşa aş spune şi eu, dar pentru ele aceste 
teste sunt foarte importante. Cu siguranţă au fost 
pentru mine. 

— Mai ai de dat? 

Ea scutură din cap, cerceii cu pietre preţioase 
reflectând lumina. 

— Mi-am dat ultimul examen în urmă cu două 
săptămâni. Sunt o vindecătoare oficială a turnului 
Torre. 

O urmă de umor îi licări în privire. 

El înălţă pocalul spre ea. 

— Felicitări. 

Ea ridică din umeri, dar dădu din cap în semn 
de mulţumire. 

— Deşi Hafiza se gândeşte să mă testeze o 
ultimă dată. 

Ah. 

— Deci sunt, într-adevăr, un experiment. 

Fu o încercare jalnică de a lămuri mica lor 
confruntare din urmă cu două zile, acea lipsă de 
tact care îl rănise. 

— Nu, spuse şoptit şi repede Yrene. Nu ai nicio 
legătură cu asta. Acest ultim test neoficial... are 
legătură cu mine. 

El voia să afle mai multe, dar erau prea mulţi 
ochi îndreptaţi spre ei. 

— Atunci îţi urez succes, spuse el formal, atât 
de contradictoriu cu felul în care vorbiseră în 
timpul călătoriei călare prin oraş. 

Masa decurse lent şi totuşi repede, conversaţia 
lor fiind nenaturală şi săracă în cuvinte. 

Doar când deserturile şi kahvel/e fură servite, 
Arghun bătu din palme şi ceru spectacol. 

— Cu tatăl nostru în camerele lui, îl auzi Chaol 
pe Sartaq destăinuindu-se lui Nesryn, tindem să 

avem o sărbătoare mai... neoficială. 

Într-adevăr, o trupă de muzicieni îmbrăcaţi 
elegant, cu instrumente cunoscute şi străine, ieşi 
în spaţiul dintre stâlpii de dincolo de masă. Tobe 
zgomotoase,  flauturi ŞI cornuri anunţară 
apropierea evenimentului principal: dansatorii. 

Opt dansatori, în cerc, bărbaţi şi femei - un 
număr sacru, îi explică Sartaq lui Nesryn, care 
schiţă un zâmbet -, ieşiră de după cortinele de 
lângă stâlpi. 

Chaol încercă să nu se înece. 

Fuseseră pictaţi cu auriu, împodobiţi cu 
bijuterii şi robe transparente din mătase prinse în 
talie cu curele, dar pe dedesubt... nu purtau nimic. 

Corpurile lor erau suple şi tinere, în floarea 
vârstei, şi virile. Şoldurile se rotiră, spinările se 
arcuiră şi mâinile se împletiră în aerul de deasupra 
lor când începură să şerpuiască unul în jurul 
celuilalt, în cercuri şi linii. 

— Ţi-am spus, fu tot ce mormăi Yrene. 

— Cred că lui Dorian i-ar fi plăcut, mormăi şi el, 
surprins că zâmbea. 

Yrene îi aruncă o privire amuzată, oarecum 
luminată. Oamenii se răsuciseră pe scaune ca să 
privească mai bine dansatorii, corpurile sculptate şi 
agile, picioarele goale. 

Mişcările erau perfecte şi precise, corpurile 
fiind doar instrumente ale muzicii. Frumoase, 
eterice şi totuşi... reale. Şi lui Aelin, îşi dădu el 
seama, i-ar fi plăcut asta. Mult. 

Cât dansatorii îşi făcură numărul, servitorii 
aduseră scaune şi canapele, aranjând perne şi 

mese. Boluri cu ierburi fumegânde fuseseră puse 
pe acestea, mirosul fiind dulce şi greţos. 

— Nu te apropia prea mult dacă vrei să-ți 
păstrezi simţurile intacte, îl avertiză Yrene când un 
servitor aduse unul dintre vasele fumegânde din 
metal spre o masă din lemn sculptat. Are puţin 
opiu. 

— Chiar că se distrează când sunt plecaţi 
părinţii lor. 

Unii dintre viziri plecau, dar mulţi părăsiseră 
masa ca să ocupe scaunele tapiţate, toată sala 
mare fiind rearanjată în câteva clipe ca să 
găzduiască canapelele şi... 

Servitorii ieşiră de după cortine, bine îngrijiţi şi 
îmbrăcaţi şi ei în mătăsuri transparente. Bărbaţi şi 
femei, toţi frumoşi, se aşezară în poale şi pe 
cotiere, unii ghemuindu-se la picioarele vizirilor şi 
nobililor. 

El văzuse petreceri destul de dezlănţuite la 
castelul de cleştar, dar o rigiditate tot existase. O 
formalitate şi un sentiment că asemenea lucruri 
erau ascunse în spatele uşilor închise. Dorian cu 
siguranţă păstrase aşa ceva pentru camera lui sau 
a altcuiva. Sau doar îl târâse pe Chaol în Rifthold 
sau la Bellhaven, unde nobilii dădeau petreceri 
mult mai lipsite de inhibiţii decât cele ale reginei 
Georgina. 

Sartag rămase la masă lângă Nesryn, care-i 
urmărea pe dansatorii pricepuţi cu ochii mari de 
admiraţie, dar ceilalţi copii... Duva, cu o mână pe 
burtă, îşi luă „la revedere” cu soţul alături de ea, 
tăcută ca întotdeauna. Fumul nu era bun pentru 

bebeluşul din pântecul ei, spuse Duva, iar Yrene 
dădu aprobator din cap, deşi nimeni nu se uită 
spre ea. 

Arghun ocupă singur o canapea din apropierea 
dansului, sprijinindu-se şi inspirând fumul unduind 
al tăciunilor din micile boluri de metal de lângă ei. 
Curtenii şi vizirii se întrecură să ocupe cele mai 
apropiate scaune de lângă prinţul cel mai vârstnic. 

Hasar şi iubita ei ocupară o canapea mică, 
mâinile prinţesei încâlcindu-se curând în părul des 
şi negru al iubitei, o clipă mai târziu sărutând-o pe 
femeie pe gât. Zâmbetul cu care răspunse Renia fu 
lent şi larg - închizând ochii atunci când Hasar îi 
şopti ceva pe piele. 

Kashin păru să aştepte câteva minute cât 
Yrene şi Chaol urmăriră decadenţa în desfăşurare 
de la masa de banchet, care se golea. 

Aşteptând, fără îndoială, ca Yrene să se ridice. 

Ea roşi când îşi fixă cu privirea cana cu kahve, 
din care aburul ieşea unduindu-se. 

— Ai mai văzut asta? o întrebă Chaol. 

— Dă-le o oră sau două şi vor pleca în 
camerele lor - bineînţeles, nu singuri. 

Prinţul Kashin părea să continue conversaţia cu 
vizirul de lângă el cât de mult posibil. El deschise 
gura, uitându-se direct spre Yrene, iar Chaol citi 
invitaţia din ochii lui înainte ca bărbatul să spună 
ceva. 

Chaol avea, probabil, o clipă să decidă. Să 
vadă că Sartaq o invitase pe Nesryn să stea cu el - 
nu la masă, nu pe una dintre canapele, ci pe două 
scaune din spatele camerei, unde nu era fum şi 

ferestrele erau deschise şi totuşi puteau încă privi 
spre ce făceau ceilalţi. Ea dădu din cap spre Chaol, 
păşind fără grabă în timp ce merse cu prinţul. 

Aşadar, când Kashin se aplecă înainte ca să o 
invite pe Yrene să i se alăture pe o canapea, Chaol 
se întoarse spre vindecătoare şi spuse: 

— Aş vrea să stau cu tine. 

Ochii îi erau uşor măriţi. 

— Unde? 

Kashin închise gura, iar Chaol simţi că avea o 
ţintă desenată pe piept. 

Dar el se uită în ochii lui Yrene şi spuse: 

— Unde este mai multă linişte. 

Mai erau doar câteva canapele libere - toate în 
apropierea fumului dens şi a dansatorilor. Dar era 
una pe jumătate ascunsă lângă o firidă din partea 
cealaltă a camerei, un mic vas cu ierburi fumegând 
pe masa joasă din faţa ei. 

— Dacă trebuie să fim văzuţi împreună în 
seara asta, spuse el atât de încet încât doar Yrene 
putea auzi, atunci să rămânem aici o vreme ar fi 
mai bine decât să plecăm acum împreună. Şi nu aş 
vrea să pleci singură mai târziu. 

Yrene se ridică tăcută, zâmbind încruntată. 

— Atunci să ne relaxăm, lord Westfall. 

Ea făcu un semn spre canapeaua umbrită de 
dincolo de zona luminată. 

Il lăsă să îşi împingă singur scaunul şi îşi ţinu 
bărbia ridicată, fustele rochiei târându-se în urma 
ei când se îndreptă spre firidă. Spatele rochiei era, 
în mare parte, deschis - dezvăluind pielea netedă, 
imaculată şi şanţul subţire al coloanei. Suficient de 

deschis încât el să zărească cele două gropiţe din 
partea de jos a spatelui, ca şi când un zeu ar fi 
apăsat-o acolo cu degetele mari. 

El simţi prea multe priviri asupra lor când ea se 
aşeză pe canapea, fustele rochiei răsucindu-se pe 
podea lângă glezne, braţele ei fiind goale când 
întinse unul pe spatele pernelor de pluş. 

Chaol se uită în ochii ei întredeschişi când 
ajunse la canapea, mai repede decât se puteau 
apropia servitorii, şi se aşeză din scaun pe perne. 
Câteva mişcări îl făcuseră să se încline spre ea - 
iar el dădu din cap în semn de mulţumire spre 
servitorul care îi luase scaunul. Din acest loc, 
vedeau clar dansatorii, zona de şedere, servitorii şi 
nobilii care începeau acum să-şi treacă mâinile şi 
gurile peste piele şi material, chiar în timp ce 
urmăreau spectacolul nemaivăzut. 

Ceva i se răsuci - nu neplăcut - în stomac la 
această manifestare. 

— Aici nu îşi forţează servitorii, spuse încet 
Yrene. A fost primul lucru pe care l-am întrebat în 
timpul primei întâlniri de genul acesta. Servitorii 
sunt nerăbdători să avanseze, iar cei care sunt aici 
ştiu ce privilegiu le-ar aduce faptul de a pleca în 
seara asta de aici cu cineva. 

— Dar dacă sunt plătiţi, replică el, dacă se 
îngrijorează pentru poziţiile lor în cazul în care 
refuză, atunci cum poate fi un consimţământ 
adevărat? 

— Nu este. Nu când o spui astfel. Dar 
khaganatul s-a asigurat că sunt menținute alte 
limite. Restricţii de vârstă. Consimţământ verbal. 

Pedeapsă pentru cei care încalcă regulile - chiar şi 
nobili. 

Atât îi spusese în urmă cu două zile. 

O tânără şi un bărbat se aşezaseră de-o parte 
şi de alta a lui Arghun, unul muşcându-l de gât, iar 
celălalt conturând cercuri pe coapsele prinţului. În 
tot acest timp, prinţul continuă conversaţia cu un 
vizir aşezat pe scaunul din stânga lui, netulburat. 

— Credeam că are soţie, spuse Chaol. 

Yrene îi urmări privirea. 

— Are. Stă în conacul lui de la ţară. Şi servitorii 
nu sunt consideraţi infidelităţi. Nevoile de care se 
îngrijesc... Ar putea la fel de bine să îi facă o baie. 

Ochii ei dansară când spuse: 

— Sunt sigură că ai descoperit asta în prima ta 
Zi. 

Faţa lui se încălzi. 

— Am fost... surprins de atenţia la detalii. Şi de 
implicare. 

— Kadja a fost probabil aleasă ca să îţi facă pe 
plac. 

— Nu sunt înclinat să calc în lături. Nici măcar 
cu o servitoare dornică. 

Yrene se uită spre Nesryn, adâncită în 
conversaţie cu Sartaq. 

— Atunci, este norocoasă să aibă un tovarăş 
atât de loial. 

El aşteptă să fie un pic gelos văzând-o pe 
Nesryn zâmbind prinţului, al cărui corp era complet 
relaxat, brațul fiindu-i sprijinit pe spătarul 
canapelei din spatele ei, cu un picior peste celălalt 
genunchi. 

Poate că doar avea încredere în Nesryn, dar 
priveliştea nu îi provocă nicio reacţie. 

Chaol o văzu pe Yrene privindu-l, ochii ei fiind 
ca topazul în umbre şi fum. 

— M-am întâlnit cu prietena mea alaltăseară, 
spuse ea, fluturând din gene, ca o femeie domolită 
de fumul de opiu. Chiar şi el începea să se simtă 
ameţit. Corpul îi era cald. Comod. Şi din nou în 
seara asta, înainte de cină. 

Hasar. 

— Şi? Se trezi studiind buclele mici dinspre 
capetele şuviţelor lungi ale lui Yrene. 

Yrene aşteptă până ce un servitor cu o tavă de 
fructe glasate trecu pe lângă ei. 

— Ea mi-a spus că prietena ta este încă 
dispărută. Şi că o plasă a fost întinsă în mijlocul 
mesei. 

El clipi, gândindu-se la cuvinte, afectat de fum. 

Armate. Armata lui  Perrington fusese 
răspândită pe continent. Nu era de mirare că ea nu 
discutase mai devreme despre asta pe stradă; nu 
era de mirare că faptul acesta îi întunecase 
privirea. 

— Unde? 

— În munţii dinspre... locul tău de vânătoare. 

El îşi aminti o hartă a ținutului. De la 
Trecătoarea Ferian la Rifthold. Pe toţi zeii! 

— Eşti sigură de asta? 

Ea dădu din cap. 

Din când în când, el simţi privirile îndreptate 
spre ei. 

Şi Yrene simţi. Chaol încercă să nu tresară la 

mâna pusă pe braţul lui, în timp ce ea îşi ridică 
privirea spre el pe sub pleoapele pe jumătate 
căzute, cu ochi adormiţi - îmbietori. 

— Mi s-a cerut alaltăieri şi din nou azi, într-un 
fel în care nu pot refuza. 

Era ameninţată. El îşi încleştă maxilarul. 

— Îmi trebuie un loc. O direcţie spre locul în 
care s-ar putea duce cealaltă prietenă a ta, şopti 
ea. 

Aelin. 

— Ea este... unde este? 

— Ei nu ştiu. 

Aelin... lipsea. Era dispărută chiar şi pentru 
spionii khaganatului. 

— Nu este acasă la ea? 

Yrene scutură din cap, ceea ce-i făcu inima lui 
Chaol să bată cu putere. Aelin şi Dorian - amândoi 
dispăruţi. Absenţi. Dacă Perrington era să atace... 

— Nu ştiu unde s-ar duce. Ce a plănuit să facă. 
El puse o mână peste a ei. Planul ei era să se 
întoarcă acasă. Să adune o armată. 

— Nu a făcut-o. Şi nu mă îndoiesc de 
capacitatea de a vedea corect a ochilor de aici. Şi 
de acolo. 

Spionii lui Hasar. Şi alţii. 

Aelin nu era în Terrasen. Nu mai ajunsese în 
Orynth. 

— Şterge-ţi expresia asta de pe chip, spuse 
mieros Yrene şi, chiar dacă mâna ei îi atingea 
braţul, privirea îi era dură. 

El se chinui să o facă, dar reuşi să îi zâmbească 
somnoros. 

— Prietena ta crede că au căzut în mâinile 
altcuiva? 

— Nu ştie. Yrene îşi trecu degetele în sus pe 
braţul lui, uşor şi lent. Inelul simplu era încă pe 
mâna ei. Vrea să te întreb pe tine. Să te conving să 
îmi spui. 

Mâna ei subţire şi frumoasă alunecă pe braţul 
lui. Deci noul aranjament. Şi motivul pentru care 
Yrene păruse, ocazional, să vrea să vorbească azi, 
iar apoi alesese să tacă. 

— Ea îmi va face viaţa foarte grea dacă nu par 
să te fac să mi te destăinui. 

El îi opri mâna la biceps, găsindu-i degetele 
tremurând uşor. Poate că era fumul dulce şi greţos 
din jurul lor, poate că muzica şi dansatorii cu pielea 
lor goală şi bijuteriile, dar Chaol spuse: 

— Cred că deja ai făcut asta, Yrene Towers. 

El o văzu roşind, iar auriul din ochii ei se 
aprinse. 

Periculos. Era periculos şi stupid şi... 

El ştia că ceilalţi priveau. Ştia că Nesryn stătea 
lângă prinţ. 

Ar fi înţeles că totul era de formă. Prezenţa lui 
Nesryn lângă Sartaq era doar o parte din schemă. 
Altă aparenţă. 

El îşi spuse asta în timp ce continuă să 
privească în ochii lui Yrene, să îi ţină mâna pe 
braţul lui, să-i vadă roşeaţa din obraji şi vârful 
limbii cu care-şi umezi buzele. 

O urmări făcând şi asta. 

ÎI cuprinse o căldură apăsătoare şi liniştitoare. 

— Îmi trebuie un loc. Orice loc. 

Îi luă câteva clipe să îşi dea seama ce îi cerea 
ea şi să devină conştient de ameninţarea prinţesei, 
sugerată de lipsa informaţiilor din partea lor. 

— De ce aş fi minţit? Ţi-aş fi spus adevărul. 

Gura lui părea departe. 

— După lecţia cu fetele, şopti ea, îţi datorez 
ceva. 

Şi această dezvăluire a intereselor lui Hasar... 

— Va fi atrasă de cauza noastră? 

Yrene studie camera, iar Chaol îşi găsi mâna 
alunecându-i de pe a ei şi urcând pe umărul gol, ca 
să se sprijine pe gâtul fetei. 

Pielea îi era moale ca o catifea încălzită de 
soare. Cu degetul mare, o mângâie pe gât, atât de 
aproape de cicatricea subţire, iar ea îşi îndreptă 
privirea spre el. 

Era un avertisment acolo - un avertisment, şi 
totuşi... Ştia că avertismentul nu era îndreptat spre 
el. Ci spre ea. Yrene şopti: 

— Ea... 

El nu se putu abţine să nu-şi mai treacă o dată 
degetul pe gâtul ei, care se atinse din nou de mâna 
lui când înghiţi. 

— Amenințarea focului o îngrijorează, continuă 
Yrene. 

Şi frica putea fi o motivaţie care să ajute sau 
să distrugă orice şansă de aliere. 

— Ea crede... că eşti în spatele atacului din 
bibliotecă. Probabil ca un fel de manipulare. 

El pufni, dar degetul i se opri, chiar deasupra 
locului în care i se simţea pulsul mărit. 

— Ne atribuie mai multe puteri decât avem. 

Dar în ochii lui Yrene se citea acum teama. Tu ce 
crezi, Yrene Towers? 

Fata îi acoperi mâna cu a lui, dar nu făcu nicio 
mişcare ca să îi înlăture atingerea de pe gât. 

— Cred că prezenţa ta a declanşat, poate, 
atacul altor forţe, dar nu cred că eşti genul de om 
care face astfel de jocuri. 

Chiar dacă poziţia lor actuală spunea 
contrariul. 

— Tu urmăreşti ce vrei, continuă Yrene, şi o 
faci direct. Sincer. 

— Eram un astfel de om, spuse Chaol. Nu îşi 
putea lua privirea de la ea. 

— Şi acum? 

Cuvintele ei erau şoptite, bătăile inimii ei 
simțindu-se puternic sub palma lui. 

— Şi acum, spuse Chaol, apropiindu-şi capul de 
al lui Yrene, suficient de aproape încât respiraţia ei 
să-i atingă gura, mă întreb dacă ar fi trebuit să îl 
ascult pe tatăl meu când a încercat să mă înveţe. 

Yrene îşi cobori privirea spre gura lui, şi toate 
instinctele, fiecare fărâmă de concentrare se 
îndreptară spre acea mişcare. Atenţia îi cuprinse 
tot trupul. 

Şi această senzaţie, în timp ce el îşi aranja 
nonşalant jacheta în poală, era mai bună decât o 
baie rece. 

Fumul - opiul. Era un fel de afrodiziac, o 
adormire a raţiunii. 

Yrene încă se uita la gura lui ca şi când ar fi 
fost un fruct, respiraţia sacadată ridicându-i sânii în 
corsetul rochiei. 

El se forţă să îşi ia mâna de pe gâtul ei. Se 
forţă să se rezeme de spătar. 

Nesryn probabil se uita. Probabil se întreba ce 
naiba făcea el. 

Chaol îi datora mai mult de atât. Îi datora lui 
Yrene mai mult decât ce tocmai făcuse... 

— Golful Craniului, spuse el. Spune-i că focul 
poate fi găsit în Golful Craniului. 

Era probabil singurul loc în care Aelin nu s-ar fi 
dus niciodată - pe tărâmul lordului Piraților. Auzise 
cândva povestea ei, a „accidentului” cu Rolfe. Ca şi 
când distrugerea oraşului şi a navelor preţioase ar 
fi fost doar altă mică distracţie. Să se îndrepte într- 
acolo chiar ar fi fost ultimul lucru pe care l-ar fi 
făcut Aelin, având certitudinea că lordul Piraților ar 
fi ucis-o pe loc. 

Yrene clipi ca şi când şi-ar fi amintit situaţia 
care îi adusese acolo, pe această canapea, ca să 
fie genunchi lângă genunchi şi aproape nas în nas. 

— Da, spuse ea, retrăgându-se clipind din nou 
repede, şi se încruntă uitându-se la tăciunii 
mocnind din cuşca de metal de pe masă. E 
suficient. 

Alungă un fuior de fum care încercă să treacă 
printre ei. 

— Ar trebui să plec. 

Un sentiment de panică licări în ochii ei ca şi 
când şi ea şi-ar fi dat seama, ar fi simţit... 

Se ridică, netezindu-şi fustele rochiei. Nu mai 
era femeia erotică şi sigură pe ea care venise spre 
această canapea. Era din nou fata de aproape 
douăzeci şi doi de ani, singură într-un oraş străin, 

pradă dorințelor copiilor nobililor lui. 

— Sper... spuse ea, uitându-se spre Nesryn. 
Ruşine. Ruşinea şi vinovăția o împovărau acum. 
Sper să nu înveţi vreodată să joci astfel de jocuri. 

Nesryn rămase adâncită în conversaţie cu 
Sartag, fără să arate vreun semn de nelinişte, fără 
să ştie... ce se întâmplase aici. 

El era un ticălos. Un ticălos nenorocit. 

— Ne vedem mâine, fu tot ce se gândi el să îi 
spună lui Yrene, dar adăugă pe neaşteptate când 
ea se îndepărtă: lasă-mă să-ţi fac rost de o escortă. 

Întrucât Kashin îi urmărea din partea cealaltă a 
camerei, cu o servitoare în poală, trecându-şi 
degetele prin părul lui. lar aceea era... o, violenţa 
rece se citea pe chipul lui Kashin când observă 
atenţia lui Chaol. 

Ceilalţi ar fi putut crede că ceea ce se 
întâmplase între el şi Yrene era doar un spectacol, 
dar Kashin... Bărbatul nu era stupid de loial, aşa 
cum credeau ceilalţi. Nu, era perfect conştient de 
cei din jurul lui. Putea citi oamenii. li putea evalua. 

Şi nu excitarea fusese cea care îl lăsase pe 
prinţ să-şi dea seama că ce văzuse era real. Ci 
vinovăția pe care Chaol îşi dădu seama prea târziu 
că el şi Yrene o afişaseră. 

— Îi voi cere lui Hasar, spuse Yrene şi se 
îndreptă spre locul în care prinţesa şi iubita ei 
stăteau pe canapea, sărutându-se fără grabă. 

El rămase pe canapea, urmărind-o pe Yrene 
apropiindu-se de femeie. Hasar clipi cu privirea 
înceţoşată. 

Dar senzualitatea care înceţoşa chipul prinţesei 

dispăru la plecăciunea pe care o făcu Yrene. 
Misiune îndeplinită. Yrene se aplecă şi-i şopti ceva 
la ureche lui Hasar cât o sărută pe obraji în semn 
de rămas-bun. Chaol îi citi pe buze chiar din partea 
cealaltă a camerei. „Golful Craniului.” 

Hasar zâmbi încet, apoi bătu din degete spre 
un străjer care aştepta. Bărbatul veni imediat spre 
ele. El o văzu ordonându-i bărbatului, o văzu 
ameninţându-l fără îndoială cu moartea, şi chiar 
mai rău, dacă Yrene nu ajungea înapoi în siguranţă 
în Torre. 

Yrene îi aruncă prinţesei doar un zâmbet 
exasperat înainte să îi spună „noapte bună” ei şi 
Reniei şi să urmeze străjerul afară. Se uită înapoi la 
boltă. 

Chiar şi la o distanţă de aproape treizeci de 
metri de marmură lustruită şi stâlpi înalţi, spaţiul 
dintre ei deveni strâmt. 

Ca şi când acea lumină albă pe care o zărise în 
el în urmă cu două zile ar fi fost o funie vie. Ca şi 
când cumva, ea s-ar fi plantat în el în acea după- 
amiază. 

Yrene nici măcar nu dădu din cap înainte să 
plece, fustele unduindu-se în jurul ei. 

Când Chaol se uită din nou la Nesryn, o văzu 
atentă la el. 

Îi găsi chipul inexpresiv - precaut de inexpresiv 
- când dădu puţin din cap, arătându-şi, presupuse 
el, înţelegerea. Înfruntarea se terminase pentru 
seara asta. Ea aştepta să audă ultimul rezultat. 

Fumul încă dăinuia în nările lui Chaol, în părul 
şi jacheta lui, iar el şi Nesryn intrară în 

apartamentul lor o oră mai târziu. El li se alăturase 
ei şi lui Sartaq în mica lor zonă liniştită, urmărindu-i 
pe invitaţi plecând în camerele lor - sau în 
camerele altora. Da, lui Dorian cu siguranţă i-ar fi 
plăcut regatul acesta. 

Sartaq îi însoţi în camera lor şi le spuse cumva 
rigid „noapte bună”. Mai reţinut decât în cuvintele 
şi zâmbetele de mai devreme. Chaol nu Îi 
condamnă. Probabil că erau ochi peste tot. 

Chiar dacă ai prinţului zăboviră asupra lui 
Nesryn când îşi luă rămas-bun de la el, iar ea şi 
Chaol intrară în apartamentul lor. 

Apartamentul era în mare parte întunecat. 
Singura sursă de lumină era o lampă cu sticlă 
colorată pe care Kadja o lăsase arzând pe masa din 
hol. Uşile dormitorului lor păreau gurile unei 
peşteri. 

Pauza din holul slab luminat continuă o clipă 
prea mult. 

Nesryn merse tăcută spre camera ei. 

Chaol o apucă de mână înainte să facă un pas. 

Încet, ea se uită înapoi peste umăr, părul ei 
negru mişcându-se ca mătasea neagră. 

Chiar şi în obscuritate, el ştia că Nesryn citea 
ce era în ochii lui. 

Pielea lui se strânse în jurul oaselor, inima 
bătându-i cu putere, dar el aşteptă. 

Ea spuse în cele din urmă: 

— Cred că acum e nevoie de mine în altă 
parte, nu la palat. 

El continuă să o ţină de mână. 

— Nu ar trebui să discutăm asta pe hol. 

364 


Nesryn înghiţi în sec, dar dădu o dată din cap. 
Vru să îi împingă scaunul, dar el se mişcă înaintea 
ei, întorcându-se în dormitorul lui. Lăsând-o să îl 
urmeze. 

Lăsând-o să închidă uşa în urma lor. 

Lumina lunii pătrundea înăuntru prin ferestrele 
grădinii, revărsându-se pe pat. 

Kadja nu aprinsese lumânările, fie anticipând 
folosirea acestei camere după petrecere cu alte 
scopuri decât cel de a dormi, fie că el nu avea să 
revină. Dar în întuneric, în zumzetul greierilor din 
copacii grădinii... 

— Am nevoie de tine aici, spuse Chaol. 

— Da? 

O întrebare sinceră. 

El o lăsă pe Nesryn să se gândească la 
întrebare. 

— Eu... noi trebuia să facem asta împreună. 
Totul. 

Ea scutură din cap, părul scurt mişcându-se. 

— Căile de a face lucruri se schimbă. Ştii asta 
la fel de bine ca oricine. 

El ştia. Chiar ştia. Dar asta tot... 

— Unde vrei să mergi? 

— Sartaq a spus că vrea să caute răspunsuri 
printre oamenii lui, să afle dacă valgii au mai ajuns 
pe continent... Sunt tentată să merg cu el, dacă mă 
va lăsa. Să văd dacă se vor găsi, într-adevăr, 
răspunsuri şi dacă l-aş putea convinge să acţioneze 
împotriva ordinelor tatălui său. Sau cel puţin să 
vorbească pentru noi. 

— Totuşi, unde să te duci cu el? La călăreţii ruk 

din sud? 

— Probabil. La petrecere a spus că va pleca în 
câteva zile. Dar noi avem o şansă destul de mică. 
Poate ne-aş putea îmbunătăţi şansele cu prinţul, 
poate voi găsi informaţii importante printre rukhini. 
Dacă unul dintre agenţii lui Erawan este în Antica... 
Am încredere în străjerii khaganului să protejeze 
palatul şi Torre, dar noi doi trebuie să adunăm ce 
armată putem înainte ca Erawan să trimită mai 
mulţi împotriva noastră. Ea se opri. lar tu... faci 
progrese. Nu mă voi amesteca în asta. 

Dincolo de propunerea ei, erau cuvinte 
nerostite. 

Chaol îşi scărpină faţa. Ca ea să plece, să 
accepte aşa ceva pur şi simplu, separarea 
drumurilor care îi așteptau... El expiră. 

— Să aşteptăm până dimineaţă înainte să 
hotărâm ceva. Nimic bun nu iese din alegeri făcute 
târziu în noapte. 

Nesryn tăcu, iar el se urcă pe saltea înainte să 
îşi scoată jacheta şi cizmele. 

— Stai cu mine? Spune-mi despre familia ta - 
despre sărbătoarea de azi împreună cu ei. 

El primise doar detalii minore şi probabil că 
acum îl stimula vinovăția să ceară altele, dar... 

Ochii lor se întâlniră în întuneric, un cântec de 
privighetoare intrând prin uşile închise. El ar fi 
putut jura că văzuse înţelegerea gândurilor lui 
strălucind pe chipul ei, apoi potolindu-se ca o 
piatră aruncată într-un lac. 

Nesryn se apropie de pat fără zgomot, 
descheindu-şi jacheta şi aruncând-o pe un scaun 

înainte să îşi scoată cizmele. Ea urcă pe saltea, o 
pernă scârţâind când se rezemă. 

„Am văzut”, ar fi putut jura că văzuse cuvintele 
licărind în privirea ei. „Ştiu.” 

Dar Nesryn vorbi despre ceremonia de la 
docuri, cum cei patru veri mai mici ai ei aruncaseră 
coroane de flori în mare, iar apoi fugiseră de 
pescăruşii care ţipau şi se adunaseră ca să le fure 
micile prăjituri cu migdale din mâini. li povesti de 
unchiul ei, Brahim, şi de mătuşa ei, Zahida, şi de 
casa lor frumoasă, cu multe curţi, flori agăţătoare 
şi paravane cu zăbrele. 

Cu fiecare privire, cuvintele nerostite încă 
răsunau. „Ştiu. Ştiu.” 

Chaol o lăsă pe Nesryn să vorbească şi ascultă 
până ce vocea ei îl adormi, pentru că şi el ştia. 


Capitolul 22 


Yrene se gândi să nu apară în ziua următoare. 

Ce se întâmplase pe canapea cu o seară în 
urmă... 

Se întorsese în camera ei încinsă şi frenetică, 
incapabilă să se liniştească. Scoţându-şi rochia şi 
bijuteriile lui Hasar, le împăturise frumos pe scaun, 
cu mâinile tremurânde. Apoi împinsese cufărul în 
faţa uşii, în caz că demonul criminal o zărise 
inhalând cantităţi nelegiuite din acel fum şi se 
gândise să o surprindă ameţită. 

Pentru că fusese complet nebună. Nu fusese 
conştientă decât de căldura, mirosul şi statura lui 
liniştitoare - de asprimea bătăturilor lui pe pielea ei 

şi de cum ar fi vrut să le simtă altundeva; de felul 
în care se tot uitase la gura lui şi fusese tot ce 
putea face ca să nu i-o contureze cu degetele ei - 
cu buzele. 

Ura acele petreceri. Fumul care te făcea să 
abandonezi orice fel de rațiune şi să nu mai ai 
inhibiţii. Era întocmai motivul pentru care nobilii şi 
bogății iubeau să-l aducă acolo, dar... 

Yrene se plimbase prin cameră, trecându-şi 
mâinile peste faţă până ce-şi întinsese machiajul 
făcut chiar de Hasar. 

Se spălase pe faţă de trei ori. Se îmbrăcase cu 
cea mai subţire cămaşă de noapte, iar apoi se 
agitase în pat, materialul lipindu-se de ea şi 
iritându-i pielea fierbinte şi transpirată. 

Numărase orele şi minutele până ce efectul 
acelui fum se domolise. Dispăruse. 

Acesta nu cedase uşor. Şi doar la orele cele 
mai liniştite şi înaintate ale nopţii Yrene acţionase. 

O doză mai puternică decât de obicei fusese 
folosită în seara aceea. Una care o învăluise 
complet, trecându-şi ghearele peste pielea ei. lar 
chipul pe care îl invocase, mâinile pe care şi le 
imaginase atingându-i pielea... 

Se simţea nesatisfăcută. 

Se crăpă de ziuă, iar Yrene se încruntă la 
reflexia ei palidă din oglinda de argint, de 
deasupra vasului de spălat. 

Efectul opiului dispăruse cu câteva ore de 
somn pe care reuşise să le răpească, dar... Ceva i 
se răsuci în stomac. 

Se spălă, se îmbrăcă şi împachetă hainele şi 

bijuteriile lui Hasar într-o desagă de rezervă. Era 
mai bine să termine cu asta. Avea să returneze 
după aceea hainele şi bijuteriile prinţesei. Hasar 
fusese îngâmfată ca o pisică Baast la auzul 
informaţiei dezvăluite de Yrene, la minciuna pe 
care i-o spusese Chaol ca să i-o transmită 
prinţesei. 

Se gândise să nu îi spună, dar chiar şi înainte 
de fum, înainte de acea nebunie... Când Chaol îi 
propusese să stea împreună ca să evite să îl refuze 
pe Kashin, după o zi petrecută hoinărind relaxaţi 
prin oraş, ea hotărâse să aibă încredere în el, iar 
apoi îşi pierduse complet mintea. 

Yrene abia se putu uita la străjeri, servitori, 
viziri şi nobili când intră în palat şi se îndreptă spre 
camera lordului Westfall. Nu era nicio îndoială că 
unii o zăriseră pe canapea cu el. Unii nu o făcuseră 
- deşi, probabil, aflaseră tot. 

Ea nu mai afişase un asemenea comportament 
la palat. Trebuia să îi spună Hafizei. Să o anunţe pe 
Marea Vindecătoare de neruşinarea ei înainte să-i 
spună alţii. 

Nu că Hafiza ar fi mustrat-o, dar... Yrene nu 
putea scăpa de sentimentul că trebuia să se 
confeseze. Să îndrepte situaţia. 

Avea de gând ca şedinţa de azi să fie scurtă. 
Sau cât de scurtă posibil, având în vedere că 
pierdea complet noţiunea timpului şi a spaţiului în 
iadul întunecat şi furios al rănii lui. 

Avea de gând să fie profesionistă. 

Yrene intră în apartament şi-i spuse Kadjei 
„Ghimbir, curcuma şi lămâie” înainte să intre în 

dormitorul lui Chaol. Kadja avu pornirea să o 
oprească, dar Yrene o ignoră şi deschise uşa 
dormitorului. 

Yrene se opri atât de repede încât aproape se 
împiedică. 

Prima dată observă cearşatfurile şifonate şi 
pernele. Apoi pieptul lui gol şi şoldurile abia 
acoperite de o bucată de mătase albă. 

Apoi un cap brunet, cu faţa în jos pe perna de 
lângă el. Încă dormind. Extenuată. 

Chaol deschise ochii imediat, şi tot ce reuşi 
Yrene să spună încet fu „Oh”. 

Şocul şi... încă ceva licăriră în privirea lui, gura 
deschizându-i-se. 

Nesryn se agită lângă el, încruntându-se, cu 
cămaşa şifonată. 

Chaol apucă cearşaful, muşchii pieptului şi ai 
abdomenului  mişcându-se când se ridică pe 
coate... 

Yrene ieşi. 

Aşteptă pe canapeaua aurie din salon, dând 
din picioare cât privi grădina şi florile agăţătoare 
care tocmai începeau să se deschidă de-a lungul 
stâlpilor din faţa uşilor de sticlă. 

Nici măcar fântâna care susura nu blocă total 
sunetele şoaptelor lui Nesryn când se trezi - apoi 
sunetul tălpilor ei, când ieşi din camera lui spre a 
ei, urmat de închiderea uşii. A 

O clipă mai târziu, roţile scârțâiră şi iată-l. In 
cămaşă şi pantaloni. Cu părul încă zburlit, ca şi 
când şi-ar fi trecut mâna prin el. Sau ca şi când ar 
fi făcut-o Nesryn, în mod repetat. 

Yrene se cuprinse în braţe, camera fiind cumva 
foarte mare. Spaţiul dintre ei era prea deschis. Ea 
ar fi trebuit să ia micul dejun. Ar fi trebuit să facă 
ceva care să împiedice această ameţeală, golul din 
stomacul ei. 

— Nu mi-am dat seama că vei fi aici atât de 
devreme, spuse el încet. 

Ea ar fi putut jura că în tonul său se simţea 
vinovăția. 

— Ai spus că pot veni la răsărit, răspunse fata 
la fel de încet, dar uri nota de acuzaţie din vocea ei 
şi adăugă repede: ar fi trebuit să dau de ştire. 

— Nu. Eu... 

— Mă pot întoarce mai târziu, spuse şi se ridică 
în picioare. Să vă las să luaţi micul dejun. 

Împreună. Singuri. 

— Nu, spuse el tăios, oprindu-se în apropierea 
canapelei lor obişnuite. Acum e bine. 

Nu se putea uita la el. Nu îi putea întâlni 
privirea. Sau să-şi explice de ce nu putea. 

— Yrene. 

Ea ignoră modul poruncitor în care-i rostise 
numele şi se îndreptă către birou, aşezându-se în 
spatele lui, recunoscătoare pentru zidul de lemn 
sculptat dintre ei, pentru stabilitatea de sub palma 
ei când desfăcu desaga din locul în care o lăsase 
pe margine şi începu să îşi despacheteze lucrurile 
cu precizie. Flacoane cu uleiuri de care nu avea 
nevoie. Jurnale. 

Cărţi - cele pe care le luase de la bibliotecă, 
printre care Cântecul începutului şi acele 
pergamente antice şi valoroase. Nu reuşise să se 

gândească la un loc mai sigur pentru ele, în afară 
de acesta. De el. 

Yrene spuse foarte încet: 

— Pot face un tonic. Pentru ea. Dacă este 
necesar. Dacă nu este dorit, vreau să spun. 

Un copil, nu reuşi ea să spună. Ca bebeluşul 
dolofan la care ea îl văzuse zâmbind atât de larg în 
ziua precedentă. Ca şi când ar fi fost o 
binecuvântare, o bucurie pe care şi-ar fi dorit-o 
într-o zi... 

— Şi pot face unul zilnic pentru tine, adăugă 
ea, bâlbâindu-se la fiecare cuvânt. 

— Deja ia unul, spuse el. De la paisprezece ani. 

Foarte probabil de când începuse să 
sângereze. Pentru o femeie într-un oraş ca 
Rifthold, era înţelept. Mai ales dacă plănuia să se şi 
distreze. 

— Bun, fu tot ce se gândi Yrene să spună, încă 
stivuind cărţile. Bună decizie. 

El se apropie de birou până ce genunchii îi 
alunecară sub celălalt capăt. 

— Yrene. 

Ea puse o carte peste cealaltă. 

— Te rog. 

Cuvântul o făcu să-şi ridice privirea, să îi 
întâlnească ochii căprui precum pământul încălzit 
de soare. 

Şi naşterea celor trei cuvinte pe care le văzu în 
privirea lui - „îmi pare rău” - o făcu să se ridice din 
nou de la birou, să traverseze camera şi să 
deschidă uşile spre grădină. 

Nu avea de ce să îi pară rău. Pentru nimic. 

Ei erau iubiţi, iar ea... 

Yrene zăbovi la uşile grădinii până ce uşile 
dormitorului lui Nesryn se deschiseră şi se 
închiseră. Până ce o auzi pe Nesryn băgând capul 
în salon, luându-şi „rămas-bun” în şoaptă de la 
Chaol şi plecând. 

Yrene încercă să se uite peste umăr la 
căpitanul Faliq, să zâmbească politicos, dar se 
prefăcu că nu le aude scurta conversaţie. Incercă 
să pară prea ocupată cu examinatul florilor de un 
mov deschis care se deschideau în lumina soarelui 
de dimineaţă. 

Încercă să uite de golul din suflet. Nu se mai 
simţise atât de mică, atât de neimportantă de 
foarte mult timp. 

„Eşti posibila moştenitoare a Hafizei, Marea 
Vindecătoare. Nu însemni nimic pentru acest 
bărbat, iar el nu reprezintă nimic pentru tine. 
Păstrează-ţi calea. Aminteşte-ţi de Fenharrow - de 
casa ta. Aminteşte-ţi de cei care sunt acolo şi au 
nevoie de ajutorul tău. Aminteşte-ţi tot ce ai 
promis să faci. Să fii.” 

Băgă o mână în buzunar, strângând biletul. 

„Lumea are nevoie de mai multe 
vindecătoare.” 

— Nu este ceea ce crezi, spuse Chaol în 
spatele ei. 

Yrene închise ochii pentru o clipă. 

„Luptă - luptă pentru viaţa ta risipită, inutilă şi 
nefericită.” 

Ea se întoarse, impunându-şi să afişeze un 
zâmbet politicos. 

— Este un lucru natural. Un lucru sănătos. Mă 
bucur că eşti... capabil să o faci. 

După furia care se undui în ochii lui şi după 
încordarea maxilarului, probabil că nu era. 

„Lumea are nevoie de mai multe vindecătoare. 
Lumea are nevoie de mai multe vindecătoare. 
Lumea are nevoie de mai multe vindecătoare.” 

Să termine cu ce avea de făcut cu el, să îl 
vindece şi să o poată părăsi pe Hafiza şi turnul 
Torre, cu fruntea sus. Să se poată întoarce acasă, 
la război şi vărsare de sânge, ca să-şi respecte 
promisiunea. Să folosească darul libertăţii de la 
acea străină din noaptea în Innish. 

— Începem? 

Avea să ţină şedinţa de vindecare aici, pentru 
că ideea de a sta pe patul şifonat care, probabil, 
încă avea mirosul lor... 

În gât şi-n voce simţea o încordare de care nu 
putea scăpa, indiferent de câte ori inspira. 

Chaol o studie, evaluându-i tonul, cuvintele, 
expresia. 

El văzu asta... auzi. Acea încordare, acea 
fragilitate. 

„Nu mă aştept la nimic, voia ea să spună. Eu - 
nu sunt nimic. Te rog să nu mă întrebi. Te rog să 
nu insişti. Te rog.” 

Chaol păru să vadă şi asta şi spuse încet: 

— Nu m-am culcat cu ea. 

Ea se abţinu să spună că dovezile păreau să fie 
împotriva lui. 

Chaol continuă: 

— Am stat de vorbă până târziu în noapte şi 

am adormit. Nu s-a întâmplat nimic. 

Yrene ignoră felul în care pieptul i se goli şi se 
umplu la aceste cuvinte. Nu fu în stare să 
vorbească în timp ce asimilă informaţia. 

Ca şi când ar fi simţit nevoia ei de aer, Chaol 
începu să se întoarcă spre canapea, dar atenţia lui 
se îndreptă spre cărţile pe care ea le stivuise pe 
masă, spre pergamente. 

El se albi la faţă. 

— Ce este? o întrebă. 

Yrene merse spre birou, luând pergamentul şi 
desfășurându-l cu atenţie ca să expună simbolurile 
ciudate. 

— Nousha, bibliotecara-șefă, mi l-a găsit în 
noaptea în care i-am cerut informaţii despre... 
lucrurile care te-au rănit. Cu toată... agitația, am 
uitat. Era pe raft lângă cărţile din Eyllwe, aşa că mi 
l-a dat şi pe acesta, pentru orice eventualitate. 
Cred că este vechi. De cel puţin opt sute de ani. Se 
bâlbâia, dar nu se putea opri, recunoscătoare 
pentru orice subiect în afară de cel pe care fusese 
atât de aproape să-l deschidă. Cred că sunt rune, 
dar nu am mai văzut ceva asemănător. Nici 
Nousha nu a mai văzut. 

— Nu sunt rune, spuse răguşit Chaol. Sunt 
semne Wyrd. 

Şi din ce îi spusese el, Yrene ştia că erau mai 
multe informaţii. Cu mult mai multe, doar că el nu 
le divulgase. Ea îşi trecu o mână peste coperta 
neagră a cărţii Cântecul începutului. 

— Cartea asta... Menţionează o poartă. ŞI 
cheile. Şi trei regi care să le folosească. 


375 


Ea nu era sigură că el respira. Apoi Chaol 
spuse în şoaptă: 

— Ai citit asta. În carte. 

Yrene deschise cartea, dând paginile până la 
imaginea celor trei siluete din faţa porţii 
nepământeşti. Apropiindu-se, ţinu cartea deschisă 
ca să vadă el. 

— Nu am putut citi mult - este o formă veche a 
limbii eyllwe - dar... Ea dădu la cealaltă imagine, a 
tânărului infestat de puterea întunecată, pe altar. 
Asta e... ce fac ei cu adevărat? 

Mâinile i se înmuiară pe lângă scaun când fixă 
cu privirea imaginea care ilustra ochii negri şi reci 
ai tânărului. 

— Da. 

Cuvântul dezvăluia mai multă durere şi frică 
decât se aşteptase. 

Ea deschise gura, dar el îi aruncă o privire 
încruntată de avertisment, stăpânindu-se. 

— Ascunde-o, Yrene. Ascunde totul. Acum. 

Inima îi bătu cu putere în piept, în membre, dar 
ea luă cartea şi pergamentele. El supraveghe uşile 
şi ferestrele cât ea începu să le pună sub perne şi 
în nişte vase mai mari. Dar pergamentul... era prea 
valoros. Prea vechi ca să fie tratat ca şi cum ar fi 
fost un obiect oarecare. Chiar şi turtirea lui putea 
afecta integritatea hârtiei, a cernelii. 

El o observă uitându-se neputincioasă, cu 
pergamentul în mâini. 

— În cizmele mele, dacă vrei, Yrene, spuse el 
cu nonşalanţă. Mai am o pereche pe care aş 
prefera să o port azi. 

Corect. Corect. 

Yrene merse în grabă din salon în dormitorul 
lui, tresărind la cearşafurile şifonate, la ce 
presupusese într-un mod atât de stupid... 

Intră în micul vestiar, reperă cizmele şi băgă 
pergamentul într-una din ele. Apoi o luă pe cealaltă 
şi o băgă într-un sertar, acoperind-o cu un rând de 
prosoape de pânză. 

Reveni în salon o clipă mai târziu. 

— Nu le-am găsit. Poate Kadja le-a dus la 
curăţat. 

— Păcat, spuse el relaxat, scoţându-şi acum 
cizmele. Şi cămaşa. 

Inima încă-i bătea cu putere când el se aşeză 
pe canapeaua aurie, dar nu se întinse. 

— Ştii să citeşti? întrebă ea, aşezându-se în 
genunchi în faţa lui şi cuprinzându-i piciorul gol cu 
mâinile. Semnele Wyrd? 

— Nu. Degetele lui se mişcară când ea începu 
să îi rotească atent glezna. Dar cunosc pe cineva 
care o face pentru mine, când este important. 
Cuvinte precaute, inofensive pentru oricine 
asculta. 

Yrene continuă să îi mişte picioarele, întinzând 
şi îndoind, mişcările fiind repetate de nenumărate 
ori cât el îşi mişcă degetele cât de mult posibil. 

— Ar trebui să-ţi arăt cândva biblioteca, îi 
propuse ea. Ai putea vedea ceva care să-ţi placă - 
ceva ce ar putea să-ţi tălmăcească cititorul tău. 

— Aveţi multe texte la fel de interesante? 

Ea îi cobori piciorul şi începu exerciţiile cu 
celălalt. 

— Aş putea să întreb - Nousha ştie tot. 

— Când terminăm. După ce te odihneşti. A 
trecut un timp de când nu m-a mai... intrigat o 
carte. 

— Voi fi onorată să te însoțesc, domnule. 

El se strâmbă auzind titlul formal, dar Yrene îi 
mişcă piciorul drept, făcând aceleaşi exerciţii, 
înainte să-i spună să se întindă pe canapea. 
Lucrară în linişte în timp ce ea îi roti şoldurile, 
îndemnându-l să încerce să le mişte de unul 
singur, cât îi îndoia şi întindea piciorul cât de mult 
putea. 

După o clipă, ea spuse cu vocea abia auzindu-i- 
se: 

— Vorbeşti doar despre Erawan. Ochii lui 
licăriră în semn de avertisment când auzi numele. 
Dar cine sunt Orcus şi Mantyx? 

— Cine? 

Yrene începu alt rând de exerciţii pentru 
picioare, şolduri şi zona lombară. 

— Ceilalţi doi regi. Sunt menţionaţi în carte. 

Chaol încetă să îşi agite degetele; ea le atinse 
ca să-i amintească să o facă. El expiră când îşi 
reluă mişcarea. 

— Au fost înfrânți în primul război. Trimişi în 
ţinutul lor sau ucişi, nu-mi amintesc. 

Yrene se gândi la asta când îi cobori piciorul pe 
canapea, înghiontindu-l să se întoarcă pe burtă. 

— Sunt sigură că tu şi tovarăşii tăi vă pricepeţi 
la chestia asta cu salvatul lumii, spuse ea 
gânditoare, făcându-l să pufnească, dar cred că ar 
trebui să afli cu certitudine unde sunt ei acum. 

Ea se urcă pe marginea subţire a pernei 
canapelei aurii, pe care nu o acoperea corpul lui. 

Chaol îşi întoarse capul spre ea, muşchii 
spatelui încordându-i-se. 

— De ce? 

— Pentru că dacă au fost doar alungaţi în 
ţinutul lor, cine poate să garanteze că nu aşteaptă 
să revină în lumea noastră? 


Capitolul 23 


Chaol o privi pe Yrene cu ochii goi după ce îi 
auzi întrebarea, culoarea dispărând din nou de pe 
chipul lui. 

— Rahat, şopti el. Rahat. 

— Nu-ţi aminteşti ce s-a întâmplat cu ceilalţi 
doi regi? 

— Nu - nu, am presupus că au fost distruşi, 
dar... de ce, din toate locurile, sunt menţionaţi aici? 

Ea scutură din cap. 

— Am putea să aflăm - să căutăm mai multe 
despre asta. 

Un muşchi al maxilarului îi tremură, iar el 
inspiră prelung. 

— Atunci, o vom face. 

El întinse o mână spre ea, cerându-i tăcut 
ceva. Căluşul, îşi dădu ea seama. 

Yrene îi studie din nou maxilarul şi obrazul, 
furia şi frica. Nu era o stare bună cu care să 
înceapă o şedinţă. Aşa că îl întrebă: 

— Cine ţi-a făcut cicatricea aia? 

Intrebarea greşită. 

379 


Spatele lui se încordă, degetele intrându-i în 
perna de sub bărbie. 

— Cineva care a meritat să mi-o facă. 

Nu era un răspuns. 

— Ce s-a întâmplat? 

El doar întinse din nou mâna spre căluş. 

— Nu ţi-l dau, spuse ea, cu chipul ca o mască 
fixă în timp ce Chaol îşi îndreptă privirea urâtă spre 
ea. Şi nu încep şedinţa asta cu tine furios. 

— Când voi fi furios, Yrene, îţi vei da seama. 

Ea îşi dădu ochii peste cap. 

— Spune-mi ce nu este în regulă. 

— Ce nu e în regulă e că abia îmi mişc 
degetele şi s-ar putea să trebuiască să înfrunt nu 
un singur rege valg, ci trei. Dacă eşuez, dacă nu 
putem... 

El se opri înainte să spună restul. Planul pe 
care îl avea Yrene era, fără îndoială, atât de secret 
încât abia îndrăzni să se gândească la asta. 

— Ei au distrus totul - pe toţi cei pe care i-au 
întâlnit, termină Chaol de spus, fixând cu privirea 
cotiera canapelei. 

— Ei ţi-au făcut cicatricea? 

Ea îşi strânse pumnul, ca să nu o atingă. 

— Nu. 

Dar se aplecă înainte, atingând în schimb cu 
un deget o mică cicatrice abia ascunsă lângă părul 
de la tâmpla lui. 

— Şi asta? Cine ţi-a făcut asta? 

Chipul lui deveni dur şi distant. Dar furia, 
nerăbdarea, energia frenetică... se  calmară. 
Deveni rece şi distant, dar lucrul acesta îl relaxă. 

Orice ar fi fost acea furie veche, îl calmă din nou. 

— Tatăl meu mi-a făcut cicatricea, spuse încet 
Chaol. Când eram mic. 

Groaza o cuprinse, dar era un răspuns. Era o 
mărturisire. 

Ea nu mai insistă. Nu mai puse întrebări. Nu, 
Yrene spuse doar: 

— Când voi intra în rană... înghiţi în sec când îi 
studie spatele. Voi încerca să te găsesc din nou. 
Dacă mă aşteaptă, s-ar putea să fiu nevoită să 
găsesc altă cale de a ajunge la tine. Se gândi. Și 
probabil va trebui urmez alt plan de atac, în afară 
de o ambuscadă. Dar presupun că vom vedea. 

Şi chiar dacă colţul gurii i se ridică în ceea ce el 
ştia că trebuia să fie un zâmbet liniştitor al unei 
vindecătoare, ea îşi dădu seama că bărbatul îi 
observă respiraţia accelerată. 

— Ai grijă, fu tot ce spuse el. 

Yrene îi dădu acel căluş în sfârşit, apropiindu-l 
de buzele lui. 

Gura îi atinse degetele când ea i-l strecură 
între dinţi. 

Pentru câteva clipe, el îi studie chipul. 

— Eşti pregătit? şopti ea când perspectiva de a 
înfrunta din nou acel întuneric se contură. 

El ridică o mână ca să îi strângă degetele, ca 
un răspuns tăcut. 

Dar Yrene îşi luă mâna din a lui, lăsând-o pe a 
lui să cadă din nou pe perne. 

El încă studia felul în care Yrene inspiră când îi 
atinse semnul de pe spate cu palma. 

Ninsese în ziua în care el îi spusese tatălui său 
că urma să părăsească Anielle. Că renunţa la titlul 
de moştenitor şi se înrola în garda castelului din 
Rifthold. 

Tatăl lui îl alungase. 

Il aruncase pe scările de la intrarea în 
fortăreață. 

El îşi spărsese tâmpla de piatra gri, dinții 
rupându-i buza. Ţipetele rugătoare ale mamei lui 
răsunaseră din piatră când alunecase pe gheaţa 
podestului. El nu simţise durerea la cap, ci doar 
tăietura subţire a gheții pe palmele goale, tăindu-i 
pantalonii şi julindu-i genunchii. 

Rugăminţile ei adresate tatălui său şi şuieratul 
vântului nu încetaseră nici măcar vara în fortăreaţa 
din vârful muntelui de deasupra Lacului Argintiu. 

Acel vânt sufla acum spre el zburlindu-i părul - 
mai lung decât atunci. li aruncă fulgi de zăpadă în 
faţă din cerul gri de deasupra. Aruncă acei fulgi 
spre oraşul macabru de dedesubt, care se continua 
spre malurile lacului întins şi se unduia în jurul 
malurilor. Spre vest, spre marile cascade. Sau ce 
rămase din ele. Barajul le liniştise de mult, 
împreună cu râul care curgea chiar din Colţii Albi, 
care se termina în pragul lor. 

Întotdeauna fusese frig în Anielle. Chiar şi vara. 

Întotdeauna fusese frig în această fortăreață 
construită în versantul rotunjit al muntelui. 

— Jalnic, spusese tatăl său, niciunul dintre 
străjerii cu chip împietrit neîndrăznind să îl ajute să 

se ridice. 

Capul lui se tot învârtise, zvâcnind. Sângele 
cald cursese şi îngheţase pe faţa lui. 

— Găseşte-ţi calea spre Rifthold, atunci. 

— Te rog, şoptise mama lui. Te rog. 

Chaol o văzuse ultima dată când tatăl său o 
apucase de cot şi o târâse în fortăreaţa din lemn 
pictat şi piatră. Chipul îi era palid şi chinuit, iar 
ochii ei - ochii lui - mărginiţi cu argintiu la fel de 
strălucitor ca lacul de dedesubt. 

Părinţii lui trecuseră pe lângă o mică umbră 
care se contura în pragul uşii deschise spre 
fortăreață. 

Terrin. 

Fratele lui mai mic îndrăznise să facă un pas 
spre el. Să rişte să păşească pe acele scări 
periculoase de gheaţă ca să-l ajute. 

Un cuvânt tăios din partea tatălui său, din 
întunericul holului, îl oprise pe Terrin. 

Chaol îşi ştersese sângele de la gură şi 
scuturase tăcut din cap spre fratele lui. 

Şi groaza - o groază nediluată - apăruse pe 
chipul lui Terrin când Chaol se ridicase în picioare. 
Fie că ştia că tocmai îi preluase titlul... 

Nu putea îndura frica de pe chipul rotund şi 
tânăr al lui Terrin. 

Aşadar, Chaol se întorsese, încleştându-şi 
maxilarul din cauza durerii de la genunchiul deja 
umflat şi rigid. Sângele şi gheaţa se amestecaseră, 
curgându-i din palme. 

Reuşise să şchiopăteze pe podest, coborând 
scările. 

Unul dintre străjerii de jos îi dăduse mantia lui 
gri din lână, o sabie şi un cuţit. 

Altul îi dăduse un cal şi o ţinută. 

Al treilea îi dăduse un pachet cu provizii, între 
acestea fiind mâncare, un cort, bandaje şi alifii. 

Ei nu spuseseră un cuvânt. Nu îl opriseră mai 
mult decât era necesar. 

El nu le cunoştea numele. Şi aflase, după mulţi 
ani, că tatăl său privise de la unul dintre cele trei 
turnuri ale fortăreței. Îi văzuse. 

Chiar tatăl său îi spusese lui Chaol, după toţi 
acei ani, ce se întâmplase cu cei trei bărbaţi care îl 
ajutaseră. N 

Fuseseră alungaţi. In miezul iernii. Alungaţi în 
Colţi, împreună cu familiile lor. 

Trei familii trimise în sălbăticie. Doar de doi se 
mai auzise în vară. 

Dovada. Fusese dovada, îşi dăduse el seama 
după ce se convinsese să nu îşi ucidă tatăl. Dovada 
că regatul lui era complet corupt, cu oameni răi 
care pedepseau oameni buni pentru buna-cuviinţă. 
Dovada că avusese dreptate să părăsească Anielle, 
să rămână cu Dorian - să îl ţină în siguranţă pe 
Dorian. 

să încerce să îndeplinească acea promisiune a 
unui viitor mai bun. 

Trimisese un mesager, pe cel mai discret, ca 
să găsească familiile rămase. Nu îi păsa câţi ani 
trecuseră. Trimisese bărbatul cu aur. 

Mesagerul nu îi găsise şi se întorsese în 
Rifthold cu aurul intact, câteva luni mai târziu. 

El făcuse o alegere, iar asta îl costase. Alesese 

şi suportase consecinţele. 

Un corp pe pat. Un pumnal ţinut deasupra 
inimii lui. Un cap rostogolindu-se pe piatră. Un 
colier în jurul unui gât. O sabie scufundându-se 
spre fundul râului Avery. 

Durerea din corpul lui era secundară. 

Era inutil. Pe oricine încercase să ajute... Nu 
făcuse decât să înrăutăţească situaţia. 

Corpul de pe pat... Nehemia. 

Ea îşi pierduse viaţa. Şi poate că plănuise asta, 
dar... El nu îi spusese lui Aelin să fie atentă. Nu îi 
avertizase pe străjerii Nehemiei de atenţia regelui. 
Era ca şi când el ar fi ucis-o. Aelin poate că l-ar fi 
iertat, ar fi acceptat că nu era vina lui, dar el ştia 
că ar fi putut face mai mult. Că ar fi putut să fie 
mai bun, să fi văzut mai bine. 

lar când Nehemia murise, acei sclavi se 
răsculaseră. Un strigăt de adunare când Lumina 
din Eyllwe se stinsese. 

Regele îi ucisese şi pe ei. 

Calaculla. Endovier. Femei, şi bărbaţi, şi copii. 

lar când el acţionase, când alesese tabăra... 

Sânge, piatră neagră şi magie ţipătoare. 

„Ştiai, ştiai, ştiai, 

Nu vei fi niciodată prietenul meu.” 

Întunericul i se băgă pe gât, sufocându-l, 
gâtuindu-l. 

EI îl lăsă. 

Simţi cum îşi deschise larg maxilarul ca să îl 
lase să intre mai mult. 

„la-l”, îi spuse el întunericului. 

„Da, îi spuse acesta mieros. Da.” 

Întunericul îi arătă Morathul în ororile lui 
nemaiîntâlnite, îi arătă temniţa de sub castelul de 
cleştar, unde feţele pe care le cunoştea implorau 
mila care nu avea să vină niciodată; îi arătă 
mâinile aurii şi tinere care provocaseră acele 
dureri, ca şi când ar fi stat lângă ele ca să o facă... 

Ştia. Presupunea cine fusese forţat să îi 
tortureze oamenii, să îi ucidă. Simţi întunericul 
mărindu-se, pregătindu-se să lovească, să îl facă 
să ţipe cu adevărat. 

Dar apoi acesta dispăru. 

Câmpuri unduitoare aurii se întindeau în 
depărtare, sub cerul senin şi albastru. Mici izvoare 
scânteietoare şerpuiau, ocolind câte un stejar din 
când în când. Erau copaci răzleţi din verdeaţa 
încâlcită a pădurii Oakwald, în stânga lui. 

În spatele lui era o casă cu acoperiş de paie, 
pietrele gri fiind acoperite cu licheni verzi şi 
portocalii. Un puț vechi era la câţiva metri distanţă, 
găleata fiind echilibrată precar pe marginea de 
piatră. 

Mai departe, lipit de casă, se afla un mic ţarc 
cu găini, grase şi concentrate la pământul din faţa 
lor. 

lar dincolo... 

O grădină. 

Nu una obişnuită şi frumoasă, ci o grădină în 
spatele unui zid puţin înalt din piatră. 

Două siluete stăteau gârbovite printre cele mai 
îngrijite straturi de verdeață. El se îndreptă spre 
acestea. 

O recunoscu după părul blond-şaten, mult mai 

deschis decât soarele verii. Pielea îi căpătase o 
minunată nuanţă de maro închis, iar ochii ei... 

Era chipul unui copil luminat de bucurie cel 
care se uita la femeia îngenuncheată în ţărână şi 
care-i arăta planta verde deschis cu flori conice 
subţiri şi purpurii legănându-se în vântul cald. 
Femeia întrebă: 

— Şi aceea? 

— Salvie, răspunse copilul nu mai mare de 
nouă ani. 

— ŞI ce face ea? 

Fata radie, ridicându-şi bărbia când recită: 

— Este bună la îmbunătățirea memoriei, 
atenţiei şi a stării de spirit. Ajută şi fertilitatea, 
digestia şi, într-o alifie, poate ajuta pielea să 
amorţească. 

— Excelent. 

Zâmbetul larg al fetei dezvăluia trei dinţi lipsă. 

Femeia - mama ei - cuprinse în mâini faţa 
rotundă a fetei. Pielea ei era mai închisă decât a 
fiicei, părul fiindu-i mai des şi mai creţ. Dar 
constituţia lor... era constituţia de femeie pe care 
urma s-o aibă fata într-o zi. Pistruii pe care avea 
să-i moştenească. Nasul şi gura. 

— Ai învăţat, copilul meu înţelept. 

Femeia îşi sărută fiica pe fruntea transpirată. 

El simţi sărutul - dragostea din el - chiar şi ca 
fantomă la poartă. 

Pentru că dragostea şi bucuria erau cele care 
umbreau toată lumea de aici, care o poleiau. 

Fericirea. 

Genul de fericire pe care nu o întâlnise în 

familia lui. Sau altundeva. 

Fata fusese iubită. Profund. Necondiţionat. 

Asta era o amintire fericită - una dintre 
puţinele. 

— Şi ce este tufa aia, de lângă zid? o întrebă 
femeia pe fată. 

Ea se încruntă concentrată. 

— Agriş? 

— Da. Şi ce facem cu agrişul? 

Fata îşi puse mâinile în şolduri, rochia ei simplă 
mişcându-se în vântul cald şi uscat. 

— Noi... 

Bătu nerăbdătoare din picior, pentru că nu îşi 
amintea. Era aceeaşi enervare pe care o văzuse în 
faţa casei acelui bătrân din Antica. 

Mama se strecură în spatele ei, luând fata în 
braţe şi sărutând-o pe obraz. 

— Facem plăcintă cu agrişe. 

Strigătul de încântare al fetei răsună peste 
iarba maronie şi peste pârâuri, chiar în inima veche 
şi încâlcită a pădurii Oakwald. 

Poate chiar în Colţii Albi şi în oraşul rece care 
se culcuşea la marginea lor. 


El deschise ochii. 
Descoperi că tot piciorul lui împingea pernele 
canapelei. 
Simţi mătasea şi broderia zgâriindu-i curbura 
tălpii goale. Degetele. 
Simti. 

Se ridică, văzând că Yrene nu era lângă el. 

Nicăieri în apropiere. 

El se uită mirat la picioare. Sub glezne... îşi 
mişcă şi roti piciorul, îşi simţi muşchii. 

Cuvintele i se opriră în gât. Inima îi bătu cu 
putere. 

— Yrene, spuse el răguşit, uitându-se după ea. 

Ea nu era în camera lui, dar... 

Lumina soarelui îi intră în ochii căprui. In 
grădină. 

Ea stătea acolo. Singură. Tăcută. 

Lui nu îi păsa că era pe jumătate îmbrăcat. Se 
urcă pe scaun, minunându-se de senzația 
suporturilor netede din lemn de sub picioarele lui. 
El ar fi putut jura că până şi picioarele... îl furnicau 
uşor. 

Se împinse în mica grădină pătrată, cu 
respiraţia tăiată şi ochii măriţi. Ea mai reparase o 
parte, o altă... 

Yrene se aşezase în micul scaun ornamentat 
din faţa bazinului rotund, cu capul sprijinit pe un 
pumn. 

La început crezu că dormea la soare. 

Dar se apropie şi zări un licăr de lumină pe 
chipul ei, pe umezeala de acolo. 

Nu era sânge, ci erau lacrimi. 

Curgând tăcute, nesfârşite, când fixă cu 
privirea reflexia bazinului, nuferii roz şi frunzele de 
smarald care îl acopereau în mare parte. 

Ea se uita ca şi când nu le-ar fi văzut, fără să-l 
audă. 

— Yrene. 

Altă lacrimă se rostogoli pe chipul ei, picurând 
pe rochia de un mov deschis. Incă una. 

— Eşti rănită? întrebă răguşit Chaol, scaunul lui 
scârţâind pe pietrişul alb al grădinii. 

— Am uitat, şopti ea, buzele tremurându-i când 
continuă să fixeze bazinul cu privirea fără să-şi 
mişte capul. Cum arăta ea. Cum mirosea. Am 
uitat... vocea ei. 

El simţi o durere în piept când chipul ei se 
încreţi. Îşi împinse scaunul lângă al ei, dar nu o 
atinse. 

Yrene spuse încet: 

— Facem jurăminte - să nu luăm o viaţă. Ea a 
încălcat jurământul în ziua în care au venit soldaţii. 
A ascuns un pumnal în rochie. L-a văzut pe soldat 
apucându-mă şi... a sărit pe el. Yrene închise ochii. 
L-a ucis. Ca să tragă de timp şi să fug, iar eu am 
făcut-o. Am părăsit-o. Am fugit şi am lăsat-o şi am 
urmărit... am urmărit din pădure când ei au făcut 
acel rug. Şi am auzit-o ţipând... 

Corpul ei tremura. 

— Era bună, şopti Yrene. Era bună şi blândă şi 
m-a iubit. Tot nu îşi şterse lacrimile. lar ei au luat- 
O. 

Bărbatul pe care lordul Westfall îl servise... e/o 
luase. 

Chaol întrebă cu blândețe: 

— Unde ai plecat după aceea? 

Tremurul ei se domoli. Îşi şterse nasul. 

— Mama avea un văr la nord de Fenharrow. 
Am fugit acolo. Mi-a luat două săptămâni, dar am 
reuşit. 

La unsprezece ani. Fenharrow fusese în 
mijlocul unei cuceriri, iar ea reuşise... la 
unsprezece ani. 

— Ei aveau o fermă, iar eu am lucrat acolo 
şase ani. M-am prefăcut normală. Mi-am ţinut 
capul plecat. Am vindecat cu ierburi, când asta nu 
ridica suspiciuni. Dar nu era destul. Era... un gol. În 
mine. Eram incompletă. 

— Aşadar, ai venit aici? 

— Am plecat. Am vrut să vin aici. Am mers prin 
Fenharrow. Prin Oakwald. Apoi... peste munţi... 
Vocea ei deveni şoptită. Mi-a luat şase luni, dar am 
reuşit să ajung în portul din Innish. 

El nu auzise de lInnish. Probabil era în 
Melisande, dacă traversase... 

Ea traversase munţii. 

Această femeie delicată de lângă el... 
Traversase munţii ca să fie aici. Singură. 

— Am rămas fără banii de traversat. Aşadar, 
am rămas. Mi-am găsit de lucru. 

El avu impulsul de a privi cicatricea de pe gâtul 
ei, să întrebe ce fel de muncă... 

— Majoritatea fetelor erau pe străzi. Innish 
era... nu era un loc bun. Dar am găsit un han lângă 
docuri, iar proprietarul m-a angajat. Am lucrat la 
bar şi ca servitoare şi... am rămas. Am vrut să 
lucrez doar o lună, dar am rămas un an. L-am lăsat 
să-mi ia banii, bacşişurile. Mi-a mărit chiria. M-a 
pus într-o cameră de sub scări. Nu aveam bani de 
traversat şi credeam... credeam că va trebui să îmi 
plătesc educaţia de aici. Nu am vrut să plec fără 
bani de taxă, aşadar... am rămas. 

El îi studie mâinile pe care acum şi le strângea 
puternic în poală. Şi le imagină cu o găleată şi un 
spălător, cu cârpe şi vase murdare. Şi le imagină 
rănite şi dureroase. Îşi imagină hanul murdar şi 
locatarii lui - cum trebuie să fi fost ei şi la ce 
râvneau când o priveau. 

— Cum ai ajuns aici? 

Gura lui Yrene se încordă, lacrimile dispărând. 
Ea expiră. 

— Este o poveste lungă. 

— Am timp să ascult. 

Dar ea scutură din nou din cap şi se uită în cele 
din urmă la el. Era o... claritate pe chipul ei şi în 
acei ochi. Şi nu ezită când spuse: 

— Ştiu cine ţi-a făcut rana aia. 

Chaol rămase complet nemişcat. 

Bărbatul care o luase pe mama pe care o iubea 
atât de mult; bărbatul care o trimisese în cealaltă 
parte a lumii. 

El reuşi să dea din cap. 

— Fostul rege, şopti Yrene, studiind din nou 
bazinul. A fost şi el posedat? 

Cuvintele abia dacă erau şoptite, abia auzindu- 
le chiar şi el. 

— Da, reuşi Chaol să spună. Câţiva zeci de ani. 
Îmi pare rău că nu ţi-am spus. Informaţia mi s-a 
părut... sensibilă. 

— Pentru ce ar fi putut însemna despre cât de 
potrivit ar fi fost noul tău rege. 

— Da, şi ar fi deschis posibilitatea unor 
întrebări care trebuiau să rămână nerostite. 

Yrene îşi masă pieptul cu chipul bântuit şi trist. 

— Nu e de mirare că magia mea se retrage 
atât de mult. 

— Îmi pare rău, spuse el din nou. 

Era tot ce se putea gândi să spună. 

Acei ochi se îndreptară spre el, orice urmă de 
înceţoşare dispărând. 

— Îmi dă un motiv în plus să lupt cu asta. Să 
şterg ultima pată a lui - pentru totdeauna. Chiar 
acum mă aştepta. Râdea din nou de mine. Am 
reuşit să te găsesc, dar apoi întunericul din jurul 
tău a fost prea dens. A creat 0... carapace. Am 
putut vedea tot ce ţi-a arătat. Amintirile tale şi ale 
lui. Ea îşi frecă faţa. Atunci am ştiut. Ce era şi cine 
ţi-a făcut rana. Şi am văzut ce îţi făcea, şi singurul 
lucru la care m-am gândit ca să-l opresc, să Îl 
spulber... 

Îşi tuguie buzele, ca şi când ar fi putut începe 
să tremure din nou. 

— Puţină bunătate, termină el în locul ei. O 
amintire a luminii şi a bunătăţii. 

Nu ştia cum să-şi exprime recunoştinţa pentru 
asta, pentru cum trebuie să fi fost să-i ofere acea 
amintire a mamei sale în lupta împotriva 
demonului care o distrusese. 

Yrene păru să îi citească gândurile şi spuse: 

— Mă bucur că o amintire cu ea a fost cea care 
a împins mai departe întunericul. 

Gâtul i se strânse, iar el înghiţi cu greu. 

— Ţi-am văzut amintirea, spuse încet Yrene. 
Bărbatul... Tatăl tău. 

— Este cel mai mare ticălos. 

— Nu a fost vina ta. Nimic din toate astea. 

El se abţinu să o contrazică. 

— Ai avut noroc să nu îţi fracturezi craniul, 
spuse ea studiindu-i fruntea. Cicatricea abia era 
vizibilă, fiind acoperită de păr. 

— Sunt sigur că tata consideră contrariul. 

Întunericul îi licări în ochi. Yrene spuse doar 
atât: 

— Meritai ceva mai bun. 

Cuvintele atinseră ceva dureros şi purulent - 
ceva ce el ascunsese şi nu examinase de foarte 
mult timp. 

— Mulţumesc, reuşi el să spună. 

Ei rămaseră în linişte câteva minute lungi. 

— Cât este ceasul? întrebă el după un timp. 

— Trei, spuse ea. 

Chaol tresări. 

Dar ochii lui Yrene se îndreptară direct spre 
picioarele lui, care se mişcaseră odată cu el. 

Ea deschise tăcută gura. 

— Încă un mic progres, spuse el. 

Ea zâmbi - discret, dar... real. Nu ca zâmbetul 
pe care îl afişase în urmă cu câteva ore, când 
intrase în dormitorul lui şi îl găsise acolo cu Nesryn, 
iar el simţise lumea alunecându-i de sub picioare la 
expresia de pe chipul ei. lar când ea refuzase să îi 
întâlnească privirea, când se cuprinsese în braţe... 

Chaol îşi dori să fi putut merge ca Yrene să îl 
poată vedea târându-se spre ea. 

Nu ştia de ce se simţise atât de prost, de ce 
abia reuşise să se uite la Nesryn. Deşi el ştia că 
Nesryn era prea atentă încât să nu fie conştientă. 
Fusese contradicţia nerostită dintre ei din seara 

precedentă - tăcerea în legătură cu subiectul. Şi 
doar acel motiv... 

Yrene îi împunse piciorul gol. 

— Simti? 

Chaol îşi îndoi degetele. 

— Da. 

Yrene se încruntă. 

— Apăs puternic sau uşor? 

Ea îşi băgă degetul. 

— Puternic, mormăi el. 

Degetul ei se relaxă. 

— Şi acum? 

— Uşor. N 

Ea repetă testul la celălalt picior. li atinse 
fiecare deget. 

— Cred, observă ea, că l-am împins undeva în 
mijlocul spatelui tău. Semnul este la fel, dar pare... 
Scutură din cap. Nu pot să-ţi explic. 

— Nu trebuie să o faci. 

Bucuria ei - bucuria deplină a amintirii - fusese 
cea care îi câştigase puţină mişcare. Lucrurile la 
care se deschisese, la care renunţase, ca să 
respingă pata acelei răni. 

— Mi-e foame, spuse Chaol înghiontind-o cu un 
cot. Vrei să mâncăm împreună? 

Şi, spre surprinderea lui, ea acceptă. 


Capitolul 24 


Nesryn ştia. 
Ea ştia că nu doar interesul lor comun îl 
îndemnase pe Chaol să îi ceară să-i vorbească în 

seara precedentă, ci şi vinovăția. 

Lucrul acesta nu o deranja, îşi spunea ea. 
Fusese înlocuitoare nu pentru una, ci pentru două 
femei din viaţa lui. Apăruse o a treia. Nu o deranja 
asta, îşi repetă când se întoarse de la plimbarea pe 
străzile din Antica fără să găsească vreo urmă de 
valg şi intră în curtea palatului. 

Nesryn se încurajă singură când îşi ridică 
privirea spre palat, fără să fie prea pregătită să se 
întoarcă în apartamentul lor ca să aştepte să se 
risipească arşiţa după-amiezii. 

O siluetă masivă din vârful unui minaret îi 
atrase atenţia şi zâmbi încruntată. 

Respira greoi când ajunse în cuib, dar, din 
fericire, Kadara era singura prezenţă care ar fi 
putut să o vadă atunci. 

Rukul o salută pe Nesryn ţăcănind din cioc şi 
se îndeletnici din nou cu sfâşierea a ceea ce părea 
o bucată întreagă de vită. Cu tot cu coaste. 

— Am auzit că vii aici, spuse Sartaq de pe 
scările din spatele ei. 

Nesryn se întoarse. 

— Eu... cum? 

Prinţul îi zâmbi cu subinţeles şi intră în cuib. 
Kadara îşi umflă penele de entuziasm şi reveni la 
mâncare ca şi când ar fi fost nerăbdătoare să 
termine şi să zboare. 

— Palatul e plin de spioni. Unii dintre ei sunt ai 
mei. Vrei ceva? 

O măsură din priviri - văzând chipul de care, cu 
o zi în urmă, mătuşa şi unchiul ei se plânseseră că 
părea obosit. Epuizat. Nefericit. Ei o îndopaseră cu 

mâncare, apoi insistaseră să îi ducă pe cei patru 
copii ai lor înapoi la docuri ca să aleagă peştele 
pentru cină, apoi îi mai băgaseră nişte mâncare pe 
gât înainte să se întoarcă la palat pentru festin. 
„Eşti încă trasă la faţă, spusese Zahida. Ai ochii 
trişti.” 

— Eu... Nesryn studie priveliştea din depărtare, 
oraşul care clocotea în căldura după-amiezii târzii. 
Voiam ceva linişte. 

— Atunci te las să o ai, spuse Sartaq şi se 
întoarse spre bolta deschisă dinspre casa scării. 

— Nu, spuse ea fără să gândească, întinzându- 
se spre el. Ea îşi opri mâna, coborând-o imediat 
când ajunse la mică distanţă de jacheta lui de 
piele. Nimeni nu îl apuca pe prinţ. Nimeni. Nu am 
vrut să spun că trebuie să pleci. Eu... Nu mă 
deranjează compania ta. lnălţimea Ta, adăugă 
repede. 

Sartaq zâmbi. 

— Este puţin cam târziu să îmi foloseşti titlul 
extravagant, nu-i aşa? 

Ea îi aruncă o privire rugătoare, dar vorbise 
serios. 

Cu o seară în urmă, când vorbise cu el la 
petrecere, chiar şi pe aleea din faţa turnului Torre 
în urmă cu câteva seri... Nu fusese tăcută, retrasă 
sau ciudată. Nu fusese nici rece sau distantă. El îi 
făcuse o onoare acordându-i atât de multă atenţie 
şi escortându-i pe ea şi pe Chaol în camerele lor. 
Nu o deranja compania - deşi era tăcută uneori, îi 
plăcea să fie în preajma altora. Dar câteodată... 

— O mare parte din ziua de ieri mi-am 

petrecut-o cu familia. Ei pot i... obositori. 
Acaparatori. 

— Cunosc senzaţia, spuse sec prinţul. 

Ea schiţă un zâmbet. 

— Presupun că da. 

— Totuşi, îi iubeşti. 

— Şi tu nu? 

Era o întrebare curajoasă, neruşinată. 

Sartaqg ridică din umeri. 

— Kadara este familia mea. Rukhinii sunt 
familia mea. Descendenţa mea, deşi... Este greu să 
ne iubim unul pe celălalt când într-o zi vom 
concura unul împotriva celuilalt. Dragostea nu 
poate exista fără încredere. Zâmbi uitându-se la 
rukul lui. Am încredere totală în Kadara. Aş muri 
pentru ea, şi ea pentru mine. Pot spune acelaşi 
lucru despre fraţii mei? Despre părinţii mei? 

— Este păcat, recunoscu Nesryn. 

— Cel puţin o am pe ea, spuse despre ruk. ŞI 
pe călăreţii mei. Îi compătimesc pe fraţii mei, care 
nu au niciuna din binecuvântările astea. 

El era un om bun. Prinţul... era un om bun. 

Ea se îndreptă spre bolta deschisă din faţa 
prăpastiei dinspre oraşul de la mare distanţă 
dedesubt. 

— Voi pleca în curând spre munţii rukhinilor, 
spuse Sartaq încet. Să caut răspunsurile despre 
care am discutat acum două seri, în oraş. 

Nesryn îl privi peste umăr, încercând să-şi 
găsească curajul şi cuvintele potrivite. 

Chipul lui rămase neutru, chiar dacă adăugă: 

— Sunt sigur că familia ta mi-ar lua capul, 

dar... ai vrea să mă însoţeşti? 

„Da”, vru ea să şoptească, dar se forţă să 
întrebe: 

— Cât timp? 

Pentru că timpul nu era de partea ei. De partea 
lor. Şi să caute răspunsuri în timp ce atât de multe 
ameninţări se apropiau... 

— Câteva săptămâni. Nu mai mult de trei. Aş 
vrea să-mi controlez călăreţii, iar dacă lipsesc prea 
mult, devin neascultători. Deci călătoria va avea 
două scopuri, cred. 

— Eu... va trebui să discut. Cu lordul Westfall. 

În seara precedentă îi promisese că aveau să 
se gândească la calea asta, că vor evalua 
greutăţile şi beneficiile. Incă formau o echipă în 
privinţa aceasta, încă serveau acelaşi steag. 

Sartag dădu serios din cap, ca şi când ar fi 
putut citi totul pe chipul ei. 

— Bineînţeles. Deşi voi pleca în curând. 

Atunci ea auzi vocile servitorilor care urcau 
treptele cuibului aducând provizii. 

— Pleci acum, se lămuri Nesryn când observă 
sulița rezemată de zidul îndepărtat, în apropiere de 
rafturile cu provizii. Su/de-ul lui. Părul roşcat de cal 
legat sub lamă plutea în vântul care sufla prin cuib, 
lemnul întunecat fiind lustruit şi neted. 

Ochii negri ai lui Sartaq părură să se întunece 
mai mult când merse spre su/de-ul/ lui, cântărind 
steagul spiritului în mâini înainte să îl rezeme 
lângă el, lemnul scoțând un sunet pe podeaua de 
piatră. 

— Eu... Era prima dată când îl văzuse 

bâlbâindu-se. 

— Nu intenţionai să îţi iei „rămas-bun”? 

Nu avea dreptul să pună asemenea întrebări, 
să se aştepte la asemenea lucruri, fie că încercau 
sau nu să fie aliaţi. 

Dar Sartaqg îşi rezemă din nou su/de-ul/ de zid şi 
începu să îşi împletească părul negru. 

— După petrecerea de aseară, credeam că vei 
fi... ocupată. 

Cu Chaol. Ea ridică din sprâncene. 

— Toată ziua? 

Prinţul zâmbi poznaş, terminându-şi de împletit 
părul lung şi luând din nou sulița. 

— In locul tău, eu cu siguranţă aş fi fost ocupat 
toată ziua. 

Din fericire, Nesryn nu fu nevoită să răspundă, 
pentru că apărură servitorii, gâfâind şi roşii la faţă, 
cu pachete între ei. Din unele dintre pachete se 
zăreau arme, mâncare şi pături. 

— Cât de departe trebuie să ajungi? 

— Zbor câteva ore înainte de căderea nopţii, 
apoi toată ziua de mâine, apoi altă jumătate de zi 
de călătorie ca să ajung la primul cuib din munţii 
Tavan, spuse Sartaqg când dădu su/de-u/ unui 
servitor care trecea pe acolo, iar Kadara le permise 
răbdătoare să o încarce cu diverse pachete. 

— Nu zbori noaptea? 

— Nu, pentru că obosesc. Kadara nu. Călăreţii 
nesăbuiţi au făcut greşeala asta şi s-au rostogolit 
printre nori, în somn. 

Ea îşi muşcă buza. 

— Cât timp mai este până pleci? 

— O oră. 

O oră să se gândească... 

Nu îi spusese lui Chaol că în seara din urmă îi 
văzuse degetele de la picioare mişcându-se. Le 
văzuse îndoindu-se în somn. 

Plânsese, lacrimi tăcute de bucurie 
alunecându-i pe pernă. Nu îi spusese. lar când se 
treziseră... 

„Să avem o aventură, Nesryn Faliq”, îi 
promisese în Rifthold. Ea plânsese şi atunci. 

Dar poate că... niciunul din ei nu văzuse calea 
care îi aştepta - răspântia. 

Nesryn vedea clar o cale. 

Onoarea şi loialitatea erau încă intacte, chiar 
dacă asta îi sufoca pe amândoi, iar ea... nu voia să 
fie un premiu de consolare. Să fie compătimită sau 
să fie o distracţie. 

Dar această cale diferită, răspântia care 
apăruse şi care se ramifica pe pajişti, jungle, râuri 
şi munţi... Calea asta spre răspunsuri care i-ar fi 
putut ajuta, care nu ar fi putut însemna nimic, care 
ar fi putut schimba cursul acestui război - totul era 
purtat pe aripile aurii ale unui ruk... 

Ea urma să aibă o aventură, pentru sine. Doar 
de data asta. Avea să-şi vadă patria, să o 
adulmece şi să o soarbă, să o vadă de la înălţime, 
mişcându-se repede ca vântul. 

Işi datora măcar atât. Şi i-o datora şi lui Chaol. 

Poate că ea şi prinţul cu ochi negri aveau să 
găsească o urmă de salvare de Morath. Şi poate că 
ar fi putut să se întoarcă cu o armată. 

Sartaq încă privea pregătirile de plecare, chipul 

lui fiind neutru când ultimul servitor făcu o 
plecăciune şi dispăru. Su/de-ul fusese prins chiar 
sub şa, la îndemână în caz că prinţul ar fi avut 
nevoie de obiect, părul roşcat de cal fluturând în 
vânt, spre sud. 

Spre acel tărâm distant şi sălbatic al munţilor 
Tavan.  Ademenitor, aşa cum făceau toate 
steagurile-spirit, spre un orizont necunoscut, 
chemându-i să revendice orice îi aştepta acolo. 

Nesryn spuse încet: 

— Da. 

Prinţul clipi. 

— Te voi însoţi, îl lămuri ea. 

El schiţă un zâmbet. 

— Bun. Sartaqg făcu semn din cap spre bolta 
prin care servitorii dispăruseră în minaret. Totuşi, 
să nu-ţi iei multe lucruri - Kadara aproape şi-a 
atins limita. 

Nesryn scutură din cap, observând arcul şi 
tolba plină cu săgeți deja pe Kadara. 

— Nu am ce să iau cu mine. 

Sartaq o privi un moment lung. 

— Cu siguranţă ai vrea să-ţi iei „rămas-bun”... 

— Nu am nimic, repetă ea. 

Ochii lui licăriră auzind asta, dar ea adăugă: 

— Eu... voi lăsa un bilet. 

Prinţul dădu serios din cap. 

— Îţi pot da haine când sosim. Găseşti hârtie şi 
cerneală în dulapul de lângă perete. Lasă 
scrisoarea în cutia de lângă scări şi unul dintre 
mesageri va veni să verifice la căderea nopţii. 

Mâinile îi tremurară uşor când se supuse. Nu 

de frică, ci... dintr-un sentiment de libertate. 

Scrise două bilete. Primul, pentru mătuşa şi 
unchiul ei, era plin de dragoste, avertismente şi 
urări. Al doilea bilet... era scurt şi la obiect: 


Am plecat cu Sartag să văd rukhinii. Voi 
fi plecată trei săptămâni. 

Nu trebuie să-mi promiți nimic. Şi nici eu 
nu-ți voi promite. 


Nesryn lăsă ambele bilete în cutia care, fără 
îndoială, era des verificată pentru mesajele din 
cuib, şi se schimbă în hainele de piele pe care le 
lăsase de ultima dată când zburase. 

ÎI găsi pe Sartaq pe Kadara, aşteptând-o. 

Prinţul întinse o mână cu bătături ca să o ajute 
să urce în şa. 

Ea nu ezită când îl luă de mână, degetele lui 
puternice înfășurându-se în jurul alor ei, şi îl lăsă să 
o tragă în şa, în faţa lui. 

El îi fixă pe amândoi cu curele şi catarame şi 
verifică totul de trei ori. Dar o struni pe Kadara la 
ieşirea din minaret. 

Sartaqg îi şopti la ureche lui Nesryn: 

— Mă rugam Cerului Etern şi tuturor celor 
treizeci şi şase de zei să spui „da”. 

Ea zâmbi, chiar dacă el nu o vedea. 

— Şi eu, şopti Nesryn şi se înălţară spre cer. 


Capitolul 25 


Yrene şi Chaol se grăbiră spre biblioteca din 

Torre imediat după prânz. Chaol urcă pe cal cu o 
oarecare uşurinţă, Shen bătându-l aprobator pe 
spate. O mică parte din Yrene îşi dorise să radieze 
de bucurie observându-l pe Chaol întâlnind privirea 
bărbatului şi zâmbindu-i ferm în semn de 
mulţumire. 

lar când trecură prin acele ziduri albe, când 
masa complexului Torre se ridică deasupra lor şi 
parfumul lămâilor şi lavandei umplu nările lui 
Yrene... o parte din ea se relaxă în prezenţa lui. La 
fel cum o făcuse din prima clipă în care văzuse 
turnul ridicându-se deasupra oraşului când nava ei 
se apropiase în sfârşit de țărm, ca şi când ar fi fost 
un braţ alb aruncat spre cer, în semn de salut. 

Ca şi când i-ar fi declarat: „Bine ai venit, fiică. 
Te-am aşteptat”. 

Biblioteca din Torre era localizată la nivelurile 
inferioare, o mare parte din holuri având rampe 
destinate cărucioarelor cu roţi pe care le foloseau 
bibliotecarii ca să transporte cărţile şi să le 
colecteze pe cele pe care ucenicele neglijente 
uitaseră să le returneze. 

Pe câteva trepte, Yrene fu nevoită să 
scrâşnească din dinţi şi să-l ridice. 

El o urmări atent când o făcu, iar când ea îl 
întrebă de ce, Chaol spuse că era prima dată când 
îi atinsese scaunul. Când îl mişcase. 

Ea presupuse că aşa era, dar îl avertizase să 
nu se obişnuiască cu asta, şi îl lăsase să se 
împingă singur pe coridoarele puternic luminate 
din Torre. 

Câteva dintre fetele de la lecţia de autoapărare 

îi reperară şi se opriră ca să se gudure pe lângă 
lordul care le cântă în strună cu un zâmbet ce le 
făcu să chicotească în timp ce ei se îndepărtară. ŞI 
Yrene le zâmbi când plecară, scuturând din cap. 

Sau poate că buna dispoziţie se datora faptului 
că de la gleznă în jos piciorul lui îşi recăpăta 
simţurile şi mişcarea. Ea îl forţase să suporte încă 
un rând de exerciţii înainte de a veni aici, 
întinzându-l pe covor în timp ce îl ajutase să îşi 
mişte piciorul în cerc, întinzându-l, rotindu-l. Toate 
erau concepute să îi stimuleze circulaţia în 
speranţa activării complete a picioarelor. 

Progresul o făcu pe Yrene să zâmbească în 
continuare, până ce ajunseră la biroul Noushei, 
unde bibliotecara îşi băga acum câteva cărţi în 
sacul greu, strângându-şi lucrurile. 

Yrene se uită la clopotul care fusese tras cu 
doar câteva seri în urmă. Chaol adusese o sabie şi 
un pumnal, iar ea fusese fascinată cât el se 
echipase atât de eficient. Degetele lui fuseseră 
conduse doar de memoria mişcării. ŞIi-l putea 
imagina făcând lucrul acesta în fiecare dimineaţă şi 
seară în care îşi pusese şi-şi scosese centura 
sabiei. 

Yrene se aplecă peste birou şi îi spuse Noushei, 
care îl măsura din priviri pe Chaol în timp ce şi elo 
urmărea pe ea cu atenţie: 

— Aş vrea să văd unde ai găsit acele texte din 
Eyllwe. Şi pergamentele. 

Sprâncenele albe ale Noushei se apropiară. 

— Voi avea probleme? 

Privirea îi alunecă spre sabia pe care Chaol şi-o 

lăsase în poală, ca să nu zăngăne de scaun. 

— Nu dacă pot face eu ceva, spuse încet 
Yrene. 

În spatele lor, ghemuită pe un fotoliu din 
salonul mare din faţa şemineului aprins, moţăia o 
pisică Baast albă ca zăpada, dând din coada lungă 
ca un pendul care atârna peste marginea pernei, 
fără îndoială ascultând fiecare cuvânt - ca să 
raporteze totul surorilor ei, probabil. 

Nousha oftă brusc, aşa cum Yrene o văzuse 
făcând de o sută de ori, dar le făcu semn din mână 
spre holul principal. În limba halha, ordonă unei 
bibliotecare din apropiere să-şi vadă de treaba ei şi 
le arătă calea. 

Când o urmară, pisica albă Baast deschise un 
ochi verde. Yrene avu grijă să facă respectuoasă o 
plecăciune. Pisica se întoarse, pur şi simplu, la 
somn, satisfăcută. 

Câteva minute lungi, Yrene îl privi pe Chaol 
studiind lămpile colorate, zidurile calde din piatră 
şi rafturile nesfârşite. 

— Este la fel de frumoasă ca biblioteca regală 
din Rifthold, observă el. 

— Aceea este atât de mare? 

— Da, dar asta ar putea fi mai mare. Cu 
siguranţă este mai veche. 

Privirea îi dansă odată cu umbrele - frânturi de 
amintiri despre care ea se întrebă dacă avea să le 
zărească la următoarea şedinţă de recuperare. 

Întâlnirea de azi... O zdruncinase. 

Dar sarea lacrimilor ei fusese purificatoare. 
Într-un fel în care nu ştiuse că avea nevoie. 

Continuară să coboare mergând pe rampa 
principală care se şerpuia prin toate nivelurile. 
Trecură pe lângă bibliotecarele care puneau cărţi 
pe rafturi, ucenicele care învățau singure sau în 
grup în jurul meselor, vindecătoarele aplecate 
deasupra volumelor prăfuite în camere fără uşi şi 
pisica Baast care, ocazional, stătea întinsă pe 
rafturi, mergea prin umbre sau doar stătea la 
răspântii ca şi când ar fi aşteptat. 

Continuară să meargă. 

— De unde ştiai că sunt acolo? o întrebă Yrene 
pe Nousha, care era cu spatele. 

— Păstrăm bine arhiva, fu tot ce spuse 
bibliotecara-șefă. 

Chaol îi aruncă lui Yrene o privire care spunea: 
„Avem bibliotecari ţâfnoşi şi în Rifthold”. 

Yrene îşi muşcă buza ca să nu zâmbească. 
Nousha putea adulmeca râsul şi amuzamentul ca 
un copoi şi putea să îl reprime la fel de aprig. 

In cele din urmă, ajunseră pe un coridor 
întunecat care mirosea urât a piatră şi praf. 

— Al doilea raft de jos. Să nu distrugi nimic, 
spuse Nousha în loc de explicaţie şi rămas-bun, şi 
plecă fără să privească înapoi. 

Chaol ridică uimit din sprâncene, iar Yrene îşi 
reprimă chicotul. 

Nu mai fu un efort când se apropiară de raftul 
pe care li-l arătase bibliotecara. Teancuri de 
pergamente erau ascunse în spatele cărţilor ale 
căror cotoare licăreau în limba eyllwe. 

Chaol fluieră încet printre dinţi. 

— De cât timp există Torre, mai exact? 

— De cincisprezece mii de ani. 

El înţepeni. 

— Şi biblioteca e tot atât de veche? 

Ea dădu din cap. 

— A fost construită în acelaşi timp, un dar al 
unei regine antice pentru vindecătoarea care a 
salvat viaţa copilului ei. Un loc în care 
vindecătoarele să studieze şi să locuiască - 
aproape de palat - şi să îi invite şi pe alţii să 
studieze. 

— Aşadar, precede khaganatul cu mult. 

— Khaganii sunt ultimii dintr-un şir lung de 
cuceritori de atunci. Cei mai binevoitori de la acea 
primă regină, asta e sigur. Nici măcar palatul ei nu 
s-a păstrat la fel de bine ca Torre. Locul în care stai 
acum... a fost construit peste ruinele castelului 
reginei. După ce cuceritorii care au venit cu o 
generaţie înaintea khaganatului l-au demolat. 

El se mustră, încet şi creativ. 

— Vindecătoarele, spuse  Yrene studiind 
rafturile, sunt foarte căutate, fie că eşti actualul 
conducător sau cel invadator. Toate celelalte 
posturi... probabil sunt inutile. Dar un turn plin cu 
femei care îţi pot împiedica moartea, chiar dacă 
viaţa atârnă de un fir... 

— E mai valoros decât aurul. 

— Te face să te întrebi de ce ultimul rege al 
Adarlanului... 

Aproape spuse „regele tu”, dar cuvântul sună 
ciudat în mintea ei chiar şi fără să-l rostească. „De 
ce a crezut că, pe continentul său, cele dintre noi 
care aveau darul acesta trebuiau distruse? De ce 

credea asta creatura?” 

Chaol nu îi întâlni privirea. Şi nu de ruşine. 

El ştia ceva. Altceva. 

— Ce? întrebă ea. 

Chaol studie rafturile slab luminate, apoi 
ascultă dacă era cineva în preajmă. 

— El a fost... luat. Invadat. 

Fusese un şoc să-şi dea seama cu a cui putere 
se luptase în rana lui - un şoc şi totuşi un strigăt de 
mobilizare pentru magia ei. Ca şi când o ceaţă ar fi 
fost risipită şi tot ce fusese lăsat dedesubt nu erau 
decât furia oarbă şi tristeţea ei, neşovăitoare când 
sărise asupra întunericului. Dar... regele fusese cu 
adevărat posedat. In tot acest timp. 

Chaol scoase o carte de pe raft şi o răsfoi, fără 
să citească. Ea era destul de sigură că el nu ştia să 
citească în limba eyllwe. 

— El ştia ce i se întâmplă. Bărbatul din el a 
luptat cât de bine a putut. Ştia că specia lor... 
Valgii îi atacau pe oamenii dăruiți... ispititori. 
Purtătorii magiei. Ştia că specia lor voia să îi 
cucerească pe cei dăruiţi. Pentru puterile lor. 

Să îi posede, la fel cum făcuseră cu regele. Aşa 
cum înfăţişa ilustraţia din Cântecul Începutului. 

Lui Yrene i se agită stomacul. 

— Deci bărbatul dinăuntru şi-a păstrat destul 
de mult timp controlul încât să dea ordinul ca 
purtătorii magiei să fie ucişi. Executaţi, în loc să îi 
folosească împotriva lui. A noastră. 

Transformaţi în gazde pentru acei demoni şi 
făcuţi arme. 

Yrene se rezemă de raftul din spatele lor, 

ducându-şi o mână spre gât. Sângele îi pulsa cu 
putere sub degete. 

— A fost o alegere pentru care s-a urât pe sine 
însuşi. Dar a considerat că trebuia să ia decizia 
asta. Dar şi o cale de a se asigura că cei de la 
putere nu puteau fo/osi magia. Sau de a-i găsi pe 
cei care o aveau. Nu fără listele lor. Sau pe cei 
dornici să îi trădeze pentru bani - oamenii cărora 
le-a ordonat să îi vâneze. 

Dispariţia magiei nu fusese deloc naturală. 

— El - a găsit o cale să alunge...? 

Chaol dădu brusc din cap. 

— Este o poveste lungă, dar a oprit totul ca să-i 
împiedice pe cuceritori să ia gazdele pe care le 
voiau. Apoi i-a vânat pe restul ca să se asigure că 
numărul lor era şi mai mic. 

Regele Adarlanului oprise magia, îi ucisese pe 
purtătorii ei, îşi trimisese armata să o execute pe 
mama ei şi pe nenumărați alţii... nu doar din ură şi 
ignoranță oarbă, ci dintr-un mod pervers de a le 
salva specia? 

Inima îi răsună prin corp. 

— Dar vindecătoarele... Noi nu avem nicio 
putere pe care să o folosim în luptă. Nimic în afară 
de ce vezi din partea mea. 

Chaol era complet nemişcat când o fixă cu 
privirea. 

— Cred că ai putea avea ceva ce ei îşi doresc 
foarte mult. 

Lui Yrene i se ridică părul de pe braţe. 

— Sau poate vor să te împiedice să afli prea 
multe despre asta. 

Ea înghiţi în sec, simțind sângele părăsindu-i 
faţa. 

— Ca... rana ta. 

El dădu din cap. 

Ea expiră tremurând, mergând spre raftul din 
faţa ei. Spre pergamente. 

El îi atinse degetele. 

— Nu voi permite să păţeşti nimic. 

Yrene simţi că o aştepta să îl contrazică, dar îl 
credea. 

— Şi ce ţi-am arătat mai devreme? spuse ea, 
înclinându-şi capul spre pergamente. 

Semnele Wyrd, după cum le numise el. 

— Sunt o parte din acelaşi lucru. Un fel de 
putere diferită de cea de la începuturi. In afara 
magiei. 

— Ar trebui să ne grăbim, spuse ea, încă 
precaută faţă de urechile indiscrete. Sunt sigură că 
volumul care îmi trebuie pentru ciuperca piciorului 
tău este pe-aici pe undeva, şi mi se face foame. 

Chaol îi aruncă o privire neîncrezătoare şi, 
drept răspuns, ea îi oferi o privire încordată prin 
care se scuză. 

Dar râsul i se citi în privire când începu să-şi 
tragă cărţile în poală. 


Lui Nesryn, faţa şi urechile îi amorţiră de frig 
înainte de coborârea Kadarei pe un afloriment de 
pe un mic lanţ muntos, din piatră gri. Nici 
membrele nu îi erau mai bine, în ciuda hainelor de 

piele, şi o dureau suficient încât să se crispeze 
când Sartaq o ajută să coboare. 

Prinţul se strâmbă. 

— Am uitat că nu eşti obişnuită să călăreşti 
atât de mult timp. 

Nu rigiditatea o chinuise cu adevărat, ci 
vezica... 

Strângându-şi puternic picioarele,  Nesryn 
studie tabăra pe care rukul o considerase potrivită 
pentru stăpânul ei. Era protejată din trei părţi de 
bolovani şi stâlpi din piatră gri, cu o streaşină care 
o ferea de intemperii, dar fără posibilitatea de a se 
ascunde. Şi să îl întrebe pe prinţ unde să-şi facă 
nevoile... 

Sartaqg îi arătă un grup de bolovani. 

— Acolo ai intimitate, dacă ai nevoie. 

Roşind, Nesryn dădu din cap, fără să îi poată 
întâlni privirea când se grăbi spre locul pe care i-l 
arătase, strecurându-se între doi bolovani ca să 
găsească alt mic afloriment care se deschidea spre 
o prăpastie cu pietre şi râuri la mare distanţă 
dedesubt. Alese un mic bolovan care era îndreptat 
împotriva vântului şi îşi descheie pantalonii repede. 

Când ieşi de acolo crispată încă, Sartaq mutase 
mare parte din bagajele de pe Kadara, dar îi lăsase 
şaua. Nesryn se apropie de pasărea măreaţă care 
o privi atentă, ridicând o mână spre prima 
cataramă... 

— Nu o face, spuse calm Sartaq din locul în 
care pusese ultimele bagaje sub streaşină, su/de-u/ 
fiind rezemat de zidul din spatele lor. Lăsăm şaua 
când călătorim. 

Nesryn îşi cobori mâna, studiind pasărea 
măreaţă. 

— De ce? 

Sartag scoase doi saci de dormit şi îi lipi de 
zidul stâncos, ocupând unul. 

— Dacă suntem prinşi într-o ambuscadă, dacă 
este vreun pericol, trebuie să putem zbura repede. 

Nesryn studie lanţul montan care-i înconjura şi 
cerul pătat cu roz şi portocaliu în timp ce soarele 
apunea. Munţii Asimil - un lanţ mic şi singuratic, 
dacă îşi amintea corect harta. Încă departe spre 
nord de munţii Tavan ai rukhinilor. Nu trecuseră pe 
lângă niciun sat sau urmă de civilizaţie de mai mult 
de o oră şi printre aceste piscuri goale puteau fi 
alunecări de teren, viituri... Presupuse că erau 
destule pericole. 

Presupuse că până aici puteau ajunge doar alte 
păsări ruk. Sau balaurii. 

Sartag scoase conserve cu carne iartă şi 
fructe, împreună cu două mici bucăţi de pâine. 

— l-ai văzut... pe balaurii din Morath? 

Întrebarea lui aproape fusese smulsă de 
şuieratul vântului de dincolo de zidul de pietre. 
Cum de ştiuse la ce se gândise ea, nu putea şti. 

Kadara se aşeză în apropierea uneia dintre 
cele trei feţe, strângându-şi aripile. Se mai opriseră 
o dată - ca să o lase pe Kadara să mănânce şi ca ei 
să-şi facă nevoile - şi rukul să nu fie nevoit să-şi 
caute cina în aceşti munţi golaşi. Cu burta încă 
plină, Kadara păru acum mulţumită să doarmă. 

— Da, recunoscu Nesryn, scoţându-şi cureaua 
de piele de la baza părului scurt şi îşi trecându-şi 

degetele prin el. Părul i se încalci în degetele încă 
îngheţate în timp ce îl aranjă, recunoscătoare că 
asta o împiedică să tremure amintindu-şi de 
vrăjitoare şi balaurii lor. Probabil Kadara e aproape 
jumătate cât un balaur. Probabil. Este mare sau 
mică pentru un ruk? 

— Credeam că ai auzit toate poveştile despre 
mine. 

Nesryn pufni, scuturându-şi părul o ultimă dată 
când se apropie de sacul de dormit şi mâncarea pe 
care el o scosese pentru ea. 

— Ştii că ţi se spune Prinţul Înaripat? 

El schiţă un zâmbet. 

— Da. 

— Îţi place titlul? 

Se aşeză pe sacul de dormit, încrucişându-şi 
picioarele sub ea. 

Sartaq îi dădu o conservă cu fructe, făcându-i 
semn să mănânce. Ea nu se deranjă să îl aştepte 
înainte să o facă, strugurii fiind reci mulţumită 
orelor petrecute în aerul îngheţat. 

— Dacă îmi place titlul? spuse el gânditor, 
rupând o bucată de pâine şi dându-i-o. Ea o luă şi 
dădu din cap în semn de mulţumire. Este ciudat, 
presupun. Să devii o poveste cât încă eşti în viaţă. 
Aruncă o privire piezişă în timp ce muşcă din 
pâine. Şi tu eşti înconjurată de nişte legende. Ei ce 
cred despre asta? 

— Lui Aelin cu siguranţă îi place. Ea nu mai 
întâlnise o altă persoană cu atât de multe nume şi 
titluri şi căreia să îi placă atât de mult să treacă de 
la unul la altul. Pe ceilalţi... nu cred că îi cunosc 

destul de bine încât să-mi dau cu părerea. Deşi 
Aedion Ashryver... seamănă cu Aelin. Băgă altă 
boabă de strugure în gură, părul legănându-i-se 
când se aplecă înainte ca să mai ia câteva în 
palmă. Sunt veri, dar se poartă mai mult ca fraţii. 

El aruncă o privire gânditoare. 

— Lupul Nordului. 

— Ai auzit de el? 

Sartaqg îi dădu cutia cu carne fiartă, lăsând-o să 
aleagă ce felii voia. 

— Ţi-am spus, căpitane Faliq, spionii mei îşi fac 
bine treaba. 

O limită precaută - să-l împingă spre o posibilă 
alianţă era o limită care trebuia depăşită cu 
precauţie. Să pară prea nerăbdătoare, să îi laude 
tovarăşii prea mult nu ar fi fost o mişcare 
înţeleaptă, dar să nu facă nimic... Era împotriva 
naturii ei. Chiar şi în calitate de străjer al oraşului, 
ziua ei liberă o determina de obicei să caute ceva 
de făcut, fie că era o plimbare prin Rifthold sau să- 
şi ajute tatăl şi sora să pregătească bunătăţile din 
ziua următoare. 

„Căutătoarea vântului, o numise cândva mama 
ei. lIncapabilă să stai nemişcată, hoinărind 
întotdeauna unde te cheamă vântul. Unde te va 
chema să călătoreşti într-o zi, trandafirul meu?” 

Cât de departe o chemase acum vântul! 

Nesryn spuse: 

— Atunci, sper că spionii tăi ţi-au spus că 
Legiunea lui Aedion este una pricepută. 

El dădu vag din cap, iar ea ştiu că Sartaqg îşi 
dădea seama de toate planurile ei. 

Dar prinţul îşi termină bucata de pâine şi 
întrebă: 

— Şi ce poveşti se spun despre tine, Nesryn 
Faliq? 

Ea mestecă sărata carne de porc. 

— Nimeni nu are nicio poveste despre mine. 

Asta nu o deranja. Glorie, faimă... Preţuia mai 
mult alte lucruri, probabil. 

— Nici măcar povestea despre săgeata care a 
salvat viaţa  metamorfului? Acea lovitură 
imposibilă, trasă de pe un acoperiş? 

Îşi îndreptă privirea spre el. Sartaq bău din apa 
lui cu o privire care spunea: „Ti-am zis că spionii 
mei sunt buni”. 

— Credeam că Arghun este cel care se ocupă 
cu informaţiile ascunse, spuse Nesryn cu precauţie. 

El îi dădu plosca în care avea apă. 

— Arghun este cel care se laudă cu asta. Nu 
prea aş spune că e o fire ascunsă. 

Nesryn bău câteva guri şi ridică o sprânceană. 

— Dar tu eşti? 

Sartaq chicoti. 

— Presupun că ai dreptate. 

Umbrele deveniră mai profunde, mai lungi, 
vântul înteţindu-se. Ea studie pietrele din jurul lor, 
bagajele. 

— Nu vei risca să faci un foc. 

El scutură din cap, părul negru legănându-se. 

— Ar fi un far. 

Se încruntă uitându-se la hainele ei de piele, la 
bagajele adunate în jurul lor. 

— Am pături groase undeva pe acolo. 

Ei deveniră tăcuţi, mâncând în timp ce soarele 
dispăru şi stelele începură să apară prin ultima 
panglică de albastru deschis. Luna apăru, scăldând 
tabăra cu destulă lumină ca ei să se vadă până 
terminară de mâncat, prinţul închizând conservele 
şi punându-le din nou în bagaj. 

In partea cealaltă, Kadara începu să sforăie, un 
hârâit profund care vuia prin rocă. 

Sartaq chicoti. 

— Scuze dacă te ţine trează. 

Nesryn scutură din cap. Să împartă tabăra cu 
un ruk, în munţii peste câmpiile înverzite de 
dedesubt, cu Prinţul Inaripat lângă ea... Nu, familia 
ei nu ar fi crezut-o. 

Urmăriră stelele în tăcere, fără ca vreunul din 
ei să-şi dorească să doarmă. Una câte una, restul 
stelelor răsăriră mai strălucitoare şi mai clare 
decât le văzuse de la acele săptămâni petrecute 
pe nava cu care venise aici. Alte stele, îşi dădu ea 
seama, tresărind, decât cele din nord. 

Diferite, şi totuşi aceste stele arseseră 
nenumărate secole deasupra strămoşilor «ei, 
deasupra tatălui ei. Fusese ciudat pentru el să le 
lase în urmă? li lipsiseră? Niciodată nu vorbise 
despre ele, despre cum era să se mute pe un 
tărâm cu stele străine - dacă se simţise rătăcit 
noaptea. 

— Săgeata lui Neith, spuse Sartaq după minute 
nenumărate, rezemându-se de piatră. 

Nesryn îşi mută privirea de la stele ca să îi 
vadă chipul conturat de lumina lunii, argintiul 
dansând pe părul lui ca onixul. 

El îşi rezemă antebraţele de genunchi. 

— Aşa te-au numit spionii mei, aşa te-am 
numit eu până când ai sosit. Săgeata lui Neith. 
Zeița trasului cu arcul şi a vânătorii, provenită din 
regatul antic nisipos din vest, acum inclusă în 
panteonul vast al khaganatului. Un colţ al gurii lui 
se ridică. Deci nu fi surprinsă dacă acum o poveste 
sau două despre tine ajung deja în cealaltă parte a 
lumii. 

Nesryn îl observă un moment lung, şuieratul 
vântului montan amestecându-se cu sforăitul 
Kadarei. Întotdeauna excelase la trasul cu arcul, se 
mândrise de ţinta ei de neegalat, dar nu învățase 
asta pentru că râvnea la celebritate. O făcuse 
pentru că îi plăcea, pentru că îi dădea o direcţie să 
ţintească spre ceva. Şi totuşi... 

Sartag termină mâncarea şi verifică repede 
dacă tabăra era în siguranţă înainte să se îndrepte 
şi el spre bolovani. 

Doar cu stelele străine ca martori, Nesryn 
zâmbi. 


Capitolul 26 


Chaol luă cina în bucătăria din Torre, unde o 
femeie slabă căreia i se spunea, simplu, 
bucătăreasă îl îndopă cu peşte prăjit în tigaie, 
pâine crocantă, roşii prăjite cu brânză slabă şi 
tarhon, iar apoi reuşi să-l convingă să mănânce o 
plăcintă uşoară plină de miere şi crustă de fistic. 

Yrene stătuse lângă Chaol, ascunzându-şi 
zâmbetele când bucătăreasa continuă să-i pună tot 

mai multă mâncare pe farfurie, până ce el o 
imploră să înceteze. 

Avea stomacul destul de plin încât ideea de a 
se mişca să i se pară o sarcină monumentală, şi 
până şi Yrene o rugă pe bucătăreasă să aibă milă 
de ei. 

Femeia se domoli, deşi îşi îndreptă acea 
concentrare asupra lucrătorilor din bucătăria ei - 
conducând servirea cinei în sala de la nivelul 
superior cu autoritatea unui general pe care Chaol 
se trezi studiindu-l. 

El şi Yrene rămaseră într-o tăcere prietenoasă, 
privind haosul desfășurându-se în jurul lor, deşi 
soarele apusese de mult prin ferestrele late, 
dincolo de bucătărie. 

Chaol menţionase pe jumătate înşeuarea 
calului său când Yrene şi bucătăreasa îi spuseseră 
că urma să-şi petreacă noaptea acolo şi să nu se 
deranjeze să le contrazică. 

Aşadar, se supuse. Trimise un bilet la palat 
printr-o vindecătoare care mergea acolo ca să 
viziteze un pacient în casa servitorilor, spunându-i 
lui Nesryn unde era şi să nu îl aştepte. 

lar când el şi Yrene reuşiră, în sfârşit, să îşi 
liniştească stomacurile prea pline, o urmă spre o 
cameră din complex. Torre era în mare parte 
format din scări, îi spuse ea fără nicio urmă de 
compasiune, şi oricum nu existau camere pentru 
oaspeţi. Dar complexul alăturat al vindecătoarelor 
- arătase spre o clădire pe lângă care trecuseră, 
formată din unghiuri şi pătrate, în vreme ce 
complexul Torre era rotund - avusese întotdeauna 

câteva camere la parter disponibile pentru noapte, 
majoritatea pentru cei apropiaţi pacienţilor. 

Yrene deschise uşa unei camere dinspre 
grădina din curte, spaţiul fiind mic, dar curat, 
pereţii albi fiind îmbietori şi calzi. Un pat îngust era 
lipit de un perete, un scaun şi o masă mică se aflau 
în faţa ferestrei. Suficient spaţiu în care să se 
mişte. 

— Mai arată-mi o dată, spuse Yrene uitându-se 
la picioarele lui. 

Chaol îşi ridică piciorul cu mâinile, întinzându-l. 
Apoi îşi roti gleznele, oftând puţin din cauza 
greutăţii considerabile a picioarelor lui. 

Ea îi scoase cizmele şi ciorapii când 
îngenunche în faţa lui. 

— Bun. Trebuie să continuăm. 

El se uită la sacul plin de cărţi şi pergamente 
pe care le luase ea din bibliotecă, lăsat lângă uşă. 
Nu ştia ce naiba scria acolo, dar luaseră cât de 
multe posibil. Dacă cine fusese în acea bibliotecă 
furase câteva şi, poate, nu avusese şansa să se 
întoarcă pentru mai multe... Nu voiau să rişte ca 
acea creatură să revină, eventual, şi să ia şi restul. 

Yrene crezuse că pergamentele pe care le 
ascunsese în camera lui aveau opt sute de ani. Dar 
ascunse atât de adânc în bibliotecă, având în 
vedere vârsta complexului Torre... 

El nu îi spusese că puteau fi mult mai vechi. 
Pline de informaţii care, probabil, nu ar fi 
supravieţuit în teritoriile lor. 

— Îţi pot găsi nişte haine, spuse Yrene studiind 
camera mică. 

— Mă voi descurca cu ce am. Eu dorm... 
dezbrăcat, adăugă Chaol uitându-se la ea. 

— Ah. 

Tăcerea se lăsă când îşi aminti, fără îndoială, 
cum îl găsise în acea dimineaţă. 

Acea dimineaţă. Chiar se întâmplase doar în 
urmă cu câteva ore? In mod sigur era foarte 
obosită. 

Yrene arătă spre lumânarea care ardea pe 
masă. 

— Îţi trebuie mai multă lumină? 

— Este suficientă, spuse el, colţurile gurii lui 
ridicându-se. 

Ea arătă spre oala de porțelan din colţ. 

— Atunci, cel puţin lasă-mă să-ţi aduc... 

— Mă descurc şi cu aia. Totul depinde de ţintă. 

Obrajii ei se îmbujorară. 

— Corect. Ea îşi muşcă buza de jos. Ei bine... 
noapte bună! 

Ar fi putut jura că ea zăbovea, iar el ar fi lăsat- 
o, doar că... 

— Este târziu, îi spuse el. Ar trebui să mergi în 
camera ta cât încă mai sunt oameni în preajmă. 

Pentru că de vreme ce Nesryn nu găsise nicio 
urmă de valg în Antica şi trecuseră câteva zile de 
la atacul din biblioteca Torre, nu voia să-şi asume 
niciun risc. 

— Da, spuse Yrene, punând o mână pe pragul 
uşii şi întinzându-se spre mâner ca să închidă uşa 
în urma ei. 

— Yrene. 

Ea se opri, înclinându-şi capul. 

Chaol se uită în ochii ei, un mic zâmbet 
strâmbându-i gura. 

— Mulţumesc. Pentru tot. 

Tânăra doar dădu din cap şi ieşi, închizând uşa 
în urma ei. Dar când făcu asta, el zări un licăr de 
lumină care dansa în ochii ei. 


În dimineaţa următoare, o femeie cu chip 
serios, pe nume Eretia, apăru la uşa lui ca să îl 
informeze că Yrene avea o întâlnire cu Hafiza şi că 
urma să-l întâlnească la palat, până la prânz. 

Aşadar, Yrene îi ceruse Eretiei să îl escorteze 
înapoi la palat - o sarcină de care Chaol putea doar 
să se întrebe de ce i-ar fi dat-o unei bătrâne care 
bătea din picior când el îşi aduna armele, sacul 
greu cu cărţi şi ţâţâia la orice întârziere minoră. 

Dar călătoria pe străzile abrupte cu Eretia nu fu 
îngrozitoare; femeia era o călăreaţă surprinzător 
de pricepută, care nu accepta nicio prostie din 
partea calului ei. Totuşi, nu fu dispusă să facă 
niciun schimb de amabilităţi şi mormăi doar un 
rămas-bun înainte să îl lase în curtea palatului. 

Străjerii abia schimbau tura, cei din rondul de 
dimineaţă zăbovind ca să discute între ei. El îi 
recunoştea pe suficienţi din ei până acum ca să fie 
salutat şi să reuşească să le răspundă când 
scaunul lui fu adus de un servitor de la grajduri. 

Îşi luă imediat piciorul de pe scară şi se pregăti 
pentru procesul încă descurajant al descălecării 
când se auziră paşi uşori alergând spre el. Se uită 

şi îl văzu pe Shen apropiindu-se, cu o mână pe 
antebraţ... 

Chaol clipi. Şi înainte ca Shen să se oprească în 
faţa lui, străjerul îşi trăsese înapoi mănuşa pe 
mână. 

Sau ce presupuse Chaol că era mâna lui. 
Pentru că din ce zărise sub mănuşă şi mâneca 
uniformei lui Shen, continuând până la cot... Era o 
operă de artă - antebraţul din metal şi mâna. 

Şi doar acum că se uită suficient de mult timp 
încât să observe ceva... putu într-adevăr să vadă 
liniile ridicate de pe bicepsul lui Shen, în locul în 
care braţul de metal era prins de restul corpului. 

Shen îi observă privirea. O observă tocmai 
când Chaol ezită uitându-se la braţul şi la umărul 
oferit de Shen ca să-l ajute să descalece. 

Străjerul îi spuse în limba lui Chaol: 

— Te-am ajutat destul de bine înainte să ştii, 
lord Westfall. 

Ceva asemănător ruşinii, poate mai profund, îl 
străbătu. 

Chaol se forţă să-şi sprijine o mână pe umărul 
bărbatului - acelaşi umăr cu braţul de metal. Simţi 
forţa lui Shen când îl ajută să coboare pe scaunul 
care îl aştepta. 

lar când Chaol se aşeză, fixând străjerul cu 
privirea în timp ce servitorul de la grajd îi luă calul, 
Shen îi explică: 

— L-am pierdut în urmă cu un an şi jumătate. 
S-a atentat la viaţa prinţului Arghun când a vizitat 
casa unui vizir. A fost o bandă rebelă a unui regat 
nemulţumit. L-am pierdut în timpul luptei. Yrene a 

lucrat cu mine când m-am întors - a fost una dintre 
primele ei vindecări importante. A reuşit să repare 
cât de mult a putut de aici în sus. El arătă spre 
locul de sub cot, apoi în sus până la umăr. 

Chaol studie mâna care era atât de naturală în 
mănuşă încât nu putea vedea diferenţa între ea şi 
una adevărată, în afară de faptul că nu se mişca 
deloc. 

— Vindecătoarele pot face multe minuni, spuse 
Shen, dar să crească membre din neant... Râse 
încet. Asta le depăşeşte priceperea - chiar şi pe a 
uneia ca Yrene. 

Chaol nu ştia ce să spună. Scuzele păreau 
nepotrivite, dar... 

Shen îi zâmbi fără urmă de milă. 

— Mi-a luat mult timp să ajung aici, spuse el, 
puţin prea încet. 

Chaol ştia că nu se referea la folosirea cu 
îndemânare a braţului artificial. 

— Dar să ştii că nu am reuşit de unul singur, 
adăugă Shen. 

Oferta nerostită străluci în ochii căprui ai 
străjerului. Era intact acest bărbat din faţa lui. Nu 
era mai prejos din cauza rănii lui, căci găsise o 
nouă cale de a se descurca în lume. 

Şi... Shen rămăsese străjer. Unul dintre străjerii 
de elită ai palatului. Nu din mila altora, ci prin 
meritul şi voinţa lui. 

Chaol tot nu găsea cuvintele potrivite ca să 
exprime ce simţea. 

Shen dădu din cap ca şi când ar fi înţeles. 

Era un drum lung până la apartamentul lui. 

Chaol nu observă chipurile pe lângă care trecu, 
sunetele, mirosurile şi adierile de vânt de pe holuri. 

Se întoarse în camera lui ca să găsească biletul 
lui pentru Nesryn stând pe masa din hol. Necitit. 

Faptul fu suficient să-i alunge orice gând. 

Inima îi bătu cu putere, iar degetele îi 
tremurară când ridică scrisoarea necitită şi 
nevăzută. 

Dar apoi zări scrisoarea de sub ea. Numele lui 
scris cu mâna ei. 

O deschise, citind câteva rânduri. 

Le citi de două ori. De trei ori. 

O lăsă pe masă şi se uită la uşa deschisă a 
dormitorului ei. La liniştea care plutea de acolo. 

Era un ticălos. 

O târâse aici. Aproape o ucisese în Rifthold de 
atât de multe ori, presupusese atât de multe 
despre ei, şi totuşi... 

Nu îşi permise să-şi termine gândul. Ar fi 
trebuit să fie mai bun. Să o fi tratat mai bine. Nu 
era de mirare că plecase spre cuiburile de păsări 
ruk, ca să îl ajute pe Sartaq să găsească orice fel 
de informaţie despre istoria valgilor din tărâmul 
acesta - sau din al lor. 

Rahat. Rahat. 

Poate că nu îi cerea nicio promisiune, dar el... 
şi le respecta pe ale lui. 

lar el lăsase acest lucru dintre ei să continue, o 
folosise ca pe o cârjă... 

Chaol expiră, mototolind scrisoarea lui Nesryn 
şi pe a lui în pumn. 

Poate că nu dormise bine în camera mică din 
complexul vindecătoarelor, obişnuit cu camera 
mult mai mare şi mai elegantă de la palat, îşi 
spusese Yrene în acea după-amiază. Asta ar fi fost 
explicaţia pentru cuvintele lui puţine şi pentru că 
nu zâmbise. 

Ea îi zâmbi când intră în apartamentul lui după 
prânz. Îi spusese Hafizei despre progresul lui. 
Marea Vindecătoare fusese într-adevăr mulţumită. 
Ba chiar o sărutase pe Yrene pe frunte înainte de a 
pleca. Practic, ţopăi voioasă până la palat. 

Până ce intră şi îl găsi tăcut. 

— Te simţi bine? întrebă Yrene cu nonşalanţă 
când ascunse cărţile pe care le adusese cu el în 
acea dimineaţă. 

— Da. 

Se rezemă de birou ca să studieze locul în care 
stătea Chaol pe canapeaua aurie. 

— Nu ai exersat de câteva zile. Îşi înclină 
capul. Mă refer la restul corpului. Ar trebui să o 
facem acum. 

Pentru oameni obişnuiţi cu activitatea fizică 
zilnică, a continua atât de mult timp fără să 
exerseze putea să semene cu întreruperea 
consumului unui drog. Puteau fi dezorientaţi, 
neliniştiţi. El îşi continuase exerciţiile pentru 
picioare, dar restul... poate că asta îl preocupa. 

— Bine. 

Ochii lui erau sticloşi, distanţi. 

— Aici sau într-una dintre sălile de 

antrenament ale străjerilor? 

Ea se pregăti de refuz. 

Dar Chaol spuse cu hotărâre: 

— Aici este bine. 

Ea încercă din nou. 

— Poate că a fi în preajma unor străjeri ar fi 
benefic pentru... 

— Aici este bine. 

Apoi el se deplasă pe podea, îndepărtându-se 
de pe canapea şi masa joasă spre spaţiul deschis 
al covorului. 

— Trebuie să-mi sprijini picioarele. 

Yrene îşi reprimă enervarea la auzul acelui ton, 
la refuzul direct, dar tot spuse când îngenunche în 
faţa lui: 

— Chiar te-ai întors în locul acela? 

El îi ignoră întrebarea şi începu o serie de 
răsuciri în sus, corpul lui puternic ridicându-se, apoi 
coborând. Unu, doi, trei... Ea pierdu şirul pe la 
şaizeci. 

Chaol nu îi întâlni privirea de fiecare dată când 
se ridică deasupra genunchilor îndoiţi. 

Era natural ca vindecarea emoţională să fie la 
fel de dificilă precum cea fizică. Pentru că urmau 
zile grele - chiar săptămâni. Dar el zâmbise când 
ea îl părăsise în seara precedentă şi... 

— Spune-mi ce s-a întâmplat. Ceva s-a 
întâmplat azi. 

Tonul ei poate că nu era pe cât de blând ar fi 
trebuit să fie cel al unei vindecătoare. 

— Nu s-a întâmplat nimic. 

Cuvintele fură o şuierare în timp ce el continuă 

să se mişte, transpiraţia alunecându-i pe gât şi în 
cămaşa albă de dedesubt. 

Yrene îşi încleştă maxilarul, numărând tăcută 
în minte. Nu le-ar fi folosit la nimic să se certe. 

Chaol se întoarse în cele din urmă pe burtă şi 
începu alt set de mişcări pentru care avea nevoie 
ca ea să îi ţină picioarele pe loc, încât să nu 
alunece. 

În sus şi în jos, în sus şi în jos. Muşchii netezi ai 
spatelui şi braţelor se încordară şi se unduiră. 

Făcu alte şase exerciţii, apoi reluă tot setul. 

Yrene îl sprijini şi îl ţinu, privind tăcută şi 
nervoasă. 

„Lasă-l să aibă spaţiul lui. Lasă-l să se 
gândească, dacă asta vrea. La naiba cu ce vrea 
el.” 

Chaol termină un set, respirând sacadat, 
pieptul ridicându-i-se când se uită la tavan. 

Ceva tăios şi incitant îi licări pe chip, ca un 
răspuns tăcut la ceva. Se ridică şi începu următorul 
set... 

— Este suficient. 

Ochii îi licăriră, întâlnindu-i, în sfârşit, pe ai ei. 

Yrene nu se deranjă să pară plăcută sau 
înţelegătoare. 

— Te vei răni. 

El se încruntă spre locul în care ea îi stabilizase 
genunchii îndoiţi şi se ridică din nou. 

— Îmi cunosc limitele. 

— Şi eu, izbucni ea, făcând semn din cap spre 
picioarele lui. Ţi-ai putea răni spatele dacă vei 
continua. 

El îşi dezgoli dinţii - destul de nervos încât ea 
să îşi ia mâinile de pe picioarele lui. Işi întinse 
braţele ca să se sprijine când alunecă înapoi, dar 
ea se grăbi, apucându-l de umeri ca să nu se 
lovească de pământ. 

Cămaşa lui udă de transpiraţie îi umezi 
degetele, respiraţia lui zgâriindu-i urechea când ea 
se asigură că el nu era pe cale să cadă. 

— Am înţeles, îi mormăi el la ureche. 

— lartă-mă dacă nu te cred pe cuvânt, spuse 
ea, evaluând dacă se putea sprijini singur înainte 
să se retragă şi să se aşeze la câţiva metri, pe 
covor. 

În linişte, se încruntară unul la celălalt. 

— Să îţi exersezi corpul este important, spuse 
Yrene, dar îţi vei face mai mult rău decât bine dacă 
te forţezi prea mult. 

— Sunt bine. 

— Crezi că nu ştiu ce faci? 

Chipul lui Chaol era o mască dură, transpiraţia 
alunecându-i pe tâmplă. 

— Acesta era sanctuarul tău, spuse ea, 
gesticulând spre corpul lui lucrat şi transpirat. 
Când lucrurile deveneau dificile, când mergeau 
prost, când erai supărat, furios sau trist, te puteai 
pierde în antrenament. Să transpiri până ce 
transpiraţia îţi făceau ochii să usture, să te 
antrenezi până ce muşchii tremurau şi te implorau 
să te opreşti. lar acum nu poţi - nu la fel ca 
altădată. 

Furia îi clocoti pe chip auzind asta. 

Ea îşi păstră chipul calm şi dur când întrebă: 

— Cum te face asta să te simţi? 

El îşi umflă nările. 

— Să nu crezi că mă poţi provoca să vorbesc. 

— Cum te face să te simţi, /ord Westfall? 

— Ştii cum este, Yrene. 

— Spune-mi. 

Când el refuză să răspundă, îşi spuse în sinea 
ei: 

„Ei bine, de vreme ce pari hotărât să faci o 
serie completă de exerciţii, aş putea foarte bine să 
lucrez puţin la picioarele tale.” 

Privirea lui era arzătoare. Ea se întrebă dacă el 
putea simţi presiunea care apăsa acum pe pieptul 
ei, golul care i se deschise în stomac atunci când el 
rămase tăcut. 

Dar Yrene se ridică în genunchi şi îi cobori 
corpul, începând seriile de exerciţii concepute să 
declanşeze căile dintre minte şi coloană. Rotaţiile 
gleznei şi ale piciorului le putea face singur, deşi 
scrâşni din dinţi după al zecelea set. 

Dar Yrene îl forţă să le facă. Îi ignoră furia, 
continuând să afişeze un zâmbet fals în timp ce îi 
mişcă picioarele. 

Doar când ea se întinse spre coapse, Chaol o 
opri cu o mână pe braţ. 

El îi întâlni privirea - apoi şi-o mută, cu 
maxilarul încordat când spuse: 

— Sunt obosit. Este târziu. Să ne întâlnim 
mâine dimineaţă. 

— Nu mă deranjează să încep acum 
vindecarea. Poate împreună cu exerciţiile, acele 
căi distruse s-ar putea activa mai mult decât de 

obicei. 

— Vreau să mă odihnesc. 

Era o minciună. În ciuda exerciţiilor, avea 
culoare în obraji, iar ochii îi erau încă strălucitori de 
furie. 

Ea îi cântări expresia, cererea. 

— Nu pari deloc genul care vrea să se 
odihnească. 

El strânse din buze. 

— leşi afară. 

Yrene pufni la acel ordin. 

— Poate că dai ordine bărbaţilor şi servitorilor, 
lord Westfall, dar eu nu mă supun ţie. Totuşi, se 
ridică în picioare, săturându-se de atitudinea lui. 
Punându-şi mâinile în şolduri, se uită la locul în 
care el rămăsese întins pe covor. Le voi spune să-ţi 
aducă mâncare. Lucruri care să te ajute să îţi 
măreşti muşchii. 

— Ştiu ce să mănânc. 

Bineînţeles că ştia. Îşi lucra acel corp minunat 
deja de câţiva ani. Dar ea doar îşi atinse uşor 
fustele rochiei. 

— Da, dar eu chiar am studiat subiectul. 

Chaol se enervă, dar nu spuse nimic şi-şi 
întoarse privirea la spiralele şi florile ţesute pe 
covor. 

Yrene îi zâmbi din nou dulce. 

— Ne vedem mâine dimineaţă, lord... 

— Nu îmi spune aşa. 

Ea ridică din umeri. 

— Cred că-ţi voi spune cum vreau. 

Îşi ridică brusc capul, alb la faţă. Ea se pregăti 

pentru un atac verbal, dar el păru să se controleze, 
umerii încordându-se când repetă: 

— leşi afară. 

Îi arătă uşa cu un braţ lung în timp ce spuse 
asta. 

— Ar trebui să-ţi lovesc cu piciorul degetele 
nenorocite cu care arăţi, izbucni Yrene, mergând 
spre uşă. Dar o mână ruptă te-ar face doar să 
rămâi mai mult aici. 

Chaol îşi dezgoli din nou dinţii, furia emanând 
acum din el în valuri, acea cicatrice de pe obrazul 
lui contrastând cu pielea roşie. 

— leşi afară. 

Yrene îi aruncă încă un zâmbet dulce şi închise 
uşa în urma ei. 

Merse repede prin palat, cu pumnii strânşi pe 
lângă corp, controlându-şi furia. 

Pacienţii aveau zile proaste. Erau îndreptăţiţi 
să le aibă. Era natural şi făcea parte din proces. 

Dar... ei doi trecuseră prin atât de multe! EIl 
începuse să îi spună unele lucruri, iar ea fi zisese 
lucruri pe care foarte puţini le cunoşteau şi se 
simţise bine cu o zi în urmă... 

Se gândi la toate cuvintele spuse cu o seară 
înainte. Poate că fusese furios din cauza a ceva ce 
spusese Eretia pe drumul de întoarcere spre palat. 
Femeia nu era cunoscută pentru bunele ei 
maniere. Yrene era sincer surprinsă că femeia 
tolera pe cineva, ca să nu mai vorbim de faptul că-i 
ajuta pe oameni. Poate îl supărase sau insultase. 

Sau poate că devenise dependent de prezenţa 
constantă a lui Yrene, iar întreruperea acelei rutine 

îl  dezorientase. Ea auzise de pacienţi şi 
vindecătoarele lor în astfel de situaţii. 

Dar el nu arătase nicio urmă de dependenţă. 
Nu, era chiar opusul, afişând o tendinţă de 
independenţă şi mândrie care îl rănea pe atât de 
mult cât îl ajuta. 

Respirând sacadat, enervată de 
comportamentul lui, Yrene o căută pe Hasar. 

Prinţesa tocmai venea de la lecţiile de spadă. 
Renia era în oraş la cumpărături, spuse Hasar când 
îşi trecu braţul transpirat pe sub cel al lui Yrene şi o 
conduse spre camera ei. 

— Toată lumea este foarte ocupată azi, 
mormăi Hasar, aruncându-şi o şuviţă transpirată 
peste umăr. Chiar şi Kashin este plecat cu tatăl 
meu la o întâlnire privind armatele. 

— Au vreun motiv? 

O întrebare precaută. 

Hasar ridică din umeri. 

— Nu mi-a spus. Deşi a avut probabil tendinţa 
să o facă, de vreme ce Sartaq ne-a făcut pe toţi de 
râs zburând spre cuibul lui din munţi pentru câteva 
săptămâni. 

— A plecat? 

— Şi a luat-o şi pe căpitanul Faliq cu el. Ea 
zâmbi strâmb. Sunt surprinsă că nu îl consolezi pe 
lordul Westfall. 

Oh. Oh. 

— Când au plecat? 

— leri după-amiază. Se pare că ea nu a spus 
nimic despre asta. Nu şi-a luat lucrurile. A lăsat 
doar un bilet şi a dispărut spre apus cu el. Nu 

credeam că Sartaq e în stare să fie atât de 
fermecător. 

Yrene nu zâmbi. Parie că lordul Chaol se 
întorsese în dimineaţa asta şi găsise biletul. Aşa 
aflase că Nesryn plecase. 

— Cum ai aflat că a lăsat un bilet? 

— O, mesagerul le-a spus tuturor. Nu ştia ce 
scria, doar că e un bilet cu numele lordului Westfall 
lăsat la cuib. Împreună cu unul adresat familiei ei 
din oraş. Singurele ei rude aici. 

Yrene îşi notă în minte să nu mai trimită 
vreodată corespondenţa la palat. Cel puţin nu 
scrisorile importante. 

Nu era de mirare că fusese neliniştit şi nervos, 
dacă Nesryn dispăruse aşa. 

— Suspectezi o înşelăciune? 

— Din partea lui Sartag? 

Hasar chicoti. Întrebarea era un răspuns 
suficient. 

Ajunseră la uşile prinţesei, servitorii 
deschizându-le tăcuţi şi intrând ca nişte umbre 
încarnate. 

Dar Yrene se opri în pragul uşii, împingându-se 
în călcâie când Hasar încercă să o conducă 
înăuntru. 

— Am uitat să-i dau ceaiul, minţi ea, 
retrăgându-şi braţul din cel al lui Hasar. 

Prinţesa îi zâmbi cu subiînţeles. 

— Dacă afli ceva interesant, ştii unde mă 
găseşti. 

Yrene dădu din cap şi plecă. 

Nu merse în camera lui. Se îndoia că starea de 

spirit a lui Chaol se îmbunătăţise în cele zece 
minute de când plecase grăbită pe holurile 
palatului. lar dacă l-ar fi văzut, ştia că nu s-ar fi 
putut abţine să nu întrebe de Nesryn. Să insiste 
până ce el şi-ar fi pierdut controlul. Şi nu putea şti 
unde i-ar fi dus asta. Poate într-un loc în care 
niciunul din ei nu era pregătit să fie. 

Dar ea avea un dar. Şi un vuiet îi agita acum 
sângele din cauza lui. 

Nu putea sta liniştită. Nu voia să se întoarcă în 
Torre ca să citească sau să îi ajute pe ceilalţi cu 
munca lor. 

Părăsi palatul şi merse pe străzile prăfuite din 
Antica. 

Ea cunoştea drumul. Mahalalele nu se mutau, 
doar creşteau sau se micşorau, în funcţie de 
conducător. 

În soarele strălucitor nu avea de ce să se 
teamă. Ei nu erau oameni răi. Doar săraci - unii 
disperaţi. Mulţi uitaţi şi abătuţi. 

Aşadar, făcu aşa cum făcuse întotdeauna, chiar 
şi în Innish. 

Urmă sunetul tusei. 


Capitolul 27 


Yrene vindecă şase oameni până ce apuse 
soarele şi doar apoi plecă din mahala. 

O femeie avea o umflătură la plămâni care ar fi 
ucis-o. Fusese prea ocupată cu munca pentru a se 
întâlni cu o vindecătoare sau cu un tămăduitor. 
Trei copii aveau febră într-o casă prea înghesuită, 


435 


mama lor plângând panicată, iar apoi vărsând 
lacrimi de recunoştinţă când magia lui Yrene alină, 
vindecă şi purifică. Un bărbat îşi fracturase piciorul 
săptămâna precedentă şi vizitase un vindecător 
jalnic din mahala pentru că nu îşi permitea o 
trăsură care să-l ducă în Torre. lar al şaselea... 

Fata nu avea mai mult de şaisprezece ani. 
Yrene îi observase prima dată ochiul vânăt. Apoi 
buza tăiată. 

Magia ei tremurase împreună cu genunchii, dar 
o condusese într-un prag de uşă şi îi vindecase 
ochiul, buza şi coastele fisurate. li vindecase 
vânătăile mari în formă de palmă de pe antebraţ. 

Nu-i pusese întrebări. Citise oricum toate 
răspunsurile în ochii temători ai fetei. O văzuse 
întrebându-se dacă avea să îndure răni mai grave 
când s-ar fi întors acasă, vindecată. 

Aşa că Yrene lăsase culoarea. Lăsase aparenţa 
vânătăii, dar vindecase tot dedesubt. Rămăsese 
doar un strat superior de piele, poate puţin mai 
sensibil, ca să ascundă vânătaia vindecată. 

Nu încercase să îi spună să plece. Fie că era 
familia ei, un iubit sau cu totul altceva, Yrene ştia 
că nimeni în afară de fată nu putea să decidă dacă 
era bine pentru ea să plece. Nu făcuse decât să o 
informeze că dacă ar fi avut vreodată nevoie, uşa 
complexului Torre avea să fie întotdeauna 
deschisă. Fără întrebări. Fără plată. lar 
vindecătoarele s-ar fi asigurat că nimeni nu ar fi 
putut să o ia de acolo împotriva voinţei sale. 

În semn de mulţumire, fata îi sărutase mâna şi 
se grăbise acasă la lăsarea serii. 

Şi Yrene se grăbise, urmărind stâlpul strălucitor 
din Torre, farul ei spre casă. 

Stomacul îi chiorăia, capul zvâcnindu-i de 
oboseală şi foame. 

Epuizată. Era bine să fie epuizată. Să ajute. 

Şi totuşi... Energia agitată încă vibra. Incă 
insista. Mai mult. Mai mult. Mai mult. 

Ea ştia de ce. Ştia ce rămăsese nerezolvat. Ce 
o enerva încă. 

Aşadar, schimbă direcţia, îndreptându-se spre 
palatul strălucitor. 

Se opri la taraba preferată cu mâncare, luând o 
porţie de miel prăjit lent pe care îl devoră în câteva 
minute. Rar se întâmpla să mănânce în afara 
palatului sau în afara locului ei din Torre, din cauza 
programului încărcat, dar când o făcea... Yrene îşi 
frecă stomacul satisfăcută când se îndreptă spre 
palat. Dar apoi zări un magazin deschis, cu kahve, 
şi reuşi să găsească loc în stomac pentru o ceaşcă. 
Şi o prăjitură scăldată în miere. 

Era o pierde-vară. Neliniştită, furioasă şi 
proastă. 

Dezgustată de sine, urcă, în sfârşit, spre palat. 
Cu soarele verii apunând atât de târziu, era trecut 
bine de ora unsprezece când merse pe holurile 
întunecate. 

Poate că el dormea. Nu ştia de ce se deranjase 
să vină. Ar fi putut aştepta până a doua zi ca să îl 
certe. 

El foarte probabil dormea. 

Spera să doarmă. Probabil că ar fi fost mai bine 
dacă vindecătoarea lui nu ar fi dat buzna în 

cameră ca să îl trezească. Cu siguranţă nu era un 
comportament aprobat de Torre. De Hafiza. 

Şi totuşi continuă să meargă, mărind pasul, 
călcând aproape apăsat pe podeaua de marmură. 
Dacă el voia să regreseze, era în regulă. Dar ea nu 
trebuia să îl lase să o facă - nu fără să încerce să îl 
ajute. 

Yrene se grăbi pe un coridor lung şi slab 
luminat. Nu era o laşă; nu avea de gând să evite 
cearta asta. Ea o părăsise pe acea fată de pe aleea 
din Innish. lar dacă el avea pornirea să se supere 
din cauza lui Nesryn, atunci era îndreptăţit să o 
facă. Dar să le anuleze şedinţa din cauza asta... 

Era inacceptabil. 

Voia să i-o spună categoric şi să plece. 
Raţional. Calm. 

Yrene se încruntă cu fiecare pas, mormăind 
printre dinţi cuvântul „Inacceptabi!”. 

ÎI lăsase să o dea afară. 

Asta era şi mai inacceptabil. 

„Proasto”, mormăi ea. 

Destul de tare încât aproape că nu auzi sunetul 
paşilor - scârţâitul încălţărilor pe piatră - chiar în 
spatele ei. 

La acea oră târzie, servitorii probabil se 
întorceau în camerele stăpânilor lor, dar... 

lată-l. Din nou acel sentiment înţepător. 

Doar umbrele şi raze de lună umpleau holul 
flancat de stâlpi. 

Yrene grăbi pasul. 

Auzi din nou paşi în spate. Era mersul relaxat 
al cuiva care o urmărea. 

Gura i se uscă, inima bătându-i cu putere. Nu 
avea niciun sac, nici măcar micul ei cuţit. Nimic în 
buzunare în afară de acel bilet. 

„Grăbeşte-te”, îi şopti la ureche o voce blândă. 
În mintea ei. 

Nu mai auzise acea voce, dar câteodată îi 
simţea căldura traversând-o când magia ei se 
manifesta. Era la fel de familiară ca şi propria voce, 
ca propriile bătăi ale inimii. 

„Grăbeşte-te, fato.” 

Yrene mări pasul, aproape alergând. 

Înainte era un colţ - trebuia doar să cotească, 
să ajungă la zece metri pe acel hol şi la 
apartamentul lui. 

Avea încuietoare la uşă? Urma s-o găsească 
încuiată - sau ar fi fost în stare să ţină afară pe 
oricine ar fi fost acolo? 

„Fugi, Yrene!” 

lar acea voce... 

Era vocea mamei ei care îi striga în minte, în 
inimă. 

Nu se opri ca să gândească sau să-şi pună 
întrebări. 

Yrene începu să alerge. 

Papucii îi alunecară pe marmură, iar persoana, 
creatura din spatele ei... şi acei paşi începură să 
alerge. 

Yrene coti şi atât de puternic alunecă în zidul 
opus, încât se lovi la umăr. Mişcându-şi picioarele, 
se luptă să-şi recâştige inerția, neîndrăznind să 
privească înapoi... 

„Mai repede!” 

Vedea uşa lui. Vedea lumina care ieşea din 
spatele ei. 

Suspină. 

Acei paşi ce alergau în urma ei se apropiară. 
Nu îndrăzni să îşi piardă echilibrul privind înapoi. 

Şase metri. Trei metri. Un metru. 

Se aruncă spre mâner, apucându-l cu toată 
forţa ca să nu alunece când se împinse în uşă. 

Uşa se deschise, iar ea intră învârtindu-se, 
picioarele alunecându-i când îşi lovi tot corpul de 
uşă şi bâjbâi după încuietoare. Erau două. 

O închise pe prima când persoana din cealaltă 
parte se izbi în uşă. 

Toată uşa tremură. 

Degetele îi tremurară şi ea suspină brusc în 
timp ce se chinui să închidă a doua încuietoare, 
cea mai puternică. 

O roti şi o închise tocmai când uşa se îndoi din 
nou. 

— Ce naiba... 

— Intră în camera ta, îi şopti lui Chaol, 
neîndrăznind să îşi ia privirea de la uşă în timp ce 
aceasta tremura. În timp ce persoana de dincolo 
zăngăni mânerul. Intră! Acum! 

Yrene se uită apoi spre el şi îl văzu în pragul 
dormitorului, cu sabia în mână. Cu privirea la uşă. 

— Cine naiba e ăsta? 

— Intră, spuse ea cu vocea spartă. Te rog. 

El îi citi groaza pe chip. Şi înţelese. 

Intră în cameră, ţinând uşa pentru ea, iar apoi 
închizând-o după ce intră şi ea. 

Uşa de la intrare se crăpă. Chaol încuie uşa 

dormitorului cu un zăngănit. Avea o singură 
încuietoare. i 

— Dulapul, spuse el, cu o voce fermă. Il poţi 
mişca? 

Yrene se întoarse spre dulapul de lângă uşă. 
Nu răspunse când se împinse în el, încălţările 
alunecându-i din nou pe marmura lustruită... 

Şi le scoase, pielea goală aderând mai bine pe 
piatră când trase şi gemu şi împinse... 

Dulapul alunecă în faţa uşii dormitorului. 

— Uşile dinspre grădină, ordonă Chaol, 
încuindu-le. 

Erau din sticlă. 

Groaza şi panica i se răsuciră în stomac, 
lăsând-o cu respiraţia tăiată. 

— Yrene, spuse calm Chaol şi se uită în ochii ei, 
studiind-o. Cât de departe este următoarea intrare 
spre grădină, de pe holul de afară? 

— La două minute de mers, răspunse ea 
automat. 

Era accesibilă doar din interiorul camerelor şi 
majoritatea erau ocupate... El trebuia să meargă 
până în capătul holului. Sau să rişte să alerge prin 
dormitoarele de alături, care... 

— Sau un minut, mai spuse ea. 

— Fă-l să conteze. 

Ea scrută dormitorul după orice. Lângă uşa de 
sticlă era un şifonier înalt. Prea înalt, prea greu... 

Dar paravanul mobil dinspre baie... 

Yrene se grăbi prin cameră, Chaol aplecându- 
se spre o pereche de pumnale de pe noptiera lui. 

Ea apucă paravanul greu din lemn şi îl împinse, 

înjurând când se agăţă de covor. Dar se mişcă - 
ajunse acolo. Deschise uşile şifonierului şi fixă 
paravanul între el şi perete, scuturându-l de câteva 
ori ca să fie sigură. Rezista. 

Se grăbi spre birou, aruncând cărţile şi vazele, 
care se sparseră pe podea. 

„Rămâi calmă; rămâi concentrată.” 

Împinse biroul spre paravanul de lemn şi îl 
răsturnă într-o parte cu un huruit. Îl împinse în 
baricada pe care o făcuse. 

Dar fereastra... 

Era una în partea cealaltă a camerei. La 
înălţime, şi mică, dar... 

— Las-o, îi ordonă Chaol venind în faţa uşilor 
de sticlă, cu sabia înclinată şi pumnalul în cealaltă 
mână. Dacă încearcă să intre pe acolo, 
dimensiunea mică îl va forţa să fie lent. 

Suficient de lent încât să-l ucidă, oricine ar fi 
fost. 

— Vino aici, îi spuse el încet. 

Ea se supuse, ochii îndreptându-se între uşa 
dormitorului şi spre uşile grădinii. 

— Respiră adânc, îi zise el. Calmează-te. Frica 
te va ucide la fel de repede ca o armă. 

Yrene îl ascultă. 

— la pumnalul de pe pat. 

Yrene ezită să ia arma. 

— Fă-o. 

Ea luă pumnalul, metalul fiind rece şi greu în 
mâna ei. Voluminos. 

Respirația lui era calmă şi concentrarea 
neobosită când monitoriză ambele uşi, dar şi 

fereastra. 

— Baia, şopti ea. 

— Ferestrele sunt prea înalte şi înguste. 

— Dar dacă nu este într-un corp uman? 

Cuvintele ieşiră din ea ca o şoaptă răguşită. 
llustraţiile pe care le văzuse în acea carte... 

— Atunci îl voi ţine ocupat cât fugi. 

Cu mobila în faţa ieşirilor... 

Cuvintele lui avură efect. 

— Nu vei face aşa ceva... 

Uşa dormitorului tremură sub o lovitură. Apoi 
sub o alta. 

Mânerul continuă să se scuture. 

Creatura nu se deranjase cu grădina. Intrase, 
pur şi simplu, pe uşa de la intrare. N 

Altă bubuitură care o făcu să tresară. Incă una. 

— Stai calmă, şopti Chaol. 

Pumnalul lui Yrene tremură când el se înclină 
spre uşa dormitorului, cu armele pregătite. 

Altă bubuitură, puternică. 

Apoi o voce. 

Blândă şi şoptită, nici de bărbat, nici de 
femeie. 

— Yrene, şopti aceasta prin crăpătura din uşă. | 
se auzea zâmbetul din voce. Yrene. 

Lui Yrene i se răci sângele. Nu era voce de om. 

— Ce vrei? spuse Chaol cu vocea fermă. 

— Yrene. 

Fetei îi tremurau genunchii atât de puternic 
încât abia putea sta în picioare. Fiecare clipă din 
antrenamentul de autoapărare pe care îl făcuse îi 
dispăru din minte. 

— leşi afară, spuse Chaol spre uşă. Înainte să 
regreţi. 

— Yrene, şopti vocea râzând uşor. Yrene. 

Valg. Un valg o vânase într-adevăr în acea 
noapte şi revenise în seara asta... 

Punându-şi mâna liberă la gură, Yrene se aşeză 
pe marginea patului. 

— Nu pierde nicio clipă cu teama de un laş 
care vânează femei pe întuneric, izbucni Chaol la 
ea. 

Creatura din partea cealaltă a uşii mormăi. 
Mânerul uşii zăngăni. 

— Yrene, repetă aceasta. 

Chaol se uită în ochii ei. 

— Frica îi dă putere asupra ta. 

— Yrene. 

Bărbatul se apropie de ea, coborându-şi 
pumnalul şi sabia în poală. Yrene tresări, pe cale să 
îl avertizeze să nu îşi coboare armele, dar Chaol se 
opri în faţa ei. Îi cuprinse faţa în mâini, complet cu 
spatele la uşă acum. Chiar dacă ea ştia că el era 
atent la fiecare sunet şi monitoriza fiecare mişcare 
din spatele uşii. 

— Nu mă tem, îi spuse el cu blândeţe, dar nu 
fără putere. Şi nici tu nu ar trebui să te temi. 

— Yrene, izbucni creatura de cealaltă parte a 
uşii, izbindu-se. 

Ea încercă să se ascundă, dar Chaol îi tinu 
strâns faţa în mâini şi nu îşi luă privirea de la ea. 

— Vom înfrunta asta, spuse el. Împreună. 

Împreună. N-aveau altceva de făcut decât să 
trăiască sau să moară acolo - împreună. 

Respirația i se calmă, chipurile lor fiind atât de 
aproape încât respiraţia lui îi atinse gura. 

Împreună. 

Ea nu se gândise să folosească acel cuvânt, să 
simtă ce însemna acesta... Nu îl simţise de când... 

Împreună. 

Yrene dădu din cap. O dată. De două ori. 

Chaol se uită în ochii ei, respiraţia lui 
răcorindu-i gura. 

El îi ridică mâna, strânsă încă în jurul 
pumnalului, şi îi ajustă contactul cu arma. 3 

— Înclină-l în sus, nu înainte. Ştii unde este. Îşi 
puse o mână pe piept. Deasupra inimii. Trebuie să 
ajungi cu pumnalul în celelalte locuri vitale. 

Creierul. Prin orbită. Gâtul, tăiat ca să curgă 
sângele vital. Toate diversele artere care puteau fi 
lovite ca să asigure o sângerare rapidă. 

Lucrurile pe care le învățase ca să salveze. Nu 
ca să... ucidă. 

Dar această creatură... 

— Decapitarea funcţionează cel mai bine, dar 
încearcă să îl dobori mai întâi. Ca să poţi să îi tai 
capul. 

El mai făcuse asta, îşi dădu ea seama. Mai 
ucisese astfel de creaturi. Triumfase asupra lor. Le 
înfruntase fără magie, doar cu voinţa şi curajul lui 
uimitor. 

lar ea... traversase munţi şi mări. De una 
singură. 

Mâna ei nu mai tremură. Respirația i se calmă. 

Chaol o strânse de mână, metalul fin al 
mânerului intrându-i în palmă. 

— Împreună, spuse el o ultimă dată şi o eliberă 
ca să-şi apuce din nou armele. 

Ca să se întoarcă spre uşă. 

Era doar linişte. 

El aşteptă, calculând, simțind. Ca un prădător 
pregătit să atace. 

Pumnalul lui Yrene rămase ferm în mâna ei 
când se ridică în picioare în spatele lui. 

În hol se auzi o bubuitură urmată de strigăte. 

Ea tresări, dar Chaol răsuflă uşurat. 

El recunoscu sunetele înaintea ei. 

Vocile străjerilor. 

Vorbeau în halha - strigăte prin uşa 
dormitorului despre starea lor. Erau în siguranţă? 
Răniţi? 

Yrene răspunse stâlcit că erau nevătămați. 
Străjerii spuseră că servitoarea văzuse uşa 
apartamentului spartă şi se grăbise să îi cheme. 

Nu mai era nimeni în apartament. 


Capitolul 28 


Prinţul Kashin sosi repede, chemat de gărzi la 
cererea lui Yrene - înainte ca ea sau Chaol să 
îndrăznească măcar să îndepărteze mobila care 
bloca uşa. Oricare dintre ceilalţi nobili ar fi avut 
nevoie de prea multe explicaţii, dar Kashin... El 
înţelegea ameninţarea. 

Chaol cunoştea destul de bine vocea prinţului - 
şi Yrene o recunoştea -, aşa că, în timp ce umplu 
holul apartamentului, îi făcu semn din cap să 
îndepărteze mobila care bloca uşa. 

Chaol fu recunoscător, doar pentru o clipă, că 
rămăsese în scaun. Uşurarea i-ar fi făcut picioarele 
să cedeze. 

Nu reuşise să găsească o cale de scăpare. Nu 
pentru ea. În scaunul lui, împotriva unui servitor al 
valgilor, era ca şi mort, deşi calculase că aruncarea 
pumnalului şi a sabiei la momentul potrivit i-ar fi 
putut salva. Aceea ar fi fost cea mai bună alegere 
pentru el: aruncarea. 

Lui nu îi păsase ce însemna asta pentru el, ci 
cât timp ar fi câştigat pentru ea în acest fel. 

Cineva o vânase. Intenţionase să o ucidă. Să o 
terorizeze şi să o chinuie. Poate mai rău, dacă era, 
într-adevăr, un agent al Morathului infestat de 
valgi. Ceea ce păruse a fi. 

Nu reuşise să îi identifice vocea, să îşi dea 
seama dacă era bărbat sau femeie. Ştia doar că 
fusese doar unul. 

Yrene rămase calmă când deschise uşa, în 
sfârşit, ca să îl vadă pe Kashin cu ochii măriţi, 
gâfâind puternic. Prinţul o studie din cap până în 
picioare, îi aruncă lui Chaol o privire scurtă, apoi se 
concentră din nou asupra vindecătoarei. 

— Ce s-a întâmplat? 

Yrene zăbovi în spatele scaunului lui Chaol 
când spuse cu un calm surprinzător: 

— Mă întorceam aici ca să mă asigur că lordul 
Westfall şi-a luat tonicul. 

Era o mincinoasă. O mincinoasă inofensivă şi 
drăguță. Mai degrabă se întorsese ca să îi spună lui 
Chaol ce aşteptase el să audă toată seara. 

Yrene ocoli scaunul ca să stea lângă el, atât de 

aproape încât căldura ei îi încălzi umărul. 

— Şi aproape am ajuns aici când am simţit pe 
cineva în spatele meu. 

Yrene explică apoi restul, uitându-se prin 
cameră din când în când, ca şi când creatura ar fi 
putut să sară din umbre în orice moment. lar când 
Kashin întrebă dacă bănuia motivul pentru care 
cineva ar fi vrut să-i facă rău, Yrene se uită la 
Chaol, comunicând cu el din priviri: probabil o 
făcuse ca să o sperie şi să nu îl mai ajute, fiind 
probabil trimis de Morath. Dar prinţului îi spuse că 
nu ştia. 

Chipul lui Kashin se încordă de furie când 
studie uşa crăpată spre dormitorul lui Chaol şi le 
spuse peste umăr gărzilor care căutau prin 
apartament: 

— Vreau să fiţi patru în faţa acestui 
apartament. Alți patru la capătul holului. 
Doisprezece în grădină. Incă şase la capetele 
holurilor care conduc spre această cameră. 

Yrene oftă, probabil de uşurare. 

Kashin o auzi, apucând mânerul sabiei când 
spuse: 

— Castelul este deja percheziţionat. Plănuiesc 
să mă alătur străjerilor în această căutare. 

Chaol ştia că nu o făcea doar pentru Yrene. 
Ştia că prinţul avea un motiv întemeiat să se 
alăture căutării, că probabil un steag alb încă 
atârna la ferestrele lui. 

Curajos şi dedicat. Poate cum ar fi trebuit să fie 
toţi prinții. Şi poate un prieten bun pentru Dorian. 
Dacă totul decurgea în favoarea lor. 

Kashin păru să se pregătească să spună ceva. 
Apoi o întrebă încet pe Yrene: 

— Înainte să plec... ce-ar fi să te însoțesc 
înapoi în Torre? Cu un străjer înarmat, bineînţeles. 

Îngrijorarea şi speranţa din ochii prinţului fură 
îndeajuns de vizibile încât Chaol să-şi facă de lucru 
cu monitorizarea gărzilor care examinau încă 
fiecare centimetru din camere. 

Totuşi, Yrene se luă în braţe şi spuse: 

— Mă simt mai în siguranţă aici. 

Chaol încercă să nu clipească auzind acele 
cuvinte. 

Cu el. Ea se simţea în mai multă siguranţă 
acolo, cu el. 

Evită impulsul de a-i aminti că el era în scaun. 

Kashin îşi îndreptă privirea spre el, ca şi când 
şi-ar fi amintit că el era acolo. lar în privirea lui se 
văzu dezamăgirea când o întâlni pe a lui Chaol. 

Chaol îşi controlă agresivitatea din privirea 
îndreptată către Kashin, voind totuşi să-i transmită 
că era mai bine nu se mai uite aşa la el şi să plece 
să controleze palatul. 

Avea să se poarte frumos. Nu reuşise să nu se 
gândească toată ziua la scrisoarea lui Nesryn. Asta 
când nu se gândea la tot ce îi arătase Shen, la ce 
înţelesese văzând ce era sub mâneca acelui străjer 
mândru. 

Dar prinţul dădu doar din cap, cu o mână pe 
piept. 

— Dă-mi de ştire dacă ai nevoie de ceva. 

Yrene abia reuşi să dea aprobator din cap către 
Kashin. Gestul avu în el destulă indiferenţă încât 

Chaol să îl compătimească pe bărbat, aproape. 

Prinţul ieşi aruncându-i o privire lui Yrene, unii 
gardieni urmându-l, ceilalţi rămânând în urmă. 
Chaol urmări prin uşile grădinii cum îşi ocupară 
poziţiile. 

— Dormitorul lui Nesryn este gol, spuse el 
când, în sfârşit, rămaseră singuri în camera lui. 

El se aşteptă să o audă întrebându-l motivul, 
dar îşi dădu seama că ea nici măcar nu o 
menţionase pe Nesryn când intrase aici în grabă. 
Nu încercase să o trezească. Venise direct la el. 

Aşadar, nu fu nicio surpriză când Yrene spuse: 

— Ştiu. 

Nu-i păsa dacă aflase de la spionii palatului sau 
din bârfe. Asta nu mai conta, pentru că Yrene 
întrebă: 

— Pot... rămâne aici? Voi dormi pe podea... 

— Poţi să dormi în pat. Mă îndoiesc de faptul că 
te vei odihni în seara asta. 

În ciuda străjerilor de afară... El văzuse ce 
putea face un valg mai multor bărbaţi. O văzuse pe 
Aelin mişcându-se, o asasină într-un câmp de 
bărbaţi, şi doborându-i în câteva clipe. 

Nu, el nu avea de gând să doarmă în seara 
asta. 

— Nu poţi sta în scaun toată noaptea... 

Chaol îi aruncă o privire care spunea contrariul. 

Yrene înghiţi şi se scuză spre baie. Cât se spălă 
repede, el evaluă gărzile de afară şi integritatea 
încuietorii dormitorului. Ea ieşi îmbrăcată încă în 
rochie, cu gulerul ud, cu chipul din nou palid. Ezită 
în faţa patului. 


450 


— Au schimbat cearşafurile, spuse încet Chaol. 

Nu îl privi când urcă în pat, fiecare mişcare 
fiind mai lentă decât de obicei - mai fragilă. 

Încă era cuprinsă de groază, deşi se 
descurcase minunat. El nu era sigur că ar fi putut 
mişca şifonierul, dar ei groaza îi dăduse o doză de 
putere. Chaol auzise poveşti despre mame care 
ridicau căruţe de pe copiii lor, striviţi dedesubt. 

Yrene se băgă sub aşternuturi, dar nu îşi puse 
capul pe pernă. 

— Cum este... să ucizi pe cineva? 

Chipul lui Cain îi licări în minte. 

— Eu... E ceva nou pentru mine, recunoscu 
Chaol. 

Ea îşi înclină capul. 

— Am luat prima viaţă... chiar după 
sărbătoarea Yulemas, de anul trecut. 

Tânăra se încruntă. 

— Dar... tu... 

— M-am antrenat pentru asta. Am mai luptat, 
dar nu am ucis niciodată pe cineva. 

— Ai fost căpitanul gărzii. 

— i-am spus, zise el cu un zâmbet amar, a 
fost complicat. 

Yrene îşi puse, în sfârşit, capul pe pernă. 

— Dar ai mai făcut-o de atunci. 

— Da. Dar nu suficient încât să mă obişnuiesc 
cu asta. Împotriva valgilor, da, dar împotriva 
oamenilor pe care îi infestează... Unii sunt pierduţi 
pentru totdeauna. Alţii sunt încă acolo, sub demon. 
Să îţi dai seama pe cine să ucizi, cine poate fi 
cruțat - încă nu ştiu care sunt alegerile greşite. 

Morţii nu vorbesc. 

Capul ei alunecă pe pernă. 

— Am depus un jurământ în faţa mamei mele. 
Când aveam şapte ani. Să nu ucid niciodată un om. 
Unele vindecări... Ea mi-a spus că oferirea morţii ar 
putea fi o clemenţă. Dar că e diferită de crimă. 

— Este. 

— Cred... că aş fi încercat să ucid pe oricine a 
fost în seara asta. Am fost atât de... El aşteptă să 
spună „Inspăimântată. Inspăimântată, cu singurul 
meu apărător în scaun”. Am fost atât de hotărâtă 
să nu fug. Mi-ai spus că mi-ai fi câştigat timp, dar... 
nu pot să o fac. Nu din nou. 

Pieptul lui se strânse. 

— Inţeleg. 

— Mă bucur că nu am făcut-o. Dar, oricine ar fi 
fost, a scăpat. Poate că nu ar trebui să fiu atât de 
uşurată. 

— Poate Kashin va avea noroc în căutarea lui. 

— Mă îndoiesc. A plecat înainte de sosirea 
gărzilor. 

El tăcu. După o clipă, spuse: 

— Sper să nu trebuiască să foloseşti vreodată 
acel pumnal - sau oricare altul, Yrene. Chiar şi din 
clemenţă. 

Tristeţea din ochii ei îl lăsă cu respiraţia tăiată. 

— Mulţumesc, spuse ea încet. Pentru că ai fost 
dispus să te sacrifici. 

Nimeni nu îi mai spusese un asemenea lucru. 
Nici măcar Dorian. Dar era de aşteptat, din partea 
lui. Celaena - Ae/in fusese recunoscătoare când 
Chaol îl ucisese pe Cain ca să o salveze, dar se 

aşteptase ca el să ucidă într-o zi. 

Aelin ucisese mai mulţi decât putea număra el 
până în acel moment, iar lipsa crimelor lui fusese... 
jenantă. Ca şi când ar fi fost posibil un asemenea 
lucru. N 

Ucisese destui de atunci. In Rifthold, cu acei 
rebeli împotriva valgilor. Dar Yrene... ea micşorase 
numărul. El nu se gândise la asta în acest fel: cu 
mândrie, uşurare. 

— Îmi pare rău că Nesryn a plecat, şopti Yrene 
în lumina slabă. 

„Nu îţi fac promisiuni. Şi nu îţi voi cere să mi le 
faci.” 

— Îi promisesem o aventură, recunoscu Chaol. 
Merita să meargă într-una. 

Yrene era destul de tăcută, aşa că el se 
întoarse dinspre uşile grădinii. Ea se ghemuise în 
patul lui, pe deplin atentă la el. 

— Şi tu? Tu ce meriţi? 

— Nimic. Nu merit nimic. 

Yrene îl studie. 

— Nu sunt de acord, şopti ea, cu ochii aproape 
închişi. 

El verifică din nou ieşirile. După câteva minute, 
spuse: 

— Mi s-au oferit destule şi am risipit totul. 

Chaol se uită la ea, dar chipul lui Yrene era 
relaxat de somn şi respira calmă. 

El o privi mult timp. 

Yrene încă dormea când se crăpă de ziuă. 

Chaol aţipise câteva minute din când în când, 
cât de mult îşi dăduse voie. 

Dar când soarele se strecură pe podeaua 
dormitorului, se trezi şi se spălă pe faţă, 
alungându-şi somnul din ochi. 

Yrene nu se întoarse pe partea cealaltă în 
somn când el ieşi din apartament, pe hol. Străjerii 
erau exact unde le ordonase Kashin să rămână şi îi 
spuseră exact unde trebuia să plece când el se uită 
în ochii fiecăruia şi ceru îndrumări. 

Apoi îi informă că dacă Yrene era rănită în 
absenţa lui, avea să le rupă toate oasele din corp. 

Câteva minute mai târziu găsi curtea de 
antrenament pe care o menţionase Yrene cu o zi în 
urmă. 

Era deja plină de străjeri. Unii dintre ei îl priviră 
şi alţii îl ignorară complet. Unii îl recunoscură din 
tura lui Shen şi îl salutară din cap. 

Unul dintre străjerii pe care nu îi cunoştea se 
apropie de el. Era mai bătrân şi mai cărunt decât 
ceilalţi. 

Era ca Bruno, fostul lui antrenor şi maestru în 
arme. 

Mort - atârnând de acele porţi. 

Chaol alungă acea imagine. O înlocui cu a 
vindecătoarei care încă dormea în patul lui. Se 
gândi la chipul ei când îi declarase prinţului şi lumii 
întregi că se simţea mai în siguranţă acolo. Cu el. 

inlocui durerea care îl străbătu la vederea 
străjerilor care se antrenau şi a spaţiului privat de 
antrenament atât de asemănător celui în care îşi 

petrecuse multe ore din viaţa lui, cu imaginea 
braţului artificial al lui Shen. Îşi aminti de forţa 
fermă şi tăcută pe care o simţise susţinându-l când 
descălecase de pe cal. Era la fel de bărbat fără 
acel braţ - un străjer la fel de bun. 

— Lord Westfall, spuse străjerul cu păr cărunt 
pe limba lui. Ce pot face pentru tine la ora asta? 

Bărbatul părea destul de ascuţit la minte încât 
să ştie că dacă venirea lui acolo avea legătură cu 
atacul, acesta nu era locul potrivit să discute 
subiectul. Nu, bărbatul ştia că lordul venise dintr- 
un alt motiv şi nu citi încordarea din corpul lui ca 
pe o sursă de alarmare. Prezenţa lui acolo îi stârni 
curiozitatea şi atât. 

— M-am antrenat mulţi ani cu bărbaţii de pe 
continentul meu, spuse Chaol, ridicând sabia şi 
pumnalul pe care le adusese cu el. Am învăţat tot 
ce ştiau ei. 

Străjerul mai în vârstă ridică din sprâncene. 

Chaol se uită în ochii bărbatului. 

— Aş vrea să învăţ ce ştii tu. 


Gardianul în vârstă - Hashim - lucră cu el până 
ce Chaol abia mai putu să respire. Chiar şi pe 
scaun. Şi în afara lui. 

Hashim, care era inferior în grad căpitanului şi 
supraveghea antrenamentul  străjerilor, găsi 
metode prin care Chaol să îşi facă exerciţiile fie cu 
cineva  sprijinindu-i picioarele, fie cu versiuni 
modificate ale aceloraşi mişcări, din scaun. 

El lucrase într-adevăr cu Shen în urmă cu un an 
- mulţi străjeri o făcuseră. Ei se mobilizaseră, 
ajutându-l pe Shen cum puteau cu redescoperirea 
corpului său şi a modului de a lupta în timpul 
lunilor lungi de recuperare. 

Aşadar, niciunul dintre ei nu se holbă şi nu 
râse. Niciunul dintre ei nu şuşoti văzându-l la lucru. 

Erau oricum prea ocupați şi prea obosiţi ca să 
discute despre ce făcea altcineva. 

Soarele se ridică deasupra curţii, iar ei tot se 
antrenau. Hashim încă îi arăta moduri noi de a lovi 
cu sabia şi de a dezarma un oponent. 

O cale diferită de a gândi, de a ucide. Dea se 
apăra. Un alt limbaj al morţii. 

Se despărţiră la micul dejun, cu toţii aproape 
tremurând de oboseală. 

Chiar şi gâfâind, Chaol ar fi putut continua. Nu 
pentru că ar mai fi avut vreo urmă de forţă, ci 
pentru că voia. 

Yrene aştepta când el se întoarse în 
apartament şi făcu o baie. 

Şase ore petrecuseră apoi, pierduţi în acel 
întuneric. lar la sfârşit, durerea îl distrusese, Yrene 
tremura de epuizare, dar un soi de conştientizare 
clară se trezise în picioarele lui, se strecurase 
dincolo de glezne, ca şi când amorţeala ar fi fost 
un val în reflux. 

Yrene se întoarse în Torre în acea seară păzită 
bine, iar el adormi mai profund ca niciodată. 

Chaol îl aşteptă pe Hashim în spaţiul de 
antrenament, înaintea răsăritului. 

Şi la următorul răsărit. 

Şi la următorul. 


Partea a doua 
Munti şi mări 


Capitolul 29 


Furtuna îi opri pe Nesryn şi Sartaqg în drumul lor 
spre nordul munţilor Asimil. 

La trezire, prinţul aruncă o privire la norii 
vineţii şi îi ceru lui Nesryn să asigure tot ce putea 
pe aflorimentul stâncos. Kadara se mişcă de pe un 
picior pe altul, agitându-şi aripile în timp ce ochii ei 
aurii monitorizau furtuna care se apropia cu viteză. 

La înălţimea aceea, tunetul răsuna din fiecare 
piatră şi crevasă şi în timp ce Nesryn şi Sartaq 
stăteau lipiţi de zidul de piatră de sub streaşină, 
biciuiţi de vânt, ea ar fi putut să jure că până şi 
muntele de dedesubt tremură. Dar Kadara rămase 
fermă în furtună, poziţionându-se în faţa lor, un 
adevărat zid de pene albe şi aurii. 

Totuşi, ploaia rece reuşi să ajungă la ei, 
îngheţând-o pe Nesryn până la oase, în ciuda 
hainelor groase din piele şi a păturii greoaie de 
lână cu care Sartaq insistase să se înfăşoare. Dinţii 
îi clănţăneau destul de violent încât să o doară 
maxilarul, iar palmele îi erau atât de amorţite încât 
le ţinea ascunse sub braţe doar ca să profite de 
orice strop de căldură. 

Chiar şi înainte ca magia să fi dispărut, Nesryn 
nu tânjise niciodată la darurile ei. Şi după ce magia 
dispăruse, după ce apăruseră legi care o 

457 


interziceau şi vânătorile îngrozitoare care îi vizau 
pe cei care o folosiseră cândva, ea nici măcar nu 
îndrăznise să se gândească la magie. Se 
mulţumise să se antreneze cu arcul, să înveţe cum 
să folosească cuţitele şi săbiile, să îşi stăpânească 
corpul până ce şi acesta devenea o armă. Magia 
eşuase, le spunea tatălui şi surorii ei ori de câte ori 
o întrebau despre asta. Oţelul bun nu avea să o 
facă. 

Totuşi, stând pe piscul acela, biciuită de vânt şi 
ploaie până ce nu îşi mai putea aminti cum era să 
simtă căldura, Nesryn se trezi dorindu-şi o scânteie 
de foc în vene sau ca măcar o anumită Aducătoare 
a Focului să apară de după colţul stâncii ca să îi 
încălzească. 

Dar Aelin era departe - dispărută, dacă 
raportul lui Hasar era credibil... iar pentru Nesryn 
era. Adevărata întrebare era dacă dispariţia lui 
Aelin şi a Curţii ei era cauzată de o acţiune 
îngrozitoare a Morathului sau de vreun plan al 
reginei. 

Văzând în Rifthold de ce era capabilă Aelin şi 
ce planuri făcuse şi aplicase fără ca vreunul dintre 
ei să ştie... Nesryn paria pe Aelin. Regina urma să 
apară când şi unde dorea - exact în momentul la 
care intenţiona să facă asta. Nesryn presupunea că 
acesta era motivul pentru care o plăcea pe regină: 
erau planuri făcute de mult. Pentru cineva care 
făcea în aşa fel încât lumea să o considere 
nesăbuită şi neruşinată, Aelin dădea dovadă de 
multă discreţie, păstrând totul secret. 

Când furtuna vui în jurul lui Nesryn şi al lui 

Sartag, ea se întrebă dacă Aelin Galathynius ar fi 
putut avea în mânecă un as de care nici măcar 
Curtea ei nu a fi ştiut. Se rugă ca lucrurile să stea 
aşa. Spre binele lor. 

Dar magia mai şi eşuase, îşi aminti Nesryn 
când îi clănţăniră dinţii. lar ea avea să facă tot 
posibilul să găsească o cale de a lupta cu Morathul 
chiar şi în lipsa magiei. 

Trecuseră câteva ore înainte ca furtuna să se 
domolească acolo pentru a îngrozi alte părţi ale 
lumii, Sartaq ridicându-se în picioare doar când 
Kadara îşi răsfiră penele, scuturându-se de apă şi 
stropindu-i în acest timp, dar Nesryn nu era în 
poziţia de a se plânge, când rukul suportase furia 
furtunii în locul lor. 

Bineînţeles, şi şaua se udase, fapt care avu ca 
rezultat o călătorie destul de incomodă când 
plutiră în jos pe vântul rece şi curat al munţilor şi în 
câmpia întinsă de dedesubt. 

Pentru că întârziaseră, fură forţaţi să se 
oprească pentru încă o noapte, de data aceasta 
într-o dumbravă, din nou fără un foc care să îi 
încălzească. Nesryn nu spuse nimic despre asta - 
despre frigul care îi zăbovea în oase, despre 
rădăcinile care îi intrau în spate prin sacul de 
dormit, despre stomacul gol pe care fructele, 
carnea uscată şi pâinea veche de o zi nu îl puteau 
umple. 

Sartag, spre meritul lui, îi dădu păturile şi o 
întrebă dacă voia un schimb de haine. Dar ea îşi 
dădu seama că abia îl cunoştea pe acest bărbat cu 
care plecase în zbor, pe acest prinţ cu su/de-u/ lui 

şi rukul cu ochi ageri... Era aproape un străin. 

De obicei, asemenea lucruri o deranjau. 
Lucrând pentru garda oraşului, avea de-a face în 
fiecare zi cu străini, în diverse stări de solemnitate 
sau panică. Intâlnirile plăcute fuseseră puţine şi 
rare, în special în ultimele şase luni, când 
întunericul se strecurase pe deasupra oraşului şi 
vânase dedesubt. 

Dar cu Sartaq... în timp ce Nesryn tremură 
toată noaptea, se întrebă dacă nu cumva se 
grăbise puţin să vină aici, cu sau fără probabila 
alianţă. 

Membrele o dureau şi ochii o usturau când 
lumina gri a răsăritului pătrunse printre pinii 
subţiri. Kadara deja se agita, nerăbdătoare să 
plece, iar Nesryn şi Sartaq schimbară mai puţin de 
şase propoziţii înainte să zboare în ultima parte a 
călătoriei lor. 

Zburau de două ore, vântul răcindu-se cu cât 
se îndreptau mai mult spre sud, când Sartaq îi 
spuse la ureche: | 

— Pe acolo. li arătă spre est. Dacă zbori o 
jumătate de zi în direcţia aceea, vei ajunge la 
graniţa nordică a stepelor. In patria darghanilor. 

— Îi vizitezi des? 

El făcu o pauză şi apoi spuse acoperind vântul: 

— Kashin le este loial. Şi Tumelun. 

Felul în care spuse numele surorii lui sugera 
destule. 

Continuă: 

— Dar rukhinii şi darghanii au fost cândva unul 
şi acelaşi lucru. Am urmărit rukşii pe caii noştri 

muniqi şi le-am dat de urmă în creierul munţilor 
Tava. El arătă spre sud-est când Kadara se mişcă, 
îndreptându-se spre munţii înalţi şi zimţaţi care 
atingeau cerul, presăraţi cu păduri, unele piscuri 
fiind acoperite cu zăpadă. lar când am îmblânzit 
rukşii, unii dintre lorzii călăreţi au ales să nu se 
întoarcă în stepe. 

— Motiv pentru care atât de multe din tradiţiile 
voastre rămân la fel, observă Nesryn, coborându-şi 
privirea la su/de-ul prins de şa. 

Prăpastia adâncă de dedesubt se contură, 
ierburile uscate legănându-se ca o mare aurie, 
brăzdate de două râuri înguste. 

Ea se uită repede spre munţii din faţă. Deşi se 
obişnuise cu ideea că risca moartea pe acest ruk, 
faptul că îşi amintea de asta nu îi liniştea deloc 
stomacul. 

— Da, spuse Sartaqg. Este şi motivul pentru 
care călăreţii noştri se alătură darghanilor în 
război. Tehnicile noastre de luptă diferă, dar ştim 
cum să lucrăm împreună. 

— O cavalerie dedesubt şi sprijin aerian 
deasupra, spuse Nesryn, încercând să nu pară prea 
interesată. Ai fost vreodată la război? 

Prinţul tăcu un minut şi apoi spuse: 

— Nu la scara care s-a dezlănţuit în ţinutul tău. 
Tatăl nostru se asigură că teritoriile din imperiul 
nostru sunt perfect conştiente că loialitatea este 
răsplătită şi că mişcărilor de rezistenţă li se 
răspunde cu moartea. 

Nesryn simţi un fior de gheaţă traversându-i 
şira spinării. 

Sartaq continuă: 

— Am fost trimis deja de două ori să le 
amintesc unor teritorii agitate acest adevăr rece. 
Ea simţi respiraţia lui caldă la ureche. Pe de altă 
parte, sunt clanuri printre rukhini. Rivalităţi vechi 
pe care am învăţat să le gestionez şi conflicte pe 
care a trebuit să le aplanez. 

„Din greu”, asta nu mai adăugă el, ci zise în 
schimb: 

— Ca străjer al oraşului, trebuie să te fi 
confruntat cu astfel de lucruri. Ea pufni la acel 
gând. 

— Cea mai mare parte a timpului am patrulat 
şi rareori am fost promovată. 

— Având în vedere cât eşti de pricepută cu 
arcul, aş fi crezut că ai condus tot oraşul. 

Nesryn zâmbi. Un fermecător. Sub exteriorul 
mereu serios, Sartaq era cu siguranţă un cuceritor. 
Dar ea se gândi la întrebarea lui insinuată, deşi 
cunoştea răspunsul de mulţi ani. 

— Adarlanul nu este la fel de... deschis ca 
khaganatul când vine vorba de acceptarea rolului 
unei femei în rândurile străjerilor sau ale armatei, 
recunoscu ea. Chiar dacă sunt pricepută, bărbaţii 
sunt promovați de obicei. Aşa că am fost lăsată să 
putrezesc la patrula de lângă ziduri sau pe străzile 
aglomerate. Responsabilitatea pentru infractori şi 
pentru nobili le-a fost lăsată străjerilor mai 
importanţi. Şi celor ale căror familii proveneau din 
Adarlan. 

Sora ei se enerva de fiecare dată când se 
întâmpla asta, dar Nesryn ştia că dacă le-ar fi 

reproşat ceva superiorilor ei, dacă i-ar fi provocat... 
Ei erau genul de bărbaţi care i-ar fi spus să fie 
recunoscătoare că fusese acceptată, iar apoi i-ar fi 
cerut să predea sabia şi uniforma. Aşadar, îşi 
dăduse seama că era mai bine să rămână şi să fie 
neglijată, nu doar pentru plată, ci şi pentru că erau 
atât de puţini străjeri ca ea, care să îi ajute pe cei 
care aveau cea mai mare nevoie. Pentru ei 
rămăsese ea şi-şi ţinuse capul plecat în timp ce în 
funcţii înalte erau numiţi bărbaţi neînsemnaţi. 

— Ah! Altă clipă de linişte din partea prinţului. 
Am auzit că nu primeau oameni din alte ţinuturi. 

— Ca să nu spunem mai mult. 

Cuvintele fură mai reci decât intenţionase ea. 
Şi totuşi, acolo insistase tatăl ei să locuiască, 
crezând că ţinutul oferea o viaţă cumva mai bună. 
Chiar şi când Adarlanul pornise războaiele ca să 
cucerească continentul nordic, el rămăsese - deşi 
mama ei încercase să îl convingă să se întoarcă în 
Antica, oraşul ei de suflet. Totuşi, dintr-un motiv 
oarecare, poate din încăpățânare, poate sfidând 
poporul care dorise să îl alunge din nou, rămăsese. 

lar Nesryn încercase să nu îl învinovăţească 
pentru asta şi reuşise. Sora ei nu putea înţelege 
furia ocazională a lui Nesryn cu privire la acest 
subiect. Nu, Delarei îi plăcuse dintotdeauna 
Riftholdul, adorase aglomeraţia oraşului şi se 
bucura convingând oameni încăpăţânaţi. Nu fusese 
nicio surpriză că se căsătorise cu un bărbat născut 
şi crescut în acel oraş. Un adevărat copil al 
Adarlanului - asta era sora ei. Cel puţin a ceea ce 
fusese cândva Adarlanul şi ar fi putut fi din nou, 

într-o zi. 

Kadara prinse un vânt rapid şi profită, lumea 
de dedesubt devenind neclară pe măsură ce munţii 
înalţi se apropiau tot mai mult. Sartaq întrebă 
încet: 

— Ai fost vreodată... 

— Nu merită să vorbesc despre asta. Nu când 
simţea câteodată piatra care îi lovise capul, când 
auzea tachinările acelor copii. Inghiţi şi adăugă: 
Înălţimea Ta. 

El râse încet. 

— Deci titlul meu apare din nou. 

Dar el nu mai insistă, ci spuse doar atât: 

— Te voi ruga să nu îmi mai spui prinţe sau 
Înălţimea Ta în preajma celorlalţi călăreţi. 

— Mă vei ruga sau mă rogi? 

El o strânse mai bine în braţe, ca într-un soi de 
avertisment. 

— Mi-a luat câţiva ani să îi fac să înceteze să 
mă întrebe dacă am nevoie de papucii mei de 
mătase sau de servitori care să-mi pieptene părul. 
Nesryn chicoti. Printre ei sunt doar Sartaqg. Sau 
căpitanul, adăugă apoi. 

— Căpitan? 

— Încă un lucru pe care îl avem în comun, se 
pare. 

Într-adevăr, era un fermecător. 

— Dar conduci toate cele şase clanuri. Ei 
răspund în faţa ta. 

— O fac şi când ne adunăm cu toţii sunt prinţ. 
Dar în familia clanului meu, Eridun, sunt căpitanul 
armatei lor. Şi ascultă cuvântul mamei mele. El o 

strânse din nou ca să sublinieze asta. Ceea ce te- 
aş sfătui să faci şi tu, dacă nu vrei să fii dezbrăcată 
şi legată de un pisc în mijlocul unei furtuni. 

— Pe toţi zeii! 

— Într-adevăr. 

— Ea a... 

— Da. Şi aşa cum ai spus, nu merită să vorbesc 
despre asta. 

Dar Nesryn chicoti din nou, surprinsă să vadă 
că o durea faţa din cauză că zâmbise atât de des în 
ultimele câteva minute. 

— Apreciez avertismentul, căpitane. 

Munţii Tavan deveniră imenşi, un zid de piatră 
de un gri închis, mai înalţi decât oricare alţii pe 
care îi văzuse vreodată în tărâmul ei. Nu că ar fi 
văzut mulţi munţi atât de aproape. Familia ei 
arareori se aventura în interiorul continentului, în 
Adarlan sau în regatele înconjurătoare - în mare 
parte din cauză că tatăl ei fusese ocupat, dar şi din 
cauză că ţăranii din acele zone nu primeau prea 
bine străinii. Nici măcar când copiii lor se năşteau 
pe teritoriul Adarlanului, dintr-o mamă din Adarlan. 
Câteodată, ultimul fapt era mai enervant pentru ei. 

Nesryn se rugă doar ca rukhinii să fie mai 
ospitalieri. 


În toate poveştile tatălui ei, descrierea 
cuiburilor ruhkinilor nu exprima nici pe departe cât 
de uimitor era ceea ce fusese construit pe versanţi 
şi pe cele trei vârfuri înalte adunate în mijlocul 

munţilor Tavan. 

Nu era o varietate de corturi late cu cadru - gir 
- precum cele pe care le mutau prin stepe acele 
clanuri de călăreţi. Nu, cuibul Eridun fusese cioplit 
în piatră, casele, holurile şi sălile fiind cuiburile 
originare ale păsărilor ruk. 

Unele dintre cuiburi rămăseseră, de obicei în 
preajma unui călăreț de ruk şi a familiei lui, astfel 
încât păsările să poată fi chemate de îndată, fie 
prin fluierare, fie prin urcarea de nenumărate scări 
din funii ancorate de piatră care permiteau 
mişcarea între diversele case şi peşteri - deşi 
fuseseră construite şi scări interne în piscuri, 
pentru bătrâni şi copii. 

Fiecare casă avea o gură de peşteră lată pe 
care să aterizeze rukşii, camerele de locuit fiind 
cioplite în spate. Câteva ferestre împresurau 
suprafaţa rocii din loc în loc, iar indicatoarele 
camerelor erau ascunse în spatele pietrei, 
atrăgând aer proaspăt spre încăperile dinăuntru. 

Nu că aveau prea multă nevoie de aer 
proaspăt aici. Vântul era un râu între cele trei 
piscuri apropiate care găzduiau clanul lui Sartaq, 
pline de păsări ruk de diverse mărimi înălțându-se, 
bătând din aripi sau plonjând. Nesryn încercă şi nu 
reuşi să numere locuinţele cioplite în munţi. 
Trebuiau să fie câteva sute. Şi probabil mai multe 
erau în munţi. 

— Asta... ăsta e doar un singur clan? fură 
primele ei cuvinte din ultimele ore. 

Kadara se ridică pe versantul vârfului din 
mijloc. Nesryn alunecă în şa, corpul lui Sartaq fiind 

un zid cald în spatele ei când el se aplecă înainte, 
îndemnând-o să facă la fel, Coapsele lui le 
cuprinseră pe ale ei, muşchii  mişcându-se 
dedesubt când el îşi păstră echilibrul cu ajutorul 
scărilor. 

— Eridun este unul dintre cele mai mari şi mai 
vechi, dacă ar fi să credem asta. 

— Nu crezi? 

Cuibul din jurul lor părea, într-adevăr, să fi 
existat de câteva veacuri. 

— Fiecare clan susţine că este cel mai vechi şi 
primul dintre clanurile de călăreţi. Un râs îi vui prin 
corp. Când are loc o adunare, ar trebui să auzi 
argumentele. Mai bine insulţi soţia unui bărbat 
decât să îi spui în faţă că este mai vechi clanul tău. 

Nesryn zâmbi, chiar dacă închise ochii la 
prăpastia din spatele ei. Kadara se îndreptă, 
repede şi ferm, spre aflorimentul cel mai lat - era o 
verandă, îşi dădu ea seama când rukul se înclină 
spre el. Oamenii deja stăteau chiar sub imensa 
boltă a gurii peşterii, cu braţele ridicate în semn de 
salut. 

Il simţi pe Sartaq zâmbind la urechea ei. 

— Aici este Sala Muntelui din Altun, casa 
mamei şi a familiei mele. 

Altun - Raiul  Vântului era traducerea 
aproximativă. Era, într-adevăr, mai mare decât 
oricare altă locuință de pe cele trei piscuri: Drogos, 
sau Trei Cântăreţi, erau numite - peştera fiind 
înaltă de cel puțin doisprezece metri şi de trei ori 
mai lată. Mult în interior, abia putea zări stâlpii şi 
ceea ce părea a fi o sală cu adevărat imensă. 

— Curtea de primire - unde ne găzduim 
întâlnirile şi sărbătorile, îi explică  Sartaqg, 
strângând-o în braţe când Kadara bătu din aripi. Să 
închidă din nou ochii în faţa oamenilor care 
aşteptau cu siguranţă nu le-ar fi câştigat admiraţia, 
ci... 

Nesryn apucă cornul şeii cu o mână, cu 
cealaltă apucând genunchiul lui Sartaq, sprijinit în 
spatele genunchiului ei. Destul de puternic încât să 
doară. 

Prințul râse încet. 

— Aşadar, faimoasa arcaşă are o slăbiciune. 

— O voi afla pe a ta destul de curând, replică 
Nesryn, făcându-l din nou să râdă. 

Din fericire, pasărea ruk ateriză lin pe piatra 
neagră lustruită a balconului, cei care aşteptau la 
intrare pregătindu-se să facă faţă vântului aripilor 
ei. 

Apoi rămaseră nemişcaţi, iar Nesryn se 
îndreptă repede, renunțând să mai strângă 
puternic şaua şi genunchiul prinţului ca să vadă o 
sală plină de stâlpi din lemn sculptați şi pictaţi. 
Cuptoarele care ardeau peste tot făceau vopseaua 
aurie să licărească printre cea verde şi cea roşie şi 
covoare groase cu tipare izbitoare şi-n relief 
acopereau mare parte din podeaua de piatră, 
întrerupte doar de o masă rotundă şi de ceea ce 
părea a fi un podium lipit de unul dintre zidurile 
îndepărtate. Şi dincolo, obscuritatea era luminată 
de torţe suspendate, un hol continuându-se în 
munte, flancat de uşi. 

Dar chiar în mijlocul Sălii Muntelui din Altun era 

un foc. 

Groapa fusese cioplită în podea şi era atât de 
adâncă şi de lată, încât fusese nevoie de nişte 
trepte late care conduceau într-acolo. Semăna cu 
un mic amfiteatru - principala distracţie nu era o 
scenă, ci însăşi flacăra. Vatra. 

Era, într-adevăr, un tărâm potrivit pentru 
Prinţul înaripat. 

Nesryn îşi îndreptă umerii când tinerii şi 
bătrânii  înaintară, zâmbind larg. Unii erau 
îmbrăcaţi cu familiarele haine de călărie din piele, 
alţii purtau haine groase din lână, frumos colorate, 
care coborau spre genunchi. Majoritatea aveau 
părul negru şi mătăsos ca al lui Sartaq şi pielea 
aurie, bătută de vânt. 

— Ca să vezi, spuse tărăgănat o tânără cu o 
haină în albastru şi roşu, bătând cu cizma pe 
podeaua netedă din piatră când îşi ridică privirea la 
ei. 

Nesryn se forţă să rămână nemişcată, să 
suporte privirea  evaluatoare. Cosiţele tinerei, 
legate cu o bandă de piele roşie, îi coborau dincolo 
de sâni, iar ea îşi aruncă una peste umăr când 
spuse: 

— Uite cine a decis să renunţe la manşonul lui 
de blană şi la băile cu uleiuri ca să ni se alăture din 
nou. 

Nesryn îşi impuse să afişeze o expresie calmă. 
Dar Sartaq lăsă, pur şi simplu, frâiele Kadarei, 
aruncându-i o privire care zicea „ţi-am spus eu” 
înainte i se adreseze fetei: 

— Nu te preface că nu te-ai rugat să-ţi mai 

aduc papuci frumoşi din mătase, Borte. 

Nesryn îşi muşcă buza ca să nu zâmbească, 
deşi ceilalţi cu siguranţă nu arătară nicio reţinere 
când chicotele lor răsunară din pietrele negre. 

Borte îşi încrucişă braţele. 

— Presupun că ştii de unde să-i cumperi, de 
vreme ce îţi place să îi porţi. 

Sartaqg râse, sunetul fiind puternic şi vesel. 

Nesryn făcu un efort să nu se holbeze. El nu 
râsese niciodată aşa la palat. 

Şi ea când râsese în acest fel ultima dată? 
Chiar şi cu mătuşa şi cu unchiul ei râsul îi fusese 
reţinut, ca şi când ar fi avut asupra ei un amortizor 
invizibil. Poate cu mult timp înainte de asta, în 
vremea când era doar un gardian al oraşului fără 
să ştie ce se târa prin canalele din Rifthold. 

Sartag descălecă lin de pe Kadara şi îi oferi o 
mână de ajutor lui Nesryn. 

Mâna pe care o ridicase îi făcuse pe zecile de 
oameni adunaţi să o observe - să o studieze. 
Niciunul cu mai multă atenţie decât Borte. 

Ea îi aruncă încă o privire tăioasă, evaluatoare, 
văzând hainele de piele, dar niciuna dintre 
trăsăturile care să indice că ar fi putut fi de-a lor. 

Nesryn se mai confruntase cu judecata 
străinilor - nu era nimic nou. Chiar dacă stătea 
acum în sala aurită din Altun, printre rukhini. 

Ignorând mâna întinsă de Sartaq, Nesryn îşi 
forţă corpul rigid să ridice lin un picior peste şa şi 
să descalece singură. Genunchii îi pocniră la 
impact, dar reuşi să aterizeze uşor şi nu îşi atinse 
părul - care, cu siguranţă, era foarte încurcat în 

ciuda faptului că era scurt. 

Un mic licăr de aprobare se citi în ochii negri ai 
lui Borte chiar înainte ca fata să facă semn din cap 
spre Nesryn. 

— O femeie balruhni în hainele de piele ale 
rukhinilor. Asta da privelişte! 

Sartag nu răspunse, ci doar se uită la Nesryn. 
Era o invitaţie. Şi o provocare. 

Nesryn îşi băgă mâinile în buzunarele 
pantalonilor mulaţi şi veni lângă prinţ. 

— O să fie o privelişte mai interesantă dacă îţi 
voi spune că l-am surprins pe Sartaq pilindu-şi 
unghiile în dimineaţa asta? 

Borte se holbă la Nesryn, clipind o dată. 

Apoi îşi dădu capul pe spate şi râse. 

Sartag aruncă o privire aprobatoare şi totuşi 
uimită spre Nesryn înainte să spună: 

— Ţi-o prezint pe compatrioata mea, Borte. 
Nepoata şi moştenitoarea mamei de vatră, Houlun. 

Se întinse printre ele ca să o tragă pe Borte de 
una din cosiţe. Ea îi dădu mâna la o parte. 

— Borte, ţi-o prezint pe căpitanul Nesryn Faliq. 
Se opri o clipă, apoi adăugă: din Garda Regală a 
Adarlanului. 

Linişte. Sprâncenele arcuite şi negre ale lui 
Borte se ridicară. 

Un bătrân în haine de piele rukhin făcu un pas 
în faţă. 

— Dar ce este mai neobişnuit: că o femeie 
balruhni este căpitanul lor sau că un căpitan al 
Adarlanului s-a aventurat atât de departe? 

Borte flutură o mână. 

— Întotdeauna flecăreşti şi pui întrebări, îl 
mustră ea. Şi, spre uimirea lui Nesryn, bărbatul 
tresări şi închise gura. Adevărata întrebare este... 
Ea îi zâmbi şiret lui Sartaq. Vine ca emisar sau ca 
mireasă? 

Orice încercare de păstrare a  aparenţei 
calmului dispăru când Nesryn se holbă la fată. 
Sartag izbucni: 

— Borte! 

Borte rânji de-a dreptul viclean. 

— Sartag nu aduce niciodată fete atât de 
frumoase acasă - din Adarlan sau Antica. Fii atentă 
când mergi pe lângă marginea piscului, căpitane 
Faliq, pentru că unele fete de aici te-ar putea 
îmbrânci. 

— Vei fi una dintre ele? 

Vocea lui Nesryn rămase calmă, chiar dacă 
faţa i se încălzise. 

Borte se încruntă. 

— Cred că nu. 

Unii râseră din nou. 

— În calitate de compatrioată, explică Sartaq, 
conducând-o pe Nesryn spre grupul de scaune cu 
spătar jos din apropierea marginii vetrei, o 
consider pe Borte o rudă de sânge. Ca pe o soră. 

Rânjetul diavolesc al lui Borte dispăru când 
merse lângă Sartad. 

— Ce mai face familia ta? 

Chipul lui Sartaq era lizibil, în afară de un mic 
licăr în acei ochi negri. 

— Ocupată, fu tot ce spuse. 

Nu era un răspuns. 

Dar Borte dădu din cap ca şi când i-ar fi 
cunoscut bine toanele şi înclinațiile şi tăcu în timp 
ce Sartaq o însoţi pe Nesryn spre scaunul din lemn 
sculptat şi vopsit. Căldura focului era minunată, iar 
ea aproape gemu când îşi întinse picioarele 
îngheţate spre el. 

Borte sâsâi. 

— Nu i-ai putut da iubitei tale o pereche bună 
de cizme, Sartaq? 

Sartag mormăi în semn de avertisment, dar 
Nesryn se încruntă la cizmele ei subţiri din piele. 
Fuseseră mai scumpe decât orice îndrăznise să 
cumpere vreodată, dar Dorian Havilliard insistase. 
Făceau parte din uniformă, îi spusese el făcându-i 
semn din ochi. 

Se întrebă dacă încă zâmbea atât de deschis 
sau cheltuia la fel de generos, oriunde s-ar fi aflat. 

Dar Nesryn aruncă o privire spre Borte, ale 
cărei cizme erau din piele, totuşi mai groase - 
căptuşite cu ce părea a fi cea mai groasă blană de 
oaie. Cu siguranţă era mai bine echipată pentru 
altitudinile friguroase. 

— Sunt sigur că poţi găsi undeva o pereche, 
spuse Sartag compatrioatei lui, iar Nesryn se răsuci 
pe scaun când ei doi se întoarseră spre locul în 
care aştepta Kadara. 

Oamenii se apropiară de Sartaqg, şoptind prea 
încet ca Nesryn să audă ce spuneau din cealaltă 
parte a holului. Dar prinţul vorbi zâmbind, 
discutând în timp ce descărcă bagajele, dându-le 
oricui era mai aproape, iar apoi scoase şaua de pe 
Kadara. 

Mângâie pe gât pasărea ruk aurie, o înghionti 


puternic în coaste - iar apoi Kadara dispăru, 
zburând în aerul deschis de dincolo de gura 
peşterii. 


Nesryn se gândi să meargă spre ei, oferindu-şi 
ajutorul cu bagajele care erau acum transportate 
prin cameră şi în holul de dincolo, dar căldura care 
i se strecura în corp îi luase forţa din picioare. 

Sartag şi Borte apărură, ceilalţi împrăştiindu- 
se, tocmai când Nesryn observă bărbatul aşezat 
lângă un cuptor din partea cealaltă a holului. O 
cană fierbinte stătea pe o mică masă din lemn 
lângă scaunul lui, şi chiar dacă părea să aibă un 
pergament în poală, privirea îi rămase fixată 
asupra ei. 

Nesryn nu ştia la ce să se gândească mai 
repede: că, deşi pielea îi era bronzată, era clar că 
nu provenea din continentul sudic; că părul scurt şi 
castaniu era departe de cosiţele mătăsoase ale 
călăreţilor ruk; sau că hainele păreau să semene 
mai mult cu jachetele şi pantalonii din Adarlan. 

Doar un pumnal îi atârna pe lângă corp şi, cu 
toate că era bine făcut şi cu umerii laţi, nu avea 
fala şi siguranţa unui războinic. Avea probabil 
peste patruzeci de ani, riduri albe în colţurile 
ochilor, pentru că stătuse în soare sau în vânt. 

Borte îl conduse pe Sartaq în jurul vetrei, 
dincolo de diverşi stâlpi şi direct la bărbat, care se 
ridică în picioare şi făcu o plecăciune. Era aproape 
la fel de înalt ca Sartaq şi, chiar şi din cealaltă 
parte a sălii, în ciuda pârâitului focului şi a 
şuieratul vântului, Nesryn îi desluşi cuvintele în 

limba halha: 

— Este o onoare, printe. 

Borte pufni. 

Sartag dădu doar din cap şi răspunse în limba 
nordică: 

— Mi s-a spus că ai fost oaspetele vetrei 
noastre în ultimele câteva săptămâni. 

— Ea a fost destul de binevoitoare încât să mă 
primească aici, da. Bărbatul păru un pic mai uşurat 
să îşi folosească limba maternă. Aruncă o privire 
spre Nesryn, care nu se deranjă să ascundă faptul 
că asculta ce se vorbeşte. Am auzit fără să vreau 
că s-a spus ceva despre un căpitan din Adarlan. 

— Căpitanul Faliq conduce garda regală. 

Bărbatul nu îşi luă privirea de la Nesryn când 
şopti: 

— Aşa, deci. 

Nesryn se uită în ochii lui din partea cealaltă a 
sălii. „Haide. Holbează-te cât vrei.” 

Sartaq întrebă brusc: 

— Şi cum te cheamă? 

Bărbatul îşi îndreptă din nou privirea la prinţ. 

— Falkan Ennar. 

Borte îi spuse lui Sartag în halha: 

— Este negustor. 

Şi dacă venise de pe continentul nordic... 
Nesryn se ridică în picioare, mergând aproape fără 
zgomot când se apropie. Ea se asigură de asta, în 
timp ce Falkan o urmări tot drumul, măsurând-o 
din priviri. Se asigură că el observă că graţia cu 
care se mişca nu era vreun atribut feminin, ci se 
datora antrenamentului care o învățase cum să se 

strecoare neobservată. 

Falkan înlemni ca şi când şi-ar fi dat, în sfârşit, 
seama cum stăteau lucrurile. Şi înţelese că 
pumnalul de la şold nu i-ar fi folosit la nimic 
împotriva ei, dacă ar fi fost destul de prost să 
încerce ceva. 

Bun. Asta îl făcea mai inteligent decât mulţi 
bărbaţi din Rifthold. Oprindu-se la distanţă, Nesryn 
îl întrebă pe negustor: 

— Ai vreo ştire? 

De aproape, ochii pe care ea îi crezuse negri 
erau de culoarea safirului închis. Fusese destul de 
frumos în tinereţe. 

— Despre ce? 

— Despre Adarlan. Despre... orice. 

Falkan rămase remarcabil de nemişcat - un 
bărbat obişnuit probabil să îşi menţină poziţia într- 
o negociere. 

— AŞ fi vrut să am vreuna, căpitane, dar sunt 
pe continentul sudic de mai mult de doi ani. 
Probabil că ştii mai multe decât mine. 

Era o cerere subtilă. 

Şi una care avea să rămână fără răspuns. Ea 
nu avea de gând să divulge treburile regatului în 
auzul tuturor. Aşadar, Nesryn nu făcu altceva decât 
să ridice din umeri şi să se întoarcă spre vatra din 
partea cealaltă a holului. 

— Inainte să plec de pe continentul nordic, 
spuse Falkan în timp ce ea se îndepărtă, un tânăr 
pe nume Westfall era căpitanul gărzii regale. Tu 
eşti înlocuitoarea lui? 

Precaută. Trebuia să fie atât de precaută încât 

să nu dezvăluie prea mult. Lui, sau altcuiva. 

— Lordul Westfall este acum Mâna regelui 
Dorian Havilliard. 

Şocul îl făcu pe negustor să se schimbe la faţă. 
Ea observă fiecare mişcare şi fior. Nicio bucurie 
sau uşurare, dar nici furie. Doar... surprindere. O 
surprindere sinceră. 

— Dorian Havilliard este rege? 

La sprâncenele ridicate ale lui Nesryn, Falkan îi 
explică: 

— Am fost în sălbăticie câteva luni. Ştirile nu 
sosesc repede. Sau des. 

— Şi este un loc ciudat să îţi vinzi marfa, şopti 
Sartaqd. 

Nesryn avea pornirea să confirme. 

Falkan doar îi zâmbi încordat prinţului. Aşadar, 
era un bărbat cu secrete. 

— A fost o călătorie lungă, interveni Borte, 
luând-o de braţ pe Nesryn şi întorcând-o spre holul 
întunecat de dinainte. Căpitanul Faliq are nevoie 
de gustări. Şi de o baie. 

Nesryn nu era sigură dacă să îi mulţumească 
tinerei sau să îi poarte pică pentru că o 
întrerupsese, dar... Stomacul într-adevăr o durea. 
Şi trecuse mult timp de când făcuse o baie. 

Nici Sartaq şi nici Falkan nu le opri, deşi îşi 
reluară conversaţia şoptită când Borte o însoţi pe 
holul care intra direct în munte. Dintre uşile din 
lemn care îl flancau, unele se deschiseră ca să 
dezvăluie camere mici - chiar şi o mică bibliotecă. 

— Este un om ciudat, spuse Borte în limba 
halha. Bunica mea refuză să spună de ce a venit 

aici - ce caută. 

Nesryn ridică o sprânceană. 

— Comerţ, probabil? 

Borte scutură din cap, deschizând o uşă la 
jumătatea holului. Camera era mică şi avea un pat 
îngust lipit de un perete, celălalt perete fiind 
ocupat de un cufăr şi un scaun de lemn. Pe zidul 
îndepărtat se afla un vas de spălat şi o cană cu apă 
împreună cu o grămadă de cârpe care păreau moi. 

— Nu avem bunuri de vânzare. De obicei, no; 
suntem negustorii - transportând bunurile pe 
continent. Clanul nostru de aici, nu prea, dar alţii... 
Cuiburile lor sunt pline de comori din toate 
teritoriile. Atinse cu piciorul patul şubred şi se 
încruntă. Nu vechitura asta. 

Nesryn chicoti. 

— Poate că vrea să vă ajute să vă extindeţi, 
atunci. 

Borte se întoarse, cosiţele ei legănându-se. 

— Nu. Nu se întâlneşte cu nimeni şi nici nu 
pare interesat de asta. Ea ridică din umeri. Nu prea 
contează. Doar că el este aici. 

Nesryn reţinu cele câteva informaţii. Bărbatul 
nu părea unul din agenţii Morathului, dar cine ştia 
cât de departe se întindea acum braţul lui Erawan? 
Dacă ajunsese în Antica, atunci era posibil să fi 
pătruns pe continent. Ea avea să fie cu ochii în 
patru. Nu se îndoia că Sartaq făcea la fel. 

Borte răsuci capătul unei cosiţe în jurul unui 
deget. 

— Am văzut cum l-ai măsurat din priviri. Nici tu 
nu crezi că este aici pentru afaceri. 

Nesryn se gândi la valoarea recunoaşterii 
adevărului şi alese să fie sinceră: 

— Sunt vremuri ciudate pentru noi toţi - am 
învăţat să nu cred oamenii pe cuvânt. Sau să mă 
iau după aparente. 

Borte lăsă cosiţa. 

— Nu e de mirare că Sartaqg te-a adus acasă. 
Vorbeşti ca el. 

Nesryn îşi ascunse zâmbetul, fără să se 
deranjeze să spună că ea considera un compliment 
un asemenea lucru. 

Borte flutură mâna spre cameră. 

— Nu este la fel de elegantă ca palatul 
khaganului, dar este mai bine decât să dormi pe 
una dintre saltelele inutile ale lui Sartaqg. 

Nesryn zâmbi. 

— Orice pat este mai bun, presupun. 

Borte rânji. 

— Am vorbit serios. Ai nevoie de o baie. Şi de 
un pieptăn. 

Nesryn îşi ridică, în sfârşit, mâna spre păr şi se 
crispă. Era încâlcit. Doar să îl descâlcească ar fi 
fost un coşmar. 

— Până şi cosiţele lui Sartaq arată mai bine, o 
tachină Borte. 

Nesryn oftă. 

— În ciuda eforturilor surorii mele de a mă 
învăţa, sunt neajutorată când vine vorba de 
asemenea lucruri. Ea zâmbi şi făcu semn din ochi. 
De ce crezi că îmi port părul atât de scurt? 

Într-adevăr, sora ei, practic, leşinase când 
Nesryn venise acasă într-o după-amiază, la 

cincisprezece ani, cu părul tuns până la claviculă. 
De atunci îşi purtase părul la acea lungime - parţial 
ca să o enerveze pe Delara, care încă se bosumfla 
din cauza asta, dar şi pentru că surorii ei îi era mult 
mai uşor să îl îngrijească. Folosirea săbiilor şi a 
săgeţilor era un lucru, dar să-şi coafeze părul... Era 
incorigibilă. Şi să apară la barăcile străjerilor cu o 
coafură frumoasă nu ar fi fost un gest apreciat. 

Borte dădu scurt din cap spre Nesryn, ca şi 
când părea să-şi dea sema de asta. 

— Inainte să zbori data viitoare, ţi-l voi împleti 
eu corespunzător. Apoi, pe hol, îi arătă un rând 
îngust de scări care conduceau în întuneric. Băile 
sunt într-acolo. 

Nesryn se mirosi şi se crispă. 

— O, e îngrozitor. 

Borte chicoti când Nesryn intră pe hol. 

— Sunt surprinsă că lui Sartaq nu i-au lăcrimat 
ochii. 

Nesryn chicoti când o urmă spre ce se ruga să 
fie o baie cu apă fierbinte. Simţi din nou privirea 
tăioasă a lui Borte şi o întrebă: 

— Ce e? 

— Ai crescut în Adarlan, nu-i aşa? 

Nesryn se gândi la întrebare şi la motivul 
pentru care îi era adresată. 

— Da. M-am născut şi am crescut în Rifthold, 
deşi familia tatălui meu provine din Antica. 

Borte rămase tăcută câţiva paşi, dar când 
ajunseră la scara îngustă şi intrară în interiorul slab 
luminat, Borte îi zâmbi peste umăr lui Nesryn. 

— Atunci, bine ai venit acasă. 

Nesryn se întrebă dacă acele cuvinte puteau fi 
cele mai frumoase pe care le auzise vreodată. 


Căzile erau din cupru vechi şi trebuiau să fie 
umplute cu ibricul, dar Nesryn nu obiectă când 
intră, în sfârşit, într-una. 

O oră mai târziu, cu părul în cele din urmă 
descâlcit şi pieptănat, se trezi aşezată la imensa 
masă rotundă din sala mare, mâncând friptură de 
iepure, îmbrăcată cu haine groase şi călduroase pe 
care i le dăduse chiar Borte. Sclipirile broderiei de 
culoarea cobaltului şi a narcisei de pe mâneci îi 
atraseră atenţia lui Nesryn la fel de mult ca tava cu 
friptură din faţa ei. Haine frumoase - cu mai multe 
straturi şi călduroase în frigul care străbătea sala, 
în ciuda focurilor. lar degetele ei de la picioare... 
Borte găsise, într-adevăr, o pereche de cizme 
căptuşite cu blană de oaie. 

Sartag stătea lângă Nesryn la masa goală, la 
fel de tăcut şi mâncând cu acelaşi entuziasm. 
Trebuia să facă o baie, deşi părul suflat de vânt 
fusese reîmpletit, cosiţa căzându-i pe mijlocul 
spatelui musculos. 

Când stomacul începu să i se umple şi 
degetele îşi încetiniră ritmul, Nesryn aruncă o 
privire spre prinţ şi îl văzu schiţând un zâmbet. 

— Este mai bun decât strugurii şi carnea sărată 
de porc? 

Ea făcu semn din cap spre oasele împrăştiate 
pe farfuria sa în semn de răspuns, apoi îi arătă 

grăsimea de pe degete. Ar fi fost necivilizat să le 
lingă? Condimentele fuseseră excelente. 

— Mama de vatră, spuse el, zâmbetul 
dispărând, nu este aici. 

Nesryn se opri din mâncat. Ei veniseră aici ca 
să se sfătuiască cu această femeie... 

— Conform spuselor lui Borte, se va întoarce 
mâine sau poimâine. 

Ea aşteptă să mai spună el ceva. Liniştea 
putea fi la fel de eficientă ca o întrebare. 

Sartaq împinse farfuria şi îşi sprijini braţele pe 
masă. 

— Sunt conştient că eşti presată de timp. Dacă 
aş putea, aş căuta-o eu, dar nici măcar Borte nu 
ştie sigur unde a plecat. Houlun este... aşa, în voia 
sorții. Îşi vede su/de-u/ fluturând în vânt şi îşi ia 
rukul ca să îl urmărească. Şi ne loveşte cu obiectul 
dacă încercăm să o oprim. 

Gesticulă spre un raft cu sulițe din apropierea 
gurii peşterii, su/de-ul lui Sartaq fiind printre ele. 

Nesryn zâmbi auzindu-l. 

— Pare o femeie interesantă. 

— Chiar este. În unele moduri, sunt mai 
apropiat de ea decât... Cuvintele amuţiră, iar el 
scutură din cap. Decât de mama lui. Intr-adevăr, 
Nesryn nu îl văzuse nici pe departe să fie atât de 
deschis, atât de cicălitor cu fraţii lui, cum era cu 
Borte. 

— Abia aştept, spuse Nesryn, în sfârşit, 
încercând să nu tresară. Lordul Westfall are nevoie 
de timp ca să se vindece, iar eu i-am spus că voi fi 
plecată trei săptămâni. Mai pot aştepta o zi sau 

două. „Şi vă rog, zeilor, nicio clipă în plus.” 

Sartag dădu din cap, lovind cu degetul masa 
veche din lemn. 

— În seara asta ne vom odihni, dar mâine... El 
schiţă un zâmbet. Ţi-ar plăcea să facem mâine un 
tur? 

— Ar fi o onoare. 

Sartaq zâmbi mai larg. 

— Poate ne vom antrena puţin şi cu arcul. Elo 
măsură din priviri cu o sinceritate care o făcu să se 
mişte pe scaun. Cu siguranţă vreau să mă măsor 
cu Săgeata lui Neith şi sunt sigur că şi tinerii 
războinici vor. 

Nesryn îşi împinse farfuria, ridicând din 
sprâncene. 

— Au auzit de mine? 

Sartaq zâmbi. 

— S-ar putea să le fi spus o poveste sau două 
ultima dată când am venit aici. De ce crezi că atât 
de mulţi oameni erau adunaţi când am sosit? Cu 
siguranţă nu se deranjează de obicei să vină să mă 
vadă. 

— Dar Borte pare că niciodată... 

— Pare o persoană care este amabilă cu toată 
lumea? 

Ceva din adâncul ei se încălzi. 

— Nu. Dar de unde ştiau că venim? 

Zâmbetul lui de răspuns fu un portret al 
aroganţei princiare. 

— Pentru că am anunţat cu o zi înainte că e 
foarte probabil să mi te alături. 

Nesryn se holbă la el, incapabilă să menţină 

acea mască a calmului. 

Ridicându-se, Sartaqg le luă farfuriile. 

— Ţi-am spus că mă rugam să mi te alături, 
Nesryn Faliq. Dacă aş fi apărut singur, Borte mi-ar 
fi făcut capul calendar. 


Capitolul 30 


În camera de pe hol, Nesryn nu avea cum să 
ştie cât timp dormise sau ce oră a dimineţii era. 
Aţipise cu întreruperi, trezindu-se ca să discearnă 
sunetele din faţa uşii ei, să detecteze dacă se 
mişca cineva. Se îndoia că Sartaq era genul care să 
o mustre pentru că dormise prea mult, dar dacă 
rukhinii îl tachinau în legătură cu viaţa lui de la 
Curte, atunci să lenevească toată dimineaţa nu 
era, probabil, cel mai bun mod de a-i face să o 
aprecieze. 

Aşadar, se zvârcolise în pat, prinzând câteva 
minute de somn din când în când şi renunţase 
complet să încerce să mai adoarmă când 
observase umbrele întrerupând lumina care 
pătrundea pe sub uşă. Cineva era treaz în Sala din 
Altun. 

Se îmbrăcase, oprindu-se doar ca să se spele 
pe față. Camera era destul de călduroasă încât apa 
din cană să nu fie îngheţată, deşi cu siguranţă i-ar 
fi fost de folos nişte apă rece pentru a se trezi de-a 
binelea. 

Treizeci de minute mai târziu, aşezată în şa în 
faţa lui Sartag, regretă acea dorinţă. 

El chiar se trezise şi punea şaua pe Kadara 

când ea ieşise în sala mare, încă liniştită. Vatra 
ardea strălucitor, ca şi când cineva ar fi îngrijit-o 
toată noaptea, dar în afară de prinţ şi de rukul lui, 
sala plină de stâlpi era goală. Era tot goală când el 
o ridică în şa şi Kadara sări de la gura peşterii. 

Aerul îngheţat o izbi în faţă, biciuindu-i obrajii 
când plonjară. 

Alte câteva păsări ruk erau în zbor. Probabil în 
căutarea micului dejun, îi spusese Sartaq cu vocea 
blândă. Şi ei tot în căutarea mesei Kadarei 
plecaseră, îndepărtându-se de cele trei piscuri ale 
cuibului Eridun şi îndreptându-se spre munţii 
acoperiţi cu brazi din depărtare. 

Doar după ce Kadara înşfăcă şase somoni graşi 
argintii din râul rapid de culoarea turcoazului, 
aruncându-l pe fiecare în aer înainte să îl înghită, o 
întoarse Sartaq spre un grup de piscuri mai mici. 

— Traseul de antrenament, spuse el arătând 
cu degetul. Rocile erau mai netede, prăpastia 
dintre piscuri mai puţin adâncă. Totul semăna mai 
mult cu nişte rigole netede şi rotunjite. 

— Aici începătorii învaţă să călărească, adăugă 
el. 

Deşi mai puţin abrupt decât cele trei piscuri 
Dorgos, locul nu părea deloc mai sigur. 

— Ai spus că ai crescut-o pe Kadara de mică. 
Aşa procedează toţi călăreţii? 

— Nu când învaţă prima dată să călărească. 
Copiii iau rukşii mai docili şi mai maturi, cei prea 
bătrâni care să facă zboruri lungi. Învăţăm cu 
păsările astea până ce avem treisprezece, 
paisprezece ani, iar apoi ne găsim puii pe care să Îi 

antrenăm. 

— Treisprezece... 

— Facem primul zbor la patru ani. Sau alţii o 
fac. Eu am făcut-o, după cum ştii, câţiva ani mai 
târziu. 

Nesryn arătă spre spaţiul de antrenament. 

— Voi lăsaţi copiii de patru ani să călărească 
singuri aici? 

— Cei din familie sau rudele mamei de vatră 
participă de obicei la primele câteva zboruri. 

Nesryn clipi uitându-se la micul lanţ muntos, 
încercând şi nereuşind să şi-i imagineze pe nepoţii 
ei, încă obişnuiţi să alerge goi şi să strige prin casă 
doar la şoptirea cuvântului „baie”, responsabili nu 
doar să comande unul dintre animalele precum cel 
de sub ea, ci să stea în şa. 

— Clanurile de călăreţi din stepe au acelaşi 
antrenament, îi explică Sartaq. Majoritatea pot să 
stea pe cai înainte de şase ani şi încep să înveţe să 
folosească arcuri şi sulițe imediat ce ajung cu 
picioarele la scări. Copiii noştri au parte de o 
educaţie identică. 

Soarele ieşi, încălzind pielea pe care o lăsase 
expusă vântului aspru. 

Sartaq continuă: 

— A fost modul în care primul khagan a cucerit 
continentul. Ai noştri erau deja bine instruiți în 
calitate de cavalerie. Erau disciplinaţi şi obişnuiau 
să îşi ducă propriile provizii. Celelalte armate pe 
care le-au înfruntat... Acele regate nu s-au pregătit 
pentru inamici care să ştie cum să călărească pe 
gheaţa groasă a iernii, despre care credeau că le 

va păzi oraşele în timpul lunilor friguroase. Şi nu au 
anticipat sosirea unei armate care călătorea fără 
bagaje, cu proiectanți care să le fabrice arme din 
ce materiale găseau când ajungeau la destinaţie. 
Până în ziua de azi, Academia de Proiectanţi din 
Balruhn rămâne cea mai prestigioasă din 
khaganat. 

Nesryn ştia asta - tatăl ei tot mai menţiona 
academia din când în când. Un văr îndepărtat 
urmase cursurile şi plecase ca să câştige un mic 
strop de faimă pentru inventarea unei maşinării de 
recoltat. 

Sartaq o întoarse pe Kadara spre sud, plutind 
la înălţime, deasupra piscurilor înzăpezite. 

— Acele regate nu erau pregătite nici pentru o 
armată care cucerea din spate, mergând pe 
drumuri pe care puţini ar risca să meargă. El arătă 
spre vest, spre banda galbenă de la orizont. 
Deşertul Kyzultum este într-acolo. Câteva secole, a 
fost o barieră între stepe şi câmpii. Ca să încerce 
să cucerească teritoriile sudice, toată lumea a 
mers întotdeauna pe drumul lung şi ocolitor, dând 
destul timp apărătorilor să adune o armată. 
Aşadar, când aceste regate au auzit că khaganul şi 
sutele de mii de războinici ai lui erau în mişcare, şi- 
au poziţionat armata ca să îi întâmpine. Doar ca să 
descopere că khaganul şi armata lui au traversat 
direct deşertul Kyzultum,  împrietenindu-se cu 
nomazii din acea zonă luaţi mult timp în derâdere 
de regatele sudice, ca să îi călăuzească. Permiţând 
khaganului să se strecoare direct în spatele lor şi 
să le prade oraşele nepăzite. 

Ea îi simţi zâmbetul la ureche şi se trezi 
lipindu-se mai mult de el. 

— Ce s-a întâmplat după aceea? Auzise doar 
fragmente ale poveştii - niciodată una cu atât de 
multe detalii şi cu siguranţă nu de pe buzele unuia 
născut în această descendență glorioasă. A fost 
război deschis? 

— Nu, spuse Sartaq. De fapt, khaganul a evitat 
lupta directă de câte ori a putut. A dat un exemplu 
brutal prin sacrificarea câtorva lideri importanţi, 
astfel încât groaza să se răspândească, iar până să 
ajungă la multe dintre acele oraşe sau armate, 
majoritatea şi-au aruncat armele şi i-au acceptat 
termenii capitulării în schimbul protecţiei. El 
folosea teama ca pe o armă, la fel de mult cum îşi 
folosea su/de-le. 

— Am auzit că avea două - su/de, vreau să 
spun. 

— Avea. Şi tatăl meu are încă. Abanosul şi 
Fildeşul le numim noi. Un su/de cu păr alb de cal, 
ca să fie purtat pe timp de pace, şi unul cu păr 
negru, ca să fie purtat la război. 

— Presupun a luat cu el Abanosul în campaniile 
de cucerire. 

— O, cu siguranţă a făcut-o. Şi înainte să 
traverseze Kyzultum şi să prade primul oraş, 
vestea despre ce îi aştepta pe cei care se 
împotriveau, că el purta într-adevăr su/de-u/ de 
abanos, s-a răspândit atât de repede şi de departe, 
încât când a ajuns în următorul regat, nici măcar 
nu s-au deranjat să adune o armată, ci doar s-au 
predat. Khaganul i-a răsplătit generos pentru asta 

şi s-a asigurat că alte teritorii au aflat vestea. El 
tăcu o clipă. Regele Adarlanului nu a fost atât de 
inteligent sau de îndurător, nu-i aşa? 

— Nu, spuse Nesryn, înghițind în sec. Nu a fost. 

Bărbatul distrusese, prădase şi înrobise. Nu 
bărbatul, ci demonul din el. 

Ea adăugă: 

— Armata pe care o a adunat-o Erawan... A 
început să o adune înainte ca Dorian şi Aelin să 
ajungă la maturitate şi să îşi revendice drepturile 
din naştere. Chaol - lordul Westfall - mi-a spus că 
tunelurile şi camerele de sub palatul din Rifthold 
erau de mulţi ani acolo. Locuri unde s-au făcut 
experimente pe oamenii şi valgi. Chiar sub 
picioarele curtenilor nesăbuiţi. 

— Ceea ce te face să te întrebi de ce s-a 
întâmplat aşa, spuse gânditor Sartag. Dacă a 
cucerit cea mai mare parte a continentului nordic, 
de ce să adune o asemenea armată? A crezut că 
Aelin Galathynius este moartă - presupun că nu a 
anticipat nici că Dorian Havilliard va deveni rebel. 

Ea nu îi spusese despre cheile Wyrd... şi tot nu 
era în stare să-i spună. 

— Intotdeauna am crezut că Erawan este 
hotărât să cucerească lumea. Părea un motiv 
suficient. 

— Dar acum pare că te îndoieşti. 

Nesryn se gândi. 

— Doar că nu înţeleg. De ce tot acest efort, de 
ce să vrea să cucerească mai mult, când controla 
oricum continentul nordic în secret? Erawan a 
scăpat de destule orori. Vrea doar să arunce lumea 

mai mult în întuneric? Vrea să se autointituleze 
stăpânul lumii? 

— Poate că motivele sunt străine demonilor. 
Poate că a vrut doar să distrugă. 

Nesryn scutură din cap, mijind ochii în lumina 
soarelui când acesta se ridică mai mult, lumina 
devenind orbitoare. 


Sartaq se întoarse în cuibul Eridun, o lăsă pe 
Kadara în marea sală şi continuă turul lui Nesryn. O 
scuti de jena de a îl ruga să nu folosească scările 
din funie de pe versant şi o conduse pe scările 
interioare şi pe culoarele muntelui. Ca să ajungă la 
celelalte două piscuri trebuiau să zboare sau să 
meargă pe unul din cele două poduri care le legau. 
Aşa îi spusese el. O privire la funie şi lemn fu de 
ajuns pentru ca Nesryn îi spună că putea aştepta 
să încerce în altă zi. 

Să o călărească pe Kadara era un lucru. Nesryn 
avea încredere în pasăre şi în călăreţul ei. Dar un 
pod care se legăna, oricât de bine construit... Ar fi 
putut avea nevoie să bea un pahar sau două 
înainte de a încerca să îl traverseze. 

Dar erau destule de văzut în munte - Rokhal, 
Şoptitorul, cum i se spunea. Celelalte două piscuri 
care formau Dargos erau Arik, Şuierătorul, şi Torke, 
Vâjâitorul - toate trei numite după felul în care 
şuiera vântul când trecea pe deasupra sau pe 
lângă ele. 

Rokhal era cel mai mare, bijuteria coroanei 

fiind Sala din Altun din apropierea vârfului. Dar 
chiar şi în sălile de sub Altun, Nesryn abia ştia unde 
să privească în timp ce prinţul o conduse prin 
coridoarele şi spaţiile întortocheate. 

Erau acolo diversele bucătării şi mici săli de 
adunare, casele şi atelierele călăreţilor ruk, 
cuiburile diverselor păsări ruk ale căror culori 
variau de la auriul Kadarei la maro închis, fierăriile 
în care se făceau armurile din minereul scos din 
munte, tăbăcăriile unde se construiau meticulos 
şeile, posturile de comerţ unde puteai face troc 
pentru bunuri casnice şi mici mărunţişuri. Şi, în 
sfârşit, deasupra vârfului Rokhal, ringurile de 
antrenament. 

Nu era niciun zid sau gard de-a lungul platoului 
lat. Doar o clădire mică şi rotundă care oferea atât 
adăpost împotriva vântului şi a frigului, cât şi acces 
spre scările de dedesubt. 

Nesryn rămase fără suflare înainte să deschidă 
uşa de lemn spre vântul aspru, iar priveliştea care 
se întindea în faţa ei îi tăie respiraţia. 

Chiar şi a zbura deasupra şi printre munţi era 
cumva diferit de ce simţea aici. 

Munţii erau înconjurați de piscuri dominante şi 
acoperite de zăpadă, vechi precum pământul, 
neatinse şi adormite. În apropiere, un lac întins 
scânteia între două creste, păsările ruk fiind doar 
nişte umbre pe suprafaţa turcoaz. 

Nu mai văzuse nimic atât de măreț şi crud, 
atât de vast şi de frumos. Şi, chiar dacă era 
insignifiantă ca o muscă efemeră în comparaţie cu 
munţii mari din jurul lor, o parte din ea îi spunea că 

aparţine acelui loc. 

Sartag stătea lângă ea, urmându-i direcţia 
ochilor, ca şi când privirile le-ar fi fost una. lar când 
privirea lui Nesryn se opri asupra unui munte 
singuratic şi masiv din celălalt capăt al lacului, el 
inspiră brusc. Niciun copac nu creştea pe versanţii 
negri; doar zăpada era o mantie peste piscuri. 

— Acela este Arundin, spuse încet Sartag, ca şi 
când i-ar fi fost teamă că până şi vântul l-ar fi 
auzit. Al patrulea Cântăreț printre aceste piscuri. 
Vântul părea, într-adevăr, să vină din munţi, fiind 
rece şi repede. Îi spunem Cel Tăcut. 

Într-adevăr, un fel de linişte apăsătoare părea 
să înconjoare acel pisc. Apele turcoaz ale lacului de 
la poalele lui formau o oglindă perfectă şi atât de 
clară, încât Nesryn se întrebă dacă puteai să 
plonjezi în adânc şi să găseşti o altă lume, una 
identică, dedesubt. 

— De ce? 

Sartaq se întoarse, ca şi când imaginea lui 
Arundin nu putea fi mult timp suportată. 

— Pe versanţii lui, rukhinii îşi îngroapă morții. 
Dacă zburăm mai aproape, vei vedea sulde-le 
acoperind versanţii - singurele semne ale celor 
căzuţi. 

Era o întrebare complet nepotrivită şi morbidă, 
dar Nesryn spuse: 

— Vei fi dus acolo într-o zi sau în tărâmul sacru 
al stepelor, cu restul familiei tale? 

Sartaq atinse cu vârful piciorului piatra netedă 
de sub ei. 

— Acea alegere rămâne de făcut. Cele două 

părţi ale inimii mele se vor lupta, probabil, mult 
timp cu asta. 

Ea cu siguranţă înţelegea atracţia pentru cele 
două locuri. 

Strigătele şi zăngănitul metalului le atraseră 
atenţia de la liniştea eternă şi atrăgătoare a 
Arundinului spre adevăratul scop al spaţiului de pe 
Rokhal: ringurile de antrenament. 

Bărbaţi şi femei în haine de piele stăteau în 
diverse cercuri şi posturi. Unii trăgeau la ţintă cu 
săgeți cu o precizie impresionantă, unii aruncau 
sulițe, alţii se antrenau cu sabia. Călăreţii mai 
bătrâni dădeau ordine sau corectau ţinta şi 
postura, mergând printre războinici. 

Câţiva se întoarseră spre Sartaq când el şi 
Nesryn se apropiară de ringul de antrenament din 
capătul îndepărtat al spaţiului. Acolo era circuitul 
de tras cu arcul. 

Luând în considerare vântul şi frigul... Nesryn 
se trezi calculând acei factori, admirând cu atât 
mai mult priceperea arcaşilor. lar acum nu fu 
surprinsă să o găsească pe Borte printre cei trei 
arcaşi care ţinteau spre păpuşile umplute, cosiţele 
ei lungi fluturând în vânt. 

— Ai venit aici ca să iei din nou bătaie, frate? 

Zâmbetul lui Borte afişa din plin încântarea 
răutăcioasă. 

Sartaq râse din nou într-un mod plăcut, luând 
un arc şi punându-şi pe umăr o tolbă dintr-un raft 
din apropiere. O dădu deoparte înghiontind-o cu 
şoldul pe compatrioata lui, aşezând cu uşurinţă o 
săgeată în arc. Ţinti, trase, iar Nesryn zâmbi când 

săgeata îşi găsi ţinta chiar în gâtul păpuşii. 

— Impresionant pentru un prinţ, spuse 
tărăgănat Borte. Se întoarse spre Nesryn, ridicând 
din sprâncenele negre. Şi tu? 

Înghiţindu-şi zâmbetul, Nesryn dezbrăcă haina 
din lână groasă, i-o dădu lui Borte înclinând din cap 
şi se apropie de raftul cu arcuri şi săgeți. Vântul 
montan era înviorător doar cu hainele de piele, dar 
ea ignoră şuieratul muntelui Rokhal când îşi trecu 
degetele peste lemnul sculptat. Tisă, frasin... Luă 
unul dintre arcurile de tisă, încercându-i greutatea, 
elasticitatea şi rezistenţa. O armă fermă şi mortală. 

Totuşi familiară. La fel de familiară ca un vechi 
prieten. Nu atinsese un arc până la moartea 
mamei ei, şi în timpul acelor primi ani de suferinţă 
şi amorţeală, antrenamentul fizic, concentrarea şi 
forţa necesară acestei activităţi fuseseră un 
refugiu, un răgaz şi o formare. 

Se întrebă dacă vreunul dintre vechii ei 
profesori supravieţuise atacului din Rifthold. Dacă 
vreuna dintre săgețile lor doborâse balaurii sau îi 
încetinise suficient încât să salveze vieţi. 

Nesryn se gândi la asta când se mişcă spre 
tolbe, scoțând o săgeată. Vârfurile de metal erau 
mai grele decât cele pe care le folosise în Adarlan, 
tija fiind puţin mai groasă, concepută să străbată 
vânturile puternice la viteze mari. Probabil cu puţin 
noroc puteau dobori un balaur sau doi. 

Ea alese săgeți din diverse tolbe, punându-le 
într-a ei înainte să şi-o prindă pe spate şi se 
apropie de linia unde Borte, Sartaq şi alţi câţiva 
priveau tăcuţi. 

— Alege o ţintă, îi spuse Nesryn lui Borte. 

Femeia zâmbi. 

— Gât, inimă, cap. 

Ea arătă spre fiecare dintre cele trei păpuşi, o 
ţintă diferită pentru fiecare. Vântul le scutura, ţinta 
şi forţa necesare să le lovească pe fiecare fiind 
complet diferite. Borte ştia asta - toţi războinicii de 
aici ştiau. 

Nesryn ridică un braţ în spatele capului. 
Ascultă şuieratul vântului trecând peste Rokhal, 
acea chemare sălbatică pe care o auzi răsunând în 
propria-i inimă. Căutătoarea vântului îi spusese 
mama ei. 

Nesryn scoase săgețile rând pe rând şi trase. 

Din nou, şi din nou, şi din nou. 

lar când termină, doar şuieratul vântului 
răspunse - vântul din Torke, Vâjâitorul. Toţi cei din 
ringurile de antrenament se opriseră, holbându-se 
la ce făcuse ea. 

În locul celor trei săgeți împărţite între cele trei 
păpuşi, ea trăsese nouă. 

Trei săgeți trase perfect în fiecare inimă, gât şi 
cap. În ciuda vânturilor şuierătoare. 

Sartaqg zâmbea când ea se întoarse spre el, 
părul lung fluturându-i la spate ca şi când ar fi fost 
un sulde. 

Dar Borte trecu pe lângă el înghiontindu-l cu 
cotul şi îi şopti lui Nesryn: 

— Arată-mi. 

Nesryn rămase ore în şir în ringul de 
antrenament din Rokhal şi explică exact cum 
făcuse, cum calculase vântul, greutatea săgeţii şi 
aerul. Şi, tot aşa cum ea le arătase diversele rotații 
pe care le luase în considerare, şi ei îi arătaseră 
tehnica lor: felul în care se răsuceau în şa ca să 
tragă înapoi, dar şi ce arcuri foloseau pentru 
vânătoare sau război. 

Obrajii lui Nesryn erau crăpaţi de vânt, mâinile 
amorţite, dar ea zâmbea larg şi ferm când Sartaqg 
fu abordat de un mesager cu respiraţia tăiată, care 
dăduse buzna din intrarea scării. 

Mama lui de vatră se întorsese, în sfârşit, la 
cuib. 

Chipul lui Sartaqg nu dezvălui nimic, deşi 
semnul făcut din cap de Borte le ordonă tuturor 
privitorilor să se întoarcă la diversele lor posturi, 
lucru pe care-l făcură zâmbindu-i binevoitor lui 
Nesryn, care le răspunse dând din cap. 

Sartaq puse tolba şi arcul pe raftul de lemn, 
întinzând o mână spre Nesryn. Ea i le dădu pe 
amândouă, îndoind degetele după câteva ore în 
care ţinuse arcul şi coarda. 

— O să fie obosită, îl avertiză Borte în timp ce 
ţinea în mână o sabie scurtă. Antrenamentul ei 
părea că nu se terminase. Nu o bate prea mult la 
cap. 

Sartag îi aruncă o privire neîncrezătoare lui 
Borte. 

— Cred că vreau să fiu lovit din nou cu lingura? 

Nesryn se înecă auzind asta, dar îmbrăcă haina 
de lână cu broderie aurie şi de culoarea cobaltului, 

strângând cureaua. Îl urmă pe prinţ când el se 
îndreptă în interiorul cald, aranjându-şi părul zburlit 
de vânt în timp ce coborâră scara slab luminată. 

— Borte se antrenează cu ceilalţi chiar dacă va 
conduce într-o zi Eridunul? 

— Da, spuse Sartaq fără să arunce o privire 
peste umăr. Toate mamele de vatră ştiu să lupte, 
să atace şi să se apere. Dar antrenamentul lui 
Borte include alte lucruri. 

— Precum învăţarea altor limbi. 

Vorbea limba nordică la fel de bine ca Sartaq. 

— Da. Şi istorie, şi... multe. Lucruri care nici 
măcar mie nu mi-au fost spuse de Borte sau de 
bunica ei. 

Cuvintele răsunară din pietrele din jurul lor. 
Nesryn îndrăzni să întrebe: 

— Unde este mama lui Borte? 

Umaerii lui Sartaq se încordară. 

— Sulde-ul ei este pe versanţii din Arundin. 

Doar felul în care o spuse, răceala din vocea 
lui... 

— Îmi pare rău. 

— Şi mie, fu tot ce zise Sartaqg. 

— Tatăl ei? 

— Un bărbat pe care mama ei l-a întâlnit pe un 
tărâm îndepărtat şi pe care nu a vrut să-l păstreze 
mai mult de acea noapte. 

Nesryn se gândi la tânăra feroce care luptase 
cu pricepere în ringurile de antrenament. 

— Atunci mă bucur că te are pe tine. Şi pe 
bunica ei. 

Sartaq ridică din umeri. Un teritoriu ciudat şi 

periculos - ea intrase cumva într-un loc în care nu 
avea dreptul să o facă. 

Dar Sartaq spuse apoi: 

— Eşti o profesoară bună. 

— Mulţumesc. 

Fu tot ce se gândi să spună. El rămăsese lângă 
ea cât îi îndrumase pe ceilalţi arătându-le diversele 
ei poziţii şi tehnici, dar vorbise puţin. Era un lider 
care nu trebuia să umple aerul cu vorbe şi laude. 

El expiră, umerii relaxându-i-se. 

— Şi sunt uşurat să văd că legenda este reală. 

Nesryn chicoti, recunoscătoare să fie din nou 
pe teren mai sigur. 

— Aveai îndoieli? 

Ajunseră la palierul care avea să-i ducă spre 
marea sală. Sartaq o lăsă să îl ajungă din urmă. 

— Rapoartele au ignorat nişte informaţii 
importante. M-au făcut să mă îndoiesc de 
corectitudinea lor. 

Licărul şiret din ochii lui o făcu pe Nesryn să îşi 
încline capul. 

— Ce, mai exact, nu ţi-au menţionat? 

Ajunseră în marea sală, goală în afară de o 
siluetă cu mantie abia vizibilă în partea cealaltă a 
vetrei... şi cineva stând lângă ea. 

Dar Sartaq se întoarse spre ea, studiind-o din 
cap până în picioare. Nu ratase mai nimic. 

— Nu mi-au spus că eşti frumoasă. 

Nesryn deschise şi închise gura ca şi cum ar fi 
fost un peşte pe uscat. 

Făcând semn din ochi, Sartaqg merse înainte, 
strigând: 

— Éj. 

Era termenul rukhinilor pentru mama, după 
cum îi spusese în dimineaţa aceea. Nesryn se grăbi 
după el. Ocoliră vatra imensă, silueta stând pe cea 
mai de sus treaptă, scoţându-şi gluga. 

Se aşteptase să vadă o babă aplecată de 
vârstă şi fără dinţi. 

În schimb, o femeie cu spatele drept şi cu părul 
împletit, negru cu fire argintii, îi zâmbi macabru lui 
Sartag. Şi chiar dacă vârsta îi transformase 
trăsăturile... era chipul lui Borte. Sau chipul lui 
Borte de peste patruzeci de ani. 

Mama de vatră purta hainele de piele ale 
călăreţilor, deşi mantia de un albastru închis - de 
fapt, o jachetă pe care o lăsase să-i atârne pe 
umeri - acoperea o mare parte din ele. 

Dar lângă ea... Falkan. Chipul îi era la fel de 
serios, ochii de culoarea safirului închis încă 
studiindu-i. Sartag încetini pasul la vederea 
negustorului, fie iritat că el fusese primul care să îi 
revendice atenţia, fie că era prezent la această 
întâlnire. 

Manierele sau instinctul de conservare 
acționară, iar Sartaq îşi continuă apropierea, sărind 
pe prima margine a vetrei ca să parcurgă restul 
drumului. 

Houlun se ridică atunci când el se apropie, 
îmbrăţişându-l repede şi puternic. Îi cuprinse 
umerii la final, femeia fiind aproape la fel de înaltă 
ca el, cu umeri puternici şi coapse musculoase, şi îl 
studie pe Sartaqg cu o privire ageră. 

— Tristeţea încă te apasă, observă ea, 

trecându-şi o mână cu cicatrice peste obrazul 
proeminent al lui Sartag. Şi îngrijorarea. 

Sartaq închise ochii înainte să îşi plece capul. 

— Mi-ai lipsit, EJ. 

— Linguşitorule, spuse Houlun mângâindu-i 
obrazul. 

Spre încântarea lui Nesryn, prinţul roşi. 

Lumina focului aruncă o strălucire roşie şi aurie 
pe câteva şuviţe din părul argintiu al lui Houlun în 
timp ce ea se uită pe lângă umerii laţi ai lui Sartaqg, 
spre locul în care stătea Nesryn pe buza vetrei. 

— Şi arcaşul din nord soseşte, în sfârşit. Ea 
dădu din cap. Sunt Houlun, fiica lui Dochin, dar îmi 
poţi spune Æj, la fel ca ceilalţi. 

O privire în ochii căprui ai femeii şi Nesryn ştiu 
că Houlun nu ratase nimic. Nesryn făcu o 
plecăciune. 

— Este o onoare. 

Mama de vatră o fixă cu privirea un moment 
lung. Nesryn îi întâlni privirea, rămânând cât de 
nemişcată posibil, lăsând femeia să vadă ce voia. 

Apoi ochii lui Houlun se îndreptară spre Sartaqg. 

— Avem lucruri de discutat. 

Fără acea privire feroce îndreptată asupra ei, 
Nesryn expiră, dar îşi păstră spatele drept. 

Sartag dădu din cap, cu o expresie 
asemănătoare uşurării pe chip. Dar privi spre 
Falkan, care urmărea totul de pe scaunul lui. 

— Sunt lucruri care ar trebui discutate în 
particular, Ej. 

Nu era nepoliticos să spună asta, dar cu 
siguranţă nu era nici prietenos. Nesryn se abţinu 

să reflecte sentimentul prinţului. 

Houlun flutură o mână. 

— Atunci mai pot aştepta. Arătă spre banca de 
piatră. Aşază-te. 

— Ej... 

Falkan se foi, ca şi când avea de gând să le 
facă amândurora o favoare, plecând. 

Dar Houlun arătă spre el, ca un avertisment 
tăcut să rămână. 

— Vreau să ascultați cu toţii. 

Sartag se aşeză pe bancă, singurul semn al 
nemulțumirii lui fiind piciorul cu care bătu pe 
podea. Nesryn se aşeză alături, iar femeia severă 
între ei şi Falkan. 

— O răutate veche se agită în adâncul acestor 
munţi, spuse Houlun. De aceea am fost plecată în 
ultimele câteva zile - ca să o caut. 

— Ej. 

In vocea prinţului se simţea frica. 

— Nu sunt atât de bătrână încât să nu îmi pot 
folosi su/de-l/e, băiete. 

Ea se încruntă la el. Într-adevăr, nimic la 
această femeie nu părea bătrân. 

Sartaq întrebă, încruntându-se: 

— In căutarea cărui lucru ai plecat? 

Houlun se uită prin sală, după orice pereche de 
urechi indiscrete. 

— Cuiburile păsărilor ruk au fost prădate. 
Ouăle au fost furate noaptea, puii dispărând. 

Sartaq înjură, urât şi încet. Nesryn clipi când îl 
auzi, chiar dacă stomacul i se încordă. 

— Zeci de ani, braconierii nu au îndrăznit să 

meargă prin aceşti munţi, spuse prinţul. Dar nu ar 
fi trebuit să îi cauţi singură, Ej. 

— Nu braconieri am căutat, ci ceva mai rău. 

Umbrele conturară chipul femeii, iar Nesryn 
înghiţi. Dacă valgii veniseră aici... 

— Mama mea le spunea kharankui. 

— Înseamnă umbră - întuneric, îi şopti Sartaq 
lui Nesryn, groaza încordându-i chipul. 

Inima ei bătu cu putere. Dacă valgii erau deja 
aici... 

— Dar pe tărâmurile tale, continuă Houlun, 
privind între Nesryn şi Falkan, li se spune altfel, nu- 
i aşa? 

Nesryn îl măsură din priviri pe Falkan în timp 
ce el înghiţi în sec, întrebându-se cum să mintă sau 
să evite dezvăluirea oricărui lucru despre valgi... 

Dar Falkan dădu din cap şi răspunse, vocea 
abia auzindu-i-se în pârâitul focului: 

— Noi le spunem păianjenii infernului. 


Capitolul 31 


— Păianjenii infernului sunt doar nişte mituri, 
reuşi Nesryn să îi spună lui Houlun. Mătasea de 
păianjen este atât de rară încât mă îndoiesc de 
faptul că există. S-ar putea să urmăreşti năluci. 

Dar Falkan fu cel care răspunse cu un zâmbet 
macabru: 

— Te-aş contrazice, căpitane Faliq. 

Băgă mâna în buzunarul de la piept al jachetei, 
iar Nesryn se încordă, îndreptându-şi mâna spre 
pumnalul de la mijloc... 

Nu scoase nicio armă. 

Materialul alb licări, strălucirea fiind ca focul 
stelelor când Falkan îl mişcă în mână. Chiar şi 
Sartaqg fluieră la bucata de pânză de mărimea unei 
batiste. 

— Mătase de păianjen, spuse Falkan, băgând 
bucata înapoi în jachetă. Direct de la sursă. 

Când Nesryn deschise gura, Sartaq spuse: 

— Ai văzut aceste lucruri îngrozitoare de 
aproape. Nu era chiar o întrebare. 

— Am făcut troc cu specia lor pe continentul 
nordic, îl corectă Falkan, acel zâmbet macabru 
rămânând. Împreună cu umbrele. Atât de multe 
umbre. Cu aproape trei ani în urmă. Unii ar putea 
crede că e păcăleală, dar am plecat cu o sută de 
metri de mătase de păianjen. 

Doar batista din jacheta lui ar fi costat o avere. 
Şi o sută de metri... 

— Trebuie să fii la fel de bogat ca khaganul, 
spuse ea fără să gândească. 

El ridică din umeri. 

— Am aflat că adevărata avere nu constă în 
aur strălucitor şi bijuterii. 

Sartaq întrebă încet: 

— Atunci, care a fost preţul? Pentru că 
păianjenii infernului nu  tranzacţionau bunuri 
materiale, ci vise şi dorinţe şi... 

— Douăzeci de ani. Douăzeci de ani din viaţa 
mea. Luaţi nu de la sfârşit, ci din tinerete. 

Nesryn studie bărbatul al cărui chip abia 
începea să dea semne de îmbătrânire, părul fiind 
încă lipsit de fire argintii... 

— Am douăzeci şi şapte de ani, îi spuse Falkan. 
Şi totuşi, par a fi un bărbat de aproape cincizeci de 
ani. 

Pe toţi zeii. 

— Atunci ce cauţi în cuib? întrebă Nesryn. Şi 
păianjenii de aici produc mătase? 

— Nu sunt la fel de civilizaţi ca fraţii lor din 
nord, spuse Houlun, ţâţâind. Creaturile kharankui 
nu creează - doar distrug. Au locuit demult în 
peşterile şi trecătorile din Dagul Fells, în sudul 
îndepărtat al acestor munţi. Şi mult timp am 
păstrat o distanţă respectabilă faţă de ei. 

— De ce crezi că vin acum să ne fure ouăle? 

Sartaq privi spre câteva păsări ruk zăbovind la 
gura peşterii, aşteptându-şi călăreţii. Se aplecă 
înainte, sprijinindu-şi antebraţele pe coapse. 

— Cine altcineva să o facă? răspunse mama de 
vatră. Nu a fost reperat niciun braconier. Cine 
altcineva s-ar putea strecura într-un cuib de ruk, la 
o asemenea înălţime? Am zburat peste tărâmul lor 
în ultimele câteva zile. Pânzele au crescut, într- 
adevăr, din piscurile şi trecătorile din Fells, până la 
pădurea de pini din prăpastie, sugrumând tot ce 
era viu. Aruncă o privire spre Falkan. Nu cred că 
este o simplă coincidenţă că aceşti kharankui au 
început din nou să prade lumea în acelaşi timp cu 
un negustor care ne caută cuibul pentru răspunsuri 
privitoare la specia lor nordică. 

Falkan îşi ridică mâinile la privirea tăioasă a lui 
Sartaq. 

— Nu i-am căutat sau provocat. Am auzit 
zvonuri despre înțelepciunea mamei voastre de 

vatră şi m-am gândit să îi cer sfatul înainte să 
îndrăznesc ceva. 

— Ce vrei de la ei? întrebă Nesryn, înclinându- 
şi capul. 

Falkan îşi studie mâinile, îndoindu-şi degetele 
ca şi când ar fi fost înţepenite. 

— Îmi vreau tinereţea înapoi. 

Houlun îi spuse lui Sartaq: 

— Şi-a vândut suta de metri, dar mai crede că 
poate revendica timpul. 

— ÎI pot revendica, insistă Falkan, primind o 
încruntare de avertisment din partea lui Houlun, la 
tonul său. El se controlă şi fu mai explicit. Sunt... 
lucruri pe care mai trebuie să le fac. Aş vrea să le 
fac înainte să intervină bătrâneţea. Mi s-a spus că 
uciderea păianjenului care mi-a mâncat douăzeci 
de ani este singura cale să mi se returneze acei 
ani. 

Nesryn se încruntă. 

— De ce nu te duci să vânezi păianjenul acasă, 
atunci? De ce ai venit aici? 

Falkan nu răspunse. 

Houlun spuse: 

— Pentru că i s-a spus că doar un mare 
războinic poate ucide un kharankui. Cel mai grozav 
din ţinut. A auzit de apropierea noastră de aceste 
grozăvii şi s-a gândit să îşi încerce norocul mai 
întâi aici - să afle ce ştim despre păianjeni; poate 
cum să îi ucidem. Ea se uită puţin amuzată. Poate 
şi să găsească vreo cale să îşi revendice anii, o 
cale alternativă aici să-l  scutească de 
confruntarea de acolo. 

Un plan destul de bun pentru un bărbat destul 
de nebun să îşi tranzacţioneze viaţa. 

— Ce legătură au toate astea cu ouăle furate şi 
puii, Ej? 

Nici Sartaq nu prea părea să îl compătimească 
pe negustorul care îşi tranzacţionase tinereţea 
pentru o avere imensă. Falkan se întoarse cu faţa 
spre foc, ca şi când ar fi fost conştient de asta. 

— Vreau să îi găseşti, spuse Houlun. 

— Probabil că deja au murit, EJ. 

— Aceste grozăvii îşi pot ţine prada vie destul 
de mult timp în coconii lor. Dar ai dreptate - 
probabil că deja au mâncat-o. Furia licări pe chipul 
femeii, lăsând să se vadă războinica din interior; 
luptătoarea în care se transforma şi nepoata ei. 
Motiv pentru care vreau să îi găseşti data viitoare 
când se întâmplă. Şi să le aminteşti acelor grămezi 
păcătoase de gunoaie că nu ne place să ni se fure 
puii. Ea făcu semn din cap spre Falkan. Când 
pleacă ei, vei pleca şi tu. Să vezi dacă sunt acolo 
răspunsurile pe care le cauţi. 

— De ce să nu plecăm acum? întrebă Nesryn. 
De ce să nu îi căutăm şi să îi pedepsim? 

— Pentru că încă nu avem nicio dovadă, 
răspunse Sartaqg. lar dacă îi atacăm neprovocaţi... 

— Kharankuii sunt de mult timp inamicii 
păsărilor ruk, spuse Houlun. Ei s-au luptat cândva, 
înainte să vină călăreţii din stepe. 

Ea scutură din cap, alungând umbra amintirii şi 
îi spuse lui Sartaq: 

— Motiv pentru care vom păstra secretul. 
Ultimul lucru de care avem nevoie este ca păsările 

ruk şi călăreţii să zboare plini de furie acolo sau să 
umple locul acesta de panică. Spune-le să fie 
atenţi la cuiburi, dar nu le spune de ce. 

Sartaq dădu din cap. 

— Cum vrei, Ej. 

Mama de vatră se întoarse spre Falkan. 

— Voi discuta cu căpitanul meu. 

Falkan înţelese că trebuia să plece şi se ridică. 

— Sunt la dispoziţia ta, prinţe Sartag. Cu o 
plecăciune graţioasă, el ieşi în sală. 

Când paşii lui Falkan se estompară, Houlun 
şopti: 

— Începe din nou, nu-i aşa? Acei ochi negri se 
îndreptară spre Nesryn, focul poleindu-le albeaţa. 
Cel care doarme s-a trezit. 

— Erawan, şopti Nesryn. 

Ar fi putut jura că marele foc se înclină drept 
răspuns. 

— Ştii de el, Ej? 

Sartaq se mută ca să se aşeze în cealaltă parte 
a femeii, permițându-i lui Nesryn să se apropie pe 
banca de piatră. 

Dar mama de vatră îşi trecu privirea tăioasă 
peste Nesryn. 

— l-ai înfruntat. Bestiile lui întunecate. 

Nesryn îşi reprimă amintirile. 

— Da. Şi-a adunat o armată de demoni pe 
continentul nordic. În Morath. 

Houlun se întoarse spre Sartaq. 

— Tatăl tău ştie? 

— Parţial. Suferinţa lui... Sartaqg privi focul. 
Houlun puse o mână pe genunchiul prinţului. In 

Antica a avut loc un atac asupra unei vindecătoare 
din Torre. 

Houlun înjură, la fel de urât ca fiul ei de vatră. 

— Credem că unul dintre agenţii lui Erawan ar 
putea fi în spatele lui, continuă Sartaq. Şi decât să 
pierdem timpul convingându-l pe tatăl meu să 
asculte teorii formate pe jumătate, mi-am amintit 
de poveştile tale, Æj, şi m-am gândit să mă 
întâlnesc cu tine, în caz că ştii ceva. 

— Şi dacă ţi-aş fi spus? O privire tăioasă, 
examinatoare - feroce ca privirea unui ruk. Dacă ți- 
aş spune că ştiu ceva despre ameninţare, ai goli 
cuibul? Ai zbura peste Marea lIngustă ca să-i 
înfrunţi şi să nu te mai întorci? 

Sartaq înghiţi, iar Nesryn îşi dădu seama că el 
nu venise aici pentru răspunsuri. 

Poate că Sartaq ştia deja destule despre valgi 
încât să decidă singur cum să înfrunte 
ameninţarea. Venise aici ca să convingă poporul şi 
pe femeia asta. Poate că era stăpânul rukşilor în 
ochii tatălui său, dar în aceşti munţi, cuvântul lui 
Houlun era lege. 

lar în cel de-al patrulea pisc, pe versanţii tăcuţi 
din Arundin... Su/de-ul fiicei ei stătea în vânt. Era o 
femeie care înţelegea preţul vieţii - profund. Care 
poate că nu ar fi fost atât de nerăbdătoare să-şi 
lase nepoata să călărească împreună cu legiunea. 
Asta dacă le-ar fi permis măcar rukhinilor din 
Eridun să plece. 

— Dacă Kharankuii se agită, dacă Erawan s-a 
ridicat în nord, spuse precaut Sartag, este o 
ameninţare pe care trebuie să o înfruntăm cu toţii. 

El îşi plecă fruntea. Dar voi asculta ce ştii, Æj. Ce 
poate până şi regatele din nord au pierdut din 
cauza timpului şi a distrugerii. De ce poporul 
nostru, ascuns în acest ţinut, cunoaşte asemenea 
poveşti când războaiele demonilor antici nu au 
ajuns niciodată pe țărmurile astea. 

Houlun îl studie, cosita ei lungă şi deasă 
legănându-se. Apoi se sprijini cu o mână de piatră 
şi se ridică, mormăind. 

— Mai întâi trebuie să mănânc şi să mă 
odihnesc un timp. Apoi îţi voi spune. Ea se încruntă 
spre gura peşterii, strălucirea argintie a luminii 
soarelui colorând pereţii. Vine o furtună. Am 
depăşit-o când m-am întors. Zi-le celorlalţi să se 
pregătească. 

Spunând asta, mama de vatră plecă de lângă 
căldura vetrei în sala de dincolo. Pașii ei erau rigizi, 
dar spatele drept. Mergea ca un războinic, rapid şi 
ferm. 

Dar, în loc să se îndrepte spre masa rotundă 
sau spre bucătărie, Houlun intră pe o uşă despre 
care Nesryn observase că ducea spre o mică 
bibliotecă. 

— Ea este Păstrătoarea Poveştilor noastre, 
explică Sartag, urmărind atenţia lui Nesryn. Să fie 
în preajma textelor o ajută să îşi amintească. 

Nu era doar o mamă de vatră care ştia istoria 
rukhinilor, ci o sacră Păstrătoare a Poveştilor - un 
dar rar, să îşi amintească şi să povestească 
legendele şi istoriile lumii. 

Sartaq se ridică, mormăind când se întinse. 

— Nu s-a înşelat niciodată în privinţa unei 

furtuni. Ar trebui să dăm de ştire. Arătă spre sala 
din spatele lui. Tu te ocupi de interior. Eu voi 
merge spre alte piscuri, ca să îi anunţ. 

Înainte ca Nesryn să întrebe pe cine mai exact 
trebuia să abordeze, prinţul se îndreptă spre 
Kadara. 

Ea se încruntă. Ei bine, părea că doar gândurile 
ei aveau să-i ţină companie. Un negustor în 
căutarea păianjenilor care l-ar fi putut ajuta să-şi 
revendice tinereţea sau, cel puţin, să afle cum 
putea să şi-o recupereze de la rudele lor din nord. 
Şi păianjenii... Nesryn tremură la gândul că acele 
creaturi se târau pe aici, din toate locurile în care 
ar fi putut să ajungă, ca să îi mănânce pe cei mai 
vulnerabili. Monştri ieşiţi din legende. 

Poate că Erawan chema toate lucrurile 
întunecate şi rele din această lume sub stindardul 
lui. 

Frecându-şi mâinile ca şi când ar fi putut să-şi 
bage căldura flăcării în piele, Nesryn se îndreptă 
spre cuib. 

Venea o furtună, asta trebuia să spună oricui îi 
tăia calea. 

Dar ştia că una era deja aici. 


Furtuna lovi chiar după căderea nopţii. Fulgere 
mari spintecară cerul, iar tunetul bubui prin toate 
holurile şi podelele. 

Aşezată lângă vatră, Nesryn privi spre gura 
distantă a peşterii, unde cortinele mari care 

fuseseră trase se umflau în vânt, dar rămâneau 
ancorate de podea, despărţindu-se doar uşor ca să 
se întrezărească noaptea biciuită de ploaie. 

Chiar în interiorul lor, trei păsări ruk stăteau 
ghemuite în ce păreau a fi cuiburi din paie şi 
pânză: Kadara, un ruk feroce maro despre care lui 
Nesryn i se spusese că îi aparţinea lui Houlun şi un 
ruk mai mic, de un roşu închis. Cel mai zvelt ruk îi 
aparţinea lui Borte - o adevărată mârţoagă, zisese 
fata la cină, deşi radiase de mândrie. 

Nesryn îşi întinse picioarele care o dureau, 
recunoscătoare pentru căldura focului şi pentru 
pătura pe care Sartaq i-o aruncase în poală. Işi 
petrecuse câteva ore urcând şi coborând scările 
cuibului, spunându-le celor pe care îi întâlnea că 
Houlun zisese că se apropia o furtună. 

Unii îi mulţumiseră dând din cap şi plecaseră 
grăbiţi; alţii îi oferiseră ceai fierbinte şi mici gustări 
pe care le găteau în vetrele lor. Unii o întrebaseră 
pe Nesryn de unde venea, de ce era aici. Şi, ori de 
câte ori le explicase că era din Adarlan, dar 
poporul ei se trăgea din continentul sudic, 
răspunsul lor fusese acelaşi: „Bine ai venit acasă”. 

Călătoria în sus şi în jos pe diversele scări şi 
holuri în pantă şi orele de antrenament din acea 
dimineaţă o epuizaseră. Şi înainte ca Houlun să ia 
loc pe bancă între Nesryn şi Sartaq - Falkan şi 
Borte plecând în camerele lor, după cină -, Nesryn 
aproape aţipi. 

Fulgerul bubui afară, mărginind sala cu 
argintiu. Pentru câteva minute, când Houlun fixă 
cu privirea focul, se auziră doar tunetul şi şuieratul 

vântului şi răpăitul ploii, pârâitul focului şi foşnetul 
aripilor păsărilor ruk. 

— Nopțile furtunoase sunt domeniul 
Păstrătorilor Poveştilor, spuse Houlun în halha. 
Putem auzi una apropiindu-se de la două sute de 
kilometri, putem mirosi încărcarea aerului ca un 
câine. Ele ne spun să ne pregătim. Să ne adunăm 
rudele şi să ascultăm atent. 

Părul de pe braţele lui Nesryn se ridică sub 
haina călduroasă de lână. 

— Cu mult timp în urmă, continuă Houlun, 
înainte de khaganat, înainte de lorzii călăreţi din 
stepe şi de Torre care este lângă mare, înainte ca 
orice muritor să conducă acest tărâm... A apărut în 
lume o ruptură. Chiar în aceşti munţi. 

Chipul lui Sartag era ilizibil când vorbea mama 
de vatră. 

O ruptură în lume - o poartă Wyrd deschisă. 
Aici. 

— S-a deschis şi s-a închis repede, aşa cum 
apare un fulger. 

Ca un răspuns, fulgerul lumină cerul de 
dincolo. 

— Dar asta a fost suficient ca grozăviile să 
intre: Kharankui şi alte bestii ale întunericului. 

Cuvintele răsunară prin Nesryn. 

Kharankui - păianjenii infernului... şi alţi intruşi. 
Niciunul dintre ei nu era o bestie obișnuită. 

Ci din încrengătura valgilor. 

Nesryn era recunoscătoare că stătea deja jos. 

— Valgii au fost aici? 

Vocea ei fu prea puternică în liniştea acoperită 

512 


de furtună. 

Sartag îi aruncă lui Nesryn o privire de 
avertisment, dar Houlun dădu din cap. 

— Cei mai mulţi valgi au plecat, fiind chemaţi 
în nord când au apărut mai multe hoarde acolo. 
Dar aici... poate că valgii care au sosit aici au fost 
avangarda, cei care au evaluat tărâmul şi nu au 
găsit ce căutau. Aşa că au plecat. Dar Kharankuii 
au rămas în trecătorile muntelui drept servitori ai 
unei coroane întunecate. Nu au plecat. Păianjenii 
au învăţat limbile oamenilor cât i-au mâncat pe cei 
destui de proşti să se aventureze în ţinutul lor arid. 
Unii dintre cei care au scăpat au susţinut că au 
rămas pentru că Fells le aminteşte de lumea lor 
blestemată. Alţii au spus că păianjenii au zăbovit 
ca să le păzească drumul de întoarcere - să 
aştepte ca acea uşă să se deschidă din nou şi să 
meargă acasă. Războiul a început în est, în ţinutul 
antic al Spiriduşilor. Trei regi demoni împotriva 
unei regine Fae şi a armatei ei. Demoni care au 
trecut printr-o uşă între lumi, ca să o cucerească 
pe a noastră. 

lar femeia continuă cu povestea pe care 
Nesryn o cunoştea bine. O lăsă pe mama de vatră 
să povestească în timp ce mintea i se agită. 

Păianjenii infernului erau, de fapt, valgi care se 
ascundeau în văzul tuturor în tot acest timp. 

Houlun continuă, iar Nesryn îşi reveni când 
auzi: 

— Şi totuşi, chiar şi când valgii au fost alungaţi 
în ţinutul lor, chiar şi când ultimul rege demon 
rămas s-a târât în locurile întunecate ale lumii ca 

să se ascundă, Spiriduşii au venit aici. În aceşti 
munţi. Le-au învăţat pe păsările ruk să lupte cu 
kharankuii şi să vorbească limba spiriduşilor şi a 
oamenilor. Au construit turnuri de veghe de-a 
lungul acestor munţi, au ridicat faruri de 
avertisment prin ţinut. Au fost o pază distantă 
împotriva kharankuilor? Sau şi Spiriduşii, ca şi 
păianjenii, au aşteptat ca acea ruptură în lume să 
se deschidă din nou? Până să se gândească cineva 
să întrebe de ce, au părăsit turnurile de veghe şi s- 
au transformat într-o amintire. 

Houlun se opri, iar Sartaq întrebă: 

— Există... informaţii despre cum ar putea fi 
învinşi valgii - în afară de o simplă luptă? Orice 
putere ca să ne ajute să luptăm cu aceste noi 
hoarde pe care le-a adunat Erawan? 

Houlun îşi îndreptă privirea spre Nesryn. 

— Întreab-o pe ea, îi spuse prinţului. Ştie deja. 

Sartag abia îşi ascunse şocul când se aplecă 
înainte. 

Nesryn şopti: 

— Nu pot spune niciunuia dintre voi. Dacă 
Morathul află despre asta, urma de speranţă pe 
care o avem dispare. 

Cheile Wyrd... nu putea ea risca să spună. Nici 
măcar lor. 

— Atunci m-ai adus aici degeaba. 

Cuvinte reci, tăioase. 

— Nu, insistă Nesryn. Sunt încă multe lucruri 
pe care nu le ştim. Că aceşti păianjeni vin din 
lumea valgilor, că au făcut parte din armata lor şi 
au un avanpost aici, precum şi în munţii Ruhnn de 

pe continentul nordic... Poate, cumva, există o 
legătură. Poate că este ceva ce nu am aflat încă, 
vreo slăbiciune a valgilor pe care am putea să o 
exploatăm. 

Nesryn studie sala, calmându-şi inima care 
bătea cu putere. Frica nu ajuta pe nimeni. 

Houlun se uită la ei. 

— Majoritatea turnurilor de veghe ale 
Spiriduşilor au dispărut, dar unele încă rezistă, 
parţial distruse. Cel mai aproape este poate la un 
zbor de o jumătate de zi de aici. Incepeţi de acolo - 
vedeţi dacă rămâne ceva. Probabil ai putea găsi 
câteva răspunsuri, Nesryn Faliq. 

— Nimeni nu a căutat niciodată? 

— Spiriduşii au pus capcane ca să ţină 
păianjenii la distanţă. Când şi-au abandonat 
turnurile, le-au lăsat intacte. Unii au încercat să 
intre - să fure, să înveţe. Niciunul nu s-a întors. 

— Merită riscul? O întrebare rece din partea 
unui căpitan adresată mamei sale de vatră. 

Houlun îşi încordă maxilarul. 

— Ţi-am spus ce pot şi până şi aceste vorbe 
sunt informaţii parţiale, care au fost transmise 
dincolo de majoritatea amintirilor din acest ţinut. 
Dar dacă Kharankuii se agită din nou... Cineva ar 
trebui să se ducă la acel turn de veghe. Poate vei 
descoperi ceva util. Află cum au luptat Spiriduşii cu 
acele grozăvii, cum le-au ţinut la distanţă. O privire 
lungă, evaluatoare spre Nesryn, în timp ce tunetul 
zgudui din nou peştera. Poate că va spori acea 
urmă de speranţă. 

— Sau ne va ucide, spuse Sartag, încruntându- 

se spre păsările ruk pe jumătate adormite în 
cuiburile lor. 

— Nimic valoros nu vine fără un preţ, băiete, 
replică Houlun. Dar nu zăbovi în turnul de veghe 
după lăsarea întunericului. 


Capitolul 32 


— Bun, spuse Yrene, cu greutatea piciorului lui 
Chaol sprijinit pe umărul ei în timp ce îl roti încet. 

intins sub ea pe podeaua sălii de lucru din 
complexul vindecătoarelor din Torre, câteva zile 
mai târziu, Chaol o urmări în linişte. Ziua era deja 
destul de călduroasă şi Yrene era udă de 
transpiraţie; sau ar fi fost, în cazul în care climatul 
arid nu ar fi uscat transpiraţia înainte să îi ude cu 
adevărat hainele. Totuşi, ea o simţea pe faţă - o 
vedea strălucind pe chipul lui Chaol, trăsăturile 
sale fiind încordate de concentrare când ea 
îngenunche deasupra lui. 

— Picioarele răspund bine la antrenament, 
observă tânăra, degetele intrându-i în muşchii 
puternici ai coapselor lui. 

Yrene nu întrebase ce se schimbase. De ce 
începuse să meargă în curtea străjerilor de la 
palat. Nici el nu îi explicase. 

— Da, răspunse pur şi simplu Chaol, 
scărpinându-şi maxilarul. 

Nu se bărbierise în acea dimineaţă. Când ea 
intrase în apartamentul lui după ce se întorsese de 
la antrenamentul de dimineaţă cu străjerii, îi 
spusese că voia să meargă la o plimbare cu calul... 

şi să schimbe priveliştea în acea zi. 

Faptul că era atât de nerăbdător, atât de 
dispus să vadă oraşul, să se adapteze la 
împrejurimi... Yrene nu reuşise să îl refuze. Aşadar, 
veniseră aici, după o călătorie întortocheată prin 
Antica, pentru a lucra într-una dintre camerele 
liniştite de pe acest hol. Camerele erau toate la fel, 
fiecare fiind ocupată de un birou, un pat şi un rând 
de dulapuri, fiecare având cu o singură fereastră 
care dădea spre straturile ordonate de plante 
agăţătoare din grădină. lIntr-adevăr, în ciuda 
căldurii, mirosul rozmarinului, al mentei şi al salviei 
umplea camera. 

Chaol mormăi când Yrene îi cobori piciorul pe 
podeaua rece din piatră şi începu să lucreze la 
piciorul drept. Magia ei era o vibraţie slabă care 
curgea în el, atentă să evite pata neagră care se 
retrăgea atât de lent în coloana lui. 

Ei se luptau cu ea în fiecare zi. Amintirile îl 
devorau, se hrăneau cu el, iar Yrene le împingea, 
îndepărtând întunericul care insista să îl chinuie. 

Câteodată, zărea ce suferise el în acel puț 
întunecat şi rotitor. Durerea, furia, vinovăția şi 
tristeţea. Dar erau doar licăriri, ca şi când ar fi fost 
fuioare de fum plutind pe lângă ea. Şi chiar dacă el 
nu discuta despre ce văzuse, Yrene reuşea să 
împingă acel val întunecat. Câte puţin, doar cioburi 
de piatră dintr-un bolovan, dar... era mai bine 
decât nimic. 

Închizând ochii, Yrene îşi lăsă puterea să intre 
în picioarele lui ca un roi de licurici albi, găsind 
căile distruse şi adunându-le, înconjurând părţile 

zdrenţuite care amuţeau în timpul acestor exerciţii, 
când ar fi trebuit să fi fost luminate ca şi restul. 

— Am cercetat, spuse ea, deschizând ochii 
când îi roti piciorul din încheietura şoldului. 
Lucrurile pe care le făceau vechile vindecătoare 
oamenilor cu răni la coloană. A existat o femeie, 
Lingin, care a reuşit să facă o proteză magică 
pentru tot corpul. Un fel de exoschelet invizibil 
care permitea persoanei să meargă până ce putea 
ajunge la o vindecătoare sau putea fi folosită dacă 
vindecarea nu avea succes. 

Chaol ridică o sprânceană. 

— Presupun că nu ai una? 

Yrene scutură din cap, coborându-i piciorul şi 
ridicându-l din nou pe celălalt ca să înceapă 
următorul set de exerciţii. 

— Lingin a făcut doar zece, toate legate de 
talismane pe care le putea purta utilizatorul. S-au 
pierdut, împreună cu metoda ei de a le crea. Şia 
mai fost o altă vindecătoare, Saanvi, despre care 
legenda spune că putea ocoli complet vindecarea 
punând un fel de mic ciob magic în creier... 

El se crispă. 

— Nu sugeram să experimentez pe tine, spuse 
ea, lovindu-i coapsa. Şi nu e nevoie. 

Chaol schiţă un zâmbet. 

— Şi cum au dispărut aceste informaţii? 
Credeam că în biblioteca de aici sunt toate arhivele 
voastre. 

Yrene se încruntă. 

— Ambele erau vindecătoare care lucrau la 
avanposturi departe de Torre. Sunt patru pe 

continent - mici centre în care vindecătoarele din 
Torre să locuiască şi să lucreze, să ajute oamenii 
care nu puteau călători până aici. Lingin şi Saanvi 
au fost atât de izolate, încât până să-şi amintească 
cineva să le ia arhivele, s-au pierdut. Tot ce avem 
acum sunt zvonuri şi mituri. 

— Tu păstrezi arhive? Cu toate astea? 

El gesticulă între ei. 

Faţa lui Yrene se încălzi. 

— Parţial. Nu când te porţi ca un măgar 
încăpățânat. 

El zâmbi din nou, dar Yrene îi lăsă jos piciorul şi 
se retrase, deşi rămase îngenuncheată pe gresie. 

— Vreau să spun, zise schimbând subiectul de 
la jurnalele din camera ei de la multe etaje mai 
sus, că s-au făcut astfel de lucruri. Ştiu că ne ia 
mult timp şi ştiu că eşti nerăbdător să te întorci... 

— Sunt, dar nu te grăbesc, Yrene. 

Cu o mişcare lină, el se ridică. Aşa cum stăteau 
amândoi pe podea, ajungea cu creştetul capului 
mai sus decât ea, mărimea lui aproape copleşind- 
o. Îşi roti încet piciorul, luptând pentru fiecare 
mişcare, în timp ce muşchii din restul piciorului se 
opuneau. 

Chaol îşi ridică fruntea, întâlnindu-i privirea şi 
citindu-i-o cu uşurinţă. 

— Oricine te vânează nu va avea şansa să te 
rănească - fie că noi terminăm mâine sau peste 
şase luni. 

— Ştiu, şopti ea. 

Kashin şi străjerii lui nu-l prinseseră şi nu 
găsiseră urmele celui care încercase să o atace. Şi 

chiar dacă fusese linişte în ultimele câteva nopţi, 
ea abia dormise, chiar şi în siguranţa complexului 
Torre. Doar extenuarea din urma vindecării lui 
Chaol o ajuta să adoarmă. 

Ea oftă. 

— Cred că ar trebui să o vedem din nou pe 
Nousha. Să mai facem o vizită la bibliotecă. 

Privirea lui deveni circumspectă. 

— De ce? 

Yrene se încruntă la fereastra deschisă din 
spatele lor, unde grădinile strălucitoare şi tufele de 
lavandă se legănau în briza mării, albinele 
înălțându-se printre ele. Nici urmă de cineva care 
să asculte în apropiere. 

— Pentru că încă nu am întrebat cum au ajuns 
aici cărţile şi pergamentele acelea. 


— Nu există arhive ale achiziţiilor din acea 
vreme, spuse Nousha în limba maternă a lui Yrene 
şi a lui Chaol, strângând dezaprobator din buze 
când îi privi peste birou. 

În jurul lor, biblioteca era un roi agitat slab 
luminat, vindecătoarele şi asistentele intrând şi 
ieşind, unele salutându-le în şoaptă pe Yrene şi pe 
Nousha când se opriră. O pisică Baast portocalie 
stătea întinsă lângă soba mare, ochii de culoarea 
berilului urmărindu-i de pe cotiera unei canapele. 

Yrene se strădui să-i zâmbească Noushei. 

— Dar poate există măcar nişte arhive privind 
motivul pentru care a fost nevoie de aceste cărţi 

aici? 

Nousha îşi sprijini antebraţele bronzate pe 
birou. 

— Unii oameni şi-ar putea face griji în privinţa 
informaţiilor pe care le caută, dacă sunt vânaţi - 
ceea ce a început cam din clipa în care te-ai 
interesat de subiectul acesta. 

Chaol se înclină înainte pe scaun, dezgolindu-şi 
dinţii. 

— Este o ameninţare? 

Yrene flutură o mână spre el. Era un bărbat 
prea protector. 

— Ştiu că este periculos şi probabil există o 
legătură. Dar tocmai din cauza asta, Nousha, orice 
informaţie suplimentară cu privire la materialul de 
aici, la locul de provenienţă, la persoana care l-a 
procurat... ar putea fi importantă. 

— Ca să îl faci să meargă din nou. 

O afirmaţie seacă, neîncrezătoare succesul 
demersului ei. 

Yrene nu îndrăzni să se uite la Chaol. 

— Vezi că progresăm lent, răspunse Chaol. 
Poate anticii au vreun sfat despre cum să 
accelerăm ritmul. 

Nousha le aruncă amândurora o privire care 
spuse că nu îi credea deloc, dar oftă uitându-se 
spre tavan. 

— Aşa cum am spus, nu există arhive din acea 
vreme. Dar, adăugă ea când Chaol deschise gura, 
se zvoneşte că în deşert sunt peşteri cu astfel de 
informaţii -  peşterile din care au provenit. 
Majoritatea s-au pierdut, dar era una în oaza 

Aksara... Nousha se uită cu subinţeles. Poate că ar 
trebui să începeţi de acolo. 


Yrene îşi muşcă buza când ieşiră din bibliotecă, 
Chaol ţinând pasul lângă ea. 

Când fură aproape de holul principal din Torre, 
spre curte şi spre caii care i-ar fi dus acasă în seara 
aceea, el întrebă: 

— De ce dai înapoi? 

Yrene îşi încrucişă braţele, scrutând holurile din 
jurul lor. Era linişte la ora aceea din zi, chiar înainte 
de cină. 

— Oaza aceea, Aksara. Nu este chiar... uşor să 
ajungi la ea. 

— Este departe? 

— Nu, nu e vorba despre asta. Este a nobililor. 
Nimeni nu are voie acolo. Este refugiul lor privat. 

— Ah... El îşi scărpină barba scurtă de pe 
maxilar. Şi a cere permisiunea de a merge acolo va 
duce direct la prea multe întrebări. 

— Exact. 

El o studie, îngustând ochii. 

— Să nu îndrăzneşti să sugerezi să mă folosesc 
de Kashin, spuse ea printre dinţi. 

Chaol îşi ridică mâinile. 

— Nu aş îndrăzni. Deşi cu siguranţă a fugit în 
clipa în care ai pocnit din degete acum două seri. 
Este un om bun. 

Yrene îşi puse mâinile în şolduri. 

— Atunci, de ce nu îl tu inviţi la o întâlnire 

romantică în deşert? 

Chaol chicoti, urmând-o când se îndreptă din 
nou spre curte. 

— Nu mă pricep la intrigile Curţii, dar tu chiar 
ai alte legături cu palatul. 

Yrene se strâmbă. 

— Hasar. Se jucă cu vârfurile buclate ale 
părului. Nu mi-a cerut să fac pe spioana în ultimul 
timp. Nu ştiu dacă vreau să... deschid din nou acea 
uşă. 

— Probabil că ai putea să o convingi că o 
călătorie în deşert - o ieşire - ar fi... Distractivă? 

— Vrei să o manipulez? 

Privirea lui era fermă. 

— Putem găsi altă cale, dacă te incomodează. 

— Nu - nu, ar putea funcţiona. Doar că Hasar 
s-a născut cu lucrurile de genul acesta, cu 
manipulările, în sânge. Ar putea să-şi dea seama. 
Şi este destul de puternică încât... Merită să risc să 
o încurc şi să o fac să se înfurie, dacă vom acţiona 
doar la o sugestie de-a Noushei? 

El se gândi la cuvintele ei, aşa cum numai 
Hafiza o făcea cu adevărat. 

— Ne vom gândi la asta. Cu Hasar trebuie să 
acţionăm precaut. 

Yrene ieşi în curte, făcând semn unuia dintre 
străjerii din Torre că lordul avea nevoie ca al său 
cal să fie adus de la grajduri. 

— Sunt un complice foarte bun la intrigi, 
recunoscu ea lui Chaol cu un zâmbet complice. 

El doar îi atinse mâna. 

— Asta mi se pare reconfortant. 

Şi după expresia din ochii lui... îl crezu. 
Suficient încât obrajii să i se încălzească, dar doar 
puţin. 

Yrene se întoarse spre complexul Torre care se 
înălța deasupra lor doar ca să poată respira. Se 
uită tot mai sus spre locul în care fereastra ei 
dădea spre mare. Spre casă. 

Îşi coborî privirea de la Torre ca să îi găsească 
faţa lui serioasă. 

— Îmi pare rău că am atras toate astea asupra 
ta - asupra tuturor, spuse încet Chaol. 

— Să nu îţi pară rău. Poate că asta vrea. Să 
folosească frica şi vinovăția ca să termine asta - să 
ne oprească. Ea îi studie bărbia ridicată mândru, 
forţa pe care o emana cu fiecare respiraţie. Deşi... 
mă tem că timpul nu este de partea noastră. Nu te 
grăbi să te vindeci, adăugă Yrene. Şi totuşi... Ea îşi 
masă pieptul. Am sentimentul că îl vom mai vedea 
pe vânător. 

Chaol dădu din cap, încleştându-şi maxilarul. 

— Ne vom ocupa de el. 

Şi asta fu tot. Impreună - aveau să se ocupe 
împreună de asta. 

Yrene îi schiţă un zâmbet în timp ce paşii uşori 
ai calului său se apropiară pe pietrişul galben. 

Şi gândul că urma să urce înapoi în camera ei, 
gândul orelor petrecute în agitaţie... 

Poate că asta o făcea patetică, dar Yrene spuse 
fără să gândească: 

— Vrei să rămâi la cină? Bucătăreasa se va 
supăra că nu ai salutat-o. 

Ea ştia că nu doar frica o îndemna să-i ceară să 


524 


rămână. Ştia că voia, pur şi simplu, să-şi mai 
petreacă un timp cu el, să discute aşa cum o făcea 
atât de rar cu altcineva. 

Pentru un moment lung, Chaol o privi ca şi 
când ar fi fost singura persoană din lume. Ea se 
pregăti de refuz, de depărtare. Işi dădu seama că 
ar fi trebuit să-l lase să plece în noapte. 

— Dar dacă ne-am aventura afară pentru cină, 
în schimb? 

— Vrei să spui - în oraş? Ea arătă spre porţile 
deschise. 

— Doar dacă tu crezi că scaunul pe străzi... 

— Trotuarele sunt netede. Inima îi bătu cu 
putere. Preferi să mănânci ceva anume? 

O graniţă - asta era o graniţă ciudată pe care o 
traversau. Să-şi părăsească teritoriile neutre şi să 
iasă în lumea de dincolo, nu ca vindecătoare şi 
pacient, ci ca femeie şi bărbat... 

— Voi încerca orice, spuse Chaol, iar ea ştiu la 
ce se referea. Şi, din felul în care se uita la porţile 
deschise din Torre, la oraşul care abia începea să 
strălucească dincolo de ele... Realiză că el voia să 
încerce orice; era nerăbdător să fie distras de la 
umbra care se înălța peste ei, la fel de mult ca ea. 

Aşadar, Yrene făcu semn străjerilor că nu 
aveau nevoie de calul lui, nu pentru o vreme. 

— Ştiu locul perfect. 


Unii oameni se holbau; alţii erau prea grăbiţi să 
se ducă la treburile sau să-şi urmeze drumul spre 

casă încât să îl remarce pe Chaol în timp ce îşi 
împingea scaunul lângă Yrene. 

Ea fu nevoită să intervină de câteva ori ca să-l 
ajute să treacă peste dâmbul unui trotuar sau să 
coboare pe una dintre străzile abrupte. II conduse 
spre un loc la cinci străzi distanţă, localul fiind 
complet diferit de ce văzuse în Rifthold. El vizitase 
câteva restaurante private cu Dorian, da, dar 
acelea fuseseră pentru membrii elitei şi invitaţii lor. 

Acest loc... semăna cu acele cluburi private, în 
sensul că doar se mânca, era plin de mese şi 
scaune din lemn sculptat, dar era deschis tuturor, 
ca sălile publice de han sau de tavernă. Fațada 
clădirii din piatră galbenă avea câteva rânduri de 
uşi deschise spre noapte care conduceau spre o 
curte interioară plină cu mese şi scaune în aer 
liber, spaţiul localului întinzându-se până în stradă 
astfel încât mesenii să poată privi aglomeraţia 
oraşului şi chiar să zărească străzile în pantă spre 
marea întunecată ce licărea sub lumina lunii. 

lar mirosurile  ispititoare care veneau 
dinăuntru: usturoi, ceva picant, ceva afumat... 

Yrene şopti femeii care veni să îi întâmpine, 
cerându-i probabil o masă pentru doi fără un 
scaun, pentru că într-o clipă Chaol fu condus spre 
terasa din stradă, unde un servitor luă discret unul 
din scaunele de la o masă mică pentru ca el să 
vină spre margine. 

Yrene se aşeză în faţa lui, mai multe capete 
întorcându-se spre ei. Nu ca să se holbeze la el, ci 
la ea, la vindecătoarea din Torre, care nu păru să 
observe privirile. Servitorul se întoarse ca să 

trăncăne ce trebuia să fie meniul, iar Yrene 
comandă şovăitor în limba halha. 

Ea îşi muşcă buza de jos, privind spre masă, 
spre sala publică de mese. 

— E în regulă? 

Chaol studie cerul liber de deasupra lor, 
culoarea transformându-se într-un albastru safir, 
stelele începând să răsară. Când se relaxase ultima 
dată? Când mâncase nu ca să îşi ţină corpul 
sănătos şi în viaţă, ci să se bucure de asta? 

El îşi căută cuvintele. Se chinui să se relaxeze. 

— Nu am mai făcut aşa ceva, recunoscu, în 
sfârşit. 

Ziua lui de naştere din iarna trecută, în acea 
seră - chiar şi atunci, cu Aelin, fusese pe jumătate 
acolo, pe jumătate concentrat la palatul pe care îl 
lăsase în urmă, amintindu-şi cine era la comandă şi 
unde trebuia să fie Dorian. Dar acum... 

— Ce... să mănânci? 

— Să mănânc atunci când nu eram... când 
eram doar... Chaol. 

Nu era sigur dacă îi explicase bine, dacă-şi 
putea formula gândul... Yrene îşi înclină capul, 
părul alunecându-i peste un umăr. 

— De ce? 

— Pentru că eram ori fiul şi moştenitorul unui 
lord, ori Căpitanul Gărzii, ori Mâna regelui. Privirea 
ei fu fermă cât el se chinui să-i explice. Nimeni nu 
mă recunoaşte aici. Nimeni nu a auzit vreodată de 
Anielle. Şi este... 

— Eliberator? 

— Inviorător, replică el, schiţând un zâmbet lui 

Yrene la răsunetul cuvintelor lui de mai devreme. 

Ea roşi frumos în lumina aurie a lămpilor din 
sala de mese din spatele lor. 

— Foarte bine. 

— Şi tu? leşi des cu prietenii?  Laşi 
vindecătoarea în urmă? 

Yrene privi oamenii care treceau pe lângă ei. 

— Nu am mulţi prieteni, recunoscu ea. Nu din 
cauză că nu vreau, spuse fără să gândească, iar el 
zâmbi. Eu doar... la Torre suntem cu toţii ocupați. 
Câteodată, câteva dintre noi merg să ia masa sau 
să bea, dar programele noastre se coordonează 
arareori şi este mai uşor să mănânci în sala de 
mese, deci... nu suntem nişte petrecăreţe. Motiv 
pentru care Kashin şi Hasar mi-au devenit 
prieteni... când sunt în Antica. Dar niciodată nu am 
avut cu adevărat şansa să fac aşa ceva de multe 
ori. 

El aproape întrebă „Să iei cina cu bărbaţi?”, 
dar spuse: 

— Te-ai concentrat la altceva. 

Ea dădu din cap. 

— Şi poate că într-o zi voi avea timp să ies şi 
să mă distrez, dar... sunt oameni care au nevoie de 
ajutorul meu. Mi se pare egoist să îmi acord timp 
liber, chiar şi acum. 

— Nu ar trebui să te simţi aşa. 

— Şi tu eşti mai breaz? 

Chaol chicoti, rezemându-se de spătar când 
servitorul veni cu un urcior cu ceai rece de mentă. 
El aşteptă până ce bărbatul plecă înainte să spună: 

— Poate că va trebui să învăţăm cum să trăim 


528 


- dacă supravieţuim acestui război. 

Replica fu ca un cuţit ascuţit şi rece între ei, 
dar Yrene îşi îndreptă umerii, schiţând un zâmbet 
sfidător când ridică paharul de cositor cu ceai. 

— Să trăim, lord Chaol! 

El îşi ciocni paharul de al ei. 

— Să fim Chaol şi Yrene, chiar şi pentru o 
seară. 


Chaol mâncă până ce abia se putea mişca, 
mirodeniile fiind ca nişte mici revelații la fiecare 
înghiţitură. 

Ei discutară şi luară cina, Yrene povestindu-i 
despre primele ei luni la Torre şi cât de solicitant 
fusese antrenamentul ei. Apoi îl întrebă despre 
formarea lui de căpitan, iar el dădu înapoi - ezitând 
să discute despre Brullo şi ceilalţi, şi totuşi... Nu 
putu să-i refuze bucuria şi satisfacerea curiozităţii. 

Şi, cumva, faptul că discuta despre Brullo, 
bărbatul care îi fusese un tată mai bun decât cel 
adevărat... Nu îl duru; nu la fel de mult. Era o mică 
durere, dar una pe care o putea suporta. 

Una pe care se bucura să o înfrunte, dacă asta 
însemna să onoreze moştenirea unui om bun, 
spunându-i povestea. 

Aşadar,  discutară şi  mâncară, iar când 
terminară, el o însoți spre zidurile albe 
strălucitoare ale turnului Torre. Yrene părea să 
strălucească în timp ce zâmbi când se opriră la 
porţi, cât calul său fu pregătit. 

— Mulţumesc, spuse ea, obrajii roşindu-i. 
Pentru masă şi companie. 

— A fost plăcerea mea, spuse Chaol, şi vorbea 
serios. 

— Ne vedem mâine dimineaţă - la palat? 

Era o întrebare inutilă, dar el dădu din cap. 

Yrene se mişcă de pe un picior pe celălalt, încă 
zâmbind, încă strălucind. Ca şi când ar fi fost 
ultima rază vibrantă de soare, pătând cerul cu mult 
după ce astrul dispăruse peste orizont. 

— Ce? întrebă ea, iar el îşi dădu seama că se 
holba. 

— Mulţumesc pentru seara asta, spuse Chaol, 
reprimând ce încerca să spună: „Nu îmi pot lua 
privirea de la tine”. 

Ea îşi muşcă din nou buza, scârţâitul copitelor 
pe pietriş apropiindu-se. 

— Noapte bună, şopti Yrene şi se îndepărtă. 

Chaol întinse o mână, doar să-i atingă uşor 
degetele. 

Yrene se opri, strângându-şi degetele ca şi 
când ar fi fost petalele unei flori sfioase. 

— Noapte bună, spuse el simplu. 

Şi când Chaol se întoarse spre palatul luminat 
din partea cealaltă a oraşului, ar fi putut jura că o 
parte din greutatea de pe pieptul şi umerii lui 
dispăruse. Ca şi când ar fi trăit cu ea toată viaţa, 
inconştient, iar acum, cu toate lucrurile care se 
adunau în jurul lui, în jurul Adarlanului şi al celor la 
care ţinea... 

Cât de ciudată i se părea acea uşurare! 

Capitolul 33 


Turnul de veghe din Eidolon se ridica din pinii 
învăluiţi de ceaţă ca un fragment dintr-o sabie 
ruptă. Fusese aşezat pe un vârf nu foarte înalt care 
se ridica deasupra unui zid solid de munţi imenşi, 
iar când Nesryn şi Sartaq se apropiară de turn, 
plutind de-a lungul dealurilor pline de copaci, ea 
avu sentimentul că se grăbea spre valul de piatră 
dură. 

Pentru o clipă, un val de sticlă mortală veni 
spre ea. Clipi, iar acesta dispăru. 

— Acolo, şopti Sartaqg, ca şi când s-ar fi temut 
că l-ar fi auzit cineva când arătă spre munţii imenşi 
care se conturau înainte. Peste acea margine 
începe teritoriul Kharankuilor, Dagul Fells. Cei din 
turnul de veghe puteau să vadă pe oricine cobora 
din munţi, în special cu vederea lor Fae. 

Cu sau fără vederea Fae, Nesryn scrută 
versanţii arizi din Fells - un zid de bolovani şi 
bucăţi de piatră, fără copaci şi râuri, ca şi când 
viaţa ar fi dispărut de acolo. 

— Houlun a zburat peste aşa ceva? 

— Crede-mă,  mormăi  Sartag, nu sunt 
mulţumit. Borte a aflat tot în dimineaţa asta. 

— Sunt surprinsă că mai ai rotulele intacte. 

— Nu ai observat mai devreme că şchiopătez? 

In ciuda turnului de veghe care se apropia, în 
ciuda zidului de munţi care se ridica în spatele lui, 
Nesryn chicoti. Ar fi putut jura că Sartaq se 
apropie, pieptul lui lat lipindu-se de tolba şi arcul 
pe care şi le prinsese pe spate, împreună cu două 

cuțite lungi, pe care i le dăduse Borte. 

Nu spuseseră nimănui unde mergeau sau ce 
căutau, ceea ce o făcuse pe Borte să se încrunte la 
micul dejun şi pe Falkan să se uite curios din 
partea cealaltă a mesei rotunde. Dar căzuseră de 
acord seara precedentă, când Sartaq o lăsase pe 
Nesryn la uşa dormitorului ei, că era important să 
păstreze secretul pentru moment. 

Aşadar, plecaseră la o oră după răsărit, 
înarmaţi, şi cu câteva bagaje cu provizii. Chiar 
dacă plănuiau să se întoarcă acasă cu mult 
înaintea apusului, Nesryn insistase să îşi aducă 
echipamentul. Dacă se întâmpla ce era mai rău, 
dacă se întâmpla orice, era mai bine să fie 
pregătiţi. 

Borte, în ciuda mâniei că nu fusese informată, 
îi împletise părul lui Nesryn după micul dejun - o 
cosiţă strânsă şi elegantă începând din vârful 
capului şi ajungând unde mantia cădea ca să-i 
acopere hainele de piele. Cosiţa era suficient de 
strânsă încât Nesryn să evite impulsul de a o slăbi 
în orele de când zburau, dar, acum, că turnul se 
vedea, iar părul abia i se mişca, Nesryn presupuse 
că putea să o păstreze. 

Kadara ocoli de două ori turnul de veghe, 
coborând la fiecare trecere. 

— Nici urmă de pânze, observă Nesryn. 

Nivelurile superioare ale turnului de veghe 
fuseseră distruse de intemperii sau de vreo armată 
care trecuse de mult, lăsând doar două etaje 
deasupra solului. Ambele erau expuse 
intemperiilor, scara spiralată din mijloc fiind 

acoperită de ace de pin şi pământ. De asemenea, 
erau acolo şi grinzi, şi blocuri de piatră, dar niciun 
semn de viaţă sau de vreun fel de bibliotecă 
păstrată în mod miraculos. 

La mărimea sa, pasărea ruk trebuia să 
găsească o poiană în apropiere ca să aterizeze, de 
vreme ce Sartaq nu credea că zidurile turnului de 
veghe aveau să o susţină. Pasărea se avântă în aer 
imediat ce ei începură să urce pe mica pantă spre 
turnul de veghe şi ocoli pe deasupra până ce 
Sartaqg o fluieră. 

Alt truc al rukhinilor şi darghanilor din stepe: 
fluieratul şi săgețile lor  şuierătoare, care 
permiseseră demult ambelor popoare să comunice 
într-un fel pe care nu mulți îl observau sau, dacă îl 
observau, nu se deranjau să îl înţeleagă. In acest 
mod se transmiteau mesaje prin teritoriul inamic 
sau în rândul armatei. Călăreţii îşi antrenaseră şi 


păsările ruk să înțeleagă fluierăturile - să 
deosebească un strigăt de ajutor de o avertizare să 
fugă. 


La fiecare pas obositor printre pini deşi şi 
bolovani de granit, Nesryn se rugă ca ei să fie 
nevoiţi să fluiere doar ca să cheme pasărea. Ea nu 
se pricepea la căutări, dar părea că Sartaq era 
priceput la citirea semnelor din jurul lor. 

Nesryn înţelese destule din faptul că prinţul 
scutură din cap: nici urmă de vreo prezenţă de 
păianjen sau de altceva. Incercă să nu pară prea 
uşurată. In ciuda copacilor înalţi, Fells era o 
prezenţă solidă care se înălța în dreapta ei, 
atrăgându-i atenţia în timp ce toate instinctele îi 

spuneau că e un loc periculos. 

Blocurile de piatră îi întâmpinară mai întâi. 
Bucăţi mari şi pătrate, pe jumătate îngropate în 
ace de pin şi pământ. Vara se instalase pe deplin în 
ţinut, totuşi aerul era rece, umbra de sub copaci 
fiind de-a dreptul friguroasă. 

— Nu îi condamn că l-au abandonat dacă este 
atât de frig vara, mormăi Nesryn. Ilmaginează-ţi 
cum este iarna. 

Sartag zâmbi, dar îşi lipi un deget pe buze 
când ieşiră, în sfârşit, din pădure. Roşind pentru că 
fusese nevoit să îi amintească, Nesryn îşi luă arcul 
şi puse o săgeată, lăsând-o să atârne moale în 
timp ce îşi înclinară capetele înapoi, ca să studieze 
turnul. 

Era clar că fusese imens cu mii de ani în urmă, 
dacă doar ruinele o făceau să se simtă mică. 
Barăcile sau camerele de locuit se dărâmaseră de 
mult sau putreziseră, dar bolta din piatră de la 
intrarea în turn rămăsese intactă, flancată de două 
statui ale unui soi de pasăre distrusă de vreme. 

Sartag se apropie, cuțitul său lung strălucind 
ca mercurul în lumina apoasă în timp ce studie 
statuile. 

— Păsări ruk? Întrebarea era doar o şoaptă. 

Nesryn miji ochii. 

— Nu - uită-te la faţă. La cioc. Sunt... bufniţe. 
Bufniţe înalte şi zvelte, cu aripile strânse. Simbolul 
Silbei şi al complexului Torre. 

Sartaq înghiţi în sec. 

— Să fim rapizi. Nu cred că este înţelept să 
zăbovim. 

Nesryn dădu aprobator din cap, cu un ochi în 
urma lor în timp ce se strecurară prin bolta 
deschisă. Era o poziţie cunoscută, ariergarda - în 
canalele din Rifthold, îl lăsase deseori pe Chaol să 
meargă înainte în timp ce ea asigura spatele, cu 
săgeata ţintită spre întunericul din spatele lor. 
Aşadar, corpul îi acţionă doar din memoria 
muşchilor în timp ce Sartaq făcu primii paşi prin 
boltă, iar ea se întoarse, cu săgeata aţintită spre 
pădurea de pini, scrutând copacii. 

Nimic. Nici măcar o pasăre sau şuieratul 
vântului printre pini. 

Se întoarse o clipă mai târziu, evaluând 
eficient, aşa cum o făcuse întotdeauna, chiar şi 
înainte de antrenamentul ei: observând ieşirile, 
capcanele, posibilele adăposturi. Dar nu erau 
multe de observat printre ruine. 

Podeaua turnului era bine luminată mulţumită 
tavanului lipsă de deasupra, scara sfărâmată 
conducând spre cerul gri. Fantele din piatră 
dezvăluiau unde s-ar fi putut poziţiona cândva 
arcaşii - sau ar fi putut sta de veghe în căldura 
turnului, într-o zi friguroasă. 

— Nimic în sus, observă Nesryn poate inutil, 
întorcându-se spre Sartaq tocmai când el făcu un 
pas spre bolta deschisă care conducea spre scara 
întunecată. Ea îl apucă de cot. Nu o face. 

El îi aruncă o privire neîncrezătoare peste 
umăr. 

Nesryn îşi păstră chipul de piatră. 

— Eja ta a spus că aceste turnuri erau pline de 
capcane. Doar pentru că încă nu ai văzut una, nu 

înseamnă că nu sunt încă aici. Arătă cu săgeata 
spre bolta deschisă spre nivelurile subterane. 
Păstrăm liniştea şi mergem atenţi. Eu merg prima. 

La naiba cu ariergarda, dacă el avea tendinţa 
să plonjeze în pericol. 

Ochii prinţului străluciră, dar ea nu îl lăsă să 
obiecteze. 

— M-am confruntat cu unele dintre grozăviile 
Morathului în primăvara şi vara asta. Ştiu cum să le 
observ şi unde să lovesc. 

Sartaq o măsură din nou cu privirea. 

— Chiar ar fi trebuit să fii promovată. 

Nesryn zâmbi, eliberându-i bicepsul musculos 
şi tresărind când îşi dădu seama că îşi permisese 
să îl apuce, atingându-l pe prinţ fără permisiune... 

— Doi căpitani, îţi  aminteşti, spuse el, 
observând crisparea pe care nu reuşi să o ascundă. 

Într-adevăr. Nesryn îşi înclină capul şi păşi în 
faţa lui şi în bolta scărilor care conduceau 
dedesubt. 

Brațul i se încordă când întinse arcul, scrutând 
întunericul de dincolo de intrarea în scară. Când 
nimic nu sări afară, slăbi arcul, puse săgeata înapoi 
în tolbă şi luă o mână de pietre de pe pământ, 
bucăţi şi cioburi din blocurile căzute de piatră din 
jurul lor. 

La un pas în spate, Sartag făcu la fel, 
umplându-şi buzunarele. 

Ascultând cu atenţie, Nesryn aruncă o piatră 
pe scara spiralată, lăsând-o să sară şi să 
pocnească şi... 

Se auzi un mic țăcănit, iar Nesryn sări înapoi, 

izbindu-se de Sartaq şi căzând amândoi la pământ. 
Un zgomot surd se auzi în scara de dedesubt, apoi 
încă unul. 

În liniştea care urmă, gâfâitul ei fiind singurul 
sunet, ea ascultă din nou. 

— Zăvoare ascunse, observă Nesryn tresărind 
când se trezi cu faţa lui Sartaq la doar câţiva 
centimetri distanţă de a ei. El se uita la scară, chiar 
dacă îşi păstra o mână pe spatele ei, cealaltă 
înclinând cuțitul lung spre boltă. 

— Se pare că îţi datorez viaţa, căpitane, spuse 
Sartag, iar Nesryn se retrase repede, oferindu-i o 
mână de ajutor ca să se ridice. El o apucă, mâna sa 
fiind caldă peste a ei când îl ridică în picioare. 

— Nu-ţi face griji, spuse sec Nesryn. Nu îi voi 
spune lui Borte. 

Ea luă încă o mână de pietre şi le trimise 
rostogolindu-se şi împrăştiindu-se în întunericul 
scării. Alte câteva ţăcănituri şi zgomote surde... 
apoi linişte. 

— Mergem încet, spuse deloc amuzată şi nu 
aşteptă ca el să dea din cap când încercă locul în 
care urma să calce împungându-l cu vârful arcului. 

Lovi uşor şi împinse de-a lungul scărilor, 
privind pereţii, tavanul. Nimic. Procedă la fel cu a 
doua, a treia şi a patra treaptă - cât de departe 
ajungea arcul ei. Şi doar când fu mulţumită că nu o 
aştepta nicio surpriză îi permise şi lui să păşească 
pe scări. 

Nesryn repetă mişcarea cu următoarele patru 
trepte, fără să găsească nimic. Dar când ajunseră 
la prima cotitură a scărilor în spirală... 

— Chiar îţi datorez viaţa, şopti Sartaq în timp 
ce priviră ce ieşise din fanta din zid, la a noua 
treaptă. 

Ţepi din fier, concepuţi să intre în piele şi să 
rămână acolo - asta dacă victima nu voia să-şi 
smulgă pielea sau organele în cârligele rotunjite şi 
urâte în drumul de ieşire. 

Ţepii fuseseră traşi atât de puternic, încât 
intraseră adânc în mortarul dintre pietre. 

— Aminteşte-ţi că aceste capcane nu erau 
pentru agresorii umani, şopti ea. 

Ci pentru păianjeni mari cât caii, care puteau 
să vorbească, să facă planuri şi să ţină minte. 

Ea lovi uşor treptele din fantă, lemnul arcului ei 
răsunând gol prin camera întunecată, împungând 
fanta din care fuseseră traşi ţepii. 

— Probabil că Spiriduşii au reţinut ce trepte să 
evite când locuiau aici, observă ea când mai 
înaintară câţiva paşi. Totuşi, nu cred că au fost 
destul de proşti să facă un tipar simplu. 

Într-adevăr, următorii ţepi ieşiseră la trei trepte 
mai jos. Cei de după, la a cincea treaptă. Dar după 
asta... Sartaq băgă mâna în buzunar şi scoase altă 
mână de pietre. Amândoi se ghemuiră când el 
rostogoli câteva pe scări. 

Clic. 

Nesryn era atât de concentrată la zidul din 
faţă, încât nu se gândi de unde se auzise ţăcănitul. 
Nu din faţă, ci de dedesubt. 

Intr-o clipă, se ghemui pe o treaptă. 

Următoarea îi alunecase de sub picior, un puț 
întunecat deschizându-se dedesubt... 

Mâini puternice îi cuprinseră umerii şi gulerul, 
o lamă zăngănind pe piatră... 

Nesryn se chinui să ajungă spre marginea celei 
mai apropiate trepte când Sartaq o tinu, gemând 
din cauza greutăţii ei, cuțitul lui lung rostogolindu- 
se în întunericul de dedesubt. 

Metalul se lovi de metal şi ricoşă de mai multe 
ori, zăngănitul umplând casa scării. 

Ţepi. Probabil era un câmp de ţepi metalici... 

Sartaq o ridică, unghiile ei atingând piatra când 
se agăţă de treapta netedă. Dar apoi se ridică, pe 
jumătate întinsă pe scări între picioarele lui Sartag, 
amândoi gâfâind când priviră spre golul de dincolo. 

— Cred că suntem chit, spuse Nesryn, 
încercând şi nereuşind să îşi stăpânească 
tremuratul. 

Prinţul o prinse de umăr în timp ce cu cealaltă 
mână o mângâie pe ceafă. Era o atingere 
liniştitoare, obişnuită. 

— Cine a construit locul nu a avut milă de 
Kharankui. 

Ei îi mai luă un minut ca să nu mai tremure. 
Sartag aşteptă  răbdător, mângâindu-i părul, 
degetele unduindu-i-se peste marginile împletiturii 
lui Borte. Ea îl lăsă, se aplecă spre atingere în timp 
ce studie golul peste care trebuiau acum să sară, 
scările fiind încă în partea cealaltă. 

Când ea reuşi, în sfârşit, să se ridice în picioare 
fără să îi tremure genunchii, săriră precauţi peste 
groapă şi reuşiră să mai facă şapte paşi înainte să 
mai apară una, de data asta însoţită de ţepi. Dar 
merseră în continuare, minutele trecând, până ce 

ajunseră, în sfârşit, la nivelul de dedesubt. 

Raze de lumină galbenă străluceau din găuri 
atent ascunse în pământul de deasupra sau poate 
prin vreun mecanism cu oglinzi din culoarele de 
deasupra. Ei nu-i păsa, atât timp cât lumina era 
suficient de puternică încât să vadă împrejur. 

lar ei văzură. 

Nivelul de jos era o temniţă. 

Cinci celule erau deschise, uşile fiind smulse, 
prizonierii şi gărzile dispărând de mult. O masa 
pătrată din piatră era în mijloc. 

— Cine crede că Spiriduşii sunt fiinţe vesele, 
deprinse cu poezia şi cântecul, are nevoie de o 
lecţie de istorie, şopti Sartaq în timp ce zăboviră pe 
treapta de jos, neîndrăznind să atingă podeaua. 
Masa de piatră nu a fost folosită pentru scrierea 
raporturilor sau pentru mâncat. 

Într-adevăr, pete întunecate încă îi murdăreau 
suprafaţa. Dar o masă de lucru era lipită de un zid 
din apropiere şi pe ea erau cu diverse arme. 
Hârtiile dispăruseră de mult în zăpadă şi ploaie şi 
orice alte cărţi legate în piele ar fi fost acolo 
vreodată... erau dispărute şi ele. 

— Riscăm sau plecăm? spuse gânditor Sartaqg. 

— Am ajuns până aici, spuse Nesryn. Ea miji 
ochii spre zidul distant. Acolo... acolo scrie ceva. 

Aproape de podea, cu litere negre, era un scris 
încâlcit. 

Prinţul tocmai îşi băgă mâinile în buzunare, 
aruncând alte pietre prin spaţiu. Nu se auzi niciun 
zăngănit. Aruncă alte câteva spre tavan, spre 
pereţi. Nimic. 

— Pentru mine e suficient, spuse Nesryn. 

Sartag dădu din cap, deşi amândoi încercară 
fiecare bloc de piatră cu vârful arcului sau cu sabia 
lui elegantă şi subţire. Ajunseră dincolo de masa 
de piatră, iar Nesryn nu se deranjă să studieze 
diversele instrumente care fuseseră aruncate. 

Ea îi văzuse pe oamenii lui Chaol atârnând de 
porţile castelului. Văzuse semnele de pe corpurile 
lor. 

Sartaq se opri la masa de lucru, uitându-se la 
armele de acolo. 

— Unele sunt încă ascuţite, observă el, iar 
Nesryn se apropie când prinţul scoase un pumnal 
lung din teacă. Lumina apoasă a soarelui străluci 
pe lamă, dansând de-a lungul semnelor incrustate 
pe mijloc. 

Nesryn se întinse spre sabia scurtă, teaca din 
piele aproape destrămându-se sub mâna ei. Ea 
îndepărtă praful vechi de pe mâner, dezvăluind 
metalul negru strălucitor incrustat cu spirale aurii, 
garda curbându-se uşor la capete. 

Teaca era, într-adevăr, atât de veche încât se 
destrămă când ea ridică sabia, greutatea obiectului 
fiind mică în ciuda mărimii lui, iar echilibrul perfect. 
Alte semne fuseseră gravate pe lamă. Un nume 
sau o rugăciune, probabil. 

— Doar săbiile Fae pot rămâne atât de ascuţite 
după o mie de ani, spuse Sartaqg, lăsând jos cuțitul 
pe care îl studiase. Probabil au fost forjate de 
fierarii Fae din Asterion, la est de Doranelle - poate 
chiar înainte de primul dintre războaiele demonilor. 

Era un prinţ care studiase nu doar istoria 

propriului imperiu, ci şi a multor altora. 

Istoria cu siguranţă nu era punctul ei forte, 
aşadar întrebă: 

— Asterion - ca şi caii? 

— Exact. Marii fierari şi crescători de cai. Sau 
aşa cum era cândva - înainte de închiderea 
graniţelor şi de întunecarea lumii. 

Nesryn studie sabia scurtă din mâna ei, 
metalul strălucind ca şi când ar fi fost îmbibat cu 
lumina stelelor, întreruptă doar de incrustaţiile de 
pe lamă. 

— Mă întreb ce spun semnele. 

Sartag studie altă sabie, licări de lumină 
reflectându-se pe chipul lui frumos. 

— Probabil vrăji împotriva inamicilor; poate 
chiar împotriva... El se opri la acel cuvânt. 

Nesryn dădu oricum din cap. Valgilor. 

— Jumătate din mine speră să nu fie nevoită să 
aflăm vreodată. 

Lăsându-l pe Sartaq să-şi aleagă una, ea îşi 
prinse sabia scurtă de centură când se apropie de 
zidul îndepărtat şi de scrisul negru din partea de 
Jos. 

Încercă fiecare bloc de piatră de pe podea, dar 
nu găsi nimic. 

În sfârşit, se uită la scrierea cu litere negre 
duble. Nu erau negre, ci... 

— E sânge, spuse Sartag, venind lângă ea, cu 
un cuţit Asterion la centură. 

Nici urmă de cadavru sau urme ale celui care 
scrisese asta, poate în timp ce era pe moarte. 

— Este în limba spiriduşilor, spuse Nesryn. Nu 

cred că învățătorii tăi de lux te-au învăţat vechea 
limbă în timpul lecţiilor de istorie. 

El scutură din cap. 

Ea oftă. 

— Ar trebui să găsim o cale să notăm ce scrie. 
Doar dacă nu ai o memorie care... 

— Nu. El înjură, întorcându-se spre scări. Am 
nişte hârtie şi cerneală în desagii Kadarei. Aş 
putea... 

Nu cuvintele lui întrerupte o făcură să se 
întoarcă, ci felul în care el rămase complet 
nemişcat. 

Nesryn scoase sabia Fae din locul în care o 
legase. 

— Nu este nevoie să traduci, spuse o voce 
subţire de femeie în limba halha. Scrie „Uită-te în 
sus”. Păcat că nu aţi observat. 

Nesryn îşi ridică, într-adevăr, privirea la ce 
ieşea din casa scării, târându-se de-a lungul 
tavanului, spre ei, şi îşi înghiţi ţipătul. 


Capitolul 34 


Era mai rău decât visase vreodată Nesryn. 

Creatura kharankui care aluneca de pe tavan, 
pe podea, era mult mai rea. 

Mai mare decât un cal. Pielea era neagră şi gri, 
împestriţată cu pete albe, ochii multipli fiind nişte 
puțuri nesfârşite de culoare neagră. Şi, în ciuda 
mărimii, femela era zveltă şi subţire - mai mult ca 
o văduvă neagră decât ca un păianjen-lup. 

— Spiriduşii au uitat să privească în sus când 

au construit locul, spuse păienjeniţa cu o voce 
minunată în ciuda monstruozităţii ei. Picioarele 
lungi din faţă ţăcăniră pe piatra veche. Ca să-şi 
amintească pentru cine au pus capcanele. 

Nesryn măsură din priviri casa scării din 
spatele păienjeniţei şi razele de lumină, căutând o 
ieşire. Nu găsi nici măcar una. 

lar acest turn de veghe devenise acum o 
adevărată plasă. Proşti; fuseseră de-a dreptul 
proşti pentru că zăboviseră... 

Ghearele din partea de sus a picioarelor 
creaturii zgăriară piatra. 

Nesryn îşi puse din nou sabia în teacă. 

— Bun, spuse mieros păienjeniţa. Bine că ştii 
cât de inutil ar fi acel fleac al spiriduşilor. 

Nesryn îşi scoase arcul, punând o săgeată. 

Păienjeniţa râse. 

— Dacă arcaşii Fae nu m-au oprit cu mult timp 
în urmă, omule, nu o vei face tu acum. 

Lângă ea, Sartaq îşi ridică uşor sabia. 

Să moară aici şi acum - asta nu îi trecuse prin 
cap la micul dejun, în timp ce Borte îi împletise 
părul. 

Dar nu era nimic de făcut când păienjeniţa 
înaintă, colții ieşindu-i din maxilare. 

— După ce termin cu tine, călăreţule, îţi voi 
face pasărea să ţipe. Picături de lichid căzură din 
acei colţi. Era venin. 

Apoi păienjeniţa atacă. 

Nesryn trase o săgeată şi pregăti o alta înainte 
ca prima să-şi găsească ţinta. Dar păienjeniţa se 
mişcă atât de repede încât lovitura ţintită spre un 

ochi lovi cu putere carapacea abdomenului, abia 
intrând. Păienjeniţa se izbi în masa de tortură din 
piatră, ca şi când ar fi sărit ca să-i lovească... 

Sartaq lovi, o tăietură brutală spre cel mai 
apropiat picior. 

Păienjeniţa ţipă, sângele negru curgând, iar ei 
se grăbiră spre uşa distantă... i 

Creatura kharankui îi interceptă prima. Işi 
trânti picioarele între zid şi masa de piatră, 
blocându-le calea. Era atât de aproape, iar 
duhoarea morții ce curgea din acei colți... 

— Gunoaie umane, spuse păienjeniţa, veninul 
stropind piatra de la picioarele lor. 

Cu coada ochiului, Nesryn văzu că Sartaqg îşi 
aruncă un braţ în calea ei, împingând-o, ca să sară 
în faţa maxilarelor mortale... 

Nu ştia ce se întâmplase mai întâi. 

Ce mişcare neclară fusese, ce făcuse creatura 
să ţipe. 

Până să înţeleagă Nesryn sacrificiul prostesc al 
lui Sartaq... păienjeniţa se izbi prin cameră, 
rostogolindu-se de nenumărate ori. 

Nu era Kadara, ci ceva mare, înarmat cu 
gheare şi colţi... 

Un lup gri. La fel de mare ca un ponei şi foarte 
feroce. 

Sartag nu pierdu timpul, şi nici Nesryn. 
Alergară spre boltă şi spre scările de dincolo de ea, 
fără să le pese câţi ţepi sau săgeți ţâşneau din 
pereţi când se mişcară mai repede chiar şi decât 
capcanele. 

Alergând pe scări, sărind spaţiile dintre ele, nu 

se opriră la izbiturile şi ţipetele de dedesubt... 

Se auzi un țipăt canin, apoi... fu linişte. 

Nesryn şi Sartaq ajunseră în capul scărilor, 
alergând spre pădurea de dincolo de uşa deschisă. 
Prinţul avea o mână pe spatele ei, împingând-o, 
amândoi întorcându-se pe jumătate spre turn. 

Păienjeniţa ţâşni din întuneric, îndreptându-se 
nu spre copaci, ci spre scările turnului de veghe, ca 
şi când ar fi urcat pentru a-l surprinde printr-un 
atac neaşteptat pe lupul care alerga după ea. 

Şi, exact cum plănuise, lupul zbură de pe scări, 
îndreptându-se spre boltă şi spre pădure, fără să 
privească măcar în urmă. 

Păienjeniţa sări. Auriul licări din cer. 

Strigătul de luptă al Kadarei făcu pinii să 
tremure, ghearele ei intrând direct în pântecul 
creaturii Kharankui şi făcând-o se rostogolească pe 
scări. 

Lupul se îndepărtă repede când strigătul de 
avertisment al lui Sartaq pentru rukul lui fu 
acoperit de ţipetele păsării şi ale păienjeniţei. 
Aceasta din urmă ateriză pe spate, întocmai cum 
voia Kadara, lăsându-şi pântecul expus ghearelor 
rukului şi ciocului său ascuţit. 

După câteva lovituri aprige, sângele negru 
ţâşni, membrele subţiri se agitară şi... linişte. 

Arcul lui Nesryn se legănă în mâinile ei 
tremurânde când Kadara dezmembră păienjeniţa 
care zvâcnea. Ea se întoarse spre Sartaqg, dar el se 
uita în altă parte. La lup. 

Când lupul veni spre ei şchiopătând, cu o rană 
adâncă în coaste, şi îi privi ochii de culoarea 

safirului închis, îşi dădu seama. 

Ştiu ce şi cine era, când marginile blănii gri 
străluciră, tot corpul umplându-se cu lumina care 
se micşora şi plutea. 

lar când Falkan se ridică în picioare în faţa lor, 
cu o mână lipită de rana însângerată de la coaste, 
Nesryn şopti: 

— Poţi să-ţi schimbi corpul. 


Capitolul 35 


Falkan căzu în genunchi, acele de pin 
împrăştiindu-se, sângele prelingându-se printre 
degetele lui bronzate. 

Nesryn vru să alerge spre el, dar Sartag o 
blocă cu un braţ. 

— Nu o face, o avertiză el. 

Nesryn îi împinse braţul şi alergă spre bărbatul 
rănit, căzând în genunchi în faţa lui. 

— Ne-ai urmărit până aici. 

Falkan îşi ridică fruntea, durerea citindu-se în 
ochii lui. 

— V-am ascultat aseară. La focul vostru. 

— Fără îndoială ca un şobolan sau ca o insectă, 
zise Sartaqg. 

Ceva asemănător ruşinii umplu chipul lui 
Falkan. 

— Am zburat aici ca un uliu - v-am văzut 
intrând. Apoi am văzut-o târându-se pe deal după 
voi. 

Tremură când se uită spre locul în care Kadara 
terminase de sfâşiat păienjeniţa, iar acum stătea 

pe turn, studiindu-l ca şi când ar fi fost următoarea 
masă. 

Nesryn flutură o mână spre pasăre ca să 
coboare cu desagii lor. Kadara o ignoră explicit. 

— El are nevoie de ajutorul nostru, îi şopti ea 
lui Sartaq. Bandajele. 

— Ej a mea ştie? fu tot ce întrebă prinţul. 

Falkan încercă şi eşuă să-şi ia mâna udă de 
sânge de pe coaste, gâfâind printre dinţi. 

— Da, reuşi el să spună. l-am spus totul. 

— Şi care regat te-a plătit să vii aici? 

— Sartag. Ea nu îl mai auzise vorbind aşa, nu îl 
mai văzuse atât de furios. Il apucă pe prinţ de braţ. 
Ne-a salvat vieţile. Acum, să îi întoarcem favoarea, 
spuse şi arătă spre ruk. Bandajele. 

Sartaq îşi întoarse ochii plumburii spre ea. 

— Cei din neamul lui sunt asasini şi spioni, 
spuse el. Mai bine l-am lăsa să moară. 

— Nu sunt nici asasin, nici spion, gâfâi Falkan. 
Sunt ce am spus: un negustor. In Adarlan, când 
eram mic, nici măcar nu ştiam că am acest dar. El 
a existat în familia mea, dar când magia a 
dispărut, am presupus că eu nu l-am primit. M-am 
bucurat. Dar probabil că nu eram suficient de 
matur, pentru că atunci când am venit aici, când 
acest... Gesticulă spre corpul lui, la cei douăzeci de 
ani la care renunţase. Se crispă la mişcare făcută 
spre rană. Mi-a prins bine. Mă pot schimba. Prost, 
şi rar, dar mă pot descurca, dacă mă concentrez. 

Uitându-se la prinţ, îi spuse: 

— Nu înseamnă nimic pentru mine această 
moştenire. Era darul fraţilor mei, al tatălui meu - 

eu nu l-am vrut niciodată. Tot nu îl vreau. 

— Totuşi, te poţi schimba din pasăre în lup şi în 
om la fel de uşor ca şi când te-ai fi antrenat. 

— Crede-mă, este mai mult decât am făcut în... 
Falkan mormăi, legănându-se. 

Nesryn îl prinse înainte să cadă la pământ şi 
izbucni la Sartaq: 

— Dacă nu aduci bandajele şi proviziile chiar 
acum, îţi voi face o rană asemănătoare. 

Prinţul se uită la ea cu gura căscată. 

Apoi el fluieră printre dinţi, ascuţit şi scurt, în 
timp ce merse spre Kadara cu paşi grăbiţi. 

Rukul sări de pe turn şi ateriză pe una dintre 
statuile bufniţă ancorate în zidurile boltite, piatra 
crăpându-se sub ea. 

— Nu sunt asasin, insistă  Falkan, încă 
tremurând. Am cunoscut câţiva, dar nu sunt unul. 

— Te cred, spuse Nesryn, şi vorbea serios. 

Sartaq luă bagajele de pe Kadara, căutând prin 
ele. 

— În cel din stânga, strigă ea. Prinţul îi aruncă 
încă o privire peste umăr, dar se supuse. 

— Am vrut să o ucid eu, gâfâi Falkan, ochii 
devenindu-i sticloşi, fără îndoială din cauza 
sângelui pierdut. Ca să văd dacă... fapta mi-ar 
putea returna anii. Chiar... chiar dacă nu este cea 
care mi-a luat tinereţea, credeam că ar putea fi 
vreo... legătură între ei, chiar şi peste ocean. O 
reţea, ca să zicem aşa, pe care o au cei din specia 
lor. El râse amar şi chinuit. Dar se pare că mi-a fost 
luată şi lovitura fatală. 

— Cred că o putem ierta cu toţii pe Kadara 

pentru ce a făcut, spuse Nesryn, observând 
sângele negru împroşcat pe ciocul şi penele 
rukului. 

Alt râs îndurerat. 

— Nu te sperie ce sunt. 

Sartaq veni cu bandajele, alifia şi ce părea a fi 
un borcan cu o substanţă asemănătoare mierii, 
foarte probabil ca să lipească rana până ce ar fi 
ajuns la o vindecătoare. Bun. 

— Unul dintre prietenii mei îşi poate schimba 
forma, recunoscu Nesryn chiar în clipa în care 
Falkan leşină în braţele ei. 


Ei fură în aer după câteva minute în care 
Nesryn curăţă rana de pe coastele lui Falkan şi 
Sartag o bandajă cu ceea ce păreau a fi nişte 
frunze acoperite cu miere, ca să împiedice infecția 
şi să oprească sângerarea când zburară repede 
înapoi spre cuib. 

Ea şi prinţul abia vorbiră, deşi, cu Falkan 
sprijinit în spatele lor, călătoria oricum nu prea le 
oferi ocazia să schimbe multe cuvinte. Fu un zbor 
rapid şi periculos, Falkan înclinându-se ocazional 
destul de departe încât Sartaq să geamă când îl 
tinu în şa. Erau doar două rânduri de curele, îi 
spusese el lui Nesryn când urcaseră în şa. El nu le 
risca vieţile pentru un om care putea să-şi schimbe 
forma, chiar dacă îi datorau viaţa. 

Dar ei reuşiră, tocmai când soarele apunea şi 
cele trei piscuri ale lui Dorgos erau luminate cu 

nenumărate focuri, ca şi când munţii ar fi fost plini 
de licurici. 

Kadara ţipă strident când se apropiară de Sala 
Muntelui din Altun. Părea a fi un fel de semnal, 
pentru că înainte să aterizeze, Borte, Houlun şi 
nenumărați alţii se adunară, înarmaţi cu provizii. 

Niciunul nu întrebă ce se întâmplase cu Falkan. 
Nimeni nu se miră cum ajunsese el acolo. Fie la 
ordinul lui Houlun să nu îi bată la cap, fie doar din 
cauza haosului pe care îl presupunea coborârea lui 
de pe ruk şi pentru a-l duce la o vindecătoare. 
Nimeni, în afară de Borte. 

Sartag era încă destul de furios, aşa că o 
conduse pe Æj a lui spre un colţ al sălii ca să 
înceapă să-i ceară răspunsuri despre omul care îşi 
schimba forma. Sau aşa părea, cu maxilarul 
încordat şi braţele încrucişate. 

Houlun se opri, cu picioarele înfipte în podea, 
cu maxilarul la fel de încordat ca al lui. 

Singură cu Kadara, Nesryn începu să dea jos 
bagajele în timp ce Borte observă de la câţiva paşi 
distanţă: 

— Faptul că are curajul să îi dea lecţii îmi 
spune că ceva a mers foarte prost. Şi faptul că ea Îi 
permite să o facă îmi spune că se simte puţin 
vinovată. 

Nesryn nu răspunse, gemând când cobori un 
bagaj destul de greu. 

Borte o ocoli pe Kadara, măsurând din priviri 
pasărea. Atent. 

— Sânge negru pe ghearele, ciocul şi penajul 
ei. Mult sânge negru. 

Nesryn rezemă bagajul de perete. 

— Şi spatele tău este plin de sânge roşu. 

Din locul în care Falkan se rezemase de ea, în 
timpul călătoriei. 

— lar aia este o nouă sabie. O sabie Fae, şopti 
Borte, apropiindu-se ca să examineze sabia ce-i 
atârna de la centură. 

Nesryn se retrase un pas. 

Borte strânse din buze. 

— Orice ştii, vreau să aflu şi eu. 

— Nu e treaba mea să-ţi spun. 

Ele se uitară spre Sartag, care încă fierbea, 
Houlun lăsându-l să se descarce. 

Borte începu să-şi zornăie obiectele de pe 
degete. 

— Ej pleacă singură câteva zile. Apoi pleci tu şi 
te întorci cu un bărbat care nu a plecat cu tine şi 
care nu a luat niciun ruk. Şi biata Kadara se 
întoarce acoperită de... mizeria asta. Ea adulmecă 
sângele negru. 

Rukul ţăcăni din cioc în semn de răspuns. 

— Este noroi, minţi Nesryn. 

Borte râse. 

— lar eu sunt o prinţesă Fae. Ori încep să pun 
întrebări, ori... 

Nesryn o târî spre zidul cu bagaje. 

— Chiar dacă ţi-aş spune, nu trebuie sufli o 
vorbă nimănui. Sau să te implici în vreun fel. 

Borte îşi puse o mână pe inimă. 

— Jur. 

Nesryn oftă spre tavanul din piatră aflat la 
distanţă, Kadara aruncându-i o privire în semn de 

avertisment ca şi când i-ar fi cerut să se mai 
gândească, dar Nesryn îi spuse totul lui Borte. 


Ar fi trebuit să o asculte pe Kadara. Borte, spre 
meritul ei, nu spuse nimănui. În afară de Sartaqg, 
care veni, în sfârşit, de lângă Houlun, doar ca să 
primească o mustrare şi o lovitură în umăr pentru 
că nu îşi informase sora de vatră unde mergea. Şi, 
mai rău decât atât, pentru că nu o invitase. 

Sartag se încruntă la Nesryn când îşi dădu 
seama cine îi spusese lui Borte, dar ea era prea 
obosită ca să-i pese. In schimb, se îndreptă spre 
camera ei, ocolind stâlpii. Ştiu că Sartaq era în 
urma ei din pricina lui Borte, care strigă: „Să mă iei 
cu tine data viitoare, măgar încăpățânat!” 

Şi, chiar înainte ca Nesryn să ajungă la uşa 
camerei ei, la confortul unui pat moale, prinţul o 
apucă de cot. 

— Trebuie să discutăm. 

Nesryn tocmai intrase în cameră, Sartaq 
venind din urmă, închizând uşa şi rezemându-se de 
aceasta. El îşi încrucişă braţele în acelaşi timp cu 
ea. 

— Borte m-a ameninţat că pune întrebări prin 
cuib, dacă nu îi spun. 

— Nu-mi pasă. 

Nesryn clipi. 

— Atunci ce... 

— Cine are cheile Wyrd? 

Întrebarea răsună între ei. 

Nesryn înghiţi în sec. 

— Ce este o cheie Wyrd? 

Sartaq se îndepărtă de uşă. 

— Mincinoaso, şopti el. Cât timp am fost 
plecaţi, £/ a mea şi-a amintit de alte poveşti, 
scoase din memoria colectivă pe care o are ca 
Păstrătoare a Poveştilor. Poveştile despre o poartă 
Wyrd prin care au intrat valgii şi regii lor - şi care 
se putea deschide oricând cu trei chei folosite în 
acelaşi timp. Şi-a amintit că acele chei au dispărut 
după ce Maeve le-a furat şi folosit ca să trimită 
valgii înapoi. Sunt ascunse, spune ea. Prin lume. 

Nesryn ridică doar o sprânceană. 

— ŞI ce e cu asta? 

El pufni cu răceală. 

— Aşa şi-a adunat Erawan atât de repede o 
armată, acesta fiind motivul pentru care Aelin nu îl 
poate ataca neajutată. Inseamnă că el are cel puţin 
una. Nu pe toate, altfel l-am numi deja pe Erawan 
stăpân al nostru. Dar cel puţin una, poate două. 
Deci, unde este a treia? 

Ea chiar nu ştia. Dacă Aelin şi ceilalţi aveau 
vreo idee, nu îi spuseseră niciodată. Doar că telul 
lor final, dincolo de război şi moarte, era să le 
recupereze pe cele pe care le avea Erawan. Dar 
chiar dacă i-ar fi zis asta... 

— Poate că acum înţelegi, spuse Nesryn cu 
aceeaşi răceală, de ce suntem atât de disperaţi 
după armata tatălui tău. 

— Ca să fie măcelărită. 

— După ce Erawan ne va măcelări, va veni 
după voi. 

554 


Sartaqg înjură. 

— Ce am văzut azi, acea creatură... El îşi 
scărpină faţa cu mâini tremurânde, pe care şi le 
lăsă pe lângă corp. Houlun a aflat de celelalte trei 
turnuri de veghe ruinate - dinspre sud. Vom zbura 
spre primul imediat ce se vindecă omul care îşi 
schimbă forma. 

— ÎI luăm pe Falkan? 

Sartag deschise uşa cu atât de multă forţă, 
încât Nesryn fu surprinsă că nu o smulse din 
balamale. 

— Pe cât de nepriceput susţine că este la a 
face aceste schimbări, un bărbat care se poate 
transforma în lup este o armă prea bună ca sănuo 
aduci când este pericol. Se încruntă brusc. Va veni 
cu mine. 

— lar eu unde voi fi? 

Sartaqg îi zâmbi fără să fie amuzat înainte să 
iasă pe hol. 

— Vei zbura cu Borte. 


Capitolul 36 


Atrofierea picioarelor lui... acţiona acum în 
sens invers. 

Trei săptămâni mai târziu, Yrene se minună. 
Picioarele îşi  recăpătară mişcarea până la 
genunchi, dar nu mai sus. Chaol îşi putea îndoi 
acum piciorul, dar nu îşi putea mişca coapsele. Nu 
putea sta pe ele. 

Dar antrenamentele de dimineaţă cu străjerii, 
după-amiezile petrecute cu vindecarea, învăluit de 

întuneric, amintiri şi durere... 

Mugşchii îşi reveneau, conturându-i umerii deja 
laţi şi pieptul impresionant. Mulțumită 
antrenamentului în soarele dimineții, pielea 
bronzată căpătase o nuanță de maro închis, 
culoarea evidenţiindu-i braţele musculoase. 

Lucrau în fiecare zi în ritm uşor, intrând într-o 
rutină care devenea la fel de mult o parte din 
Yrene, tot aşa cum erau şi spălarea feţei şi a 
dinţilor şi pofta de o cană cu kahve când se trezea. 

Chaol i se alătura la lecţiile de autoapărare, 
cele mai tinere ucenice hlizindu-se încă în preajma 
lui, dar măcar nu întârziaseră niciodată de când 
venea el. Bărbatul o învățase pe Yrene chiar şi noi 
mişcări pentru înfruntarea atacatorilor mai mari. Şi, 
în timp ce adesea se zâmbea din plin în curtea din 
Torre, el şi Yrene erau serioşi când o învăţa aceste 
metode de apărare, cât se gândeau când i-ar fi fost 
de folos. 

Dar nu se aflase cine o atacase - nu se 
confirmase că, într-adevăr, fusese unul dintre 
valgi. O mică indulgență, presupunea Yrene. 

Dar tot era atentă la lecţiile lui, iar Chaol încă o 
instruia atent. 

Moştenitorii regali veniseră, plecaseră şi se 
întorseseră, iar ea nu îl văzuse pe Kashin, cu 
excepţia cinei în timpul căreia îl căutase ca să-i 
mulţumească pentru ajutorul şi generozitatea din 
noaptea atacului. El îi spusese că nu era necesar, 
dar ea oricum îl atinsese pe umăr în semn de 
mulţumire, înainte să se aşeze acolo unde se 
simţea în siguranţă, lângă Chaol. 

Cauza proprie şi separată a lui Chaol cu 
khaganul... Chaol şi Yrene nu riscau să discute 
despre război, despre nevoia de armată. Cât 
despre oaza Aksara şi puţul cunoaşterii, care s-ar fi 
putut ascunde sub palmieri, motivul pentru care 
acest loc avea asemenea informaţii despre valgi... 
Niciunul din ei nu găsise o cale să o manipuleze pe 
Hasar să îi ducă acolo fără să ridice suspiciuni. 
Fără să rişte ca prinţesa să conştientizeze că Yrene 
şi Chaol încă ţineau pergamentele ascunse în 
camera lui. 

Dar Yrene ştia că el era presat de timp. Vedea 
cum uneori privea distant, ca şi când s-ar fi uitat 
spre un tărâm îndepărtat, amintindu-şi de prietenii 
care luptaseră acolo, pentru poporul lor. El se forţa 
mai mult după aceea şi fiecare centimetru de 
mişcare câştigată pentru picioarele lui se datora, în 
mare parte, atât lui, cât şi magiei fetei. 

Dar şi Yrene se forţa. Se întreba dacă luptele 
începuseră; dacă avea să ajungă vreodată la timp 
ca măcar să ajute; dacă ar mai fi rămas ceva la 
care să se întoarcă. 

Întunericul pe care îl întâlneau când îl vindeca, 
de la demonul care sălăşluise în bărbatul care 
distrusese atât de mult din lume... Lucrau şi cu 
asta. Ea nu fusese târâtă în amintirile lui, la fel ca 
înainte, nu fusese forţată să fie martoră la ororile 
Morathului sau să îndure atenţiile creaturii care 
zăbovea în el, dar magia ei tot împingea acea rană, 
roind ca o mie de puncte de lumină albă, 
devorând-o, sorbind-o şi zgăriind-o. 

Chaol suporta durerea, înaintând cu greu prin 

orice îi arăta întunericul, fără să dea vreodată 
înapoi, zi după zi, oprindu-se doar când ea 
rămânea fără putere, iar el insista ca Yrene să ia o 
pauză de masă sau să doarmă pe canapeaua aurie 
sau doar să converseze la un ceai rece. 

Yrene presupunea că ritmul lor constant de 
lucru trebuia să se termine la un moment dat. 

Credea că, probabil, avea să fie din cauza unei 
contradicții între ei, nu a unor ştiri de departe. 

Khaganul reveni la cina oficială, după o 
absenţă de două săptămâni la domeniul de la 
malul mării ca să scape de căldura verii, ascuns 
împreună cu soţia lui, care încă jelea. O adunare 
veselă - sau aşa păruse din depărtare. Fără alte 
atacuri în palat sau în Torre, vigilenţa discretă 
sporise considerabil în ultimele câteva săptămâni. 

Dar când Yrene şi Chaol intrară în marea sală, 
când ea citi încordarea celor aşezaţi la masă, se 
gândi dacă să îi spună să plece. Vizirii se mişcară 
pe scaune. Arghun, căruia cu siguranţă nu i se 
simţise lipsa când se alăturase părinţilor lui la 
malul mării, rânji. 

Hasar îi zâmbi larg lui Yrene - cu subiînţeles. Nu 
era bine. 

Cina începuse probabil de cincisprezece 
minute până să înceapă prinţesa să atace. Hasar 
se aplecă înainte şi îi spuse lui Chaol: 

— Cred că eşti mulţumit în seara asta, lord 
Westfall. 

Yrene rămase perfect dreaptă pe scaun, 
furculița fiind fermă când duse la gură o bucată de 
biban de mare cu lămâie şi se forță să înghită. 

Chaol răspunse calm, bând din cupa lui cu apă: 

— Şi de ce ar fi aşa, lnălţimea Ta? 

Zâmbetele lui Hasar puteau fi îngrozitoare, 
mortale, iar cel pe care îl afişă când vorbi o făcu pe 
Yrene să se întrebe de ce se deranjase să răspundă 
chemărilor prinţesei. 

— Ei bine, dacă faci calculele, căpitanul Faliq ar 
trebui să revină mâine, cu fratele meu. 

Yrene strânse furculiţa când numără zilele. 

Trei săptămâni. Trecuseră trei săptămâni de 
când Nesryn şi Sartaq plecaseră spre munţii Tavan. 

Nesryn avea să se întoarcă a doua zi. Şi chiar 
dacă nu se întâmplase nimic - nimic - între Yrene 
şi Chaol... 

Yrene nu reuşi să alunge senzația că pieptul i 
se prăbuşea. Nu putu opri sentimentul că o uşă era 
pe cale să i se închidă în faţă, definitiv. 

Ei nu vorbiseră despre Nesryn sau relaţia 
dintre ei, iar el nu o atinsese pe Yrene mai mult 
decât era necesar, niciodată nu o privise aşa cum o 
făcuse în acea seară, la petrecere. 

Pentru că, bineînţeles - bineînţeles că el o 
aştepta pe Nesryn. Femeia căreia el... îi era loial. 

Yrene se forţă să mai ia o înghiţitură, chiar 
dacă peştele căpătase un gust amar. 

Proastă. Era o proastă şi... 

— Nu ai aflat vestea? spuse tărăgănat Chaol, la 
fel de lipsit de respect ca prinţesa. El lăsă cupa, 
mâinile sale atingându-le pe cele ale lui Yrene în 
locul în care ea îşi sprijinise mâna pe masă. 

Pentru oricine ar fi putut fi o atingere 
întâmplătoare, dar în cazul lui Chaol... Fiecare 

mişcare era controlată, concentrată. Atingerea 
pielii lui de a ei fu o şoaptă liniştitoare, ca şi când 
ar fi simţit că zidurile se strângeau, într-adevăr, în 
jurul ei... 

Hasar îi aruncă lui Yrene o privire nemulțumită. 
„De ce nu mi-ai spus?” 

Yrene se crispă nevinovată. „Nu am ştiut.” Era 
adevărul. 

— Presupun că ne vei spune? răspunse calmă 
Hasar lordului. 

Chaol ridică din umeri. 

— Am primit azi ştirea, de la căpitanul Faliq. Ea 
şi fratele tău au decis să îşi prelungească excursia 
cu încă trei săptămâni. Se pare că priceperea ei cu 
arcul şi săgeata a fost la mare căutare printre 
rukhinii lui, care au rugat-o să mai rămână un timp, 
iar ea le-a făcut pe plac. 

Yrene se forţă să afişeze o expresie neutră, 
deşi uşurarea şi ruşinea o străbătură. 

Era o femeie bună - o femeie curajoasă. Aceea 
era cea despre care era atât de uşurată să audă că 
nu se întorcea. Că nu... îi întrerupea. 

— Fratele nostru este îndeajuns de înţelept, 
spuse Arghun din partea cealaltă a mesei, să 
păstreze războinici pricepuţi cât mai mult timp 
posibil. 

Ghimpele era acolo, înfipt adânc. 

Chaol ridică din nou din umeri. 

— Este, într-adevăr, înţelept, dacă îşi dă seama 
cât de specială este. 

Cuvintele erau spuse sincer, şi totuşi... 

Ea inventa lucruri, înțelegând şi presupunând 

că în tonul lui nu se simţea nicio emoție în afară de 
mândrie. 

Arghun se aplecă înainte spre Hasar: 

— Ei bine, mai este şi chestiunea ce/or/alte 
veşti, soră, pe care presupun că lordul Westfall le-a 
auzit deja. 

La câteva locuri distanță, conversaţia 
khaganului cu cei mai apropiaţi viziri păru să 
înceteze. 

— O, da, spuse Hasar, rotindu-şi vinul în pocal 
în timp ce se întinse pe scaun. Am uitat. 

Yrene încercă să surprindă privirea Reniei, să o 
facă pe iubita prinţesei să dezvăluie ceva despre 
ce credea că făcea acum, despre valul pe cale să 
se spargă - motivul pentru care camera era atât de 
schimbată. Dar Renia doar o privi pe Hasar, cu o 
mână pe braţul ei ca şi când ar fi spus „Atenţie”. 

Nu la ce era pe cale să dezvăluie, ci la moau/ în 
care Hasar urma să o facă. 

Chaol se uită la Arghun şi la Hasar. După 
rânjetul prinţului şi al prinţesei, era destul de clar 
că erau conştienţi de faptul că el nu aflase. Dar 
Chaol încă părea să se gândească dacă să dea de 
înţeles că ştie sau să recunoască adevărul... 

Yrene îl scuti de alegere. 

— Eu nu am aflat, spuse ea. Ce s-a întâmplat? 

Pe sub masă, Chaol îşi atinse genunchiul de al 
ei în semn de mulţumire. Ea îşi spuse că doar 
plăcerea faptului că el îşi putea mişca acel 
genunchi o străbătu, deşi groaza o făcu să simtă 
un nod în stomac. 

— Ei bine, începu Hasar, primele ritmuri ale 

unui dans pe care ea şi Arghun îl coordonaseră 
înainte de această masă, se pare că au avut loc 
nişte... întâmplări în continentul învecinat. 

Yrene lipi acum genunchiul de al lui Chaol, în 
semn de solidaritate tăcută. „Impreună”, încercă 
ea să spună doar prin atingere. 

Arghun îi spuse lui Yrene, lui Chaol, iar apoi 
tatălui lui: 

— Atât de multe întâmplări în nord! Nobili 
dispăruţi care acum se arată din nou. Şi Dorian 
Havilliard, şi regina din Terrasen. Cea din urmă a 
făcut-o şi într-un mod atât de teatral. 

— Unde, şopti Yrene, întrucât Chaol nu putea. 

Într-adevăr, el rămăsese fără suflare la 
menţionarea regelui său. 

Hasar îi zâmbi lui Yrene - era acel zâmbet 
mulţumit pe care îl afişase la sosire. 

— În Golful Craniului. 

Minciuna pe care i-o dăduse Chaol ca să i-o 
transmită prinţesei... Se dovedise adevărată. 

Ea îl simţi pe Chaol încordându-se, deşi chipul 
lui nu dezvălui nimic în afară de un interes amabil. 

— E un port al piraţilor, Mare Khagan, îl lămuri 
Chaol pe Urus, aşezat la masă, ca şi când ar fi fost 
într-adevăr conştient de aceste ştiri şi de o parte 
din conversaţia asta. Este în mijlocul unui mare 
arhipelag. 

Khaganul se uită la vizirii lui evident 
nemulţumiţi şi se încruntă odată cu ei. 

— Şi de ce ar apărea în Golful Craniului? 

Chaol nu avea niciun răspuns, dar Arghun fu 
mai mult decât bucuros să îl ofere. 

— Pentru că Aelin Galathynius s-a gândit să 
înfrunte armata pe care Perrington o campat-o la 
marginea acestui arhipelag. 

Yrene îşi luă mâna de pe masă ca să-l apuce 
pe Chaol de genunchi. Tensiunea radia prin fiecare 
linie încordată a corpului său. 

Duva întrebă, cu o mână pe pântecul care 
creştea: 

— Victoria a fost în favoarea ei sau a lui 
Perrington? 

Ca şi când ar fi fost un meci sportiv. Soţul ei se 
uita, într-adevăr, la masă, ca să vadă capetele 
întorcându-se. 

— O, în favoarea ei, spuse Hasar. Deja aveam 
spioni în oraş, deci au fost capabili să ne dea un 
raport complet. Din nou acel zâmbet îngâmfat şi 
secret spre Yrene. Erau spionii pe care îi trimisese 
folosind informaţia de la Yrene. Puterea ei este 
considerabilă, adăugă ea tatălui ei. Sursele noastre 
spun că a ars până şi cerul. lar apoi a scufundat o 
mare parte din flota adunată împotriva ei. Cu o 
singură lovitură. 

Pe toţi zeii. 

Vizirii se mişcară, iar chipul khaganului deveni 
dur. 

— Aşadar, zvonurile despre distrugerea 
castelului de cleştar nu au fost exagerate. 

— Nu, spuse cu blândeţe Arghun. lar puterile ei 
au sporit de atunci, ca şi numărul aliaţilor săi. 
Dorian Havilliard călătoreşte împreună cu cei de la 
Curtea ei, iar Golful Craniului şi Lordul Piraților 
îngenunchează acum în faţa sa. 

Era o cuceritoare. _ 

— Ei luptă cu ea, interveni Chaol. Impotriva 
armatei lui Perrington. 

— Aşa e? Hasar preluă atacul, parând cu 
uşurinţă. Pentru că nu Perrington navighează acum 
pe coasta ținutului Eyllwe, arzând satele după 
bunul plac. 

— Asta e o minciună, spuse Chaol prea încet. 

— Este? Arghun ridică din umeri, apoi se 
întoarse spre tatăl său cu o expresie de fiu 
îngrijorat. Bineînţeles că nimeni nu a văzut-o, dar 
sate întregi au fost lăsate în ruină şi cenuşă. Se 
spune că navighează spre Banjali, hotărâtă să 
înarmeze puternic familia Ytger ca să adune o 
armată pentru ea. 

— Asta e o minciună, izbucni Chaol. 

El îşi dezgoli dinţii, vizirii chicotiră şi suspinară, 
dar îi spuse khaganului: 

— O cunosc pe Aelin Galathynius, Mare 
Khagan. Nu este stilul ei, nu îi stă în fire. Familia 
Ytger... 

Se opri. 

„Este importantă pentru ea.” Yrene simţi 
cuvintele pe limba lui, ca şi când ar fi fost ale ei. 
Prinţesa şi Arghun se aplecară înainte, aşteptând 
confirmarea. Dovada posibilei slăbiciuni a lui Aelin 
Galathynius. 

Nu ţinea de magie, ci de cine era important 
pentru ea. lar Eyllwe, fiind între armata lui 
Perrington şi khaganat... Ea vedea cum puneau 
totul cap la cap. 

— Ar fi mai bine ca familia Ytger să fie folosită 

ca un aliat din sud, îl corectă Chaol, cu umerii 
rigizi. Aelin este destul de inteligentă să ştie asta. 

— Şi presupun că tu ai de unde şti, spuse 
Hasar, de vreme ce ai fost iubitul ei la un moment 
dat. Sau a fost acel rege Dorian? Sau amândoi? 
Spionii nu au fost niciodată clari în privinţa 
bărbaţilor cu care şi-a împărţit patul. 

Yrene îşi reprimă surprinderea. Chaol şi Aelin 
Galathynius? 

— O cunosc bine, da, spuse categoric Chaol. 

Işi lipi genunchiul de al ei, ca şi când ar fi spus: 
„Mai târziu. Îţi voi explica mai târziu”. 

— Dar acesta este război, replică Arghun. 
Războaiele obligă oamenii să facă lucruri la care nu 
s-ar gândi în mod obişnuit. 

Condescendenţa şi luarea peste picior fură 
suficiente ca să o facă pe Yrene să scrâşnească din 
dinţi. Acesta era un atac plănuit, o alianţă 
temporară între cei doi fraţi. 

Kashin interveni: 

— Se îndreaptă spre țărmurile astea? 

Era întrebarea unui soldat, menită să evalueze 
o ameninţare pentru acest ţinut, pentru regele lui. 

Hasar îşi curăţă unghiile. 

— Cine ştie? Cu o asemenea putere... Poate 
vom deveni cu toţii victimele ei. 

— Aelin are deja de purtat un război, iar ea nu 
este o cuceritoare, spuse Chaol. 

— Golful  Craniului şi  Eyllwe sugerează 
contrariul. 

Un vizir şopti la urechea khaganului. 

Altul se aplecă să asculte, deja calculând. 

Chaol îi spuse lui Urus: 

— Mare Khagan, ştiu că unii ar putea să facă 
aceste legături să pară în dezavantajul lui Aelin, 
dar îţi jur că regina Terrasenului vrea doar să ne 
elibereze ţinutul. Regele meu nu s-ar alia cu ea 
dacă nu ar fi aşa. 

— Ai jura, totuşi? spuse gânditoare Hasar. Ai 
jura pe viaţa lui Yrene? 

Chaol clipi la prinţesă. 

— Din tot ce ai văzut, continuă Hasar, din cât îi 
cunoşti caracterul... ai jura pe viaţa lui Yrene 
Towers că  Aelin  Galathynius nu foloseşte 
asemenea tactici? Nu ar putea încerca să atace 
armatele, în loc să le adune? Inclusiv pe a noastră? 

„Spune da. Spune da.” 

Chaol nici măcar nu se uită la Yrene în timp ce 
îi fixă cu privirea pe Hasar şi pe Arghun. Khaganul 
şi vizirii se despărţiră. 

Chaol nu spuse nimic. Nu jură nimic. 

Zâmbetul schiţat de Hasar nu părea triumfător. 

— Aşa mă gândeam şi eu. 

Stomacul lui Yrene se răsuci. 

Khaganul evaluă cuvintele lui Chaol. 

— Dacă Perrington şi Aelin Galathynius adună 
armate, poate că se vor distruge unul pe celălalt şi 
mă vor scuti de probleme. 

Un muşchi zvâcni pe maxilarul lui Chaol. 

— Poate că dacă este atât de puternică, spuse 
gânditor Arghun, îl poate distruge singură pe 
Perrington. 

— Nu uita de regele Dorian, spuse Hasar. Zău, 
pariez că amândoi s-ar putea descurca cu 


566 


Perrington şi orice armată şi-a adunat, fără mult 
ajutor. Este mai bine să îi lăsăm pe ei să se ocupe 
de asta decât să ne vărsăm sângele pe pământ 
străin. 

Yrene tremura. Tremura de furie la jocul vesel 
de cuvinte, la jocul pe care îl făcuseră Hasar şi 
fratele ei ca să nu intre în război. 

— Dar, răspunse Kashin, părând să observe 
expresia lui Yrene, se mai poate spune şi că, dacă 
ajutăm nişte nobili puternici, beneficiile anilor de 
pace ar putea merita mai mult decât riscurile de 
acum. El se întoarse spre khagan. Dacă mergem în 
ajutorul lor, tată, dacă va trebui să înfruntăm 
vreodată o asemenea ameninţare, imaginează-ţi 
puterea îndreptată împotriva inamicilor noştri. 

— Sau îndreptată împotriva noastră, dacă ei i 
se pare mai uşor să îşi încalce jurămintele, 
interveni Arghun. 

Khaganul îl studie pe Arghun, fiul lui cel mai 
mare încruntându-se acum cu dezgust la Kashin. 
Duva, cu o mână încă pe pântecul ei însărcinat, 
doar privi. Neobservată nici măcar de soţul ei. 

Arghun se întoarse din nou spre tatăl său. 

— Magia poporului nostru este minimă. Cerul 
Etern şi cei treizeci şi şase de zei le-au 
binecuvântat cel mai mult pe vindecătoarele 
noastre. El se încruntă la Yrene. Împotriva unei 
asemenea puteri, ce reprezintă oţelul şi lemnul? 
Aelin Galathynius a cucerit Riftholdul, apoi a 
cucerit Golful Craniului, iar acum pare să vrea să 
cucerească ţinutul Eyllwe. Un conducător înţelept 
ar fi fugit în nord, şi-ar fi fortificat regatul, apoi s-ar 

fi dus la sud de graniţe. Totuşi, ea îşi împuţinează 
armata, împărţind-o între nord şi sud. Dacă nu este 
proastă, atunci consilierii ei sunt. 

— Ei sunt războinici bine instruiți, care au 
văzut mai multe războaie şi lupte decât vei vedea 
tu vreodată, spuse rece Chaol. 

Prinţul cel mai în vârstă înţepeni. Hasar râse 
încet. 

Khaganul cântări din nou cuvintele din jurul lui. 

— Asta rămâne o chestiune de discutat în sălile 
de consiliu, nu la mesele de cină, spuse el, deşi nu 
era nimic liniştitor în vorbele sale. Nu pentru Chaol, 
nici pentru Yrene. Cu toate că sunt înclinat să fiu 
de acord cu ce îmi oferă faptele în sine. 

Spre meritul său, Chaol nu continuă discuţia. 
Nu tresări şi nu se încruntă, ci doar dădu o dată din 
cap. 

— Multumesc pentru onoarea de a te mai 
gândi, Mare Khagan. 

Arghun şi Hasar făcură un schimb de priviri 
dispreţuitoare, dar khaganul reveni la mâncarea 
lui. 

Yrene şi Chaol nu se mai atinseră de restul 
mâncării. 


Ticăloasă. Prinţesa era o ticăloasă, iar Arghun 
era cel mai mare ticălos pe care îl cunoscuse 
Chaol. 

Era un adevăr în reticenta lor - frica de puterile 
lui Aelin şi de ameninţarea pe care ar fi putut să o 

reprezinte ea. Dar el îi înţelegea. Ştia că Hasar, pur 
şi simplu, nu voia să plece din confortul casei ei, 
din braţele iubitei, ca să meargă la război. Nu voia 
dezordinea situaţiei. 

lar Arghun... Bărbatul folosea puterea şi 
cunoaşterea. Chaol nu se îndoia că Arghun îl 
contrazisese mai mult ca să îl forţeze să devină 
disperat. 

Chiar mai mult decât era, dorindu-şi să ofere 
orice pentru ajutorul lor. 

Kashin avea să facă orice i-ar fi cerut tatăl său. 
lar în ceea ce îl privea pe khagan... 

Câteva ore mai târziu, Chaol încă scrâşnea din 
dinţi cât stătea întins în pat şi se uita la tavan. 
Yrene îl părăsise cu o strângere de umăr, 
promiţându-i să îl vadă în ziua următoare. 

Chaol abia reuşise să-i răspundă. 

Ar fi trebuit să mintă. Ar fi trebuit să jure că îşi 
punea viaţa în mâinile lui Aelin. 

Pentru că Hasar ştiuse că dacă i-ar fi cerut să 
jure pe viaţa lui Yrene... 

Chiar dacă celor treizeci şi şase de zei ai lor nu 
le păsa de el, nu putea risca asta. 

El o văzuse pe Aelin făcând lucruri îngrozitoare. 

Încă o visa spindecându-l cu sânge-rece pe 
Archer Finn. Încă visa ce lăsase ea din corpul lui 
Grave pe acea alee. Încă o visa măcelărind bărbaţii 
ca pe vite în Rifthold şi în Endovier, şi ştia cât de 
insensibilă şi brutală putea deveni. Se mai certase 
cu ea în legătură cu asta în vara dinainte - privind 
controlul puterii ei. Sau lipsa acestuia. 

Rowan era un mascul bun. Complet netemător 

în faţa lui Aelin şi a magiei ei. Dar i-ar fi ascultat ea 
sfatul? Aedion şi Aelin puteau la fel de bine să se 
bată cum puteau să şi cadă de acord, iar 
Lysandra... Chaol nu o cunoştea atât de bine pe 
femeia care îşi putea schimba forma încât să ştie 
dacă ar fi controlat-o pe Aelin. 

Aelin, într-adevăr, se schimbase - devenise o 
regină. Incă devenea o regină. 

Dar el ştia că nu avea reţineri, nu lăuntrice, 
privind cât de multe ar fi făcut ca să îi protejeze pe 
cei pe care îi iubea, ca să îşi protejeze regatul. lar 
dacă cineva îi stătea în cale, dacă o oprea din a-i 
proteja... Nimic nu o putea opri pe Aelin. Nimic. 

Aşadar, nu reuşise să jure pe viaţa lui Yrene, ca 
să creadă că Aelin nu s-ar fi dedat la folosirea 
acestor metode. Cu trecutul ei agitat împreună cu 
Rolfe, probabil îşi folosise puterea magiei ca să-l 
convingă să se alăture cauzei intimidându-l. 

Dar cu Eyllwe... Arătaseră ei vreun semn de 
rezistenţă, ca să o facă să îi terorizeze? El nu îşi 
putea imagina că Aelin ar fi putut /ua în 
considerare rănirea nevinovaţilor, ca să nu mai 
vorbim de faptul că era poporul prietenului ei drag. 
Şi totuşi, ştia riscurile pe care le prezenta 
Perrington - Erawan. Ce le-ar fi făcut tuturor, dacă 
ea nu îi aduna prin toate mijloacele necesare. 

Chaol îşi scărpină faţa. Dacă Aelin s-ar fi 
controlat, dacă ar fi jucat rolul reginei îndurerate... 
l-ar fi făcut sarcina mult mai uşoară. 

Poate că Aelin îi făcuse să piardă acest război, 
singura şansă la un viitor. 

Cel puţin Dorian apăruse. 

Chaol trimise o rugăciune tăcută de mulţumire 
în noapte pentru mica indulgență. 

O bătaie uşoară în uşă îl făcu să se ridice. Nu 
din hol, ci în uşile de sticlă care dădeau spre 
grădină. 

Picioarele îi zvâcniră - mai mult o reacţie decât 
o mişcare controlată. Chaol şi Yrene făcuseră 
exerciţiile istovitoare pentru picioare de două ori 
pe zi, diversele terapii obţinându-i mişcarea 
centimetru cu centimetru, împreună cu magia pe 
care o revărsa în corpul lui cât el îndura amintirile 
întunericului. Nu îi spunea niciodată ce văzuse, ce 
îl făcuse să ţipe. 

Nu avea rost. Şi să îi spună lui Yrene cât de 
grav eşuase şi cât de greşit judecase îl făcea să se 
simtă la fel de rău. Dar cine stătea în grădina 
învăluită în noapte... Nu era o amintire. 

Chaol miji ochii în întuneric la silueta înaltă a 
unui bărbat care stătea acolo cu o mână ridicată 
într-un salut tăcut, în timp ce a lui Chaol alunecă 
spre cuțitul de sub perna lui. Dar silueta se apropie 
de felinar, iar Chaol expiră şi îi făcu semn din mână 
prinţului să intre. 

Cu mişcarea unui cuţitaş, Kashin descuie uşa 
grădinii şi se strecură înăuntru. 

— Nu mă aşteptam ca un prinţ să ştie să 
descuie uşi, spuse Chaol în loc de salut. 

Kashin zăbovi în pragul uşii, felinarul de afară 
luminându-i suficient chipul încât Chaol să îl vadă 
schiţând un zâmbet. 

— Mă tem că am învăţat mai mult furişându- 
mă în dormitoarele doamnelor decât furând. 

— Credeam că regatul tău este puţin mai 
deschis decât al meu în privinţa unor astfel de 
lucruri. 

Acel zâmbet se lărgi. 

— Probabil, dar soţii bătrâni şi ţâfnoşi sunt la 
fel pe ambele continente. 

Chaol chicoti, scuturând din cap. 

— Ce pot face pentru tine, prinţe? 

Kashin studie uşa de la intrarea în apartament, 
Chaol făcând la fel - în căutarea posibilelor umbre 
pâlpâitoare din cealaltă parte a ei. Când nu găsiră 
niciuna, Kashin spuse: 

— Presupun că nu ai descoperit în regatul meu 
cine ar putea să o chinuiască pe Yrene. 

— Aş vrea să pot spune contrariul. 

Dar cu Nesryn plecată avea puţine şanse să 
vâneze prin Antica urmele unui posibil agent valg. 
Şi lucrurile fuseseră, într-adevăr, destul de liniştite 
în ultimele trei săptămâni, aşa că o parte din el 
sperase că acesta... plecase. O atmosferă mult mai 
calmă se stabilise în palat şi în Torre de atunci, ca 
şi când toată lumea ar fi trecut peste asta. 

Kashin dădu din cap. 

— Ştiu că Sartag a plecat împreună cu 
căpitanul tău ca să caute răspunsuri în privinţa 
acestei ameninţări. 

Chaol nu îndrăzni să confirme sau să nege. Nu 
era tocmai sigur cum se înţelesese Sartaq cu 
familia lui, dacă primise binecuvântarea tatălui ca 
să plece. 

Kashin continuă: 

— Probabil de aceea fraţii mei au făcut un front 

comun împotriva ta în seara asta. Dacă Sartaq ia în 
serios ameninţarea, ei ştiu că ar putea avea o 
şansă mică să îl convingă pe tatăl nostru să nu se 
alăture acestei cauze. 

— Dar dacă ameninţarea este reală, spuse 
Chaol, dacă ar putea pătrunde pe tărâmurile astea, 
de ce să nu lupţi? De ce să nu o opreşti înainte să 
ajungă pe țărmurile de aici? 

— Pentru că este război, spuse Kashin, iar felul 
în care vorbea şi stătea îl făcuse pe Chaol, cumva, 
să se simtă tânăr. Şi chiar dacă maniera în care 
fraţii mei şi-au prezentat argumentele a fost 
neplăcută, suspectez că Arghun şi Hasar sunt 
conştienţi de costurile necesare alăturării cauzei 
voastre. Niciodată nu a mai fost trimisă toată 
armata Khaganatului pe un tărâm străin. Doar nişte 
legiuni, fie de rukhini, flota sau lorzii mei călăreţi. 
Câteodată uniţi, dar niciodată toţi, niciodată ce 
aveţi voi nevoie. Costul vieților, cheltuiala vistieriei 
noastre... ar fi mare. Nu face greşeala de a crede 
că fraţii mei nu înţeleg asta foarte bine. 

— Şi frica lor de Aelin? 

Kashin pufni. 

— Nu ştiu ce să zic despre asta. Poate că este 
bine fondată. Poate că nu. 

— Aşadar, te-ai furişat în camera mea ca să îmi 
spui? 

Trebuia să vorbească cu mai mult respect, 
dar... 

— Am venit să îţi mai dau o informaţie pe care 
Arghun a ales să nu o menţioneze. 

Chaol aşteptă, dorindu-şi să nu fi stat în pat, cu 

bustul gol. 

Kashin spuse: 

— De la vizirul nostru pentru comerţ în 
străinătate am primit un raport cum că s-a dat o 
comandă să se construiască o armă oarecum nouă. 

Respirația lui Chaol se poticni. Dacă Morathul 
găsise vreo cale... 

— Se numeşte sulița de foc, spuse Kashin. Cei 
mai buni proiectanți ai noştri au făcut-o combinând 
diverse arme de pe continentul nostru. 

O, pe toţi zeii. Dacă Morathul o avea în 
arsenalul său... 

— Căpitanul Rolfe le-a comandat pentru flota 
lui. Cu câteva luni în urmă. 

„Rolfe...” 

— lar când au sosit veştile despre căderea 
Golfului Craniului în faţa lui Aelin Galathynius, au 
venit şi cu o comandă pentru şi mai multe sulițe de 
foc, ca să fie trimise în nord. 

Chaol se gândi la informaţie. 

— De ce nu a spus asta Arghun la cină? 

— Pentru că suliţele de foc sunt foarte, foarte 
scumpe. 

— Cu siguranţă e bine pentru economia 
voastră. 

— Este. Şi nu este bine pentru încercarea lui 
Arghun de a evita acest război. 

Chaol tăcu o clipă. 

— Şi tu, prinţe? Vrei să te alături războiului? 

Kashin nu răspunse imediat. El scrută camera, 
tavanul, patul şi, în sfârşit, pe Chaol. 

— Acesta va fi cel mai mare război al 

vremurilor noastre, spuse încet Kashin. Când vom 
fi morţi, când până şi strănepoţii noştri vor fi morţi, 
tot se va vorbi de acest război. Ei îl vor povesti în 
şoaptă în jurul focurilor, îl vor cânta în marile săli. 
Cine a trăit şi murit, cine a luptat şi cine s-a 
ascuns. El înghiţi în sec. Su/de-u/ meu se îndreaptă 
spre nord - zi şi noapte, părul de cal se îndreaptă 
spre nord. Deci poate că îmi voi găsi soarta pe 
câmpiile din Fenharrow. Sau în faţa zidurilor albe 
ale Orynthului. Dar în nord voi merge - dacă tatăl 
meu îmi va ordona. 

Chaol se gândi la asta. Se uită la cuferele lipite 
de zidul de lângă baie. 

Kashin dădu să plece, când Chaol întrebă: 

— Când este următoarea întâlnire a tatălui tău 
cu vizirul pentru comerţul în străinătate? 


Capitolul 37 


Lui Nesryn nu îi mai rămăsese timp. 

Falkan ceruse zece zile ca să-şi revină, fapt ce 
le lăsase ei şi lui Sartaq prea puţin timp ca să 
viziteze ruinele celuilalt turn de veghe din sud. 
Încercase să îl convingă pe prinţ să meargă fără 
omul care îşi schimba forma, dar el refuzase. Chiar 
şi cu Borte, care era acum hotărâtă să li se alăture, 
el nu îşi asuma niciun risc. 

Dar Sartaq găsise alte căi de a le umple timpul. 
O luase pe Nesryn spre alte cuiburi în nord şi vest, 
unde se întâlnise cu mamele-vetrelor şi căpitanii, 
bărbaţi şi femei, care le conduceau armata. 

Unii fuseseră prietenoşi, întâmpinându-l pe 

Sartaq cu festinuri şi petreceri care duraseră până 
noaptea. 

Alţii, ca Berlad, erau plecaţi, mamele-vetrelor 
şi alţi lideri neinvitându-i să rămână mai mult decât 
era necesar. Cu siguranţă fără să aducă urcioare 
cu laptele fermentat de capră pe care îl beau ei şi 
care era destul de tare încât să înceapă să îi 
crească lui Nesryn păr pe piept, pe faţă şi pe dinţi. 
Ea aproape se înecase prima dată când îl 
încercase, ceilalţi bătând-o pe spate şi toastând în 
onoarea ei. 

Primirea călduroasă încă o  surprindea. 
Zâmbetele rukhinilor care îi ceruseră, unii sfioși, 
alţii îndrăzneţi, să facă demonstraţii cu arcul şi 
săgeata. Dar, cu tot ce le arătase lor, şi ea 
învățase din aceste experienţe. Zburase cu Sartaqg 
prin trecătorile montane, prinţul alegând ţintele, 
iar Nesryn lovindu-le, învățând cum să tragă 
împotriva vântului, /a fel ca vântul. 

O lăsase chiar să o călărească singură pe 
Kadara - doar o dată, şi suficient pentru ea încât să 
se întrebe din nou cum de îşi lăsau copiii de patru 
ani să o facă, dar... nu se simţise niciodată atât de 
dezlănţuită. 

Atât de neîmpovărată şi liberă şi totuşi liniştită. 

Aşadar, ei merseră de la un clan la altul, de la 
o vatră la alta. Sartaq verificând călăreţii şi 
antrenamentul lor, oprindu-se să viziteze nou- 
născuţi şi bătrâni bolnavi. Nesryn rămânea în 
umbra lui sau încerca să o facă. 

Ori de câte ori zăbovea un pas în urmă, Sartaq 
o înghiontea înainte. Ori de câte ori trebuia făcut 

ceva împreună cu ceilalţi, îi cerea ei să o facă. 
Spălatul după o masă, returnarea săgeţilor de la 
antrenamentul la ţintă, curăţarea excrementelor 
păsărilor ruk de pe holuri şi din cuiburi. 

La ultima sarcină, cel puţin prinţul i se 
alăturase. Fără a ţine cont de gradul şi de statutul 
de căpitan, el făcea toate treburile fără să se 
plângă. Nimeni nu scăpa de muncă, îi spusese 
când îl întrebase într-o seară. 

Şi fie pentru că râcâia excrementele uscate de 
pe pământ sau pentru că îi învăţa pe tinerii 
războinici cum să tragă cu arcul, ceva neliniştit din 
ea se calmase. 

Nu îşi mai putea imagina întâlnirile liniştite de 
la palatul din Rifthold, unde le dăduse ordine 
gărzilor serioase, iar apoi se despărţiseră printre 
podele de marmură şi podoabe. Nu îşi amintea de 
barăcile oraşului, unde se furişase în spatele unei 
camere aglomerate, îşi primise ordinele, iar apoi 
stătuse la un colţ de stradă câteva ore, privind 
oamenii cumpărând şi mâncând, certându-se şi 
mergând în treburile lor. 

Altă viaţă, altă lume. 

Aici, în creierul munţilor, respirând aerul rece, 
aşezată în faţa unei vetre ca să o audă pe Houlun 
spunând poveşti despre rukhini şi lorzi călăreţi, 
poveşti despre primul khagan şi iubita lui soţie, 
după care fusese numită Borte... Nu îşi mai putea 
aminti acea viaţă de dinainte. 

Şi nu voia să revină la ea. 

La o asemenea vatră îşi despletise Nesryn 
cosiţa strânsă pe care Borte o învățase cum să o 

facă, rămânând surprinsă. 

Houlun se aşezase cu o piatră de şlefuit într-o 
mână în timp ce îşi ascuţea pumnalul, pregătindu- 
se să lucreze cât vorbea micii adunări - Sartag, 
Borte, Falkan cu chipul gri şi şchiopătând şi alţi 
şase de care Nesryn aflase că erau un fel de veri 
de-ai lui Borte. Mama de vatră le studie chipurile, 
aurul licărind odată cu flacăra şi întrebă: 

— Ce-ar fi să auzim, în schimb, o poveste 
despre Adarlan? 

Toţi ochii se întoarseră spre Nesryn şi Falkan. 

Bărbatul care îşi schimba forma tresări. 

— Mă tem că ale mele sunt cam plictisitoare. El 
se gândi. Am făcut o vizită interesantă în Deşertul 
Roşu cândva, dar... Gesticulă cât de mult putea 
spre Nesryn. Aş vrea să aud mai întâi una dintre 
poveştile tale, căpitane. 

Nesryn încercă să nu se agite sub greutatea 
atâtor priviri. 

— Poveştile cu care am crescut, recunoscu ea, 
erau în mare parte despre voi toţi, despre aceste 
tărâmuri. Ei zâmbiră larg auzind asta, iar Sartaq 
doar îi făcu semn din ochi. Nesryn îşi plecă fruntea, 
roşind. 

— Spune-ne o poveste despre spiriduşi, dacă îi 
cunoşti, sugeră Borte. Despre prinţul Fae pe care l- 
ai cunoscut. 

Nesryn scutură din cap. 

— Nu ştiu niciuna şi nu îl cunosc atât de bine. 

Când Borte se încruntă, Nesryn adăugă: 

— Dar vă pot cânta. 

Linişte. 

Houlun lăsă piatra din mână. 

— Un cântec ar fi apreciat. Ea se încruntă la 
Borte şi la Sartag. De vreme ce niciunul dintre 
copiii mei nu poate cânta, nici dacă asta le-ar salva 
viaţa. Borte îşi dădu ochii peste cap la mama de 
vatră, dar Sartaq îşi plecă fruntea scuzându-se, 
afişând acum un zâmbet timid. 

Nesryn zâmbi, chiar dacă inima îi bătu cu 
putere la oferta ei curajoasă. Nu cântase cu 
adevărat pentru nimeni, dar asta... Nu interpreta, 
cât împărtăşea. Ea ascultă vântul şuierând în faţa 
gurii peşterii un moment lung, ceilalţi amuţind. 

— Acesta este un cântec despre Adarlan, spuse 
în cele din urmă. De la poalele dealurilor din nordul 
Riftholdului, unde s-a născut mama. O durere 
veche şi familiară îi umplu pieptul. Obişnuia să mi-l 
cânte... înainte să moară. 

Un licăr de compasiune se zări în privirea rece 
a lui Houlun, dar Nesryn se uită la Borte când 
vorbi, găsind chipul tinerei neobişnuit de blând - 
fixând-o cu privirea pe Nesryn ca şi când nu ar mai 
fi văzut-o. Nesryn îi dădu subtil din cap. „Este o 
povară pe care o purtăm amândouă.” 

Borte schiţă tăcută un zâmbet. 

Nesryn ascultă din nou vântul. Işi aminti de 
mica şi frumoasa ei cameră din Rifthold, îşi aminti 
senzaţia mâinilor  mătăsoase ale mamei ei 
mângâindu-i faţa, părul. Fusese atât de fascinată 
de poveştile tatălui său despre patria îndepărtată, 
despre păsările ruk şi lorzii călăreţi, încât rar 
întrebase ceva despre Adarlan, în ciuda faptului că 
era un copil al ambelor ţinuturi. 

lar acest cântec al mamei ei... era una dintre 
puţinele poveşti pe care le spunea, aşa cum îi 
plăcea cel mai mult, despre patria ei din zilele 
bune. Şi voia să le împărtăşească întrezărirea a 
ceea ce ar fi putut deveni din nou ţinutul ei. 

Nesryn îşi drese vocea, inspiră adânc, iar apoi 
deschise gura şi cântă. 

Pârâitul focului fu singura ei tobă, şi vocea lui 
Nesryn umplu Sala Muntelui din Altun, mişcându-se 
printre stâlpii vechi, răsunând din piatra cioplită. 

Ea avu senzaţia că Sartaq rămase nemişcat, că 
nimic dur sau amuzat nu se citea pe chipul lui. 

Dar se concentră la cântec, la cuvintele de 
demult, la povestea iernilor trecute şi a petelor de 
sânge pe zăpadă; la povestea mamelor şi a fiicelor 
lor, la cum iubiseră, luptaseră şi se îngrijiseră una 
pe cealaltă. 

Vocea ei se ridică şi cobori, îndrăzneață şi 
graţioasă ca un ruk, iar Nesryn ar fi putut jura că 
până şi şuieratul vântului se opri ca să asculte. 

lar când termină, pe o notă înaltă ca o rază 
aurie a soarelui de primăvară răsărind peste 
ţinuturi reci, când tăcerea şi pârâitul focului 
umplură din nou lumea... 

Borte plângea. Lacrimi tăcute îi curgeau pe 
chipul frumos. Houlun îşi ţinea strâns nepoata de 
mână, lăsând deoparte piatra de şlefuit. Era o rană 
care încă se vindeca - pentru amândouă. 

Şi poate că şi pentru Sartag, căci suferinţa îi 
contura chipul. Suferinţa, admiraţia şi poate ceva 
infinit mai tandru când spuse: 

— Încă o poveste de răspândit despre Săgeata 

lui Neith. 

Ea îşi plecă din nou fruntea, acceptând laudele 
celorlalţi cu un zâmbet. Falkan aplaudă cât de bine 
reuşi şi ceru încă un cântec. 

Nesryn, spre surprinderea ei, îi făcu pe plac. Un 
cântec vesel de munte, învăţat de la tatăl ei, 
despre râuri repezi printre câmpuri cu flori 
sălbatice. 

Dar, deşi noaptea continuă, când Nesryn cântă 
în sala frumoasă din munte, simţi privirea lui 
Sartag, diferită de oricare alta dinainte. 

Şi, chiar dacă îşi spuse că ar fi trebuit să o 
facă, Nesryn nu îşi întoarse privirea. 


Câteva zile mai târziu, după ce Falkan se 
vindecase în sfârşit, ei îndrăzniră să se aventureze 
spre celelalte trei turnuri de veghe pe care le 
descoperise Houlun. 

Nu găsiră nimic în primele două, ambele destul 
de îndepărtate încât să necesite călătorii diferite. 
Houlun le interzisese să campeze în sălbăticie - 
aşadar, decât să rişte furia ei, se întoarseră în 
fiecare seară, apoi rămaseră câteva zile ca să le 
lase pe Kadara şi pe Arcas, rukul drăguţ al lui 
Borte, să se odihnească. 

Sartaq devenise un pic mai amabil cu omul 
care îşi schimba forma. Îl urmărea pe Falkan la fel 
de atent precum Kadara, dar cel puţin încerca să 
converseze din când în când. 

Borte, pe de altă parte, îi puse nenumărate 

întrebări lui Falkan cât căutară printre ruinele care 
erau doar nişte moloz. „Cum este să te simţi ca o 
rață, dând din picioare pe sub apă, dar alunecând 
atât de lin la suprafaţă?” 

„Când mănânci ca un animal, îţi încape toată 
carnea în stomacul tău de om?” 

„Trebuie să aştepţi după ce mănânci ca un 
animal înainte să te transformi din nou în om, din 
cauza asta?” 

„Îţi faci nevoile ca un animal?” 

Ultima întrebare cel puţin îl făcuse pe Sartaqg 
să râdă brusc, deşi Falkan roşise şi evitase să 
răspundă întrebării. 

Dar după ce vizitaseră două turnuri de veghe, 
nu găsiseră nimic privind motivul pentru care 
fuseseră construite şi nu aflaseră cu cine se 
luptaseră acei gardieni de demult - sau cum îi 
învinseseră. 

Şi cu un singur turn rămas... Nesryn numărase 
zilele şi îşi dăduse seama că cele trei săptămâni pe 
care i le promisese lui Chaol se terminaseră. 

Şi Sartaq ştiuse asta. O căutase în timp ce 
stătea într-unul dintre cuiburile păsărilor ruk, 
admirând păsările odihnindu-se, ciugulindu-se sau 
zburând. Venea des aici în după-amiezile liniştite, 
doar să observe păsările: agerimea lor, legăturile 
lor tandre. 

Ea se rezema de un zid de lângă uşă când el 
ieşi. Timp de câteva minute, rămaseră privind o 
pereche atingându-şi ciocurile înainte să sară spre 
marginea gurii peşterii şi în golul de dedesubt. 

— Cea de acolo, spuse prinţul în cele din urmă, 


582 


arătând spre o pasăre maro-roşcat care stătea 
lângă zidul opus. Ea o văzuse deseori, observând 
în mare parte că era singură, niciodată vizitată de 
un călăreț, spre deosebire de ceilalţi. Călărețul i-a 
murit în urmă cu câteva luni. S-a prins de piept la o 
masă şi a murit. Călărețul era bătrân, dar rukul... 
Sartag zâmbi trist la pasăre. Este tânăr - nu are 
nici patru ani. 

— Ce se întâmplă cu cei ai căror călăreţi mor? 

— Le oferim libertatea. Unii zboară în 
sălbăticie. Alţii rămân. Sartaq îşi încrucişă braţele. 
El a rămas. 

— Primesc vreodată călăreţi noi? 

— Unii da. Dacă îi acceptă. Este alegerea 
rukului. 

Nesryn auzi invitaţia din vocea lui, o citi în ochii 
prinţului. 

Gâtul ei se încordă. 

— Cele trei săptămâni s-au terminat. 

— Într-adevăr. 

Ea se întoarse complet spre prinţ, ridicându-şi 
fruntea ca să îi vadă chipul. 

— Avem nevoie de mai mult timp. 

— Aşadar, ce spui? 

O întrebare simplă. 

Dar ea avusese nevoie de ore bune ca să-şi 
dea seama cum să formuleze scrisoarea pentru 
Chaol, apoi să i-o dea celui mai rapid mesager al 
lui Sartaqg. 

— Am mai cerut trei săptămâni. 

El îşi înclină capul, privind-o intens. 

— Se pot întâmpla multe în trei săptămâni. 

Nesryn se forţă să îşi ţină umerii traşi, bărbia 
sus. 

— Chiar şi aşa, la sfârşitul lor, trebuie să revin 
în Antica. 

Sartag dădu din cap, deşi ceva asemănător 
dezamăgirii i se citea în ochi. 

— Atunci, presupun că rukul din cuib va trebui 
să aştepte să vină alt călăreț. 

Asta se întâmplase în urmă cu o zi. Conversaţia 
care o făcuse să nu se uite prea mult spre prinţ. 

Şi în orele lungi de zbor din dimineaţa asta, 
aruncase o privire sau două spre locul în care 
zbura Kadara, cu Sartaq şi Falkan pe spatele ei. 

Acum, Kadara se legăna cu aripile larg 
desfăcute, văzând ultimul turn la distanţă mare 
dedesubt, pe câmpia rară dintre dealuri şi piscurile 
munţilor Tavan. La sfârşitul verii, era acoperită cu 
iarbă de culoarea smaraldului şi râuri de culoarea 
safirului - ruinele fiind doar o grămadă de pietre. 

Borte o întoarse pe Arcas cu un fluierat printre 
dinţi şi trăgând frâul, rukul înclinându-se la stânga 
înainte să se echilibreze. Era o călăreaţă pricepută, 
mai curajoasă decât Sartag, în mare parte 
mulţumită staturii mici şi agilităţii rukului ei. 
Câştigase ultimele trei concursuri anuale de călărie 
între toate clanurile - o competiţie a agilităţii, 
vitezei şi gândirii rapide. 

— Ai ales-o pe Arcas, întrebă Nesryn acoperind 
sunetul vântului, sau te-a ales ea? 

Borte se aplecă înainte ca să mângâie gâtul 
rukului. 

— Ne-am ales una pe cealaltă. l-am văzut 

capul pufos ieşind din cuib şi m-am îndrăgostit. 
Toată lumea mi-a spus să aleg un pui mai mare; şi 
mama m-a mustrat, spuse şi zâmbi trist. Dar ştiam 
că Arcas este a mea. Am văzut-o şi am ştiut. 

Nesryn tăcu în timp ce ele se îndreptară spre 
câmpia frumoasă şi spre ruine, lumina soarelui 
licărind pe aripile Kadarei. 

— Ar trebui să iei rukul din cuib pentru un zbor 
cândva, spuse Borte, lăsând-o pe Arcas să 
aterizeze lin. Să îl încerci. 

— Plec în curând. Nu ar fi corect pentru 
niciunul din noi. 

— Ştiu. Dar poate că ar trebui să o faci oricum. 


Lui Borte îi plăcea să găsească cursele ascunse 
de spiriduşi, ceea ce îi convenea lui Nesryn, de 
vreme ce fata era mai pricepută în a le găsi. 

Acest turn, spre dezamăgirea lui Borte, se 
prăbuşise la un moment dat, blocând nivelurile 
inferioare. lar deasupra lor rămăsese doar o 
cameră fără acoperiş prin care intră Falkan. 

Când silueta omului care îşi schimba forma se 
micşoră, Sartaq nu se deranjă să îşi ascundă fiorul 
şi tremură încă o dată când blocul de piatră căzut 
pe care stătuse Falkan dezvălui acum un miriapod 
care se ridică imediat şi-şi flutură spre ei 
nenumăratele picioare. 

Nesryn se crispă cu dezgust, chiar dacă Borte 
râse şi făcu semn din mână. 

Dar Falkan plecă, şerpuind printre pietrele 

căzute, ca să vadă ce rămăsese dedesubt. 

— Nu ştiu de ce te deranjează atât de mult, îi 
spuse Borte lui Sartag, ţâţâind. Cred că este 
minunat. 

— Nu este natura lui, recunoscu Sartag, privind 
grămada de pietre şi aşteptând întoarcerea 
miriapodului. Este ideea topirii oaselor, a cărnii 
care curge ca apa... El tremură şi se întoarse spre 
Nesryn. Prietena ta - cea care îşi schimba forma. 
Nu te-a deranjat niciodată? 

— Nu, răspunse Nesryn clar. Nici măcar nu am 
văzut-o transformându-se, până în ziua în care au 
raportat-o cercetaşii tăi. 

— Lovitura Imposibilă, şopti Sartag. Deci este 
adevărat că ai salvat o femeie care îşi schimbă 
forma. 

Nesryn dădu din cap. 

— O cheamă Lysandra. 

Borte îl înghionti pe Sartaq cu un cot. 

— Nu-i aşa că vrei să mergi spre nord, frate? 
Să îi întâlneşti pe toţi acei oameni despre care 
vorbeşte Nesryn? Femei care îşi schimba forma, şi 
regine care scuipă foc, şi prinți Fae... 

— Încep să cred că obsesia ta cu orice are 
legătură cu spiriduşii ar putea fi nesănătoasă, 
mormăi Sartaq. 

— Am luat doar un pumnal sau două, insistă 
Borte. 

— Ai adus atât de multe înapoi de la ultimul 
turn de veghe, încât biata Arcas abia a putut 
decola. 

— Pentru comerţ, spuse Borte. Când poporul 

nostru se va trezi şi îşi va aminti că putem avea 
unul profitabil. 

— Nu e de mirare că te înţelegi atât de bine cu 
Falkan, spuse Nesryn, primind o lovitură în coaste 
de la Borte. 

Nesryn o alungă, chicotind. 

Borte îşi puse mâinile în şolduri. 

— Vă voi... 

Cuvintele fură întrerupte de un strigăt. 

Nu de-al lui Falkan, care era dedesubt. 

Ci din afară, de la Kadara. 

Nesryn încordă şi ţinti o săgeată înainte să se 
grăbească spre câmp, doar ca să îl găsească plin 
cu păsări ruk şi călăreţi cu chipuri aprige. 

Sartag oftă, relaxându-şi umerii, dar Borte îşi 
făcu loc pe lângă ei, înjurând murdar când îşi ţinu 
sabia scoasă - într-adevăr, o sabie forjată în 
Asterion, din arsenalul ultimului turn de veghe. 

Un tânăr de vârsta lui Nesryn descălecase de 
pe rukul lui, pasărea fiind de un maroniu atât de 
închis încât era aproape neagră, şi se îndreptă 
acum spre ei cu un rânjet pe chipul frumos. Spre el 
se grăbi Borte, călcând apăsat prin iarba înaltă. 

Ceilalţi  rukhini  continuară să privească, 
poruncitor şi rece. Niciunul nu făcu o plecăciune 
spre Sartaq. 

— Ce naiba cauţi aici? întrebă Borte cu o mână 
în şold când se opri la distanţă de tânăr. 

El purta haine de piele ca ale ei, dar culorile 
banderolei din jurul braţului... Era din cuibul 
Berlad. Cel mai puţin primitor dintre toate cuiburile 
pe care le vizitaseră şi unul dintre cele mai 

puternice. Călăreţii lui erau bine instruiți, iar 
peşterile lor imaculate. 

Tânărul o ignoră pe Borte şi-i strigă lui Sartaq: 

— V-am reperat păsările ruk deasupra 
capetelor. Eşti departe de cuibul tău, căpitane. 

Afirmaţii precaute. 

Borte spuse printre dinţi: 

— Pleacă, Yeran! Nu te-a invitat nimeni aici. 

Yeran ridică o sprânceană, calm. 

— Tot mai bodogăneşti, văd. 

Borte scuipă la picioarele lui. Ceilalţi călăreţi se 
încordară, dar ea se încruntă la ei. 

Cu toţii îşi coborâră privirile. 

În spatele lor, piatra scârţâi, iar Yeran căscă 
ochii, genunchii îndoindu-i-se ca şi când s-ar fi 
aruncat spre Borte... ca să o împingă în spatele lui 
când Falkan ieşi dintre ruine în formă de lup. 

Dar Borte ieşi din calea lui Yeran şi afirmă cu 
blândeţe: 

— Noul meu animal de companie. 

Yeran se uită mirat la fată şi la lup când Falkan 
se aşeză lângă Nesryn. Ea nu se putu abţine să nu- 
i atingă urechile pufoase. 

Spre meritul lui, omul care îşi schimba forma o 
lăsă, chiar întorcându-şi capul spre palma ei. 

— Ciudată companie ai în ziua de azi, căpitane, 
reuşi Yeran să îi spună lui Sartaqg. 

Borte pocni din degete în faţa lui. 

— Nu mi te poţi adresa? 

Yeran îi zâmbi indolent. 

— Ai, în sfârşit, ceva de zis şi care merită 
auzit? 

Borte se enervă, dar Sartag, schiţând un 
zâmbet, veni lângă sora sa de vatră. 

— Avem treburi prin părţile astea şi ne-am 
oprit pentru o gustare. Ce te aduce atât de departe 
spre sud? 

Yeran apucă mânerul cuţitului său lung, de la 
şold. 

— Au dispărut trei pui. Ne-am gândit să le dăm 
de urmă, dar nu am găsit nimic. 

Stomacul lui Nesryn se strânse, imaginându-şi 
acei păianjeni mergând prin cuiburi, printre 
păsările ruk, spre puii pufoşi atât de bine păziţi, 
spre familiile de oameni care dormeau în 
apropiere. 

— Când au fost luaţi? 

Chipul lui Sartaq era împietrit. 

— În urmă cu două nopţi. Yeran îşi scărpină 
maxilarul. Bănuim braconierii, dar nu era niciun 
miros uman, nici urme sau tabere. 

„Vită-te în sus.” Avertismentul însângerat de la 
turnul de veghe din Eidolon îi răsună în minte. 

Prin mintea lui Sartag, dacă  încordarea 
maxilarului său arăta asta. 

— Întoarce-te la cuibul tău, căpitane, îi spuse 
Sartaq lui Yeran, arătând spre zidul de munţi de 
dincolo de câmpie, roca gri fiind atât de goală în 
comparaţie cu viaţa care fremăta în jurul lor. Dagul 
Fells părea întotdeauna să privească. Să aştepte. 
Nu-ţi continua urmărirea. 

Prudenţa inundă ochii căprui ai lui Yeran când 
se uită la Borte şi la Sartag, apoi la Nesryn şi la 
Falkan. 

— Kharankuli. 

Călăreţii se agitară. Chiar şi păsările ruk îşi 
înfoiară aripile la denumirea aceea, ca şi când şi ei 
ar fi cunoscut-o. 

Dar Borte afirmă tare, ca să audă toţi: 

— L-aţi auzit pe fratele meu. Târâţi-vă înapoi în 
cuibul vostru! 

Yeran simulă o plecăciune spre ea. 

— Întoarce-te la al tău, iar eu mă voi întoarce 
la al meu, Borte. 

Ea îi arătă dinţii. 

Dar Yeran se urcă pe rukul lui uşor şi grațios, 
ceilalţi zburând la semnul făcut de el din bărbie, şi 
aşteptă până ce se ridicară toţi spre cer înainte să 
îi spună lui Sartaq: 

— În cazul în care kharankuii au început să se 
agite, trebuie să adunăm o armată ca să-i 
alungăm. Înainte să fie prea târziu. 

Vântul mişcă părul lui Sartag, ridicându-l spre 
munţi. Nesryn îşi dori să-i fi putut vedea expresia 
la menţionarea unei armate. 

— Ne vom ocupa de asta, spuse Sartag. Să fiți 
în alertă. Ţineţi-vă aproape copiii şi puii. 

Yeran dădu sever din cap, ca un soldat care 
primea ordin de la un comandant - un căpitan care 
primea ordine de la prinţul său. Apoi se uită la 
Borte. 

Ea îi arătă un gest vulgar. 

Yeran îi făcu, pur şi simplu, din ochi înainte să 
fluiere la rukul lui şi să zboare spre cer, lăsând în 
urmă un vânt puternic ce îi legănă cosiţele lui 
Borte. 

Borte îl privi pe Yeran până ce îi ajunse pe 
ceilalţi, apoi scuipă pe pământ, unde stătuse rukul 
lui. 

— Ticălosul, spuse printre dinţi şi se întoarse, 
venind în grabă spre Nesryn şi Falkan. 

Omul care putea să îşi schimbe corpul se 
transformă, legănându-se când reveni la forma lui 
umană. 

— Nimic nu merită văzut dedesubt, anunţă el 
când Sartaq se îndreptă spre locul în care se 
adunaseră. 

Nesryn se încruntă privind spre Fells. 

— Cred că este timpul să venim, oricum, cu 
altă strategie. 

Sartaq îi urmări privirea, apropiindu-se atât de 
mult de ea încât căldura corpului său pătrunse în al 
ei. Împreună se uitară spre zidul muntos şi la ce 
aştepta dincolo de el. 

— Tânărul căpitan, Yeran, îi spuse precaut 
Falkan lui Borte. Pare că îl cunoşti bine. 

Borte se încruntă. 

— Este logodnicul meu. 


Capitolul 38 


Deşi Kashin ura să insiste la tatăl său în public 
sau privat, cu siguranţă nu era lipsit de resurse. lar 
când Chaol se apropie de uşile încuiate spre 
întâlnirea khaganului pentru comerţ, îşi ascunse 
zâmbetul când îi descoperi pe Hashim, Shen şi alţi 
doi străjeri cu care se antrenase postați afară. 
Shen îi făcu semn din ochi, armura lui strălucind în 

lumina soarelui de dimineaţă, şi bătu repede cu 
mâna artificială înainte să deschidă uşa. 

Chaol nu îndrăzni să dea măcar din cap în 
semn de recunoştinţă şi mulţumire faţă de Shen, 
Hashim sau ceilalţi străjeri. Nu când îşi împinse 
scaunul în sala de consiliu, scăldată în lumina 
soarelui, şi îl găsi pe khagan cu trei viziri în 
veşminte aurii în jurul mesei din lemn negru 
lustruit. 

Ei se uitară tăcuţi la el, dar Chaol continuă să 
se apropie de masă, cu fruntea sus, schiţând un 
zâmbet plăcut. 

— Sper că nu întrerup, dar aş vrea să discutăm 
despre o chestiune. 

Khaganul îşi lipi strâns buzele. Purta o tunică 
verde deschis şi pantaloni negri, hainele fiind 
destul de mulate încât să dezvăluie corpul de 
războinic ce se ivea încă în ciuda chipului 
îmbătrânit. 

— Ţi-am mai spus, lord Westfall, că ar trebui să 
discuţi cu şeful vizirilor - el făcu semn din cap spre 
bărbatul cu o expresie acră din faţa lui - dacă vrei 
să aranjezi o întâlnire. 

Chaol se opri în faţa mesei, îndoindu-şi şi 
mişcându-şi picioarele. Işi făcuse cât de bine 
putuse exerciţiile pentru picioare în dimineaţa 
aceasta, după antrenamentul cu străjerii palatului, 
şi chiar dacă îşi recăpătase mişcarea până la 
genunchi, să pună greutate pe ele, să stea în 
picioare... 

Işi alungă gândul din minte. Dacă stătea în 
picioare sau aşezat nu avea nicio legătură cu acest 


592 


moment. 

Tot putea vorbi demn şi ferm, fie că stătea în 
picioare, fie întins pe spate. Scaunul nu era o 
temniţă, nu era ceva care să îl facă să se simtă mai 
puţin important. 

Aşadar, Chaol făcu o plecăciune, schiţând un 
zâmbet. 

— Cu tot respectul, Mare Khagan, nu am venit 
ca să mă întâlnesc cu tine. 

Urus clipi, singurul semn de surprindere când 
Chaol îşi înclină capul spre bărbatul în veşminte 
albastre precum cerul, descris de Kashin. 

— Am venit să discut cu vizirul pentru comerţul 
cu străinătatea. 

Vizirul se uită la khagan şi la Chaol ca şi când 
ar fi fost gata să îşi declare nevinovăția, deşi 
curiozitatea licări în ochii lui căprui. Dar nu îndrăzni 
să vorbească. 

Chaol se uită în ochii khaganului câteva 
secunde lungi. 

El nu-şi aminti că, probabil, întrerupsese 
întâlnirea privată a celui mai puternic om din lume. 
Nu îşi aminti că era un invitat într-un regat străin, 
iar soarta prietenilor şi a compatrioţilor săi 
depindea de ce reuşea el aici. Pur şi simplu, îl fixă 
cu privirea pe khagan, ca de la bărbat la bărbat, de 
la războinic la războinic. 

El mai luptase cu un rege şi supravieţuise ca să 
spună povestea. 

Khaganul făcu, în cele din urmă, semn din cap 
spre un loc gol de la masă. Nu era o întâmpinare 
răsunătoare, dar era mai bună decât nimic. 

Chaol dădu din cap în semn de mulţumire şi se 
apropie, ţinându-şi respiraţia când se uită în ochii 
tuturor celor patru bărbaţi şi spuse vizirului vizat: 

— Am primit veşti că două comenzi mari de 
sulițe de foc au fost făcute de flota căpitanului 
Rolfe, una înainte de sosirea lui Aelin Galathynius 
în Golful Craniului şi una şi mai mare, după aceea. 

Sprâncenele albe ale khaganului se ridicară. 
Vizirul pentru comerţul cu străinătatea se mişcă pe 
scaun, dar dădu din cap. 

— Da, spuse el pe limba lui Chaol. Este 
adevărat. 

— Cât, mai exact, ai spune că ar costa fiecare 
suliță de foc? 

Vizirii se uitară unul la celălalt, dar alt bărbat 
despre care Chaol presupuse că era vizirul pentru 
comerţul intern, spuse suma. 

Chaol aşteptă. Kashin îi spusese cifra 
astronomică în seara precedentă. Şi, aşa cum 
speculase, khaganul întoarse capul spre vizir, 
auzind preţul. 

Chaol întrebă: 

— Şi câte sunt trimise acum lui Rolfe şi, astfel, 
în Terrasen? 

Un alt număr. Chaol îl lăsă pe khagan să 
calculeze şi-l privi cu coada ochiului când ridică şi 
mai mult din sprâncene. 

Şeful vizirilor îşi sprijini antebraţele de masă. 

— Incerci să ne convingi de intenţiile bune sau 
rele ale lui Aelin Galathynius, lord Westfall? 

Chaol ignoră înţepătura şi-i spuse simplu 
vizirului pentru comerţul în străinătate: 

— Aş vrea să fac altă comandă. Aş vrea, de 
fapt, să dublez comanda reginei Terrasenului. 

Linişte. 

Vizirul pentru comerţul cu străinătatea părea 
că urma să cadă de pe scaun. 

Dar şeful vizirilor întrebă dispreţuitor: 

— Cu ce bani? 

Chaol îi întoarse un rânjet indolent bărbatului. 

— Am venit aici cu patru cufere pline de 
comori nepreţuite. O sumă imensă, ca să zicem 
aşa. Cred că ar trebui să acopere costurile. 

Se lăsă din nou tăcerea. 

Până ce khaganul îşi întrebă vizirul pentru 
comerţul cu străinătatea: 

— Şi va acoperi costurile? 

— Comoara va fi evaluată şi cântărită... 

— Deja s-a făcut, spuse Chaol, rezemându-se 
pe scaun. Vei avea suma până după-amiază. 

Altă clipă de linişte. Apoi khaganul şopti în 
limba halha  vizirului pentru comerțul cu 
străinătatea, care îşi adună hârtiile şi plecă în 
grabă din cameră, aruncând o privire circumspectă 
spre Chaol. Un cuvânt clar spus de khagan şefului 
vizirilor şi vizirului pentru comerţ intern şi ambii 
bărbaţi plecară, primul aruncând alt rânjet rece 
spre Chaol înainte să plece. 

Singur cu khaganul, Chaol aşteptă în linişte. 

Urus se ridică de pe scaun, mergând spre zidul 
cu ferestre dinspre grădina înflorită şi umbrită. 

— Presupun că te crezi foarte isteţ, dacă te 
foloseşti de asta ca să primeşti o audienţă la mine. 

— Am spus adevărul, zise Chaol. Am vrut să 

discut afacerea cu vizirul pentru comerţul cu 
străinătatea. Chiar dacă armata ta nu ni se va 
alătura, nu văd cum cineva poate obiecta la 
cumpărarea armelor tale. 

— Şi, fără îndoială, mişcarea era menită să mă 
facă să îmi dau seama cât de profitabil ar putea fi 
acest război, dacă tabăra ta este dispusă să 
investească în resursele noastre. 

Chaol rămase tăcut. 

Khaganul se întoarse de la priveliştea grădinii, 
soarele făcându-i părul alb să strălucească. 

— Nu îmi place să fiu manipulat ca să intru în 
acest război, lord Westfall. 

Chaol se uită în ochii bărbatului, chiar în timp 
ce el apucă strâns cotierele scaunului său. 

Khaganul întrebă încet: 

— Ştii măcar ce este războiul? 

Chaol îşi încleştă maxilarul. 

— Presupun că sunt pe cale să aflu, nu-i aşa? 

Khaganul nici măcar nu zâmbi. 

— Nu înseamnă doar luptele, şi proviziile, şi 
strategia. Războiul este dedicaţia absolută a unei 
armate împotriva inamicilor. El se uită lung şi 
evaluator. Asta înfrunţi - Morathul adunat într-un 
front solid, convingerea lor să vă facă praf. 

— Ştiu bine asta. 

— Ştii? Înţelegi ce îţi face Morathul deja? Ei au 
construit, au plănuit şi au atacat, iar tu abia poţi 
ţine pasul. Joci după regulile pe care le stabileşte 
Perrington şi vei pierde din cauza asta. 

Micul dejun i se răsuci în stomac. 

— Am putea încă să triumfăm. 

Khaganul scutură o dată din cap. 

— Ca să faci asta, triumful tău trebuie să fie 
complet, iar orice urmă de rezistenţă, strivită. 

Picioarele îl furnicară - iar el abia şi le mişcă. 
„Ridică-te, îşi impuse el. Ridică-te.” 

Se împinse cu picioarele, muşchii durându-l. 

— Fapt pentru care avem nevoie de ajutorul 
armatei tale, spuse Chaol când picioarele refuzară 
să i se supună. 

Khaganul se uită la picioarele încordate ale lui 
Chaol ca şi când ar fi putut vedea lupta din corpul 
lui. 

— Nu îmi place să fiu vânat ca un cerb în 
pădure. Ti-am spus să aştepţi; ţi-am spus să îmi 
respecţi suferinţa pentru fiica mea... 

— Şi dacă ţi-aş spune că, foarte probabil, fiica 
ta a fost ucisă? 

Liniştea, îngrozitoare şi goală, umplu spaţiul 
dintre ei. 

Chaol izbucni: 

— Dacă ţi-aş spune că agenţii lui Perrington ar 
putea fi aici şi că ar putea să te vâneze deja, să te 
manipuleze să nu faci asta? 

Chipul khaganului se încordă. Chaol se pregăti 
pentru strigăt, se aşteptă ca Urus să scoată cuțitul 
lung cu pietre preţioase de la şold şi să i-l înfigă în 
piept, dar khaganul spuse doar încet: 

— Poţi pleca. 

Ca şi când străjerii ar fi ascultat fiecare cuvânt, 
uşile se deschiseră, Hashim chemându-l pe Chaol 
spre perete cu o expresie aprigă pe chip. 

Chaol nu se mişcă. Paşii se apropiară din urma 

lui. Ca să îl îndepărteze. 

El lovi cu picioarele pedalele scaunului, 
împingând şi încordându-se, scrâşnind din dinţi. 
Nici vorbă să îl scoată de aici; nici vorbă să îi lase 
să îl târască... 

— Nu am venit să îmi salvez doar poporul meu, 
ci pe toți oamenii din lumea asta, mormăi Chaol la 
khagan. 

Cineva - Shen - apucă mânerele scaunului şi 
începu să îl întoarcă. 

Chaol se răsuci, dezgolindu-şi dinţii la străjer. 
„Nu îl atinge.” 

Dar Shen nu eliberă mânerele, chiar dacă 
scuzele îi străluciră în privire. Chaol îşi dădu seama 
că străjerul ştia cum era să i se atingă şi să i se 
mişte scaunul fără să i se ceară. La fel cum ştia 
Chaol ce ar fi putut însemna ca Shen să sfideze 
ordinul khaganului de a-l scoate din cameră. 

Aşadar, Chaol îl fixă din nou cu privirea pe 
khagan. 

— Oraşul tău este cel mai măreț din câte am 
văzut, imperiul fiind standardul după care ar trebui 
să se măsoare toţi ceilalţi. Când Morathul va veni 
să îl distrugă, cine va rămâne cu voi, dacă suntem 
cu toţii morţi? 

Ochii khaganului ardeau ca tăciunii. 

Shen continuă să îi împingă scaunul spre uşă. 

Lui Chaol îi tremurau braţele din cauza 
efortului de a-l împinge pe străjer, picioarele 
tremurându-i când încercă de nenumărate ori să se 
ridice. Chaol se uită peste umăr şi spuse: 

— M-am aflat în tabăra greşită prea mult timp, 

iar asta m-a costat totul. Nu face aceeaşi greşeală 
pe care eu... 

— Nu îi spune khaganului ce trebuie să facă, 
spuse Urus, ochii lui fiind ca bucăţile de gheaţă. El 
făcu semn din cap spre gardienii care se mişcau pe 
loc lângă uşă. Duceţi-l pe lordul Westfall înapoi în 
camera lui. Nu îl mai lăsaţi să intre la întâlnirile 
mele. 

În spatele cuvintelor reci şi calme se ascundea 
ameninţarea. Urus nu trebuia să ridice vocea, să 
strige, ca să le facă promisiunea sau pedeapsa 
destul de clară gărzilor lui. 

Chaol se tot împinse în scaun, braţele lui 
încordându-se când se chinui să se ridice în 
picioare, să se ridice măcar un pic. 

Dar apoi Shen îi scoase scaunul pe uşă şi pe 
holurile luminate. 

Corpul tot nu îl asculta. Nu răspundea. 

Uşile spre sala de consiliu a khaganului se 
închiseră cu un clinchet uşor, care răsună în toate 
oasele şi toţi muşchii lui Chaol, sunetul fiind mai 
afurisit decât orice cuvânt rostit de khagan. 


Yrene îl lăsase singur pe Chaol seara trecută. 

ÎI lăsase când se întorsese grăbită în Torre şi 
hotărâse că Hasar... O, pe ea nu o deranja deloc să 
o manipuleze pe prinţesă. Şi îşi dădu seama exact 
cum să o facă pe prinţesă să o invite în acea oază 
blestemată. 

Dar părea că nici măcar o dimineaţă în ringul 

de antrenament cu gărzile nu-l calmase pe Chaol. 
Tot era furios cât aşteptă în salon, în timp ce Yrene 
o trimise din nou inutil pe Kadja după „sfoară, lapte 
de capră şi oţet” şi, în sfârşit, se pregăti să lucreze 
cu el. 

Vara se termina, vânturile puternice de toamnă 
începând să bată în apele golfului turcoaz. 
Întotdeauna era cald în Antica, dar Marea îngustă 
devenea agitată între Yulemas şi Beltane. Dacă 
flota nu pleca de pe continentul sudic înainte de 
asta... Ei bine, Yrene presupunea că, după seara 
trecută, oricum nu se putea pleca. 

Stând lângă obişnuita canapea aurie, Chaol îi 
aruncă rapid o privire în loc de salut, deloc 
asemănătoare zâmbetului său macabru obişnuit. 
lar cearcănele de la ochi... Orice gând de a se grăbi 
aici să îi spună despre planul ei dispăru din mintea 
lui Yrene când întrebă: 

— Ai stat treaz toată noaptea? 

— Parţial, spuse el încet. 

Yrene se apropie de canapea, dar nu se aşeză, 
ci îl privi, încrucişându-şi braţele pe abdomen. 

— Poate  khaganul se va gândi. El este 
conştient de felul în care complotează copiii lui. 
Este prea inteligent să nu fi văzut că Arghun şi 
Hasar au lucrat împreună - pentru prima dată - şi 
să nu fie suspicios. 

— Şi îl cunoşti atât de bine pe khagan? 

O întrebare rece. 

— Nu, dar cu siguranţă locuiesc aici de mai 
mult timp decât tine. 

Ochii lui căprui licăriră. 

— Nu am doi ani de pierdut, ca să le joc 
jocurile. 

lar ea avea, aparent. 

Yrene îşi reprimă enervarea. 

— Ei bine, dacă stai şi-ţi rumegi gândurile, nu 
repari totul. 

Nările lui se umflară. 

— Într-adevăr. 

Nu îl mai văzuse aşa de câteva săptămâni. 

Trecuse deja atât de mult? Ziua ei de naştere 
era peste două săptămâni. Mai devreme decât îşi 
dăduse seama. 

Nu era momentul să menţioneze faptul acesta 
sau planul pe care îl făcuse. De fapt, nu era 
important, având în vedere tot ce se întâmpla în 
jurul lor, povara pe care o purta el şi frustrarea şi 
disperarea pe care le vedea acum apăsând pe acei 
umeri. 

— Spune-mi ce s-a întâmplat. 

Ceva se întâmplase - ceva se schimbase de 
când se despărţiseră seara trecută. 

Chaol îi aruncă o privire tăioasă, iar ea se 
pregăti de refuz când maxilarul i se încordă, dar, 
apoi, el spuse: 

— Am fost să-l întâlnesc pe khagan în 
dimineaţa asta. 

— Ai obţinut o audienţă? 

— Nu chiar. 

El strânse din buze. 

— Ce s-a întâmplat? 

Yrene îşi sprijini o mână de cotiera canapelei. 

— M-a dat afară din cameră. Cuvinte 

categorice şi reci. Nici măcar nu am putut încerca 
să scap de gărzi, să încerc să îl fac să asculte. 

— Dacă ai fi stat în picioare, tot te-ar fi scos 
afară. Probabil ai fi fost şi rănit. 

El se încruntă. 

— Nu am vrut să mă lupt cu ei. Am vrut să îl 
implor. Şi nici măcar nu am putut sta în genunchi, 
ca să o fac. 

Inima ei se poticni când el se uită spre 
fereastra grădinii. Furia, tristeţea şi frica îi 
traversară chipul. 

— Deja ai făcut un progres remarcabil. 

— Vreau să pot să lupt din nou alături de 
oamenii mei, spuse încet Chaol. Să mor lângă ei. 

Cuvintele o străbătură ca gheaţa, dar Yrene 
spuse cu răceală: 

— Poţi s-o faci şi călare. 

— Vreau să o fac umăr la umăr, spuse el. 
Vreau să lupt în noroi, pe un câmp de luptă. 

— Deci te-ai vindeca aici doar ca să mori în 
altă parte? 

Cuvintele izbucniră din ea. 

— Da. 

Un răspuns rece, dur. Chipul îi era la fel. 

Această furtună care fierbea în el... Ea nu avea 
de gând să vadă progresul distrus de aşa ceva. 

lar războiul chiar izbucnea în patria lor. 
Indiferent ce voia să facă el, nu avea... ej nu aveau 
timp. Poporul ei din Fenharrow nu avea timp. 

Aşadar, Yrene se apropie de el, îl apucă de sub 
un umăr şi îi spuse: 

— Atunci, ridică-te. 

Chaol avea o stare de spirit proastă şi ştia asta. 

Cu cât se gândea mai mult la asta, cu atât mai 
mult îşi dădea seama de cât de uşor îl 
manipulaseră prinţul şi prinţesa, cum se jucaseră 
cu el seara dinainte... Nu conta ce mişcare făcuse 
Aelin. Orice ar fi făcut, ar fi întors acel lucru 
împotriva ei. Împotriva lui. Dacă Aelin ar fi făcut pe 
domnişoara, ar fi spus că era o aliată slabă şi 
nesigură. Era imposibil să câştige. 

Întâlnirea cu khaganul fusese o prostie. Poate 
că şi Kashin îl manipulase. Pentru că dacă 
khaganul fusese dispus să îl asculte înainte, cu 
siguranţă nu intenţiona să o facă acum. Şi chiar 
dacă Nesryn s-ar fi întors cu Sartag şi cu rukhinii... 
Biletul ei din ziua precedentă fusese formulat cu 
atenţie. 

„Rukhinii sunt  arcaşi  iscusiţi, dar şi 
îndemânarea mea li se pare uluitoare. Aş vrea să 
continui să-i instruiesc şi să învăţ. Ei zboară liberi 
aici. Ne vedem peste trei săptămâni.” 

Nu ştia ce să înţeleagă din penultimul rând. Era 
o insultă la adresa lui sau un mesaj codat că 
rukhinii şi Sartaq ar fi putut ignora ordinele 
khaganului, dacă el ar fi refuzat să îi lase să plece? 
Ar fi riscat Sartaq trădarea ca să-i ajute? Chaol nu 
îndrăzni să nu ardă mesajul. 

„Zboară liberi.” El nu cunoscuse un asemenea 
sentiment şi nu avea să-l cunoască niciodată. 
Săptămânile cu Yrene, petrecute discutând cu ea 

despre toate şi nimic... aduceau, oarecum, cu 
starea aceea, dar asta nu schimba ce îi aştepta. 

Nu - ei tot erau singuri în acest război. Şi cu 
cât zăbovea mai mult, cu prietenii lui acum în 
luptă, în mişcare... 

El era încă aici, în acest scaun. Fără armată şi 
aliaţi. 

— Ridică-te. 

Se întoarse încet spre Yrene când ea repetă 
comanda, apucându-l strâns cu o mână de sub 
umăr, cu o expresie provocatoare pe chip. 

Chaol clipi la ea. 

— Ce? 

Nu era chiar o întrebare. 

— Ridică-te. Gura ei se încordă. Dacă vrei atât 
de mult să mori în războiul acesta, atunci, r/dică-te. 

Şi ea era nervoasă. Bun. Işi dorise o ceartă - 
înfruntarea cu străjerii fiind încă nesatisfăcătoare 
în scaunul nenorocit. Dar Yrene... 

El nu îşi permisese să o atingă în ultimele 
săptămâni; îşi impusese să păstreze distanţa, în 
ciuda mişcărilor şi atingerilor ei neintenţionate, a 
ocaziilor în care-şi apropiase capul de al lui, şi nu 
reuşise decât să-i privească buzele. 

Totuşi, îi observase încordarea la cina din 
seara precedentă, când Hasar o tachinase în 
legătură cu întoarcerea lui Nesryn; dezamăgirea pe 
care încercase atât de mult să o ascundă, apoi 
uşurarea când el dezvăluise prelungirea călătoriei 
lui Nesryn. 

Era un ticălos. Chiar dacă ar fi reuşit să Îl 
convingă pe khagan să le salveze pielea în acest 

război... Ar fi plecat de aici. Cu mâna goală şi fără 
armată, ar fi plecat. Şi, în ciuda planurilor lui Yrene 
de a reveni pe continentul lor, nu era sigur când 
avea să o revadă, dacă ar mai fi făcut-o vreodată. 

Oricum, probabil, niciunul din ei nu avea să 
supravieţuiască. 

Şi această singură sarcină, pe care i-o 
dăduseră prietenii lui, pe care i-o dăduse Dorian... 

El nu reuşise să o îndeplinească. 

Chiar şi cu tot ce suportase şi aflase... Nu era 
suficient. 

Chaol aruncă o privire tăioasă spre picioarele 
lui. 

— Cum? 

Ei progresaseră mai mult decât ar fi putut visa 
el, totuşi asta... 

Yrene strânse până ce începu să-l doară. 

— Ai spus-o şi tu: nu ai doi ani. Am reparat 
suficient încât ar trebui să poţi sta în picioare. Deci, 
ridică-te, zise şi chiar trase de el. 

El o fixă încruntat cu privirea, lăsându-şi furia 
să se manifeste uşor. 

— Dă-mi drumul. 

— Sau ce? 

O, ea era nervoasă. 

— Cine ştie ce vor spune spionii nobililor. 

Cuvinte dure şi reci. 

Gura lui Yrene se încordă. 

— Nu am de ce să mă tem de rapoartele lor. 

— Nu? Nu ai părut deranjată de privilegiile de 
care ai avut parte când ai pocnit din degete, iar 
Kashin a alergat aici. Poate că se va sătura să îl 

manipulezi. 

— Ştii că vorbeşti prostii. Ea îl trase de braţ. 
Ridică-te. 

El nu se ridică. 

— Deci un prinţ nu este destul de bun pentru 
tine, dar fiul dezmoştenit al unui lord este? 

Nu mai rostise asemenea cuvinte, nici măcar în 
sinea lui. 

— Faptul că eşti nervos că Hasar şi Arghun te- 
au manipulat şi khaganul nu te ascultă nu îţi dă 
dreptul să încerci să mă târăşti într-o ceartă. Ea îşi 
dezgoli dinţii. Acum, ridică-te, de vreme ce eşti 
atât de nerăbdător să te grăbeşti la luptă. 

El îşi smuci umărul din prinsoarea ei. 

— Nu mi-ai răspuns la întrebare. 

— Nu îţi voi răspunde la întrebare. Yrene nu îl 
mai apucă de umăr, ci îşi trecu tot braţul pe sub el 
şi gemu ca şi când ar fi vrut să-l ridice singură, 
când el era aproape de două ori mai greu decât ea. 

Chaol scrâşni din dinţi şi, doar ca să evite s-o 
rănească, se smuci din nou şi îşi puse picioarele pe 
podea. Îşi sprijini mâinile de cotierele scaunului şi 
se împinse înainte cât de mult reuşi. 

— Şi? 

El îşi putea mişca genunchii şi partea de 
dedesubt, iar coapsele îl furnicaseră în ultima 
săptămână din când în când, totuşi... 

— Şi îţi aminteşti cum să stai în picioare, nu? 

— De ce ai părut atât de uşurată când am spus 
că Nesryn va mai întârzia câteva săptămâni? fu 
răspunsul lui. 

Roşeaţa îi coloră pielea pistruiată, dar se 

întinse din nou spre el, luându-l de braţ. 

— Nu voiam ca sosirea ei să te distragă de la 
progres. 

— Mincinoaso. Mirosul ei îl învălui când ea 
trase, scaunul scârţâind când el începu să se 
împingă în cotiere. 

lar apoi Yrene îl evită şi deveni ofensivă, 
alunecoasă ca un şarpe. 

— Cred că tu ai fost uşurat, spuse ea nervoasă, 
respiraţia fiindu-i fierbinte pe urechea lui. Cred că 
te-ai bucurat că rămâne departe, ca să poţi spune 
că eşti legat prin onoare de ea şi să laşi asta să fie 
un zid. Ca atunci când eşti aici, cu mine, să nu fii 
nevoit să o vezi privind, să nu fii nevoit să te 
gândeşti ce înseamnă pentru tine. Cu ea plecată, 
Nesryn este o amintire, un ideal distant, dar când 
este aici şi te uiţi la ea, ce vezi? Ce simti? 

— M-am culcat cu ea, deci cred că asta spune 
destule despre sentimentele mele. 

El ura cuvintele, chiar dacă furia, asprimea... 
era şi asta o uşurare. 

Yrene inspiră, dar nu cedă. 

— Da, te-ai culcat cu ea, dar cred că a fost 
probabil o distracţie şi s-a săturat. Poate s-a 
săturat să fie un premiu de consolare. 

Braţele lui se încordară, scaunul legănându-se 
când se împinse tot mai mult în sus, măcar să 
poată sta suficient de mult în picioare ca să se 
încrunte la ea. 

— Nu ştii despre ce vorbeşti. 

Ea nu o menţionase deloc pe Aelin, nu 
întrebase după cina de seara precedentă. Până 

când... 

— Atunci, l-a ales pe Dorian? Regina. Sunt 
surprinsă că vă poate suporta pe vreunul din voi, 
având în vedere trecutul vostru şi ce i-a făcut 
regatul tău. 

Vuietul îi umplu urechile când începu să-şi 
mute greutatea pe picioare, forţându-şi coloana să 
reziste în timp ce spuse: 

— N-a părut să te deranjeze deloc în acea 
seară la petrecere. Te-am făcut, practic, să mă 
implori. 

Nu ştia ce naiba îi ieşea pe gură. 

Unghiile ei îi intrară în spate. 

— Ai fi surprins să vezi cum te face opiul să 
vezi oamenii şi cu cine te trezeşti dornic să te 
murdăreşti. 

— Corect. Un fiu al Adarlanului. Un trădător 
infidel care încalcă jurămintele. Asta sunt, nu-i 
aşa? 

— Nu ştiu - rar încerci să vorbeşti despre asta. 

— lar tu te pricepi, presupun? 

— Asta are legătură cu tine, nu cu mine. 

— Totuşi, mi-ai fost desemnată pentru că aşa a 
considerat Marea ta Vindecătoare. A văzut că, 
indiferent de cât de sus urci în acel turn, eşti tot 
fata din Fenharrow. El râse, rece şi amar. Am 
cunoscut o altă femeie care a pierdut la fel de 
multe ca tine. Şi ştii ce a făcut cu acea pierdere? 
Abia îşi putea opri cuvintele să iasă, abia putea 
gândi în vuietul din mintea lui. l-a vânat pe oamenii 
responsabili pentru asta şi i-a ucis. Ce naiba te-ai 
deranjat să faci în toţi aceşti ani? 

Chaol simţi cuvintele atingându-şi ţinta. 

Simti calmul străbătându-i corpul. 

Tocmai când se împinse în sus, când greutatea 
lui se ajustă şi genunchii se îndoiră, iar el se trezi 
stând în picioare. 

Prea departe. Mersese prea departe. Nu 
crezuse niciodată acele lucruri. Nici măcar nu se 
gândise la ele. 

Nu în ceea ce-o privea pe Yrene. 

Pieptul i se înălţă cu o respiraţie sacadată care 
se atinse de a lui, iar ea clipi la el, închizând gura. 
Şi, cu acea mişcare, Chaol văzu un zid care se 
ridică şi se închide. 

Niciodată. Nu avea să-l ierte sau să-i mai 
zâmbească niciodată din cauza celor spuse. 

Nu avea să uite niciodată, fie că stătea sau nu 
în picioare. 

— Yrene, spuse el răguşit, dar ea îşi retrase 
braţele şi făcu un pas înapoi, scuturând din cap, 
lăsându-l să stea în picioare - singur. Singur şi 
expus în timp ce ea se retrase încă un pas, iar 
soarele străluci în lacrimile care începeau să îi 
contureze ochii. 

Asta îi sfâşie pieptul şi Chaol şi-l atinse cu o 
mână, ca şi când ar fi simţit că se prăbuşea 
înăuntru, în timp ce picioarele se legănară sub el. 

— Sunt un nimeni ca să menţionez măcar 
asemenea lucruri. Sunt un nimic, iar eu am fost cel 
care... 

— Poate că nu m-am luptat cu regi şi nu am 
distrus castele, spuse ea cu răceală, vocea 
tremurându-i de furie când continuă să se retragă, 

dar sunt posibila  moştenitoare a Marii 
Vindecătoare. Prin munca, suferinţa şi sacrificiul 
meu. lar tu stai acum în picioare datorită acestui 
lucru. Oamenii sunt în viață datorită acestui lucru. 
Deci poate că nu sunt o războinică fluturând o 
sabie, poate că nu sunt vrednică de poveştile tale 
glorioase, dar cel puţin salvez vieți - nu le curm. 

— Ştiu, spuse el, luptând cu impulsul de a 
apuca strâns cotierele scaunului, care păreau atât 
de departe sub el când îşi pierdu echilibrul. Yrene, 
ştiu. 

Prea departe. Mersese prea departe şi 
niciodată nu se mai urâse atât de mult, pentru că 
voia să se certe şi să fie atât de prost când, de 
fapt, vorbea cu el însuşi... 

Yrene se mai retrase un pas. 

— Te rog, spuse el. 

Dar ea se îndrepta spre uşă. lar dacă pleca... 

Chaol îi lăsase pe toţi să plece. Şi el plecase, 
dar pe Aelin, Dorian şi Nesryn îi lăsase să plece şi 
nu se dusese după ei. 

Dar acea femeie care se retrăgea spre uşă, 
încercând să îşi reţină lacrimile provocate de el, 
lacrimi de furie pe care Chaol le merita pe bună 
dreptate... 

Ea se întinse spre mâner, după care bâjbâi 
orbeşte. 

Şi dacă tânăra ar fi plecat, dacă ar fi lăsat-o să 
plece... 

Yrene apăsă mânerul. 

lar Chaol făcu un pas spre ea. 

Capitolul 39 


Chaol nu gândi. 

Nu se minună de senzaţia de a fi atât de sus, 
de greutatea corpului său, de cum se legăna când 
făcu un pas clătinându-se. 

Era doar Yrene, cu mâna pe mânerul uşii şi 
lacrimile din ochii ei furioşi şi minunaţi. Cei mai 
frumoşi ochi pe care îi văzuse el vreodată şi care 
se măriră când mai făcu un pas spre ea. 

Când se clătină şi legănă. Dar reuşi să mai facă 
unul. 

Yrene se îndreptă şovăitor spre el, studiindu-l 
din cap până în picioare, ridicând o mână ca să-şi 
acopere gura deschisă. Ea se opri la câţiva paşi 
distanţă. 

El nu-şi dăduse seama cât de mică şi delicată 
era. 

Cum... cum arăta, părea şi se simțea lumea în 
acest fel. A 

— Nu pleca, şopti el. Imi pare rău. 

Yrene îl studie din nou, de la picioare spre chip. 
Lacrimile îi alunecară pe obrajii când îşi dădu capul 
pe spate. 

— Îmi pare rău, spuse din nou Chaol. 

Ea tot nu vorbi, dar lacrimile curseră neîncetat. 

— Nu am vorbit serios, spuse el răguşit, 
genunchii începând să îl doară şi să cedeze, 
coapsele tremurându-i. Căutam să mă cert şi... Nu 
am vrut să spun nimic din toate astea, Yrene. 
Nimic. Şi îmi pare rău. 

— Totuşi, o părticică din tine a făcut-o, şopti 

ea. 

Chaol scutură din cap, mişcarea făcându-l să 
se clatine, şi apucă spătarul fotoliului tapiţat ca să 
rămână vertical. 

— M-am referit la mine. Yrene, ce ai făcut tu, 
ce eşti încă dispusă să faci... Tu ai făcut asta - 
toate astea nu pentru glorie sau ambiţie, ci pentru 
că tu crezi că este alegerea corectă. Curajul şi 
isteţimea ta, voinţa fermă... Nu am cuvinte, Yrene. 

Chipul ei nu se schimbă. 

— Te rog, Yrene. 

El se întinse spre ea, riscând un pas clătinat. 

Tânăra făcu un pas înapoi. 

Chaol îşi îndoi mâinile în aer şi se apucă de 
maxilar ca şi când s-ar fi luptat să rămână vertical, 
corpul care părea străin clătinându-se. 

— Poate că ai o părere mai bună despre tine 
dacă te asociezi cu oameni mărunți ca mine. 

— Nu... Scrâşni din dinţi şi mai făcu un pas 
spre ea, simțind nevoia doar să o atingă, să o ia de 
mână şi să o strângă, să îi arate că el nu era aşa, 
că nu credea asta. El se legănă spre stânga, 
aruncând înainte o mână ca să se echilibreze un 
pic. Ştii că nu am vrut să spun asta. 

Yrene se retrase, rămânând în afara razei lui 
de acţiune. 

— Da? 

El mai făcu un pas. Încă unul. 

Ea se feri de fiecare dată. 

— Ştii asta, la naiba, mormăi şi îşi forţă 
picioarele să mai facă un pas smucit. 

Yrene se dădu la o parte. 

El clipi, oprindu-se şi înțelegând lumina din 
ochii ei şi tonul. 

Vrăjitoarea îl păcălea să meargă; îl convingea 
să se mişte, să urmeze. 

Ea se opri şi-i întâlni privirea, fără urmă de 
suferinţă în ochi, ca şi când ar fi spus: „Ti-a luat 
destul de mult timp să îţi dai seama”. Un mic 
zâmbet apăru pe buzele ei. 

El stătea în picioare. El... mergea. 

Mergea, iar această femeie din faţa lui... 

Chaol mai făcu un pas. 

Yrene se retrase. 

Nu era o vânătoare, ci un dans. 

El nu îşi luă privirea de la ea când mai făcu 
ezitant un pas şi încă unul, corpul durându-l, 
tremurând - dar suportă, scrâşnind din dinţi şi 
luptând pentru fiecare centimetru spre ea şi 
încercând să anuleze astfel fiecare pas care o 
făcuse să se retragă spre perete. 

Ea respira superficial, ochii aurii fiind atât de 
mari când el o urmări prin cameră când îl conduse 
câte un pas. 

Până ce spatele îi atinse peretele, candelabrul 
de acolo zornăind, de parcă nu mai ştia unde era. 

Chaol ajunse deodată la ea. 

Îşi sprijini o mână de perete, tapetul fiind neted 
sub palmă când îşi lăsă greutatea pe el ca să îşi 
păstreze corpul în poziţie verticală când coapsele îi 
tremurară, spatele încordându-i-se. 

Erau griji mai mici, secundare. 

Cealaltă mână a lui... 

Ochii lui Yrene erau încă strălucitori din cauza 

lacrimilor cauzate de el. 

Una încă era pe obrazul ei. 

Chaol o şterse, împreună cu o alta de lângă 
maxilar. 

El nu înţelegea cum putea fi atât de delicată şi 
de mică, de vreme ce îi răsturnase complet viaţa. 
Făcuse minuni cu acele mâini şi acel suflet, 
această femeie care traversase munţi şi mări. 

Ea tremura. Nu de frică, nu când îşi ridică 
privirea la el. 

Şi doar când Yrene puse o mână pe pieptul lui, 
nu ca să îl împingă, ci să-i simtă bătăile rapide ale 
inimii, Chaol îşi plecă fruntea şi o sărută. 


El stătea în picioare. Mergea. 

Şi o săruta. 

Yrene abia putea respira, abia-şi încăpea în 
piele când gura lui Chaol se opri pe buzele ei. 

Era ca şi când s-ar fi trezit, născut sau căzut 
din cer. Era un răspuns şi o melodie, iar ea nu 
putea gândi sau simţi destul de repede. 

Îşi acoperi mâinile cu bluza lui, cuprinzând în 
pumni materialul şi trăgându-l mai aproape. 

Buzele lui le mângâiară pe ale ei răbdător şi 
lent, ca şi când i le-ar fi conturat. lar când dinţii lui 
îi atinseră buza inferioară... ea deschise gura. 

El se grăbi, împingând-o mai mult în perete. Ea 
abia simţi materialul intrându-i în coloană şi 
netezimea tapetului pe spate când limba lui îi intră 
în gură. 

Yrene gemu, fără să-i pese de cine auzea, de 
cine ar fi putut asculta. Se puteau duce cu toţii la 
naiba. Ea ardea, strălucea... 

Chaol îi atinse maxilarul cu o mână, înclinându- 
i faţa ca să o sărute mai bine. Ea se arcui, 
implorându-l tăcută să ʻa... 

Ea ştia că nu vorbise serios, ştia că pe el însuşi 
era supărat. Il făcuse să se certe şi chiar dacă o 
duruse... Ştiuse, din clipa în care se ridicase în 
picioare, când inima ei se oprise, că el nu vorbea 
serios. 

Că el s-ar fi târât. 

Acest bărbat, acest bărbat generos, altruist şi 
remarcabil... 

Yrene îi cuprinse umerii, înfigându-şi degetele 
în părul lui mătăsos şi castaniu. „Mai mult, mai 
mult, mai mult...” 

Dar sărutul lui era minuţios, ca şi când ar fi 
vrut să-i afle fiecare gust, fiecare latură a ei. 

Ea îşi atinse uşor limba de a lui, iar geamătul 
lui o făcuse să îşi îndoaie degetele în încălțări... 

Yrene simţi fiorul străbătându-l înainte să îşi 
dea seama ce era. Încordarea. 

El tot o sărută, părând atât de hotărât, chiar 
dacă îl făcea să se prăbuşească la podea. 

Paşi mici. Măsuri mici. 

Yrene se depărtă, punându-i o mână pe piept 
când el voi să o sărute din nou. 

— Ar trebui să te aşezi. 

Ochii lui erau complet negri. 

— Eu... lasă-mă... te rog, Yrene. 

Fiecare cuvânt era răguşit şi întrerupt, ca şi 

când s-ar fi descătuşat. 

Ea se luptă să îşi calmeze respiraţia, să îşi 
adune voinţa. Prea mult timp în picioare i-ar fi 
putut epuiza spatele. Şi înainte să îl poată încuraja 
să meargă şi... mai mult, ea trebuia să intre în rana 
lui, ca să privească împrejur. Poate că scăzuse 
suficient de la sine. 

Chaol îi atinse gura cu a lui, căldura mătăsoasă 
a buzelor sale fiind suficientă să o facă dispusă să 
îşi ignore raţiunea. 

Dar ea îl împinse şi se dădu uşor din calea lui. 

— Acum voi avea cum să te răsplătesc, spuse 
ea, încercând să fie amuzantă. 

El nu zâmbi, ci doar o privi cu o hotărâre de 
prădător când ea se îndepărtă un pas şi îi oferi 
braţul, ca să meargă înapoi spre scaun. 

Să meargă. 

El mergea... 

Se supuse, se depărtă de perete şi se legănă... 

Yrene îl prinse, îl echilibră. 

— Credeam că nu mă ajuţi niciodată, spuse el 
sec, ridicând o sprânceană. 

— Pe scaun, da. Acum cazi de la o distanţă 
mult mai mare. 

Chaol râse, apoi se aplecă să îi şoptească la 
ureche: 

— Pe pat sau pe canapea, Yrene? 

Ea înghiţi, îndrăznind să se uite pieziş la el. 
Ochii îi erau încă întunecaţi, chipul îmbujorat şi 
buzele umflate. Din cauza ei. 

Sângele lui Yrene se încălzi, inima aproape 
topindu-i-se. Cum naiba avea să-l pună acum să se 

dezbrace pe jumătate, în faţa ei? 

— Incă eşti pacientul meu, reuşi ea să spună 
afectată, îl conduse pe scaunul lui şi aproape îl 
împinse în el... şi aproape sări deasupra lui. Şi chiar 
dacă nu există niciun jurământ oficial cu privire la 
asemenea lucruri, am de gând să păstrez lucrurile 
la nivel profesional. 

Zâmbetul lui Chaol nu era deloc aşa, cum nu fu 
nici felul în care îi spuse „Vino aici”. 

Pulsul îi străbătu fiecare centimetru când se 
apropie, se uită în ochii lui arzători şi se aşeză în 
poala sa. 

Mâinile îi alunecară sub părul ei ca să îi 
cuprindă ceafa, trăgându-i faţa spre a lui când o 
sărută pe un colţ al gurii, apoi pe celălalt. 

Ea îl apucă de umeri, degetele intrându-i în 
muşchii tari de dedesubt, respiraţia devenindu-i 
sacadată în timp ce el îi muşcă buza de jos, când 
cealaltă mână a lui începu să-i exploreze 
trunchiul... 

O uşă se deschise pe hol, iar Yrene se ridică 
imediat, mergând prin salon, spre birou - spre 
flacoanele cu ulei de acolo, tocmai când Kadja intră 
pe uşă cuo tavă în mâini. 

Servitoarea găsise  „ingredientele” de care 
avea nevoie Yrene: sfoară, lapte de capră şi oţet. 

Yrene abia îşi aminti să mulțumească 
servitoarei, când fata lăsă tava pe masă. 

In cazul în care Kadja le văzu chipurile, părul şi 
hainele, şi înţelese încordarea dintre ei, nu spuse 
nimic. Yrene nu se îndoia că ea ar fi putut bănui, că 
avea să raporteze oricui o controla, dar... lui Yrene 

nu-i păsă când se rezemă de birou, Kadja plecând 
la fel de tăcută cum venise. 

ÎI văzu pe Chaol încă privind-o, respirând 
sacadat. 

— Acum ce facem? întrebă încet Yrene. 

Deoarece ea nu ştia - cum să se întoarcă... 

Chaol nu răspunse, ci doar întinse complet un 
picior în faţa lui şi apoi pe celălalt. O făcu din nou, 
minunându-se. 

— Nu privim înapoi, spuse el, întâlnindu-i 
privirea. Nu ajută pe nimeni şi nimic să priveşti 
înapoi. 

Felul în care o spuse... Părea că însemna ceva 
mai mult. Cel puţin pentru el. 

Dar zâmbetul lui Chaol se lărgi, ochii licărindu-i 
când adăugă: 

— Putem doar să continuăm. 

Yrene se duse la el, incapabilă să se oprească, 
de parcă zâmbetul acela ar fi fost un far în 
întuneric. 

lar când Chaol îşi împinse scaunul spre 
canapea şi îşi scoase cămaşa, când se întinse, iar 
ea îşi puse mâinile pe spatele lui puternic şi cald... 
şi Yrene zâmbi. 


Capitolul 40 


A sta în picioare şi a merge câţiva paşi nu era 
acelaşi lucru cu a-şi reveni pe deplin. 

Următoarea săptămână dovedi asta. Yrene tot 
se lupta cu orice pândea în coloana lui Chaol, 
agăţându-se încă - chiar la bază, îi explică ea - şi îl 

împiedica să facă mişcări complete. Alergatul, 
majoritatea  săriturilor, loviturile cu piciorul: 
imposibile. Dar mulţumită bastonului solid din lemn 
pe care ea i-l adusese, putea sta în picioare şi 
putea merge. 

lar asta era un miracol. 

Işi aducea bastonul ŞI scaunul la 
antrenamentul de dimineaţă cu Hashim şi gărzile, 
pentru momentele în care obosea prea mult şi nu 
reuşea să se întoarcă în camera lui. Yrene i se 
alăturase la primele lecţii, instruindu-l pe Hashim 
unde să se concentreze la picioarele lui, ca să îi 
reconstruiască muşchii şi să îi stabilizeze mai mult. 
Procedase la fel cu Shen, mărturisise Hashim într-o 
dimineaţă, venise să supravegheze o mare parte 
din primele lui antrenamente în urma rănirii. 

Aşadar, Yrene fusese acolo, privindu-l de pe 
margine, în ziua în care Chaol luase o sabie şi se 
duelase cu Hashim - sau se străduise, cu bastonul 
într-o mână. 

Echilibrul lui era precar, picioarele instabile, 
dar reuşise să dea câteva lovituri bune bărbatului. 
lar un baston... nu era o armă rea, dacă lupta o 
cerea. 

Yrene făcuse ochii mari cât cepele când ei se 
opriseră, iar Chaol se apropiase de locul în care 
stătea ea lângă zid, rezemându-se puternic în 
baston în timp ce trupul îi tremura. 

Culoarea de pe chipul ei, îşi dăduse el seama 
cu satisfacţie masculină, nu se datora numai 
căldurii. lar când ei plecaseră în cele din urmă, 
intrând încet în umbrele răcoroase ale holurilor, 

Yrene îl trăsese într-o firidă cu draperia trasă şi îl 
sărutase. 

Rezemându-se de un raft pentru provizii, 
mâinile lui se plimbaseră pe tot corpul ei, pe 
formele voluptuoase şi talia mică, încâlcindu-se în 
părul lung şi des. Ea îl sărutase, cu respiraţia tăiată 
şi gâfâind, iar apoi linsese - chiar /insese 
transpiraţia de pe gâtul lui. 

Chaol gemuse atât de zgomotos, încât nu 
fusese nicio surpriză când un servitor apăruse o 
clipă mai târziu, dând draperia la o parte ca şi când 
ar fi mustrat doi muncitori pentru că nu-şi făceau 
datoria. 

Yrene se albise când se îndreptase şi îi ceruse 
servitorului care făcea plecăciuni să nu spună 
nimic. El o asigurase că nu avea să o facă, dar 
Yrene fusese zdruncinată şi păstrase distanţa 
pentru restul drumului şi, de atunci, în fiecare zi. 
Asta îl înnebunea. 

Dar el înţelegea. Având în vedere poziţia ei, şi 
în Torre, şi la palat, trebuiau să fie mai isteţi. Mai 
precauţi. 

lar cu Kadja mereu în camera lui... 

Chaol nu o atingea, nici măcar când Yrene îşi 
punea mâinile pe spatele lui şi îl vindeca, insistând 
să dărâme şi acel ultim zid de întuneric. 

El voia să îi spună, se gândea să îi spună că 
deja era suficient. Ar fi trăit bucuros cu bastonul 
tot restul vieţii. Ea îi dăduse mai mult decât ar fi 
putut spera vreodată. 

Pentru că îi vizita pe gardieni în fiecare 
dimineaţă. Vedea armele şi scuturile. 

Şi se gândea la acel război dezlănţuindu-se în 
cele din urmă asupra prietenilor lui. Asupra patriei 
lui. 

Chiar dacă nu ar fi adus o armată cu el când s- 
ar fi întors, ar fi găsit o cale să stea pe câmpurile 
de luptă. Să călărească, cel puţin, era acum o 
alegere viabilă în timp ce lupta alături de ei. 

să lupte... pentru ea. 

El se gândea la asta când merseră la cină într- 
o seară, o săptămână mai târziu. Cu bastonul, dură 
mai mult decât de obicei, dar nu îl deranjară clipele 
în plus petrecute în compania ei. 

Purta rochia ei purpurie - preferata lui -, părul 
ridicat pe jumătate şi uşor ondulat din cauza zilei 
neobişnuit de umede. Dar era nervoasă, neliniştită. 

— Ce este? 

Nobililor nu le păsase de prima seară în care 
venise pe picioarele lui la cină. Alt miracol obişnuit 
în Torre, deşi însuşi khaganul o lăudase pe Yrene, 
care radiase de emoție. Chiar dacă khaganul îl 
ignorase pe Chaol - aşa cum o făcuse de la acea 
întâlnire nefericită. 

Yrene îşi masă cicatricea de la gât ca şi când ar 
fi durut-o. El nu o întrebase despre asta - nu voia 
să ştie. Doar pentru că, dacă ar fi făcut-o... în ciuda 
războiului care îi aştepta, ar fi putut la fel de bine 
să se grăbească să îi vâneze pe cei care i-o 
făcuseră şi să îi îngroape. 

— Am convins-o pe Hasar să-mi organizeze o 
petrecere, spuse încet Yrene. 

El aşteptă până ce trecură de un grup de 
servitori înainte să întrebe: 

— De ce? 

Ea expiră. 

— Este ziua mea de naştere. Peste trei zile. 

— Ziua ta de naştere? 

— Ştii, sărbătoarea zilei în care te-ai născut... 

El o înghionti cu un cot, deşi coloana îi alunecă 
şi se mişcă la acea mişcare, bastonul scârţâind 
când îşi lăsă greutatea pe el. 

— Nu ştiam că diavoliţele chiar au aşa ceva. 

Ea scoase limba. 

— Da, chiar şi cele din neamul meu. 

Chaol zâmbi. 

— Deci i-ai cerut să organizeze o petrecere 
pentru tine? 

Având în vedere unde condusese ultima 
petrecere... El ar fi putut foarte bine să ajungă unul 
dintre acei oameni care pleca într-un dormitor 
întunecat. În special dacă Yrene ar fi purtat din nou 
acea rochie. 

— Nu chiar, spuse Yrene crispată. l-am spus că 
vine ziua mea şi cât de plicticoase sunt planurile 
tale pentru ea... 

E| chicoti. 

— Ce încrezută eşti. 

Ea flutură din gene. 

— Şi poate am menţionat că, în toţi anii mei 
aici, nu am fost niciodată în deşert şi că mă 
gândeam să fac o călătorie, dar că m-ar întrista să 
nu sărbătoresc împreună cu ea... 

— Şi presupun că ea ţi-a sugerat, în schimb, să 
vezi o oază a familiei? 

Yrene mormăi. 

— O mică excursie peste noapte în Aksara - la 
o jumătate de zi de mers spre est, către tabăra lor 
care are permanent corturi în oază. 

Deci vindecătoarea putea complota, la urma 
urmei. Dar... 

— Va fi arzător, pe vremea asta. 

— Prinţesa vrea o petrecere în deşert, deci va 
avea una. Ea îşi muşcă buza, acele umbre dansând 
din nou. Am reuşit şi să o întreb despre istoria 
Aksarei. Chaol se pregăti. Hasar s-a plictisit înainte 
să-mi spună prea multe, dar a spus că a auzit 
odată că oaza s-a dezvoltat peste un oraş al 
morţilor, că ruinele de acum sunt doar o poartă 
spre interior. Lor nu le place să îi deranjeze pe 
morţi, aşadar, nu se îndepărtează de izvor ca să se 
aventureze în jungla din jurul lui. 

Nu era de mirare că păruse îngrijorată. 

— Nu se găsesc doar peşteri acolo, aşadar. 

— Poate că Nousha se referă la ceva diferit, 
poate sunt şi peşteri cu informaţii. Ea expiră. 
Presupun că vom vedea. M-am asigurat să casc în 
timp ce Hasar mi-a spus, suficient încât mă 
îndoiesc de faptul că se va întreba de ce am vrut 
să ştiu. 

Chaol îi sărută tâmpla, o atingere rapidă a gurii 
lui pe care să nu o vadă nimeni. 

— inteligentă mişcare, Yrene. 

— Am vrut să-ţi spun săptămâna trecută, dar 
apoi te-ai ridicat în picioare şi am uitat. Ce mă mai 
pricep la intrigi! 

El îşi trecu mâna liberă pe spatele ei, un pic 
mai jos. 

— Am fost ocupați cu altceva. Ea roşi într-o 
nuanţă frumoasă de roz, dar el se gândi la ceva. Ce 
vrei cu adevărat de ziua ta? Şi a câta este? 

— A douăzeci şi doua. Şi nu ştiu. Dacă nu ar fi 
fost momentul, nu aş fi pomenit deloc de asta. 

— Nu aveai de gând să-mi spui? 

Ea se încruntă vinovată. 

— Având în vedere toate lucrurile care te 
solicită, mă gândeam că zilele de naştere sunt 
neimportante. Ea îşi băgă mâna în buzunar... ca să 
ţină acel obiect de care el nu întrebase niciodată. 

Se apropiară de gălăgia cinei din marea sală şi 
el îşi atinse uşor degetele de ale ei. Ea se opri la 
cererea tăcută, sala întinzându-se în faţa lor, 
servitorii şi vizirii mergând pe lângă ei. 

Chaol se rezemă de baston cât se odihniră, 
lăsându-l să îi stabilizeze greutatea. 

— Şi măcar sunt invitat la petrecerea asta din 
deşert? 

— O, da. Tu şi toţi ceilalţi oameni ai mei 
preferaţi: Arghun, Kashin şi o mână de viziri 
minunati. 

— Mă bucur că am fost invitat, având în vedere 
că Hasar mă urăște. 

— Nu. Privirea lui Yrene se întunecă. Dacă 
Hasar te-ar uri, nu cred că ai mai fi în viaţă acum. 

Pe toţi zeii. Aceasta era femeia cu care se 
împrietenise ea. 

Yrene continuă: 

— Cel puţin Renia va fi acolo, dar Duva nu ar 
trebui să stea în căldură în starea ei, iar soţul nu va 
pleca de lângă ea. Sunt sigură că, odată ce vom 

ajunge acolo, cu sau fără informaţii, îmi voi dori 
probabil să fi avut o scuză asemănătoare. 

— Avem câteva zile. Putem, tehnic vorbind, să 
o folosim pe aceeaşi dacă trebuie să plecăm. 

Cuvintele se aşezară. Invitaţia şi implicaţia. 
Chipul lui Yrene deveni minunat de roşu, iar ea Îi 
lovi braţul. 

— Derbedeule. 

Chaol chicoti şi se uită pe hol, după un colţ 
umbrit, dar Yrene şopti: 

— Nu putem. 

Nu în legătură cu gluma lui jalnică, ci cu 
dorinţa pe care fără îndoială o văzuse apărând în 
ochii lui. Dorinţa pe care el o vedea clocotind în 
ochii ei. 

Chaol îşi îndreptă jacheta. 

— Ei bine, voi încerca să îţi găsesc un cadou 
potrivit care să se poată compara cu un întreg 
refugiu în deşert, dar nu promit. 

Yrene îl luă pe Chaol de braţul liber, ca o 
vindecătoare care îşi însoțea pacientul la masă. 

— Am tot ce îmi trebuie, fu tot ce spuse ea. 


Capitolul 41 


Plănuirea dură mai mult de o săptămână. 

Mai mult de o săptămână doar ca Sartaq şi 
Houlun să găsească hărţile antice ale Dagul Fells, 
în mare parte vagi şi inutile: pe ele se găseau doar 
teritoriile pe care le evaluaseră din aer călăreţii, 
dar de care nu îndrăzniseră să se apropie prea 
mult pentru detalii. Teritoriul cu kharankui era mic, 

dar se mărise în ultimii câţiva ani. 

Şi în mijlocul întunecat al teritoriului lor aveau 
să se ducă ei. 

Partea cea mai grea era să o convingă pe 
Borte să rămână în urmă. 

Dar Nesryn şi Sartaq lăsaseră asta în seama lui 
Houlun, iar un cuvânt tăios din partea mamei de 
vatră o făcuse pe fată să se supună şi, cu toate că 
lui Borte îi clocotiseră ochii de indignare, ascultase 
dorinţele bunicii. Ca  moştenitoare, izbucnise 
Houlun, prima obligaţie a lui Borte era faţă de 
poporul lor. Descendenţa se termina cu ea. Dacă 
Borte ar fi intrat în încurcătura slab luminată din 
Dagul, la fel de bine ar fi putut să scuipe pe locul în 
care stătea su/de-ul mamei ei, pe versanţii din 
Arundin. 

Borte insistase că, dacă ea, ca moştenitoare a 
lui Houlun, trebuia să rămână, atunci Sartag, ca 
posibil succesor al khaganului, trebuia să rămână 
Şi el. 

Auzind asta, Sartaq ieşise, pur şi simplu, pe 
holurile interioare din Altun, spunând că dacă a fi 
succesorul tatălui său însemna să stea degeaba în 
timp ce alţii luptau pentru el, atunci fraţii lui 
puteau să ia nenorocita de coroană. 

Deci doar ei trei aveau să meargă, Nesryn şi 
Sartag zburând pe Kadara, Falkan fiind ascuns ca 
şoarece de câmp în buzunarul lui Nesryn. 

Cu o seară în urmă avusese loc o dezbatere 
finală despre aducerea unei legiuni. Borte fusese 
de acord, Sartaq împotrivindu-se. Ei nu ştiau câţi 
Kkharankui sălăşluiau pe piscurile goale şi pe văile 

împădurite dintre ele. Nu puteau risca să piardă 
inutil multe vieţi şi nu aveau timp de pierdut cu o 
recunoaştere completă. Trei s-ar fi putut furişa 
înăuntru, dar o armată de păsări ruk ar fi fost 
reperată cu mult înainte de a sosi. 

Cearta se purtase în faţa vetrei, dar Houlun 
stabilise: grupul mic avea să plece. Şi dacă nu se 
întorceau în câteva zile, i-ar fi urmat o armată. Un 
zbor de o jumătate de zi până acolo, o zi studierea 
zonei, o zi ca să intre, iar apoi să revină cu puii 
furaţi, poate chiar să afle de ce se temuseră 
spiriduşii de păianjeni şi cum se luptaseră cu ei. 
Dacă ar fi avut noroc. 

Zburau deja de câteva ore, zidul înalt al 
munţilor Fells apropiindu-se cu fiecare bătaie a 
aripilor Kadarei. Curând aveau să traverseze primă 
creastă a munţilor gri şi să intre pe teritoriul 
păianjenilor. Nesryn îşi simţea greu în stomac 
micul dejun cu fiecare kilometru în care se 
apropiau, gura fiindu-i uscată ca pergamentul. 

În spatele său, Sartaq tăcuse o mare parte din 
călătorie. Falkan aţipi în buzunarul de la pieptul ei, 
ieşind doar din când în când ca să-şi scoată botul 
cu mustăţi, să adulmece aerul, iar apoi să se 
ascundă din nou înăuntru, conservându-şi energia 
cât mai putea. 

Omul care îşi schimba forma încă dormea când 
Nesryn îl întrebă pe Sartaq: 

— Ai vorbit serios aseară când ai spus că refuzi 
coroana dacă asta înseamnă să nu lupti? 

Corpul lui Sartaq era un zid cald în spatele ei. 

— Tatăl meu a fost la război - toţi khaganii au 

fost. Are ambele su/de, Neagră şi Ivorie, tocmai 
datorită acestui lucru. Dar dacă se întâmplă cumva 
să mi se nege asemenea lucruri în favoarea 
supravieţuirii descendenţei... Da. O viaţă limitată la 
acea Curte nu este ceea ce îmi doresc. 

— Şi totuşi, eşti preferat în funcţia de khagan, 
într-o zi. 

— Aşa se zvoneşte. Dar tatăl meu nu a sugerat 
asta şi nici nu a vorbit despre asta. Din ce ştiu, ar 
putea să o încoroneze, în schimb, pe Duva. Zeii 
ştiu că va fi cu siguranţă o conducătoare bună. ŞI 
este singura dintre noi care va avea un copil. 

Nesryn îşi muşcă buza. 

— De ce... de ce nu te-ai căsătorit? 

Ea nu avusese niciodată curajul să întrebe, 
deşi se trezise întrebându-se în aceste săptămâni. 

Sartaqg apucă frâiele înainte să răspundă. 

— Am fost prea ocupat, iar femeile care mi s- 
au prezentat ca posibile mirese... Nu erau pentru 
mine. 

Ea nu avea niciun drept să se bage, dar 
întrebă: 

— De ce? 

— Pentru că ori de câte ori le-o arătam pe 
Kadara, ori se temeau, ori se prefăceau interesate 
de ea şi întrebau cât timp voi fi plecat. 

— Sperând să lipseşti des sau pentru că le-ar fi 
fost dor de tine? 

Sartaq chicoti. 

— Nu mi-am dat seama. Întrebarea în sine mă 
făcea să mă gândesc la punerea unei lese şi aşa 
îmi dădeam seama că nu sunt pentru mine. 

— Deci tatăl tău îţi permite să te căsătoreşti cu 
cine vrei? 

Cu această discuţie păşea pe un teritoriu 
periculos şi ciudat. Se aştepta ca el să o tachineze, 
dar Sartaq amuţi. 

— Da. Chiar şi mariajul aranjat al Duvei... Ea a 
fost complet de acord. A spus că nu vrea să fie 
nevoită să caute printre şerpii de la Curte ca să 
găsească un singur bărbat bun şi să se roage să nu 
o înşele. Mă întreb dacă se poate spune ceva 
despre asta. Oricum, a avut noroc - liniştit cum 
este el, soţul ei o adoră. l-am văzut chipul în clipa 
când s-au întâlnit. L-am văzut şi pe al ei, citindu-i 
uşurarea şi... ceva în plus. 

Şi ce avea să se întâmple cu ei - cu copilul lor - 
dacă un alt moştenitor ar fi fost pentru tron? 
Nesryn întrebă precaută: 

— De ce nu puneţi capăt tradiţiei de a concura 
între voi? 

Sartag tăcu un minut lung. 

— Poate că, într-o zi, cine va lua tronul îi va 
pune capăt. Işi va iubi copiii mai mult decât 
respectă tradiţia. Îmi place să cred că am depăşit 
stadiul în care ne aflam acum câteva secole - când 
imperiul era încă la început. Dar poate că anii de 
pace... poate că acum trăim vremuri periculoase. 
El ridică din umeri, corpul mişcându-i-se lângă al 
ei. Poate că războiul va alege succesorul pentru 
noi. 

Şi, poate că din cauză că erau atât de sus 
deasupra lumii, din cauză că ţinutul slab luminat se 
apropia tot mai mult, Nesryn întrebă: 

— Aşadar, nimic nu te-ar ţine departe de 
război, dacă va fi nevoie? 

— Pare că te mai gândeşti la țelul tău de a ne 
duce spre nord. 

Ea înţepeni. 

— Recunosc faptul că în ultimele trei 
săptămâni aici... înainte, era mai uşor să vă cerem 
ajutorul. Când rukhinii erau o legiune fără nume şi 
chip; când nu le cunoşteam numele şi familiile; 
când nu le cunoşteam pe Houlun sau pe Borte şi nu 
ştiam că Borte este /ogoaită. 

El râse încet când o auzi. Borte refuzase să 
răspundă întrebărilor lui Nesryn despre Yeran, 
spunând că nici măcar nu merita să discute despre 
asta. 

— Sunt sigur că Borte s-ar bucura să meargă la 
război, măcar să concureze cu Yeran pentru gloria 
de pe câmpul de luptă. 

— Atunci, este o adevărată potrivire din 
dragoste. 

Sartaqg îi zâmbi la ureche. 

— Habar nu ai. El oftă. Competiţia dintre ea şi 
Yeran a început acum trei ani, chiar după ce a 
murit mama ei. 

Pauza lui fu destul de apăsătoare încât Nesryn 
întrebă: 

— O cunoşteai bine pe mama ei? 

Lui îi luă o clipă să răspundă. 

— Ţi-am spus că, odată, am fost trimis în alte 
regate ca să aplanez neînțelegerile sau să verific 
zvonurile despre rebeliune. Când m-a trimis tata 
ultima dată, am adus o mică unitate de rukhini cu 

mine şi pe mama lui Borte împreună cu ei. 

Din nou, acea linişte apăsătoare. Nesryn puse 
lent şi atent o mână pe antebraţul lui, care îl 
cuprindea pe al ei. Muşchii puternici de sub piele 
se mişcară, apoi se liniştiră. 

— Este o poveste lungă şi dură, dar au au avut 
loc acte violente între rukhini şi grupul care căuta 
să ne distrugă imperiul. Mama lui Borte... Unul 
dintre ei i-a tras din spate o săgeată otrăvită, în 
gât, tocmai când eram pe cale să le permitem să 
se predea. Vântul şuiera în jurul lor. Nu i-am mai 
lăsat să plece după asta. 

Cuvintele goale şi reci spuneau suficient. 

— l-am adus chiar eu corpul înapoi, spuse 
Sartag, cuvintele fiind smulse de vânt. Incă aud 
ţipetele lui Borte când am aterizat în Altun. Incă o 
văd singură, în genunchi, pe versanţii din Arundin 
după înmormântare, ţinându-se de su/de-ul mamei 
ei în locul în care a fost înfiptă în pământ. 

Nesryn îl strânse mai puternic de braţ. Sartag îi 
acoperi mâna cu a lui, înmănuşată, şi o apucă uşor 
când expiră prelung. 

— Şase luni mai târziu, continuă el, Borte a 
concurat în Adunare - cele trei zile anuale de 
concursuri şi curse între toate clanurile. Ea avea 
şaptesprezece ani, iar Yeran douăzeci, şi erau 
umăr la umăr în ultima mare cursă. Când s-au 
apropiat de linia de sosire, Yeran a făcut o 
manevră care ar fi putut să fie considerată trişare, 
dar Borte a văzut-o de la un kilometru şi tot l-a 
învins. lar apoi l-a bătut măr când au aterizat. La 
propriu. El a sărit de pe rukul lui, iar ea l-a doborât 

la pământ, lovindu-l în faţă pentru porcăriile 
făcute, care aproape au ucis-o pe Arcas. Sartaq 
râse în sinea lui. Nu cunosc amănunte despre ce s- 
a întâmplat mai târziu la celebrare, dar l-am văzut 
încercând să discute cu ea la un moment dat şi am 
văzut-o râzându-i în faţă înainte să plece. El s-a 
încruntat până ce au plecat în dimineaţa 
următoare şi, din câte ştiu, nu s-au mai văzut un 
an. Până la următoarea Adunare. 

— Pe care Borte a  câştigat-o din nou, 
presupuse Nesryn. 

— Intr-adevăr. Cu greu. Ea a făcut manevra 
îndoielnică de data asta, lovindu-se, dar, tehnic 
vorbind, a câştigat. Cred că în secret, Yeran s-a 
îngrozit de cât de aproape a fost de o rană 
permanentă sau de moarte, aşa că a lăsat-o să 
câştige. Ea nu mi-a spus niciodată amănuntele 
acelei sărbători, dar a fost zdruncinată câteva zile 
după aceea. Toţi am presupus că din cauza rănilor, 
dar asemenea lucruri nu au deranjat-o niciodată. 

— Şi anul acesta? 

— Anul acesta, cu o săptămână înainte de 
Adunare, Yeran a apărut la Altun. Nu s-a întâlnit cu 
Houlun sau cu mine, ci s-a îndreptat direct spre 
Borte. Nimeni nu ştie ce s-a întâmplat, dar între 
aterizare şi plecare nu au trecut mai mult de 
treizeci de minute. O săptămână mai târziu, Borte 
a câştigat din nou cursa, iar când a fost încoronată 
ca victorioasă, tatăl lui Yeran a înaintat să declare 
logodna ei cu fiul său. 

— A fost o surpriză? 

— Având în vedere că ori de câte ori Borte şi 

Yeran sunt împreună se ceartă, da. Dar a fost şi o 
surpriză pentru Borte. Ea i-a făcut jocul, dar i-am 
văzut mai târziu certându-se în sală. Dacă a ştiut 
sau nu sau dacă a vrut să dezvăluie legătura lor 
astfel, tot nu a spus. Dar nu s-a opus logodnei. 
Totuşi, nici nu a acceptat-o. Nu s-a stabilit nicio zi a 
nunţii, chiar dacă uniunea ne-ar uşura cu 
siguranţă... legăturile încordate cu Berladul. 

Nesryn schiţă un zâmbet. 

— Sper să se înţeleagă. 

— Poate că războiul îi va ajuta şi pe ei în 
privinţa asta. 

Kadara se apropie tot mai mult de Fells, lumina 
diminuându-se şi răcindu-se când norii acoperiră 
soarele. Ei trecură de marginea înaltă a primelor 
piscuri, plutind pe un vânt ascendent deasupra 
întregului Dagul care se întindea în faţa lor. 

— Pe toţi zeii, şopti Nesryn. 


Piscuri de un gri închis, de piatră goală. Pini 
subţiri care acopereau văile de dedesubt, fără 
lacuri şi râuri în afară de câteva pâraie, ici şi colo, 
abia vizibile prin vălul de pânză care învăluia totul. 

Unele pânze erau dense şi albe, sufocând viaţa 
copacilor. Unele erau plase strălucitoare între 
piscuri, ca şi când ar fi căutat să prindă vântul. 

Nimic viu. Niciun zumzet de insecte sau ţipete 
de animale. Fără foşnetul frunzelor sau bătăile 
aripilor. 

Falkan îşi scoase capul din buzunarul ei când 

studiară tărâmul mort de dedesubt şi chiţăi. 
Nesryn aproape făcu la fel. 

— Houlun nu exagera, şopti Sartag. Au devenit 
puternici. 

— Unde aterizăm? întrebă Nesryn. Nu prea se 
vede niciun loc sigur. Ar fi putut duce puii şi ouăle 
oriunde. 

Ea studie piscurile şi văile după orice semn de 
mişcare, orice licăr ale acelor corpuri negre şi 
netede mergând în grabă, dar nu văzu nimic. 

— Vom înconjura teritoriul o dată, spuse 
Sartag. Să vedem cum arată şi poate să ne dăm 
seama de câteva lucruri în ceea ce priveşte 
obiceiurile lor alimentare. 

Pe toţi zeii! 

— Ţine-o la înălţime pe Kadara! Zboară 
obişnuit. Dacă pare că vânăm ceva, ar putea ieşi în 
forţă. 

Sartaqg fluieră strident la Kadara, care, într- 
adevăr, se înălţă mai repede decât de obicei, ca şi 
când ar fi fost bucuroasă să se îndepărteze un pic 
de teritoriul învăluit de dedesubt. 

— Să rămâi ascuns prietene, îi spuse Nesryn lui 
Falkan, mâinile  tremurându-i când atinse 
buzunarul de la piept. Dacă ne urmăresc de 
dedesubt, mai bine te-am păstra secret până când 
se vor aştepta cel mai puțin. 

Labele minuscule ale lui Falkan loviră în semn 
de înţelegere, iar el intră din nou în buzunar. 

Zburară în cercuri lente un timp, Kadara 
plonjând ca şi când ar fi urmărit un uliu sau vultur, 
probabil căutându-şi prânzul. 

— Grupul de piscuri, spuse Sartaqg după un 
timp, arătând spre cel mai înalt punct din Fells. 

Ca nişte coarne îndreptându-se spre cer, două 
piscuri se înălţau atât de aproape unul de celălalt 
încât ar fi putut părea că alcătuiau un singur 
munte. Între vârfurile zimţate, o trecătoare plină cu 
şist şerpuia în depărtare în labirintul de piatră. 

— Kadara se tot uită spre el. 

— Ocoleşte-l, dar păstrează distanţa. 

Înainte ca Sartaq să îi poată da ordinul, Kadara 
se supuse. 

— Ceva se mişcă în trecătoare, şopti Nesryn 
mijind ochii. 

Kadara se apropie de piscuri mai mult decât 
era înţelept să o facă. 

— Kadara, o avertiză Sartag. 

Dar rukul bătu frenetic din aripi, grăbindu-se 
tocmai când creatura din trecătoare se văzu clar. 

Grăbindu-se peste şist, înălțându-se şi bătând 
din aripi căptuşite cu blană... 

Era un pui. 

Sartaqg înjură. 

— Mai repede, Kadara. Ma; repede. Rukul nu 
avea nevoie de nicio încurajare. 

Puiul scotea ţipete ascuţite, aripile prea mici 
agitându-se când încercă fără succes să se ridice 
de la pământ. leşise dintre pinii care creşteau în 
dreapta marginii trecătorii, iar acum se îndrepta 
spre mijlocul labirintului de piatră. 

Nesryn îşi luă arcul şi puse o săgeată, Sartag 
procedând la fel în spatele ei. 

— Niciun sunet, Kadara, o avertiză Sartag, 

tocmai când rukul deschise ciocul. Îi vei alarma. 

Dar puiul ţipa, groaza lui fiind evidentă chiar şi 
de la distanţă. 

Kadara prinse o rafală de vânt şi zbură. 

— Haide, şopti Nesryn, cu săgeata aţintită spre 
pădure, spre grozăviile de care scăpase puiul şi 
care, fără îndoială, fugeau după acesta. 

Puiul de ruk se apropie de cea mai lată parte a 
gurii trecătorii, ezitând la zidul de piatră din faţă, 
ca şi când ar fi ştiut că mai mulţi îl aşteptau 
înăuntru. 

Era prins. 

— Intră, zboară prin trecătoare şi ieşi, îi ordonă 
Sartaq rukului care se înclină la dreapta atât de 
abrupt, încât Nesryn îşi încordă abdomenul ca să 
rămână în şa. 

Kadara cobori metru cu metru spre puiul care 
acum se învârtea pe loc, ţipând spre cer când văzu 
rukul apropiindu-se. 

— Uşor, ordonă Sartaqg. Uşor, Kadara! 

Nesryn îşi tinu săgeata îndreptată spre 
labirintul de piatră dinainte, Sartaq răsucindu-se ca 
să acopere pădurea din urmă. Kadara se apropie 
tot mai mult de trecătoarea acoperită cu şist, de 
puiul gri şi pufos care stătea acum nemişcat, 
aşteptând salvarea ghearelor pe care le scoase 
Kadara. 

Zece metri. Şase. 

Nesryn se luptă să ţină arcul încordat. 

Un vânt o lovi pe Kadara, împingând-o într-o 
parte, lumea înclinându-se şi lumina licărind. 

Tocmai când Kadara se  îndreptă, când 

deschise larg ghearele ca să ia puiul, Nesryn îşi 
dădu seama ce era licărirea, ce dezvăluise în faţă 
schimbarea unghiului. 

— Ai grijă! 

Ţipătul îi zgudui gâtul, dar fu târziu. 

Kadara apucă puiul, luându-l de pe pământ 
tocmai când se ridică prin trecătoarea piscurilor, 
chiar în plasa imensă ţesută între ele. 

Puiul fusese o capcană. 

Acesta era ultimul gând pe care îl avusese 
Nesryn când Kadara se izbi în pânză - plasa ţesută 
între cele două piscuri, construită nu ca să prindă 
vântul, ci păsările ruk. 

Simţise doar corpul lui Sartaq lovindu-se de al 
ei, ancorând-o de şa şi ţinând-o strâns în timp ce 
Kadara ţipase. 

Pocnituri, strălucire şi piatră; şist, cer gri şi 
pene aurii. Vântul şuierând, ţipătul asurzitor al 
puiului şi strigătul lui Sartaqg. 

Se întorseseră, izbindu-se atât de puternic în 
piatră încât impactul îi răsunase prin dinţii şi oase. 
Apoi căzuseră, rostogolindu-se, corpul prins al 
Kadarei ghemuindu-se când Sartaq o acoperise şi 
el pe Nesryn, protejând de impact puiul din 
ghearele ei. 

Apoi urmase bubuitura. Şi ricoşeul - ricoşeul 
care rupsese curelele de piele ale şeii, de care erau 
încă legaţi când se aruncaseră de pe corpul 
Kadarei, arcul lui Nesryn sărindu-i din mână, 

degetele ei apucând aerul... 

Sartaq îi roti, corpul lui fiind un zid solid în jurul 
ei când Nesryn îşi dădu seama unde era cerul, 
unde era trecătoarea... 

El ţipă când loviră şistul, când o ţinu deasupra 
lui, suportând toată forţa impactului. 

Pentru o clipă, se auziră doar sunetul şistului 
care se mişca şi zgomotul surd al rocii sfărâmate 
din zidului trecătorii. Pentru o clipă, ea nu îşi aminti 
unde îi era corpul, iar respiraţia... 

Apoi se auzi scârţâitul aripii pe şist. 

Nesryn deschise ochii şi se mişcă înainte să 
poată descrie mişcările. 

Avea o tăietură la încheietura mâinii, acoperită 
cu mici pietre şi praf. Nu o simţea, şi abia observă 
sângele când bâjbâi orbeşte după curelele şeii, 
desfăcându-le, gâfâind printre dinţi când reuşi să 
îşi înalte capul, ca să îndrăznească să privească... 

El era zăpăcit, clipind în sus la cerul gri. Dar în 
viaţă, respirând, sângele alunecându-i pe tâmplă, 
pe obraz şi pe gură... 

Ea suspină printre dinţi, eliberându-şi, în 
sfârşit, picioarele, fapt care îi permise să se 
rostogolească pentru a ajunge la ale lui, la bucăţile 
încâlcite de piele sfâşiată dintre ei. 

Sartaqg era pe jumătate îngropat în şist. Mâinile 
îi erau tăiate, dar picioarele... 

— Nu sunt rupte, spuse el răguşit. Nu sunt 
rupte, zise mai mult pentru sine decât pentru ea. 

Dar Nesryn reuşi să-şi ţină degetele ferme 
când desfăcu cataramele. Hainele groase din piele 
îi salvaseră viaţa, îi salvaseră pielea ca să nu-i fie 

smulsă de pe oase. Suportase impactul în locul ei, 
o mişcase astfel încât să îl lovească pe el mai 
întâi... 

Ea îndepărtă şistul care îi acoperea umerii şi 
braţele, piatra ascuţită intrându-i în degete. 
Cureaua de piele de la capătul cosiţei sale se 
desfăcuse la impact, iar acum părul îi cădea pe 
faţă, blocându-i pe jumătate vederea pădurii din 
spatele rocii din jurul lor. 

— Ridică-te, spuse ea gâfâind. Ridică-te. 

El inspiră, clipind repede. 

— Ridică-te, îl imploră ea. 

Şistul se mişcă înainte şi un țipăt slab răsună 
din piatră. 

Sartaq se ridică repede. 

— Kadara... 

Nesryn se răsuci pe genunchi, uitându-se după 
arc în timp ce studie rukul. 

Zăcând la zece metri în faţă, Kadara era 
acoperită cu o mătase aproape invizibilă. Era într-o 
plasă fantomă, cu aripile prinse şi capul aplecat... 

Sartag se ridică, legănându-se, alunecând pe 
şistul instabil când scoase cuțitul Asterion. 

Nesryn reuşi să se ridice, picioarele 
tremurându-i, şi-şi întoarse capul când scrută 
trecătoarea după arcul ei... 

Acolo. Aproape de zidul trecătorii. Intact. 

Se aruncă spre acesta în timp ce Sartaq alergă 
spre ruk, ajungând la arma ei chiar când el începu 
să taie pânza. 

— Vei fi în regulă, îi spuse el Kadarei, sângele 
acoperindu-i mâinile, gâtul. Vei ieşi... 

Nesryn îşi puse arcul pe umăr, lipind o mână 
de buzunar. Falkan... 

Un picior mic o împinse în semn de răspuns. 
Era în viața. 

Ea nu pierdu timpul şi alergă spre ruk, 
scoţându-şi sabia Fae din teaca pe care Borte i-o 
găsise şi tăie firele groase. Acestea i se lipeau de 
degete, smulgându-i pielea, dar ea continuă să 
taie, făcându-și loc spre o aripă în timp ce Sartag 
îşi făcu loc spre cealaltă. 

Ajunseră la picioarele Kadarei în acelaşi timp şi 
văzură că nu avea nimic în gheare. 

Nesryn îşi ridică repede capul, scrutând 
trecătoarea, grămezile de şist răscolit... 

Puiul fusese aruncat în timpul impactului, ca şi 
când nici măcar ghearele Kadarei nu reuşiseră să 
facă faţă durerii loviturii. Puiul de ruk zăcea acum 
pe pământ în apropierea marginii trecătorii, 
luptându-se să se ridice, ciripitul slab de nelinişte 
răsunând din piatră. 

— Sus, Kadara, îi ordonă Sartaqg cu vocea 
spartă. Ridică-te! 

Aripile mari se mişcară, şistul trosnind când 
rukul încercă să se supună. Nesryn se îndreptă 
clătinându-se spre pui, sângele pătându-i capul 
pufos şi gri, ochii lui negri şi rugători fiind mari de 
groază... 

Se întâmplase atât de repede, încât Nesryn nu 
avusese timp să strige. 

O clipă, puiul îşi deschisese ciocul ca să strige 
după ajutor. 

Câteva secunde mai târziu ţipase, mărind ochii 

când un picior lung şi negru ieşise din spatele 
stâlpului de piatră şi îi trecuse prin coloană. 

Osul scârţâise şi sângele ţâşnise. lar Nesryn se 
oprise, legănându-se atât de puternic încât căzuse 
în fund, cu un țipăt tăcut pe buze în timp ce puiul 
fusese târât în spatele rocii, agitându-se şi ţipând... 

Se făcuse linişte. 

lar ea văzuse lucruri îngrozitoare, lucruri care îi 
făcuseră greață şi o împiedicaseră să doarmă şi 
totuşi, acest pui de ruk, îngrozit şi rugător, suferind 
şi târât, amuţit... 

Nesryn se întoarse, picioarele alunecându-i pe 
şist când se luptă să meargă spre Kadara, spre 
Sartag, care văzu puiul înşfăcat în spatele rocii şi îi 
strigă rukului să zboare... 

Puternicul ruk încercă fără succes să se ridice. 

— ZBOARA! strigă Sartaq. 

Incet, atât de încet, rukul se ridică greoi în 
picioare, târându-şi ciocul zgâriat prin piatra 
instabilă. 

Nu avea să reuşească, să zboare la timp. 
Pentru că sub pădurea învăluită în pânză... 
umbrele se zvârcoleau. Se apropiau repede. 

Nesryn puse sabia în teacă şi scoase arcul, 
săgeata tremurând când o aţinti spre roca în 
spatele căreia fusese târât puiul, apoi spre copacii 
de la o sută de metri distanţă. 

— Hai, Kadara, o imploră Sartaq. Ridică-te! 

Pasărea abia dacă putea să zboare ea singură, 
ca să nu mai vorbim de a purta călăreţi... 

Roca pocni şi alunecă în spatele ei. Din 
labirintul de piatră al trecătorii. 

Prinşi. Erau prinşi... 

Falkan se mişcă în buzunarul ei, încercând să 
se elibereze. Nesryn îl acoperi cu antebraţul, 
apăsând puternic. 

— Încă nu, şopti ea. Încă nu. 

Puterile lui nu erau ca ale Lysandrei. Incercase 
să se transforme într-un ruk în acea săptămână, 
dar în zadar, singura formă pe care reuşea să o ia 
fiind cea a lupului imens. Orice era mai mare îi 
depăşea magia. 

— Kadara... 

Primul păianjen ieşi din pădure, la fel de negru 
şi catifelat ca sora lui căzută. 

Nesryn trase săgeata. 

Păianjenul se retrase, ţipând - un sunet 
păcătos care zgudui roca în timp ce săgeata îi intră 
în ochi. Nesryn trase imediat altă săgeată, 
retrăgându-se spre Kadara, care tocmai acum 
începea să bată din aripi... 

Rukul se clătină. 

Sartaq ţipă; 

— ZBOARA! 

Vântul îi zburli părul lui Nesryn, făcând nişte 
bucăţi de şist să alunece. Pământul vui în spate, 
dar Nesryn nu îndrăzni să îşi ia privirea de la al 
doilea păianjen care ieşea din pădure. Trase din 
nou, şuieratul săgeţii fiind acoperit de bătaia 
aripilor Kadarei. Era un ritm greoi şi dureros, dar și- 
| păstră constant... 

Nesryn aruncă o privire înapoi doar o clipă. 
Doar una, doar ca să o vadă pe Kadara săltând şi 
clătinându-se, luptând pentru fiecare bătaie a 

aripilor, urcând prin trecătoarea îngustă, sângele şi 
şistul prelingându-se de pe ea. Tocmai când un 
Kharankui ieşi dintr-o umbră a rocilor din vârf, 
picioarele îndoindu-se ca şi când avea să sară pe 
spatele rukului... 

Nesryn trase, a doua săgeată fiind pe urmele 
ei, ale săgeţii lui Sartaqg. 

Ambele îşi găsiră ţinta, una intrând în ochi şi 
cealaltă în gura deschisă a păianjenului. 

Acesta ţipă, rostogolindu-se din locul în care 
era. Kadara se înclină ca să se ferească, evitând 
strâns versantul zimţat al piscului. Căzătura 
păianjenului se auzi prin labirintul de rocă din faţă. 

Dar apoi Kadara fu sus, pe cerul gri, bătând din 
răsputeri din aripi. 

Sartaq se întoarse spre Nesryn chiar în clipa în 
care ea se uită înapoi la pădurea de pini, spre locul 
în care ieşeau acum şase kharankui, şuierând. 

Prinţul era plin de sânge, fiecare respiraţie a sa 
fiind sacadată, dar reuşi să o apuce pe Nesryn de 
braţ şi să-i şoptească: 

— Fugi! 

Ceea ce şi făcură, dar nu spre pinii din spate, ci 
în întunericul trecătorii şerpuite din faţă. 

Fără proteză, lui Chaol i se dăduse o iapă 
neagră, Farasha, al cărei nume era cât se poate de 
nepotrivit. Însemna „fluture”, îi spuse Yrene când 
se întâlniră în curtea palatului trei zile mai târziu. 

Farasha era oricum, numai ca un fluture nu. 

Trăgând de zăbală, bătând din copite şi 
aruncându-şi capul, iapa se bucură să-i testeze 
limitele cu mult înainte ca grupul care mergea spre 
deşert să se adune. Servitorii plecaseră cu o zi 
înainte, ca să pregătească tabăra. 

El ştiuse că nobilii aveau să-i dea cel mai dificil 
cal. Nu un armăsar, ci unul destul de furios. 
Farasha se născuse furioasă - era convins de asta. 

Şi al naibii să fie el dacă le-ar fi permis nobililor 
să îl facă să ceară alt cal, unul care să nu îi forţeze 
atât de mult spatele şi picioarele. 

Yrene se încrunta la Farasha, la el, când 
mângâie coama neagră a iepei cafenii. 

Ambii erau cai frumoşi, deşi niciunul nu se 
compara cu uimitorul armăsar Asterion pe care 
Dorian i-l dăruise lui Chaol de ziua lui iarna trecută. 

Altă celebrare a zilei de naştere. Alte vremuri - 
altă viaţă. 

El se întrebă ce se întâmplase cu acel cal 
frumos căruia nu îi dăduse un nume, ca şi când ar 
fi ştiut în sinea lui cât de efemere erau acele 
câteva săptămâni fericite. Se întrebă dacă mai era 
în grajdurile regale, dacă vrăjitoarele îl furaseră 
sau îşi lăsaseră balaurii oribili să îl folosească 
pentru a-şi umple pântecul. 

Poate de aceea Farasha îi dispreţuia chiar şi 
prezenţa. Poate că simţea că el uitase acel 
armăsar cu inimă nobilă în nord şi voia să îl facă să 
plătească pentru asta. 

Rasa era o ramură din Asterion, spusese Hasar 
când trecuse călare pe armăsarul ei alb, 
înconjurându-l de două ori. Capul delicat şi ascuţit 

şi spatele înalt erau cele două semne ale 
descendenţei lor Fae. Dar aceşti cai, Munigi, 
fuseseră crescuți pentru climatul deşertic al 
ținutului, pentru nisipurile pe care urmau să le 
traverseze azi şi stepele care fuseseră, cândva, 
patria khaganului. Prinţesa îi arătase chiar şi o 
mică umflătură între ochii calului -jibbah -, semnul 
unui sinus mai mare care le permitea cailor Munigi 
să crească în deşerturile uscate şi necruțătoare ale 
acestui continent. 

lar apoi viteza cailor Munigi. Nu era mare, 
recunoscuse Hasar, ca a unui cal Asterion, dar 
apropiată. 

Yrene urmărise mica /ecție a prinţesei cu chipul 
neutru, folosind timpul ca să aranjeze locul în care 
prinsese bastonul lui Chaol în spatele şeii ei, apoi 
ca să se joace cu hainele pe care le purta. 

În timp ce Chaol avea obişnuita jachetă turcoaz 
şi pantalonii maro, Yrene renunţase la rochie. 

Ei o înfășuraseră în alb şi auriu ca să o 
protejeze de soare, tunica lungă coborând până la 
genunchi ca să dezvăluie pantalonii largi şi 
străvezii băgaţi în cizme maro înalte. O curea îi fixa 
talia subţire şi un patrontaş strălucitor din mărgele 
de aur şi argint i se afla între sâni. Părul şi-l 
coafase ca de obicei, pe jumătate ridicat, dar 
cineva îi împletise mici fire de aur prin el. 

Era frumoasă, minunată ca un răsărit. 

Erau probabil treizeci în total, niciunul dintre 
oamenii pe care Yrene îi cunoştea cu adevărat, de 
vreme ce Hasar nu se deranjase să invite nicio 
vindecătoare din Torre. Câini rapizi patrulau în 

curte, unduindu-se pe sub copitele zecilor de cai ai 
străjerilor, care cu siguranţă nu erau Munigi. Erau, 
într-adevăr, buni pentru străjeri - oamenii lui 
primiseră animale cu mult inferioare -, dar fără 
vigilenta pe care o aveau Munigi, ca şi când ar fi 
ascultat fiecare cuvânt rostit. 

Hasar îi făcu semn lui Shen, care stătea 
mândru la poartă şi suflă într-un corn... 

lar apoi plecară. 

Pentru o femeie care comanda navele, Hasar 
părea mult mai interesată de moştenirea cabalină 
a poporului familiei ei şi mai mult decât 
nerăbdătoare să îşi dezlănţuie priceperea ca un 
călăreț darghan. Prinţesa înjură şi se încruntă când 
străzile oraşului îi încetiniră. Chiar dacă dăduse 
dinainte ordin să elibereze o cale de ieşire din 
Antica, străzile înguste şi abrupte le reduceau 
considerabil viteza. 

Şi mai era şi căldura sufocantă. Deja 
transpirând, Chaol călări lângă Yrene, ţinând strâns 
frâul Farashei, care încercă să muşte nu unul, ci 
doi vânzători care se holbau pe trotuar. Era, într- 
adevăr, un fluture. 

Cu un ochi, el era atent la iapă, iar cu celălalt 
la oraşul prin care treceau. lar când merseră spre 
porţile estice şi dealurile aride, acoperite cu 
arbuşti, Yrene îi arătă anumite puncte de interes şi 
îi oferi câteva informaţii. 

Apa curgea prin apeductele care se unduiau 
printre clădiri, alimentând casele, fântânile publice, 
nenumăratele grădini şi parcuri împrăştiate peste 
tot. Poate că un cotropitor luase oraşul în stăpânire 

în urmă cu trei secole, dar acelaşi cotropitor îl 
iubise mult, îl tratase bine şi îl îngrijise. 

Ei ieşiră pe porţile estice, apoi merseră pe un 
drum lung şi prăfuit care trecea prin întinderea de 
dincolo de oraş. Hasar nu se deranjă să aştepte şi 
îşi îndemnă armăsarul să galopeze, fapt care-i lăsă 
în praf. 

Kashin, susţinând că nu voia să îi înghită praful 
tot drumul spre oază, o urmă după ce schiţă un 
zâmbet spre Yrene şi fluieră un ordin calului său. 
Apoi majoritatea nobililor şi vizirilor, aparent 
pariind deja, porniră în diverse curse la viteze 
ameţitoare prin oraşele eliberate dinainte, ca şi 
când regatul ar fi fost terenul lor de joacă. 

Era, într-adevăr, o petrecere pentru o zi de 
naştere. Prinţesa probabil se plictisise şi nu voia să 
pară prea iresponsabilă în faţa tatălui ei, deşi el fu 
surprins să afle că Arghun li se alăturase. Cu 
majoritatea copiilor plecaţi, el ar fi profitat de 
ocazie să comploteze. Dar iată-l pe Arghun 
galopând aproape de Kashin când dispărură la 
orizont. 

Unii dintre nobili rămaseră în urmă cu Chaol şi 
Yrene, lăsându-i pe ceilalţi să se depărteze câţiva 
kilometri de ei. leşiră din ultimele oraşe de la 
periferie, caii fiind uzi de transpiraţie şi gâfâind 
când urcară pe un deal mare şi stâncos. Dunele 
începeau chiar în cealaltă parte a lui, îi spusese 
Yrene. Urmau să adape caii aici, apoi să parcurgă 
ultima parte a călătoriei peste nisipuri. 

Ea îi schiţă un zâmbet când urcară piscul, 
mergând pe poteca cerbilor printre tufe. Caii 

alergaseră pe aici; tufele erau rupte şi împrăştiate 
de călăreţii neglijenţi. Câteva tufe erau chiar 
pătate de sânge, deja uscat în soarele arzător. 

Cineva ar fi trebuit să îl jupoaie pe călăreţul 
care fusese atât de nesăbuit cu calul său. 

Ceilalţi ajunseseră în vârful piscului, îşi 
adăpaseră caii şi plecaseră. El nu văzu decât 
siluetele şi caii dispărând în cer - ca şi când ar fi 
trecut de marginea piscului, direct în aer. 

Farasha urcă dealul, iar el îşi încordă spatele şi 
coapsele ca să rămână aşezat fără proteza care îl 
echilibra. Nu îndrăzni să o lase să îi simtă 
disconfortul. 

Yrene ajunse prima în vârf, hainele ei albe fiind 
ca un far pe cerul senin şi albastru din jurul lor, 
părul strălucindu-i ca aurul. Il aşteptă pe iapa maro 
care gâfâia şi al cărei păr des strălucea cu nuanţe 
rubinii. 

Ea descălecă în timp ce el o îndemnă pe 
Farasha pe ultima parte a dealului, iar apoi... 

| se tăie respiraţia. 

Deşertul. 

Era o mare pustie şi şuierătoare de nisip auriu. 
Dealuri, valuri şi râpe care se unduiau nesfârşit, 
goale şi totuşi fremătând. Nu se vedea niciun 
copac, tufa sau luciu de apă. 

Mâna neiertătoare a unui zeu crease locul. Încă 
respira asupra lui, transformând dunele grăunte cu 
grăunte. 

El nu mai văzuse o asemenea privelişte, o 
asemenea minune. Era o lume cu totul nouă. 

Poate că era un avantaj neaşteptat că 

informaţia pe care o căutau era aici. 

Chaol îşi îndreptă atenţia spre Yrene, care îi 
citea expresia de pe chip, reacţia. 

— Frumuseţea deşertului nu este pentru 
oricine, spuse ea. Dar mie, cumva, îmi cântă. 

Unii oameni aveau să se uite la marea pe care 
nu avea să navigheze nicio navă şi să vadă doar 
moartea arzătoare. El vedea doar liniştea, 
curăţenia şi viaţa lentă. Era o frumuseţe sălbatică. 

— Ştiu ce vrei să spui, zise el, descălecând 
atent de pe Farasha. 

Yrene îl supraveghe şi totuşi nu făcu nimic în 
afară de a-i întinde bastonul şi de a-l lăsa să 
găsească cea mai bună cale de a descăleca, 
spatele durându-l şi clătinându-se, iar apoi de a 
cobori pe roca nisipoasă. Bastonul fu imediat în 
mâna lui, deşi Yrene nu făcu nicio mişcare să îl 
echilibreze în timp ce el eliberă şaua şi se întinse 
spre frâul Farashei. 

Calul se încordă ca şi când s-ar fi gândit să îl 
atace, dar Chaol îi aruncă o privire încruntată, 
bastonul scârţâind când îl băgă în roca de sub el. 

Ochii negri ai Farashei străluciră ca şi când ar fi 
fost creată în ţinutul arzător al lui Hellas, dar Chaol 
rămase locului cât de mult reuşi. Nu îşi mută 
privirea din ochii ei. 

În cele din urmă, calul fornăi şi catadicsi să îl 
lase să o ducă spre albia acoperită cu nisip, care 
aproape se sfărâmă de veche ce era şi care, 
probabil, se aflase aici de la naşterea deșertului, 
lăsând caii a o sută de cotropitori să se adape. 

Farasha părea să înţeleagă faptul că ei intrau 

în oceanul de nisip şi bău cu nesat. Yrene îşi aduse 
calul ţinându-l la distanţă de Farasha şi întrebă: 

— Cum te simţi? 

— Puternic, spuse el şi vorbea serios. Voi avea 
dureri înainte să ajungem acolo, dar efortul nu este 
atât de mare. 

Fără baston nu îndrăznea să încerce să meargă 
mai mult de câţiva paşi. Abia putea să o facă. 

Ea tot îi atinse cu mâna partea de jos a 
coloanei şi apoi coapsele, lăsându-şi magia să 
evalueze situaţia. În ciuda hainelor şi a căldurii, 
apăsarea mâinilor sale îl făcu să conştientizeze 
fiecare centimetru de spaţiu dintre ei. 

Dar ceilalţi se adunară în jurul albiei imense şi 
vechi şi, astfel, el se retrase din atingerea 
evaluatoare a lui Yrene, conducând-o pe Farasha la 
distanţă. Totuşi, să încalece din nou iapa... 

— Nu te grăbi, şopti Yrene, dar rămase la 
câţiva paşi distanţă. 

La palat avusese un butuc. Aici, trebuia să se 
urce pe marginea precară a albiei... Distanţa dintre 
piciorul lui şi scară nu păruse niciodată atât de 
mare. Să se echilibreze pe un picior în timp ce îl 
ridica, să împingă cu celălalt ca să se propulseze în 
sus, să-şi treacă piciorul peste şa... Chaol repetă 
paşii, simțind mişcările pe care le mai făcuse de o 
mie de ori. Învăţase să călărească înainte să aibă 
şase ani - fusese călare pe cal aproape întreaga 
viaţă. 

Bineînţeles că i se dăduse un diavol de cal cu 
care să facă asta. 

Dar Farasha rămase nemişcată, uitându-se 

spre marea mişcătoare de nisip, spre drumul pe 
care coborâseră dealul - intrarea lor în deşert. În 
ciuda vânturilor schimbătoare care aruncau nisipul 
în noi forme şi văi, urmele lăsate de ceilalţi erau 
destul de clare. Putea chiar să îi vadă pe mulţi 
dintre ei urcând dealurile, iar apoi coborând, ca pe 
nişte puncte albe şi negre. 

Şi totuşi rămase aici, fixând cu privirea scările 
Şi şaua. 

Yrene spuse cu nonşalanţă: 

— Aş putea găsi un pietroi sau o găleată... 

Chaol se mişcă. Poate nu pe cât de grațios i-ar 
fi plăcut, poate mai chinuit decât intenţionase, dar 
reuşi să o facă, bastonul scârţâind când îl folosi ca 
să se împingă în sus, apoi zăngănind pe piatră 
când îi dădu drumul ca să apuce cornul şeii, tocmai 
când piciorul îi alunecă - cu greu - în scară. 
Farasha se mişcă la greutatea lui când se ridică 
mai sus în şa, spatele şi coapsele durându-l când 
îşi trecu piciorul de partea cealaltă, dar urcase. 

Yrene merse spre bastonul căzut şi îl şterse de 
praf. 

— Nu este rău, lord Westfall. Prinse bastonul în 
spatele şeii sale şi încălecă iapa. Nu este rău deloc. 

El îşi ascunse zâmbetul, faţa fiindu-i încă prea 
încălzită şi o îndemnă pe Farasha să coboare, în 
sfârşit, dealul nisipos. 

Urmară încet calea pe care o lăsaseră ceilalţi, 
căldura ridicându-se din nisip. 

Urcară şi coborâră, singurele sunete fiind 
tropăitul înăbuşit al cailor pe nisipul şuierător. 
Grupul lor şerpuia într-o linie lungă. Gărzile 

fuseseră postate peste tot, stând cu prăjini înalte 
în vârful cărora erau steagurile khaganului şi 
însemnul unui cal negru în alergare. Erau 
indicatoarele direcţiei spre oază. Chaol îi 
compătimi pe bieţii oameni cărora li se ordonase 
să stea în căldură pentru moftul unei prințese, dar 
nu spuse nimic. 

Dunele se uniformizară după un timp, orizontul 
mişcându-se ca să dezvăluie o câmpie nisipoasă. 
lar la distanţă, fluturând în căldura arzătoare... 

— Acolo vom face tabăra, spuse Yrene arătând 
spre grupul dens de verdeață. 

Nici urmă de oraşul vechi şi îngropat al morţilor 
peste care Hasar spusese că apăruse oaza. Nu că 
s-ar fi aşteptat să vadă multe din perspectiva lor. 

De la distanţă, ar fi putut fi încă treizeci de 
minute de mers. Cu siguranţă, la ritmul lor. 

In ciuda transpiraţiei care îi uda hainele albe, 
Yrene zâmbea. Poate că şi ea avea nevoie de o 
plecare de o zi, să respire în aer liber. 

Tânără îi observă atenţia şi se întoarse. 
Soarele îi scosese pistruii în evidenţă, închizându-i 
nuanţa pielii într-un maroniu strălucitor, iar 
şuviţele de păr i se ondulaseră în jurul chipului 
zâmbitor. 

Farasha trase de frâie, corpul ei fremătând de 
nerăbdare. 

— Am un cal Asterion, spuse el, iar buzele ei 
descriseră o încruntare impresionată. Chaol ridică 
din umeri. Aş vrea să văd cum e în comparaţie cu 
Muniqi. 

Ea se încruntă. 

— Vrei să spui... Observă întinderea plată şi 
netedă dintre ei şi oază. Perfectă pentru alergat. O, 
nu pot... să galopăm? 

Chaol aşteptă să audă ce avea de spus despre 
coloana şi picioarele lui, dar ea nu spuse nimic. 

— Ţi-e frică? întrebă el, ridicând o sprânceană. 

— De lucrurile astea? „Da.” 

Yrene se crispă uitându-se la calul ei, neliniştit 
sub ea. 

— Este drăguță ca o vacă de lapte, spuse el 
despre iapa cafenie a lui Yrene. 

Chaol se aplecă să mângâie gâtul „Fluturelui”. 

Ea încercă să îl muşte, dar Chaol trase de frâu 
suficient încât să îi spună că era conştient de 
prostiile ei. 

— Mă voi întrece cu tine, spuse el. 

Ochii lui Yrene scânteiară şi, spre mirarea lui, 
ea şopti: 

— Premiul? 

El nu îşi mai amintea de când nu se mai 
simţise atât de conştient de fiecare respiraţie şi 
puls, clocotind şi zvâcnindu-i în corp. 

— Un sărut. Când şi unde vreau eu. 

— Ce vrei să spui cu „unde”? 

Chaol zâmbi şi o lăsă pe Farasha să alerge. 

Yrene înjură, mai urât decât o auzise el 
vreodată, dar nu îndrăzni să privească înapoi - nu 
când Farasha deveni o furtună neagră pe nisip. 

Nu apucase să testeze Asterionul. Dar dacă era 
mai rapid decât acesta... 

Zburând deasupra nisipului, Farasha era un 
fulger negru care traversa cu viteză deşertul auriu. 

Tot ce putea face ca să ţină pasul era să 
scrâşnească din dinţi la durerea musculară. 

Uită oricum de aceasta la imaginea neclară 
maro-roşcată şi neagră pe care o surprinse cu 
colţul ochiului său... şi la călăreţul în alb. 

Părul lui Yrene se ridica şi cădea în urma ei 
într-o încurcătură de bucle blond-şatene la fiecare 
lovitură a picioarelor iepei pe nisipul tare. Hainele 
albe fluturau în vânt, aurul şi argintul scânteiau ca 
stelele, iar chipul ei... 

Chaol rămase cu respiraţia tăiată când văzu 
bucuria de pe chipul lui Yrene, veselia necontenită. 

Farasha observă iapa întrecându-i, alergând în 
acelaşi ritm şi voi să înainteze, ca să îi lase în praf. 

Chaol o controlă cu frâiele şi cu picioarele, 
minunându-se că putea să o facă. Femeia se 
apropia acum, alergând şi radiind lângă el ca şi 
când ar fi fost singurul lucru din marea asta 
arzătoare şi pustie... Ea mai făcuse asta. Se mai 
uitase astfel la el. 

Yrene zâmbea, iar apoi râdea ca şi când nu s- 
ar mai fi putut abţine. 

Chaol credea că era cel mai frumos sunet pe 
care îl auzise vreodată. 

lar în acest moment, alergând împreună pe 
nisipuri, devorând vântul deşertului, cu părul ei 
blond-şaten fluturând ca un steag în urma ei... 

Chaol simţea, poate pentru prima dată, că era 
însufleţit. 

Şi era profund recunoscător pentru asta. 

Capitolul 44 


Yrene era udă de transpiraţie, deşi se uscă atât 
de repede încât simti doar urma care rămase. 

Din fericire, oaza era umbrită şi răcoroasă, cu 
un lac mare şi un pic adânc în mijloc. Caii fură 
conduşi la umbră ca să fie adăpaţi şi periaţi, iar 
servitorii şi gardienii ocupară un loc ascuns, ca să 
se spele şi să se distreze. 

Nici urmă de peştera menţionată de Nousha 
sau de oraşul morţilor despre care Hasar pretindea 
că se ascundea în jungla de dincolo. Dar locul era 
întins şi în lacul mare... Nobilii deja intraseră în apa 
răcoroasă. 

Yrene văzu imediat că Renia purta doar o 
rochie subţire din mătase care nu îi ascundea prea 
mult corpul când ieşi din apă, râzând la ceva spus 
de Hasar. 

— Ei bine, atunci, spuse Chaol, tuşind lângă 
Yrene. 

— Ţi-am povestit despre petreceri, mormăi ea, 
îndreptându-se spre corturile care se întindeau 
printre palmieri înalţi şi tufe. 

Erau albe şi poleite, toate însemnate cu 
steagurile prinţului sau prinţesei. Dar pentru că 
Sartaq şi Duva lipseau, fuseseră atribuite lui Chaol 
ŞI lui Yrene. 

Din fericire, cele două erau apropiate, dar 
Yrene studie clapele deschise, tot spaţiul fiind la fel 
de mare precum căsuţa în care locuise cu mama 
ei, apoi se întoarse spre Chaol, care se retrăgea. 

Şchiopătatul lui, chiar şi cu baston, era mai 

pronunţat decât fusese în acea dimineaţă. lar ea 
văzuse cât înţepenise pe calul infernal. 

— Ştiu că vrei să te speli, spuse Yrene, dar 
trebuie să mă uit la tine. La spate şi la picioare, 
adică. După atâta călărit. 

Poate că nu ar fi trebuit să se ia la întrecere cu 
el. Oricum, nici măcar nu-şi amintea cine ajunsese 
la marginea oazei. Fusese prea ocupată să râdă, 
simțindu-se ca şi când ar fi ieşit din corp şi, 
probabil, gândindu-se că nu avea să se mai simtă 
astfel; prea ocupată să se uite la chipul lui atât de 
luminos. 

Chaol se opri la clapele cortului, bastonul 
clătinându-se ca şi când s-ar fi sprijinit în acesta 
mai mult decât voia să lase de înteles, dar 
uşurarea i se citea pe chip când o întrebă: 

— În cortul tău sau în al meu? 

Întrebarea o făcu să se îngrijoreze... doar un 
pic. 

— În al meu, spuse conştientă de servitorii şi 
nobilii care, probabil, nu ştiau că ea era cauza 
acestei excursii, dar care ar fi raportat bucuroşi ce 
făcea. El dădu din cap, iar ea urmări fiecare 
ridicare şi coborâre a picioarelor, mişcarea 
trunchiului, felul în care se apleca în baston. 

Când Chaol intră pe lângă ea în cort, îi şopti la 
ureche: 

— Apropo, eu am câştigat. 

Yrene se uită spre soare, care acum cobora şi, 
ca răspuns, îşi simţi inima strângându-se. 

El era obosit, dar, din fericire, tot fu în stare să 
meargă atunci când Yrene îşi termină consultaţia 
minuțioasă: un rând de întinderi calmante pentru 
picioarele şi spatele lui şi un masaj. 

Chaol avea sentimentul că ea se juca cu el, 
chiar dacă mâinile îi rămăseseră nevinovate. 
Neinteresate. 

Ea avusese chiar curajul să cheme un servitor 
ca să îi ceară un urcior cu apă. 

Cortul era potrivit pentru prinţesa care îl ocupa 
de obicei. Un pat mare se afla în mijloc, pe o 
platformă înaltă, podeaua fiind acoperită de 
covoare ornamentate. Erau multe locuri în care să 
te aşezi, împreună cu o zonă separată de o 
draperie pentru spălat şi closet... şi era aur peste 
tot. 

Ori servitorii îl aduseseră în ziua precedentă, 
ori oamenii din acest ţinut se temeau atât de mult 
de furia khaganatului încât nu îndrăzneau să prade 
acest loc. Ori erau atât de bine îngrijiţi încât nu era 
necesar să o facă. 

Toţi ceilalţi erau în lacul oazei când el îşi puse 
hainele acum uscate, iar ei ieşiră ca să îşi 
urmărească țelul. 

Şoptiseră ceva despre asta în cort - niciunul nu 
reperase nimic interesant la sosire. lar în lacul 
oazei cu siguranţă nu era vreo urmă de peşteră 
sau ruine în apropierea nobililor care se scăldau şi 
a prietenilor lor. Erau comozi, relaxaţi. Liberi în 
feluri în care Adarlanul nu fusese niciodată, spre 
paguba lui. El nu era destul de naiv să creadă că 

nu se complota în apa răcoroasă, dar nu auzise 
niciodată ca nobilii din Adarlan să se ducă la un 
bazin ca să se distreze. 

Deşi cu siguranţă se întreba la ce naiba se 
gândea Hasar organizând o asemenea petrecere 
pentru Yrene, manipulată să o facă, având în 
vedere că prinţesa era perfect conştientă că tânăra 
abia cunoştea o mare parte din cei adunaţi. 

Yrene ezită la marginea dumbravei şi se uită la 
ei pe sub gene - o privire pe care oricine ar fi 
considerat-o timiditate. Era o femeie care poate 
ezita să se dezbrace în haine mai uşoare, precum 
cele purtate de cei din lac; să lase privitorii să uite 
că era o vindecătoare şi era foarte obişnuită să 
vadă goliciunea. 

— Cred că nu sunt pregătită pentru scăldat, 
şopti Yrene acoperind râsetele şi plescăiturile celor 
din apa oazei. Vrei să ne plimbăm? 

Cuvinte plăcute şi politicoase când îşi înclină 
capul spre cele câteva pogoane de junglă 
sălbatică, întinsă înspre stânga. Nu se considera 
curteană, dar cu siguranţă putea minţi destul de 
bine. El presupuse că era o abilitate utilă pentru o 
vindecătoare. 

— Mi-ar face plăcere, spuse Chaol oferindu-i 
brațul. 

Yrene ezită din nou, un portret al decenţei 
privind peste umăr la cei din lac. Nobilii î 
urmăreau, inclusiv Kashin. 

El avea s-o lase să aleagă când şi cum să îi dea 
de înţeles prinţului - din nou - că nu era interesată. 
Deşi nu putu evita uşoara urmă de vinovăţie când 

ea îl luă de braţ în timp ce intrară în întunecimea 
junglei din oază. 

Kashin era un om bun. Chaol se îndoia că 
vorbele lui potrivit cărora era dispus să meargă la 
război erau minciuni. Şi să rişte să se opună 
prinţului lăudându-se cu ce relaţie avusese cu 
Yrene... Chaol se uită pieziş la ea, bastonul lui 
intrând în rădăcini şi pământ moale. Ea îi schiţă un 
zâmbet, încă îmbujorată din cauza soarelui. 

La naiba cu grijile privind duşmănia lui Kashin. 

Susurul pârâului din oază se contopea cu 
foşnetul palmierilor de deasupra în timp ce ei se 
îndreptară mai mult prin pădure, făcându-și loc - 
fără o direcţie precisă. 

— În Anielle, spuse el, sunt zeci de izvoare 
termale de-a lungul văilor, în apropiere de Lacul 
Argintiu, păstrate calde de orificiile din pământ. 
Când eram copil, mă scăldam acolo deseori după o 
zi de antrenament. 

Ea întrebă prudentă, ca şi când şi-ar fi dat 
seama că el, într-adevăr, îi făcuse o mărturisire: 

— Antrenamentele te-au inspirat să te alături 
gărzii? 

Vocea lui era profundă când spuse, în cele din 
urmă: 

— Parţial. Eu doar... mă pricep la asta. Să lupt 
cu mâinile goale, cu sabia, cu arcul şi toate 
celelalte. Am primit instructajul potrivit pentru 
moştenitorul lordului unor munteni care s-au 
apărat mult timp de sălbaticii din Colţi. Dar 
adevărata mea instrucţie a început când am sosit 
în Rifthold şi m-am înrolat în garda regală. 

Ea încetini când el ocoli o rădăcină, lăsându-l 
să se concentreze la locul în care păşea şi punea 
bastonul. 

— Presupun că faptul că eşti încăpățânat te-a 
făcut un elev bun în ceea ce priveşte disciplina. 

Chaol chicoti, înghiontind-o cu cotul. 

— Da. Veneam primul la instrucţie şi plecam 
ultimul. Chiar dacă eram bătut în fiecare zi. Pieptul 
i se strânse când îşi aminti chipurile bărbaţilor care 
îl instruiseră, care îl forţaseră încontinuu, până 
şchiopăta şi sângera, iar apoi se asigurau că seara 
îşi revenea la barăci. De obicei cu o masă copioasă 
şi o bătaie pe umăr. 

Şi în onoarea acestor bărbaţi, a fraţilor săi, el 
spuse răguşit: 

— Nu erau oameni răi cu toţii, Yrene, cei cu 
care... am crescut eu, pe care i-am comandat. Erau 
oameni buni. 

El văzu chipul zâmbitor al lui Ress, îmbujorarea 
pe care tânărul gardian nu şi-o putea ascunde 
niciodată în preajma lui Aelin. Ochii îl usturau. 

Yrene se opri, oaza fremătând în jurul lor, iar 
spatele şi picioarele lui fură mai mult decât 
recunoscătoare pentru răgaz când ea îşi luă braţul 
de pe al lui şi îi atinse obrazul. 

— Dacă ei sunt răspunzători pentru că tu eşti... 
tu, spuse ea, ridicându-se să-şi atingă gura de a 
lui, atunci cred că sunt. 

— Erau, şopti el. 

Şi, iată. Acel singur cuvânt, înghiţit de huma şi 
umbra oazei, era cel pe care nu îl suporta. Erau. 

El încă se putea retrage din faţa râpei invizibile 

care era acum în faţa lor. Yrene rămase aproape, 
cu o mână sprijinită pe pieptul lui, aşteptând să 
decidă dacă voia să vorbească. 

Şi poate că doar datorită faptului că ea îi atinse 
pieptul în dreptul inimii, el şopti: 

— Au fost torturați câteva săptămâni în 
primăvara trecută. Apoi ucişi şi lăsaţi să atârne de 
porţile castelului. 

Tristeţea şi groaza îi umplură ochii, fapt pe 
care abia îl îndură când reuşi să continue: 

— Niciunul nu a cedat. Când regele şi... 
ceilalţi... El nu reuşi să termine. Nu încă. Poate că 
niciodată, ca să nu înfrunte bănuiala şi adevărul 
foarte probabil. Când i-au întrebat despre mine, 
niciunul nu a cedat. 

El nu avea cuvinte pentru acel curaj şi 
sacrificiu. 

Yrene înghiţi şi îi cuprinse obrazul, iar Chaol 
şopti, în sfârşit: 

— A fost vina mea. Regele... a făcut-o ca să mă 
pedepsească. Pentru că am fugit, pentru că am 
ajutat rebelii din Rifthold. El... totul a fost din cauza 
mea. 

— Nu te poţi învinovăţi. 

Cuvinte simple şi sincere. 

Şi complet neadevărate. 

Acestea îl făcură să îşi revină, mai eficient 
decât aruncarea unei găleți cu apă rece. 

Chaol se retrase din atingerea ei. 

El nu ar fi trebuit să îi spună, nu ar fi trebuit să 
pomenească de asta. Mai ales de ziua ei, cât 
trebuiau să se concentreze să găsească orice urmă 

de informaţii care i-ar fi putut ajuta. 

El îşi adusese sabia şi pumnalul şi când intră 
şchiopătând printre palmieri şi ferigi, lăsând-o pe 
Yrene să-l urmeze, se asigură că ambele erau încă 
prinse la centură. Verifică pentru că trebuia să facă 
ceva cu mâinile care îi tremurau, cu stomacul 
agitat. 

Îşi reprimă cuvintele şi amintirile. Mai profund. 
Le ascunse în timp ce îşi verifică armele, una câte 
una. 

Yrene doar îl urmă, fără să spună nimic, în timp 
ce îşi făcură loc mai adânc în junglă. Tot locul era 
mai mare decât multe sate, şi totuşi, puţină 
verdeață fusese tăiată - cu siguranţă nu era nicio 
potecă sau vreun semn al unui oraş al morţilor sub 
ei. 

Până ce stâlpii albi căzuţi începură să apară 
între rădăcini şi tufe. Un semn bun, presupunea el. 
Dacă era o peşteră, era posibil să fie în apropiere - 
poate că şi nişte locuinţe vechi. 

Dar nivelul arhitecturii peste care trecură şi în 
jurul căreia  merseră, forțându-l să păşească 
atent... 

— Nu au fost nişte primitivi care şi-au îngropat 
morţii în găuri, observă el, bastonul scârţâind pe 
piatra veche. 

— Hasar a spus că este un oraş al morţilor. 
Yrene se încruntă la coloanele ornamentate şi la 
lespezile din piatră sculptată acoperite cu viaţa 
pădurii. O necropolă întinsă chiar sub picioarele 
noastre. 

El studie pământul junglei. 

— Dar credeam că oamenii khaganului îşi lasă 
morţii sub cerul liber, în mijlocul patriei lor. 

— Aşa este. Yrene îşi trecu degetele peste 
stâlpul sculptat cu animale şi creaturi ciudate. 
Dar... locul acesta este mai vechi decât 
khaganatul, Torre, Antica şi alţii care au locuit aici 
înainte. Un rând de trepte sfărâmate conduceau 
spre o platformă unde copacii crescuseră prin 
piatră, doborând coloanele sculptate în urma lor. 
Hasar a spus că tunelurile sunt toate capcane 
ingenioase, concepute fie ca să ţină departe hoţii, 
fie ca să ţină morții înăuntru. 

În ciuda căldurii, părul de pe braţele lui se 
ridică. 

— Acum îmi spui asta? 

— Am presupus că Nousha se referea la 
altceva. Că ar fi o peşteră şi, dacă ar fi fost legată 
de aceste ruine, ar fi spus. Yrene păşi pe o 
platformă, iar piciorul lui îl duru când urcă după ea. 
Dar nu văd niciun fel de formaţiuni stâncoase aici - 
niciuna destul de mare încât să fie o peşteră. 
Singura piatră... este de aici. 

Era poarta mare de intrare în necropola de 
dedesubt, spusese Hasar. 

Studiară complexul încâlcit, stâlpii imenşi fiind 
acum rupţi sau acoperiţi cu rădăcini şi plante 
agăţătoare. Liniştea se lăsă la fel de apăsătoare 
precum căldura umbrită, ca şi când niciuna dintre 
păsările cântătoare sau insectele băzâitoare din 
oază nu ar fi îndrăznit să se aventureze aici. 

— Este neliniştitor, şopti ea. 

Aveau douăzeci de gărzi care îi puteau auzi 


663 


strigând şi totuşi îşi găsi mâna alunecând spre 
sabie. Dacă oraşul morţilor dormea sub picioarele 
lor, poate că Hasar avea dreptate. Trebuiau lăsaţi 
să doarmă. 

Yrene se întoarse pe loc, studiind stâlpii şi 
sculpturile. Nicio peşteră - niciuna. 

— Nousha cunoştea totuşi locul, spuse ea 
gânditoare. Trebuie să fi fost important - locul. 
Pentru Torre. 

— Dar importanţa sa a fost uitată în timp sau 
ascunsă, aşa că n-au mai rămas decât numele şi 
ideea importanţei lui. 

— Vindecătoarele au fost întotdeauna atrase 
de acest ţinut, ştii? spuse Yrene trecându-şi 
degetele peste o coloană. Ţinutul, pur şi simplu... 
le-a binecuvântat cu magie. Mai mult decât pe alţii. 
Ca şi când acesta ar fi fost vreun loc pentru 
vindecare. 

— De ce? 

Ea atinse o sculptură pe o coloană mai lungă 
decât majoritatea navelor. 

— De ce înfloreşte ceva? Plantele cresc cel mai 
bine în anumite condiţii - cele mai avantajoase lor. 

— Şi continentul sudic este un loc în care 
vindecătoarele să prospere? 

Ceva îi atrăsese interesul, făcând-o să 
mormăie când spuse: 

— Poate că este un sanctuar. 

El se apropie, tresărind la durerea din coloană, 
pe care o uită când examină sculpturile de sub 
palma ei. 

Două forţe opuse fuseseră sculptate în faţa 

lată a coloanei. În stânga: războinici înalţi cu umeri 
laţi, înarmaţi cu săbii şi scuturi, cu flăcări 
unduitoare şi apă ţâşnind, animale de tot felul în 
aer sau la genunchii lor. Urechi ascuţite - figurilor 
aveau urechi ascuţite. 

Şi cu faţa la ei... 

— Ai spus că nimic nu este o coincidenţă. 
Yrene arătă spre armata care o înfrunta pe cea 
Fae. 

Mai mici decât spiriduşii, cu trupuri mai mari, 
gheare, colţi şi lame urâte. 

Ea şopti un cuvânt. 

Valgi. 

Pe toţi zeii. 

Yrene se grăbi spre alt stâlp, smulgând 
plantele agăţătoare şi pământul, descoperind mai 
multe chipuri de spiriduşi. Siluete. 

Unele erau înfăţişate într-o luptă directă cu 
comandanții valgi. Unii erau doborâţi de ei. Alţii 
triumfau. 

Chaol se mişcă odată cu ea cât de mult reuşi. 
Căutând, căutând... 

Acolo, ascunsă în umbra unui palmer gros şi 
aplecat, era o structură pătrată şi distrusă. Un 
mausoleu. 

— O peşteră, şopti Yrene. Sau ceea ce ar fi 
putut fi considerată drept una, de vreme ce 
informaţiile au fost pierdute. 

Chaol smulse plantele agăţătoare în locul ei cu 
mâna liberă, spatele durându-l. 

Le smulse şi le rupse ca să studieze ce fusese 
cioplit în porţile necropolei. 

— Nousha a zis că legenda spune că aceste 
pergamente sunt de aici, rosti Chaol. Dintr-un loc 
plin de semne Wyrd, de sculpturi ale spiriduşilor şi 
ale valgilor. Dar acesta nu era un oraş al celor vii. 
Aşadar, înseamnă că au fost luate din morminte 
sau din arhivele de sub picioarele noastre. De după 
uşa din faţa lor. 

— Ei nu au îngropat oameni aici, şopti Yrene. 
Pentru că semnele de pe uşile închise de piatră... 

— Sunt în Vechea Limbă. 

El o văzuse tatuată pe chipul şi pe braţul lui 
Rowan. 

Acesta era un mormânt al spiriduşilor, nu al 
oamenilor. 

— Credeam că doar un grup de spiriduşi a 
plecat din Doranelle ca să înfiinţeze Terrasenul cu 
Brannon, zis Chaol. 

— Poate că altul s-a stabilit aici în timpul acelui 
război. 

Primul război. Primul război al demonilor, 
înainte de naşterea Elenei şi a lui Gavin, înainte de 
Terrasen. 

Chaol se uită cu atenţie la Yrene şi la chipul ei 
palid. 

— Sau poate că au vrut să ascundă ceva. 

Yrene se încruntă spre pământ ca şi când ar fi 
putut vedea mormintele de dedesubt. 

— O comoară? 

— Una diferită. 

Ea îi întâlni privirea la acel ton - la calmul lui. 
Şi frica, rece şi tăioasă, îi alunecă în inimă. 

Yrene spuse încet: 

— Nu înţeleg. 

— Magia spiriduşilor este transmisă 
descendenților lor. Nu apare aleator. Poate că ei au 
venit aici. lar apoi au fost uitaţi de lume, de forţele 
binelui şi ale răului. Poate că ştiau că acest loc este 
destul de îndepărtat ca să rămână neatins, că 
războaiele vor fi purtate în altă parte. De către ei. 
El făcu semn din cap spre sculptura unui soldat 
valg. În timp ce continentul sudic a rămas în mare 
parte al muritorilor. În timp ce seminţele plantate 
aici de spiriduşi au fost transmise descendenților 
umani şi ei au devenit oameni dăruiţi şi înclinați 
spre magia vindecătoare. 

— Este o teorie interesantă, spuse ea răguşită, 
dar nu ştiu dacă ar putea fi adevărată. 

— Dacă vrei să ascunzi ceva preţios, nu l-ai 
ascunde în văzul tuturor? Într-un loc în care ai 
paria că o forţă mare ar răsări ca să o apere? Cum 
ar fi un imperiu sau mai multe, ale căror ziduri nu 
au fost străpunse de cotropitorii din afară, în toată 
istoria lor. Care vor vedea valoarea vindecătoarelor 
şi vor crede că darurile lor sunt pentru un lucru, 
dar fără să ştie vreodată că ar putea fi o comoară 
care aşteaptă să fie folosită altă dată. O armă. 

— Noi nu ucidem. 

— Nu, spuse Chaol, sângele răcindu-i-se. Dar 
tu şi toate vindecătoarele de aici... Mai există doar 
un singur loc asemănător în lume. Păzit la fel de 
bine, protejat de o putere la fel de mare. 

— Doranelle -  vindecătoarele Fae din 
Doranelle. 

Păzite de Maeve cu înverşunare. 

Care luptaseră în acel prim război, care 
luptaseră împotriva valgilor. 

— Asta ce înseamnă? şopti ea. 

Chaol avea senzaţia că i se mişca pământul de 
sub picioare. 

— Am fost trimis ca să recuperez o armată. Dar 
mă întreb... mă întreb dacă altă forţă m-a adus ca 
să recuperez altceva. 

Ea îl luă de mână, o promisiune tăcută. Una la 
care el să se gândească mai târziu. 

— Poate că de aceea mă urmăreşte cel care 
pândea în Torre, şopti Yrene. Dacă ei sunt, într- 
adevăr, trimişi de Morath... Nu vor ca noi să ne 
dăm seama de nimic din toate astea, vindecându- 
te. 

El îi strânse mâna. 

— lar pergamentele din bibliotecă... ori au fost 
luate sau aduse de aici şi uitate. Doar legenda 
despre locul din care provin nu a fost uitată. De 
unde ar fi putut proveni vindecătoarele acestui 
ţinut. 

Nu din necropolă, ci din spiriduşii care o 
construiseră. 

— Pergamentele, spuse ea fără să gândească. 
Dacă ne întoarcem şi găsim pe cineva care să le 
traducă... 

— Ne-ar putea oferi o explicaţie pentru ce 
puteau face vindecătoarele împotriva valgilor. 

Ea înghiţi în sec. 

— Hafiza. Mă întreb dacă ea ştie, cumva, ce 
sunt acele pergamente. Marea Vindecătoare nu 
este doar o funcţie de putere, ci una în care se 

învaţă. Ea însăşi este o bibliotecă mobilă, a fost 
învățată unele lucruri de înaintaşii ei. Sunt lucruri 
pe care nu le mai ştie nimeni din Torre. Işi răsuci o 
buclă pe deget. Merită să îi arătăm o parte din 
texte, ca să vedem dacă ar putea şti ce sunt. 

Era un risc să împărtăşească informaţia cu 
oricine altcineva, dar merita asumat. Chaol dădu 
aprobator din cap. 

Râsul cuiva pătrunse chiar şi liniştea 
apăsătoare a oazei. 

Yrene îi eliberă mâna. 

— Va trebui să zâmbim, să ne distrăm printre 
ei, iar apoi să plecăm la răsărit. 

— Îi voi da de veste lui Nesryn să se întoarcă 
de îndată ce ne întoarcem şi noi. Nu sunt sigur că 
ne mai putem permite să aşteptăm ajutorul 
khaganului. 

— Vom încerca să îl convingem oricum, 
promise ea. 

El îşi înclină capul. 

— Tot va trebui să câştigi acest război, Chaol, 
spuse ea încet. Indiferent ce rol am putea avea. 

El îşi trecu un deget peste obrazul ei. 

— Nu intenţionez să îl pierd. 


Nu era o sarcină uşoară să se poarte ca şi cum 
nu ar fi găsit ceva important, că un anume lucru nu 
îi zguduise profund. 

Hasar se plictisi de scăldat şi ceru să se cânte, 
să se danseze şi prânzul - care se transformă în 

câteva ore de tolănit la umbră, ascultând 
muzicanţii şi mâncând o mulţime de delicatese pe 
care Yrene nu ştia cum le aduseseră tocmai până 
aici. 

Dar când soarele apuse, toţi se împrăştiară pe 
la corturile lor ca să se schimbe pentru cină. După 
ceea ce aflase împreună cu Chaol, chiar şi a fi 
singură o clipă o făcea să tresară, dar Yrene se 
spălă şi se schimbă într-o rochie transparentă 
purpurie pe care i-o dăduse Hasar. 

Chaol aştepta în faţa cortului. 

Hasar îi adusese şi lui haine de un albastru 
închis frumos, care scoteau în evidenţă auriul din 
ochii lui căprui şi pielea bronzată. 

Yrene roşi când lui Chaol îi alunecă privirea 
spre gâtul ei, spre rândurile de piele pe care le 
dezvăluiau pliurile lungi ale rochiei, de-a lungul 
taliei şi coapselor. Mărgele argintii şi transparente 
străluceau ca stelele care apăreau acum pe cerul 
nopţii de deasupra lor. 

Torţele şi lămpile fuseseră aprinse în jurul 
lacului din oază, mesele, canapelele şi pernele fiind 
scoase afară. Muzica se auzea, oamenii deja se 
relaxau la festinul întins pe diverse mese, cu Hasar 
în centrul atenţiei, regală ca orice regină în locul ei 
din mijlocul mesei, de lângă lacul luminat de foc. 

Ea o văzu pe Yrene şi îi făcu semn să vină. Şi 
lui Chaol. 

Două scaune fuseseră lăsate libere în dreapta 
prinţesei. Yrene ar fi putut jura că el le măsura din 
priviri la fiecare pas, ca şi când ar fi studiat 
scaunele, pe cei din jurul lor şi însăşi oaza după 

vreo capcană sau ameninţare. Cu mâna, îi atinse 
pielea expusă a spatelui, ca o confirmare că totul 
era în regulă. 

— Nu credeai că am uitat de invitata mea de 
onoare, nu-i aşa? spuse Hasar sărutând-o pe obraji. 
Chaol făcu o plecăciune în faţa prinţesei cât de 
mult reuşi şi se aşeză pe scaunul de lângă Yrene 
rezemându-şi bastonul de masă. 

— Ziua de azi a fost minunată, zise Yrene, şi nu 
minţea. Mulţumesc. 

Hasar tăcu o clipă, măsurând-o din priviri cu o 
blândeţe neobişnuită. 

— Ştiu că sunt o persoană şi o prietenă dificilă, 
spuse ea, ochii ei negri întâlnindu-i, în sfârşit, pe 
cei ai lui Yrene, dar niciodată nu m-ai făcut să mă 
simt astfel. 

Gâtul lui Yrene se încordă la cuvintele simple. 
Hasar îşi înclină capul, fluturând spre grupul din 
jurul lor. 

— Măcar atât pot face pentru a-mi onora 
prietena. Renia mângâie uşor braţul lui Hasar, ca şi 
când ar fi înţeles şi aprobat cele spuse. 

Aşadar, Yrene făcu o plecăciune şi-i spuse 
prinţesei: 

— Nu mă interesează să am prieteni comozi. 
Cred că aş avea mai puţină încredere în ei decât în 
cei dificili şi i-aş considera şi mai puţin 
convingători. 

Asta o făcu pe Hasar să zâmbească. Ea se 
aplecă spre masă ca să îl studieze pe Chaol şi 
spuse tărăgănat: 

— Eşti destul de arătos, lord Westfall. 

— lar tu arăţi minunat, prinţesă. 

Chiar dacă era frumos îmbrăcată, nu s-ar fi 
putut spune aşa ceva despre Hasar, dar ea acceptă 
complimentul cu acel zâmbet de felină care, 
cumva, îi aminti lui Yrene de străina din Innish şi că 
frumuseţea şi cunoaşterea erau trecătoare, totuşi 
puterea... puterea era mult mai valoroasă decât 
banii. 

Festinul începu, iar Yrene suportă un toast 
destul de imprudent din partea lui Hasar pentru 
draga, loiala şi inteligenta ei prietena, însă bău 
împreună cu ei şi Chaol vin şi bere cu miere, 
paharele fiind reumplute înainte ca Yrene să poată 
măcar observa întinderea aproape tăcută a 
servitorilor care turnau. 

Dură treizeci de minute înainte să înceapă 
discuţia despre război. 

Arghun începu primul, cu un toast prefăcut 
pentru siguranţă şi linişte în timpuri atât de 
agitate. 

Yrene  bău, dar încercă să-şi ascundă 
surprinderea când îl văzu pe Chaol făcând la fel, 
schiţând un zâmbet. 

Apoi Hasar începu să se întrebe dacă Pustiurile 
Vestice, cu toată lumea atât de concentrată la 
jumătatea estică a continentului, erau o pradă 
uşoară pentru părţile interesate. 

Chaol ridică, pur şi simplu, din umeri, ca şi 
când ar fi ajuns în după-amiaza asta la o concluzie 
privind războiul şi rolul acestor nobili. 

Şi Hasar păru să observe. Şi cu toate că trebuia 
să fie o petrecere de aniversare, prinţesa gândi cu 

voce tare: 

— Poate că Aelin Galathynius ar trebui să vină 
aici şi să se căsătorească cu unul dintre fraţii mei. 
Poate atunci ne vom gândi să o ajutăm, dacă o 
asemenea influenţă ar rămâne în familie. 

Se referea la faptul că tot acel foc, toată 
puterea brută... avea să fie legată de acest 
continent, transmisă descendenților, fără să fie 
vreodată o ameninţare. 

— Fraţii mei vor trebui să suporte să fie cu 
cineva ca ea, bineînţeles, continuă Hasar, dar nu 
sunt atât de slabi pe cât aţi crede. Ea îi aruncă o 
privire lui Kashin, care păru să a se preface că nu 
auzea, nici măcar când Arghun pufni. 

Yrene se întrebă dacă şi ceilalţi ştiau cât de 
priceput era Kashin în a le ignora tachinările - că 
nu cădea niciodată în capcana lor doar pentru că 
nu se deranja să îi pese. 

Chaol îi răspunse lui Hasar la fel de blând: 

— Pe cât de interesant ar fi să o văd pe Aelin 
Galathynius ocupându-se de voi toţi... Afişă un 
zâmbet secret şi cu subiînţeles, ca şi când Chaol s- 
ar fi bucurat de o asemenea privelişte, ca şi când 
Aelin i-ar fi ucis pe toţi. Căsnicia nu este o alegere 
pentru ea. 

Hasar ridică din sprâncene. 

— Cu un bărbat? 

Renia îi aruncă o privire tăioasă, pe care Hasar 
o ignoră. 

Chaol chicoti. 

— Cu oricine. În afară de iubitul ei. 

— Regele Dorian, spuse Arghun rotindu-şi vinul 

din pocal. Sunt surprins că îl poate suporta. 

Chaol înţepeni, dar scutură din cap. 

— Nu. Alt prinţ, născut în altă parte, şi 
puternic. 

Toţi nobilii tăcură. Până şi Kashin se uită spre 
ei. 

— Cine, mă rog, este acela? 

Hasar sorbi din vin, ochii ageri întunecându-se. 

— Prinţul Rowan Whitethorn, din Doranelle. 
Fostul comandant al reginei Maeve şi membru al 
Casei ei regale. 

Yrene ar fi putut jura că Arghun se albise pe 
deplin la faţă. 

— Aelin Galathynius este logodnica lui Rowan 
Whitethorn? 

După felul în care prinţul spuse numele... 
auzise, într-adevăr, de acest Rowan. 

Chaol îl menţionase pe Rowan în trecere de 
câteva ori - Rowan, cel care reuşise să îi vindece o 
mare parte din coloana distrusă. Un prinţ Fae. ŞI 
iubitul lui Aelin. 

Chaol ridică din umeri. 

— Ei sunt carranam, iar el a făcut jurământul 
de sânge cu ea. 

— l-a făcut acel jurământ lui Maeve, replică 
Arghun. 

Chaol se rezemă de spătar. 

— Da. lar Aelin a obligat-o pe Maeve să-l 
elibereze de jurământ ca să îi poată jura ei. Chiar 
în prezenţa lui Maeve. 

Arghun şi Hasar făcură un schimb de priviri. 

— Cum? întrebă primul. 

Chaol rânji uşor. 

— Prin aceeaşi metodă prin care Aelin obţine 
ce vrea. El ridică din sprâncene. A încercuit cu foc 
oraşul lui Maeve, iar când Maeve i-a spus că 
Doranelle este făcut din piatră, Aelin i-a răspuns 
doar că oamenii nu sunt. 

Un fior şerpui pe spatele lui Yrene. 

— Aşadar, este o brută şi o nebună, spuse 
Hasar. 

— Da? Cine a mai înfruntat-o pe Maeve şi a 
plecat după ce a obţinut ce a vrut? 

— Ar fi distrus un oraş întreg pentru un bărbat, 
izbucni Hasar. 

— Pentru cel mai puternic mascul Fae de viţă 
nobilă din lume, spuse Chaol cu hotărâre. Un bun 
de preţ demn de orice regat. Mai ales că s-au 
îndrăgostit unul de celălalt. 

Deşi privirea îi dansa în timp ce vorbea, un 
tremur de încordare îi contură ultimele cuvinte, dar 
Arghun le evaluă. 

— Dacă este o legătură din dragoste, atunci ei 
ştiu că riscă faptul ca el să fie urmărit de duşmani 
ca să o pedepsească pe ea. Arghun zâmbi ca şi 
când ar fi spus că deja se gândea să facă asta. 

Chaol pufni, iar prinţul se îndreptă. 

— Succes celui care încearcă să îl caute pe 
Rowan Whitethorn. 

— Pentru că Aelin îl va transforma în cenuşă? 
întrebă Hasar cu o blândeţțe otrăvită. 

Dar Kashin fu cel care răspunse cu blândeţe: 

— Pentru că Rowan  Whitethorn va fi 
întotdeauna persoana care scapă de la acea 

întâlnire, nu atacatorul. 

Tăcerea se lăsă o clipă, apoi Hasar spuse: 

— Ei bine, dacă Aelin nu îşi poate reprezenta 
continentul, poate că ar trebui să căutăm în altă 
parte. Ea rânji la Kashin. Poate că Yrene Towers ar 
putea fi oferită în locul reginei. 

— Eu nu am sânge regal, spuse Yrene fără să 
gândească. Şi nu sunt nobilă. 

Hasar îşi pierduse minţile. 

Hasar ridică din umeri. 

— Sunt sigură că lordul Westfall, ca Mână, îţi 
poate găsi un titlu. Să te facă o contesă sau ducesă 
sau orice termeni folosiţi voi. Bineînţeles, noi vom 
şti că eşti doar o lăptăreasă plină de bijuterii, dar 
dacă asta ar rămâne între noi... Sunt sigură că sunt 
unii aici care nu ar fi deranjaţi de începutul tău 
modest. 

Ea făcuse asta cu Renia - pentru Renia. 

Amuzamentul dispăru de pe chipul lui Chaol. 

— Prinţesă, pare că vrei să te implici în război. 

Hasar flutură o mână. 

— Mă gândesc doar la posibilităţi. Îi studie pe 
Yrene şi pe Kashin, iar mâncarea din stomacul lui 
Yrene deveni ca plumbul. Mereu am spus că aţi 
face copii atât de frumoşi. 

— Dacă li s-ar permite să trăiască lângă viitorul 
khagan. 

— E un lucru minor de care ne vom ocupa mai 
târziu. 

Kashin se aplecă înainte, cu maxilarul încordat. 

— Ţi se urcă vinul la cap, soră. 

Hasar îşi dădu ochii peste cap. 

— De ce nu? Yrene este moştenitoarea 
neoficială din Torre. Este o poziţie de putere, iar 
dacă lordul Westfall i-ar oferi un titlu regal... Dacă 
am inventa o mică poveste, cum că descendenta ei 
nobilă a fost descoperită recent, ar putea foarte 
bine să se mărite cu tine, Ka... 

— Nu o va face. 

Cuvintele lui Chaol erau monotone, tăioase. 

Kashin roşi când întrebă încet: 

— Şi de ce nu, lord Westfall? 

Chaol se uită în ochii bărbatului. 

— Ea nu se va căsători cu tine. 

Hasar zâmbi. 

— Cred că domnişoara poate vorbi în numele 
ei. 

Yrene voia să răstoarne scaunul pe spate în 
lac, să se scufunde şi să locuiască acolo, sub apă, 
pentru totdeauna, decât să înfrunte prinţul care 
aştepta un răspuns, prinţesa care rânjea ca un 
demon şi lordul al cărui chip era dur de furie. 

Dar dacă era o ofertă serioasă, dacă un 
asemenea lucru ar fi putut conduce la ajutorul 
armatei din continentul sudic, ca să-i salveze... 

— Nici măcar nu te gândi la asta, spuse Chaol 
prea încet. Este o mincinoasă. 

Oamenii suspinară. Hasar râse. 

Arghun izbucni: 

— Vorbeşte respectuos cu sora mea sau te vei 
trezi că din nou nu vei mai putea merge. 

Chaol îi ignoră. Lui Yrene îi tremurau atât de 
rău mâinile, încât le băgă sub masă. 

O adusese prinţesa aici ca să o oblige să 

accepte această idee ridicolă sau fusese doar o 
toană, un gând care să îl tachineze şi să îl chinuie 
pe lordul Westfall? 

Chaol păru să fie pe cale să deschidă gura şi să 
mai spună ceva, să îi scoată ideea asta ridicolă din 
minte, dar ezită. 

Nu din cauză că el era de acord, îşi dădu 
seama Yrene, ci din cauză că voia să o lase să 
aleagă singură. Era un bărbat obişnuit să dea 
ordine, să fie ascultat şi totuşi Yrene avea 
sentimentul că şi răbdarea şi încrederea erau ceva 
nou pentru el. 

lar ea avea încredere în el... să facă ceea ce 
trebuia; să găsească o cale să supravieţuiască 
acestui război, fie cu armata asta sau cu alta. Dacă 
nu se întâmpla aici, cu aceşti oameni, avea să 
plece în altă parte. 

Yrene se uită la Hasar, la Kashin şi la ceilalţi, 
unii rânjind, alţii făcând un schimb de priviri 
dezgustate. Cel mai mult Arghun, revoltat la 
gândul de a-şi păta descendența familiei. 

Ea avea încredere în Chaol, nu în aceşti nobili. 

Yrene zâmbi la Hasar, apoi la Kashin. 

— Asta e o discuţie foarte serioasă pentru 
aniversarea mea. De ce să aleg un bărbat în seara 
asta, când am atât de mulţi bărbaţi frumoşi în 
compania mea chiar acum? 

Ea ar fi putut jura că un fior de uşurare Îl 
străbătu pe Chaol. 

— Intr-adevăr, spuse Hasar, zâmbetul «ei 
devenind tăios. Yrene încercă să nu ezite la colții 
invizibili dezvăluiţi de acel zâmbet. Logodnele sunt 

nişte lucruri odioase. Uită-te la biata Duva, rămasă 
însărcinată cu un prinţ cu ochi trişti. 

Şi, astfel, conversaţia continuă. Yrene nu se 
uită la Kashin sau la alţii, ci doar la pocalul ei 
reumplut în mod constant, şi bău. Sau la Chaol, 
care părea să-şi dorească să se aplece peste Yrene 
şi să răstoarne scaunul lui Hasar direct în lac. 

Dar masa se termină, iar Yrene continuă să 
bea - destul încât atunci când se ridică după desert 
să nu îşi dea seama cât de mult se îmbătase. 
Lumea se înclină şi se clătină, iar Chaol o echilibră 
cu o mână pe cot, chiar dacă nici el nu se ţinea 
prea bine pe picioare. 

— Se pare că în nord lumea nu rezistă la 
băutură, spuse Arghun pufnind. 

Chaol chicoti. 

— Te-aş sfătui să nu spui niciodată asta cuiva 
din Terrasen. 

— Presupun că nu mai este nimic de făcut 
atunci când trăieşti printre oi şi zăpadă, în afară de 
a bea, spuse tărăgănat Arghun, tolănindu-se pe 
scaun. 

— Probabil că da, spuse Chaol, punându-şi un 
braţ pe spatele lui Yrene ca să o conducă spre 
copaci şi corturi, dar asta nu i-ar opri pe Aelin 
Galathynius sau pe Aedion Ashryver să te bage sub 
masă la o băută. 

— Sau sub un scaun? îi spuse Hasar lui Chaol. 

Poate din cauza vinului, a căldurii sau a mâinii 
de pe spatele ei, sau a faptului că acest bărbat de 
lângă ea luptase încontinuu şi nu se plânsese 
niciodată de asta, Yrene sări spre prinţesă. 

Şi chiar dacă probabil Chaol ar fi hotărât rapid 
să o împingă pe Hasar în lacul din spatele ei, Yrene 
nu avu remuşcări să o facă personal. Intr-o clipă, 
Hasar rânjea la ea şi, în următoarea, picioarele, 
fustele şi bijuteriile ei se ridicară spre cer, ţipătul 
său strident auzindu-se peste dune când Yrene o 
împinse pe prinţesă, cu tot cu scaun, în apă. 


Capitolul 45 


Yrene ştiu că era o femeie moartă. 

Ştiu din clipa în care Hasar atinse apa 
întunecată şi toată lumea sări în picioare, strigând 
şi scoțând săbiile. 

Chaol o împinse imediat pe Yrene în spatele 
lui, scoțând sabia pe jumătate - o sabie pe care ea 
nici măcar nu o văzuse înainte să fie în mâna lui. 

Lacul nu era adânc, iar Hasar se ridică repede 
în picioare, udă, nervoasă şi cu părul pleoştit, 
arătând cu degetul spre Yrene. 

Nimeni nu vorbi. 

Ea arătă şi tot arătă, iar Yrene se pregăti 
pentru ordinul morţii. 

Ei ar fi ucis-o, iar apoi l-ar fi ucis pe Chaol 
pentru că încerca să o salveze. 

Pe el îl simţi evaluând toate gărzile, prinții, 
vizirii, fiecare persoană care ar fi stat în calea 
cailor, fiecare persoană care s-ar fi putut opune. 

Dar în spatele lui Yrene se auzi încet un fâşâit 
şi ea se uită şi o văzu pe Renia cu o mână pe 
stomac şi cu cealaltă peste gură, în timp ce se uita 
la iubita ei şi râdea. 

Hasar se întoarse spre Renia, care tocmai 
întinsese un deget, arătând şi râzând zgomotos, în 
timp ce lăcrima. 

Apoi Kashin îşi dădu capul pe spate şi râse 
zgomotos. 

Yrene şi Chaol nu îndrăzniră să se mişte. 

Nu înainte ca Hasar să împingă un servitor care 
se aruncase în lac să o ajute, să se târască înapoi 
pe marginea pavată şi să se uite direct în ochii lui 
Yrene cu toată furia khaganilor dinaintea ei. 

Liniştea se lăsă din nou. 

Dar apoi prinţesa pufni. 

— Mă întrebam când vei prinde curaj. 

Se îndepărtă lăsând urme de apă. Renia râse 
din nou. 

Yrene zări privirea lui Chaol - îl privi lăsând 
încet sabia din mână şi-i văzu pupilele micşorându- 
se la loc. ÎI privi dându-şi seama... 

Nu urmau să moară. 

— Acestea fiind spuse, rosti Yrene încet, cred 
că este timpul să merg la culcare. 

Renia se opri din râs suficient pentru o clipă şi 
spuse: 

— Eu aş pleca înainte să se întoarcă. 

Yrene dădu din cap şi îl conduse pe Chaol de 
încheietura mâinii înapoi spre copaci, întuneric şi 
torţe. 

Nu se putea abţine să nu se întrebe dacă râsul 
Reniei şi al lui Kashin fusese nu doar amuzament 
adevărat, ci şi un dar. Un dar de ziua ei de naştere, 
ca să îi scape de ştreang, din partea celor doi 
oameni care înțelegeau cel mai bine cât de 

mortale erau toanele lui Hasar. 

Rămânând calmă, Yrene ajunse la concluzia că, 
într-adevăr, era un bun cadou pentru ziua ei de 
naştere. 


Lui Chaol i-ar fi fost mai uşor să ţipe la Yrene, 
să întrebe cum de se gândise să-şi rişte astfel 
viaţa. In urmă cu câteva luni, ar fi făcut-o. La 
naiba, încă se mai gândea la asta. 

Chiar şi când intrară în cortul spaţios, el 
continuă să-şi calmeze instinctele care-i ieşiseră 
puternic la suprafaţă în clipa în care gărzile 
înaintaseră şi întinseseră mâna spre săbii. 

O mică parte din el era profund recunoscătoare 
că erau străjerii pe care îi instruise în ultimele 
săptămâni, că nu fusese forţat să facă acea 
alegere, să depăşească acea limită dintre ei. 

Dar văzuse groaza în ochii lui Yrene în clipa 
când ea îşi dăduse seama ce era pe cale să se 
întâmple, ce s-ar fi întâmplat dacă iubita prinţesei 
şi Kashin nu ar fi intervenit ca să detensioneze 
situaţia. 

Chaol ştia că Yrene o făcuse pentru el. 

Pentru insulta batjocoritoare şi urâtă. 

Şi, după felul în care ea intră în cort, mergând 
printre canapele, mese şi perne... Chaol ştia şi că 
era perfect conştientă de restul. 

Chaol se aşeză pe cotiera cilindrică a unui 
scaun, rezemând bastonul lângă el şi aşteptă. 

Yrene se întoarse spre el, uimitoare în rochia 

purpurie care aproape îl doborâse când o văzuse 
prima dată ieşind din cort. Nu doar din datorită 
faptului că îi venea atât de bine, ci şi graţie pielii 
suple, unduirilor corpului, luminii şi culorii fetei. 

— Înainte să începi să ţipi, spuse Yrene, ar 
trebui să spun că ceea ce tocmai s-a întâmplat 
este dovada că nu ar trebui să mă căsătoresc cu 
un prinţ. 

Chaol îşi încrucişă braţele. 

— Întrucât am locuit cu un prinţ o mare parte 
din viaţa mea, aş spune chiar contrariul. 

Ea flutură o mână, făcând nişte paşi. 

— Ştiu că a fost un gest prostesc. 

— Unul incredibil. 

Yrene şuieră, dar nu la el, ci din cauza 
amintirii, a enervării. 

— Nu regret că am făcut-o. 

El schiţă un zâmbet. 

— Este o imagine pe care mi-o voi aminti tot 
restul vieţii. 

Aşa avea să fie. Felul în care Hasar se 
rostogolise pe spate, enervarea care i se citise pe 
chip înainte de a atinge apa... 

— Cum de poţi fi atât de amuzat? 

— O, nu sunt. Buzele îi descriseră un zâmbet. 
Dar cu siguranţă este distractiv să-ţi văd 
temperamentul vulcanic îndreptat spre altcineva în 
afară de mine. 

— Eu nu mă enervez. 

El ridică o sprânceană. 

— Am cunoscut destui oameni nervoşi, iar tu, 
Yrene Towers, îi întreci. 

— Ca Aelin Galathynius. 

ÎI străbătu o umbră. 

— l-ar fi făcut mare plăcere să o vadă pe Hasar 
căzând în lac. 

— Chiar se va căsători cu prinţul Fae? 

— Probabil. Foarte probabil. 

— Tu eşti... supărat din cauza asta? 

Şi chiar dacă ea adresă întrebarea cu acel chip 
curios şi calm al vindecătoarei, el îşi alese 
cuvintele cu grijă. 

— Aelin a fost foarte importantă pentru mine. 
Încă este - deşi într-un mod diferit. Şi pentru un 
timp... nu mi-a fost uşor să schimb visurile pentru 
viitorul meu. Mai ales visurile despre ea. 

Yrene îşi înclină capul, lumina lămpii dansând 
pe buclele ei moi. 

— De ce? 

— Pentru că atunci când am cunoscut-o pe 
Aelin, când m-am îndrăgostit de ea, nu era... 
Folosea alt nume. Alt titlu şi o altă identitate. lar 
lucrurile dintre noi s-au destrămat înainte să aflu 
adevărul, dar... cred că am ştiut. Când am aflat că 
este cu adevărat Aelin. Ştiam că, între ea şi Dorian, 
eu... 

— Nu ai fi părăsit niciodată Adarlanul. Sau pe 
el. 

El se jucă cu bastonul de alături, trecându-şi 
degetele peste lemnul neted. 

— Şi ea ştia asta, cred. Cu mult înaintea mea. 
Dar tot... A plecat, la un moment dat. Este o 
poveste lungă, dar a plecat singură în Wendlyn şi 
acolo l-a cunoscut pe prinţul Rowan şi, din respect 

pentru mine, pentru că nu am pus cu adevărat 
capăt relaţiei, ea a aşteptat. Pentru el. Amândoi au 
făcut-o. lar când s-au întors în Rifthold, s-a 
terminat. Între noi, vreau să spun. Oficial. Rău. Eu 
am reacţionat prost şi ea la fel şi asta doar... Ne- 
am împăcat înainte să ne despărţim în urmă cu 
câteva luni, iar ei au plecat împreună, aşa cum 
trebuia să se întâmple. Ei sunt... Dacă îi vei 
cunoaşte vreodată, vei înţelege. Ca Hasar, este o 
persoană dificilă, greu de înţeles.  Aelin 
înspăimântează pe toată lumea. Chaol pufni. Dar 
nu pe el. Cred că de aceea s-a îndrăgostit de el, 
chiar dacă nu a vrut. Rowan a văzut-o pe Aelin aşa 
cum era şi nu s-a temut. 

Yrene tăcu o clipă. 

— Dar tu te-ai temut? 

— A fost o... perioadă grea pentru mine. Tot ce 
ştiam era călcat în picioare. Totul. lar ea... Cred că 
am învinovâăţit-o prea mult. Am început să o văd ca 
pe un monstru. 

— Şi este? 

— Depinde cine spune povestea, presupun. 
Chaol studie tiparul complicat al covorului roşu şi 
verde de sub cizmele lui. Dar nu cred. Nu am 
încredere în altcineva care să se ocupe de acest 
război. Nimeni nu cred că ar înfrunta tot Morathul, 
în afară de Aelin. Nici măcar Dorian. Dacă există 
vreo cale de a câştiga, ea o va găsi. Costurile ar 
putea fi mari, dar o va face. El scutură din cap. ŞI 
este ziua ta de naştere. Probabil ar trebui să 
discutăm despre lucruri mai frumoase. 

Yrene nu zâmbi. 

— Ai aşteptat-o cât a fost plecată, nu-i aşa? 
Chiar dacă ştiai ce... cine era cu adevărat. 

El nu recunoscuse asta, nici măcar în sinea lui. 

Gâtul i se încordă. 

— Da. 

Acum ea studie covorul ţesut de sub ei. 

— Dar tu... încă o mai iubeşti? 

— Nu, spuse el. Nici pe Nesryn, adăugă încet. 

Ea ridică din sprâncene când îl auzi, dar el 
apucă bastonul care scârţâi uşor când se ridică în 
picioare şi se îndreptă spre tânără. Yrene urmări 
fiecare mişcare, incapabilă să ignore vindecarea, 
privirea ei îndreptându-se către picioarele lui şi 
spre talie, fiind atentă la felul în care apuca 
bastonul. 

Chaol se opri la un pas distanţă, scoțând un 
mic mănunchi din buzunar. Tăcut, îl întinse spre 
ea, catifeaua neagră fiind ca dunele de afară. 

— Ce este? 

El îi întinse, pur şi simplu, bucata împăturită de 
material. 

— Nu aveau o cutie pe placul meu, aşa că am 
folosit doar pânza... 

Yrene o luă din mâna lui, degetele tremurându- 
i uşor când îndepărtă marginile materialului care 
înveleau obiectul pe care Chaol îl avusese toată 
Ziua asupra lui. 

În lumina lămpii, medalionul argintiu licări şi 
dansă când îl ridică între degete cu ochii mari. 

— Nu pot să-l primesc. 

— Ai face bine să-l primeşti, spuse el când ea 
cobori medalionul oval în palmă ca să îl studieze. 

Am cerut ca inițialele tale să fie incrustate pe el. 

Într-adevăr, ea deja atingea cu degetele 
literele răsucite pe care el îl rugase pe bijutierul din 
Antica să le graveze în faţă. Il întoarse pe spate... 

Yrene îşi duse o mână la gât, chiar deasupra 
cicatricei. 

— Munţii şi mările, şopti ea. 

— Ca să nu uiţi vreodată ce ai escaladat şi ai 
traversat. Că tu singură ai ajuns aici. 

Ea râse încet - era un sunet de bucurie pură. 

— L-am cumpărat astfel încât să poţi păstra ce 
porţi întotdeauna în buzunar, o lămuri Chaol. Astfel 
încât să nu fii nevoită să îl tot muţi dintr-o rochie în 
alta, orice ar fi acel obiect. 

Uimirea îi lumină ochii. 

— Ştii? 

— Nu ştiu ce este, dar văd că ţii ceva acolo tot 
timpul. 

El calculase că era mic şi stabilise mărimea 
medalionului în funcţie de asta. Nu văzuse 
niciodată o  adâncitură sau o greutate în 
buzunarele ei care să sugereze mărimea şi 
studiase alte obiecte pe care le pusese acolo în 
timp ce lucra cu el - hârtii, flacoane - pe forma 
plată. Poate că era o şuviţă de păr, poate vreo 
piatră... 

— Nu este la fel de frumos ca o petrecere în 
deşert... 

— Nimeni nu mi-a dat un cadou de când 
aveam unsprezece ani. 

De când trăia mama ei. 

— Pentru ziua mea de naştere, vreau să spun, 

clarifică ea. Eu... 

Ea îşi trecu lanţul fin de argint al medalionului 
peste cap, zalele agăţându-se în buclele încărcate 
şi rebele. El o privi ridicându-şi părul peste lanţ şi 
lăsându-le spre marginea sânilor. Pe pielea ei 
măslinie, medalionul era ca mercurul. Yrene îşi 
trecu degetele subţiri peste suprafaţa gravată. 

Lui Chaol i se strânse pieptul când ea îşi ridică 
fruntea şi îi văzu lacrimile din ochi. 

— Mulţumesc, spuse fata încet. 

El ridică din umeri, nereuşind să născocească 
un răspuns. 

Yrene se apropie, iar Chaol se pregăti când 
mâinile ei îi cuprinseră faţa, când îl privi în ochi. 

— Mă bucur, şopti ea, că nu o iubeşti pe acea 
regină. Sau pe Nesryn. 

Inima îi bubui prin tot corpul. 

Yrene se ridică pe vârfuri şi îl sărută, uşor ca o 
mângâiere, pe gură şi fără să-şi mute privirea din 
ochii lui. 

Chaol înţelegea cuvintele nerostite şi se 
întreba dacă şi ea le înţelegea pe cele nerostite de 
el. 

— ÎI voi preţui întotdeauna, spuse Yrene, iar el 
ştia că nu vorbea despre medalion. Nu când ea îşi 
cobori mâna pe faţa lui, spre piept, spre inima care 
bătea cu putere. Indiferent ce se va întâmpla în 
lume. Ea îl sărută din nou uşor. Indiferent de 
oceanele, munţii sau pădurile care stau în cale. 

El îşi pierdu controlul. Lăsând bastonul să cadă 
pe podea, o cuprinse de talie cu o mână, atingând 
cu degetul mare bucata de piele goală pe care o 

dezvăluia rochia ei. Pe cealaltă mână şi-o băgă în 
părul ei bogat, cuprinzându-i ceafa când îi înclină 
faţa în sus. Când studie ochii căprui-aurii şi 
emoţiile care clocoteau în ei. 

— Şi eu mă bucur că nu le iubesc, Yrene 
Towers, şopti el pe buzele ei. 

Apoi îşi lipi gura de a ei, iar ea o deschise 
pentru el, căldura buzelor mătăsoase făcându-l să 
geamă. 

Ea îşi strecură mâinile în părul lui şi apoi îi 
pipăi umerii, pieptul şi gâtul, ca şi când nu s-ar fi 
săturat să îl atingă. 

Chaol se desfată cu atingerea degetelor pe 
care ea şi le strecură în hainele lui, ca şi când ar fi 
fost nişte gheare în căutarea prăzii. Bărbatul îi 
atinse limba, iar ea gemu când se împinse în el... 

Chaol se retrase spre pat, cearşafurile lui albe 
aproape strălucind în lumina lămpii, fără să-i pese 
că paşii îi erau inegali, clătinaţi. Nici nu avea cum 
să-i pese, cu acea rochie care era ca pânza de 
păianjen şi ca ceața, când nu îşi dezlipi gura de a 
ei, când rămase incapabil să şi-o dezlipească. 

Cu genunchii, Yrene atinse salteaua din spatele 
lor, şi se retrase din sărut suficient încât să 
protesteze: 

— Spatele tău... 

— Mă voi descurca. El îşi înclină gura din nou 
peste a ei, sărutul tinerei arzându-i sufletul. 

A lui. Era a lui, iar el nu avusese niciodată ceva 
care ar fi putut fi numit astfel, pe care să vrea să îl 
numească aşa. 

Chaol nu fu în stare să-şi desprindă suficient 

buzele de ale lui Yrene încât să o întrebe dacă îl 
considera al ei, să îi explice faptul că el deja îşi 
cunoştea răspunsul. Îl cunoscuse probabil din clipa 
în care intrase în acel salon şi nu se uitase la el cu 
milă sau tristeţe. 

El o înghionti cu o apăsare a şoldurilor, iar ea îl 
lăsă să o întindă cu blândeţe pe pat. 

Tânăra încercă să se întindă spre el, să îl tragă 
deasupra ei. 

Chaol râse pe gâtul ei cald, pielea ei fiind mai 
moale decât mătasea când bâjbâi după nasturii şi 
cataramele hainelor lui. Yrene se zvârcoli lipită de 
el, iar când Chaol îşi lăsă greutatea deasupra ei, 
fiecare parte tare a lui aliniindu-se cu multele ei 
părţi catifelate... 

Simţi că îşi iese din fire. 

Yrene îi respiră sacadat la ureche, încercând cu 
disperare să-i tragă cămaşa de pe spate. 

— Credeam că te-ai săturat să-mi atingi 
spatele. 

Ea îi închise gura cu un sărut care, o vreme, îl 
făcu să uite cum să vorbească, să-şi uite numele şi 
titlul şi tot în afară de ea. 

Yrene. 

Yrene. 

Yrene. 

Ea gemu când el îşi trecu o mână pe coapsa ei, 
descoperind pielea de sub pliurile rochiei, şi apoi îi 
atinse cealaltă coapsă, când îi muşcă uşor buzele 
şi desenă cercuri lente cu degetele pe picioarele 
frumoase, începând cu partea exterioară şi 
arcuindu-se peste... 

Lui Yrene nu îi plăcea să se joace cu ea. 

Nu când îl cuprinse cu o mână şi tot corpul lui 
se aplecă drept răspuns. Nu era doar o mână care 
îl mângâia, ci Yrene... 

El nu putea gândi, nu putea face nimic în afară 
de a gusta, a atinge şi a ceda. 

Şi totuşi... 

Îşi găsi cuvintele şi putu din nou să vorbească - 
suficient cât să întrebe: 

— Ai făcut vreodată... 

— Da, spuse ea gâfâind. O dată. 

Chaol ignoră valul de întuneric şi linia de pe 
gâtul ei pe care, în schimb, îl sărută şi-l linse. Apoi, 
aproape de pielea ei, trecându-şi gura peste 
maxilarul fetei, o întrebă: 

— Vrei să... 

— Continuă. 

Dar el se opri. Se ridică pentru a se uita la faţa 
ei, la mâinile lui pe coapsele netede şi la mâna 
care încă îl apuca, mângâindu-l. 

— Aşadar, da? 

Ochii lui Yrene erau o flacără aurie. 

— Da, şopti ea. 

Se ridică şi îl sărută uşor. Nu uşor, ci dulce. 
Direct. 

Un fior îl străbătu la acel răspuns şi o prinse de 
şold. Yrene îl lăsă să îi ridice şoldurile, urcându-se 
peste el, pipăindu-l, doar cu materialul diafan al 
rochiei între ei şi fără nimic pe dedesubt. 

Chaol îl dădu într-o parte, adunând materialul 
în dreptul taliei tinerei. El îşi cobori capul, 
nerăbdător să se uite, apoi să atingă, să guste şi să 

afle ce o făcea pe Yrene Towers să-şi piardă 
complet controlul... 

— Mai târziu, îl imploră răguşită Yrene. Mai 
târziu. 

Chaol nu putea să-i nege nimic femeii care 
ţinea tot ce era şi tot ce-i rămăsese în mâinile ei 
frumoase. 

Aşadar, Chaol îşi scoase cămaşa, iar apoi 
pantalonii, cu unele mişcări mai complicate. După 
aceea îi scoase rochia, lăsând-o pe podeaua de 
lângă pat până ce Yrene ajunse să poarte doar acel 
medalion; până când Chaol o studie amănunţit şi 
rămase fără suflare. 

— Întotdeauna voi preţui asta, şopti Chaol când 
o pătrunse, încet şi adânc. Plăcerea i se undui de-a 
lungul coloanei. Indiferent ce s-ar putea abate 
asupra lumii. Yrene îi sărută gâtul, umerii, 
maxilarul. Indiferent câte oceane, munţi sau păduri 
ne despart. 

Chaol se uită în ochii lui Yrene când se opri, 
lăsând-o să-şi găsească o poziţie comodă, 
permiţându-şi să se adapteze la senzaţia că toată 
axa lumii se mişcase. Uitându-se în ochii ei 
strălucitori, se întrebă dacă şi ea simţea asta. 

Dar Yrene îl sărută din nou, ca răspuns la 
cererea lui tăcută, şi când Chaol începu să se 
mişte, îşi dădu seama că aici, printre dune şi 
stele... Aici, în mijlocul unui tărâm străin... Aici, cu 
ea, el era acasă. 

Capitolul 46 


Felul lui de a o iubi fizic o distruse, o nimici şi o 
renăscu. 

Întinsă pe pieptul lui Chaol câteva ore mai 
târziu şi ascultând bătăile inimii lui, Yrene tot nu 
avea cuvinte pentru ceea ce se întâmplase între ei. 
Nu pentru contopirea fizică sau pentru mişcările 
repetate, ci pentru senzaţia pe care i-o dădea el. 
De apartenenţă. 

Ea nu ştiuse că el putea fi astfel. Abia toamna 
dinainte avusese parte de singura ei experienţă 
sexuală, rapidă şi neimpresionantă, ceea ce nu o 
făcuse să se grăbească să o retrăiască. Dar asta... 

El se asigurase că ea ajunsese la orgasm în 
mod repetat. Înaintea lui. 

Şi în afară de asta, /ucrurile pe care o făcuse să 
le simtă... 

Nu doar prin trupul său, ci şi prin cine era el... 

Yrene îi sărută încet muşchii sculptați ai 
pieptului, savurând senzaţia degetelor lui pe care 
încă şi le mişca neîncetat pe spatele ei. 

Simţea siguranţă, bucurie şi confort ştiind că 
indiferent ce li s-ar fi întâmplat... El nu ar fi şovăit, 
nu ar fi cedat. Yrene îşi lipi faţa de el. 

Tânăra ştia că era periculos să simtă 
asemenea lucruri. Ştiuse ce i se citea în privire 
când el se uita la ea, în inima pe care i-o oferise 
fără să spună multe. Dar văzând medalionul pe 
care îl găsise cumva şi la care se gândise atât de 
mult... lIniţialele ei erau incrustate frumos, dar 
crestele şi valurile... Era o lucrare uimitoare, făurită 

de un meşter bijutier din Antica. 

— Nu am făcut-o singură, şopti Yrene. 

— Hmm? 

Ea îşi trecu degetele peste adânciturile de pe 
stomacul lui Chaol înainte să se ridice pe un cot ca 
să îi studieze chipul în obscuritate. Lămpile se 
stinseseră de mult, iar liniştea coborâse peste 
tabără, înlocuită de bâzâitul cărăbuşilor din 
palmieri. 

— Nu am ajuns singură aici. Cu munţii, da, m- 
am descurcat, dar cu mările... Cineva m-a ajutat. 

Yrene ridică medalionul. Intre partidele de sex, 
când îi mutase bastonul lângă pat, strecurase 
micul bilet înăuntru. Se potrivise perfect. 

— Am rămas blocată în  Innish, fără 
posibilitatea de a pleca. Într-o seară, o străină a 
apărut la han. Ea era... tot ce nu eram eu. Tot ce 
am uitat. Aştepta o navă şi în cele trei nopţi cât a 
fost acolo, cred că a vrut ca tâlharii să încerce să o 
jefuiască - căuta să se lupte, dar a păstrat 
distanţa. Trebuia să fac curat în seara aceea... 

Mâna lui Chaol se încordă pe spatele ei, dar nu 
spuse nimic. 

— Şi mercenarii care mi-au făcut probleme mai 
devreme în acea seară m-au găsit pe alee. 

El deveni complet nemişcat. 

— Cred... ştiu că voiau să... Ea alungă 
prinsoarea de gheaţă a groazei, chiar şi după 
atâţia ani. Femeia, fata, orice era, i-a întrerupt 
înainte să poată măcar încerca. Ea... s-a ocupat de 
ei. lar când a terminat, m-a învățat cum să mă 
apăr. 

El începu să o mângâie din nou. 

— Deci aşa ai învăţat. 

Ea îşi trecu o mână peste cicatricea de pe gât. 

— Dar alți mercenari, prieteni cu cei de 
dinainte, s-au întors. Unul mi-a ţinut cuțitul la gât, 
ca să o facă să arunce arma, dar ea a refuzat. 
Aşadar, m-am folosit de ce m-a învăţat ca să îl 
dezarmez şi să îl scot din luptă. 

El pufni şi îi zburli părul. 

— Pentru ea a fost un test. Era conştientă de 
cel de-al doilea grup care dădea târcoale şi mi-a 
spus că vrea să am o experienţă controlată. Nu am 
mai auzit niciodată ceva mai ridicol. Femeia fusese 
ori genială, ori nebună. Probabil ambele. Dar mi-a 
spus... că era mai bine să sufăr pe străzile din 
Antica decât în Innish. Şi că dacă vreau să vin aici, 
ar trebui să plec; dacă vreau ceva, ar trebui să iau. 
Mi-a spus să lupt pentru viaţa mea nefericită. 

Yrene îşi dădu la o parte părul ud de 
transpiraţie. 

— Am bandajat-o, iar ea a plecat. Şi când m- 
am întors în cameră... Am văzut că mi-a lăsat o 
pungă cu aur şi o broşă de aur cu un rubin de 
mărimea oului de prihor. Pentru a acoperi drumul 
meu şi orice taxă de studii la Torre. 

El clipi surprins. Yrene şopti, cu vocea spartă: 

— Cred că ea era o zeiţă. Eu... nu ştiu cine ar 
face asta. Mi-a mai rămas puţin aur, dar broşa... Nu 
am vândut-o. O mai am. 

El se încruntă uitându-se la medalionul ei ca şi 
când i-ar fi calculat greşit mărimea. 

Yrene adăugă: 

— Nu asta ţin în buzunar. Am plecat din Innish 
în acea dimineaţă. Am luat aurul şi broşa şi m-am 
îmbarcat pe o navă spre acest loc. Am traversat 
singură munţii, da... dar Marea îngustă... Yrene 
atinse cu mâna valurile de pe medalion. Am 
traversat-o datorită ei. Le învăţ pe femeile din 
Torre pentru că mi-a spus să împart cunoaşterea 
cu orice femeie care m-ar asculta. Le învăţ cum să 
se apere pentru că asta mă face să simt că o 
răsplătesc, într-un fel neînsemnat. 

Yrene îşi trecu degetul mare peste iniţiale. 

— Nu i-am aflat numele. Ea mi-a lăsat doar un 
bilet cu două rânduri. „Pentru oriunde trebuie să 
pleci... şi ceva în plus. Lumea are nevoie de mai 
multe vindecătoare.” Asta ţin în buzunar - bucăţica 
de hârtie. Care acum este aici. Yrene atinse 
medalionul. Ştiu că este un lucru naiv, dar îmi dă 
curaj. Când lucrurile devin dificile, îmi dă curaj. 
Incă o face. 

Chaol îi dădu la o parte părul de pe frunte şi o 
sărută. 

— Nu este nimic prostesc. Şi oricine ar fi ea... îi 
voi fi mereu recunoscător. 

— Şi eu, şopti Yrene când el îşi trecu buzele 
peste maxilarul ei, iar ea îşi îndoi degetele de la 
picioare. Şi eu. 


Capitolul 47 


Trecătoarea dintre cele două piscuri din Dagul 
era mai mare decât părea. 
Continua la nesfârşit, un labirint din roci înalte 

şi zimţate. 

Nesryn şi Sartaq nu îndrăzniră să se oprească. 

Pânzele le blocau uneori calea sau pluteau 
deasupra, dar ei alergau tot mai departe, căutând 
o potecă ascendentă spre locul în care Kadara ar fi 
putut să îi ia în zbor. Pentru că acolo jos unde se 
aflau, între zidurile înghesuite şi înguste ale 
trecătorii, rukul nu putea ajunge. Dacă voiau vreo 
şansă să fie salvaţi, trebuiau să găsească o cale de 
a urca. 

Nesryn nu îndrăzni să îl lase pe Falkan să iasă - 
încă nu. Nu când atât de multe lucruri ar mai fi 
putut să meargă prost, şi să lase păianjenii să afle 
ce carte aveau în mânecă... Nu, nu ar fi riscat să îl 
folosească. 

Dar era tentată. Zidurile erau netede şi greu de 
escaladat şi când se grăbiră prin trecătoare, ore în 
şir, respiraţia umedă şi sacadată a lui Sartag 
răsună din piatră. 

El nu era în stare să se caţere. Abia putea să 
stea în picioare sau să ţină sabia. 

Nesryn ţinea o săgeată în arc, gata să o tragă 
când cotiră de nenumărate ori, privind în sus din 
când în când. 

Trecătoarea era atât de îngustă în anumite 
locuri încât fură nevoiţi să se strecoare. Nu 
vorbeau, nu îndrăzneau să facă mai mult decât să 
respire în timp ce alergau uşor. 

Asta nu schimba cu nimic lucrurile. Nesryn ştia 
că avea puţină importanţă felul în care respirau. 

Le fusese întinsă o capcană, iar ei căzuseră în 
ea. Creaturile Kkharankui ştiau unde erau şi, foarte 

probabil, îi urmăreau fără grabă, conducându-i în 
ce direcţie voiau. 

Trecuseră câteva ore de când auziseră ultima 
dată vuietul aripilor Kadarei. 

lar lumina începea să se estompeze. 

Odată ce se lăsa întunericul, odată ce poteca 
devenea prea întunecată ca să se descurce... 
Nesryn puse o mână pe Falkan, încă în buzunarul 
ei. Când noaptea se lăsa peste trecătoare, decise 
ea, atunci avea să-l folosească. 

Inaintară printr-un pasaj deosebit de strâmt 
dintre doi bolovani lipiţi, Sartaqg mormăind în 
spatele ei. 

— Cred că ne apropiem de capăt, şopti el. 

Ea nu îi spuse că se îndoia că păianjenii erau 
atât de proşti încât să îi lase să iasă direct în 
partea cealaltă a trecătorii şi în ghearele Kadarei. 
Asta dacă rukul rănit ar fi putut măcar să le 
suporte greutatea. 

Nesryn înaintă, trecătoarea lăţindu-se un pic, 
numărându-şi respiraţiile - probabil ultimele... 

O asemenea gândire nu ajuta pe nimeni şi 
nimic. Mai văzuse moartea cu ochii în vara 
dinainte, când un val de cleştar se prăbuşise spre 
ea. Văzuse moartea şi fusese salvată. 

Poate că urma să aibă din nou noroc. 

Sartag se clătină în spatele ei, respirând 
sacadat. Apă. Aveau nevoie disperată de apă şi de 
bandaje pentru rana lui. Dacă păianjenii nu îi 
găseau, atunci lipsa apei din trecătoarea aridă ar fi 
putut la fel de bine să îi omoare cu mult înainte de 
sosirea vreunui ajutor din partea rukhinilor Eridun. 

Nesryn se forţă să înainteze, poteca 
îngustându-se din nou, rocile fiind la fel de 
apropiate precum cleştii unei menghine. Ea se 
răsuci într-o parte, strecurându-se, săbiile ei 
râcâind piatra. 

Sartag mormăi, apoi înjură de durere. 

— Sunt blocat. 

ÎI găsi într-adevăr înţepenit în urma ei, volumul 
pieptului şi umerilor săi laţi ţintuindu-l. El se 
împinse înainte, sângele curgându-i din răni când 
împinse şi trase. 

— Opreşte-te, îi ordonă ea. Opreşte-te - 
răsuceşte-te înapoi, dacă poţi. 

Nu era altă cale de trecere şi nimic pe care să 
urce, dar dacă îi luau armele... 

Ochii lui negri îi întâlniră pe ai ei şi Nesryn văzu 
cuvintele formându-se. 

„Mergi în continuare.” 

— Sartaqg, şopti ea. 

Atunci, ei auziră ghearele ţăcănind pe piatră. 
Grăbindu-se. 

Mulţi. Erau prea mulţi care veneau din spate, 
apropiindu-se. 

Nesryn îl apucă de mână pe prinţ, trăgând. 

— Împinge, spuse ea gâfâind. Împinge. 

El mormăi de durere, venele de la gât 
umflându-se când încercă să treacă, cizmele 
scârţâind pe piatra instabilă... 

Nesryn se împinse cu picioarele, scrâşnind din 
dinţi când îl trase înainte. 

Clic, clic, clic... 

— Mai puternic, suspină ea. 

Sartaq îşi înclină capul, împingându-se în piatra 
care îl ţinea. 

— Ce îmbucătură bună e invitatul nostru, 
spuse încet o voce de femelă. Atât de mare încât 
nici nu încape prin pasaj. Ce ne vom înfrupta! 

Nesryn continuă să tragă, prinsoarea fiindu-i 
alunecoasă din cauza transpiraţiei şi a sângelui 
amândurora, dar se prinse de încheietura mâinii lui 
destul de puternic încât simţi oasele mişcându-se 
dedesubt... 

— Pleacă, şopti el, chinuindu-se să treacă. 
Fugi. 

Falkan se mişca în buzunarul ei, încercând să 
iasă, dar, cu piatra care îi apăsa pe piept, calea era 
prea strâmtă ca măcar să scoată capul afară... 

— O pereche drăguță, continuă femela. Cum îi 
străluceşte părul ca noaptea fără lună! li vom duce 
pe amândoi acasă ca pe nişte oaspeţi de onoare. 

Nesryn suspină. 

— Te rog, imploră ea, scrutând piatra de 
deasupra lor, marginea din partea de sus a 
trecătorii înguste, vârfurile rotunjite ale piscurilor, 
trăgând încontinuu de braţul lui Sartag. Te rog, 
imploră ea, pe oricine. 

Dar chipul lui Sartaq deveni calm. Foarte calm. 

El nu mai împinse, nu mai încercă să se 
împingă înainte. 

Nesryn scutură din cap, trăgânau-l de braţ. 

El nu se mişca. Niciun centimetru. 

Ochii lui negri, în care nu se citea frica, îi 
întâlniră pe ai ei. 

Sartaqg îi spuse, clar şi calm: 

— Am auzit poveştile spionilor despre tine. 
Femeia Balrhuni neînfricată din imperiul Adarlan. 
Săgeata lui Neith. Şi am ştiut... 

Nesryn suspină, trăgând în continuare. 

Sartaqg îi zâmbi cu blândeţe. Plăcut, aşa cum ea 
nu îl mai văzuse. 

— Te-am iubit chiar înainte de a te vedea, 
spuse el. 

— Te rog, suspină Nesryn. 

Sartaqg îi prinse mâna. 

— AŞ fi vrut să avem timp. 

Un şuierat se auzi în spatele lui, un spate 
voluminos şi lucios ridicându-se... 

Apoi prinţul dispăru, smuls din mâinile ei. 

Ca şi când nu ar fi existat. 


Nesryn abia vedea printre lacrimi când se 
strecură prin trecătoare, când se mişcă repede pe 
pietre, încordându-şi braţele şi păşind cu hotărâre. 

Să meargă mai departe. Cuvintele erau un 
cântec în sângele şi oasele ei în timp ce înaintă în 
viteză. 

Să meargă mai departe, să iasă şi să găsească 
ajutor... 

Dar trecătoarea se deschise, în sfârşit, într-o 
cameră mai lată. Nesryn se clătină de la menghina 
care o ţinuse, gâfâind, sângele lui Sartaq 
acoperindu-i încă palmele, văzându-i încă faţa 
înaintea ochilor... 

Cărarea cotea în faţă, iar ea se îndreptă spre 

aceasta clătinându-se, mâna zburându-i spre locul 
din care Falkan îşi scoase acum capul afară. 
Suspină când îl văzu, suspină când ţăcăniturile şi 
şuieratul începură din nou să se audă în spatele ei, 
apropiindu-se iarăşi. 

Se terminase. Se terminase şi era ca şi când ea 
l-ar fi ucis. Nu ar fi trebuit să plece, nu ar fi trebuit 
să facă nimic din toate astea... 

Alergă spre curba din trecătoare, bucăţile de 
şist împrăştiindu-se de sub cizmele ei. 

„Să vă ducem pe amândoi acasă...” 

Era în viaţă. Păienjeniţa vorbise ca şi când l-ar 
fi dus viu în cuibul lor. Pentru o mică perioadă, 
înainte să înceapă festinul. lar dacă ea spusese 
adevărul... 

Nesryn puse o mână pe Falkan, care se 
zvârcolea, făcându-l să ţipe indignat. 

Dar ea spuse, încet ca vântul prin iarbă: 

— Încă nu. Încă nu, prietene. 

lar când Nesryn încetini ritmul, când se opri de 
tot, îi şopti planul. 


Creaturile  Kharankui nu  încercară să-şi 
ascundă sosirea. 

Şuierând şi râzând, veniră în grabă de după 
colţul trecătoarei şi se opriră când o văzură pe 
Nesryn gâfâind în genunchi, sângele de la tăieturile 
de pe braţe şi claviculă umplând aerul dens cu 
mirosul ei. Ea îi văzu observând şistul împrăştiat în 
jurul său, stropit de sângele ei. 

Ca şi când ar fi căzut; ca şi când nu mai putea 
continua. 

Ţăcănind, discutând unul cu celălalt, ei o 
înconjurară: erau un zid de membre vechi şi urât 
mirositoare, colţi şi abdomene umflate şi rotunde. 
Şi ochi. Mai mulţi decât putea număra ea, imaginea 
sa reflectându-se în toţi. 

Tremuratul ei nu era simulat. 

— Păcat că nu ne-am distrat prea mult, spuse 
unul. 

— Ne vom distra mai târziu, răspunse un altul. 

Nesryn tremură mai puternic. 

Unul oftă. 

— Cât de proaspăt miroase sângele ei! Cât de 
curat! 

— Te rog, imploră ea. 

Kharankuii răseră. 

Apoi cel din spatele ei lovi, ţintuind-o de şist, 
piatra tăindu-i faţa şi mâinile, Nesryn ţipă când 
ghearele îi intrară în spate. Ţipă când reuşi să 
privească peste umăr ca să vadă filierele de pânză 
plutind deasupra picioarelor ei; ca să vadă pânza 
care ţâşni, gata să fie ţesută şi să o înfăşoare 
strâns. 

Pe Nesryn o treziră muşcăturile. 

Se îndreptă tresărind, cu un țipăt pe buze... 
care se estompă când simţi dinţi mici muşcând-o 
de gât, de ureche, făcând-o să se trezească. 

Falkan. Ea tresări, capul zvăcnindu-i. Fierea i 

se ridică în gât. 

Nu o muşca de cap, ci muşca pânza care îi lega 
corpul, firele groase mirosind urât. lar peştera în 
care era... 

Nu era o peşteră, ci o porţiune acoperită a 
trecătorii. Luminată slab de lună. 

Ea scrută întunericul în ambele părţi, bolta de 
piatră de deasupra nefiind mai lată de zece metri, 
controlându-şi respiraţia... 

Acolo. Intins pe pământul din apropiere, 
acoperit din cap până în picioare cu pânză. Chipul 
îi era plin de sânge, iar ochii închişi... 

Pieptul lui Sartaq se ridica şi cobora. 

Nesryn tremură puternic,  reprimându-şi 
suspinul când Falkan şerpui pe corpul ei, rozând 
firele cu dinţii lui ascuţiţi. 

Nu era nevoie să îi spună omului care îşi 
schimba forma să se grăbească. Studie trecătoarea 
goală, studie stelele slab lucitoare de dincolo. 

Oriunde s-ar fi aflat... Locul era diferit. 

Roca era netedă. Lustruită. Şi cioplită. 
Nenumărate sculpturi vechi şi primitive erau făcute 
în acest loc. 

Falkan continuă să roadă, pânza rupându-se fir 
cu fir. 

—  Sartag, îndrăzni Nesryn să şoptească. 
Sartaq. 

Prinţul nu se mişcă. 

Se auziră ţăcănituri de dincolo de boltă. 

— Opreşte-te, îi şopti ea lui Falkan. Opreşte-te. 

Omul care îşi schimba forma îşi opri înaintarea 
pe spatele ei şi i se agăţă de hainele de piele în 

timp ce o umbră mai întunecată decât noaptea ieşi 
de după colţul din spatele lor. Sau din faţă - nu ştia 
unde era nordul, dacă erau încă în trecătoare sau 
pe un alt pisc. 

Păienjeniţa era puţin mai mare decât ceilalţi şi 
mai neagră, ca şi când însăşi lumina stelelor ura să 
o atingă. 

Creatura Kharankui se opri când observă că 
Nesryn se uită la ea. 

Nesryn îşi controlă respiraţia, gândindu-se să 
născocească ceva ca să tragă de timp pentru 
Sartag şi pentru Falkan... 

— Voi sunteţi cei care au pătruns în locuri 
interzise, spuse păienjeniţa în limba halha, cu o 
voce frumoasă, muzicală. 

Nesryn înghiţi o dată, de două ori, încercând şi 
nereuşind să îşi umezească limba uscată ca hârtia; 
totuşi, reuşi să spună răguşită: 

— Da. 

— Ce căutaţi? 

Falkan o ciupi de spate în semn de 
avertisment... şi ca un ordin să îi distragă atenţia în 
timp ce el rodea. 

Nesryn spuse fără să gândească: 

— Am fost plătiţi de un negustor care a făcut 
un târg cu surorile voastre din nord, păianjenii 
infernului... 

— Surori! Păianjenul şuieră. Poate că sunt 
rudele noastre de sânge, dar nu surori adevărate 
de suflet. Proaste cu inima bună, care fac 
schimburi cu muritorii - fac negoț, cu toate că ne- 
am născut ca să vă devorăm. 

Lui Nesryn îi tremurară mâinile la spate. 

— De aceea ne-a trimis. Nu l-au impresionat. A 
spus că nu confirmau legenda... Deci el a vrut să 
se întâlnească cu voi, să vadă dacă aţi putea face 
negot. 

Falkan îi atinse braţul, alinând-o tăcut. 

— Negot? Nu avem nimic de vânzare, în afară 
de oasele speciei tale. 

— Aici nu aveţi mătase de păianjen? 

— Nu. Deşi ne place să vă gustăm visele, anii. 
Înainte să terminăm cu voi. 

Făcuseră asta deja cu Sartaq? De aceea nu se 
mişca? Nesryn se forţă să întrebe în timp ce firele 
din spatele ei se rupseră atât de încet: 

— Atunci - atunci de ce sunteţi aici? 

Păienjeniţa înaintă un pas, iar Nesryn se 
pregăti, însă creatura ridică un picior subţire cu 
gheare şi arătă spre unul dintre zidurile lustruite şi 
cioplite. 

— Aşteptăm. 

lar când privirea i se obişnui, în sfârşit, cu 
obscuritatea,  Nesryn văzu spre ce arăta 
păienjeniţa. 

Era o sculptură a unei bolți - o poartă. 

Şi o siluetă cu mantie în ea. 

Ea miji ochii, chinuindu-se să vadă cine stătea 
acolo. 

— Pe cine aşteptaţi? 

Houlun spusese că valgii trecuseră cândva pe 
aici... 

Păienjeniţa dădu la o parte praful adunat pe 
siluetă, dezvăluind părul lung cioplit acolo. Şi ceea 

ce crezuse era că era o mantie... era o rochie. 

— Pe regina noastră, spuse  păienjeniţa. 
Aşteptăm ca Maiestatea Sa Intunecată să se 
întoarcă, în sfârşit. 

— Nu... nu pe Erawan? 

Servitorii coroanei întunecate, spusese 
Houlun... 

Păienjeniţa scuipă, veninul aterizând lângă 
picioarele acoperite ale lui Sartaqg. 

— Nu pe el. Niciodată pe el. 

— Atunci, pe cine... 

— O aşteptăm pe Regina Valgilor, spuse 
mieros păienjeniţa, frecând sculptura. Care în 
lumea asta îşi spune Maeve. 

Regina Valgilor. 

— Maeve este regina spiriduşilor, replică atent 
Nesryn. 

Păienjeniţa chicoti încet şi răutăcios. 

— Aşa i-a făcut să creadă. 

„Gândeşte, gândeşte, gândeşte.” 

— Ce regină puternică trebuie să fie, se bâlbâi 
Nesryn. Ca să îi conducă pe ambii. Falkan rodea cu 
înverşunare, fiecare fir cedând foarte încet. Imi 
vei... spune povestea? 

Păienjeniţa o studie, ochii profunzi fiind ca 
puţurile iadului. 

— Asta îţi va răscumpăra viaţa, muritoareo. 

— Ştiu. Ea tremură mai mult, cuvintele ieşind 
necontrolat. Dar poveştile... întotdeauna mi-au 

plăcut poveştile - mai ales ale acestor ţinuturi. 
Mama îmi spunea Căutătoarea vântului pentru că 
întotdeauna mergeam unde mă îndrepta vântul, 
visând la acele poveşti. Şi... aici m-a adus vântul. 
Aşa că aş vrea să aud o ultimă poveste, dacă îmi 
vei permite. Înainte să mor. 

Păienjeniţa rămase tăcută o clipă. Încă una. 
Apoi se aşeză sub sculpturile din boltă - poarta 
Wyrd. 

— Consideră că e un dar - pentru că ai avut 
curajul să mi-o ceri. Nesryn nu spuse nimic, inima 
bătându-i cu putere prin tot corpul. 

— Cu mult timp în urmă, spuse încet 
păienjeniţa cu acea voce frumoasă, într-o altă 
lume, într-o altă viaţă, exista un tărâm al 
întunericului, al frigului şi al vântului, condus de 
trei regi, maeştri ai umbrelor şi durerii. Erau fraţi. 
Lumea nu a fost întotdeauna aşa; nu s-a născut 
astfel, dar ei au pornit un mare război, unul care să 
pună capăt tuturor războaielor. lar aceşti trei regi 
au cucerit-o şi au transformat-o într-un pustiu, un 
paradis pentru cei care locuiau în întuneric. Timp 
de o mie de ani, ei au domnit, egali în putere, fiii şi 
fiicele lor împrăştiindu-se prin ţinut ca să le asigure 
dominaţia. Până ce a apărut o regină a cărei 
putere era un cântec nou şi întunecat în lume. Ce 
lucruri minunate putea face cu puterea ei, ce 
lucruri oribile şi minunate... 

Păienjeniţa oftă. 

— Fiecare dintre cei trei regi şi-a dorit-o, a 
urmărit-o şi a peţit-o, dar ea a catadicsit să se 
alieze doar cu unul, cu cel mai puternic dintre ei. 

— Erawan, şopti Nesryn. 

— Nu. Orcus, cel mai mare dintre regii valgi. S- 
au căsătorit, dar Maeve nu a fost mulţumită. 
Neliniştită, regina noastră şi-a petrecut multe ore 
gândindu-se la ghicitorile lumii - la alte lumi. Şi cu 
darurile ei a găsit o cale să privească, să străpungă 
vălul dintre lumi şi să vadă ţinuturile înverzite, cu 
lumină şi muzică. Păienjeniţa scuipă, ca şi când un 
asemenea lucru ar fi fost respingător. Şi într-o zi, 
când Orcus era plecat să îşi vadă fraţii, ea a ales o 
cale dintre tărâmuri. A ieşit din lumea ei şi a intrat 
în următoarea. 

Sângele lui Nesryn îngheţă. 

— Cum? 

— A urmărit şi a aflat despre astfel de rupturi 
între lumi. O uşă care se putea deschide şi închide 
aleator sau dacă ştiai cuvintele potrivite. Ochii 
negri ai păienjeniţei străluciră. Noi, servitoarele ei 
dragi, am însoţit-o şi am intrat cu ea în acest... loc. 
Chiar aici. 

Nesryn aruncă o privire la piatra lustruită. 
Chiar şi Falkan păru să se oprească pentru a face 
la fel. 

— Ne-a spus să rămânem şi să păzim poarta, 
în caz că o urmărea cineva, pentru că a hotărât că 
nu voia să se întoarcă. La soţul ei, în lumea ei. Aşa 
că a plecat, iar noi am auzit doar zvonuri, prin 
surorile noastre şi rude mai mici, purtate de vânt. 
Păienjeniţa amuţi. 

Nesryn insistă: 

— Ce aţi auzit? 

— De sosirea lui Orcus împreună cu fratele lui. 

Că Orcus a aflat de plecarea soţiei lui şi că a 
descoperit cum a făcut-o. A întrecut-o şi a găsit o 
cale să controleze poarta dintre lumi. A făcut şi 
nişte chei pentru asta, pe care le-a împărţit fraţilor 
lui. Trei chei pentru trei regi. Ei au trecut dintr-o 
lume în alta, deschizând porţi după bunul plac, 
aducându-şi armatele şi distrugând acele tărâmuri 
în timp ce o căutau pe ea. Până ce au ajuns în 
lumea asta. 

Nesryn abia reuşi să inspire ca să întrebe: 

— Şi au găsit-o? 

— Nu, spuse păienjeniţa, cu amuzament în 
voce, pentru că Maiestatea Sa Intunecată a părăsit 
aceşti munţi, a găsit alt ţinut şi s-a pregătit bine. 
Ea ştia că într-o zi va fi găsită. Şi a plănuit să se 
ascundă în văzul lumii, ceea ce a şi făcut. A găsit 
un popor minunat care trăia mult - aproape 
nemuritori - şi care era condus de două regine 
surori. 

Mab şi Mora. Pe toţi zeii... 

— Şi folosindu-şi puterile, le-a intrat în minte. 
Le-a făcut să creadă că au o soră mai mare 
împreună cu care să domnească. Trei regine 
pentru cele trei regate care ar putea apărea într-o 
zi. Când s-au întors la palat, ea a intrat şi în mintea 
tuturor celor care locuiau acolo şi în a celor care 
veneau, plantând ideea că o a treia regină a 
existat şi domnit dintotdeauna. Dacă îi rezistau 
cumva puterii, găsea moduri prin care să îi ucidă. 

Păienjeniţa râse răutăcios. 

Nesryn auzise legendele despre puterea 
întunecată şi necontrolată a lui Maeve - o 

întunecime care putea devora stelele. Că Maeve 
nu-şi arătase niciodată forma Fae, doar acea 
întunecime mortală şi că trăise mai mult decât 
orice spiriduş. Trăise atât de mult timp încât 
singura viaţă comparabilă era... a lui Erawan. 

Durata vieţii unui valg. Pentru o regină valgă. 

Păienjeniţa se opri din nou. Falkan aproape 
ajunse la mâinile ei, dar încă nu suficient încât să 
le elibereze. 

Nesryn întrebă: 

— Deci regii valgi au sosit, dar nu au ştiut cine 
nfrunta în război? 

— Exact, spuse încântată. Deghizată într-un 
trup de spiriduş, ei nu au recunoscut-o, proştii! Dar 
ea s-a folosit de asta împotriva lor. Ştia cum să îi 
învingă, cum funcţiona armata lor. lar când şi-a dat 
seama ce au făcut ei ca să ajungă aici, când a aflat 
de cheile pe care le aveau... le-a vrut. Ca să-i 
alunge, să-i ucidă şi să le folosească după bunul 
plac în lumea asta. Şi în altele. Aşadar, le-a luat. S- 
a furişat şi le-a luat, înconjurându-se cu războinici 
Fae astfel încât ceilalţi să nu întrebe cum de ştia 
atât de multe lucruri. O, isteaţa regină susţinea că 
a aflat în urma comunicării cu lumea spiritelor, 
dar... ea ştia. În trecut condusese acele tabere de 
război. Ştia cum lucrau regii. Aşa că le-a furat 
cheile. A reuşit să trimită doi dintre regi înapoi, 
Orcus fiind unul din ei. Şi înainte să se poată duce 
după ultimul rege, cel mai tânăr care îşi iubea 
foarte mult fraţii, cheile i-au fost luate. 

Se auzi un şuierat. 
— De Brannon, şopti Nesryn. 

— Da, regele focului. El a văzut întunericul din 
ea, dar nu l-a recunoscut. S-a întrebat, a bănuit, 
dar tot ce cunoştea despre valgi, poporul nostru, 
avea legătură cu soldaţii masculi, cu soldaţii lor, 
prinți şi regi. Nu ştia că o femeie... Cât de diferită, 
cât de specială este o femeie valgă. Chiar şi e/a 
fost păcălit de ea; a găsit căi spre mintea lui ca să 
nu îşi dea seama cu adevărat de asta. Alt râs încet 
şi minunat. Nici măcar acum, când totul ar trebui 
să fie clar pentru spiritul lui băgăcios... Nici măcar 
acum nu ştie. Spre apropiata lui pierzanie - da, 
spre pierzania lui şi a celorlalţi. 

Ei i se făcu greață. Ae/in. Osânda lui Aelin. 

— Dar, chiar dacă s-a înşelat în privinţa originii 
reginei noastre, tot ştia că focul lui... Ea se temea 
foarte mult de foc, la fel ca toţi valgii adevăraţi. 

Nesryn memoră acea mică informaţie. 

— El a plecat, construindu-şi regatul departe, 
dar şi ea şi-a construit apărarea. Atât de multe 
protecţii inteligente, în caz că Erawan se ridica din 
nou şi îşi dădea seama că regina pe care o căuta 
pentru fratele lui, pentru care a cucerit lumile ca să 
o găsească, era de la bun început aici; că ea şi-a 
adunat armate Fae şi i-ar lăsa să se lupte între ei. 

Ca un păianjen într-o plasă. Asta era Maeve. 

Falkan ajunse la mâinile lui Nesryn, rozând 
pânza de acolo. Sartaq rămase inconştient, 
periculos de aproape de păianjen. 

— Deci în ultimele mii de ani, aţi aşteptat 
întoarcerea ei în aceşti munţi? 

— Ea ne-a ordonat să deţinem trecătoarea, să 
păzim ruptura dintre lumi. Aşa că asta am făcut. ŞI 

asta vom face până când ne va chema din nou în 
lumea ei. 

Mintea lui Nesryn se agită. Maeve... avea să se 
gândească mai târziu la asta. Dacă supravieţuiau. 

Mişcă degetele spre Falkan, făcându-i semn. 

În tăcere, rămânând în umbre, omul care îşi 
schimba forma fugi în întuneric. 

— lar acum ştii cum a ajuns să locuiască aici 
Straja Intunecată. Păienjeniţa se ridică 
împingându-se puternic. Sper că a fost o ultimă 
poveste potrivită pentru tine, Căutătoarea vântului. 

Nesryn deschise gura când păienjeniţa înaintă, 
rotindu-şi încheieturile mâinilor la spate... 

— Soră, spuse o voce de femelă din întunericul 
de dincolo. Soră, să-ţi spun ceva. 

Păienjeniţa se opri, rotindu-şi corpul rotund 
spre bolta de la intrare. 

— Ce este? 

Un moment de frică. 

— Avem o problemă, soră; suntem amenințate. 

Păienjeniţa se grăbi spre sora ei, izbucnind: 

— Spune-mi! 

— Păsări ruk la orizont. Cel puţin douăzeci... 

Păienjeniţa şuieră. 

— Păzeşte muritorii! Mă voi ocupa de păsări. 

Se auzi ţăcănitul picioarelor, şistul mişcându-se 
peste tot în jurul ei. Inima lui Nesryn bătu cu 
putere când îşi îndoi degetele care o dureau. 

— Sartaqg, şopti ea. 

El deschise ochii în partea cealaltă. Atent. 
Calm. 

Cealaltă păienjeniţă intră, mai mică decât 

lidera ei. Sartaq se încordă, umerii forţându-se ca 
şi când ar fi încercat să scape din pânza care îl 
ţinea. 

Dar păienjeniţa şopti doar „Grăbeşte-te”. 

Sartag se înmuie la vocea lui Falkan, când 
aceasta se auzi din gura hidoasă a păienjeniţei 
Kharankui. 

Nesryn îşi  eliberă mâinile din pânză, 
reprimându-şi geamătul de durere când fibrele îi 
smulseră pielea. Probabil că pe Falkan îl dureau 
gura şi limba... 

Ea se uită la creatura care stătea deasupra lui 
Sartag, tăind pânza care îl lega pe prinţ cu 
loviturile ghearelor. Într-adevăr, unde fluturau acei 
cleşti, curgea sânge. 

— Repede, şopti omul care îşi schimba forma. 
Armele voastre sunt în colţul acela. 

Ea abia vedea strălucirea slabă a stelelor pe 
curbura arcului, împreună cu argintul gol al sabiei 
scurte Asterion. 

Falkan tăie legăturile lui Sartaqg, iar prinţul se 
eliberă împingând pânza. El se legănă când se 
ridică în picioare, rezemându-şi o mână de piatră. 
Sânge, era plin de atât de mult sânge... 

Dar el se grăbi spre ea, smulgând toate firele 
care-i acopereau încă picioarele. 

— Eşti rănită? 

— Mai repede, spuse Falkan, aruncând o 
privire spre bolta de la intrare din spate. Nu îi va 

lua mult timp să-şi dea seama că nu vine nimeni. 

Picioarele lui Nesryn fură eliberate, iar Sartaq o 
ridică. 

— Ai auzit ce a spus despre Maeve...? 

— O, am auzit, şopti Sartaq în timp ce se 
grăbiră spre armele lor. 

El îi dădu arcul şi tolba, sabia Fae şi apucă 
pumnalele Asterion când îi şopti lui Falkan 
„Încotro?” 

Metamorful fugi înainte, dincolo de sculptura 
lui Maeve. 

— Aici - aici este o pantă ascendentă. Suntem 
chiar în partea cealaltă a trecătorii. Dacă putem 
putem urca destul de sus... 

— Ai văzut-o pe Kadara? 

— Nu, spuse omul care îşi schimba forma. 
Dar... 

Nesryn şi Sartaq nu aşteptară să audă restul 
când se strecurară păşind în tăcere din boltă, 
intrând în pasajul luminat de stele de dincolo. 
Destul de sigur, o pantă aspră din piatră instabilă 
se ridica de la pământ, ca şi când ar fi fost o 
potecă spre stele. 

Ei ajunseră la jumătatea pantei instabile, cu 
Falkan ca o umbră neagră în spatele lor, când se 
auzi un țipăt dinspre muntele de dincolo. Dar cerul 
era gol, nici urmă de Kadara... 

— Foc, şopti Nesryn când se grăbi spre vârf. A 
spus că valgii urăsc focul. Pentru că păianjenii care 
devorează viaţa, sufletele... Erau la fel de valgi ca 
Erawan, din acelaşi iad întunecat. Dă-mi cremenea 
din buzunarul tău, îi ordonă ea prinţului. 

— Şi ce să aprinzi? Privirea îi alunecă spre 
săgețile de pe spatele ei când se opriră pe vârful 
îngust - pe cornul curbat. Suntem prinşi aici, sus. 
El scrută cerul. S-ar putea să nu ne folosească la 
nimic. 

Nesryn scoase o săgeată, punând arcul pe 
umăr când îşi smulse o fâşie din cămaşa de pe sub 
jacheta hainelor de piele. Sfâşie partea de jos, tăie 
bucata în două şi înfăşură una în jurul axului 
săgeţii. 

— Avem nevoie de surcele, spuse ea când 
Sartaq scoase cremenea din buzunarul de la piept. 

Un cuţit luci şi apoi Sartaq îi întinse o parte din 
cosiţa lui. 

Ea nu ezită, ci înfăşură cosita în jurul 
materialului, întinzând săgeata spre el în timp ce 
lovi cremenea în repetate rânduri. Scânteile 
zburară, alunecând... 

Una se aprinse. Focul izbucni. La fel ca 
întunericul care se revărsa în trecătoarea de 
dedesubt. Unul lângă altul, păianjenii fugiră spre 
ei. Erau cel puţin douăzeci. 

Nesryn puse săgeata în arc, întinzând coarda şi 
ţintind în sus. 

Nu direct spre ei. Fu o lovitură spre cer, destul 
de sus încât să străpungă stelele îngheţate. 

Păianjenii se opriră, privind săgeata urcând, 
apoi plonjând tot mai jos... 

— Încă una, spuse Nesryn, luând cea de-a doua 
bucată de material şi înfășurând-o din nou în jurul 
vârfului următoarei săgeți. Doar trei rămaseră în 
tolba ei. Sartag tăie o a doua bucată de cosiţă, 

înfășurând vârful. Cremenea se aprinse, scânteile 
luminară şi când prima săgeată căzu spre 
păianjenii care se împrăştiau din calea ei, trase oa 
doua. 

Păianjenii erau atât de distraşi privind în sus, 
încât nu se uitau în faţă. 

Cea mai mare dintre ei, cea care îi vorbise atât 
de mult timp, era cea mai distrasă. 

lar când săgeata aprinsă a lui Nesryn i se izbi 
în abdomen,  înfigându-se adânc,  ţipătul 
păienjeniţei scutură pietrele de sub ei. 

— Încă una, şopti Nesryn, bâjbâind după 
următoarea săgeată în timp ce Sartaq îşi rupse 
cămaşa. Grăbeşte-te. 

Nu aveau unde să plece şi era imposibil să îi 
ţină la distanţă. 

— Transformă-te, îi spuse ea lui Falkan, care 
urmărea păianjenii panicaţi şi care şovăiră la 
ordinele strigate de lidera lor, care le ceruse să 
stingă focul de pe abdomenul ei. Dacă te vei 
transforma în ceva, fă-o acum. 

Omul care îşi schimba forma îşi întoarse chipul 
hidos de păianjen spre ei. Sartaq îşi mai tăie o 
bucată din păr, punând-o peste vârful celei de-a 
treia săgeți. 

— Îi voi reţine eu, spuse Falkan. 

Scânteile căzură şi flacăra se aprinse pe cea 
de-a treia săgeată. 

— O favoare, căpitane, spuse el. 

Timp. Ei nu aveau timp... 

— Când aveam şapte ani, fratele meu mai 
mare a avut o fiică ilegitimă cu o femeie săracă din 

Rifthold. Le-a abandonat pe amândouă. Au trecut 
douăzeci de ani de atunci şi, de când am fost 
destul de mare ca să merg la oraş, să îmi încep 
negoţul, am căutat-o. Am găsit-o pe mamă după 
câţiva ani - pe patul de moarte. Abia a reuşit să-mi 
spună că a alungat-o pe fată. Nu ştia unde era 
nepoata mea. Nu-i păsa. A murit înainte să-mi 
spună un nume. 

Mâinile lui Nesryn tremurară când ţinti săgeata 
spre păienjeniţa care încerca să treacă pe lângă 
sora ei în flăcări. Sartaq o avertiză: 

— Grăbeşte-te. 

Falkan spuse: 

— Dacă a supravieţuit, dacă este mare, ar 
putea fi şi ea om care îşi schimbă forma. Dar nu 
contează dacă este sau nu. Ce contează este că... 
ea este familia mea. Tot ce mi-a mai rămas. Şi o 
caut de foarte mult timp. 

Nesryn trase a treia săgeată. Un păianjen ţipă 
când aceasta îşi găsi ţinta. Ceilalţi se retraseră. 

— Găseşte-o, spuse Falkan, făcând un pas spre 
grozăviile care se agitau dedesubt. Averea mea 
toată este pentru ea. Şi poate că am dezamăgit-o 
în viaţa asta, dar nu în moarte. 

Nesryn deschise gura, neîncrezătoare, 
cuvintele ridicându-se... 

Dar Falkan alergă pe potecă şi sări chiar în faţa 
acelui rând de păianjeni în flăcări. 

Sartag o apucă de cot, arătând spre panta 
abruptă care cobora de pe micul pisc. 

— Asta... 

intr-o clipă fu în picioare. În următoarea, 

Sartaq o trase înapoi, sabia lui ţiuind. 

Ea se clătină, agitându-şi braţele ca să rămână 
pe picioare când îşi dădu seama ce se furişase pe 
partea cealaltă a piscului. Păianjenul şuiera acum 
la ei, din colții imenşi picurând venin pe piatră. 

Acesta sări spre Sartag cu primele două 
picioare din faţă. 

El se feri şi se legănă în jos, lovind din plin. 

Sângele negru ţâşni, păianjenul ţipând, dar nu 
înainte să lovească adânc cu gheara coapsa 
prinţului. 

Nesryn se mişcă, cea de-a patra săgeată a ei 
zburând direct într-unul dintre ochi. A cincea şi 
ultima săgeată zburară o clipă mai târziu, 
îndreptându-se spre gura deschisă a păianjenului 
când acesta ţipă. 

Creatură muşcă săgeata, rupând-o în două. 

Nesryn aruncă arcul şi scoase sabia Fae. 

Păianjenul şuieră la aceasta. 

Nesryn păşi între Sartaq şi păianjen. Jos, 
kharankuii ţipară. Ea nu îndrăzni să se uite ca să 
vadă ce făcea Falkan, dacă încă se lupta. 

Sabia era o rază de lumină a lunii între ea şi 
păianjen. 

Creatura avansă un pas. Nesryn cedă unul, 
Sartag luptându-se să se ridice lângă ea. 

— Vă voi face să implorați moartea, spuse 
nervos păianjenul, avansând din nou. 

Apoi se retrase, pregătindu-se să sară. 

„Fă să conteze; fă să conteze lovitura...” 

Păianjenul sări şi căzu rostogolindu-se de pe 
pisc în timp ce un ruk negru se izbi în el, urlând de 

719 


furie. 
Nu era Kadara, ci Arcas. 
Venise Borte. 

Ca un vârtej furios, Arcas urcă, apoi plonjă din 
nou, strigătul de luptă al lui Borte răsunând din 
pietre când ea şi rukul ei se îndreptară spre 
creaturile kharankui din trecătoarea de dedesubt. 
Spre păianjenul care îi ţinea la distanţă, sânge - 
sânge roşu - curgând din el. 

Alt strigăt spintecă noaptea, unul pe care îl 
învățase la fel de bine ca pe propria voce. 

Şi iat-o pe Kadara zburând cu viteză spre ei, cu 
alte două păsări ruk în urma sa. 

Sartaq suspină când una dintre celelalte păsări 
ruk se îndepărtă, plonjând spre locul în care Borte 
zbura, ataca şi străpungea rândurile de kharankui. 

Un ruk cu pene de un maro închis... şi un tânăr 
călare pe el. 

Yeran. 

Nesryn nu îl recunoscu pe celălalt călăreț care 
zbura în spatele Kadarei. Sângele păta penele aurii 
ale Kadarei, dar ea zbura sigură pe ea, plutind 
deasupra când celălalt ruk se apropie. 

— Rămâi nemişcată şi să nu te temi de 
prăpastie, şopti Sartag, trecându-şi o mână peste 
obrazul lui Nesryn. În lumina lunii, chipul lui era 
acoperit cu praf şi sânge, ochii fiindu-i plini de 
durere, şi totuşi... 

Apoi apăru un zid de aripi şi gheare puternice 

răsfirate larg, care o apucară de talie şi de sub 
şolduri, ridicând-o în aer; Sartaq se prinse de 
celălalt picior cu gheare, iar marea pasăre ţâşni în 
noapte. 

Vântul şuieră, dar rukul îi ridică mai sus. 
Kadara îi ajunse din urmă, păzindu-le spatele. Prin 
părul care-i flutura, Nesryn se uită înapoi spre 
trecătoarea în flăcări. 

Spre locul în care Borte şi Yeran se ridicau 
acum, cu o siluetă neagră prinsă în ghearele 
rukului lui Yeran. Complet moale. 

Borte nu terminase. 

O lumină scânteie pe rukul ei, o săgeată 
aprinsă. 

Borte o trase spre cer. 

Era un semnal, îşi dădu seama Nesryn în timp 
ce nenumărate aripi umplură aerul din jurul lor. lar 
când săgeata lui Borte ateriză deasupra pânzei, 
flacăra izbucnind, sute de lumini se aprinseră pe 
cer. 

Erau călăreţii ruk. Fiecare purta o săgeată 
aprinsă, fiecare ţintind acum în jos. 

Ca o ploaie de stele, săgețile căzură în 
întunericul din Dagul, aterizară pe pânză şi copaci 
şi izbucniră în flăcări rând pe rând. 

Până ce noaptea se lumină, până ce fumul se 
ridică, amestecându-se cu ţipetele puternice de pe 
piscuri şi din pădure. 

Păsările ruk se întoarseră spre nord, Nesryn 
tremurând când se prinse de ghearele care o 
ţineau. În partea cealaltă, Sartaq îi întâlni privirea, 
părul lung până la umeri fluturându-i acum în vânt. 

Cu flăcările de dedesubt şi rănile de pe chip, 
mâinile şi gâtul lui păreau mult mai urâte. Pielea îi 
era albă, buzele palide, ochii îngreunaţi de 
extenuare şi uşurare. Şi totuşi... 

Sartaq schiţă un zâmbet. Cuvintele pe care le 
mărturisise prinţul plutiră în vântul dintre ei. 

Ea nu îşi putea lua privirea de la el; nu se 
putea uita în altă parte. 

Aşadar, Nesryn zâmbi şi ea. 

lar dedesubt şi în spatele lor, departe în 
noapte, Dagul Fells ardea. 

Chaol şi Yrene galopară înapoi spre Antica la 
răsărit. 

li lăsaseră lui Hasar un bilet în care scriseseră 
că Yrene avea un pacient grav bolnav care trebuia 
vizitat şi alergaseră pe dune sub soarele dimineţii. 

Niciunul din ei nu dormise mult, dar dacă ceea 
ce suspectaseră despre vindecătoare era adevărat, 
nu riscau să zăbovească. 

Pe Chaol îl durea spatele din cauza călătoriei 
din ziua precedentă şi a... partidei de seara 
trecută. A partidelor numeroase. Şi, până să apară 
minaretele şi zidurile albe ale Anticii, el şuiera 
printre dinţi. 

Yrene se încruntă la el întreaga călătorie 
dureroasă pe străzile aglomerate spre palat. Ei nu 
discutaseră cum aveau să doarmă, dar lui nu-i 
păsa dacă trebuia să urce toate scările din Torre. 
Spre patul ei sau al lui. Gândul de a o părăsi, chiar 

şi pentru o clipă... 

Chaol se crispă când descălecă de pe Farasha, 
iapa neagră fiind suspect de cuminte şi acceptă 
bastonul adus de cel mai apropiat servitor de la 
grajduri. 

El reuşi să facă spre ea câţiva paşi, 
şchiopătând puternic şi dureros, dar Yrene ridică o 
mână în semn de avertisment. 

— Să nu te gândeşti să mă cobori de pe cal, să 
mă cari sau altceva. 

El îi aruncă o privire strâmbă, dar se supuse. 

— Altceva? 

Ea roşi frumos când descălecă iapa, dând frâul 
servitorului care aştepta. Bărbatul se relaxă de 
uşurare, complet recunoscător să nu fie nevoit să 
se ocupe de sălbatica Farasha, care îl măsura din 
priviri acum pe bietul om care încerca să o târască 
spre grajduri ca şi când ar fi urmat să îl mănânce. 
Era, într-adevăr, calul lui Hellas. 

— Da, spuse Yrene, netezindu-şi hainele 
şifonate. Probabil că din cauza asta şchiopătezi 
mai mult decât înainte. 

Chaol o lăsă să îl ajungă din urmă şi îşi 
echilibră bastonul suficient de mult timp încât să o 
sărute pe tâmplă. Lui nu îi păsa cine vedea sau 
raporta despre asta. Toţi puteau să se ducă naibii. 
Dar în spatele lor ar fi putut jura că Shen şi ceilalţi 
străjeri zâmbeau larg. 

Chaol îi făcu semn din ochi. 

— Atunci, ai face bine să mă vindeci, Yrene 
Towers, pentru că vreau să mai fac altceva cu tine 
în seara asta. 

Ea roşi mai mult, dar îşi înclină bărbia în sus, 
năzuroasă. 

— Să ne concentrăm la pergamente mai întăi, 
derbedeule. 

Chaol zâmbi, larg şi nestăpânit, şi simţi asta în 
fiecare centimetru al corpului său dureros când se 
întoarseră în palat. 


lar bucuria fu de scurtă durată. 

Chaol simţi urma vibrantă a unui lucru în 
neregulă în clipa în care intrară în aripa liniştită; în 
clipa în care văzu gărzile şoptind, servitorii 
grăbindu-se. Yrene îi aruncă numai o privire, iar ei 
se grăbiră cât de mult reuşi el. Fuioare de foc îi 
străbăteau spatele, coapsele, dar dacă se 
întâmplase ceva... 

Uşile apartamentului său erau întredeschise, 
cu doi străjeri postați afară care îi aruncară priviri 
pline de groază şi compasiune. Stomacul i se 
întoarse pe dos. 

Nesryn. Dacă se întorsese, dacă se întâmplase 
ceva cu acel valg care îi urmărea... 

El dădu buzna în apartament, fără să se mai 
gândească la corpul care protesta, mintea lui 
umplându-se de linişte. 

Uşa lui Nesryn era deschisă, dar nu era niciun 
corp întins pe acel pat. Sângele nu păta covorul şi 
nici nu stropea pereţii. 

Camera lui era la fel. Dar ambele dormitoare... 
Erau distruse. 

Sfâşiate, ca şi când un vânt puternic ar fi spart 
ferestrele şi ar fi intrat în cameră. 

Salonul arăta şi mai rău. Canapeaua lor 
obişnuită era tăiată, tablourile sau obiectele de 
artă fiind crăpate sau tăiate. 

Biroul fusese prădat, covoarele întoarse... 

Kadja era îngenuncheată într-un colţ, adunând 
cioburile unei vaze sparte. 

— Ai grijă, şopti Yrene, mergând spre fata care 
aduna cioburile cu mâinile goale. la o mătură şi un 
făraş, nu îţi folosi mâinile direct. 

— Cine a făcut asta? întrebă încet Chaol. 

Frica licări în ochii Kadjei când ea se ridică. 

— Aşa era când am venit în dimineaţa asta. 

Yrene întrebă: 

— N-ai auzit nimic? 

îndoiala din acele cuvinte îl făcu să se 
încordeze. Yrene nu avea deloc încredere în 
servitoare, inventând sarcini care o ţineau departe, 
dar Kadja sa facă asta... 

— Cu tine plecat, lord Westfall, eu... mi-am luat 
o seară liberă ca să îmi vizitez părinţii. 

El încercă să nu se crispeze. O familie. Ea avea 
familia aici, iar el nu se deranjase să întrebe... 

— Şi părinţii tăi pot mărturisi că ai fost cu ei 
toată noaptea? 

Chaol se întoarse. 

— Yrene. 

Yrene nici măcar nu se uită la el când o studie 
pe Kadja. Servitoarea se ofili sub acea privire 
feroce. 

— Dar presupun că a lăsa uşa descuiată pentru 

cineva ar fi fost o mişcare mai inteligentă. 

Kadja se crispă, gârbovindu-şi umerii. 

— Yrene, orice ar fi putut să conducă la aşa 
ceva. Oricine ar fi putut să o facă. 

— Da, oricine. Mai ales cineva care căuta ceva. 

El înţelese cuvintele în aceeaşi clipă în care 
văzu dezordinea din camera lui. 

Chaol se întoarse spre servitoare. 

— Nu mai face curat. Tot ce este aici ar putea 
să constituie o dovadă în privinţa identităţii 
persoanei care a făcut asta. El se încruntă. Cât ai 
reuşit să cureţi până acum? 

După starea camerei, nu mult. 

— Abia am început. Credeam că nu vă veţi 
întoarce până diseară, aşadar nu am... 

— Este în regulă. 

La crisparea ei, el adăugă: 

— Du-te la părinţii tăi. la-ţi liber, Kadja. Mă 
bucur că nu erai aici când s-a întâmplat. 

Yrene îi aruncă o privire încruntată care 
spunea că la fel de bine fata ar fi putut să o mintă, 
dar nu spuse nimic. În câteva minute, Kadja plecă, 
închizând uşile holului cu un mic ţăcănit. 

Yrene îşi trecu mâinile peste faţă. 

— Au luat totul. Totul. 

— Da? 

El şchiopătă spre birou, uitându-se în sertare în 
timp ce îşi sprijini o mână de suprafaţa lui. Spatele 
îl durea şi-i zvâcnea... 

Yrene se grăbi spre canapeaua aurie, ridicând 
pernele distruse. 

— Toate acele cărţi, pergamentele... 

— Se ştia că vom fi plecaţi. 

El se rezemă pe deplin de birou, aproape 
oftând la greutatea luată de pe spatele lui. 

Yrene îşi făcu loc prin cameră, inspectând 
toate locurile în care pusese cărţile şi 
pergamentele. k 

— Au luat totul. Chiar şi Cântecul Inceputului. 

— Şi din dormitor? 

Ea dispăru imediat. Chaol îşi masă spatele, 
şuierând încet. Se mai auziră nişte foşnete, apoi: 

— Ha! 

Yrene ieşi din nou, fluturând în aer una din 
cizmele lui. 

— Cel puţin nu l-au găsit. 

Acel prim pergament. El se strădui să 
zâmbească. 

— Măcar atât. 

Yrene ţinea cizma la piept ca şi când ar fi fost 
un copil. 

— Ei devin disperaţi. Asta face oamenii 
periculoşi. Nu ar trebui să rămânem aici. 

El studie stricăciunile. 

— Ai dreptate. 

— Atunci mergem direct în Torre. 

El se uită pe uşile deschise ale holului, spre 
dormitorul lui Nesryn. 

Ea avea să se întoarcă în curând. lar la 
întoarcere, să îl găsească plecat, cu Yrene... El o 
tratase îngrozitor. Uitase ce promisese, ce 
insinuase, în Rifthold; pe nava care naviga spre 
acest loc. lar Nesryn poate că nu avea nicio 
pretenţie, dar Chaol încălcase prea multe 

promisiuni. 

— Ce este? întrebarea lui Yrene era ca o 
şoaptă. 

Chaol închise ochii. Era un ticălos. O târâse pe 
Nesryn aici şi aşa o tratase el, în timp ce era 
plecată în căutarea răspunsurilor, riscându-şi viaţa, 
în timp ce ea căuta o urmă de speranţă pentru 
adunarea unei armate... El trimisese acel mesaj - 
imediat - să revină cât mai repede. 

— Nu este nimic, spuse în cele din urmă Chaol. 
Poate că ar trebui să rămâi în Torre în seara asta. 
Acolo sunt destui străjeri ca să facă pe oricine să 
se gândească de două ori. Nu pot să dau impresia 
că fug, adăugă când durerea licări în ochii ei. Mai 
ales când nobilii încep să creadă că aş putea fi 
interesant. Că Aelin continuă să fie o sursă de 
îngrijorare şi intrigă... Poate că ar trebui să folosesc 
asta în avantajul meu. El se jucă cu bastonul, 
aruncându-l dintr-o mână în alta. Dar ar trebui să 
rămân aici, iar tu, Yrene, ar trebui să pleci. 

Ea deschise gura ca să obiecteze, dar se opri, 
îndreptându-şi spatele. Un licăr tăios îi apăru în 
privire. 

— Atunci îi voi duce pergamentul Hafizei chiar 
eu. 

Deşi dădu aprobator din cap, îi displăcură tonul 
vocii ei şi întunecarea din ochii săi. El greşise şi 
faţă de ea, pentru că nu încheiase relaţia cu 
Nesryn, ca să clarifice situaţia. Incurcase lucrurile. 

Un prost. Fusese un prost să creadă că ar fi 
putut depăşi situaţia, persoana care fusese, 
greşelile pe care le făcuse. 

Un prost. 
Capitolul 53 


Yrene urcă în grabă treptele din Torre, atentă 
să nu strivească pergamentul din mână. 

Distrugerea camerei lui îl zdruncinase. Şi pe 
ea, dar... 

Nu de frica rănirii sau morţii. Altceva îl 
zdruncinase pe el. 

În cealaltă mână, ea ţinea medalionul, metalul 
fiind cald pe pielea ei. 

Cineva ştia că erau aproape să descopere ceea 
ce voiau să ţină în secret. Sau cel puţin bănuiau că 
ar putea afla ceva şi distruseseră toate sursele 
posibile. Şi după ce începuseră să înţeleagă 
lucrurile la ruinele din Aksara... 

Yrene se controlă când ajunse pe palierul din 
Torre, căldura fiind înăbuşitoare. 

Hafiza era în atelierul său privat, ţâţâind în 
sinea ei la un tonic ce se unduia, scoțând un fum 
dens. 

— Ah, Yrene, spuse ea fără să îşi ridice privirea 
în timp ce măsură într-o pipetă nişte lichid. 
Flacoane, ligheane şi boluri acopereau biroul, 
împrăştiate printre cărţi deschise şi un rând de 
clepsidre de bronz pentru diverse măsurători ale 
timpului. Cum a fost petrecerea ta? 

„Revelatoare.” 

— Minunată. 

— Presupun că tânărul lord ţi-a dăruit, în 
sfârşit, inima. 

Yrene tuşi. 

Hafiza zâmbi când îşi ridică în cele din urmă 
privirea. 

— O, ştiam. 

— Nu suntem... adică, nu e nimic oficial... 

— Medalionul acela sugerează contrariul. 

Yrene îl atinse, roşind. 

— El nu este... Este un /ord. 

La sprâncenele ridicate ale Hafizei, Yrene se 
enervă. Cine altcineva ştia? Cine altcineva văzuse, 
comentase şi pariase? 

— El este Lord al Adarlanului, o lămuri ea. 

— Şi? 

— Al Adarlanului. 

— Credeam că ai trecut peste asta. 

Poate că o făcuse. Poate că nu. 

— Nu ai de ce să-ţi faci griji. 

Ea zâmbi cu subinţeles. 

— Bun. 

Yrene inspiră adânc pe nas. 

— Dar, din nefericire, nu eşti aici ca să-mi dai 
toate detaliile picante. 

— Oh. Yrene se strâmbă. Nu. 

Hafiza măsură alte câteva picături în tonicul ei, 
substanţa dinăuntru devenind tulbure. Ea luă 
clepsidra şi o întoarse, nisipul alb ca oasele 
curgând în baza veche. Hafiza spuse: 

— Presupun că are legătură cu pergamentul 
din mâna ta? 

Yrene se uită spre holul deschis, apoi se grăbi 
să închidă uşa şi ferestrele. 

Până să termine, Hafiza lăsă tonicul, cu o 

expresie neobişnuit de serioasă pe chip. 

Yrene îi relată cum camera lui fusese distrusă, 
iar cărţile şi pergamentele furate. Îi povesti şi de 
ruinele din oază şi teoria lor fantastică despre 
posibilitatea ca vindecătoarele nu doar să fi plecat 
de acolo, ci să fi fost puse acolo, în secret. 
Împotriva valgilor şi a regilor lor. 

Şi, pentru prima dată de când o cunoştea 
Yrene, chipul bronzat al bătrânei păru să pălească 
puţin. Ochii ei negri şi limpezi se măriră. 

— Eşti sigură că acestea sunt armatele care se 
adună pe continentul tău? 

Hafiza se aşeză pe un mic scaun din spatele 
mesei de lucru. 

— Da. Lordul Westfall i-a văzut şi s-a luptat cu 
ei. Este motivul pentru care a venit. Nu ca să 
adune o armată împotriva oamenilor loiali 
imperiului Adarlan, ci o armată care să lupte cu 
demonii care au corpuri umane, cu demoni care 
dau naştere monştrilor. Atât de mari şi de 
îngrozitori încât toată puterea lui Aelin Galathynius 
şi a lui Dorian Havilliard nu este suficientă. 

Hafiza scutură din cap, părul ei alb mişcându- 
se. 

— lar acum crezi că vindecătoarele au vreun 
rol de jucat? 

Yrene făcu câţiva paşi. 

— Probabil. Am fost vânaţi fără încetare pe 
continentul nostru şi ştiu că nu pare că am pe ce 
să mă bazez, dar dacă o colonie a spiriduşilor cu 
înclinații pentru vindecare a întemeiat o civilizaţie 
aici în urmă cu mult timp... De ce? De ce să 


731 


părăsească Doranelle, de ce să vină atât de 
departe şi să lase câteva urme şi totuşi să se 
asigure că moştenirea vindecătoarelor 
supravieţuieşte? 

— De aceea ai venit şi ai adus acest 
pergament. 

Yrene puse pergamentul în faţa Marii 
Vindecătoare. 

— De vreme ce Nousha ştia doar vag legendele 
şi nu ştia cum să citească limba scrisă aici, m-am 
gândit că poate ştii adevărul sau ai putea să-mi 
spui ce scrie în pergament. 

Hafiza  desfăcu pergamentul,  poziţionând 
diverse flacoane pe colţuri. Litere negre şi ciudate 
fuseseră scrise acolo. Marea Vindecătoare îşi trecu 
un deget zbârcit peste câteva dintre ele. 

— Nu ştiu să citesc o asemenea limbă. 

Ea îşi trecu din nou mâna peste pergament. 

Yrene îşi relaxă umerii. 

— Dar îmi aminteşte... 

Hafiza studie rafturile cu cărţi din atelierul ei, 
unele fiind închise în spatele sticlei. Se ridică, 
şchiopătând spre o cutie încuiată din colţul 
întunecat al camerei. Uşile nu erau deloc din sticlă, 
ci din metal - din fier. i 

Scoase o cheie din jurul gâtului şi o deschise. li 
făcu semn lui Yrene să se apropie. 

Aproape împiedicându-se prin cameră în graba 
ei, Yrene ajunse lângă Hafiza. Pe câteva cotoare de 
cărţi, aproape putrezite de timp... 

— Semne Wyrd, şopti Yrene. 

— Mi s-a spus că nu sunt cărţi pentru oameni - 

că e o cunoaştere care era mai bine să fie păstrată 
sub cheie şi uitată, ca nu cumva să îşi facă loc în 
lume. 

— De ce? 

Hafiza ridică din umeri, studiind fără să atingă 
vechile texte înclinate în faţa lor. 

— Asta e tot ce mi-au spus înaintaşii: „Nu sunt 
pentru oameni”. O, o dată sau de două ori am fost 
destul de beată încât să mă gândesc să deschid 
cărţile, dar de fiecare dată când am scos cheia... 
Ea se jucă cu colierul lung, de care atârna cheia 
din cel mai negru fier. Una identică cu cea a 
biroului. M-am răzgândit. 

Hafiza cântări cheia în palmă. 

— Nu ştiu să citesc aceste cărţi, nu înţeleg 
această limbă, dar dacă acele pergamente şi cărţi 
erau în bibliotecă, atunci faptul că au fost încuiate 
aici... Poate că e genul de informaţie pentru care 
merită să ucizi. 

Un fior de gheaţă îi alunecă pe spinare. 

— Chaol - lordul Westfall cunoaşte pe cineva 
care poate să citească aceste semne. Aelin 
Galathynius, îi spusese el. Poate că ar trebui să îi 
ducem pergamentul şi aceste câteva cărţi. 

Hafiza strânse din buze când închise uşile de 
fier ale dulapului şi le încuie cu un ţăcănit 
zgomotos. 

— Va trebui să mă gândesc la asta, Yrene. La 
riscuri. Dacă ar trebui să dau aceste cărţi. 

Yrene dădu din cap. 

— Da, bineînţeles. Dar mă tem că nu avem 
mult timp. 

Hafiza îşi strecură cheia de fier înapoi în 
mantie şi se întoarse la masa de lucru, Yrene 
urmând-o. 

— Ştiu câte ceva din istorie, recunoscu Hafiza. 
Credeam că este un mit, dar... înaintaşa mea mi-a 
spus, când am venit prima dată. În timpul 
festivalului Lunii de larnă. Era beată pentru că i-am 
dat alcool ca să o fac să-mi dezvăluie secretele. 
Dar, în schimb, mi-a ţinut o lecţie incoerentă de 
istorie. Hafiza pufni, scuturând din cap. Nu am 
uitat-o niciodată, în mare parte din cauză că am 
fost atât de dezamăgită că trei sticle de vin scump 
- cumpărate cu toţi banii pe care îi aveam - mi-au 
obţinut atât de puţine informaţii. 

Yrene se rezemă de masa veche de lucru în 
timp ce Hafiza se aşeză şi îşi împleti degetele în 
poală. 

— Ea mi-a spus că în urmă cu mult timp, 
înainte ca oamenii să vină aici, înainte de lorzii 
călăreţi şi de păsările ruk de deasupra stepelor, 
acest ţinut aparţinea într-adevăr spiriduşilor. Era 
un mic regat frumos, cu capitala aici. Antica a fost 
construită pe ruinele lui. Dar ei au ridicat temple 
închinate zeilor lor dincolo de zidurile oraşului - în 
munţi, în ţinuturile cu râuri, în deşert. 

— Ca necropola din Aksara. 

— Da. Şi mi-a spus că nu îşi incinerau morţii, ci 
îi îngropau în sarcofage atât de groase, încât niciun 
ciocan sau dispozitiv nu putea să le deschidă. Erau 
încuiate cu vrăji şi lacăte ingenioase, ca să nu mai 
fie deschise vreodată. 

— De ce? 

— Predecesoarea mea mi-a spus că din cauza 
fricii lor că ar putea pătrunde cineva, ca să le ia 
corpurile. 

Yrene se bucură că se rezema de masă. 

— Aşa cum valgii posedă acum oamenii. 

Ea dădu din cap. 

— A  bodogănit despre cum şi-au lăsat 
cunoaşterea în domeniul vindecării, ca să o găsim 
noi; că au furat-o din altă parte şi că învăţăturile 
lor au pus bazele din Torre; că însăşi Kamala a fost 
instruită în artele lor, arhivele fiind descoperite în 
morminte şi catacombe de mult pierdute pentru 
noi. A întemeiat Torre pe baza învățăturilor ei. O 
venera pe Silba pentru că era zeiţa vindecării şi la 
ei. Hafiza gesticulă spre bufniţele sculptate prin 
atelierul ei, prin Torre, şi îşi masă tâmplele. Deci 
teoria ta ar putea fi adevărată. Niciodată nu am 
aflat cum au venit spiriduşii aici, unde au plecat şi 
de ce au dispărut. Dar ei au fost aici şi, conform 
spuselor predecesoarei mele, au lăsat un fel de 
cunoaştere sau putere în urmă. 

Hafiza se încruntă uitându-se la acel dulap 
pentru cărţi, încuiat. 

— Pe care cineva încearcă acum să o elimine. 
Yrene înghiţi. Nousha mă va ucide când va afla că 
acele cărţi şi pergamente au fost luate. 

— O, foarte posibil. Dar mai probabil va pleca 
în căutarea celui care a făcut-o. 

— Ce înseamnă toate astea, totuşi? De ce să-şi 
bată atât de mult capul cu asta? 

Hafiza se duse înapoi la tonicul ei, clepsidra 
aproape golindu-se. 

— Poate că asta va trebui să afli tu. Adăugă 
alte câteva picături de lichid în tonic, luă clepsidra 
de un minut şi o răsturnă. Mă voi gândi la cărţi, 
Yrene. 


Yrene se întoarse în camera ei, deschise 
fereastra ca să lase briza să intre în încăperea 
înăbuşitoare şi se aşeză pe pat pentru un minut 
înainte să plece din nou. 

Lăsase pergamentul la Hafiza, gândindu-se că 
dulapul încuiat cu cărţi era mai sigur decât oricare 
alt loc, dar nu pergamentele sau cărţile vechi îi 
umpleau mintea când se întoarse spre stânga şi se 
îndreptă spre nivelul inferior. 

Progres. Progresaseră cu rana lui Chaol, în mod 
semnificativ, şi reveniseră ca să-şi vadă camera 
distrusă. 

Camera /ui - nu a ei. El spusese asta destul de 
clar mai devreme. 

Paşii lui Yrene erau fermi, chiar dacă picioarele 
o dureau de la călătoria de aproape două zile. 
Trebuia să fie o legătură între progresul lui şi 
aceste atacuri. 

Nu reuşise niciodată să gândească în camera 
ei liniştită şi sufocantă. Sau în bibliotecă, nu când 
tresărea la fiecare pas sau mieunat al unei pisici 
Baast curioase. 

Dar era un loc liniştit şi sigur. Un loc unde ar fi 
putut înțelege legăturile  încurcate care îi 
aduseseră aici. 

Pântecul era gol. 

După ce Yrene se spălase şi se schimbase într- 
o rochie subţire de culoarea lavandei, intrase în 
camera plină de aburi, incapabilă să se abţină să 
privească spre bazinul de lângă zidul îndepărtat; 
spre locul în care acea vindecătoare plânsese cu 
doar câteva ore înainte să moară. 

Yrene îşi frecă faţa cu mâinile, respirând ca să 
se calmeze. 

Bazinele de pe fiecare parte o chemau, apele 
gâlgâitoare invitând-o, promițând să-i calmeze 
membrele care o dureau, dar Yrene rămase în 
mijlocul camerei, printre toate clopotele care 
sunau încet, şi îşi ridică privirea spre întunericul de 
deasupra. 

De pe o stalactită prea îndepărtată în beznă 
încât să o vadă căzu o picătură de apă, aterizându- 
i pe frunte. Yrene închise ochii la stropul rece, dar 
nu făcu nicio mişcare ca să şteargă apa. 

Clopotele răsunau şi fremătau. Erau vocile 
surorilor lor, moarte de mult. Se întrebă dacă acea 
vindecătoare care murise... Dacă vocea ei cânta 
acum aici. 

Yrene îşi ridică privirea spre cel mai apropiat 
şir de clopote atârnate prin cameră, de diverse 
mărimi şi forme. Spre clopotul ei... 

Cu piciorele goale şi fără să facă zgomot, Yrene 
merse spre mica stalagmită care ieşea din 
podeaua de lângă zid, spre lanţul care atârna între 

aceasta şi alt stâlp la câţiva metri distanţă. Alte 
şapte clopote atârnau de acesta, dar Yrene nu 
avea nevoie să-şi aducă aminte care era alei. 

Yrene zâmbi la micul clopot argintiu cumpărat 
cu aurul acelei străine. Numele ei era incrustat 
într-o parte - poate de către acelaşi bijutier pe care 
îl găsise Chaol pentru talismanul care îi atârna 
acum la gât. Nici măcar aici nu voia să se despartă 
de el. 

Uşor, îşi trecu degetul peste clopot, peste 
numele ei şi data în care intrase în Torre. 

Un sunet slab şi plăcut se auzi în urma atingerii 
ei. Acesta răsună din zidurile de piatră, din alte 
clopote, făcând unele dintre ele să sune ca şi când 
ar fi răspuns. 

Sunetul clopotului se auzi împrejur, iar Yrene 
se întoarse pe loc, ca şi când l-ar fi putut urmări. 
lar când acesta se estompă... 

Yrene atinse din nou clopotul şi se auzi un 
sunet mai clar şi mai puternic. 

Sunetul se mişcă prin cameră, iar ea îl urmări. 

Acesta se estompă din nou. Dar nu înainte ca 
puterea ei să licărească în semn de răspuns. 

Cu mâini care nu îi aparţineau în totalitate, 
Yrene sună a treia oară clopotul. 

Şi, când sunetul acestuia umplu camera, Yrene 
începu să meargă. 

Oriunde se îndrepta acel sunet, Yrene îl urmă. 

Cu picioarele-i goale lovind piatra udă, urmări 
calea sunetului prin Pântec, ca şi când un iepure ar 
fi alergat înaintea ei: în jurul stalagmitelor 
ridicându-se de pe podea, ferindu-se pe sub 

stalactitele care coborau de deasupra şi traversând 
camera; şerpuind de-a lungul pereţilor; făcând 
lumânările să pâlpâie. Urmări acel sunet. 

Pe lângă clopotele generaţiilor de 
vindecătoare, toate cântând în urma lui. 

Yrene îşi întinse degetele. 

Un val de sunet îi răspunse. 

„Trebuie să intri unde te temi să mergi.” 

Yrene continuă să meargă, clopotele sunând 
încontinuu, urmărind sunetul clar şi dulce al 
propriului clopot, care o chema înainte. Atrăgând- 
O. 

Acel întuneric încă sălăşluia în el; în rana lui. Ei 
îl alungaseră atât de departe şi totuşi acesta 
rămânea. Cu o zi în urmă, el îi spusese lucruri care 
îi frânseseră inima, dar nu toată povestea. 

Dar în cazul în care cheia înfrângerii urmei de 
întuneric valg nu era doar înfruntarea amintirilor, 
dacă rafalele orbeşti ale magiei ei nu făceau 
nimic... 

Yrene urmă sunetul clopotului argintiu spre 
locul în care acesta se opri: într-un colţ vechi al 
sălii, cu lanţurile ruginite de vreme, unele clopote 
fiind verzi din cauza oxidării. 

Aici, sunetul clopotului ei amuţi. 

Nu, nu amuţi, ci aşteptă bâzâind în colţul 
pietrei. 

Acolo era un clopoțel care atârna de capătul 
lanţului, atât de oxidat încât scrisul era aproape 
imposibil de citit. 

Dar Yrene citi numele de acolo. 

Yafa Towers 

Ea nu simţi înţepătura puternică a pietrei când 
căzu în genunchi, când citi acel nume, acea dată - 
data din urmă cu două sute de ani. 

O femeie din familia Towers. O vindecătoare 
Towers. Aici - cu ea. O femeie Towers cântase în 
camera asta în anii în care Yrene locuise aici. Chiar 
şi acum, chiar şi atât de departe de casă, ea nu 
fusese niciodată singură. 

Yafa. Yrene îşi şopti numele, cu o mână pe 
inimă. 

„Intră unde ţi-e frică să mergi...” 

Yrene îşi ridică privirea în întunericul de 
deasupra din Pântec. 

Se alimenta. Puterea valgului se alimenta din 
el... 

„Da”, păru să spună întunericul de deasupra. 
Nu se auzi nicio picătură; niciun clopot nu sună. 

Yrene îşi cobori privirea la mâinile ei, care-i 
atârnau moi pe lângă corp. Invocă strălucirea slabă 
şi albă a puterii ei. O lăsă să umple camera, să 
răsune din piatră cu un cântec tăcut. Să răsune din 
acele clopote, vocile a mii dintre surorile ei, vocea 
lui Towers din faţa ei. 

„Intră unde ţi-e frică să mergi...” 

Nu în vidul care pândea în el, ci în vidul din ea. 

Cel care începuse în ziua în care soldaţii se 
adunaseră în jurul casei ei şi o târâseră de păr în 
iarba strălucitoare. 

Ştiuse Yafa, aici, în această cameră atât de 
adânc sub pământ, ce se întâmplase în acea zi în 
cealaltă parte a mării? Urmărise ultimele două luni 
şi-şi trimisese cântecul vechi şi ruginit ca un 

îndemn tăcut? 

„Ei nu erau oameni răi, Yrene.” 

Nu, nu erau. Bărbaţii pe care îi comandase el, 
cu care se antrena, care purtaseră aceeaşi 
uniformă, se supuneau aceluiaşi rege ca soldaţii 
care veniseră în acea zi... 

Ei nu erau oameni răi. În Adarlan existau 
oameni care meritau salvaţi, pentru care merita să 
lupte. Nu erau duşmanii ei, niciodată nu fuseseră. 
Poate că ştiuse cu mult înainte ca el să-i dezvăluie 
asta în oază, cu o zi în urmă. Poate că ea nu îşi 
dorise să o facă. 

Dar creatura care rămânea în el, acea urmă de 
demon care ordonase totul... 

„Ştiu ce eşti”, spuse încet Yrene. 

Pentru că era aceeaşi creatură care locuise în 
ea în toţi aceşti ani, lipsind-o de multe chiar în timp 
ce o ajuta. O creatură diferită, dar totuşi una şi 
aceeaşi. 

Yrene îşi retrase magia în ea, strălucirea 
estompându-se. Zâmbi în sus, la întunericul plăcut 
de deasupra. „Acum înţeleg.” 

Altă picătură de apă îi atinse fruntea în semn 
de răspuns. 

Zâmbind, Yrene întinse o mână spre clopotul 
înaintaşei ei şi îl făcu să sune. 


Capitolul 54 


Chaol se trezi în dimineaţa următoare şi abia 
se putea mişca. 
li reparaseră lucrurile din cameră, sporiseră 

numărul de străjeri şi, înainte ca nobilii să se 
întoarcă, în sfârşit, din deşert la apus, totul era în 
ordine. 

Nu o văzuse pe Yrene toată ziua şi se întrebă 
dacă ea şi Marea Vindecătoare găsiseră, într- 
adevăr, ceva de valoare în pergament. Dar când 
sosi ora cinei, iar ea tot nu apăruse, o trimise pe 
Kadja ca să îi ceară lui Shen un raport. 

Shen se întorsese - roşind uşor, fără îndoială 
datorită frumuseţii servitoarei care îl condusese 
aici - şi dezvăluise că se asigurase să primească 
veşti din Torre că Yrene se întorsese în siguranţă şi 
nu plecase de atunci din turn. 

Totuşi, Chaol se gândise să o cheme pe Yrene 
când spatele începuse să îl doară aproape 
insuportabil, când nici măcar bastonul nu îl putea 
ajuta să  şchiopăteze prin cameră. Dar 
apartamentul nu era sigur. lar dacă începea să 
stea aici, iar Nesryn se întorcea înainte să îi poată 
explica... 

El nu putea scăpa de acest gând; de ce făcuse, 
încrederea pe care înşelase. 

Deci reuşise să facă o baie, sperând să îşi 
calmeze muşchii dureroşi, şi aproape urcase în pat. 

Chaol se trezi la răsărit, încercă să se întindă 
spre bastonul de lângă pat şi îşi reprimă ţipătul de 
durere. 

Panica îl cuprinse, frenetic şi brusc. Scrâşni din 
dinţi ca să reziste. : 

Degetele de la picioare. Işi putea mişca 
degetele de la picioare. Şi gleznele. Şi genunchii... 

Gâtul i se arcui de agonie când îşi mişcă 

genunchii, coapsele, şoldurile. 

O, zeilor. El exagerase, el... 

Uşa se deschise larg şi iat-o, în acea rochie 
purpurie. 

Yrene căscă ochii şi apoi îl fixă cu privirea, ca şi 
când ar fi fost pe cale să îi spună ceva. 

În schimb, acea mască a calmului îi alunecă pe 
chip în timp ce îşi legă părul la spate în coafura ei 
obişnuită, ridicată pe jumătate, şi se apropie cu 
paşi fermi. 

— Te poţi mişca? 

— Da, dar durerea... 

El abia putea vorbi. 

Lăsând sacul pe covor, Yrene îşi suflecă 
mânecile. 

— Te poţi întoarce? 

Nu. Incercase şi... 

Ea nu aşteptă răspunsul lui. 

— Descrie-mi exact ce ai făcut ieri, din clipa în 
care am plecat şi până acum. 

Chaol îi povesti totul, chiar şi despre baia 
făcută... 

Yrene înjură urât. 

— Gheaţă. Gheaţa ajută muşchii încordaţi, nu 
căldura. Ea expiră. Trebuie să te întorci. Va durea 
ca naiba, dar este mai bine dacă o faci dintr-o 
singură mişcare... 

El nu aşteptă. Scrâşni din dinţi şi o făcu. 

Un țipăt îi ieşi din gât, dar Yrene fu imediat 
acolo, cu mâinile pe obrazul şi părul său, cu gura 
lipită de tâmpla lui. 

— Bun, şopti ea pe pielea lui. Ce bărbat 

curajos. 

Nu se deranjase să îmbrace mai mult decât 
izmenele pentru dormit, aşadar, ea nu avu multe 
de făcut ca să îl pregătească în timp ce îşi ţinu 
mâinile deasupra spatelui său, conturând aerul de 
deasupra pielii. 

— A... revenit, şopti ea. 

— Nu mă surprinde, spuse el printre dinţi. 
Deloc. 

Ea îşi cobori mâinile pe lângă corp. 

— De ce? 

El îşi trecu un deget peste cuvertura brodată. 

— Doar... fă ce trebuie. 

Yrene se opri la ezitarea lui - apoi scotoci prin 
sac după ceva. Căluşul. Ea îl ţinu în mâini totuşi în 
loc să i-l bage în gură. 

— Intru, spuse ea încet. 

— Bine. 

— Nu. Intru şi termin asta. Azi. Chiar acum. 

li luă o clipă să înţeleagă cuvintele şi toate 
implicaţiile. El îndrăzni să întrebe: 

— Şi dacă nu pot? „Să înfrunt asta, să suport?” 

Nu era nicio urmă de frică în ochii lui Yrene, 
nicio ezitare. 

— Intrebarea asta nu e pentru mine. 

Nu, niciodată nu fusese. Chaol privi lumina 
soarelui dansând pe medalionul ei, pe munţi şi 
mări. Se gândi la ce ar fi putut vedea acum în el, 
cât de mult dezamăgise, de nenumărate ori... 

Dar ajunseseră până aici împreună. Ea nu 
dăduse înapoi de la nimic. 

Şi nici el nu avea de gând să o facă. 

Cu un nod în gât, Chaol reuşi să spună: 

— Ai putea să te răneşti dacă rămâi prea mult. 

Din nou, nici urmă de îndoială sau frică. 

— Am o teorie. Vreau să o testez. Yrene îi puse 
căluşul între buze, iar el strânse uşor. lar tu eşti 
singura persoană pe care o pot testa. 

Chaol îşi dădu seama, tocmai când ea îşi puse 
mâinile pe spatele lui gol, de ce era singurul pe 
care putea încerca ce voia să încerce. Dar nu putu 
face nimic atunci când durerea şi întunericul se 
izbiră în el. 

Îi fu imposibil să o oprească pe Yrene când 
plonjă în corpul lui, magia sa fiind un roi alb de 
lumină în jurul lor, în ei. 

Valgii. Corpul lui fusese pătat de puterea lor, 
iar Yrene... 


Yrene nu ezită. 

Ea pluti prin el, pe scara coloanei lui, prin 
coridorul oaselor şi sângelui său. 

Era o suliță de lumină trasă direct în întuneric, 
îndreptându-se spre umbra care plutea şi care se 
întinsese din nou, care încercase să îl revendice. 

Yrene se izbi în întuneric şi ţipă. 

Acesta strigă la rândul său, iar ei se încolăciră, 
luptându-se. 

Era străin, rece şi gol; era plin de putreziciune, 
vânt şi ură. 

Yrene se aruncă în întuneric cu toată fiinţa ei. 

lar deasupra, ca şi când ar fi fost separate de 

suprafaţa unei mări întunecate, Chaol strigă în 
agonie. 

Azi. Asta se termina azi. 

„Ştiu ce eşti.” 

Aşadar, Yrene luptă, iar întunericul ripostă. 


Capitolul 55 


Agonia îl chinuia, nesfârşită şi profundă. 

El leşină într-un minut. Durerea îl lăsă să cadă 
liber în acest loc, în acest puț. 

Spre fundul prăpastiei. 

În iadul gol de sub baza unui munte. 

Aici, unde totul era încuiat şi îngropat. Aici, 
unde toate veniseră ca să se înrădăcineze. 

Fundaţia goală, excavată şi distrusă, se 
sfărâmase în neant, în afară de acest puț. 

Nimic. 

Nimic. 

Nimic. 

Inutil şi nimic. 

El îşi văzu mai întâi tatăl, apoi mama şi fratele 
şi acea fortăreață rece de munte. Văzu scările 
acoperite cu gheaţă şi zăpadă, pătate cu sânge. 
Văzu bărbatul căruia i se vânduse bucuros, 
crezând că avea să o ducă pe Aelin într-un loc 
sigur. Pe Celaena. 

O trimisese pe femeia pe care o iubise în 
siguranţa altei asasinări. O trimisese în Wendlyn, 
crezând că era mai bine decât în Adarlan. Ca să 
ucidă familia regală de acolo. 

Tatăl său ieşi din întuneric, oglindirea unui 

bărbat care ar fi putut deveni, care ar fi putut fi 
cândva.  Dezgustul şi dezamăgirea  gravau 
trăsăturile tatălui său când îl privi pe fiul care ar fi 
putut fi. 

Preţul cerut de tatăl său... Crezuse că era o 
sentinţă la închisoare. 

Dar poate că asta fusese şansa la libertate - la 
salvarea fiului său inutil şi nestăpânit de răul 
probabil pe cale să se dezlănţuie. 

El încălcase acea promisiune făcută tatălui său. 

ÎI urâse şi totuşi tatăl său - acel ticălos oribil şi 
mizerabil - îşi respectase promisiunea. 

EI... nu o făcuse. 

Era unul care încălca jurăminte, un trădător. 

Aelin venise să sfâşie tot ce făcuse el, 
începând cu onoarea lui. 

Ea, cu instabilitatea ei, cu zona întunecoasă în 
care locuia... El îşi încălcase jurămintele faţă de ea. 
Încălcase tot ce era pentru ea. 

El o vedea, în întuneric. 

Văzu părul auriu, ochii turcoaz care fuseseră 
ultimul indiciu, ultima piesă din jocul de puzzle. 

Mincinoasa. Criminala. Hoaţa. 

Ea stătea la soare pe un şezlong în balconul 
acelui apartament pe care îl ocupase în palat, cu o 
carte în poală. Înclinându-şi capul într-o parte, îl 
măsură din priviri cu zâmbetul indolent al unei 
pisici deranjate de la odihnă. 

El o ura. 

Îi ura chipul, amuzamentul şi asprimea; toanele 
şi răutatea care ar fi sfâşiat pe cineva fără măcar 
să spună un cuvânt - doar cu o privire. Doar cu o 

clipă de linişte. 

Ei îi plăceau asemenea lucruri, le savura. 

lar el fusese fermecat de asta, de femeia care 
fusese o flacără aprinsă. Fusese dispus să lase 
totul în urmă: onoarea, jurămintele pe care le 
făcuse. 

Pentru această femeie arogantă, îngâmfată şi 
fariseică, sfâşiase părţi din el. 

lar după aceea, ea plecase ca şi când el ar fi 
fost o jucărie stricată. 

Chiar în braţele acelui prinţ Fae care ieşi din 
întuneric, se apropie de şezlongul de pe balcon şi 
se aşeză în capătul lui. 

Zâmbetul schiţat de ea se schimbă. Ochii îi 
scânteiară. 

Interesul mortal de prădător se îndreptă spre 
prinţ. Ea păru să strălucească mai mult, să devină 
mai conştientă. Mai concentrată. Mai... vie. 

Foc şi gheaţă. Un sfârşit şi un început. 

Ei nu se atingeau, ci doar stăteau pe şezlong, 
purtând o conversaţie nerostită, ca şi când şi-ar fi 
găsit, în sfârşit, o reflexie a lor în lume. 

El îi ura. 

Îi ura pentru acea uşurinţă şi intensitate, acel 
sentiment de completare. 

Ea îl distrusese, îi distrusese viaţa, iar apoi se 
îndreptase direct spre acest prinţ, ca şi când ar fi 
mers dintr-o cameră în alta. 

lar când totul se dusese naibii, când el 
întorsese spatele la tot ce ştia, când îl minţise pe 
cel care conta cel mai mult ca să îi păstreze 
secretele, ea nu fusese acolo ca să lupte, să ajute. 

Se întorsese doar o lună mai târziu şi îi 
reproşase inutilitatea şi nulitatea lui. 

„Îmi aminteşti de cum ar trebui să fie lumea. 
De ce poate fi lumea.” 

Minciuni. Cuvintele unei fete care îi fusese 
recunoscătoare pentru că îi oferise libertatea, 
pentru că o îndemnase până ce ea strigase din nou 
la lume. 

O fată care încetase să existe în noaptea în 
care găsiseră acel corp pe pat. 

Când ea îi sfâşiase chipul. 

Când încercase să îi înfigă acel pumnal în 
inimă. 

Prădătoarea pe care o văzuse el în acei ochi... 
fusese dezlănţuită. 

Nu existau lese care să o poată reţine şi 
cuvintele  „onoare”,  „datorie” şi  „încredere” 
dispăruseră. 

Ea îl spintecase pe curtean în tuneluri, lăsase 
corpul bărbatului să cadă, închisese ochii şi arătase 
întocmai ca în timpul unor orgasme. lar când 
deschisese din nou ochii... 

Era o ucigaşă, o mincinoasă şi o hoaţă. 

Încă stătea pe şezlong, cu prinţul Fae lângă ea, 
ambii privind scena din tunel ca şi când ar fi fost 
spectatorii unui sport. 

Privindu-l pe Archer Finn căzând pe pietre, 
sângele curgându-i, cu chipul încordat de şoc şi 
durere. Privindu-l pe Chaol care stătea acolo, 
incapabil să se mişte sau să vorbească, în timp ce 
ea inspiră moartea din faţa ei, răzbunarea. 

Când Celaena Sardothien se sfârşi, 

sfărâmându-se complet. 

El tot încercase să o protejeze. Să o scoată. Să 
se căiască. 

„Vei fi întotdeauna duşmanul meu.” 

Ea strigase acele cuvinte cu furia celor zece 
ani. 

Şi vorbise serios; vorbise serios ca orice copil 
care pierduse şi suferise din cauza Adarlanului. 

Aşa cum vorbise serios Yrene. 

Grădina apăru în altă zonă de întuneric. 
Grădina, casa, mama şi copilul râzând. 

Yrene. 

Lucrul la care nu se aşteptase. Persoana pe 
care nu se aşteptase să o găsească. 

Aici, în întuneric... iat-o. 

Şi totuşi, el eşuase. Nu fusese corect cu ea sau 
cu Nesryn. 

Ar fi trebuit să aştepte, ar fi trebuit să le 
respecte suficient pe amândouă încât să termine o 
relaţie şi să înceapă alta, dar considera că eşuase 
şi în privinţa asta. 

Aelin şi Rowan rămaseră pe acel şezlong în 
soare. 

El îl văzu pe prinţul Fae luând uşor şi 
respectuos mâna lui Aelin, întorcând-o, 
expunându-i încheietura la soare, expunând 
urmele uşoare de cătuşe. 

ÎI văzu pe Rowan masând acele cicatrice; văzu 
focul din ochii lui Aelin mocnind. 

De nenumărate ori, Rowan atinse cicatricele cu 
degetul mare, iar masca lui Aelin căzu. 

Era foc pe acel chip. Şi furie. Şi viclenie. 

Dar şi tristeţe. Frică. Disperare. Vinovâăţie. 

Ruşine. 

Mândrie, şi speranţă, şi dragoste. Greutatea 
unei poveri de care fugise, dar acum... 

„Te iubesc. Îmi pare rău.” 

Ea încercase să-i explice, i-o spusese cât de 
clar posibil. Îi spusese adevărul astfel încât să 
înţeleagă când plecase. Vorbise serios. „Imi pare 
rău.” 

Îi părea rău pentru minciuni, pentru ce îi 
făcuse, pentru viaţa lui; pentru că jurase că avea 
să-l aleagă pe el, indiferent ce se întâmpla. 
„Întotdeauna.” 

Voia să o urască pentru acea minciună, acea 
promisiune falsă pe care o încălcase în pădurea 
ceţoasă din Wendlyn. 

Şi totuşi. 

Acolo, cu acel prinţ, fără mască... Acesta era 
fundul puţului ei. 

Ea venise la Rowan distrusă. Venise la el aşa 
cum era, aşa cum nu fusese cu nimeni, şi se 
întorsese întreagă. 

Tot aşteptase - aşteptase să fie cu el. 

Chaol tânjise după Yrene, se culcase cu ea fără 
să se gândească măcar la Nesryn şi totuşi Aelin... 

Ea şi Rowan se uitau acum la el, ambii tot nişte 
animale din pădure, dar înţelegerea se citea în 
ochii lor. 

Aelin se îndrăgostise de altcineva, dorise pe 
altcineva - la fel de mult cum o dorea el pe Yrene. 

Şi totuşi Aelin, necredincioasă şi lipsită de 
respect, fusese cea care îl respectase. Mai mult 

decât o respectase el pe Nesryn. 

Aelin îşi cobori bărbia ca şi când ar fi vrut să 
spună „da”. 

lar Rowan... Prinţul o lăsase să se întoarcă în 
Adarlan, să îndrepte lucrurile în regatul ei, dar şi să 
decidă ce voia. Pe cine voia. lar dacă Aelin l-ar fi 
ales, în schimb, pe Chaol... El ştia, în sinea lui, că 
Rowan s-ar fi retras. Dacă asta ar fi făcut-o fericită 
pe Aelin, Rowan ar fi plecat fără măcar să îi spună 
ce simţea. 

Ruşinea îl apăsă, greţoasă şi insinuantă. 

El îi spusese că era un monstru, din cauza 
puterii şi a acţiunilor ei, şi totuşi... 

Nu o condamna. 

înţelegea că, probabil, ea promisese unele 
lucruri, dar... se schimbase. Calea se schimbase. 

El înţelegea. 

Îi promisese lui Nesryn... sau îi dăduse de 
înţeles şi, când şi el se schimbase, la fel ca şi 
calea; când apăruse Yrene... 

înţelegea. 

Aelin îi zâmbi uşor când ea şi Rowan se 
unduiră în raza de soare şi dispărură, lăsând o 
podea de marmură roşie, băltind de sânge, un cap 
izbindu-se trivial pe gresia netedă, un prinţ ţipând 
de agonie, furie şi disperare. 

„Te iubesc. Pleacă.” 

Dacă existase o despărţire, fusese în acel 
moment. 

Când el se întorsese şi fugise şi îşi lăsase 
prietenul, fratele, în acea cameră; când fugise de 
acea luptă, de acea moarte. 

Dorian îl iertase. Nu îi reproşa asta. 

Totuşi, el tot fugise; tot plecase. 

Tot ce plănuise şi lucrase ca să salveze se 
prăbugşise. 

Dorian stătea în faţa lui, cu mâinile în 
buzunare, cu un zâmbet uşor pe chip. 

El nu merita să servească un asemenea om, un 
asemenea rege. 

Întunericul înaintă mai mult, dezvăluind sala de 
consiliu însângerată, prinţul şi regele pe care îi 
servise; dezvăluind ce-i făcuseră ei acestui bărbat, 
în camera de sub castel. 

Arătând cum Dorian zâmbise; zâmbise în timp 
ce Ress ţipase, în timp ce Brullo îl scuipase în faţă. 

Totul era din vina lui. Fiecare clipă de durere, 
acele morţi... 

Întunericul îi arătă mâinile lui Dorian în timp ce 
folosea acele instrumente de sub castel, când 
sângele ţâşni şi oasele se separară. Mâini ferme şi 
curate. Şi acel zâmbet. 

El ştia. Ştiuse, bănuise. Nimic nu avea să 
îndrepte vreodată lucrurile pentru oamenii lui; 
pentru Dorian, lăsat să trăiască cu asta. 

Pentru Dorian, pe care îl abandonase în acel 
castel. 

Întunericul îi arătă momentul de nenumărate 
ori. 

Cum Dorian rămăsese pe loc, când el îşi 
dezvăluise magia, la fel ca o condamnare la 
moarte, şi îi dăduse timp să fugă. 

El se temuse atât de mult - de magie, de 
pierdere, de tot. Şi acea frică... oricum îl atrăsese 

spre asta, îl grăbise pe această cale. El se agăţase 
atât de puternic, luptase împotriva acestui lucru şi 
îl costase totul. Prea târziu. Fusese prea târziu să 
vadă clar. 

lar când se întâmplase ce era mai rău; când 
văzuse  colierul, când îşi văzuse oamenii 
legănându-se de porţi, oasele lor rupte fiind 
ciugulite de ciori... 

Situaţia îl distrusese profund, până în puţul gol 
de sub muntele în care fusese. 

Fusese distrus. Pierduse din vedere acest 
lucru. 

Şi găsise o urmă de linişte în Rifthold, chiar 
după ce se rănise, şi totuşi... 

Era ca şi când ar fi pus un plasture peste o 
rană de cuţit în burtă. 

Nu fusese vindecat. Nesigur şi furios, nu-şi 
dorise să se vindece. 

Nu cu adevărat. Corpul lui, da, dar chiar şi 
asta... 

O parte din el îi şoptise că o merita. 

lar rana din sufletul lui... El se mulţumise să o 
lase să supureze. 

Era un ratat, un mincinos şi unul care încălca 
jurăminte, întunericul roi, un vânt agitându-l. 

El putea rămâne aici pentru totdeauna, în 
întunericul veşnic. 

„Da” şopti întunericul. 

Putea rămâne şi să se înfurie, să urască şi să 
se ghemuiască doar în umbre. 

Dar Dorian rămase în faţa lui, schiţând încă un 
zâmbet, aşteptând. 

Aşteptându-l pe... el. 

Făcuse o promisiune, pe care încă nu o 
încălcase. 

Să-şi salveze prietenul şi regatul. 

El încă avea asta. 

Chiar şi aici, în fundul iadul întunecat, asta tot 
îi rămânea. 

lar drumul pe care mersese până acum... Nu, 
nu avea să privească înapoi. 

„Dar dacă ne îndreptăm doar spre mai multă 
durere şi disperare?” 

Aelin zâmbise la întrebarea lui, aşezată pe 
acoperişul din Rifthold, ca şi când ar fi înţeles, cu 
mult înaintea lui, că el avea să găsească acest put 
şi să afle răspunsul de unul singur. 

„Atunci, acesta nu e sfârşitul.” 

Acesta... 

Acesta nu este sfârşitul. Ruptura din el, fundul 
prăpastiei, nu era sfârşitul. 

Îi mai rămăsese o promisiune pe care avea să 
o respecte. 

„Nu este sfârşitul.” 

El îi zâmbi lui Dorian, ai cărui ochi de culoarea 
safirului străluceau de bucurie - de simpatie. 

— Vin acasă, îi şopti fratelui şi regelui său. 

Dorian doar făcu o plecăciune şi dispăru în 
întuneric, lăsând-o pe Yrene în spatele lui. 

Ea strălucea cu o lumină albă, ca o nouă stea. 

Yrene spuse încet: 

— Întunericul îţi aparţine, ca să îl formezi cum 
vrei, să îi dai putere sau să îl anulezi. 

— A fost măcar vina valgilor? 

Cuvintele lui răsunară în neant. 

— Da. Dar acum rămâne al tău. Acest loc, 
această ultimă urmă a lui. 

Avea să rămână în el ca o cicatrice şi o 
mărturie. 

— Va creşte din nou? 

— Doar dacă îi permiţi. Doar dacă nu îl umpli 
cu lucruri mai bune. Sau dacă nu ierţi. El ştia că ea 
nu se referea la ceilalţi. Dar dacă eşti bun cu tine, 
dacă tu - dacă te iubeşti... Gura lui Yrene tremură. 
Dacă te iubeşti la fel de mult pe cât te iubesc eu... 

Ceva începu să îi bată în piept. Un ritm care 
devenise tăcut aici. 

Yrene întinse o mână spre el, strălucirea ei 
unduindu-se în întuneric. 

„Nu este sfârşitul.” 

— Va durea? întrebă el răguşit. Drumul de 
întoarcere - calea de ieşire? 

Calea înapoi spre viaţă, spre el însuşi. 

— Da, şopti Yrene. Dar doar o ultimă dată. 
Întunericul nu vrea să te piardă. 

— Mă tem că nu pot spune acelaşi lucru. 

Zâmbetul lui Yrene era mai strălucitor decât 
lumina care emana din corpul ei. O stea. Ea era o 
stea căzătoare. 

Tânăra îi întinse din nou mâna. O promisiune 
tăcută... a ceea ce îl aştepta de cealaltă parte a 
întunericului. 

El încă mai avea multe de făcut, jurăminte de 
respectat. 

Şi uitându-se la ea, la acel zâmbet... 

Viaţă. El avea o viață pe care să o savureze, 

pentru care să se lupte. 

lar ruptura care începuse şi se terminase aici... 
Da, îi aparţinea. 

Avea voie să cedeze, astfel încât să poată 
începe această călire. 

Astfel încât e/să poată începe din nou. 

Datora asta regelui său, ţării sale. 

Şi îşi datora lui asta. 

Yrene dădu din cap ca şi când ar fi spus „da”. 

Aşadar, Chaol se ridică. 

El studie întunericul, această parte din el şi nu 
ezită în faţa lui. 

Şi, zâmbindu-i lui Yrene, o luă de mână. 

Era agonie, disperare şi frică. Era bucurie, râs 
şi odihnă. 

Era viaţă, cu totul, iar când întunericul se 
întinse spre Chaol şi Yrene, el nu se temu de 
acesta, ci doar îl privi şi zâmbi. 

Nu era distrus. 

Renăscuse. 

lar când întunericul îl văzu... 

Chaol îi atinse obrazul. Îi sărută fruntea. 

Acesta îşi eliberă strânsoarea şi se retrase în 
acel puț, se ghemui pe podeaua stâncoasă şi îl 
privi tăcut şi atent. 

El avu senzaţia că se înălța, că era absorbit 
printr-o uşă prea îngustă. Yrene îl prinse, trăgându- 
| după ea. A 

Ea nu îi dădu drumul. Nu ezită. li ridică, 

precum o stea grăbindu-se în noapte. 

Lumina albă îi izbi... 

Nu. Era lumina zilei. 

El închise ochii în faţa strălucirii. 

Nu simţi nimic prima dată. 

Nici durere. Nici amorţeală. Nici suferinţă sau 
extenuare. 

Dispăruseră. 

Picioarele îi erau... El mişcase unul, fără urmă 
de durere sau încordare. 

Lin. 

Se uită în dreapta, spre locul în care stătea 
Yrene. 

Ea îi zâmbea. 

— Cum? întrebă răguşit. 

Bucuria îi lumina ochii ei uimitori. 

— Teoria mea... îţi voi explica mai târziu. 

— Este semnul... 

Yrene îşi strânse buzele. 

— Este mai mic, dar... încă acolo. Ea împunse 
un loc din coloana lui. Deşi nu simt nimic atunci 
când îl ating. Absolut nimic. 

Un gând fulgerător. Ca şi când un zeu ar fi vrut 
ca el să-şi amintească asta, să-şi aducă aminte de 
ce se întâmplase. 

Chaol se ridică, minunându-se de uşurinţa cu 
care putea să facă asta, de lipsa rigidităţii. 

— M-ai vindecat. 

— Cred că de data asta amândoi trebuie să ne 
asumăm meritele. 

Buzele îi erau prea palide, pielea albă. 

Chaol îi atinse obrazul cu degetele. 

— Te simţi bine? 

— Sunt... obosită. Dar bine. Tu te simţi bine? 

O luă în poală pe Yrene şi îşi cobori capul pe 
gâtul ei. 

— Da, şopti el. De o mie de ori, da. 

Pieptul lui... era o uşurare acolo. In umerii lui. 

Ea îl alungă. 

— Tot trebuie să fii atent. Abia vindecat, ai 
putea încă să te răneşti. Dă-i timp corpului să se 
odihnească - să se stabilească vindecarea. 

El ridică o sprânceană. 

— Ce implică, mai exact, odihna? 

Zâmbetul lui Yrene deveni şiret. 

— Unele lucruri pe care doar pacienţii deosebiți 
le află. 

Pielea lui se strânse pe oase, dar Yrene se 
strecură din poala lui. 

— Poate că vrei să faci o baie. 

Chaol clipi, uitându-se la el. La pat. Şi se 
crispă. 

Aceea era vomă. Pe cearşafuri, pe braţul lui 
stâng. 

— Când... 

— Nu ştiu. 

Soarele care  apunea  poleia grădina, 
aglomerând camera cu umbre lungi. 

Câteva ore. Ei fuseseră aici toată ziua. 

Chaol se dădu jos de pe pat, minunându-se de 
cum se mişca prin lume ca o lamă prin mătase. 

O simţi urmărindu-l cum se îndrepta spre baie. 

— Apa fierbinte e sigură acum? strigă el peste 
umăr, scoţându-şi izmenele şi intrând în cada 

plăcut de caldă. 

— Da, strigă ea. Nu mai ai muşchii încordaţi. 

El se scufundă sub apă, spălându-se. Fiecare 
mişcare... pe toţi zeii. 

Când ieşi la suprafaţă, ştergându-şi apa de pe 
faţă, ea stătea în tocul boltit al uşii. 

El rămase nemişcat la privirea ei lascivă. 

Încet, Yrene îşi desfăcu şireturile din faţă ale 
rochiei de un mov deschis şi o lăsă să cadă pe 
podea, împreună cu lenjeria intimă. 

Gura i se uscă în timp ce ea îl privi în 
continuare, mişcându-şi şoldurile cu fiecare pas pe 
care îl făcea spre cadă, spre trepte. 

Yrene intră în apă, iar lui îi vui sângele în 
urechi. 

Chaol sări pe ea înainte să atingă ultima 
treaptă. 


Ratară cina. Şi desertul. 

Şi kahve-ul de la miezul nopţii. 

Kadja se strecură în timp ce făceau baie ca să 
schimbe cearşafurile. Yrene nu reuşi să se simtă 
ruşinată din cauza a ceea ce, foarte probabil, 
auzise servitoarea. Cu siguranţă nu fuseseră 
liniştiţi în apă. 

Şi cu siguranţă nu fuseseră liniștiți în 
următoarele ore. 

Yrene era moale de extenuare când se 
despărţiră, destul de transpirată încât alt drum 
spre baie să fie inevitabil. Pieptul lui Chaol se ridică 

şi cobori sacadat. 

În deşert fusese incredibil. Dar acum, vindecat 
- dincolo de coloană şi picioare, vindecat în acel 
loc putred şi întunecat din sufletul lui... 

O sărută pe fruntea transpirată, buzele lui 
prinzându-i buclele rebele care apăruseră în urma 
băii. Cu cealaltă mână, îi contură cercuri pe spate. 

— Ai spus ceva - în acel puț, şopti el. 

Yrene era prea obosită ca să rostească mai 
mult de un „Mmm” şoptit. 

— Ai spus că mă iubeşti. 

Ei bine, asta o trezi. 

Stomacul i se încordă. 

— Nu te simţi obligat să... 

Chaol o amuţi cu acea privire calmă şi fermă. 

— Este adevărat? 

Ea îi contură cicatricea de pe obraz. Nu văzuse 
mult din început, intrase în amintirile lui doar la 
timp ca să îl vadă acel bărbat frumos şi brunet - 
Dorian - zâmbind la el, dar simţise asta, ştiuse cine 
îi făcuse cicatricea recentă. 

— Da. Şi chiar dacă vocea ei era blândă, 
vorbea serios. 

Chaol zâmbi. 

— Acesta este un lucru bun, Yrene Towers, 
pentru că şi eu te iubesc. 

Pieptul i se strânse; deveni prea plină pentru 
corpul ei, pentru ce o străbătea. 

— Din clipa în care ai intrat în salon în prima zi, 
spuse Chaol. Cred că am ştiut chiar şi atunci. 

— Eram o străină. 

— Te-ai uitat la mine fără urmă de milă. M-ai 

văzut pe mine. Nu scaunul sau rana. M-ai văzut pe 
mine. A fost prima dată când m-am simţit... văzut. 
M-am simţit treaz, după foarte mult timp. 

Ea îi sărută pieptul, chiar deasupra inimii. 

— Cum aş putea rezista acestor muşchi? 

Râsul lui vui în gura şi oasele ei. 

— Eşti o profesionistă desăvârşită. 

Yrene zâmbi. 

— Vindecătoarele nu vor înceta să vorbească. 
Hafiza este deja foarte bucuroasă. 

Dar el înţepeni, gândindu-se la viitor, la 
alegeri. 

Chaol spuse după o clipă: 

— Când se întoarce Nesryn, am de gând să 
lămuresc lucrurile. Deşi cred că a ştiut înaintea 
mea. 

Yrene dădu din cap, încercând să lupte cu 
fiorul care o cuprinse. 

— Şi în afară de asta... Alegerea este a ta, 
Yrene. Când pleci. Cum pleci. Dacă vrei cu 
adevărat să pleci. 

Ea se pregăti. 

— Dar dacă mă vei accepta... va fi un loc 
pentru tine pe nava mea. Alături de mine. 

Yrene scoase un murmur mofturos şi-i contură 
sfârcul. 

— Ce fel de loc? 

Chaol se întinse ca o pisică, punându-şi braţele 
sub cap în timp ce spuse tărăgănat: 

— Din cele obişnuite: ajutor de bucătar, 
bucătar, spălător de vase... 

Ea îl împunse în coaste, iar el râse. Era un 

sunet frumos, puternic şi profund. 

Dar ochii lui căprui se îmblânziră când îi 
cuprinse chipul. 

— Ce loc ţi-ar plăcea, Yrene? 

Inima ei bătu puternic la acea întrebare, la 
timbrul vocii lui, dar zâmbi şi spuse: 

— Oricare îmi dă dreptul să ţip la tine, dacă te 
fortezi prea mult. Ea îşi trecu o mână de-a lungul 
picioarelor şi spatelui său. Atent - el trebuia să fie 
atent, atât de atent pentru un timp. 

Chaol rânji şi o trase deasupra lui. 

— Cred că ştiu poziţia perfectă. 

În cuibul Eridun era haos când reveniră. 

Falkan era în viaţă şi cauzase o asemenea 
panică la sosirea păsărilor ruk în Altun, încât 
Houlun sărise în faţa păianjenului moale ca să le 
împiedice pe celelalte păsări ruk să îl sfâşie. 

Sartag reuşise să stea în picioare suficient de 
mult timp încât să o îmbrăţişeze pe Kadara, să 
ordone unei vindecătoare să vină imediat la ea, 
apoi să o ia în braţe pe Borte, care era stropită cu 
sânge negru şi zâmbea cu gura până la urechi. 
Apoi Sartaq dădu mâna cu Yeran, pe care Borte îl 
ignoră explicit, ceea ce Nesryn presupunea că era 
un progres, faţă de la ostilitatea directă. 

— Cum? o întrebă Sartaq pe Borte în vreme ce 
Nesryn stătea deasupra siluetei aproape 
inconştiente a lui Falkan, încă neîncrezătoare că 
păsările ruk se puteau controla. 

Yeran, cu compania lui de păsări ruk din Berlad 
întorcându-se în cuibul lor, se îndepărtă de pasărea 
care îl aştepta şi răspunse: 

— Borte a venit să mă ia. A spus că pleacă într- 
o misiune foarte periculoasă şi că aş putea să o las 
să moară singură sau să vin şi eu. 

Sartaqg râse. 

— i s-a interzis, îi spuse el lui Borte, uitându- 
se spre locul în care Houlun îngenunchease lângă 
Falkan, mama de vatră părând într-adevăr uşurată 
şi nervoasă. 

Borte pufni. 

— De mama de vatră de aici. De vreme ce sunt 
logodită cu un căpitan din Berlad - punând accent 
pe sunt, spre dezamăgirea lui Yeran, se pare -, îmi 
pot asuma parţial şi loialitatea faţă de mama de 
vatră de acolo. Care nu a avut nicio problemă să 
mă lase să petrec ceva timp cu logodnicul meu. 

— Vom sta de vorbă noi două, spuse nervoasă 
Houlun când se ridică în picioare şi trecu pe lângă 
ei, ordonând câtorva oameni să îl aducă pe Falkan 
mai departe în sală. Crispându-se la greutatea 
păianjenului, ei se supuseră cu mare grijă. 

Borte ridică din umeri, întorcându-se ca să o 
urmeze pe Houlun spre locul în care omul care îşi 
schimba forma urma să fie îngrijit cât de bine 
posibil, în trupul de păianjen. 

— Cel puţin mama lui de vatră are o 
perspectivă asupra petrecerii timpului mai 
apropiată de a mea, spuse ea şi plecă. 

Totuşi, când plecă, Nesryn ar fi putut jura că 
Borte îi schiţă în secret un zâmbet lui Yeran. 

Yeran se uită după ea un moment lung, apoi se 
întoarse spre ei şi le zâmbi strâmb. 

— A promis că va stabili o dată. Aşa a făcut-o 
pe mama mea de vatră să fie de acord. El îi făcu 
semn din ochi lui Sartag. Păcat că nu i-am spus că 
nu sunt deloc de acord cu data. 

Şi, spunând asta, merse după Borte, alergând 
câţiva paşi ca să o ajungă din urmă. Ea se întoarse 
spre el, cuvintele tăioase deja izbucnindu-i de pe 
buze, dar îi permise să o urmeze în sală. 

Când Nesryn se întoarse spre Sartaqg, o făcu la 
timp să îl vadă clătinându-se. 

Ea se întinse, corpul care o durea forţându-se 
când îl prinse pe prinţ de talie. Cineva strigă după 
o vindecătoare, dar Sartaq rămase în picioare, 
chiar dacă îşi ţinea braţele în jurul ei. 

Nesryn nu fu tentată să-şi îndepărteze braţele 
din jurul taliei lui. 

Sartag se uită la ea cu acel zâmbet blând şi 
drăguţ. 

— M-ai salvat. 

— Pare un sfârşit jalnic pentru poveştile 
Prințului Înaripat, răspunse ea, încruntându-se la 
tăietura de la piciorul lui. Ar trebui să te aşezi... 

În partea cealaltă a sălii, lumina sclipi, oamenii 
ţipară... iar apoi păianjenul dispăru. Înlocuit de un 
bărbat, acoperit cu tăieturi şi sânge. 

Când Nesryn se uită înapoi, privirea lui Sartaq 
se oglindi pe chipul ei. 

Gâtul i se închise, buzele lipindu-i-se într-o linie 
tremurândă când îşi dădu seama că ei erau aici. 
Erau aici şi în viaţă, iar ea nu mai cunoscuse o 

asemenea groază şi disperare ca în momentele în 
care el fusese luat. 

— Nu plânge, murmură bărbatul aplecându-se 
ca să îşi treacă uşor buzele peste lacrimile care 
curgeau. Ce vor spune atunci despre Săgeata lui 
Neith? îi şopti el. 

Nesryn râse fără să vrea, în ciuda a ce se 
întâmplase, şi îl cuprinse în braţe cât de puternic 
îndrăzni, sprijinindu-şi capul de pieptul său. 

Sartaqg îi mângâie părul fără să spună nimic şi 
o îmbrăţişă. 


Consiliul Clanurilor se întruni două zile mai 
târziu, la răsărit. 

Mamele de vatră şi căpitanii din fiecare cuib se 
adunară în sală, atât de mulţi încât acel spaţiu se 
umplu. 

Nesryn dormise toată ziua precedentă. 

Nu în camera ei, ci ghemuită în pat lângă 
prinţul care stătea acum cu ea în faţa grupului 
adunat. 

Amândoi fuseseră pansaţi şi spălaţi şi chiar 
dacă Sartaq nici măcar nu o sărutase... Nesryn nu 
obiectase când el o condusese de mână şi intrase 
în dormitorul lui. 

Aşadar, dormiseră. lar când se treziseră, după 
ce rănile le fuseseră din nou bandajate, ieşiseră ca 
să găsească sala plină de călăreţi. 

Falkan stătea lipit de zidul îndepărtat, cu braţul 
într-o eşarfă, dar cu ochii limpezi. Nesryn îi 

zâmbise când intrase, dar acum nu era timpul 
pentru acea reuniune sau posibilele adevăruri pe 
care le avea de spus. 

După ce Houlun termină de întâmpinat pe 
toată lumea, când liniştea se lăsă în sală, Nesryn 
rămase lângă Sartaqg. Era ciudat să îl vadă cu părul 
mai scurt - ciudat, dar nu îngrozitor. Avea să 
crească din nou, spusese el când ea se încruntase 
în acea dimineaţă. 

Toţi ochii se întoarseră spre ei, unii cordiali şi 
primitori, alţii îngrijoraţi, alţii duri. 

Sartaq spuse grupului adunat: 

— Kharankuii s-au agitat din nou. Şoaptele şi 
foşnetul mişcării străbătură sala. Şi chiar dacă 
ameninţarea a fost eliminată curajos şi feroce de 
clanul Berlad, e foarte posibil ca păianjenii să 
revină. Ei au auzit o chemare întunecată prin lume 
şi sunt înclinați să îi răspundă. 

Nesryn înaintă şi îşi ridică bărbia. Şi deşi 
cuvintele ei erau pline de frică, a le rosti aici părea 
un lucru la fel de natural ca respiratul. 

— Am aflat multe lucruri în Trecătoarea Dagul, 
spuse Nesryn, vocea răsunând din stâlpii şi piatra 
sălii. Lucruri care vor schimba războiul în nord. Şi 
vor schimba această lume. 

Toţi ochii erau îndreptaţi acum spre ea. Houlun 
dădu din cap din locul ei de lângă Borte, care 
zâmbi  încurajator. Yeran stătea în apropiere, 
privind pe jumătate la logodnica lui. 

Degetele lui Sartaq le atinseră pe ale ei. O 
singură dată, în semn de avertisment şi 
promisiune. 

— Nu înfruntăm o armată de oameni pe 
continentul nordic, continuă Nesryn, ci una de 
demoni. lar dacă nu ne ridicăm ca să întâmpinăm 
această ameninţare, dacă nu ne ridicăm ca să o 
înfruntăm ca un singur popor, al tuturor 
ținuturilor... Atunci ne vom găsi în schimb sfârşitul. 

Aşadar, ea le spuse toată istoria lui Erawan şi a 
lui Maeve. 

Nu menţionă căutarea cheilor, dar înainte să 
termine, sala era agitată în timp ce clanurile 
şopteau între ele. 

— Vă las să alegeţi, spuse Sartaq cu o voce 
fermă.  Grozăviile din Dagul Fells sunt doar 
începutul. Nu vă voi judeca dacă alegeţi să 
rămâneţi. Dar toţi cei care zboară cu mine zboară 
sub steagul khaganului. Vă vom lăsa să vă 
consultaţi între voi. 

Şi spunând asta, luând-o de mână pe Nesryn, 
Sartaq o conduse din sală, Falkan ajungându-i din 
urmă. Borte şi Houlun rămaseră, ca lideri ai 
clanului Eridun. Nesryn ştia ce tabără aveau să 
aleagă, că urmau să zboare spre nord, dar ceilalţi... 

Şoaptele se transformaseră în dezbateri în 
toată regula când ajunseră la unul dintre spaţiile 
private de adunare pentru familii. Dar Sartaq 
rămase în mica sală doar o clipă înainte să se 
îndrepte spre bucătării, părăsindu-i pe Nesryn şi pe 
Falkan cu un semn din ochi şi promițând să aducă 
mâncare. 

Singură cu omul care îşi schimba forma, 
Nesryn merse spre foc şi îşi încălzi mâinile. 

— Cum te simţi? îl întrebă ea, privind peste 

umăr la locul în care Falkan se aşeză pe un scaun 
de lemn cu spătar mic. 

— Mă doare totul. Falkan se strâmbă, 
masându-şi piciorul. Aminteşte-mi să nu mai fac 
vreodată ceva eroic. 

Ea chicoti acoperind pârâitul focului. 

— Mulţumesc pentru că ai făcut-o. 

— Oricum nu mi-ar simţi nimeni lipsa. 

Gâtul ei se încordă, dar întrebă: 

— Dacă zburăm spre nord - spre Antica şi în 
cele din urmă spre continentul nordic... Ea nu mai 
era în stare să spună cuvântul. „Acasă.” Vei veni? 

Omul care îşi schimba forma rămase tăcut un 
moment lung. 

— Ai vrea să fiu acolo? Ar vrea vreunul dintre 
voi? 

Nesryn se întoarse în cele din urmă dinspre 
foc, cu ochii arzători. 

— Am să-ţi spun ceva. 


Falkan plânse. 

Îşi cuprinse capul cu mâinile şi plânse când 
Nesryn îi spuse ce bănuia. Ea nu ştia multe despre 
trecutul Lysandrei, dar perioada de timp şi locul se 
potriveau, doar descrierea nu. Mama descrisese o 
fată simplă cu părul castaniu. Nu o frumuseţe cu 
păr brunet şi ochi verzi. 

Dar, da - da, avea să vină. La război şi ca să o 
găsească pe ea. Pe nepoata lui. Ultima rudă din 
lume pe care nu încetase să o caute. 

Sartag reveni cu mâncarea şi, treizeci de 
minute mai târziu, veni o veste din sală. 

Clanurile deciseseră. 

Cu mâinile tremurânde, Nesryn merse spre 
uşă, spre locul în care Sartaq îi întinse o mână. 

Degetele lor se împletiră, iar el o conduse spre 
sala care acum era liniştită. Falkan se ridică 
dureros de pe scaun, mormăind când îşi şterse 
lacrimile şi şchiopătă după ei. 

Ei făcuseră câţiva paşi înainte ca un mesager 
să vină în grabă pe hol. 

Nesryn se retrase de lângă Sartaq pentru a-l 
lăsa să se ocupe de fata cu ochii mari care gâfâia, 
dar mesagerul îi întinse scrisoarea lui Nesryn. 

Lui Nesryn îi tremurară mâinile când recunoscu 
scrisul. 

II simţi şi pe Sartaq înţepenind, îşi dădu seama 
că scrisul era al lui Chaol. El se retrase, închizând 
ochii ca să o lase să citească. 

Ea citi mesajul de două ori. Fu nevoită să 
respire adânc pentru a nu vomita. 

— El... el îmi cere să vin în Antica. Are nevoie 
de mine, spuse ea, biletul fluturând în mâinile ei 
tremurânde. Mă imploră să revin imediat. Cât de 
repede ne poate purta vântul. 

Sartaq luă scrisoarea şi o citi. Falkan rămase 
tăcut şi atent în timp ce prinţul o citi şi înjură. 

— Ceva nu este în regulă, spuse Sartaqg, iar 
Nesryn dădu din cap. 

Dacă el, Chaol, care niciodată nu cerea 
ajutorul, niciodată nu voia ajutorul, le spusese să 
se grăbească... Ea privi spre consiliu, care încă 

aştepta să-şi anunţe decizia. 
Dar Nesryn îl întrebă doar pe prinţ: 
— Cât de curând putem zbura? 

Dimineaţa veni şi trecu, iar Yrene nu se grăbi 
să se ridice din pat. Nici Chaol. Mâncară tacticos un 
prânz în salon, fără să se deranjeze să se îmbrace 
corespunzător. 

Hafiza urma să decidă dacă avea să le dea 
acele cărţi. Aşadar, erau nevoiţi să aştepte. lar 
apoi să aştepte întâlnirea cu Aelin Galathynius sau 
oricine altcineva ar fi putut să le descifreze. Chaol 
spusese asta după ce Yrene îi zisese că Hafiza 
confirmase. 

— Trebuie să fie informaţii importante în acele 
cărţi, spuse gânditor Chaol când mestecă seminţe 
de rodie, fructele pe care le băgă în gură fiind ca 
nişte mici rubine. 

— Dacă sunt atât de vechi pe cât credem, 
spuse Yrene, dacă multe dintre texte sunt din 
necropole sau locuri asemănătoare, ar putea fi o 
comoară. Despre valgi. Legătura noastră cu ei. 

— Aelin a avut noroc în Rifthold când a dat de 
acele câteva cărţi. 

El îi povestise cu o seară în urmă despre 
asasina numită Celaena, care se dovedise a fi o 
regină pe nume Aelin. Tot trecutul ei, expus. Unul 
lung şi trist. Vocea lui devenise răguşită când 
vorbise despre Dorian, despre colier şi despre 
prinţul valg; despre cei pe care îi pierduse. Despre 

propriul rol, sacrificiile pe care le făcuse, 
promisiunile pe care le încălcase. Totul. 

lar dacă Yrene nu l-ar fi iubit deja, l-ar fi iubit 
atunci, aflând adevărul şi văzând bărbatul care 
devenea, în care se transforma, după toate 
acestea. 

— Regele le-a omis cumva în timpul primelor 
lui cercetări şi al epurării. 

— Sau poate că vreun zeu s-a asigurat că o 
face, spuse gânditoare Yrene. Ea ridică o 
sprânceană. Presupun că nu este vreo pisică Baast 
în acea bibliotecă. 

Chaol scutură din cap şi lăsă rodia mâncată 
Jos. 

— Aelin întotdeauna a avut un zeu sau doi 
cocoţaţi pe umerii ei. Nimic nu m-ar surprinde în 
acest moment. 

Yrene se gândi. 

— Ce s-a întâmplat cu regele? Dacă a avut un 
demon valg în el. 

Chipul lui Chaol se întunecă în timp ce se 
rezemă pe înlocuitorul mai puţin comod al 
canapelei aurii sfâşiate. 

— Aelin l-a vindecat. 

Yrene se îndreptă. 

— Cum? 

— L-a scos din el cu foc. Ei bine, ea şi Dorian 
au făcut-o. 

— lar bărbatul - adevăratul rege - a 
supravieţuit? 

— Nu. Iniţial, da. Dar nici Aelin şi nici Dorian nu 
au vrut să vorbească prea mult despre ce s-a 

întâmplat pe pod. El a supravieţuit suficient încât 
să explice ce s-a făcut, dar cred că s-a stins 
repede. lar Aelin a distrus castelul. Şi pe el. 

— Dar focul a alungat demonul valg din el? 

— Da. Şi cred că a ajutat să-l salveze şi pe 
Dorian. Sau cel puţin l-a eliberat suficient încât să 
lupte singur. El îşi înclină capul. De ce întrebi? 

— Pentru că teoria mea... Genunchiul lui Yrene 
săltă. Ea scrută camera, uşile. Nu era nimeni în 
apropiere. Cred... Se aplecă mai aproape, 
apucându-l de genunchi. Cred că valgii sunt 
paraziți. Infecţii. 

E| deschise gura, dar Yrene continuă. 

— Hafiza şi cu mine am scos o tenie din Hasar 
când am venit prima dată aici. Ele se hrănesc pe 
seama gazdei lor, la fel ca valgii. Preiau nevoile de 
bază - ca foamea. Şi în cele din urmă îşi ucid 
gazda, când toate resursele sunt epuizate. 

Chaol rămase complet nemişcat. 

— Dar nu sunt viermi fără minte. 

— Da, şi asta am vrut să văd cu tine, ieri. Cât 
de conştient era întunericul. Mărimea puterii lor. 
Dacă a lăsat vreun soi de parazit în sângele tău. 
Nu a făcut-o, dar... celălalt parazit se hrănea din 
tine, dându-i controlul. 

El rămase tăcut. 

Yrene îşi drese vocea, mângâindu-i încheietura 
mâinii cu degetul mare. 

— Mi-am dat seama cu o seară înainte. Că am 
şi eu unul. Ura, furia, frica şi suferinţa mea. Ea 
dădu la o parte o buclă rebelă. Au fost paraziți care 
s-au hrănit din mine în toţi aceşti ani, sprijinindu- 

mă, dar şi hrănindu-se din mine. 

Şi odată ce înţelesese asta - că locul în care se 
temea cel mai mult să meargă era înăuntrul ei, 
unde ar fi putut fi nevoită să recunoască ce 
sălăşluia, mai exact, în ea... 

— Când mi-am dat seama ce făceam, am 
înţeles că asta este cu adevărat valgul, în 
profunzime. Ce sunt propriile umbre. Paraziti. Şi a 
le suporta în ultimele săptămâni nu era acelaşi 
lucru cu a /e înfrunta. Deci am atacat întunericul 
aşa cum aş face-o cu orice parazit; am roit în jurul 
lui. L-am făcut să vină la tine - să te atace cât de 
puternic putea, ca să fugă de mine. Astfel încât să 
îl poţi înfrunta, să îl învingi. Ca tu să poţi merge 
unde te temeai să o faci şi să decizi dacă, în sfârşit, 
eşti gata să ripostezi. 

Ochii lui erau limpezi, strălucitori. 

— Ţi-ai dat seama de un lucru extrem de 
important. 

— Cu siguranţă. Ea se gândi la ce-i povestise el 
despre Aelin şi demonul din regele mort. Focul este 
curăţător. Purificator. Dar în vindecare nu este des 
folosit, fiind prea greoi. Apa este mai potrivită 
pentru vindecare. Dar, pe de altă parte, există 
daruri brute de vindecare. Ca al meu. 

— Lumina, spuse Chaol. Arăta ca un roi de 
lumină, împotriva întunericului. 

Ea dădu din cap. 

— Aelin a reuşit să îi elibereze pe Dorian şi pe 
tatăl lui. Brutal, crud, iar unul nu a supravieţuit. 
Dar dacă o vindecătoare cu un dar ca al meu 
trebuia să trateze pe cineva posedat - infestat de 

un valg? Inelul şi colierul erau dispozitive de 
implantare. Ca apa sau mâncarea otrăvită; doar 
purtătoarele a ceva mic, al sâmburelui acelor 
demoni, care apoi creşteau în gazdele lor. 
îndepărtarea este primul pas, dar ai spus că 
demonul poate rămâne chiar şi după aceea. 

Pieptul lui începu să i se ridice sacadat când 
dădu din cap. 

Yrene şopti: 

— Cred că îi pot ajuta. Cred că valgii... Cred că 
sunt paraziți, iar eu îi pot trata pe oamenii pe care 
îi infestează. 

— Atunci, toţi cei pe care i-a capturat Erawan, 
ţinuţi în acele inele şi coliere... 

— l-am putea elibera. 

El îi strânse mâna. 

— Dar va trebui să te apropii de ei. lar puterea 
lor, Yrene... 

— Voi presupune că aici vor interveni Aelin şi 
Dorian. Ca să îi imobilizeze. 

— Totuşi, este imposibil să testezi asta. Fără 
riscuri importante. Maxilarul i se încordă. Acesta 
trebuie să fie motivul pentru care te vâna agentul 
lui Erawan - ca să şteargă informaţiile acestea. Ca 
să te împiedice să-ţi dai seama, vindecându-mă. Şi 
să le transmiţi altor vindecătoare. 

— Dacă aşa este, totuşi... De ce acum? De ce 
să aştepte atât de mult? 

— Poate că Erawan nici măcar nu s-a gândit la 
asta, nu înainte ca Aelin să scoată valgii din Dorian 
şi din rege. El îşi masă pieptul. Dar există un inel. A 
fost al lui Athril, prieten cu regele Brannon şi 

Maeve. l-a oferit lui Athril imunitate împotriva 
valgilor. S-a pierdut în trecut - fiind singurul. Aelin 
l-a găsit, iar Maeve şi l-a dorit destul de mult încât 
să i-l dea, la schimb, pe Rowan. Legenda spune că 
însăşi Mala l-a făurit pentru Athril, dar... Mala îl 
iubea pe Brannon, nu pe Athril. 

Chaol se ridică de pe canapea, iar Yrene îl 
urmări făcând paşi. 

— Era o tapiserie în fosta cameră a lui Aelin. O 
tapiserie care înfăţişa un cerb şi ascundea intrarea 
spre mormântul în care Brannon a ascuns cheile 
Wyrd. A fost primul indiciu al lui Aelin care a făcut- 
o să meargă pe acest drum. 

— Şi? 

Cuvântul era o şoaptă. 

— Şi era o bufniţă printre animalele pădurii. 
Era forma lui Athril. Nu a lui Brannon. Totul era 
codat - tapiseria, mormântul. Simboluri peste 
simboluri. Dar bufnița... Nu ne-am gândit niciodată. 

— La ce să vă gândiţi? 

Chaol se opri în mijlocul camerei. 

— Că e posibil ca bufnița să nu fie doar forma 
de animal a lui Athril, ci sigiliul lui datorită loialității 
faţă de altcineva. 

Şi în ciuda zilei călduroase, sângele lui Yrene 
se răci când spuse: 

— Silba. 

Chaol dădu încet din cap. 

— Zeița Vindecării. 

Yrene şopti: 

— Nu Mala a făcut acel inel pentru imunitate. 

— Nu. 

Silba îl făurise. 

— Trebuie să mergem la Hafiza, spuse încet 
Yrene. Chiar dacă nu ne va lăsa să luăm cărţile, ar 
trebui să îi cerem să ne uităm la ele - să vedem 
singuri ce ar fi putut supravieţui în tot acest timp. 
Ce ar fi putut afla vindecătoarele Fae în război. 

El îi făcu semn să se ridice. 

— Vom merge acum. 

Dar uşa apartamentului se deschise, iar Hasar 
intră, rochia ei aurie şi verde fluturând. 

— Ei bine, spuse ea, rânjind la lipsa hainelor 
lor, la părul zburlit. Cel puţin staţi confortabil. 

Yrene simţi că lumea se mişcă sub ea când 
prinţesa îi zâmbi lui Chaol. 

— Am primit nişte veşti. Din ţinuturile voastre. 

— Ce este? întrebă el imediat. 

Hasar îşi curăţă unghiile. 

— O, doar că flota reginei Maeve a reuşit să 
găsească armata pe care Aelin Galathynius a 
ridicat-o pe furiş. A fost o luptă pe cinste. 

Chaol se gândi să o strângă de gât pe prinţesa 
care zâmbea, dar reuşi să-şi ţină mâinile pe lângă 
corp şi fruntea sus, în ciuda faptului că purta doar 
pantaloni, şi întrebă: 

— Ce s-a întâmplat? 

O luptă navală. Aelin împotriva lui Maeve. El 
aşteptă cuvântul care urma să fie rostit. Dacă el 
întârziase... 

Hasar îşi ridică privirea de la unghii. 

— A fost un spectacol, se pare. O floră Fae 
împotriva unei armate de oameni... 

— Hasar, te rog, şopti Yrene. 

Prinţesa oftă privind spre tavan. 

— Bine. Maeve a fost învinsă. 

Chaol se aşeză pe canapea. 

Aelin... din fericire, Aelin reuşise să găsească o 
cale... 

— Deşi au fost nişte detalii interesante. 

Apoi prinţesa relată faptele. Cifrele. O treime 
din flota lui Maeve, care purta steagul Whitethorn, 
întorsese singură armele şi se alăturase flotei din 
Terrasen. Dorian luptase... ţinuse linia frontului 
împreună cu Rowan. Apoi o haită de balauri 
apăruseră de nicăieri ca să lupte pentru Aelin. 

Manon Cioc-Negru. Chaol era dispus să-şi 
parieze viaţa că, întru câtva, fie prin Aelin, fie prin 
Dorian, vrăjitoarea le făcuse o favoare şi, probabil, 
schimbase cursul acestui război. 

— Magia, se zvoneşte, a fost impresionantă, 
continuă Hasar. Gheaţă, vânt şi apă. Dorian şi 
Rowan. Chiar şi un zvon despre un om care îşi 
schimbă forma. Lysandra. Dar fără întuneric. Şi 
fără foc. 

Chaol îşi sprijini antebraţele pe genunchi. 

— Deşi unele rapoarte susţin că s-au zărit 
flăcări şi umbre pe un țărm - departe. Licării 
ambelor apărând şi dispărând. Şi nimeni nu le-a 
zărit pe Aelin sau pe Regina Întunecată în flotă. 

Ar fi fost tipic pentru Aelin să mute lupta dintre 
ea şi Maeve pe țărm, să minimalizeze pierderile 
astfel încât să-şi poată dezlănţui toată puterea fără 

ezitare. 

— Aşa cum am spus, continuă Hasar, 
umflându-şi fusta rochiei, au fost victorioşi. Aelin a 
fost reperată întorcându-se la flota ei, o oră mai 
târziu. Ei au plecat - spre nord, se pare. 

El mormăi o rugăciune de mulţumire Malei şi 
una oricărui zeu îl veghea pe Dorian. 

— Au fost pierderi mari? 

— Pentru oamenii lor, da, dar niciunul dintre 
jucătorii importanţi, spuse Hasar, iar Chaol o uri. 
Dar Maeve... era acolo şi a dispărut, fără să se ştie 
unde a plecat. Ea se încruntă la ferestre. Poate că 
va naviga aici să-şi lingă rănile. 

Chaol se rugă să nu fie aşa. Totuşi, dacă flota 
lui Maeve s-ar mai aflat în Marea Îngustă când ar fi 
traversat... 

— Dar ceilalţi navighează spre nord - încotro? 
„Unde îmi pot găsi regele, fratele?” 

— Presupun că spre Terrasen, acum că Aelin 
are propria flotă. O, şi încă una. 

Hasar zâmbi cu ochii la el, aşteptând 
întrebarea - rugămintea. 

— Care altă flotă? se forţă Chaol să întrebe. 

Hasar ridică din umeri, mergând dintr-o 
cameră în alta. 

— S-a dovedit că Aelin le-a cerut Asasinilor 
Tăcuţi din Deşertul Roşu să-i achite o datorie. 

Pe Chaol îl usturau ochii. 

— Şi Wendlynului. 

Mâinile lui începură să tremure. 

— Câte nave? şopti el. 

— Toate, spuse Hasar cu mâna pe uşă. A venit 

toată flota din Wendlyn, comandată de însuşi 
Prinţul Moştenitor Galan. 

Aelin... Sângele lui Chaol scânteie, iar el se uită 
la Yrene. Ochii ei erau mari, strălucitori. Strălucitori 
de speranţă - speranţă prețioasă şi arzătoare. 

— Se pare, spuse gânditoare Hasar, ca şi când 
ar fi fost un gând trecător, că există destui oameni 
care o respectă şi care cred ceea ce spune ea. 

— Ce anume? şopti Yrene. 

Hasar ridică din umeri. 

— Presupun că este ceea ce a încercat să-mi 
spună mie, când mi-a scris un mesaj în urmă cu 
două săptămâni, cerându-mi ajutorul, ca de la o 
prinţesă la alta. 

Chaol respiră tremurat. 

— Ce ţi-a promis Aelin? 

Hasar zâmbi în sinea ei. 

— O lume mai bună. 


Capitolul 60 


Chaol se burzului lângă Yrene când se grăbiră 
pe străzile înguste din Antica, aglomerate cu 
oameni care se întorceau seara acasă. Nu de furie, 
îşi dădu ea seama, ci cu un scop. 

Aelin adunase o armată, iar dacă ei li se 
puteau alătura, aducând o parte din armata 
khaganatului... Yrene văzu speranţa din ochii lui. 
Concentrarea. 

Era o şansă oarbă în acest război. Dar doar 
dacă îi puteau convinge pe nobili. 

O ultimă încercare, îi spuse el când intrară în 

interiorul răcoros din Torre şi se grăbiră să urce 
scările. Lui nu-i păsa dacă trebuia să se târască în 
faţa khaganului. Ar fi făcut o ultimă încercare să îl 
convingă. 

Dar, mai întâi, Hafiza. Şi cărţile care ar fi putut 
conţine o armă mult mai valoroasă decât săbiile şi 
săgețile: cunoaşterea. 

Paşii lui nu ezitară când urcară scările 
nesfârşite din Torre. În ciuda a tot ceea ce îi apăsa, 
Chaol tot îi şopti la ureche: 

— Nu mă mir că picioarele tale sunt atât de 
frumoase. 

Yrene flutură o mână, roşind. 

— Bădăranule. 

La ora asta, cele mai multe ucenice coborau 
deja la cină. Câteva radiară văzându-l pe Chaol 
trecând pe lângă ele pe scări, unele mai tinere 
chicotind. El le zâmbi tuturor cordial şi indulgent, 
fapt care le făcu să izbucnească din nou. 

Al ei. El era al ei, voia să le spună Yrene. Acest 
bărbat frumos, curajos şi altruist - el era al ei. 

Şi mergea acasă cu el. 

Gândul o calmă puţin. Sentimentul că acele 
drumuri nesfârşite din Torre ar fi putut fi acum 
limitate; că nu ar mai fi mirosit lavanda şi pâinea 
coaptă pentru mult timp; că nu ar mai fi auzit 
chicotele. 

Mâna lui Chaol o atinse pe a ei ca şi când i-ar fi 
spus că înţelegea. Yrene îi apucă doar uşor 
degetele. Da, avea să lase o parte din ea aici. Dar 
ce lua la plecare... Yrene zâmbea când ajunseră în 
vârful turnului Torre. 

Chaol  gâfâi, sprijinind o mână de zidul 
palierului. Uşa biroului Hafizei era întredeschisă, 
lăsând să intre ultimele raze de soare. 

— Oricine a construit chestia asta a fost un 
sadic. 

Yrene râse, bătând la uşa biroului Hafizei şi 
deschizând-o. 

— Kamala. Şi se spune că ea... Yrene se opri, 
găsind gol biroul Marii Vindecătoare. 

Ea îl ocoli pe palier, mergând spre camera de 
lucru a cărei uşă era întredeschisă. 

— Hafiza? 

Niciun răspuns, dar ea oricum deschise uşa. 

Goală. Dulapul pentru cărţi era, din fericire, 
încă încuiat. 

Probabil făcea vizite sau era la cină, deşi 
văzuseră pe toată lumea coborând după sunetul 
clopotului de cină, dar nu şi pe Hafiza. 

— Aşteaptă aici, spuse Yrene şi cobori scările 
spre următorul palier, cu un nivel deasupra 
camerei ei. 

— Eretia, spuse ea, intrând în camera mică. 

Vindecătoarea mormăi un răspuns. 

— Am văzut un fund frumos trecând pe aici în 
urmă cu o clipă. 

Tusea lui Chaol se auzi de deasupra. 

Yrene pufni, dar întrebă: 

— Ştii unde este Hafiza? 

— În camera ei de lucru. Femeia nici măcar nu 
se întoarse. A fost acolo toată ziua. 

— Eşti... sigură? 

— Da. Am văzut-o intrând şi închizând uşa şi 

nu a ieşit. 

— Uşa era deschisă mai devreme. 

— Atunci poate că s-a strecurat pe lângă mine. 

Fără să spună nimic? Nu îi stătea în fire Hafizei. 

Yrene se scărpină în cap, scrutând palierul din 
spatele ei şi cele câteva uşi. Nu se deranjă să-şi ia 
„rămas-bun” de la Eretia înainte să bată. Una era 
goală; în cealaltă, vindecătoarea îi spuse acelaşi 
lucru: Hafiza era în camera ei de lucru. 

Chaol aştepta în capătul scărilor când Yrene 
urcă din nou. 

— N-ai găsit-o? 

Yrene bătu cu piciorul în pământ. Poate că era 
paranoică, dar... 

— Să verificăm sala de mese, fu tot ce spuse 
ea. 

Zări un licăr în ochii lui Chaol. Îngrijorarea şi 
avertismentul. 

Coborâră două niveluri până ce Yrene se opri 
pe palierul ei. 

Uşa era închisă, dar era ceva prins sub ea, ca 
şi când cineva ar fi lovit obiectul în trecere. 

— Ce este? 

Chaol scoase sabia atât de repede încât ea nici 
măcar nu îl văzu mişcându-se, fiecare mişcare a 
corpului său, a sabiei, fiind un dans. Ea se aplecă şi 
scoase obiectul. Metalul scârţâi pe piatră. 

Şi acolo, atârnând de lanţ... Cheia de fier a 
Hafizei. 

Chaol studie uşa şi scările în timp ce Yrene îşi 
trase lanţul peste cap cu degete tremurânde. 

— Nu l-a pus acolo întâmplător, spuse el. 

lar dacă se gândise să ascundă cheia aici... 

— Ştia că ceva o caută. 

— Nu era niciun semn de intrare forţată sau 
atac la etaj, replică el. 

— Poate că doar s-a speriat, dar... Hafiza nu 
face nimic fără să se gândească. 

Chaol puse o mână pe spatele ei, îndemnând-o 
spre scări. 

— Trebuie să anunţăm garda, să adunăm un 
grup de căutare. 

Avea să i se facă rău şi să vomite chiar pe 
scări. 

Dacă atrăsese asta asupra Hafizei... 

Panica nu ajuta pe nimeni şi la nimic. 

Ea se forţă să respire. Încă o dată. 

— Trebuie să ne grăbim. Spatele tău poate... 

— Mă descurc. Mă simt bine. 

Yrene îi evaluă postura, echilibrul. 

— Atunci, grăbeşte-te. 


Coborâră scara spiralată din Torre, întrebând 
pe oricine trecea dacă o văzuse pe Hafiza. „Este în 
camera ei de lucru”, spuseseră toate. 

Ca şi când ea ar fi dispărut, pur şi simplu, în 
neant. În umbră. 

Chaol văzuse şi suportase destule încât să-şi 
asculte instinctele. 

lar instinctul îi spunea că ceva ori se 
întâmplase, ori era în desfăşurare. 

Chipul lui Yrene era alb de groază, acea cheie 

de fier sărindu-i pe piept la fiecare pas. Ajunseră la 
parterul din Torre, iar Yrene alertă garda cu câteva 
cuvinte, explicând calm că Marea Vindecătoare 
dispăruse. 

Dar organizarea unor grupuri de căutare dura 
prea mult. Orice se putea întâmpla în câteva 
minute. Secunde. 

Pe holul aglomerat al nivelului principal din 
Torre, Yrene întrebă câteva vindecătoare despre 
locul în care se afla Hafiza. Nu, nu era în sala de 
mese. Nu, nu era în grădina cu plante. Ei tocmai 
fuseseră acolo şi nu o văzuseră. 

Era un complex imens. 

— Căutăm mai eficient dacă ne despărţim, 
spuse Yrene gâfâind, scrutând holul. 

— Nu. Ei s-ar putea aştepta la asta. Rămânem 
împreună. 

Yrene îşi trecu mâinile peste faţă. 

— Panica răspândită ar putea face... persoana 
să acţioneze mai repede. Să se grăbească. Să nu 
spunem nimic despre asta. Ea îşi cobori mâinile. 
De unde începem? Ar putea fi în oraş, ar putea fi 
m... 

— Câte ieşiri din Torre conduc spre străzi? 

— Doar poarta principală şi una mică laterală, 
pentru livrări. Ambele sunt bine păzite. 

Ei le vizitară pe amândouă în câteva minute. 
Nimic. Gărzile erau bine instruite şi păstrau o 
evidenţă a tuturor celor care intrau şi ieşeau. 
Hafiza nu fusese văzută. Şi nicio căruţă nu intrase 
sau ieşise de dimineaţă, înainte ca Eretia să o vadă 
ultima dată. 

— Trebuie să fie undeva pe aici, spuse Chaol, 
studiind turnul care se înălța, complexul 
vindecătoarelor. În afară cazului în care ştii altă 
cale de intrare sau de ieşire. Poate ceva care ar fi 
putut fi uitat. 

Yrene deveni complet nemişcată, ochii ei fiind 
strălucitori ca focul în amurg. 

— Biblioteca, şopti ea şi începu să alerge. 

Rapidă - era rapidă şi tot ce putea face el era 
să ţină pasul cu ea. Să alerge. Pe toţi zeii, el alerga 
Şi... 

— Sunt zvonuri despre tunelurile din bibliotecă, 
spuse Yrene gâfâind, conducându-l pe un hol 
cunoscut. În subsol. Au legături cu exteriorul. Unde 
duc, nu ştim. Zvonurile spuneau că au fost închise, 
dar... 

Inima lui bătu cu putere. 

— Ar explica felul în care au putut veni şi pleca 
neobservaţi. 

Şi dacă bătrâna fusese adusă aici, jos... 

— Cum de au convins-o să meargă? Fără să 
observe cineva? 

El nu voia să răspundă. Valgii putea invoca 
umbrele dacă voiau şi puteau să se ascundă în ele, 
iar acele umbre puteau deveni imediat mortale. 

Yrene se opri în faţa biroului principal al 
bibliotecii, Nousha ridicându-şi capul. Marmura era 
atât de netedă încât Yrene fu nevoită să se prindă 
de marginile biroului ca să nu cadă. 

— Ai văzut-o pe Hafiza? întrebă ea fără să 
gândească. 

Nousha se uită la ei şi observă sabia pe care el 

o ţinea încă scoasă. 

— Ce este în neregulă? 

— Unde sunt tunelurile? întrebă Yrene. Cele pe 
care le-au acoperit cu scânduri - unde sunt? 

În spatele ei, o pisică Baast gri sări din locul în 
care veghea lângă şemineu şi fugi în bibliotecă. 

Nousha se uită la clopotul vechi de mărimea 
unui bostan de pe birou. Un ciocan stătea lângă el. 

Yrene puse mâna pe ciocan. 

— Nu o face. li va alerta - asta ştim. 

Pielea măslinie a femeii păru să se albească. 

— Coboară spre ultimul nivel. Mergi direct spre 
zid. Coteşte la stânga. Mergi până la cel mai 
îndepărtat zid, chiar în capăt, unde piatra este 
aspră şi neşlefuită. Coteşte la dreapta. Le vei 
vedea. 

Yrene respira sacadat, dar dădu din cap, 
mormăind direcţiile în sinea ei. Chaol le memoră. 

Nousha se ridică în picioare. 

— Să chem garda? 

— Da, spuse Chaol. Dar în linişte. Trimite-o 
după noi. Cât de repede poţi. 

Noushei îi tremurară mâinile când şi le 
împreună în faţa taliei. 

— Tunelurile sunt neatinse de foarte mult timp. 
Fiţi atenţi. Nici măcar noi nu ştim ce este acolo. 

Chaol se gândi să menţioneze utilitatea 
avertizărilor criptice înainte de a intra în luptă, dar 
îşi împleti degetele cu ale lui Yrene şi alergară pe 
hol. 

Capitolul 61 


Yrene numără fiecare pas. Nu că ar fi ajutat, 
dar creierul ei producea doar numere la nesfârşit. 

„Unu, doi, trei... patruzeci. 

Trei sute. 

Patru sute douăzeci şi patru. 

Şapte sute douăzeci şi unu.” 

Coborâră tot mai mult, scrutând fiecare umbră 
şi culoar, fiecare firidă şi cameră de lectură şi colţ. 
Nimic. 

Doar  ucenice care lucrau tăcute, multe 
strângându-şi lucrurile. Nicio pisică Baast - niciuna. 

„Opt sute treizeci. 

O mie trei.” 

Ei ajunseră în subsolul bibliotecii, luminile fiind 
mai slabe. Mai adormite. 

Umbrele erau mai vioaie. Yrene văzu chipuri în 
toate. 

Chaol înaintă, cu sabia ca argintul viu când 
urmă indicaţiile Noushei. 

Temperatura scăzu. Luminile deveniră mai 
puţine şi mai îndepărtate. 

Cărţile de piele erau înlocuite cu pergamente 
distruse. Pergamentele erau înlocuite cu tablete 
sculptate. Rafturile de lemn făceau loc firidelor de 
piatră. Podeaua de marmură deveni brută. La fel şi 
zidurile. 

— Aici, şopti Chaol şi o opri, ridicându-şi sabia. 

Holul din faţa lor era luminat de o singură 
lumânare, lăsată să ardă pe pământ. 

Şi de-a lungul lui: patru uşi. 

Trei închise cu piatră grea, dar a patra... 
deschisă. Piatra era răsturnată într-o parte. Altă 
lumânare singuratică era în faţa ei, luminând 
întunericul de dincolo. 

Un tunel. Mai adânc în Pântec - mai adânc 
decât orice alt nivel din Torre. 

Chaol arătă spre praful holului din faţă. 

— Urme. Două rânduri, unul lângă celălalt. 

Destul de sigur, pământul fusese deranjat. 

El se întoarse spre ea. 

— Tu rămâi aici, eu voi... 

— Nu. 

El studie sabia şi postura ei, când ea adăugă: 

— Împreună. Facem asta împreună. 

Chaol se mai gândi o clipă, apoi dădu din cap. 
Cu grijă, o conduse mai departe, arătându-i unde 
să calce ca să evite orice zgomot puternic pe 
pietrele instabile. 

Lumânarea îi chemă spre uşa deschisă a unui 
tunel. Un far. O invitaţie. 

Lumina dansă pe sabia lui când o înclină în faţa 
intrării în tunel. 

Nu îi întâmpina nimic, în afară de blocuri de 
piatră căzute şi un culoar nesfârşit şi întunecat. 

Yrene inspiră pe nas şi expiră pe gură. Hafiza. 
Hafiza era înăuntru. Ori rănită, ori mai rău şi... 

Chaol o luă de mână şi o conduse în întuneric. 

Se apropiară în linişte câteva minute. Până ce 
lumina singurei lumânări se estompă în urma lor şi 
apăru o alta. Slabă, departe. Ca şi când ar fi fost 
după un colţ îndepărtat. 

Ca şi când cineva ar fi aşteptat. 

Chaol ştia că era o capcană. 

Ştia că Marea Vindecătoare nu fusese ţinta, ci 
momeala. Dar dacă sosiseră prea târziu... 

El nu avea să lase să se întâmple asta. 

Ei se apropiară de a doua lumânare, lumina 
fiind la fel de eficientă ca un clopot pentru cină. 

Dar el oricum înaintă, Yrene ţinând pasul în 
urma lui. 

Singura lumânare deveni mai strălucitoare. 

Nu era o lumânare, ci o lumină aurie din 
culoarul de dincolo, care poleia zidul de piatră din 
spatele ei. 

Yrene încercă să se grăbească, dar el le păstră 
ritmul lent. Liniştit ca moartea. 

Deşi nu se îndoia că oricine ar fi fost ştia deja 
că ei veneau. 

Ei ajunseră la cotitura din tunel, iar el studie 
lumina de pe zidul îndepărtat, încercând să vadă 
orice umbră sau perturbare. Era doar lumină. 

El se uită după colţ, ca şi Yrene. 

Ei i se tăie respiraţia. El văzuse nişte lucruri în 
ultimul an, dar asta... 

Era o sală la fel de mare ca toată sala tronului 
din palatul din Rifthold, poate mai mare. Tavanul 
era ţinut la înălţime de stâlpi ciopliţi care se 
retrăgeau în obscuritate, un rând de scări 
coborând din tunel spre nivelul principal. El ştia de 
ce lumina fusese aurie pe ziduri. 

Pentru că luminat de torţe care ardeau peste 

tot... era aur. 

Averea unui imperiu antic umplea această 
sală: cufere, statui şi mărunţişuri din aur pur. 
Armuri şi săbii. 

Şi împrăştiate printre toate erau sarcofage 
construite nu din aur, ci din piatră impenetrabilă. 

Un mormânt şi o comoară. Şi chiar în spate, 
ridicându-se pe o scenă înaltă... 

Yrene scoase un mic sunet la vederea Marii 
Vindecătoare legate şi cu căluş, aşezată pe un tron 
de aur. Dar femeia care stătea lângă vindecătoare, 
cu un cuţit pe stomacul ei rotund, îi făcu sângele 
lui Chaol să îngheţe. 

Era Duva, acum cea mai mică fiică a 
khaganului. 

Ea le zâmbi când se apropiară, iar expresia nu 
era umană. 

Era a unui valg. 


Capitolul 62 


— Ei bine, spuse creatura din prinţesă, cu 
siguranţă v-a luat cam mult timp. 

Cuvintele răsunară prin sala imensă, ricoşând 
din piatră şi aur. 

Chaol evaluă fiecare umbră, fiecare obiect pe 
lângă care treceau. Toate armele posibile. Toate 
căile de scăpare posibile. 

Hafiza nu se mişcă în timp ce ei se apropiară, 
mergând pe aleea lată dintre nesfârşitele sclipiri 
aurii şi sarcofage. O necropolă. 

Poate un oraş imens, subteran, întinzându-se 

din deşert până aici. 

Când vizitaseră Aksara, Duva rămăsese acasă. 
Susţinând că sarcina ei... 

Şuieratul lui Yrene îi spuse că şi ea îşi dăduse 
seama de acelaşi lucru. 

Duva era însărcinată, iar valgul o controla. 

Chaol evaluă şansele. O prinţesă infestată de 
un valg, înarmată cu un cuţit şi cine ştie ce magie 
întunecată, Marea Vindecătoare legată de tron... 

Şi Yrene. 

— Pentru că te văd calculând, lord Westfall, te 
voi scuti de probleme şi te voi lăsa să alegi. Duva 
trasă linii lente peste pântecul plin cu acel cuţit, 
abia deranjând materialul rochiei. Vezi, va trebui 
să alegi. Pe mine, Marea Vindecătoare sau pe 
Yrene Towers. Prinţesa zâmbi şi şopti din nou 
„Yrene”. 

lar vocea... 

Yrene tremură lângă el. Era vocea din acea 
noapte. 

Dar Yrene îşi ridică bărbia când ei se opriră la 
baza scării podiumului şi îi spuse prinţesei, fermă 
ca orice regină: 

— Ce vrei? 

Duva îşi înclină capul, ochii ei fiind complet 
negri. Era culoarea valgilor. 

— Nu vrei să ştii cum? 

— Oricum, sunt sigur că ne vei spune, rosti 
Chaol. 

Duva miji ochii de nemulţumire, dar râse încet. 

— Tunelurile trec direct pe sub palat şi Torre. 
Acei spiriduşi nemuritori şi-au îngropat nobilii aici. 

Renegaţi din descendența nobilă a familiei lui 
Mora. Ea îşi flutură un braţ ca să cuprindă sala. 
Sunt sigură că khaganul ar fi încântat să afle cât 
aur stă sub picioarele lui. Altă mână de jucat la 
momentul potrivit. 

Yrene o fixă cu privirea pe Hafiza, care îi privea 
calmă. 

Era o femeie gata să moară, care voia acum 
doar să se asigure că Yrene nu o credea 
înspăimântată. 

— Aşteptam să-ţi dai seama că eu sunt, spuse 
Duva. Când am distrus toate acele cărţi şi 
pergamente preţioase, credeam că-ţi vei da seama 
că eu sunt singura care nu a fost la petrecere. Dar 
apoi mi-am dat seama - cum m-ai putea bănui? 

Işi atinse cu o mână pântecul împlinit. 

— A fost motivul pentru care el a ales-o de la 
bun început. Minunata şi blânda Duva. Prea blândă 
ca să fie o pretendentă la tron. Ea zâmbi ca un 
şarpe. Ştii că Hasar a încercat să ia prima inelul? L- 
a văzut în darul de nuntă trimis de Perrington şi l-a 
vrut, dar Duva l-a înşfăcat înaintea ei. Ea ridică 
degetul, dezvăluind o bandă lată argintie. 

Nici urmă de Piatră Wyrd. 

— Este dedesubt, şopti ea. Un truc isteţ ca să o 
ascundă. lar în clipa în care şi-a rostit jurămintele 
acelui prinţ îndrăgostit uman, inelul i-a fost pus pe 
deget. Duva rânji. Şi nimeni nu a observat. Îşi 
dezgoli dinţii. În afară de mica soră cu ochi ageri. 
Ea ţâţâi. Tumelun a suspectat că este ceva în 
neregulă. M-a prins băgându-mi nasul prin locuri 
uitate. Aşa că am prins-o şi pe ea. Duva chicoti. 

Sau nu am făcut-o, presupun. De vreme ce am 
împins-o de pe acel balcon. 

Yrene inspiră. 

— Ce prinţesă frenetică şi violentă, spuse 
tărăgănat Duva. Înclinată să aibă toane. Nu 
puteam să o las să meargă la dragii ei părinţi şi să 
se plângă de mine, nu-i aşa? 

— Ticăloaso, izbucni Yrene. 

— Aşa mi-a spus şi ea, răspunse Duva. A spus 
că nu par în regulă. lşi trecu o mână peste pântec, 
apoi îşi atinse tâmpla cu un deget. Ar fi trebuit să o 
auzi ţipând. Duva - cum a tipat Duva când am 
împins răzgăiata de la balcon. Dar i-am închis gura 
destul de repede, nu-i aşa? Işi atinse din nou 
pântecul cu cuțitul şi îl frecă de materialul 
mătăsos. 

— De ce eşti aici? şopti Yrene. Ce vrei? 

— Pe tine. 

Inima lui Chaol se poticni auzind asta. 

Duva se îndreptă. 

— Regele Întunecat a auzit zvonuri cum că o 
vindecătoare binecuvântată cu darurile Silbei a 
intrat în Torre. Şi asta l-a făcut foarte prevăzător. 

— Pentru că vă pot stârpi pe toţi ca pe nişte 
paraziți? 

Chaol îi aruncă lui Yrene o privire de 
avertisment. 

Dar Duva luă pumnalul de pe burtă şi studie 
lama. 

— De ce crezi că Maeve şi-a adunat 
vindecătoarele, fără să le permită vreodată să 
părăsească granițele ei patrulate? Ştia că ne vom 

întoarce. Voia să fie pregătită - să se protejeze. 
Vindecătoarele din Doranelle erau favoritele ei 
preţuite, armata secretă. Duva îngână, arătând cu 
pumnalul spre necropolă. Cât de inteligenţi au fost 
spiriduşii care au scăpat de influenţa ei după 
ultimul război! Au fugit tocmai până aici - 
vindecătoare care ştiau că regina lor le-ar ţine în 
ţarcuri ca pe animale. lar apoi au adus magia în 
ţinut, în oameni. Au încurajat ridicarea puterilor 
corecte, ca să se asigure că acest ţinut va fi 
întotdeauna puternic, apărat. lar apoi au dispărut, 
luându-şi averile şi istoria sub pământ. Asigurându- 
se că sunt uitaţi dedesubt, în timp ce mica grădină 
a fost plantată deasupra. 

— De ce? fu tot ce spuse Chaol. 

— Ca să le dea celor pe care Maeve nu le 
considera importante o şansă de luptă, în cazul 
întoarcerii lui Erawan. Duva ţâţâi. Ce nobili sunt 
aceşti  spiriduşi renegaţi! Şi astfel Torre s-a 
dezvoltat, iar Maiestatea Sa Întunecată s-a ridicat, 
într-adevăr, din nou, iar apoi a căzut şi a dormit. Şi 
chiar şi el a uitat ce ar putea face o persoană cu 
darurile potrivite. Dar după aceea s-a trezit din nou 
şi şi-a adus aminte de vindecătoare. Aşadar, s-a 
asigurat că le înlătură pe cele dăruite din ţinuturile 
nordice. Ea zâmbi la Yrene, urât şi rece. Dar se 
pare că o mică vindecătoare a scăpat de moarte. Și 
a ajuns tocmai în acest oraş, cu un imperiu care să 
o păzească. 

Yrene respira sacadat. El văzu vinovăția şi 
groaza cuprinzând-o la gândul că, venind aici, 
adusese asta asupra lor: asupra lui Tumelun, 

asupra Duvei, asupra complexului Torre şi asupra 
khaganatului. 

Dar ce nu îşi dădu seama Yrene văzu Chaol în 
schimb, cu povara unui continent, a lumii asupra 
lui. Văzu ce îl îngrozise pe Erawan suficient încât să 
trimită pe unul dintre agenţii lui. 

Deoarece Yrene, plină de putere şi privind 
demonul valg lăudăros... Speranţă. 

Speranţa stătea lângă el, ascunsă şi protejată 
în toţi aceşti ani în acest oraş şi în anii de dinainte, 
adusă din partea cealaltă a pământului de către 
zei, ascunsă de forţele înclinate să o distrugă. 

Un sâmbure de speranţă. 

Cea mai periculoasă armă dintre toate 
împotriva lui Erawan, împotriva întunericului antic 
al valgilor. 

Ceea ce fusese adus aici să recupereze pentru 
patria lui, pentru poporul lui. Ceea ce fusese adus 
aici să protejeze. Mai prețioasă decât soldaţii, 
decât orice armă. Singura lor şansă de salvare. 

Speranţa. 

— Atunci, de ce nu mă ucizi? întrebă Yrene. De 
ce nu mă ucizi, pur şi simplu? 

Chaol nu îndrăzni să rostească sau să se 
gândească la întrebare. 

Duva îşi puse din nou pumnalul pe burtă. 

— Pentru că eşti mult mai utilă în viaţă pentru 
Erawan, Yrene Towers. 


Yrene tremura. În oase, ea tremura. 

— Sunt un nimeni, şopti Yrene. 

Acea lamă - acea lamă stătea pe pântecul ei, 
iar Hafiza rămase nemişcată şi atentă, mereu 
calmă, lângă Duva. 

— Serios? spuse prinţesa. Doi ani reprezintă un 
ritm nefiresc de rapid ca să avansezi atât de mult 
în Torre. Nu-i aşa, vindecătoareo? 

Lui Yrene îi veni să vomite când demonul din 
Duva se uită la Hafiza. 

Hafiza se uită ferm în ochii ei. 

Duva râse încet. 

— Ea ştia. Aşa a spus când am luat-o mai 
devreme din camera ei. Că veneam la tine, 
moştenitoarea Silbei. 

Yrene îşi duse mâna la medalion. La biletul 
dinăuntru. 

„Lumea are nevoie de mai multe 
vindecătoare.” 

Silba însăşi venise în acea seară în Innish şi o 
trimisese aici, cu un mesaj pe care avea să îl 
înţeleagă mai târziu? 

Lumea avea nevoie de mai multe vindecătoare 
ca să se lupte cu Erawan. 

— De aceea m-a trimis Erawan, spuse 
tărăgănat Duva. Ca să fiu spionul lui. Să văd dacă 
o vindecătoare cu acele daruri s-ar putea, într- 
adevăr, ridica din Torre. Şi să te împiedic să afli 
prea multe. Ea ridică uşor din umeri. Bineînţeles, 
uciderea prințesei  răzgâiate şi a celeilalte 
vindecătoare au fost... greşeli, dar sunt sigură că 
Maiestatea Sa Întunecată mă va ierta pentru asta 
când mă voi întoarce cu tine. 

Vuietul îi umplu mintea atât de puternic, încât 
Yrene abia se putea auzi când izbucni: 

— Dacă vrei să mă duci la el, de ce ai ucis-o pe 
vindecătoarea cu care m-ai confundat? Şi de ce nu 
ucizi toate vindecătoarele din oraş, ca să vă scutiți 
de necazuri? 

Duva pufni, fluturând pumnalul. 

— Pentru că asta ar ridica prea multe întrebări. 
De ce le urmărea Erawan pe cele din specia ta? 
Anumiți  jucători-cheie ar fi început să se 
gândească. Aşadar, cele din Torre au fost lăsate în 
pace - în ignoranță, sălăşluind departe de nord, 
fără să părăsească aceste ţărmuri. Până va veni 
vremea ca stăpânul meu să se ocupe de acest 
imperiu. Ea aruncă un zâmbet care îi făcu sângele 
lui Yrene să îngheţe complet. In ceea ce o priveşte 
pe cealaltă vindecătoare... Nu a avut nicio legătură 
cu faptul că semăna cu tine. S-a aflat în locul greşit 
la momentul nepotrivit. Ei bine, momentul potrivit 
pentru mine, de vreme ce eram foarte flămândă şi 
nu prea puteam să mă hrănesc fără să fiu 
observată. Doar ca să te fac să-ţi fie frică, să te fac 
să înţelegi pericolul şi să nu mai lucrezi cu acel 
prost din Adarlan, să nu îţi mai bagi prea mult 
nasul în chestiuni atât de vechi. Dar nu ai ascultat, 
nu-i aşa? 

Yrene îşi strânse pumnii pe lângă corp. 

Duva continuă: 

— Păcat, Yrene Towers! Păcat. În fiecare zi în 
care ai lucrat cu el şi l-ai vindecat, a devenit clar că 
tu, într-adevăr, erai cea pe care o râvneşte Regele 
meu Întunecat. Şi după ce spionii din palat ai Duvei 

i-au spus că l-ai vindecat complet, odată ce a mers 
din nou şi tu ai dovedit, fără îndoială, că eşti cea 
pe care am fost trimisă să o găsesc... Ea rânji la 
Hafiza, iar Yrene voi să îi sfâşie acea expresie de 
pe chip. Ştiam că un atac direct ar fi complicat. Dar 
să te atrag aici... A fost prea uşor. Sunt cam 
dezamăgită. Aşadar, declară ea, întorcând cuțitul 
în mână, vei veni cu mine, Yrene Towers. Spre 
Morath. 

Chaol păşi în faţa lui Yrene. 

— Uiţi un lucru. 

Duva ridică o sprânceană îngrijită. 

— 0? 

— Încă nu ai câştigat. 

„Pleacă, voia Yrene să îi spună. Fugi.” 

Pentru că puterea întunecată începea să se 
rotească în jurul degetelor Duvei, în jurul 
mânerului pumnalului. 

— Ce amuzant, lord Westfall, spuse Duva, 
uitându-se la ei de pe podium. Tu crezi că poţi 
trage de timp până când vor veni străjerii. Dar 
până atunci vei fi mort şi nimeni nu va înarăzni să 
se îndoiască de cuvântul meu când le voi spune că 
ai încercat să ne ucizi aici şi să duci acest aur 
înapoi în regatul tău sărac, după ce l-ai cheltuit pe 
al tău comandând armele de la vizirii tatălui meu. 
Zău, ai putea cumpăra o mie de armate cu aurul 
acesta. 

Yrene spuse printre dinţi: 

— Tot va mai trebui să te lupţi cu noi. 

— Probabil. Duva scoase ceva din buzunar. Alt 
inel, făcut din piatră atât de neagră încât absorbea 

lumina, fără îndoială trimis direct din Morath. Dar 
odată ce îţi pui inelul... vei face orice voi spune. 

— Şi de ce aş vrea vreodată... 

Duva puse cuțitul la gâtul Hafizei. 

— De aceea. 

Yrene se uită la Chaol, dar el măsura din priviri 
camera, scările şi ieşirile. 

Puterea întunecată se răsuci în jurul degetelor 
Duvei. 

— Deci, spuse Duva, făcând un pas pe podium. 
Să începem. 

Ea mai făcu un pas înainte să se întâmple. 

Chaol nu se mişcă, dar o făcu Hafiza. 

Ea îşi împinse corpul, cu tot cu scaun şi cu 
toată greutatea acelui tron de aur, pe scări, direct 
peste Duva. 

Yrene ţipă, alergând spre ele, Chaol mişcându- 
se. 

Hafiza şi copilul, copilul şi Hafiza... 

Bătrâna şi prinţesa se rostogoliră pe scările 
abrupte, lemnul pocnind. Lemnul, nu metalul. 
Tronul fusese vopsit, iar acum se sfărâmă când ele 
se rostogoliră, Duva ţipând, iar Hafiza fiind atât de 
tăcută, chiar dacă i se dezlegase căluşul... 

Ele atinseră podeaua de piatră cu un pocnet pe 
care Yrene îl simţi în inimă. 

Chaol ajunse imediat acolo, fără să meargă 
spre Duva, întinsă pe pământ, ci spre Hafiza, 
moale şi nemişcată. El o trase înapoi, aşchiile şi 
funiile agăţându-se de ea, gura deschizându-i-se... 

Ochii deschizându-i-se... 

Yrene suspină, apucând-o pe Hafiza de celălalt 


800 


braţ şi ajutându-l să o dea la o parte, spre statuia 
înaltă a unui soldat Fae, tocmai când Duva se 
ridică pe coate, cu părul liber în jurul feţei şi spuse 
nervoasă: 

— Grămadă putrezită de rahat... 

Chaol se ridică imediat, cu sabia înclinată în 
faţa lor în timp ce Yrene bâjbâi după magia ei ca să 
vindece corpul bătrân şi fragil. 

Bătrâna reuşi să ridice un braţ suficient încât 
să apuce încheietura mâinii lui Yrene. „Pleacă”, 
păru ea să spună. 

Duva se ridică în picioare, cu aşchii lungi 
înfipte în gât, sângele curgându-i din gură. Sânge 
negru. 

Chaol aruncă o privire peste umăr, la Yrene, 
spunându-i să fugă şi să o ia pe Hafiza cu ea. 

Yrene deschise gura ca să îi spună „nu”, dar el 
îşi întorsese deja privirea înainte, către prinţesa 
care avansă un pas. 

Cu rochia sfâşiată, dezvăluind o burtă fermă şi 
rotundă dedesubt. 

O astfel de cădere cu un copil... 

„Un copil.” 

Yrene o apucă pe Hafiza de umerii prea subţiri, 
ridicându-i trupul uşor de pe podea. 

Chaol nu ar fi ucis-o pe Duva. 

Yrene suspină printre dinţii încleştaţi când o 
târi pe Hafiza tot mai departe pe aleea flancată de 
aur, statuile privind insensibile. 

El nici măcar nu ar fi rănit-o pe Duva, nu cu 
acel copil în pântec. 

Pieptul lui Yrene se prăbugşi la zumzetul încet al 

puterii care umplu camera. 

Chaol nu avea de gând să riposteze, ci să tragă 
de timp pentru Yrene. 

Ca să o scoată afară pe Hafiza şi să fugă. 

Duva spuse mieros: 

— Probabil că te va durea mult. 

Yrene se întoarse tocmai când umbrele ieşiră 
din prinţesă, îndreptate spre Chaol. 

El se rostogoli într-o parte, explozia radiind şi 
lovind statuia în spatele căreia se ascunsese. 

— Ce teatral, ţâţâi Duva, iar Yrene se grăbi, 
trăgând-o pe Hafiza spre scările îndepărtate, 
lăsându-l în urmă. 

Dar mişcarea îi atrase atenţia, iar apoi... 

O statuie se prăbuşi în calea prinţesei. 

Duva o dădu într-o parte cu puterea ei. Aurul 
se împrăştie prin cameră în bucăţi mari care 
bubuiră pe sarcofage, pocnetul răsunând prin sală. 

— Mă vei plictisi, spuse Duva şi aruncă o mână 
de întuneric spre locul în care fusese. Yrene se 
împiedică atunci când camera tremură, dar rămase 
în picioare. 

Urmă o altă lovitură. 

Încă una. 

Duva şuieră, ocolind sarcofagul după care 
presupunea că se ascundea Chaol şi îşi trimise 
orbeşte puterea. 

Chaol apăru cu un scut în mână. 

Nu era un scut, ci o oglindă veche. 

Puterea ricoşă din metal, spărgând sticla, chiar 
în timp ce ricoşă în prinţesă. 

Yrene văzu mai întâi sângele, pe amândoi. 

Apoi văzu groaza de pe chipul lui când Duva fu 
aruncată înapoi, izbindu-se în sarcofagul de piatră 
atât de puternic încât oasele îi pocniră. 

Duva căzu la pământ şi nu se mişcă. 

Yrene aşteptă o clipă. Două. 

Ea o lăsă pe Hafiza pe podea şi alergă. Alergă 
direct spre Chaol, unde el gâfâia, uitându-se cu 
gura căscată la corpul căzut al femeii. 

— Ce am făcut, şopti el, refuzând să îşi ia 
privirea de la prinţesa nemişcată. Sângele îi curgea 
pe chip de la cioburile oglinzii, dar nu era nimic 
grav - nimic mortal. 

Duva, pe de altă parte... 

Yrene îşi făcu loc pe lângă el, pe lângă sabia 
lui, spre prinţesa de pe pământ. Dacă ea era 
doborâtă, ar fi putut scoate demonul valg, ar putea 
să îi vindece corpul... 

Ea o întoarse pe Duva şi o văzu pe prinţesă 
zâmbindu-i. 

Se petrecuse prea repede. Prea repede. 

Duva se întinse spre faţa ei, spre gât, benzi 
negre de putere sărindu-i din palme. 

Apoi Yrene nu mai fu acolo, ci pe pietre, 
aruncată într-o parte când Chaol se avântă între ea 
şi prinţesă. 

Fără scut, fără armă. 

Doar cu spatele, complet expus, în timp ce o 
împinse pe Yrene şi primi toată puterea atacului 
valgului. 

Capitolul 63 


Agonia îi cuprinse coloana, coborând spre 
picioare, în braţe şi chiar şi în vârfurile degetelor. 

Era mai rău decât în castelul de cleştar. 

Mai rău decât acele şedinţe de vindecare. 

Dar tot ce putea vedea el, tot ce văzuse, era 
Yrene, acea putere îndreptându-se spre inima ei... 

Chaol căzu la pământ, iar strigătul lui Yrene 
sfărâmă durerea. 

„Ridică-te, ridică-te, ridică-te. ” 

— Ce păcat că toată munca grea a fost 
degeaba, spuse Duva şi arătă cu degetul spre 
coloana lui. Bietul tău spate. 

Acea putere întunecată se izbi din nou în 
coloana lui şi ceva se rupse. 

Din nou. Din nou. 

Prima dată nu îşi mai simţi picioarele. 

— Incetează,  suspină Yrene, în genunchi. 
Încetează! 

— Fugi, şopti el, forţându-se să-şi lipească 
palmele de piatră, forţându-şi braţele să împingă, 
ca să se ridice... 

Duva băgă mâna în buzunar şi scoase inelul 
negru. 

— Ştii cum se termină asta. 

— Nu, spuse el, iar spatele îl duru când încercă 
din răsputeri să se ridice în picioare... 

Yrene se târâi o treaptă. Incă una. Uitându-se 
la ei. 

Nu din nou. Nu avea de gând să suporte să 
vadă aşa ceva, să îndure să retrăiască experienţa. 

Dar apoi văzu ce apucă Yrene în mâna dreaptă 
şi spre ce se târâise. 

Era sabia lui. 

Duva chicoti, păşind peste picioarele lui întinse 
şi nemişcate în timp ce înaintă spre Yrene, când 
tânăra se ridică în picioare şi ridică sabia între ele. 

Lama tremura, iar lui Yrene îi tremurară umerii 
când suspină printre dinţi. 

— Ce crezi că ai putea face, spuse Duva, 
împotriva acestui lucru? 

Fuioare de putere întunecată se desfăcură din 
palmele prinţesei. 

— Nu. El mormăi cuvântul, îl strigă la corpul 
său, la rănile care înaintau, la agonia care îl trăgea 
în jos. Duva ridică un braţ ca să lovească... 

lar Yrene aruncă sabia. O aruncare directă, 
fără pricepere şi frenetică. 

Dar Duva se feri... 

Yrene fugi. 

Rapidă ca o căprioară, se întoarse şi fugi, 
alergând în labirintul de cadavre şi comori. 

Şi, ca un câine după vânat, Duva mârâi şi fugi 
după ea. 


Ea nu avea niciun plan. Nu avea nimic. 

Nu avea de ales. Nimic. 

Coloana lui Chaol... 

Dispărută. Toată acea muncă... distrusă. 

Yrene alergă printre grămezile de aur, căutând, 
căutând... 

Umbrele Duvei explodară în jurul ei, aruncând 
bucăţi de aur în aer, poleind fiecare respiraţie a lui 
Yrene. 

Ea înşfăcă o sabie scurtă din cufărul plin de 
comori în timp ce fugi, lama zbârnâind prin aer. 

Dacă ar fi putut să o prindă, să o ţină jos pe 
Duva suficient de mult timp... 

O lovitură a puterii distruse sarcofagul de 
piatră din faţa ei. Bucăţile de piatră plutiră. 

Yrene auzi zgomotul surd înainte să simtă 
impactul. 

Apoi capul îi zvâcni de durere, iar lumea se 
înclină. 

Se luptă să rămână în picioare cu fiecare clipă, 
cu fiecare fărâmă de concentrare pe care o 
stăpânise vreodată. 

Yrene nu îşi lăsă picioarele să şovăie. Continuă 
să se mişte, trăgând cât putea de timp. Ocolind o 
statuie, ea... 

Duva stătea în faţa ei. 

Yrene intră în ea, sabia scurtă fiind atât de 
aproape de stomacul prinţesei, de acel pântec... 

Ea îşi răsfiră degetele, scăpând arma. Duva 
rămase nemişcată, cu braţele apucând-o pe Yrene 
de gât şi talie, ţintuind-o. 

Prinţesa spuse, târând-o înapoi pe acea alee: 

— Corpului nu îi place să alerge atât de mult. 

Yrene se zvârcoli, dar Duva o ţinu strâns. Prea 
puternică pentru cineva de mărimea ei, ea era 
prea puternică. 

— Vreau să vezi asta. Vreau să vedeţi amândoi 
asta, îi spuse Duva la ureche. 


806 


Chaol se târâse până la jumătatea aleii. Se 
târâse, lăsând o urmă de sânge, picioarele fiindu-i 
imobile. Ca să ajute. 

El încremeni, sângele curgându-i din gură când 
Duva se opri pe alee, lipind-o pe Yrene de ea. 

— Să te oblig să mă vezi cum îl ucid sau să îl 
oblig pe el să mă vadă cum îţi pun inelul? 

Şi, chiar cu acel braţ lipit de gâtul ei, Yrene 
spuse: 

— Nu îl atinge! 

Cu sânge pe dinţii pe care îi scrâşni, braţele lui 
Chaol se încordară şi îndoiră în timp ce încercă să 
se ridice. 

— Păcat că nu am două inele, îi spuse 
gânditoare Duva lui Chaol. Sunt sigură că prietenii 
tăi ar plăti bine pentru tine. Ea mormăi. Dar 
presupun că şi moartea ta va fi la fel de 
devastatoare. 

Duva îşi relaxă braţul de pe talia lui Yrene ca 
să arate spre el. 

Yrene se mişcă şi o lovi pe prinţesă în picior. 

lar când prinţesa se clătină, Yrene lovi cu 
palma cotul femeii, eliberându-se de braţul de pe 
gâtul ei ca să se poată roti şi o lovi cu cotul direct 
în faţă pe Duva. 

Duva căzu ca o piatră, sângele ţâşnind. 

Yrene sări spre pumnalul de lângă Chaol. Lama 
zăngăni când ieşi din teacă şi se aruncă peste 
prinţesa uluită, călărind-o. 

Ridică acea lamă ca să o înfigă în gâtul femeii, 
să îi taie capul. Puțin câte puţin. 

— Nu o face, spuse răguşit Chaol, cuvântul 

fiind plin de sânge. 

Duva distrusese asta - distrusese totul. 

După sângele care îi ieşea din gură, din gât... 

Yrene plângea, ţinând pumnalul deasupra 
gâtului prinţesei. 

El era pe moarte. Duva sfâşiase ceva din el. 

Sprâncenele Duvei începură să zvâcnească şi 
să se încrunte în timp ce se agită. 

Acum. 

Ea trebuia să o facă acum. Să înfigă lama şi să 
pună capăt situaţiei. 

Să termine şi, probabil, să îl salveze, să îi 
oprească acea hemoragie internă. Dar coloana lui, 
coloana lui... 

O viaţă. Ea depusese un jurământ să nu ia 
niciodată o viaţă. 

lar cu această femeie în faţa sa, cu a doua 
viaţă în pântecul ei... 

Yrene cobori pumnalul. Ar fi făcut-o. Ar fi făcut- 
O Şi... 

— Yrene, şopti Chaol, iar cuvântul fu plin de 
durere, atât de încet... 

Era prea târziu. 

Magia ei putea să-i simtă moartea. Ea nu îi 
spusese despre darul îngrozitor - că vindecătoarele 
ştiau când moartea era aproape. Silba, doamna 
morţilor uşoare. 

Moartea pe care i-ar fi dat-o Duvei şi copilului 
ei nu ar fi fost aşa. 

Moartea lui Chaol nu avea să fie astfel. 

Dar ea... 

Dar ea... 

Prinţesa părea atât de tânără, chiar şi când se 
agita. lar viaţa din pântecul ei... 

Viaţa din faţa ei... 

Yrene azvârli cuțitul pe podea. 

Zăngănitul lui răsună din aur, piatră şi oase. 

Chaol închise ochii cu ceea ce ea ar fi putut 
jura că era uşurare. 

O mână uşoară îi atinse umărul. 

Ea cunoştea acea atingere. Era Hafiza. 

Dar când Yrene se uită, când se întoarse şi 
suspină... 

Alţi doi stăteau în spatele Marii Vindecătoare, 
ţinând-o verticală, lăsând-o pe Hafiza să se aplece 
lângă Duva şi să sufle pe faţa prinţesei, făcând-o 
să doarmă netulburată. 

Nesryn. Părul îi era zburlit, obrajii ei erau roz şi 
crăpaţi... 

Şi Sartag, cu părul mult mai scurt. Chipul 
prinţului era încordat, iar ochii mari când îşi privi 
sora inconştientă şi însângerată, când Nesryn 
şopti: 

— Am ajuns prea târziu... 

Yrene sări peste pietre spre Chaol. Genunchii i 
se juliră pe piatră, dar ea abia simţi, abia simţi 
sângele curgându-i pe tâmplă când îi luă capul în 
poală şi închise ochii, adunându-şi puterea. 

Albul lumină, dar era roşu şi negru peste tot. 

Era prea mult. Prea multe lucruri distruse şi 
sfâşiate şi devastate... 

Pieptul lui abia se ridica. El nu deschise ochii. 

— Trezeşte-te, îi ordonă, cu vocea spartă. Ea 
plonjă în puterea ei, dar distrugerile... Era ca şi 

când ar fi încercat să peticească găurile dintr-o 
navă care se scufunda. 

Prea multe. Prea multe şi... 

Se auziră strigăte şi paşi peste tot în jurul lor. 

Viaţa lui începu să scadă şi să se transforme în 
ceaţă în jurul magiei ei. Moartea dădea târcoale, ca 
un vultur cu un ochi asupra lor. 

— Impotriveşte-te, suspină Yrene, scuturându- 
|. Ticălos încăpățânat, impotriveşte-te. 

Ce rost mai avea, dacă acum, când conta... 

— Te rog, şopti ea. 

Pieptul lui Chaol se ridică, un pic mai mult 
decât ultima dată... 

Ea nu putea suporta. Nu avea să suporte 
asta... 

Licări o lumină în acea masă de roşu şi negru 
care ceda. 

Se aprinse o lumânare. O explozie de alb. 

Apoi alta. 

Incă una. 

Lumini aprinse în acel interior distrus. lar unde 
străluceau ele... 

Carnea se lipi. Osul se netezi. 

O lumină după alta. 

Pieptul lui continuă să se ridice şi să coboare. 
Să se ridice şi să coboare. 

Dar în suferinţă, în întuneric şi în lumină... 

Se auzi vocea unei femei care era şi cunoscută, 
şi străină. O voce care era şi a Hafizei, şi a... 
altcuiva. Aparţinea cuiva care nu era om şi nu 
fusese niciodată. Vorbind prin Hafiza, vocile se 
amestecară în întuneric. 

„Distrugerea este prea mare. Trebuie să fie un 
preţ dacă îşi va reveni.” 

Toate luminile părură să ezite la vocea din altă 
lume. 

Yrene se atinse de ele şi înaintă cu greu ca 
printr-un câmp de flori albe, luminile săltând şi 
legănându-se în acest loc liniştit al suferinţei. 

Nu erau lumini... ci vindecătoare. 

Ea le cunoştea luminile, esenţa. Eretia - cea de 
lângă ea era Eretia. 

Vocea care era a Hafizei şi a Celeilalte spuse 
din nou: 

— Trebuie să fie un preţ. 

Pentru ce îi făcuse prinţesa... Nu mai era cale 
de întoarcere. 

— Voi plăti eu, spuse Yrene în suferinţă, 
întuneric şi lumină. 

— O fiică din Fenharrow va plăti datoria unui 
fiu din Adarlan? 

— Da. 

Ea ar fi putut jura că o mână blândă şi caldă îi 
atinse faţa. 

Şi Yrene ştiu că nu era a Hafizei sau a 
Celeilalte. Nu era a vreunei vindecătoare în viaţă. 

Ci a celei care nu o părăsise niciodată, nici 
măcar când fusese transformată în cenuşă în vânt. 

Cealaltă spuse: 

— De bunăvoie? 

— Da. Cu toată inima. 

Oricum, fusese a lui de la început. 

Acele mâini tandre de fantomă îi atinseră din 
nou obrazul şi dispărură. 

Cealaltă spuse: 

— Am ales bine. Vei plăti datoria, Yrene 
Towers. Şi sper că vei vedea ce înseamnă cu 
adevărat. 

Yrene încercă să vorbească, dar lumina scilipi, 
blândă şi liniştitoare şi o orbi, în sinea şi în afara ei. 
O lăsă crispându-se deasupra capului lui Chaol, 
apucându-i cămaşa cu degetele, simţindu-i bătăile 
inimii în palme şi respiraţia pe ureche. 

Erau mâini pe umerii ei. Două perechi. Ele se 
strânseră, ca un ordin tăcut să îşi înalțe capul. 
Yrene se supuse. 

Hafiza stătea în spatele ei, Eretia lângă ea, 
fiecare cu o mână pe umărul ei. 

În spatele lor stăteau câte două vindecătoare, 
cu mâinile pe umerii lor. 

În spate, încă două. Şi altele, şi altele. 

Era un lanţ viu al puterii. 

Toate  vindecătoarele din Torre, tinere şi 
bătrâne, stăteau în acea cameră cu aur şi oase. 

Toate în legătură unele cu celelalte, toate 
canalizându-şi puterea spre Yrene, spre mâna pe 
care încă o ţinea pe Chaol. 

Nesryn şi Sartaq stăteau la câţiva paşi 
distanţă, prima cu o mână pe gură. Deoarece 
Chaol... 

Vindecătoarele din Torre îşi coborâră capetele, 
rupând podul de legătură când picioarele şi apoi 
genunchii lui Chaol se mişcară. 

lar apoi deschise ochii şi se uită la Yrene, 
lacrimile ei căzând pe faţa lui însângerată. El ridică 
o mână ca să îi şteargă buzele. 

— Sunt mort? 

— Viu, şopti ea şi îşi cobori faţa spre a lui. 
Foarte viu. 

Chaol zâmbi oftând adânc şi spuse: 

— Bun. 

Yrene îşi ridică fruntea, iar el îi zâmbi din nou, 
sângele uscat alunecându-i de pe faţă la acea 
mişcare. 

lar unde fuseseră cândva cicatrice pe obrazul 
lui... rămase doar piele netedă. 


Capitolul 64 


Pe Chaol îl durea corpul, dar era durerea 
noutăţii. A muşchilor dureroşi, nu a celor rupţi. 

lar aerul din plămânii lui... nu îl ustura la 
respirat. 

Yrene îl ajută să se ridice, fiind ametit. 

El clipi văzându-i pe Nesryn şi Sartaq în faţa lor 
în timp ce vindecătoarele începură să se 
îndepărteze în rânduri, cu chipurile severe. Părul 
lung al prinţului fusese tuns în favoarea unui păr 
liber lung până la umeri, iar Nesryn... purta haine 
de piele, ochii negri fiindu-i mai strălucitori decât îi 
văzuse vreodată - în ciuda seriozităţii expresiei de 
pe chip. 

Chaol spuse răguşit: 

— Ce... 

— Ai trimis un bilet să ne întoarcem, spuse 
Nesryn, cu chipul foarte palid. Am zburat cât de 
repede am putut. Ni s-a spus să venim în Torre mai 
devreme în seara asta. Gărzile erau chiar în urma 

noastră, dar am fugit mai repede decât ei. Ne-am 
cam rătăcit acolo, dar apoi... pisicile ne-au arătat 
calea. 

Aruncă o privire nedumerită peste umăr, spre 
locul în care şase pisici cu ochi de culoarea 
berilului stăteau pe treptele tunelului, spălându-se. 
Ele observară atenţia oamenilor şi se împrăştiară, 
cu cozile ridicate. 

Sartag adăugă, schiţând un zâmbet: 

— Ne-am gândit că ar fi utile şi vindecătoarele 
şi le-am cerut câtorva să ne urmeze. Dar se pare 
că mai multe au vrut să vină. 

Având în vedere numărul femeilor care ieşeau 
în rând după pisicile care dispăruseră... Toate. 
Toate veniseră. 

În spatele lui Chaol şi al lui Yrene, Eretia o 
îngrijea pe Hafiza. Era în viaţă, cu privirea limpede, 
dar... fragilă. 

Eretia şopti deasupra bătrânei, dojenind-o 
pentru asemenea eroisme, cu ochii înlăcrimaţi. 
Poate mai mult când Hafiza îşi trecu un deget 
peste obrazul Eretiei. 

— Ea este... începu Sartag, făcând semn din 
cap spre Duva, întinsă pe podea. 

— Inconştientă, spuse răguşită Hafiza. Va 
dormi până va fi trezită. 

— Chiar şi cu inelul valg pe deget? întrebă 
Nesryn în timp ce Sartaqg vru să o ridice pe sora lui 
de pe podeaua din piatră. 

Ea îl opri cu un braţ pe mijloc, făcându-l pe 
prinţ să o privească neîncrezător. Ambii aveau 
tăieturi şi erau plini de sânge, îşi dădu seama 

Chaol. lar felul în care se mişcase prinţul... 
şchiopătând. Ceva se întâmplase... 

— Chiar şi cu inelul, va rămâne adormită, 
spuse Hafiza. 

Yrene doar fixa cu privirea prinţesa şi pumnalul 
de pe podeaua din apropiere. 

Şi Sartaq văzu asta şi îi spuse încet lui Yrene: 

— Mulţumesc - pentru că ai cruţat-o. 

Yrene doar îşi lipi faţa de pieptul lui Chaol. El o 
mângâie pe păr, găsindu-l ud... 

— Sângerezi... 

— Sunt bine, spuse ea. 

Chaol se retrase, studiindu-i faţa şi tâmpla 
însângerată. 

— Eşti oricum, numai bine nu, spuse el, 
întorcând capul spre Eretia. Ea este rănită... 

Eretia îşi dădu ochii peste cap. 

— Mă bucur să văd că asta te-a scos din starea 
ta de spirit obişnuită. 

Chaol îi aruncă femeii o privire directă. 

Hafiza se uită peste umărul Eretiei şi o întrebă 
crispată pe Yrene: 

— Eşti sigură că bărbatul acesta insistent 
merită preţul? 

Înainte ca Yrene să poată răspunde, Chaol 
întrebă: 

— Ce preţ? 

O linişte îi cuprinse pe toţi şi chiar şi Yrene se 
uită la Hafiza în timp ce femeia plecă de lângă 
Eretia, care o îngrijea. Marea Vindecătoare spuse 
încet: 

— Distrugerea era prea mare. Chiar şi cu noi 

toate... Moartea te ţinea de mână. 

El se întoarse spre Yrene, groaza adunându-i- 
se în stomac. 

— Ce ai făcut? şopti Chaol. 

Ea nu se uită în ochii lui. 

— Probabil că a făcut o înţelegere păguboasă, 
asta a făcut, izbucni Eretia. S-a oferit să plătească 
preţul fără măcar să i se spună care era. Ca să-ți 
salveze pielea. Cu toţii am auzit. 

Eretia era pe cale să fie strânsă de gât, dar 
Chaol întrebă cât de calm reuşi: 

— Cui să plătească preţul? 

— Nu este o plată, îl corectă Hafiza, punând o 
mână pe umărul lui Eretiei, ca să o facă să tacă, ci 
o refacere a echilibrului. Celei care vrea să îl vadă 
intact. Care a vorbit prin mine atunci când ne-am 
adunat toate în tine. 

— Care a fost preţul? spuse răguşit Chaol. 
Dacă ea renunţase la ceva, avea să găsească o 
cale să îl recupereze. Lui nu-i păsa ce trebuia să 
plătească, ce trebuia să... 

— Ca să îţi ţinem viaţa legată de lumea asta, a 
trebuit să o legăm de alta. De a ei. Două vieţi, îl 
lămuri Hafiza, împart acum un singur fir. Dar, chiar 
şi aşa... Ea gesticulă spre picioarele lui, spre 
piciorul pe care el îl ridică să îl sprijine de podea. 
Demonul a distrus multe părţi din tine. Prea multe. 
Şi am plătit un preţ şi ca să salvăm o mare parte 
din tine. 

Yrene rămase nemişcată. 

— Ce vrei să spui? 

Hafiza se uită din nou la ei. 

— Coloana e vătămată, fapt care, la rândul 
său, afectează părţile inferioare ale picioarelor, pe 
care nici măcar noi nu le-am putut repara. 

Chaol se uită între Marea Vindecătoare şi 
picioarele lui, care acum se mişcau. Ba chiar se şi 
apăsă pe picioare, care rezistară. 

Hafiza continuă: 

— Cu legătura vieţii dintre voi, puterea lui 
Yrene care curge prin tine... va acţiona ca o 
proteză. Stabilizând zona, dându-ţi posibilitatea să- 
ţi foloseşti picioarele ori de câte ori magia lui Yrene 
este în forţă. 

El se pregăti să audă cuvântul „dar”. Hafiza 
spuse cu severitate. 

— Dar când puterea lui Yrene scade, când este 
epuizată sau obosită, rana ta va recâştiga 
controlul, iar posibilitatea de a merge va fi din nou 
slăbită. Vei fi nevoit să foloseşti măcar bastonul - 
în zilele grele, poate mai multe zile, scaunul. Dar 
rana de la coloană va rămâne. 

El asimilă cuvintele. Se gândi la ele şi le 
asimilă. 

Yrene era complet tăcută. Atât de nemişcată 
încât el se întoarse spre ea. 

— Nu îl pot vindeca din nou? Ea se aplecă spre 
el, ca şi când ar fi făcut-o. 

Hafiza scutură din cap. 

— Face parte din echilibru - preţul. Nu tenta 
compasiunea forţei care ţi-a oferit asta. 

Dar Chaol atinse mâna lui Yrene. 

— Nu este nicio povară, Yrene, spuse el cu 
blândeţe. Ca să primesc asta. Nu este deloc o 

povară. 

Totuşi, agonia îi învălui chipul. 

— Dar eu... 

— Să folosesc scaunul nu este o pedeapsă. Nu 
este o închisoare, spuse el. Niciodată nu a fost. Şi 
sunt la fel de bărbat şi în acel scaun, cu sau fără 
baston, aşa cum sunt stând în picioare. 

El şterse lacrima care alunecă pe obrazul ei. 

— Am vrut să te vindec, şopti ea. 

— Ai făcut-o, spuse el zâmbind. Yrene, în toate 
felurile în care contează cu adevărat... Ai făcut-o. 

Chaol şterse cealaltă lacrimă care căzu, 
sărutând-o pe obrazul fierbinte. 

— Mai este o parte din această înţelegere cu 
legătura vieţii, adăugă cu blândeţe Hafiza. Ei se 
întoarseră spre ea. Când va fi momentul, fie că 
moartea va fi blândă sau crudă... vă va lua pe 
amândoi. 

Ochii aurii ai lui Yrene încă erau înlăcrimaţi. 
Dar nu era nicio frică pe chipul ei, nicio tristeţe - 
nimic. 

— Împreună, spuse încet Chaol şi îşi împletiră 
degetele. 

Puterea ei avea să fie şi a lui. lar când Yrene s- 
ar fi dus, s-ar fi dus şi el. Dar dacă el ar fi murit 
înaintea ei... 

Groaza i se adună în stomac. 

— Adevăratul preţ al tuturor acestor lucruri, 
spuse Hafiza, văzând panica, nu e frica pentru 
viaţa proprie, ci pentru ce i-ar face celuilalt 
pierderea propriei vieţi. 

— Îţi sugerez să nu mergi la război, mormăi 

Eretia. 

Dar Yrene scutură din cap şi îşi îndreptă umerii 
când declară: 

— Vom merge la război. Arătând spre Duva, ea 
se uită la Sartag. Ca şi când nu şi-ar fi oferit viața 
ca să o salveze pe a lui... Asta va face Erawan. Cu 
toţi. Dacă nu mergem. 

— Ştiu, spuse încet Sartaqg. Prinţul se întoarse 
spre Nesryn, în timp ce ea se uită în ochii lui... 
Chaol văzu asta. Licărul dintre ei. O legătură, nouă 
şi tremurată. Dar, iat-o, chiar în tăieturile şi rănile 
pe care le aveau amândoi. Ştiu, spuse din nou 
Sartag, degetele lui atingându-le pe cele ale lui 
Nesryn. 

Nesryn se uită apoi în ochii lui Chaol. 

Ea îi schiţă un zâmbet, uitându-se spre locul în 
care Yrene o întreba pe Hafiza dacă acum putea 
sta în picioare. El nu o văzuse niciodată pe Nesryn 
atât de... liniştită. Atât de fericită şi tăcută. 

Chaol înghiţi. 

— Îmi pare rău, spuse el încet. 

Nesryn scutură din cap în timp ce Sartag îşi luă 
sora în braţe  mormăind, prinţul echilibrând 
greutatea pe piciorul sănătos. 

— Cred că m-am descurcat. 

Chaol zâmbi. 

— Atunci sunt fericit pentru tine. 

Nesryn căscă ochii atunci când Chaol se ridică 
în cele din urmă în picioare, luând-o pe Yrene cu el. 
Mişcările îi erau la fel de line ca orice ar fi făcut 
fără proteza magiei lui Yrene curgând între ei. 

Nesryn îşi şterse lacrimile când Chaol se 

apropie şi o îmbrăţişă strâns. 

— Mulţumesc, îi spuse el la ureche lui Nesryn. 

Il îmbrăţişă şi ea. 

— Eu îti mulţumesc, pentru că m-ai adus aici. 
La toate astea. 

La prinţul care acum se uita la Nesryn cu un fel 
de emoție intensă şi tăcută. 

Ea adăugă: 

— Avem multe lucruri să-ţi spunem. 

Chaol dădu din cap. 

— Şi noi. 

Ei se despărţiră, iar Yrene se apropie - 
îmbrăţişând-o şi ea pe Nesryn. 

— Ce vom face cu tot aurul? întrebă Eretia, 
conducând-o pe Hafiza în timp ce gărzile formară o 
potecă vie pentru ei, afară din mormânt. Ce 
vechituri ordinare, spuse ea, încruntându-se la 
statuia înaltă a soldatului Fae. 

Chaol râse, iar Yrene i se alătură, cuprinzându-l 
de talie când le urmară pe vindecătoare. 

În viaţă, îi spusese Yrene. leşind din întuneric, 
Chaol simţi, în sfârşit, că era adevărat. 


Sartag o duse pe Duva la khagan şi îşi chemă 
fraţii şi sora, pentru că Yrene insistase ca ei să fie 
acolo. Chaol şi Hafiza insistaseră ca ei să fie aici. 

Khaganul, la primul impuls emoţional pe care îl 
văzuse Yrene vreodată la el, se aruncă spre Duva 
cea inconştientă şi însângerată în timp ce Sartag 
intră şchiopătând în sala unde ei aşteptaseră. 

Vizirii se apropiară. Hasar scoase un suspin despre 
care Yrene ar fi putut jura că era suferinţă 
adevărată. 

Sartaq nu îşi lăsă tatăl să o atingă. Nu lăsă pe 
nimeni în afară de Nesryn să se apropie când o 
aşeză pe Duva pe o canapea joasă. 

Yrene rămase la câţiva paşi înapoi, tăcută şi 
privind, cu Chaol lângă ea. 

Această legătură dintre ei... Aproape că o 
putea simţi, ca pe o bandă vie de lumină rece şi 
mătăsoasă care emana din ea - în el. 

lar el chiar nu părea să fie deranjat că o parte 
din coloana şi nervii lui aveau să rămână cu 
vătămări permanente, câtă vreme ei erau în viaţă. 

Da, putea acum să îşi mişte limitat picioarele, 
chiar dacă magia ei era epuizată. Dar să stea în 
picioare - niciodată o posibilitate în timpul acelor 
vremuri. Ea presupunea că urmau să înveţe în 
curând cum şi când nivelul puterii ei se corela cu 
nevoia lui de a folosi bastonul sau scaunul sau 
niciunul din aceste obiecte. 

Dar Chaol avea dreptate. Faptul că stătea în 
picioare, şchiopăta sau era aşezat... nu îl schimba. 
Nu schimba cine era cu adevărat. Ea se 
îndrăgostise de Chaol cu mult înainte ca el să fi 
stat în picioare. Ea l-ar fi iubit indiferent cum s-ar fi 
mişcat prin lume. 

— Dar dacă ne certăm? îl întrebase Yrene în 
călătoria până aici. Ce vom face atunci? 

Chaol îi sărutase tâmpla şi atât. 

— Deja ne certăm tot timpul. Nu va fi nimic 
nou. Crezi că aş vrea să fiu cu cineva care nu s-ar 

certa cu mine în fiecare zi? adăugase el. 

Dar ea se încruntase şi bărbatul continuase: 

— Şi această legătură dintre noi, Yrene... nu 
schimbă nimic. Între noi. Vei avea nevoie de 
propriul spaţiu; iar eu voi avea nevoie de al meu. 
Deci dacă tu crezi vreo clipă că vei scăpa cu scuza 
jalnică de a nu pleca niciodată de lângă mine... 

Ea îl împunsese în coaste. 

— Ca şi când aş vrea să stau cu tine toată ziua 
ca o fată îndrăgostită! 

Chaol râsese, strângând-o mai puternic, dar 
Yrene îi mângâiase doar braţul, zicându-i: 

— Şi cred că poţi avea singur grijă de tine. 

El o sărutase din nou pe frunte, şi asta fusese 
tot. 

Yrene îşi atinse acum degetele de ale lui, mâna 
lui Chaol cuprinzând-o pe a ei, în timp ce Sartaqg îşi 
drese vocea şi ridică mâna moale a Duvei ca să 
arate verigheta. 

— Sora noastră a fost înrobită de un demon 
trimis de Perrington în forma acestui inel. 

Se auziră murmure şi mişcare. Arghun spuse: 

— Prostii. 

— Perrington nu este om. El este Erawan, 
declară Sartag, ignorându-şi fratele mai mare, iar 
Yrene îşi dădu seama că Nesryn îi povestise totul. 
Regele Valgilor. 

Încă ţinând-o de mână pe Yrene, Chaol adăugă 
încât să audă toţi: 

— Erawan a trimis acest inel ca dar de nuntă, 
ştiind că Duva îl va purta, ştiind că demonul o va 
captura. În ziua nunţii ei. Ei au lăsat al doilea inel în 

Torre, încuiat într-unul dintre cuferele vechi, ca să 
fie folosit mai târziu. 

— Copilul, întrebă khaganul, privind pântecul 
zdrenţuit, zgârieturile de pe gât, de unde Hafiza 
deja îndepărtase cele mai urâte aşchii. 

— Astea sunt minciuni, spuse nervos Arghun. 
Din partea unor complotişti disperaţi. 

— Nu sunt minciuni, interveni Hafiza, cu bărbia 
ridicată. Şi avem martori care te vor contrazice. 
Gărzi, vindecătoare şi fratele tău, prinţul, dacă nu 
ne crezi. 

La provocarea cuvântului Marii Vindecătoare... 
Arghun închise gura. 

Kashin înaintă în faţa mulţimii, făcând-o pe 
Hasar să se uite urât la el când trecu pe lângă ea, 
împingând-o cu umărul. 

— Asta explică... El se uită la sora lui care 
dormea. Că nu a fost la fel. 

— A fost la fel, izbucni Arghun. 

Kashin se uită urât la fratele lui mai mare. 

— Dacă ai fi catadicsit să-ţi petreci timpul cu 
ea, ai fi ştiut diferenţa. El scutură din cap. Am 
crezut că este morocănoasă din cauza mariajului 
aranjat, apoi din cauza sarcinii. Suferinţa îi umplu 
ochii când se întoarse spre Chaol. Ea a făcut-o, nu-i 
aşa? Ea a ucis-o pe Tumelun. 

Un val de şoc străbătu sala când toate privirile 
se fixară asupra lui, dar Chaol se întoarse în 
schimb spre khagan, al cărui chip era palid şi 
devastat într-un fel în care Yrene nu îl mai văzuse 
şi nu şi-l putuse imagina. Să piardă un copil, să 
îndure asta... 

— Da, spuse Chaol, plecându-şi capul spre 
khagan. Demonul a mărturisit asta, dar nu era 
Duva. Demonul a făcut să pară că Duva a luptat în 
fiecare secundă - că s-a opus morţii fiicei tale. 

Khaganul închise ochii un moment lung. 

Kashin ridică palmele spre Yrene în tăcerea 
apăsătoare. 

— O poţi vindeca? Dacă a rămas cumva 
înăuntru? O rugăminte neliniştită, nu din partea 
unui prinţ faţă de o vindecătoare, ci de la un 
prieten la celălalt. Aşa cum fuseseră cândva - aşa 
cum spera ea să poată fi din nou. 

Adunarea se concentră acum la Yrene. Ea nu 
lăsă nicio urmă de îndoială să îi deformeze spatele 
când spuse: 

— Voi încerca. 

Chaol adăugă: 

— Sunt lucruri pe care ar trebui să le afli, Mare 
Khagan. Despre Erawan şi ameninţarea pe care o 
prezintă. Ce ai putea oferi tu şi acest ţinut 
împotriva lui. Şi ce vei avea de câştigat făcând 
asta. 

— Te gândeşti să complotezi în asemenea 
momente? izbucni Arghun. 

— Nu, spuse clar şi fără ezitare Chaol. Dar 
gândeşte-te că Morathul deja a ajuns pe țărmurile 
astea. Deja i-a ucis şi rănit pe cei la care ţii. Şi dacă 
nu te ridici ca să înfrunţi ameninţarea asta... 
Degetele lui se strânseră pe cele ale lui Yrene. 
Prinţesa Duva va fi doar prima. Şi prinţesa 
Tumelun nu va fi ultima victimă a lui Erawan şi a 
valgilor. 

Nesryn înaintă. 

— Venim cu veşti importante din sud, Mare 
Khagan. Kharankuii se agită din nou, chemaţi de 
stăpânul lor... întunecat. 

Mulţi se agitară la termenul pe care îl folosise. 
Dar unii se uitară la ceilalţi, cu priviri confuze, iar 
Nesryn explică: 

— Sunt creaturile întunericului din ţinutul 
valgilor. Războiul deja a pătruns în aceste ţinuturi. 

Se auziră încet murmure şi foşnet de veşminte. 

Dar khaganul nu îşi luă privirea de la fiica lui 
inconştientă. 

— Salveaz-o, spuse el - cuvintele fiind adresate 
lui Yrene. 

Hafiza dădu subtil din cap spre Yrene, făcându- 
i semn să înainteze. 

Mesajul era destul de clar: era un test. Unul 
final. Nu între Yrene şi Marea Vindecătoare, ci ceva 
mult mai măreț. 

Probabil ceea ce, într-adevăr, o chemase pe 
Yrene pe aceste ţărmuri o ghidase prin două 
imperii, peste munţi şi mări. 

O infecţie. Un parazit. Yrene mai înfruntase aşa 
ceva. 

Dar acest demon dinăuntru... Yrene se apropie 
de prinţesa care dormea. 

Şi începu. 


Capitolul 65 


Lui Yrene nu îi tremurară mâinile când le 
întinse în faţă. 

Lumina albă străluci în jurul degetelor ei, 
învăluindu-le, protejându-le când ridică mâna 
prinţesei adormite. Era atât uşoară - atât de 
delicată, având în vedere grozăviile pe care le 
făcuse cu ea. 

Magia lui Yrene se undui şi se ondulă când se 
întinse spre verigheta falsă, ca şi când ar fi fost un 
fel de rocă magnetică, învăluind lumea în jurul ei. 

Chaol îi atinse mâna cu spatele, sprijinind-o 
tăcut. 

Ea se pregăti, inspirând în timp ce apucă inelul. 

Era mai rău. 

Cu mult mai rău decât ceea ce fusese în Chaol. 

Dacă atunci se înfruntase cu o umbră, aceasta 
era un puț întunecat. Stricăciune. Opusul tuturor 
lucrurilor din lume. 

Yrene gâfâi printre dinţi, magia sclipind în jurul 
mâinilor ei, lumina fiind o barieră, o mănuşă între 
ea şi acel inel, şi trase. 

Inelul ieşi, iar Duva începu să ţipe. 

Corpul ei căzu de pe canapea, arcuindu-se, 
Sartag şi Kashin aruncându-se spre picioarele şi 
umerii ei. 

Dinţii îi scrâşniră, prinții ţintuindu-şi sora când 
ea se zbătu în mâinile lor, ţipând fără cuvinte în 
timp ce vraja de adormire a Hafizei o ţinu 
inconştientă. 

— O răneşti, izbucni khaganul. Yrene nu se 
deranjă să se uite spre el când o studie pe Duva. 
Corpul prinţesei se zbătu în sus şi în jos, de 
nenumărate ori. 

— $55, îi şopti Hasar tatălui ei. Las-o să lucreze. 

Cineva să aducă fierarul ca să deschidă inelul 
nenorocit. 

Lumea de dincolo de ei se estompă în ceaţă şi 
sunet. Yrene era vag conştientă de prezenţa unui 
tânăr - soţul Duvei - alergând spre ei şi 
acoperindu-şi gura când ţipă, fiind ţinut la distanţă 
de Nesryn. 

Chaol doar îngenunche lângă Yrene, luându-şi 
mâna de pe spatele ei cu o ultimă mângâiere 
liniştitoare în timp ce ea o fixă încontinuu cu 
privirea pe Duva cât se zvârcoli. 

__—Se va răni, spuse nervos Arghun. 
Incetează... 

Un adevărat parazit. O umbră vie în prinţesă. 
Umplându-i sângele, plantat în mintea ei. 

Ea putea simţi demonul valg dinăuntru 
înfuriindu-se şi ţipând. 

Yrene ridică mâna în faţa ei. Lumina albă îi 
umplu pielea. Ea deveni acea lumină, ţinută acum 
înăuntru de limitele acum slăbite ale trupului. 

Cineva icni când Yrene îşi întinse mâinile 
orbitor de strălucitoare spre pieptul prinţesei, ca şi 
când ar fi fost condusă de o smucitură invizibilă. 

Demonul începu să se panicheze, simţindu-i 
apropierea. 

De la distanţă, ea îl auzi pe Sartaq înjurând. 
Auzi pocnetul lemnului când Duva lovi cu piciorul 
cotiera canapelei. 

Era doar zvârcolirea valgului bâjbâind după 
putere. Doar mâinile ei incandescente, întinse spre 
prinţesă. 

Yrene îşi puse mâinile strălucitoare pe pieptul 

Duvei. 

Lumina străluci la fel ca soarele. Oamenii 
strigară. 

Dar la fel de repede cum apăruse, lumina 
dispăru, absorbită în Yrene - în locul în care 
mâinile ei întâlniră pieptul Duvei. Absorbită de 
prinţesă. 

Impreună cu Yrene. 

înăuntru era o furtună întunecată. 

Rece, violentă şi veche. 

Yrene simți creatura ghemuindu-se acolo. 
Ghemuindu-se peste tot, întocmai ca o tenie. 

— Veţi muri cu toţii... începu să spună demonul 
valg. 

Yrene îşi dezlănţui puterea. 

Un torent de lumină albă inundă fiecare venă, 
os şi nerv. 

Nu era un râu, ci o bandă de lumină făcută din 
nenumărate nuclee ale puterii ei - atât de multe 
încât erau o legiune, toate căutând fiecare colţ 
întunecat şi putred, fiecare crăpătură de răutate 
ţipătoare. 

Departe, dincolo, sosi un fierar. Un ciocan lovi 
metalul. 

Hasar mârâi - sunetul răsună pe lângă Chaol, 
chiar în urechea lui Yrene. 

Pe jumătate conştientă, ea văzu piatra neagră 
şi strălucitoare ţinută în metal în timp ce ei o 
dădură de la unul la altul, pe basmaua unui vizir. 

Demonul valg ţipă când magia ei îl sufocă, 
înecându-l. Yrene gâfâi din cauza măcelului, când 
creatura ripostă când se împinse spre ea. 

Chaol începu din nou să-i mângâie spatele cu 
mişcări liniştitoare. 

Mai mult din lume se estompă. 

— Nu mă tem de tine, spuse Yrene în întuneric. 
lar tu nu ai unde să fugi. 

Duva se zvârcoli, încercând să îndepărteze 
mâna lui Yrene, care o apăsă mai puternic pe 
piept. 

Timpul îşi încetini scurgerea. Ea era puţin 
conştientă de durerea din genunchi, de crampa de 
la spate. Era puţin conştientă de Sartaq şi Kashin, 
care refuzau să-şi ofere poziţiile altcuiva. 

Totuşi, Yrene îşi trimise fluent magia în Duva, 
umplând-o cu acea lumină devoratoare. 

Demonul ţipă tot timpul. 

Puțin câte puţin, îl făcu să se retragă. 

Până ce îl văzu, ghemuit în inima ei. 

Adevărata formă... era atât îngrozitoare pe cât 
îşi imaginase. 

Fumul se răsucea în jurul său, dezvăluind licăre 
ale membrelor lăbărţate şi ale ghearelor, în mare 
parte gri şi fără păr, pielea netedă şi ochii nefiresc 
de mari şi negri care se înfuriară când ea se uită la 
creatură. 

Când se uită cu adevărat. 

Creatura şuieră, dezvăluind dinţi ascuţiţi ca de 
peşte. 

— Lumea voastră va cădea. La fel ca şi 
celelalte. La fel cum o vor face altele. 

Demonul îşi  înfipse adânc ghearele în 
întuneric. Duva ţipă. 

— Jalnic, îi spuse Yrene creaturii. 

Poate că ea spuse cuvântul cu voce tare, 
pentru că se făcu linişte. 

Acea legătură care se îndepărta... se diminuă. 
Mâna de pe spatele ei se îndepărtă. 

— Complet jalnic, repetă  Yrene, magia 
adunându-se în spatele ei într-un val puternic şi 
alb. Ca un prinţ să profite de o femeie neajutorată. 

Demonul se luptă cu valul alb, agăţându-se de 
întuneric ca şi când ar fi străpuns-o pe Duva. 

Yrene împinse mai departe şi-şi lăsă valul să 
cadă. 

Şi când puterea ei se izbi în ultima rămăşiţă a 
demonului, acesta râse. 

— Nu sunt un prinţ, fato. Ci o prinţesă. lar 
surorile mele te vor găsi curând. 

Lumina lui Yrene izbucni, sfâşiind şi tăind, 
devorând orice urmă de întuneric... 

Yrene reveni în corp, prăbuşindu-se pe podea. 
Chaol îi strigă numele. 

Dar Hasar era acolo, ridicând-o când Yrene se 
întinse spre Duva, mâinile strălucindu-i... 

Dar Duva tuşi, înecându-se, încercând să se 
răsucească pe o parte. 

— Întoarce-o, spuse răguşit Yrene prinţesei, 
care ascultă. 

Tocmai când Duva vomită peste marginea 
canapelei. Voma îi stropi genunchii lui Yrene, 
mirosind urât ca naiba. Dar ea studie mizeria. 
Mâncare - în mare parte, mâncare şi pete de 
sânge. 

Duva vomită din nou, cu un zgomot intens şi 
sugrumat. 

Doar fum negru ieşi dintre buzele ei. Vomită în 
continuare. 

Până ce un fuior se scurse pe podeaua de 
culoarea smaraldului. 

Şi când umbrele ieşiră şerpuind dintre buzele 
Duvei... Yrene simţi. Chiar dacă magia ei se forţă şi 
ezită, ea simţi rămăşiţele acelui demon valg 
dispărând în neant. 

Ca o picătură de rouă evaporată de soare. 

Corpul ei deveni rece şi dureros. Gol. Magia ei 
se epuizase. 

Îşi ridică privirea clipind la zidul de oameni 
care stăteau în jurul canapelei. 

Fiii khaganului îl flancau acum pe tatăl lor, cu 
mâinile pe săbii şi chipurile severe. 

Mortali - de furie. Nu faţă de Yrene sau Duva, 
ci faţă de bărbatul care trimisese creatura acasă la 
ei. La familia lor. 

Chipul Duvei se relaxă la o expiraţie, culoarea 
apărându-i în obrajii. 

Soţul Duvei încercă să fugă din nou spre ea, 
dar Yrene îl opri cu o mână ridicată. 

Grea - mâna ei era atât de grea. Dar ea privi în 
ochii panicaţi ai tânărului, care nu se uitase la 
chipul soţiei, ci la pântec. Yrene dădu din cap spre 
el ca şi când ar fi spus: „Voi verifica”. 

Apoi îşi puse mâinile pe pântecul rotund şi 
înălţat. 

Îşi trimise magia de cercetare, dansând de-a 
lungul vieţii dinăuntru. 

Ceva nou şi vesel răspunse. 

Puternic. 

Lovitura de picior o trezi pe Duva cu un of, 
pleoapele ei deschizându-se. 

Duva clipi către toţi. Clipi spre Yrene, cu ochii 
la mâna pe care încă o ţinea pe pântecul ei. 

— Este... cuvintele erau răguşite. 

Yrene zâmbi, gâfâind încet, uşurarea fiind o 
greutate imensă în pieptul ei. 

— Sănătos şi uman. 

Duva doar se uită la Yrene până ce lacrimile se 
adunară şi curseră din ochii negri. 

Soţul ei se aşeză pe un scaun şi îşi acoperi 
faţa, umerii tremurându-i. 

Se făcu agitaţie, iar apoi khaganul fu acolo. 

Şi cel mai puternic om de pe pământ căzu în 
genunchi în faţa acelei canapele şi o îmbrăţişă. 

— E adevărat, Duva? ceru Arhun să afle din 
capul canapelei, iar Yrene rezistă impulsului de a 
ţipa la el să îi facă loc femeii, să înţeleagă tot ce 
suportase. 

Sartag nu avu nicio reţinere, răstindu-se la 
fratele mai mare: 

— Tacă-ţi gura! 

Dar înainte ca Arghun să poată replica, Duva 
îşi ridică fruntea de pe umărul khaganului. 

Lacrimile îi curgeau pe obraji când îi studie pe 
Sartaq şi pe Arghun. Apoi pe Hasar. Apoi pe 
Kashin. Şi, în cele din urmă, pe soţul ei care îşi 
ridică fruntea din mâini. 

Umbrele tot conturau acel chip minunat, dar... 
erau umane. 

— Este adevărat, şopti Duva, vocea spărgându- 
se când se uită la fraţii şi sora ei. Totul. 

Şi când tot ce presupunea acea mărturisire fu 
înţeles, khaganul o îmbrăţişă din nou, legănând-o 
uşor în timp ce ea plângea. 

Hasar zăbovi lângă picioarele canapelei în timp 
ce fraţii ei se apropiară ca să-şi îmbrăţişeze sora, 
ceva asemănător năzuinţei citindu-se pe chipul 
său. 

Hasar observă privirea lui Yrene şi şopti: 

— Mulţumesc. 

Yrene doar făcu o plecăciune şi se retrase spre 
locul în care o aştepta Chaol. Nu lângă ea, ci stând 
în scaunul lui lângă un stâlp din apropiere. Probabil 
ceruse unui servitor să îl aducă din apartamentul 
lui când firul dintre ei se micşorase în timp ce ea se 
luptase în Duva. 

Chaol se împinse spre ea, studiindu-i 
trăsăturile. Dar pe chipul lui nu se citea nicio 
suferinţă, nicio frustrare. 

Doar venerație - venerație şi un sentiment de 
adoraţie atât de intens, încât ei i se tăie respiraţia. 
Yrene se aşeză în poala lui, iar el o cuprinse în 
braţe când o sărută pe obraz. 

O uşă se deschise în partea cealaltă a sălii şi 
zgomot de picioare grăbite şi fuste fluturând 
umplură aerul. Şi suspine. Marea Împărăteasă 
suspină în timp ce se aruncă spre fiica ei. 

Ea ajunse la un pas distanţă înainte să 
intervină Kashin, apucând-o pe mama lui de talie, 
rochia ei albă legănându-se la forţa alergării oprite. 
Vorbi în limba halha, prea repede ca să înţeleagă 
Yrene, pielea fiind palidă în contrast cu părul ei 
negru şi lung. Nu păru să observe pe nimeni în 

afară de fiica din faţa ei în timp ce Kashin îi şopti o 
explicaţie, mângâind-o liniştitor pe spatele fragil. 

Marea Împărăteasă căzu în genunchi şi o 
strânse pe Duva în braţe. 

O veche suferinţă se agită în Yrene la vederea 
mamei şi a fiicei, la vederea amândurora, plângând 
de suferinţă şi bucurie. 

Chaol o strânse de umăr înțelegând tăcut când 
Yrene se ridică din poala lui şi dădu să plece. 

— Orice, spuse khaganul peste umăr lui Yrene, 
bărbatul fiind tot în genunchi lângă Duva şi soţia 
lui în timp ce Hasar înaintă, în cele din urmă, ca să 
o îmbrăţişeze pe sora ei. Mama lor le cuprinse pe 
ambele prințese, sărutând surorile pe obraji şi 
frunte şi păr când ele se îmbrăţişară strâns. Orice 
vrei, spuse khaganul. Cere şi vei primi. 

Yrene nu ezită. Cuvintele i se rostogoliră de pe 
buze. 

— O favoare, Mare Khagan. [i-aş cere o 
favoare. 


Palatul fremăta, dar Chaol şi Yrene tot erau 
singuri cu Nesryn şi Sartag, stând, dintre toate 
locurile, în apartamentul lor. 

Prinţul şi Nesryn li se alăturaseră drumului lung 
înapoi spre cameră, Chaol împingându-şi scaunul 
lângă Yrene. Ea se clătinase şi fusese prea 
încăpăţânată să recunoască asta. Ba chiar mersese 
atât de departe încât să îl evalueze cu acei ochi 
ageri de vindecătoare, întrebând de spatele şi 

picioarele lui. Ca şi când e/ ar fi fost cel care îşi 
epuizase puterea. 

El simţise schimbarea din corpul lui când 
valurile puternice ale puterii ei intraseră în Duva, 
încordarea tot mai mare de-a lungul părţilor 
spatelui şi picioarelor lui. Doar atunci plecase de 
lângă ea în timpul vindecării, şchiopătând când se 
dusese ca să se rezeme de cotiera de lemn a unei 
canapele din apropiere şi ceruse în şoaptă celui 
mai apropiat servitor să-i aducă scaunul. Avusese 
nevoie de scaun înainte ca servitorul să revină, 
reuşind să-şi mişte oarecum picioarele, dar nu să 
stea în poziţie verticală. 

Dar asta nu îl frustra, nu îl jena. Dacă aceasta 
urma să fie starea naturală a corpului său pentru 
tot restul vieţii... nu era o pedeapsă, deloc. 

Tot se mai gândea la asta când ajunseră la 
apartamentul lui, meditând la cum ar fi putut 
întocmi un program ca el să lupte în bătălie, şi ea 
să vindece. 

Pentru că avea să lupte, iar dacă ea ar fi rămas 
fără putere, ar fi luptat şi atunci. Fie pe cal, fie în 
scaun. 

lar când Yrene trebuia să vindece, când magia 
din venele ei o chema spre acele câmpuri de luptă 
şi legătura lor se estompa... avea să se descurce 
cu un baston sau cu scaunul. Nu intenţiona să dea 
înapoi. 

Dacă supravieţuia luptei. Războiului. Dacă 
supravieţuiau amândoi. 

El şi Yrene găsiră locuri pe înlocuitorul jalnic al 
canapelei aurii - pe care sincer se gândea să o 

aducă în Adarlan, cu toate bucăţile rupte - în timp 
ce Nesryn şi prinţul se aşezară prudent pe scaune 
separate. Chaol încercă să nu pară prea conştient 
sau amuzat de asta. 

— De unde ai ştiut că suntem într-un 
asemenea bucluc? întrebă Yrene în cele din urmă. 
Inainte să vă întâlniți cu străjerii, vreau să spun. 

Sartaqg clipi, ieşind din gândurile lui şi schiţând 
un zâmbet. 

— Kadja, spuse el, făcând semn din cap spre 
servitoarea care punea un serviciu de ceai în faţa 
lor. Ea a fost cea care a văzut-o pe Duva plecând... 
în acele tuneluri. Este... angajata mea. 

Chaol studie servitoarea, care nu dădu niciun 
semn că auzise. 

— Mulţumesc, spuse el răguşit. 

Dar Yrene mai făcu un pas, strângând mâna 
femeii. 

— lţi datorăm viaţa, spuse ea. Cum te putem 
răsplăti? 

Kadja scutură doar din cap şi se retrase din 
cameră. Ei se uitară o clipă după ea. 

— Arghun fără îndoială se gândeşte dacă să o 
pedepsească pentru asta, spuse Sartaq gânditor. 
Pe de o parte, a salvat-o pe Duva. Pe de altă 
parte... nu i-a spus lui nimic. 

Nesryn se încruntă. 

— Atunci, noi trebuie să găsim o cale să o 
protejăm. Dacă el este atât de nerecunoscător. 

— O, este, spuse Sartaqg, iar Chaol încercă să 
nu clipească la nonşalanţa dintre ei, a cuvântului 
noi folosit de ea. Dar mă voi gândi la asta. 

Chaol se abţinu să dezvăluie că un cuvânt spus 
lui Shen era suficient încât Kadja să aibă un 
protector credincios tot restul vieţii. 

Yrene întrebă: 

— Acum ce urmează? 

Nesryn îşi trecu o mână prin părul negru. 
Diferit. Da, era ceva complet diferit la ea. Se uită la 
Sartaq - nu ca să-i dea permisiunea, ci... ca şi când 
s-ar fi asigurat că el era aici. Apoi spuse cuvintele 
care îl făcură pe Chaol să se bucure că era deja 
aşezat. 

— Maeve este regina valgilor. 

Atunci le povesti totul. Ce aflaseră ea şi Sartaq 
în ultimele săptămâni: despre păianjenii infernului 
care erau, de fapt, soldaţi valgi; despre omul care 
îşi schimba forma şi care putea fi unchiul 
Lysandrei. Şi despre o regină a valgilor care se 
prefăcuse Fae mii de ani, ascunzându-se de regii 
demoni pe care ea îi atrăsese în această lume, în 
încercarea de a scăpa de ei. 

— Asta explică şi de ce vindecătoarele Fae ar fi 
putut pleca, şopti Yrene când Nesryn tăcu. De ce 
complexul  vindecătoarelor lui Maeve este la 
graniţa cu lumea muritorilor. Poate că nu ca să 
aibă acces la oamenii care au nevoie de îngrijire... 
cât în calitate de patrulă de graniţă împotriva 
valgilor, dacă ar încerca vreodată să-i încalce 
teritoriul. 

Cât de aproape veniseră valgii involuntar, când 
Aelin se luptase cu acei prinți din Wendlyn. 

— Explică şi de ce Aelin a raportat prezenţa 
unei bufniţe lângă Maeve când s-au întâlnit prima 

dată, spuse Nesryn gesticulând spre Yrene, care 
ridică din sprâncene. 

Apoi Yrene spuse fără să gândească: 

— Bufnița trebuie să fie forma Fae a unei 
vindecătoare, a celor care i-au rămas aproape - ca 
gărzi de corp. A lăsat pe toată lumea să creadă că 
este un fel de animal de companie... 

Capul lui Chaol se învârti. Sartaq îi aruncă o 
privire ca şi când ar fi spus că el înţelegea perfect 
sentimentul. 

— Ce s-a întâmplat înainte să sosim? întrebă 
Nesryn. Când v-am găsit... 

Yrene îl luă de mână. Şi fu rândul lui să le 
spună ce aflaseră, ce înduraseră şi că indiferent de 
ce plănuia Maeve să facă... Trebuiau să-l înfrunte 
pe Erawan. 

Până ce Yrene şopti: 

— Când o vindecam pe Duva, demonul... Ea îşi 
masă pieptul. El nu mai văzuse ceva atât de 
remarcabil ca acea vindecare: strălucirea orbitoare 
a mâinilor ei, expresia aproape pioasă a chipului, 
ca şi când ar fi fost Silba. Demonul mi-a spus că nu 
este un prinţ valg... ci o prinţesă. 

Liniştea se lăsă până când Nesryn spuse: 

— Păianjenul. Susţinea că regii valgi au avut fii 
ŞI fiice. Prinţi şi prințese. 

Chaol înjură. Nu, nu avea să-şi folosească 
picioarele prea curând, cu sau fără Yrene care îşi 
refăcea încet puterea. 

— Vom avea nevoie de Aducătoarea-Focului, 
se pare, spuse el. 

Şi pentru a traduce cărţile pe care Hafiza 

spusese că le ceda bucuroasă cauzei lor. 

Nesryn îşi muşcă buza. 

— Aelin navighează acum în nord, spre 
Terrasen, împreună cu o flotă. Şi cu vrăjitoarele. 

— Sau doar cu Cele Treisprezece, rosti Chaol. 
Raporturile au fost neclare. De fapt, poate că nici 
nu a fost sabatul lui Manon Cioc-Negru. 

— A fost, spuse Nesryn. Aş paria orice pe asta. 
Ea îşi îndreptă atenţia spre Sartag, care dădu din 
cap - ca o permisiune tăcută. Nesryn îşi sprijini 
antebraţele pe genunchi. Nu ne-am întors singuri 
când am venit în grabă aici. 

Chaol se uită la ei. 

— Câţi? 

Chipul lui Sartaq se încordă. 

— Rukhinii sunt destul de importanţi în ţară. 
Pot risca doar să aduc jumătate. Chaol aşteptă. 
Aşadar, am adus o mie. 

El se bucură într-adevăr că era aşezat. O mie 
de călăreţi ruk... Chaol îşi scărpină maxilarul. 

— Dacă ne putem alătura armatei lui Aelin, 
împreună cu Cele Treisprezece şi orice altă 
membră a clanului Dinţi-de-fier pe care o poate 
convinge Manon Cioc-Negru să treacă de partea 
noastră... 

— Vom avea o legiune aeriană ca să luptăm cu 
a Morathului, spuse Nesryn, ochii ei strălucind. De 
speranţă, da, dar şi de ceva asemănător groazei, 
ca şi când şi-ar fi dat seama, probabil, ce ar fi adus 
lupta. Vieţile riscate. Totuşi, ea se întoarse spre 
Yrene. 

— lar tu îi poţi vindeca pe cei infestaţi de 

valgi... 

— Mai trebuie să găsim o cale să le doborâm 
gazdele, spuse Sartag. Suficient de mult timp încât 
Yrene şi oricare alte vindecătoare să îi poată 
vindeca. Da, trebuie să ţinem cont şi de asta. 

Yrene interveni: 

— Ei bine, aşa cum ai spus, o avem de partea 
noastră pe Aelin Aducătoarea-Focului, nu-i aşa? 
Dacă poate produce flăcări, cu siguranţă poate 
produce fum. Gura ei se strâmbă într-o parte. S-ar 
putea să am nişte idei. 

Yrene deschise gura ca şi când ar mai fi spus 
ceva, dar uşile apartamentului se deschiseră şi 
Hasar intră. 

Prinţesa păru să se controleze la vederea lui 
Sartaq. 

— Se pare că am întârziat pentru consiliul de 
război. 

Sartaq îşi puse un picior peste celălalt. 

— Cine spune că discutăm despre asta? 

Hasar se aşeză şi îşi aranjă părul peste un 
umăr. 

— Vrei să-mi spui că păsările ruk, care îşi fac 
nevoile pe acoperişuri, sunt aici doar ca să te facă 
să pari important? 

Sartaq râse încet. 

— Da, soră? 

Prinţesa doar se uită la Yrene, apoi la Chaol. 

— Voi veni cu voi. 

Chaol nu îndrăzni să se mişte. Yrene spuse: 

— Singură? 

— Nu singură. Falsul amuzament îi dispăru de 

pe chip. l-ai salvat viaţa Duvei. Şi pe a noastră, 
dacă ar fi avut mai mult curaj. Aruncă o privire 
spre Sartag, care se uită la ea puţin surprins. Duva 
este cea mai bună dintre noi. Mai bună decât mine. 
Hasar înghiţi. Deci voi merge cu voi, cu orice nave 
pot aduce, astfel încât sora mea să nu mai 
privească vreodată peste umăr cu frică. 

In afară de frica faţă de cei de lângă ea, se 
abţinu Chaol să spună. 

Dar Hasar văzu cuvintele în privirea lui. 

— Nu ea, spuse ea încet. Toţi ceilalţi, adăugă 
ea cu o privire rigidă la Sartag, care dădu sever din 
cap. Dar niciodată Duva. 

Era o promisiune nerostită, îşi dădu Chaol 
seama, între ceilalţi fraţi. 

— Deci va trebui să-mi suporţi compania încă o 
vreme, lord Westfall, spuse Hasar, dar zâmbetul 
ascuţit nu era tăios. Din cauza surorilor mele, a 
celei în viaţă şi a celei moarte, voi mărşălui cu 
sulde-ul până la porţile Morathului şi îl voi face pe 
acel demon ticălos să plătească. Ea întâlni privirea 
lui Yrene. Şi pentru tine, Yrene Towers; pentru ce ai 
făcut pentru Duva, te voi ajuta să-ţi salvezi ţinutul. 

Yrene se ridică, mâinile tremurându-i. Şi 
niciunul nu scoase vreun cuvânt când Yrene ajunse 
la scaunul lui Hasar şi îşi aruncă braţele în jurul 
gâtului ei ca să o îmbrăţişeze strâns pe prinţesă. 


Capitolul 66 
Nesryn era complet epuizată. Voia să doarmă o 


săptămână. O lună. 

Dar se trezi cumva mergând pe holuri, 
îndreptându-se spre minaretul Kadarei. Singură. 

Sartag plecase să se întâlnească cu tatăl lui, 
Hasar alăturându-i-se. Şi chiar dacă asta cu 
siguranţă nu era ciudat pentru Chaol şi Yrene... 
Nesryn le oferise intimitate. El fusese aproape 
mort, la urma urmei. Nu-şi făcea multe iluzii în 
privinţa a ceea ce era probabil să se petreacă în 
acel apartament. 

Şi ştia că trebuia să-şi găsească o cameră a ei. 

Nesryn presupunea că oricum trebuia să 
găsească apartamente pentru câţiva oameni - 
începând cu Borte, care se minunase de Antica şi 
de mare, chiar dacă zburaseră cât de repede îi 
putea purta vântul. Şi pentru Falkan, care venise 
într-adevăr cu ei, călătorind ca un şoarece de câmp 
în buzunarul lui Borte, Yeran nefiind prea mulţumit 
de asta. Sau aşa păruse ultima dată când îl văzuse 
în cuibul Eridun, Sartaq însărcinând diversele 
mame de vatră şi căpitanii să-şi adune rukhinii şi 
să zboare spre Antica. 

Nesryn ajunse la scările care urcau spre 
minaret când pajul o găsi. Băiatul răsufla greoi, dar 
reuşi să facă grațios o plecăciune când îi înmână o 
scrisoare. 

Era datată cu două săptămâni în urmă şi era 
scrisul unchiului ei. 

Degetele îi tremurară când rupse sigiliul. 

Un minut mai târziu, urca în grabă scările 
minaretului. 

Oamenii strigară de uimire şi surprindere când 
rukul maro-roşcat zbură deasupra clădirilor şi 
caselor din Antica. 

Nesryn şopti păsării, ghidând-o spre cartierul 
Runni în timp ce ele zburară pe o briză sărată cât 
de repede le puteau purta aripile. 

Ea îl luase în primire la plecarea din cuibul 
Eridun. 

Mersese direct spre cuiburi, unde el încă 
aştepta un călăreț care nu urma să se mai întoarcă 
vreodată şi se uitase adânc în ochii lui aurii. Îi 
spusese că numele ei era Nesryn Faliq şi că era 
fiica lui Sayed şi a lui Cybele Faliq şi că avea să fie 
călăreaţa lui, dacă o accepta. 

Tânăra se întrebă dacă rukul, al cărui fost 
călăreț îl botezase Salkhi, ştiuse că usturimea din 
ochii ei nu fusese cauzată de vânt, în timp el îşi 
aplecă fruntea spre ea. 

Apoi zburase cu el, Salkhi ţinând ritmul cu 
Kadara în fruntea armatei când rukhinii zburaseră 
spre nord, grăbindu-se către Antica. 

lar acum, când Salkhi ateriză pe strada din faţa 
casei unchiului ei - unii vânzători abandonându-şi 
căruţurile de-a dreptul îngroziţi, unii copii lăsându- 
şi jocurile ca să se uite cu gura căscată, apoi să 
zâmbească -, Nesryn îşi mângâie rukul pe gâtul lat 
şi descălecă. 

Porţile de la intrarea spre casa unchiului ei 
începură să se deschidă. 

lar ea îşi văzu tatăl stând acolo, în timp ce sora 
ei îşi făcu loc pe lângă el, copiii săi ieşind chicotind. 

Nesryn căzu în genunchi şi plânse. 


Cum o găsise Sartaqg două ore mai târziu, 
Nesryn nu ştia. Deşi presupunea că un ruk pe 
strada unui cartier elegant din Antica făcea cu 
siguranţă senzaţie şi că era uşor de reperat. 

Ea plânsese, râsese şi îşi îmbrăţişase familia 
câteva minute, chiar în mijlocul străzii, Salkhi 
uitându-se. 

lar când unchiul şi mătuşa îi chemaseră 
înăuntru ca măcar să plângă la o ceaşcă de ceai, 
cei din familie îi povestiseră aventurile lor, îi 
spuseseră despre mările învolburate pe care 
navigaseră, inamicii de care se ferise nava lor în 
drumul spre acest loc. Dar ei reuşiseră şi aici 
urmau să rămână cât ţinea războiul, spusese tatăl 
ei, unchiul şi mătuşa dând aprobator din cap. 

Când ieşi, în sfârşit, pe porţile casei, tatăl ei 
revendicând onoarea de o escorta pe Nesryn la 
Salkhi - după ce o alungase pe sora ei, ca să se 
ocupe de circul de copii -, se oprise atât de repede, 
încât tatăl ei aproape se izbise în ea. 

Pentru că stând lângă Salkhi era Sartag, 
schiţând un zâmbet. Şi în partea cealaltă a lui 
Salkhi... aştepta răbdătoare Kadara, cele două 
păsări ruk fiind, într-adevăr, o pereche mândră. 

Tatăl ei căscă ochii, ca şi când ar fi recunoscut 
rukul înaintea prinţului. 

Dar apoi tatăl ei făcu o plecăciune. Adâncă. 

Nesryn spusese familiei ei - fără prea multe 

detalii - ce se întâmplase printre rukhini. Sora ei şi 
mătuşa se încruntaseră la ea când diverşii copii 
începuseră să declare că şi ei aveau să fie călăreţi 
ruk. lar apoi fugiseră prin casă, ţipând şi dând din 
braţe, sărind sălbatic de pe mobilă. 

Ea se aştepta ca Sartaq să aştepte să fie 
abordat, dar prinţul îl reperă pe tatăl ei şi înaintă; 
apoi se întinse şi dădu mâna cu el. 

— Am auzit că familia căpitanului Faliq a sosit, 
în sfârşit, în siguranţă, zise Sartaq în loc de salut. 
M-am gândit să vin să vă întâmpin chiar eu. 

Ceva i se umflă în piept până aproape de 
durere când Sartag îşi înclină capul spre tatăl ei. 

Sayed Faliq părea că era pe cale să se 
prăbuşească, ori de la gestul de respect, ori doar 
de la prezenţa Kadarei în spatele lui. Într-adevăr, 
câteva capete mici ieşiră acum dintre picioarele 
lui, studiind prinţul, apoi păsările ruk şi apoi... 

— KADARA! 

Copiii cei mici ai mătuşii şi unchiului ei - mai 
mici de patru ani - ţipară numele rukului destul de 
tare, încât toată lumea din oraş care nu ştia că 
pasărea era pe această stradă să fie perfect 
conştientă de asta. 

Sartaq râse când copiii îşi făcură loc pe lângă 
tatăl lui Nesryn, alergând spre pasărea aurie. 

Sora ei era pe urmele lor, avertismentul 
părăsindu-i buzele... 

Până ce Kadara se cobori spre pământ, Salkhi 
făcând la fel. Copiii se  opriră,  adoraţia 
cuprinzându-i când întinseră timid mâinile spre 
cele două păsări ruk şi le mângâiară cu blândeţe. 

Sora lui Nesryn oftă uşurată, după care îşi 
dădu seama cine stătea în faţa lui Nesryn şi a 
tatălui lor. 

Delara roşi. Ea îşi atinse uşor rochia, ca şi când 
ar fi putut acoperi cumva petele proaspete de 
mâncare, făcute de copiii ei. După aceea se retrase 
încet în casă, făcând o plecăciune din mers. 

Sartaqg râse când ea dispăru - dar nu înainte ca 
Delara să îi arunce lui Nesryn o privire tăioasă care 
spunea: „O, eşti atât de îndrăgostită, că nici măcar 
nu este amuzant”. 

Nesryn îi făcu pe ascuns surorii ei un gest 
vulgar, pe care tatăl lor se prefăcu a nu-l vedea. 

Tatăl îi spunea lui Sartaq: 

— Îmi cer scuze dacă nepoţii mei şi-au permis 
să îţi atingă rukul, prinţe. 

Dar Sartaq zâmbi larg, afişând un zâmbet mai 
strălucitor decât văzuse ea vreodată pe chipul lui. 

— Kadara susţine că e o pasăre nobilă, dar e 
mai mult ca o mamă. Kadara îşi umflă penele, 
făcându-i pe copii să ţipe de încântare. 

Tatăl lui Nesryn o strânse de umăr înainte să îi 
spună prinţului: 

— Cred că mă duc să îi împiedic să încerce să 
zboare cu ea. 

lar apoi rămaseră singuri pe stradă, în faţa 
casei unchiului ei, toată Antica holbându-se acum 
la ei. 

Sartag nu păru să observe. Cu siguranţă nu 
când o întrebă: 

— Facem o plimbare? 

înghițind şi aruncând o privire înapoi spre locul 

în care tatăl ei supraveghea acum chicotitul 
copiilor care încercau să se caţere pe Salkhi şi 
Kadara, Nesryn dădu din cap. 

Se îndreptară spre aleile liniştite şi curate din 
spatele casei unchiului ei, mergând tăcuţi câţiva 
paşi. Până când Sartag spuse: 

— Am vorbit cu tatăl meu. 

lar ea se întrebă apoi dacă această întâlnire nu 
urma să fie una bună. Dacă armatei pe care o 
aduseseră avea să i se comande să se întoarcă la 
cuiburi. Sau dacă prinţul, viaţa pe care ea o văzuse 
cu ochii ei în acei munţi frumoşi... dacă poate şi 
acea realitate îi găsise. 

Pentru că el era un prinţ. Şi, cu toate că îşi 
iubea familia, cu toate că o făceau atât de mândră, 
nu era nicio picătură de sânge nobil în 
descendența lor. In afară de tatăl ei, care îi 
strânsese mâna lui Sartag, nimeni altcineva din 
familia Faliq nu mai avusese de-a face cu 
nobilimea. 

Nesryn reuşi să spună: 

— 0? 

— Am... discutat unele lucruri. 

Pieptul i se prăbuşi la cuvintele precaute. 

— Inţeleg. 

Sartaq se opri, aleea nisipoasă umplându-se de 
băzâitul albinelor din iasomia care se căţăra pe 
zidurile curților învecinate, pe ale celei din spatele 
lor: curtea din spate care aparţinea familiei ei. Ea 
îşi dori să alunece peste zid şi să se ascundă 
înăuntru decât să audă aşa ceva. 

Dar se forţă să îi întâlnească privirea şi îl văzu 

studiindu-i chipul. 

— l-am spus, rosti, în sfârşit, Sartag, că am 
plănuit să conduc rukhinii împotriva lui Erawan, cu 
sau fără consimţământul lui. 

Mai rău. Situaţia se agrava din ce în ce mai 
mult. Ea îşi dori ca faţa lui să nu fi fost atât de 
ilizibilă. 

Sartaqg inspiră. 

— M-a întrebat de ce. 

— Sper că i-ai spus că soarta lumii ar putea 
depinde de asta. 

Sartaq chicoti. 

— l-am zis, dar i-am spus şi că femeia pe care 
o iubesc plănuieşte acum să meargă la război. ŞI 
că intenţionez să o urmez. 

Ea nu asimilă cuvintele. Nu îşi permise să 
creadă nimic până ce el nu termină. 

— Mi-a spus că eşti din popor. Că viitorul 
moştenitor al khaganului trebuie să se însoare cu o 
prinţesă, sau cu o lady, sau cu cineva cu ţinuturi şi 
alianţe de oferit. 

Gâtul i se îngustă. Ea încercă să blocheze 
sunetul, cuvintele. Nu voia să audă restul. 

Dar Sartaq o luă de mână. 

— l-am spus că dacă asta trebuie ca să fii ales 
ca moştenitor, atunci nu vreau să fiu ales. Şi am 
plecat. 

Nesryn inspiră. 

— Eşti nebun? 

Sartaq schiţă un zâmbet. 

— Cu siguranţă sper că nu, de dragul acestui 
imperiu. O trase mai lângă el, până ce corpurile lor 

aproape se atinseră. Pentru că tatăl meu m-a 
numit moştenitor înainte să pot ieşi din cameră. 

Nesryn îşi ieşi din fire, reuşind doar să respire. 

lar când încercă să facă o plecăciune, Sartaq o 
apucă strâns de umeri şi o opri înainte să să-şi 
poată pleca fruntea. 

— Niciodată din partea ta, spuse el încet. 

Moştenitor... el fusese făcut moştenitor. Al 
tuturor lucrurilor, al ținutului pe care ea îl iubea şi 
pe care încă voia să îl exploreze atât de mult încât 
o durea. 

Sartaq ridică o mână ca să îi cuprindă obrazul, 
bătăturile lui zgăriindu-i pielea. 

— Mergem în zbor la război. Ne aşteaptă multe 
incertitudini. El îşi atinse gura de a ei. In afară de 
ceea ce simt pentru tine. Nicio armată de demoni, 
nicio regină şi niciun rege întunecat nu vor 
schimba asta. 

Nesryn tremură, asimilând cuvintele. 

— Eu... Sartag, tu eşti moştenitorul... 

El se retrase ca să o studieze din nou. 

— Mergem la război, Nesryn Faliq. lar când îi 
vom distruge pe Erawan şi armata lui, când 
întunericul va fi, în sfârşit, alungat din această 
lume... Atunci ne vom întoarce din nou aici în zbor. 
Împreună. El o sărută din nou - o atingere uşoară a 
gurii lui. Şi vom rămâne tot restul vieţii noastre. 

Ea auzi oferta, promisiunea. 

Lumea pe care i-o aşternu la picioare. 

Ea tremură când îl auzi, înțelegând ce îi oferea 
atât de uşor. Nu un imperiu şi o coroană, ci... viaţa. 
Inima lui. 

Nesryn se întrebă dacă ştia că inima ei fusese 
a lui chiar de la prima călătorie pe Kadara. 

Sartaq zâmbi ca şi când ar fi spus „da”. 

Aşadar, îşi înfăşură braţele în jurul gâtului său 
şi îl sărută. 

Sărutul fu timid, uşor şi plin de admiraţie. Avea 
gustul vântului, al unui râu de munte. Avea gust de 
„acasă”. 

Nesryn îi cuprinse faţa în mâini când se 
retrase. 

— La război, Sartaqg, şopti ea, memorând toate 
trăsăturile chipului său. lar apoi vom vedea ce 
urmează. 

Sartag zâmbi obraznic şi cu subînţeles, ca şi 
când ar fi decis tot ce ar fi urmat după aceea şi 
nimic din ce ar fi putut spune ea nu l-ar fi făcut să 
se răzgândească. 

lar din curtea de dincolo de zid, sora ei strigă 
destul de puternic încât să audă tot cartierul: 

— Ţi-am spus eu, tată! 


Capitolul 67 


Două săptămâni mai târziu, soarele abia 
răsărea când Yrene se trezi pe puntea unei nave 
mari şi elegante şi privi soarele ridicându-se peste 
Antica pentru ultima dată. 

Nava era plină de activitate, dar ea rămase 
lângă balustradă şi numără minaretele palatului. Işi 
trecu privirea peste fiecare cartier strălucitor, 
oraşul agitându-se în noua lumină. 

Vântul de toamnă deja bătea pe mare, nava 

înălțându-se şi clătinându-se sub ea. 

Acasă. Ei navigau azi spre casă. 

Ea nu îşi luase „rămas-bun” de la multă lume, 
nu fusese nevoie să o facă, dar Kashin tot o găsise, 
tocmai când se îndrepta spre docuri. Chaol dăduse 
din cap spre prinţ înainte să-şi conducă iapa pe 
navă. 

Pentru un moment lung, Kashin fixase nava cu 
privirea - celelalte fiind adunate în port. Apoi 
spusese încet: 

— Aş fi vrut să nu-ți fi zis nimic pe trepte în 
acea seară. 

Yrene începuse să scuture din cap, neştiind ce 
să zică. 

— Mi-ai lipsit - ca prietenă, continuase Kashin. 
Nu am mulţi prieteni. 

— Ştiu, reuşise ea să spună. Şi mie mi-ai lipsit 
ca prieten, adăugase după aceea. 

Pentru că aşa fusese. lar ce era el dispus acum 
să facă pentru ea, pentru poporul ei... 

Ea îl luase de mână pe Kashin. Îi strânsese 
mâna.  Suferinţa se citea încă în ochii lui, 
conturându-i chipul frumos, dar... înţelegător. Şi un 
licăr clar şi neînfricat se arătase când se uitase la 
orizontul nordic. 

Prinţul o strânsese şi el de mână. 

— Mulţumesc din nou - pentru Duva. El zâmbi 
spre cerul nordic. Ne vom mai întâlni, Yrene 
Towers. Sunt sigur de asta. 

Ea îi zâmbise, negăsindu-şi cuvintele. Dar 
Kashin îi făcuse semn din ochi, retrăgându-şi mâna 
din a ei. 

— Sulde-ul flutură spre nord. Cine ştie ce mă 
aşteaptă în viitor? Mai ales acum, că Sartaq are 
povara de a fi moştenitor, iar eu sunt liber să fac 
ce vreau. 

Oraşul fusese zgomotos în privinţa asta. 
Sărbătoarea şi discuţiile tot mai continuau. Ce 
credeau ceilalţi fraţi nobili, Yrene nu ştia, dar... era 
pace în ochii lui Kashin. Şi în ochii celorlalţi, când 
Yrene îi văzuse. Şi o parte din ea se întrebă, într- 
adevăr, dacă Sartaq făcuse o înţelegere nerostită 
dincolo de „Niciodată Duva”. Probabil „Niciodată 
noi”. 

Yrene zâmbise din nou la prinţ, la prietenul ei. 

— Mulţumesc pentru toată bunătatea ta. 

Kashin făcuse doar o plecăciune spre ea şi 
plecase în lumina gri. 

lar în orele de atunci, Yrene stătuse pe puntea 
acelei nave, privind tăcută oraşul care se trezea 
dincolo de aceasta, în timp ce ceilalţi pregăteau 
lucrurile împrejur şi dedesubt. 

Timp de câteva minute lungi, ea inspiră marea, 
mirodeniile şi sunetele din Antica, sub soarele 
răsăritului. Le inspiră adânc în plămâni, lăsându-le 
să se aşeze. Îşi lăsă ochii să soarbă pe săturate 
pietrele crem ale complexului Torre Cesme, care 
se ridica deasupra tuturor. 

Chiar şi dimineaţa devreme, turnul era un far, 
o lance proeminentă de speranţă şi calm. 

Se întrebă dacă avea să-l mai vadă vreodată. 
Pentru că ce îi aştepta... 

Yrene îşi sprijini mâinile pe balustradă când 
altă rafală de vânt clătină nava. Un vânt dinspre 

continent, ca şi când toţi cei treizeci şi şase de zei 
din Antica ar fi suflat împreună ca să îi trimită 
repede acasă. 

Peste Marea Ingustă... şi la război. 

Nava începu să se mişte în sfârşit, lumea fiind 
un freamăt de acţiune, culoare şi sunet, dar Yrene 
rămase lângă balustradă, privind oraşul care se tot 
micşora. 

Şi chiar şi când ţărmul fu doar o umbră, Yrene 
ar fi putut jura că vede încă turnul din Torre 
deasupra lui, strălucind alb la soare, ca şi când ar fi 
fost un braţ ridicat în semn de „rămas-bun”. 


Capitolul 68 


Chaol Westfall nu lua de bun niciun pas, nici 
măcar pe cei care îl trimiseseră repede spre 
găleată ca să vomite în primele câteva zile pe 
mare. 

Dar unul dintre avantajele călătoriei cu o 
vindecătoare era că Yrene îi calma cu uşurinţă 
stomacul. Şi după două săptămâni pe mare, 
ferindu-se de furtuni aprige pe care căpitanul le 
numea, pur şi simplu, „distrugătoare de nave”... 
stomacul lui îl iertase, în sfârşit. 

El o găsi pe Yrene la balustrada provei, privind 
spre țărm sau unde ar fi trebuit să fie ţărmul, dacă 
ar fi îndrăznit să navigheze destul de aproape. Ei 
rămaseră la distanţă în timp ce se grăbiră de-a 
lungul coastei continentului lor şi, de la întâlnirea 
cu căpitanul din urmă cu doar câteva minute, 
aflară că erau undeva aproape de nordul ținutului 

Eyllwe. Aproape de graniţa cu Fenharrow. 

Nici urmă de Aelin sau flota ei, dar asta era de 
aşteptat, având în vedere cât de mult timp 
întârziaseră în Antica înainte de plecare. 

Dar Chaol îşi alungă gândul când îşi strecură 
braţul în jurul taliei lui Yrene şi o sărută în 
adâncitura gâtului. 

Nici măcar nu îngheţă la atingerea din spate, 
ca şi când i-ar fi învăţat ritmul paşilor şi nici ea nu 
i-ar fi luat de buni. 

Yrene se lipi de el, corpul relaxându-i-se cu un 
oftat când îşi puse mâinile peste ale lui, care se 
sprijineau pe abdomenul ei. 

După vindecarea Duvei, durase o zi întreagă să 
poată merge din nou cu bastonul - deşi rigid şi 
clătinat. Aşa cum fusese în primele zile ale 
recuperării: spatele i se încorda până la durere, 
fiecare pas necesitând toată atenţia lui. Dar 
scrâşnise din dinţi, Yrene şoptindu-i încurajări când 
trebuia să înţeleagă diversele mişcări. La o zi după 
aceea, o mare parte din şchiopătat dispăruse, deşi 
el păstrase bastonul; iar o zi mai târziu, mersese 
cu disconfort minim. 

Dar chiar şi acum, după aceste două 
săptămâni pe mare cu Yrene, care nu avea multe 
de vindecat în afară de greaţa din stomac şi 
arsurile solare, Chaol păstra bastonul în cabina lor 
de lux, scaunul fiind depozitat sub punte pentru 
când ar fi urmat să-i fie de folos. 

El se uită peste umărul lui Yrene, la degetele 
lor împletite. La cele două inele care le 
împodobeau mâinile. 

— Privitul orizontului nu ne va duce acolo mai 
repede, şopti el pe gâtul ei. 

— Nici să-ţi tachinezi soţia. 

Chaol zâmbi. 

— Cum altfel m-aş amuza în timpul orelor 
lungi, dacă nu tachinându-te, lady Westfall? 

Yrene pufni, aşa cum o făcuse întotdeauna 
auzind titlul. Dar Chaol nu mai auzise ceva mai 
frumos - în afară de jurămintele pe care le 
rostiseră în templul Silbei din Torre, în urmă cu 
două săptămâni. Ceremonia fusese restrânsă, dar 
Hasar insistase pentru o petrecere după aceea, 
una care să le întreacă pe toate celelalte de la 
palat. Prinţesa poate că era în multe feluri, dar cu 
siguranţă ştia cum să organizeze o petrecere. 

Şi cum să conducă o flotă. 

Zeii să-l ajute când Hasar şi Aedion se 
întâlneau. 

— Pentru cineva căruia nu-i place să i se spună 
„lord Westfall”, zise gânditoare Yrene, cu siguranţă 
pare că-ţi face plăcere să foloseşti titlul în cazul 
meu. 

— Ţie ţi se potriveşte, spuse el, sărutând-o din 
nou pe gât. 

— Da, este atât de potrivit încât Eretia nu va 
înceta să mă ia peste picior cu plecăciuni şi 
reverenţe. 

— Eretia este o persoană pe care aş fi lăsat-o 
cu bucurie în Antica. 

Yrene chicoti, dar îl ciupi de încheietura mâinii, 
ieşind din îmbrăţişarea lui. 

— Te vei bucura pentru ea când vom ajunge la 

țărm. 

— Cu siguranţă sper asta. 

Yrene îl ciupi din nou, dar Chaol îi prinse mâna 
şi îi sărută degetele. 

Soţie - soţia lui. Nu mai văzuse viitorul atât de 
clar aşa cum o făcuse în acea după-amiază din 
urmă cu trei săptămâni, când o zărise stând în 
grădină şi... ştiuse. Ştiuse ce voia şi, astfel, venise 
la scaunul ei, îngenunchease şi o întrebase, pur şi 
simplu: „Te căsătoreşti cu mine, Yrene? Vrei să fii 
soţia mea?” 

Ea îşi aruncase braţele în jurul gâtului său, 
doborându-i pe amândoi direct în fântână, unde 
rămăseseră, spre nemulţumirea peştilor, 
sărutându-se până ce un servitor tuşise vădit 
trecând pe lângă ei. 

Şi uitându-se acum la ea, la felul în care aerul 
de mare îi încreţea părul, scoţându-i în evidenţă 
pistruii de pe nas şi obraji... Chaol zâmbi. 

Zâmbetul cu care-i răspunse Yrene era mai 
strălucitor decât lumina soarelui de pe marea din 
jurul lor. 

El adusese afurisita de canapea aurie cu ei, cu 
tot cu pernele sfâşiate, ceea ce o făcuse pe Hasar 
să comenteze când fusese transportată în cală, dar 
lui nu îi păsa. Dacă supravieţuiau acestui război, 
avea să înalțe o casă pentru Yrene în jurul 
obiectului afurisit. Împreună cu un grajd pentru 
Farasha, care îi teroriza pe bieţii soldaţi însărcinaţi 
cu strângerea bălegarului din ţarcul ei de pe navă. 

Un dar de nuntă de la Hasar, împreună cu calul 
Muniqi al lui Yrene. 

El aproape îi spusese prinţesei că îl putea 
păstra pe calul lui Hellas, dar era ceva de spus 
despre posibilitatea  atacării infanteriştilor din 
Morath călare pe un cal botezat Fluturele. 

Incă rezemându-se de el, Yrene cuprinse 
medalionul pe care nu îl scotea niciodată, în afară 
de momentul în care făcea baie. El se întrebă dacă 
îl putea schimba ca să-i reflecte noile iniţiale. 

Nu mai era Yrene Towers, ci Yrene Westfall. 

Ea zâmbi la medalion, argintul fiind aproape 
orbitor în soarele după-amiezii. 

— Presupun că nu mai am nevoie de bileţelul 
meu. 

— De ce? 

— Pentru că nu sunt singură, spuse ea, 
trecându-şi degetele peste metal. Şi pentru că mi- 
am găsit curajul. 

El o sărută pe obraz, dar nu spuse nimic în 
timp ce ea deschise medalionul şi scoase cu grijă 
hârtia îngălbenită. Vântul încercă să i-o smulgă din 
mână, dar Yrene o tinu strâns, desfăcând bucata 
subţire. 

Ea studie textul pe care îl citise de o mie de 
ori. 

— Mă întreb dacă ea se va întoarce pentru 
acest război. Oricine ar fi. Vorbea despre imperiu 
ca şi când... Yrene scutură din cap, mai mult în 
sinea ei, şi o împături din nou. Poate că va veni 
acasă pentru a lupta, de oriunde a plecat pe mare. 

li oferi bucata de hârtie şi se întoarse spre 
marea din faţă. 

Chaol luă bucata de la Yrene, hârtia fiind moale 

precum catifeaua de la nenumăratele citiri şi 
împăturiri şi de la felul în care o ţinuse în buzunar 
şi o apucase în tot aceşti ani. 

El desfăcu biletul şi citi cuvintele pe care deja 
le cunoştea: 

„Pentru oriunde trebuie să pleci - şi ceva în 
plus. Lumea are nevoie de mai multe 
vindecătoare.” 

Valurile amuţiră şi însăşi nava păru să se 
oprească. 

Chaol se uită la Yrene, zâmbind calm la mare, 
iar apoi la bilet. 

La scrisul de mână pe care îl cunoştea la fel de 
bine ca pe al lui. 

Yrene rămase nemişcată la lacrimile pe care el 
nu şi le putu opri din a-i curge pe obraji. 

— Ce s-a întâmplat? 

Ea ar fi avut atunci şaisprezece ani, aproape 
şaptesprezece. Şi dacă fusese în Innish... 

Ar fi fost în drumul ei spre Deşertul Roşu, ca să 
se antreneze cu Asasinii Tăcuţi. Vânătăile pe care 
le descrisese Yrene... Bătaia pe care i-o dăduse 
Arobynn Hamel ca pedeapsă pentru eliberarea 
sclavilor lui Rolfe şi distrugerea Golfului Craniului. 

— Chaol? 

„Pentru oriunde trebuie să pleci - şi ceva în 
plus. Lumea are nevoie de mai multe 
vindecătoare.” 

Acolo, în scrisul ei de mână... 

Chaol îşi ridică, în sfârşit, privirea, clipind ca să 
alunge lacrimile când studie chipul soţiei lui, 
fiecare trăsătură frumoasă, acei ochi aurii. 

Un dar. 

Un dar de la o regină care văzuse altă femeie 
în iad şi se gândise să întindă o mână de ajutor. 
Fără să se gândească la nimic în schimb. Un 
moment de bunătate, un stimul... 

Şi nici măcar Aelin nu ar fi ştiut că, salvând o 
chelneriţă de acei mercenari, învăţând-o să se 
apere, dându-i aurul şi acest bilet... 

Nici măcar Aelin nu ar fi ştiut, visat sau 
presupus cum i s-ar fi răspuns acelui moment de 
bunătate. 

Nu doar de către o vindecătoare binecuvântată 
de însăşi Silba, capabilă să distrugă valgii. 

Dar de cele trei sute de vindecătoare care 
veniseră împreună cu ea. 

Trei sute de vindecătoare din Torre, 
împrăştiate acum pe o mie de nave ale khaganului. 

„O favoare”, îi ceruse Yrene bărbatului în 
schimbul salvării celei mai dragi fiice. 

„Orice”, promisese khaganul. 

Yrene  îngenunchease în faţa khaganului. 
„Salvează-mi poporul.” 

Asta era tot ce ceruse ea. Tot ce implorase. 

„Salvează-mi poporul.” 

Aşadar, khaganul răspunsese. 

Cu o mie de nave din flota lui Hasar şi a lui, 
pline cu soldaţii lui Kashin şi cavaleria darghan. 

Şi deasupra lor, întinzându-se la orizont mult în 
spatele navei amiral cu care navigau acum Chaol şi 
Yrene... Deasupra lor zburau o mie de rukhini 
conduşi de Sartaq şi Nesryn, din toate cuiburile şi 
vetrele. 

O armată ca să provoace Morathul, urmate de 
altele, adunându-se încă în Antica sub comanda lui 
Kashin. Două săptămâni le dăduse Chaol 
khaganului şi lui Kashin, dar cu ploile de toamnă, 
nu dorise să rişte să aştepte mai mult. Aşadar, 
această armată inițială... Doar jumătate. Era doar 
jumătate şi totuşi scopul pentru care navigau şi 
zburau în urma lui... 

Chaol împături biletul de-a lungul liniilor uzate 
şi îl puse atent înapoi în medalionul lui Yrene. 

— Mai păstrează-l o vreme, spuse el încet. 
Cred că este cineva care va vrea să îl vadă. 

Ochii lui Yrene erau plini de surprindere şi 
curiozitate, dar nu întrebă nimic atunci când Chaol 
o îmbrăţişă şi o strânse puternic. 

Tot ce se întâmplase îl condusese aici. 

De la fortăreaţa din munţii înzăpeziţi, unde un 
bărbat cu un chip la fel de dur ca piatra din 
preajma lor îl aruncase în frig; la mina de sare din 
Endovier, unde o asasină cu ochi ca focul zâmbise 
la el, nedistrusă în ciuda unui an în infern. 

O asasină care îi găsise soţia, sau poate că ele 
se  găsiseră una pe cealaltă, două femei 
binecuvântate de zei rătăcind în ruinele umbrite 
ale lumii şi care acum îi ţineau soarta între ele. 

Fiecare pas. Fiecare cotitură în întuneric. 
Fiecare moment de disperare şi furie şi suferinţă. 

Totul îl condusese exact unde trebuia să fie. 

Unde voia să fie. 

Un moment de bunătate. Din partea unei 
tinere care curma vieţi, pentru o tânără care le 
salva. 

Acea urmă scorojită de întuneric din el se 
micşoră mai mult. Se micşoră şi se rupse, 
transformându-se în praf care fu măturat de briza 
mării. Dincolo de o mie de nave care navigau 
mândre şi neînduplecate în spatele lui. Dincolo de 
vindecătoarele împrăştiate printre soldaţi şi cai, în 
frunte cu Hafiza, şi care veniseră toate când Yrene 
le ceruse şi lor să îi salveze poporul. Dincolo de 
păsările ruk plutind printre nori,  scrutând 
amenințările care îi aşteptau. 

Yrene îl privea precaută. El o sărută o dată. De 
două ori. 

Chaol nu regreta. Nu privea înapoi. 

Nu cu Yrene în braţele lui, alături de el. Nu cu 
biletul pe care îl purta, acea mică dovadă... acea 
mică dovadă că el era exact acolo unde trebuia să 
fie. Că se îndreptase întotdeauna într-acolo. Aici. 

— Voi auzi vreodată o explicaţie pentru 
această reacţie dramatică, spuse Yrene în cele din 
urmă, ţâţâind, sau mă vei săruta tot restul zilei? 

Chaol râse. 

— Este o poveste lungă. Işi întinse un braţ în 
jurul taliei ei şi se uită spre orizont împreună cu ea. 
Şi s-ar putea să vrei să te aşezi mai întâi. 

— Acelea sunt preferatele mele, spuse ea 
făcându-i semn din ochi. 

Chaol râse din nou, simțind sunetul în tot 
corpul, lăsându-l să răsune clar şi vioi ca un clopot. 
Un ultim râs de bucurie înaintea intrării în război. 

— Haide, îi spuse el lui Yrene, făcând semn din 
cap spre soldaţii care lucrau alături de oamenii lui 
Hasar ca să navigheze în continuare repede spre 

nord - spre luptă şi vărsare de sânge. Îți voi 
povesti după prânz. 

Yrene se ridică pe vârfuri ca să îl sărute înainte 
ca el să o conducă spre cabina lor spațioasă. 

— Sper să merite povestea asta a ta, rosti ea 
cu un zâmbet strâmb. 

Chaol zâmbi la soţia lui, la lumina spre care se 
îndreptase fără să ştie toată viaţa lui, chiar şi când 
nu reuşise să o vadă. 

— Merită, îi spuse el încet lui Yrene. Merită. 


Inima de Foc 


Ei o îngropaseră în întuneric şi fier. 

Ea dormea, pentru că ei o forţaseră să o facă - 
suflaseră fuioare de fum dulce prin găuri de 
ventilaţie ingenios ascunse în placa de fier de 
deasupra. Dimprejur. De dedesubt. 

Era un coşciug construit de o regină veche, ca 
să ţină soarele captiv. 

Înfăşurată în fier, închisă în el, dormi. Visă. 

Pluti prin mări, prin întuneric, prin foc. Era o 
prinţesă a neantului. Fără nume. 

Prinţesa cântă întunericului şi flăcării, iar 
elementele îi răspunseră. 

Nu exista niciun început, sfârşit sau mijloc. 
Doar cântecul, marea şi sarcofagul de fier care 
devenise umbrarul ei. 

Până ce dispărură. 

Până ce lumina orbitoare inundă întunericul 
adormit şi cald. 

Până ce vântul pătrunse, rece şi parfumat de 

ploaie. 

Nu îl putea simţi pe faţă. Nu cu masca morţii 
încă legată de ea. 

Deschise ochii. Lumina îndepărtă toate formele 
şi culorile după atât de mult timp în adâncurile slab 
luminate. 

Dar un chip apăru în faţa ei - deasupra sa, 
privind peste capacul care fusese dat deoparte. 

Păr negru şi lung. Piele palidă ca luna. Buze la 
fel de roşii ca sângele. 

Buzele vechii regine se despărţiră într-un 
zâmbet. 

Dinţii îi erau albi ca oasele. 

— Te-ai trezit. Bun. 

Minunată şi rece, era o voce care ar fi putut 
devora stelele. 

De undeva, din lumina orbitoare, mâini aspre şi 
pline de cicatrice se întinseră în coşciug şi apucară 
lanţurile care o legau. Vânătorul reginei; sabia 
reginei. 

El o ridică pe prinţesă, corpul său fiind un 
obiect distant, dureros. Ea nu voia să se întoarcă în 
acest corp. Se luptă cu acesta, bâjbâind după 
flacăra şi întunericul care acum se îndepărtau de 
ea ca un val de dimineaţă. 

Dar vânătorul o trase mai aproape de acel chip 
frumos şi crud, privind-o cu zâmbetul unui 
păianjen, şi o ţinu nemişcată atunci când vechea 
regină spuse mieros: „Să începem”. 

Mulţumiri 


Din nou mă confrunt cu perspectiva 
descurajantă de a-mi transmite recunoştinţa 
multor oameni minunaţi din viaţa mea, care au 
transformat această carte în realitate, dar 
dragostea mea  nesfârşită şi mulţumirile se 
îndreaptă spre: 

Soţul meu, Josh: tu eşti lumina mea, stânca 
mea, cel mai bun prieten al meu, portul meu sigur 
- de fapt, eşti totu/. Mulţumesc pentru că ai atât de 
multă grijă de mine, pentru că mă iubeşti, pentru 
că mă însoţeşti în această călătorie incredibilă. 
Râsul tău este sunetul meu preferat din toată 
lumea. 

Annie: ai stat cu mine în lunile care mi-au 
trebuit să scriu şi să editez această carte, deci o 
parte din mine simte că şi numele tău ar trebui să 
fie pe copertă, dar până vor începe să acorde 
merite însoţitorilor canini pentru scris, asta va 
trebui să fie suficient. Te iubesc, căţeluşule. Coada 
ta creaţă, urechile tale ca de liliac, îndrăzneala ta 
generală şi energia nesfârşită din mersul tău... 
Totul. Să scriem mai multe cărţi împreună - şi să 
ne îmbrăţişăm mai mult. 

Agentul meu, Tamar: După zece cărţi, tot nu 
pot să exprim cât de recunoscătoare sunt pentru 
tot ce faci. Mulţumesc, mulţumesc, mulţumesc 
pentru că eşti alături de mine, pentru că lucrezi 
atât de mult şi pentru că eşti o dură. 

Laura Bernier: Îndrumarea, înţelepciunea şi 
entuziasmul tău pentru această carte m-au făcut 


864 


să lucrez cu multă încântare. Îţi mulţumesc atât de 
mult pentru toată munca grea şi editări - şi pentru 
că m-ai ajutat să transform această carte. 

Echipa globală de la Bloomsbury, pentru că 
este cea mai bună echipă de editare de pe planetă: 
Bethany Buck, Cindy Loh, Cristina Gilbert, Kathleen 
Ferrar, Nigel Newton, Rebecca McNally, Sonia 
Palmisano, Emma Hopkin, lan Lamb, Emma 
Bradshaw, Lizzy Mason, Courtney Griffin, Erica 
Barmash, Emily Ritter, Grace Whooley, Eshani 
Agrawal, Alice Grigg, Elise Burns, Jenny Collins, 
Beth Eller, Kerry Johnson, Kelly de Groot, Ashley 
Poston, Lucy Mackay-Sim, Hali Baumstein, Melissa 
Kavonic, Oona Patrick, Diane Aronson, Donna 
Mark, John  Candell, Nicholas Church, Anna 
Bernard, Charlotte Davis şi întreaga echipă pentru 
drepturi externe. Vă mulţumesc, ca întotdeauna, 
pentru tot ce faceţi pentru mine şi cărţile mele. 
Sunt onorată să lucrez cu fiecare dintre voi. 

jon Cassir, Kira Snyder, Anna Foerster şi 
echipei de la Mark Gordon: voi sunteți cei mai buni. 
Sunt atât de entuziasmată că aceste cărți sunt în 
mâinile voastre. 

Cassie Homer: mulţumesc de un infinit de ori 
pentru tot ce faci. Eşti absolut fantastică. 

Lynette Noni: sunt atât de fericită că ne-am 
cunoscut de la acea Supanova din urmă cu câţiva 
ani! Îţi mulţumesc până la lună şi înapoi pentru tot 
ajutorul tău cu această carte, pentru că eşti un 
partener genial de discuţii şi pentru că eşti tu. 

Roshani Chokshi: pentru început: eşti chiar pe 
peretele meu. Mulţumesc pentru amuzament, 

pentru sfaturile bune şi pentru că eşti o adevărată 
rază de soare. Sunt onorată să te numesc prietena 
mea. 

Steph Brown: eşti partenera meu de distracţie. 
Îţi mulţumesc pentru tot sprijinul tău şi pentru 
prietenia ta. Înseamnă mai mult pentru mine decât 
pot să exprim. Abia aştept următorul nostru 
maraton LotR (4FrăţiaBăuturii). 

Jennifer Armentrout: pentru că eşti una dintre 
cele mai primitoare, calde şi generoase persoane 
pe care le-am cunoscut vreodată; Renée Ahdieh: 
pentru cinele care nu încetează să mă facă 
zâmbesc şi să râd; Alice Fanchiang: pentru că eşti 
o admiratoare şi mă bucur să te cunosc; şi 
Christina Hobbs şi Lauren Billings: pentru că 
sunteţi doi dintre oamenii mei preferaţi. 

Charlie Bowater: de unde să încep? Mulţumesc 
pentru harta fantastică, mulţumesc pentru arta 
care continuă să mă uimească şi să mă inspire, 
mulţumesc pentru tot. Nici măcar nu pot spune ce 
onoare este pentru mine să lucrez cu tine şi cât de 
mult înseamnă pentru mine arta ta. 

Kati Gardner şi Avery Olmstead: vă mulţumesc 
din adâncul inimii pentru răspunsurile şi sfaturile 
grijulii - nu vă pot spune cât de nepreţuite au fost 
şi cât de mult au dat formă acestei cărţi. Şi în afară 
de asta, este o încântare să vă cunosc pe 
amândouă. 

Jack Weatherford, a cărui Genghis Khan and 
the Making of the Modern World mi-a schimbat 
pentru totdeauna viziunea despre istoria lumii şi 
m-a inspirat atât de mult în privinţa istoriei şi 

ținutului khaganatului. Şi mulţumesc lui Paul Kahn 
pentru adaptarea genială a /storiei Secrete a 
Mongolilor şi lui Caroline Humphrey pentru articolul 
ei: „Ritualurile Morţii în Mongolia” 

Părinţii şi familia mea: vă mulţumesc pentru 
toată bucuria, dragostea şi sprijinul pe care le 
aduceţi în lumea mea. Celei mai noi membre din 
familia mea, nepoata mea: deja mi-ai făcut viaţa 
mai strălucitoare fiind o parte din ea. Să creşti ca 
să fii o domnişoară feroce. 

Multe mulțumiri prietenilor mei uimitori: 
Jeniffer Kelly, Alexa Santiago, Kelly Grabowski, 
Vilma Gonzales, Rachel Domingo, Jessica Reigle, 
Laura Ashforth, Sasha Alsberg şi Diyana Wan. Lui 
Louisse Ang: în acest moment, mă simt ca un disc 
zgâriat când vine vorba să îţi mulţumesc pentru tot 
ce faci, dar îţi multumesc foarte mult pentru că mă 
sprijini atât de mult şi că eşti minunată. 

Şi ție, dragă cititorule: îţi mulţumesc pentru că 
faci fiecare zi de muncă grea să merite şi pentru că 
faci parte din cel mai minunat grup de oameni pe 
care l-am cunoscut vreodată. Vă ador pe toţi. 


De aceeaşi autoare 


SERIA REGATUL SPINILOR 
ŞI AL TRANDAFIRILOR 


Regatul spinilor şi al trandafirilor (vol. 1) 
pe 

voli 


SARAI J. MAAS 


Feyre a crescut într-o lume în care magia 
există doar în legende. Dar dacă această lume ar fi 
reală şi, mai mult decât atât, ar amenința să 
arunce lumea muritorilor într-un război întunecat? 
Mânată de promisiunea de a-şi apăra familia, 

făcută mamei ei, Feyre va afla că în lumea zânelor 
totul este posibil, chiar şi să te îndrăgosteşti de un 
Mare Lord al spiriduşilor. O ameninţare pluteşte, 
însă, asupra acestui tărâm magic, iar Feyre este 
singura care poate salva de la pieire regatul 
zânelor şi lumea oamenilor. 

ARAH J. MAAS 


e autoarea cărților de mare succes din 
seriile Tronul de cleştar şi Regatul spinilor şi al 
trandafirilor. A început să lucreze la prima carte 
când avea doar şaisprezece ani. Născută în 
New York, Sarah a absolvit Hamilton College 
în 2008 având ca specializare principală scrie- 
rea creativă şi specializare secundară studii 
religioase. În prezent locuieşte în Pennsylva- 
nia împreună cu soţul ei, Josh şi cu băiețel 
lor, Taran şi pregăteşte lansarea unei noi serii 
de romane fantasy, aşteptate cu mare nerăb- 
dare de fanii din întreaga lume. 4 


„O poveste tăi despre evoluţie personală şi despre salvarea 
pentru care trebuie să lupi din greu.“ 
ioii XR 

„Acesta va fi air mare război al vremurilor noastre. Când vom fi 


morţi, când până ȘI Strănepoții noştri vor fi morţi, tot se va vorbi de acest 
război, Ei îl vor povesti în soapta în jurul focurilor, îl vor cânta în marile 
săli. Cine a trăit si Curie a murit, cine a luptat şi cine s-a ascuns.“ 


„Ea îl sărută din nou, ca răspuns la cererea lui tăcută, şi el îti dădu 
seama că aici. printre dune şi stele... Aici, în mijlocul unui tărâm străin... 
Aici, cu ea, el era acasă. 


„Rhaganatul, un imperiu multicultural modelat după Mongolia, este 


explorat în profunzime. + 

